
JESSIKKA ARO (n. 1980) este o jurnalistă finlandeză de la Yleisradio, 
care în septembrie 2014 a început să investigheze Agenţia de Cercetare pe 
Internet de la Sankt Petersburg, unde a intervievat angajaţii de la fabrica de 
troli care creează conturi online false și produc povestiri false. Nu după 
mult timp, ea însăși a devenit o victimă a activităţii trolilor. Deși hărţuirea la 
care a fost supusă a condus la condamnarea a trei persoane în octombrie 
2018, atacurile împotriva sa au continuat să producă efecte. În 2019 a fost 
notificată că va primi Premiul Internaţional „Femei Curajoase din întreaga 
lume” al Departamentului de Stat al SUA, dar nominalizarea a fost anulată 
chiar înainte de ceremonie. În ciuda faptului că Jessika Aro a cerut 
explicaţii prin intermediul avocatului său, Departamentul de Stat nu a 
lămurit nici până în prezent de ce nu i-a mai oferit premiul. 


Dedic această carte femeilor puternice din familia mea. 


Bunicii mele Mannuka. Micuţă Lotta fiind, se uita la cer cu binoclul și 
veghea Finlanda. 


Bunicii mele Hilja, care a fugit din Carelia din calea invadatorilor, dar nu 
le-a permis să îi invadeze și mintea. 


Mamei mele Hilkka, atât de plină de iubire. 
Surorii mele Pipsa, care e a supreme being. 


Mătușilor mele Kaisu și Ritu, care ne arată cum trebuie folosită în Finlanda 
libertatea de exprimare. 


CAPITOLUL 1 
Fuga 


Am fugit din ţara mea natală, Finlanda, la finele lunii februarie 2017. Chiar 
înainte de a pleca, am făcut o prezentare despre pericolele propagandei 
rusești și despre știrile false la sediul Consiliului Naţional Finlandez al 
Poliţiei din Helsinki. 


Când eram elevă, ni s-a spus la școală că Finlanda se număra printre cele 
mai sigure ţări din lume. Însă pentru mine, o jurnalistă obişnuită de la 
serviciul public de radiodifuziune Yle, dreptul de a trăi neatinsă în ţara mea 
natală fusese grav compromis, pur și simplu din cauza meseriei mele. 


Până la momentul când am fost nevoită să plec în străinătate, fusesem 
vizată în mod sistematic de amenințări cu moartea și de articole pline de 
obscenități timp de doi ani și jumătate. Site-urile pline de vorbe de ură i-au 
spălat într-atât pe creier pe cei care îmi erau prieteni, încât mi-au devenit 
dușmani. 


Diverse articole online, anonime, au încercat să mă facă să par o 
infractoare, o mincinoasă și o persoană bolnavă psihic. Tot felul de 
necunoscuţi mi-au sugerat metode prin care să mă sinucid: astfel, un individ 
mi-a propus să mă spânzur, în timp ce altul mi-a recomandat o sinucidere 
rusească, adică cineva să mă împingă sub roţile metroului, iar treaba să fie 
prezentată de o asemenea manieră, încât să pară alegerea mea. 


O a treia persoană își exprima dorinţa ca cineva să îi tragă nenorocitei un 
glonț în cap, în stil rusesc. Ori de câte ori îmi deschideam laptopul sau 
aruncam o privire la ecranul telefonului, eram nevoită să citesc fanteziile 
altora cu moartea mea, care mă bombardau una după alta. 


Violenţa psihologică purta marca arhitecţilor din spatele propagandei de la 
Kremlin. Mă temeam că, în orice moment, urma să ajungă din mediul 


online în lumea reală. 


KKK 


Devenisem ţinta influențelor ostile dintr-un singur motiv. Eram jurnalist și 
mă preocupa investigarea modului în care propaganda de pe rețelele sociale 
rusești acționa transfrontalier, în Finlanda. 


Aveam 33 de ani în septembrie 2014, când mi-am lansat investigația despre 
trolii care răspândeau propaganda rusească și care, mai apoi, urma să ajungă 
cunoscută în întreaga lume. Viaţa mea era liniștită și visam să-mi întemeiez 
o familie. Nu aveam dușmani, iar pentru criminalii în serie ori membrii 
grupurilor extremiste nu prezentam niciun interes. 


În calitate de jurnalist, eram specializată pe fosta Uniune Sovietică, 
propagandă și grupuri extremiste. Pe la începutul carierei mele locuisem în 
Rusia și, pe parcursul domniei președintelui Vladimir Putin, urmărisem 
presiunea exercitată asupra jurnaliștilor ruși, dar și actele de violenţă și 
crimele săvârșite. Reporterii care investigau fărădelegile comise de regim, 
riscându-și astfel viaţa, erau idolii mei din punct de vedere profesional. 


Mai înainte de aceasta, investigasem recrutarea jihadiștilor pe reţelele 
sociale, precum și criminalitatea organizată. 


Dar abia atunci când am început să investighez cea mai recentă unealtă 
folosită de Kremlin în războiul informaţional din străinătate s-a declanșat o 
campanie de ură îndreptată împotriva mea, pe care experţii în materie de 
securitate o descriu drept având un caracter excepţional. 


Hărţuitorii urmăreau să mă epuizeze din punct de vedere psihologic. Astfel, 
aceștia voiau ca eu să decid să mă protejez și să încetez să mai investighez 
operaţiunile ruse, precum și să mă abţin din a discuta public despre acestea. 


De-a lungul parcursului meu profesional mă obișnuisem cu materialele 
şocante și violente, căci făcusem reportaje despre războaie, despre dezastre 
naturale ori aviatice, precum și despre infracţiuni privind drepturile omului. 


Insă nimic din cariera mea nu mă pregătise pentru situaţia în care a trebuit 
să parcurg mii de meme, grupuri de discuţie, poze și materiale video 
defăimătoare (și a căror răspândire era de necontrolat) — toate fiind despre 
mine. 


Înainte de a părăsi Finlanda, am făcut tot ce mi-a stat în putință pentru a 
pune capăt hărțuirii la care eram supusă, sau măcar pentru a-i limita 
impactul covârșitor asupra mea și a activităţii mele profesionale. Am 
semnalat Facebook, Twitter și YouTube existența unor conturi care încălcau 
standardele comunitare ale serviciilor respective prin faptul că mă asaltau 
cu ameninţări și postări calomnioase. 


Potrivit răspunsurilor automate primite din partea companiilor respective, 
conţinutul nu reprezintă o încălcare a standardelor noastre comunitare. 
Aceasta în pofida faptului că era clar ca lumina zilei faptul că acele 
conținuturi încălcau atât standardele lor, cât și legile finlandeze. Acești 
giganți mass-media erau bucuroși să își ofere serviciile drept platforme 
pentru ceea ce reprezenta, în esenţă, o propagandă sponsorizată de stat. 


Le-am solicitat ajutor funcţionarilor finlandezi în materie de securitate și le- 
am cerut să ia măsuri în repetate rânduri. Mi-am vărsat năduful în faţa unui 
agent de poliţie, care mi-a spus că legislația nu conţine prevederi menite să 
împiedice preventiv infracțiunile sau să îi oprească pe infractori. Singura 
opţiune la care puteam apela era aceea de a depune plângeri penale, urmând 
să treacă ani buni până ce s-ar fi finalizat procesele. 


Bănuiam că nici măcar condamnările nu ar fi garantat împiedicarea 
infracţiunilor respective; din nefericire, aveam mare dreptate. 


Pe măsură ce poliția a demarat anchetele, agenţii de poliţie au devenit, la 
rândul lor, ţinta calomniilor și a articolelor obscene publicate în mediul 
online. Au fost publicate documente confidenţiale ale organelor polițienești 
însă, pe parcursul anchetei, site-urile online de știri false m-au acuzat pe 
mine că eram responsabilă pentru anchetă și i-au instigat și pe alţi troli și 
hackeri furioși să mă atace online. 


Propagandiștii din mediul online se folosesc cu dibăcie de legile și de 
sistemele juridice occidentale, care nu sunt actualizate într-o măsură 


suficientă pentru a răspunde nevoilor generate de răspândirea în mod 
organizat a urii pe Internet. 


Am încercat să fac lobby pe lângă Parlamentul finlandez, precum și pe 
lângă cel britanic și american și am propus modificări legislative în vederea 
combaterii războiului informaţional rus într-un mod mai eficient. Drept 
urmare, mi s-au adus din nou abuzuri și ocări. 


Având în vedere faptul că nici eu, nici poliţia nu am reușit să punem capăt 
persecuției care îmi afecta grav capacitatea de activa în calitate de jurnalist, 
am încercat să îi tratez „simptomele”: mi-am dotat locuinţa cu dispozitive 
de securitate. 


Din punct de vedere legal, persoanele care se ocupau de situaţia în care mă 
aflam erau angajatorul meu, și anume serviciul public finlandez de 
radiodifuziune Yleisradio și poliţia. Este răspunderea angajatorului să își 
protejeze angajaţii, iar poliția este responsabilă de soluţionarea 
infracțiunilor. 


Eu am avut încredere în ambele instituții. Am crezut că, într-o bună zi, 
operatorii „uzinei” infracţionale create împotriva mea vor fi trași la 
răspundere, iar impactul unei întregi serii de infracţiuni asupra bunăstării 
mele și a condiţiilor în care îmi desfășuram activitatea profesională va fi 
redus la minim. Până atunci, tot ceea ce trebuia să fac era să am grijă de 
mine. 


Însă timpul a trecut... Nimic nu i-a stat în cale bandei mafiote și 
răzbunătoare de internauţi, a cărei misiune era să-mi distrugă credibilitatea, 
statutul profesional și viaţa. Sistemele de alarmă și măsurile de siguranță 
din locuința mea nu m-au apărat de campania online de discreditare, care 
reușise să atragă mii de oameni obișnuiți. 


Rămăsesem, astfel, cu două opţiuni: fie continuam să investighez războiul 
informaţional rus și să educ oamenii, fiind, totodată, ţinta hărţuirii și a altor 
infracţiuni, fie încetam să investighez subiectul, retrăgându-mă din viaţa 
publică și, cel mai probabil, rămânând singură. 


Am înţeles atunci că cei care se aflau în spatele linșării mele mă manipulau 
pentru a se asigura că aleg cea din urmă opţiune. Din respect faţă de 
meseria de jurnalist și față de ţara mea natală am ales prima opţiune. 


Dacă încetam să fac reportaje, asta însemna încălcarea codului de etică 
jurnalistică. Potrivit codului, trebuie respinse orice tentative de influență din 
exterior. Altfel spus, nu este permis să li se acorde puterea decizională 
jurnalistică celor din afara redacţiei. 


În cazul în care cedam, încălcam promisiunea făcută publicului, întrucât 
este datoria jurnalistului să le transmită informaţii cititorilor, ascultătorilor 
și telespectatorilor. Dacă teama mă făcea să mă opresc, asta însemna că nu 
mai investigam trolii de la Kremlin și știrile false, refuzându-i, astfel, 
publicului dreptul de a primi informaţiile. Acest drept este garantat prin 
Declaraţia Universală a Drepturilor Omului și este consacrat în constituţiile 
multor ţări. 


Aflasem că dezinformarea de pe rețelele sociale rusești ameninţa discuţiile 
civice și securitatea naţională în mai multe ţări, așa că am avertizat publicul 
cu privire la ambiția Kremlinului de a manipula atmosfera politică în 
avantajul său. 


I-am prevenit, spunându-le că cei de la Kremlin profitau de rețelele de 
socializare pentru a se amesteca în treburile Occidentului. 


Evenimentele care s-au desfășurat după avertismentele mele au demonstrat 
că am avut dreptate: în 2016, fabricile rusești de troli de pe reţelele sociale 
au atacat alegerile prezidenţiale din SUA și referendumul din Marea 
Britanie, privind părăsirea Uniunii Europene, au promovat independenţa 
Cataloniei față de Spania și au alimentat actele de violenţă din Franţa, care 
au avut loc în timpul protestelor organizate de mișcarea vestelor galbene. 


Mai mult, am primit continuu reacţii recunoscătoare ca urmare a muncii 
depuse. Munca mea de documentare era citată la scară largă. Elevi, 
jurnaliști, diplomaţi și experţi cibernetici și în materie de securitate mi-au 
apreciat munca de investigaţie. Am fost invitată la diverse conferințe în 
întreaga lume și am dat interviuri pentru mass-media. 


Cu toate acestea, ori de câte ori mergeam pe stradă în Finlanda, simţeam 
sabia lui Damocles cum îmi atârnă deasupra creștetului. Potrivit studiilor, 
conţinutul plin de ură instigă la acțiuni pe măsură. 


Mă temeam că un consumator de știri false, care mai e și instabil psihic, ar 
putea fi stârnit într-atât încât să mă atace fizic. Poliţia a realizat o evaluare a 
amenințărilor și a ajuns la aceeași concluzie și anume că, în Finlanda, eram 
vizată de acte impulsive de violenţă dacă mă aflam în locul nepotrivit, la 
momentul nepotrivit. 


Cu toate acestea, atunci când mă deplasam în străinătate, unde nu mă știa 
nimeni, mă simţeam în siguranță. 


Finlanda încă se număra printre cele mai sigure și libere ţări din lume în 
ceea ce privește mass-media, însă nu și pentru mine. 


Din cauza faptului că doream să continui să îmi desfășor activitatea, să scriu 
această carte, să împărtășesc informaţii și să educ oamenii — și să-mi duc 
traiul obișnuit, plictisitor și privat, cel mai mare vis al meu fiind acela de a 
rămâne însărcinată și de a deveni mamă — a trebuit să plec din Finlanda. 


Am donat lucrurile de care nu mai aveam nevoie, mi-am împachetat totul, 
am închiriat casa și mi-am rezervat un bilet de avion dus, departe de 
Helsinki. 


În ziua emigrației mele, la sfârşitul lunii februarie 2017, mi-am terminat 
prezentarea de la sediul Consiliului Naţional Finlandez al Poliţiei și am 
anunțat că urma să plec pentru a putea duce o viață normală. Seppo 
Kolehmainen, șeful poliţiei finlandeze, mi-a strâns mâna și mi-a urat drum 
bun. 


Două ore mai târziu m-am îmbarcat în avion. Nu știam dacă urma să mi se 
acorde un permis de muncă şi de ședere în noua mea ţară, însă speram că 
mutarea îmi va readuce libertatea și, pentru asta, eram dispusă să plătesc 
oricât. 


Am plâns pe toată durata zborului. 


Abia mai târziu mi-am dat seama de esența genială a torturii prin 
intermediul Internetului: nu puteam scăpa nici de infracțiunile comise în 
mediul online, nici de impactul produs de acestea doar prin trecerea 
frontierelor fizice dintre state. 


Infracţiunile erau instigate online. Nu există graniţe între ţări în mediul 
online, astfel că impactul lor devastator s-a extins și asupra noii mele ţări. 


Faptul că am schimbat ţara nu mi-a redat libertatea. Totuşi, măcar mă 
simţeam în siguranță din punct de vedere fizic și puteam să dau curs 
chemării mele. 


TÂLHARUL SATULUI 


Inainte să ajung în vizorul armatei internaţionale de troli pe care o comandă 
Putin, viaţa mea era serenă. 


Eram întru totul devotată muncii mele și mă ocupam atât de ştiri naționale, 
cât și internaționale. Am luat parte la crearea unui nou proiect pe reţelele 
sociale, numit „Yle Kioski”, pentru a viza acel segment al populaţiei care 
nu era interesat de reportajele tradiţionale realizate de Yleisradio, serviciul 
public finlandez de radiodifuziune. 


Îmi doream să îi aduc informaţii relevante publicului meu. În calitate de 
jumalist finlandez, eram privilegiată: beneficiam din plin de anumite 
libertăţi, la care majoritatea jurnaliştilor din lume pot doar să viseze. 


In Finlanda, codurile penale și dreptul muncii, normele stricte de etică 
jurnalistică, precum și autoreglementarea mass-media ne ofereau un mediu 
sigur pentru a ne publica reportajele. 


Sau cel puţin așa am crezut... 


Încă din 2013, făcusem reportaje despre revoltele cetăţenilor din Ucraina 
împotriva președintelui ucrainean corupt Viktor lanukovici. 


Pe măsură ce în Ucraina tot începeau să apară așa-zișii „separatiști” pro- 
Kremlin și să preia controlul asupra posturilor de televiziune și a clădirilor 
administrative, în primăvara anului 2014, pentru mine, în calitate de filtru 
educat prin care treceau informaţiile, a devenit dificil să transmit informaţii 
confirmate și reale. 


Situaţia a fost prezentată în mod neclar de mass-media rusească și de 
diverse site-uri dubioase, care vehiculau acuzaţii cum că Ucraina era 
agresorul, precum și ideea că ţara suferea de pe urma unui conflict intern. 


Înainte de acestea, făcusem un reportaj despre un alt conflict contaminat în 
mod specific de propagandă, și anume războiul de cinci zile dintre Rusia și 
Georgia din 2008. Însă în Ucraina, în 2014, numărul campaniilor 
internaţionale de informaţii false și al celor lansate pe reţelele de socializare 
era halucinant. 


Fusesem mereu intrigată de conceptele de influență ostilă non-militară, 
operaţiuni psihologice și propagandă care vizează civilii. 


Germania Nazistă și Uniunea Sovietică au arătat lumii cât de rapid poate 
conducerea politică să preia controlul asupra minţilor oamenilor și să-i 
transforme în slugi loiale regimului. 


Pentru a-și putea menţine puterea și a-și îndeplini ambițiile politice, 
dictatorul nu trebuia decât să preia controlul asupra mass-media libere și să 
o transforme într-o portavoce a regimului — treptat ori cu forța. 


Din punct de vedere istoric, una dintre cele mai eficiente metode ale 
propagandei de război era dezumanizarea inamicului, prezentându-l drept o 
creatură inumană monstruoasă. 


Odată demonizat dușmanul, războiul împotriva sa este justificat, iar soldaţii 
sunt motivaţi să lupte pentru o cauză aparent legitimă. 


Neuroștiinţa ne arată de ce e eficientă dezumanizarea: creierul uman este 
structurat în așa fel încât să separe și, astfel, să discrimineze. Limbajul rasist 
și imaginile ostile despre evrei, musulmani ori ucraineni, de pildă, evocă 
imagini mentale puternice și alimentează discriminarea. 


De exemplu, înclinația creierului spre discriminare a fost prezentată într-un 
studiu realizat în Statele Unite în 2016: subiecţii testați au evaluat poze cu 
oameni ai străzii și erau predispuși să îi catalogheze drept subumani. 


Din punct de vedere istoric, demonizarea a dat naștere la genocide și crime 
împotriva omenirii, astfel că instigarea la ură împotriva minorităţilor sau a 
etniilor este interzisă în ţările occidentale. 


În 2014, mass-media, controlată de statul rus, prezentase Ucraina în mod 
sistematic drept o ţară condusă de forțe malefice, de dușmani bine- 
cunoscuţi tuturor din punct de vedere istoric, și anume fasciști și naziști. 
Potrivit spuselor Kremlinului, poporul ucrainean trebuia eliberat de sub 
imperiul forțelor naziste ale răului. 


Unii soldaţi s-au înrolat în armată pentru a-i elibera pe ucraineni de sub 
dominaţia fascistă, însă au fost dezamăgiţi, căci n-au găsit niciun fascist. 


Pe măsură ce citeam teoriile conspirației diseminate pe Internet despre 
Ucraina, a început să mă preocupe războiul informaţional rus, purtat 
împotriva întregii comunități internaţionale. 


În toamna lui 2014 i-am luat un interviu lui Andrei Illarionov, un fost 
consilier apropiat al lui Putin. Acesta a susținut o prezentare senzațională 
despre războiul informaţional rus în cadrul unei conferinţe de la Talinn. 


Afirmând public faptul că Rusia nu mai era o democraţie, Illarionov 
părăsise ţara în 2005 și se mutase în Statele Unite pentru a deveni 
cercetător. 


Fostul om din interior și consilierul lui Vladimir Putin în ceea ce privește 
politica economică a dat interviuri extrem de interesante despre activităţile 
desfășurate de Rusia în Ucraina pe parcursul anului 2014. De pildă, 
Illarionov a dezvăluit faptul că puterea de la Kremlin pusese la cale 
operaţiunile desfășurate împotriva vecinilor săi, în urmă cu peste un 
deceniu. 


In interviurile susținute, acesta a descris modul în care războiul 
informaţional psihologic este predat atât în școli, în universităţi, cât și 


funcţionarilor obișnuiți, în Rusia zilelor noastre. Illarionov a povestit cum 
mass-media rusească nu este independentă, ci face parte din mașinăria 
condusă de regim, care asigură realizarea intereselor politice ale 
Kremlinului. 


El a atras atenţia asupra faptului că, în epoca digitală, este ieftin și eficient 
să distribui propagandă în mediul online, iar informaţiile traversează 
granițele cât ai clipi. 


Atunci când l-am întrebat de ce Kremlinul desfășoară acest război 
informaţional, mi-a răspuns că există numeroase motive la baza demersului: 
Kremlinul voia să îi explice atât poporului rus, cât și altora, de ce duce 
războiul din Ucraina. În plus, voia să le arate tuturor „cine e șeful”. 


Insă mai era o explicaţie. 


„Pentru Kremlin contează cel mai mult să demonstreze faptul că poate duce 
un război informaţional. Aidoma tâlharului satului, Rusia vrea să îi arate 
lumii că poate să facă ce vrea”, a mai spus Illarionov într-un interviu pe 
care l-am publicat prin angajatorul meu, serviciul public finlandez de 
radiodifuziune. 


ARME MODERNE DE DISTRUGERE ÎN 
MASĂ 


Regimul rus mobilizase un nou front în ceea ce privește războiul său 
informaţional: erau vizate atât persoanele de pe teritoriul statului rus, cât și 
cei din afara graniţelor. 


La Sankt Petersburg, aflat la mai puţin de 400 de km, parcurși cu mașina, de 
capitala finlandeză Helsinki, o agenţie scornea minciuni și denaturări ale 
faptelor și le posta pe reţelele sociale. 


O așa-numită „fabrică de troli” din Rusia fusese deja expusă în 2013. Mai 
mulți jurnaliști independenţi și curajoși se infiltraseră în cadrul agenţiei 


respective și lucraseră acolo în calitate de „troli” (cum își spuneau lucrătorii 
de la fabrica de propagandă), publicându-și mai apoi descoperirile. 


Trolii primeau lunar salarii pentru a se preface că sunt cetățeni adevăraţi, 
care își exprimau opiniile pe rețelele de socializare. Aceștia își creau și 
actualizau profiluri false, bombardau sfera reţelelor sociale cu diverse 
comentarii de laudă la adresa președintelui rus Vladimir Putin și ridiculizau 
atât personalităţile rusești din opoziţie, cât și pe cele din Statele Unite. 


Conturile de e-mail ale angajaţilor și superiorilor de la fabrica de troli 
fuseseră sparte și făcute publice. 


Potrivit unui document strategic obţinut de site-ul de știri Buzzfeed, 
obiectivul agenţiei era acela de a modifica ponderea dintre comentariile pro 
și contra Rusiei din mediul online. Din punct de vedere practic, misiunea 
fanilor plătiţi ai lui Putin era aceea de a manipula pe oricine discuta despre 
Rusia online. 


În Finlanda, trolii aveau deja o ascensiune înfloritoare. În vara lui 2014, i- 
am luat un interviu despre conceptul de război hibrid lui Jarno Limnell, un 
expert finlandez în materie de securitate cibernetică, acesta aflându-se la 
Universitatea Aalto în calitate de profesor invitat. Limnell mi-a spus că 
trolii ruși de pe Twitter atacau și comentau informaţiile pe care le posta 
acesta. 


Întrucât Carl Haglund, ministrul finlandez al Apărării, a vorbit public 
despre influența exercitată de Rusia în mediul online și a declarat că primise 
sute de mesaje anonime denaturante la postările sale de pe Facebook și 
Twitter privind Ucraina, am realizat că liderii de opinie finlandezi 
importanţi erau atacați de Rusia. 


M-a îngrijorat posibila ameninţare pe care o prezenta armata de admiratori 
falși ai lui Putin pentru publicul larg. Fără să știe, multă lume putea urmări, 
distribui și citi materiale și, astfel, putea fi influenţată de informaţii ce 
proveneau de la fabrica de troli din Sankt Petersburg sau de la agenţii care 
răspândeau materiale asemănătoare de propagandă de prin alte părţi ale 
Rusiei. 


Doctrina militară a Kremlinului este dedicată protejării intereselor Rusiei cu 
privire la spaţiul informaţional. În opinia mea, acest lucru punea în pericol 
dreptul fundamental al cetăţenilor de rând, și anume libertatea de 
exprimare, care include dreptul la informaţii concrete. 


Rusa este limba maternă a peste 70 000 de oameni din Finlanda, iar eu 
consider că mai ales opiniile acestora riscau să fie manipulate. Dar cine 
știe? Poate că trolii îi manipulau și pe alții. 


Voiam să obţin informaţii detaliate despre tehnicile folosite de troli. 


Rețelele de socializare reprezintă un mediu propice pentru desfășurarea 
operațiunilor de influențare. După cum s-a demonstrat prin cercetări, 
creierele oamenilor nu filtrează conținutul de pe rețelele de socializare într- 
un mod foarte critic. Conținuturile abile de pe astfel de rețele sunt menite să 
incite, să stârnească emoţii, să dea dependenţă și, astfel, sunt perfecte pentru 
operaţiunile psihologice sponsorizate de stat. 


Diversele caracteristici ale reţelelor de socializare se încadrează foarte bine 
în tiparul vizatde operaţiunile internaţionale de propagandă. Chiar dacă, 
aparent, nu are nicio legătură cu Kremlinul, orice utilizator poate să își 
creeze propria reţea de roboţi sau o „fermă” de conturi private de hărțuire 
pe Facebook și pe Twitter și asta fără costuri prea mari. 


În mâinile tehnologilor politici ruşi dornici să influenţeze atât populaţiile de 
pe teritoriul Rusiei, cât și pe cele aflate dincolo de granițe, Facebook, 
Twitter și YouTube păreau a fi arme psihologice de distrugere în masă. 


Acest nou fenomen trebuia investigat. 


Am vrut să investighez chestiunea prin colaborare cu utilizatorii finlandezi 
de Internet. Am apelat, astfel, la o metodă jurnalistică de bază: le-am 
adresat întrebări oamenilor. 


În primul meu articol am descris modul de operare al armatei ruse de troli și 
le-am cerut oamenilor să împărtășească din informaţiile și experienţele lor 
în ceea ce privește profilurile anonime ori false care distribuie propagandă 
rusească agresivă în mediul online. 


Întrucât voiam să aflu mai exact modul în care trolii îi afectaseră pe oamenii 
obișnuiți, i-am încurajat pe membrii publicului să îmi spună cum 
reacționaseră la internauţii propagandiști. Știind că Finlanda încă suferea de 
pe urma unei moșteniri rămase din vremea Uniunii Sovietice, cunoscută sub 
numele de „finlandizare”, și anume autocenzura oficială și împăcarea 
Kremlinului pentru a asigura schimburile comerciale și a menține pacea în 
vecinătate, m-am așteptat ca proiectul meu să dea naștere unor critici. 


M-am pregătit de reacţii din partea extremiștilor, comuniștilor, amatorilor 
de teorii ale conspirației și a celor care îl lingușesc pe Putin și mi-am 
publicat articolul în septembrie 2014. Cu toate acestea, nu eram pregătită 
pentru posibilitatea ca, de îndată ce articolul meu, externalizat către public, 
urma să ajungă la urechile agenţilor de influență ai Kremlinului, viața mea, 
așa cum o știam, să se încheie. 


SECRET BIUNIVOC 


Când mi-a fost publicat articolul, întreg programul de lucru și timpul liber 
mi-au fost ocupate brusc de urmărirea operaţiunilor intense desfășurate pe 
reţelele de socializare împotriva mea și a proiectului meu. 


Canalele mele de comunicare, atât conturile de pe rețelele de socializare, cât 
și cele profesionale, au intrat în colaps. Am primit mesaje pe telefon, 
apeluri și e-mailuri de ameninţare din Rusia, Kazahstan și de prin alte țări 
unde se vorbește rusa. 


Mesajele anonime, scrise în rusă sau într-o engleză stricată, mă acuzau de 
tot felul de infracţiuni și mi se spunea că ar trebui să fiu aruncată în 
închisoare. 


Cineva m-a sunat de pe un număr înregistrat în Ucraina și a pus sunetul 
unei împușcături. Nici mie, nici altora din Finlanda nu ni se mai întâmplase 
niciodată așa ceva. La patru zile după publicarea articolului, i-am semnalat 
toate acestea șefului meu. El a decis că ar trebui să luăm legătura cu 
departamentul de securitate al Yleisradio. 


Când am investigat mesajele pline de ură mai îndeaproape, am constatat că 
fuseseră generate de un fenomen foarte serios. 


Angajatul comisiei de experţi a lui Vladimir Putin de la Kremlin, un 
propagandist internaţional și cetățean finlandez pe nume Johan Băckman, a 
distribuit afirmaţii false despre mine pe site-urile rusești de știri false. 


La momentul desfășurării evenimentelor respective, Băckman era angajat în 
cadrul comisiei de experţi în materie de politici a administrației Putin, 
numită Institutul Rus de Studii Strategice (RISS), cu sediul la Moscova. 
Conform afirmațiilor publice ale institutului, acesta elaborează 
„recomandări și materiale analitice atât pentru președintele rus, cât și pentru 
Guvern și Parlament”. 


Superiorii lui Bäckman de la institut sunt foști ofițeri KGB, în prezent 
agenţi ai serviciilor de securitate ruse și sunt numiţi în funcţie de însuși 
preşedintele Putin. În 2014, superiorul lui Băckman și directorul institutului 
era Leonid Reșetnikov, general-locotenent în cadrul Serviciului Rus de 
Informaţii Externe (SVR). 


Înainte de acestea, tot în 2014, Băckman organizase o conferință în 
Finlanda, acţionând în calitate de reprezentant al Institutului Rus de 
Informaţii Strategice și dăduse un interviu ziarului Aamulehti, cu sediul la 
Tampere. 


Acum, acesta minţea public pe site-urile rusești de știri false și susținea că 
eu adunam o bază de date ilegală cu susţinătorii lui Putin din Finlanda — o 
listă cu oameni adevăraţi —, pe care urma, chipurile, să o trimit în Statele 
Unite și, astfel, să dau naștere la discriminări împotriva rușilor care trăiau în 
Finlanda. 


Mai mult, Băckman susţinea că eram un ajutor celebru al NATO, cooperam 
cu serviciile speciale americano-baltice și aveam legături cu serviciile de 
securitate estone Kapo. 


De fapt, Băckman, angajat la departamentul de relaţii cu publicul din cadrul 
serviciilor de securitate ale lui Putin, mă acuza pe mine că desfășuram 
activități infracţionale. Astfel, datorită lui, am ajuns eu să aflu despre 


tehnica de presiune preluată din vremea regimului sovietic și utilizată 
împotriva vocilor critice: campaniile de defăimare. 


Articolele rusești erau atât de asemănătoare între ele, încât Băckman părea 
să fi trimis un comunicat de presă întregii mass-media. Jurnalişti de la 
aproximativ zece site-uri diferite de știri false păreau să fi dat copy-paste la 
declaraţia lui Bäckman sau la anumite părți din aceasta și să le fi introdus în 
propriile articole. Nu se ofereau niciun fel de dovezi în sprijinul afirmațiilor 
făcute la adresa mea. 


Unele articole nu conţineau numele autorului, însă, cu toate acestea, erau 
luate de bune la scară largă. Cea mai gravă problemă a fost faptul că erau 
incluse adresa mea de e-mail și numărul meu de telefon, astfel că 
nenumărate persoane instigate de minciunile din articole au avut mijloacele 
necesare pentru a mă hărțui în mod direct. 


Așa am aflat într-un mod profund personal de ce dezinformarea din mediul 
digital nu e doar un obstacol abstract între realitate și conștiința colectivă. 
Pe măsură ce încercam să găsesc răspuns la revolta publicului, am simţit pe 
propria piele cum este utilizată dezinformarea cu succes și în mod strategic 
pentru a-i împinge pe oameni la acţiuni ostile. 


Însă campania desfășurată în limba rusă şi menită să mă împroaşte cu noroi 
era doar începutul. Johan Băckman a dobândit notorietate pe plan 
internațional pentru că a înșelat publicul și a răspândit minciunile 
Kremlinului. Acesta nu se sfiește să posteze fotografii cu el alături de 
demnitari de la Moscova și de membri ai Parlamentului rus, Duma. 


Numeroase posturi mass-media controlate de statul rus îi iau adesea 
interviuri lui Băckman. Într-unul dintre cele mai celebre interviuri ale sale 
pentru postul numit RI, un post internațional de propagandă finanțat de 
statul rus, el a declarat că ucigașul Annei Politkovskaia, jurnalista rusă de 
investigaţii care critica regimul, asasinată la Moscova în 2006, a fost mass- 
media occidentală. 


In Rusia, Băckman a primit numeroase premii prestigioase. Acesta se 
deplasează adesea în turnee prin Rusia și în peninsula Crimeea anexată 
Rusiei și îi instruiește pe soldaţi, pe funcţionari și publicul cu privire la ceea 


ce angajatorul său numește intenţionat „războiul hibrid occidental împotriva 
Rusiei”. 


Potrivit spuselor lui Bäckman și în conformitate cu declaraţiile 
angajatorului său, Institutul Rus de Studii Strategice (RISS), Rusia este ținta 
războiului informaţional rusofob desfășurat de Occident. Acest mesaj a 
pătruns în Rusia în mod eficient: potrivit organizaţiei nonguvernamentale 
de cercetare sociologică Levada Center, 80% dintre cetăţenii ruși consideră 
că ţara lor este ţinta unui război informaţional declarat de Occident. Acesta 
mai susține și că jurnaliștii occidentali sunt agenţi de propagandă ai NATO. 


În 2014, Băckman s-a autointitulat „reprezentantul” finlandez al statului 
inexistent Republica Populară Doneţk, regiunea din estul Ucrainei ocupată 
de Rusia. 


Un alt cetăţean finlandez, Petri Viljakainen, care a plecat în estul Ucrainei 
pentru a lupta de partea rușilor, a declarat presei finlandeze că Băckman i-a 
achitat cheltuielile de deplasare și i-a făcut rost de viză pentru a merge în 
zona de conflict. În Ucraina, Băckman este considerat un susținător al 
teroriștilor. La începutul anului 2019, guvernul ucrainean le-a interzis atât 
lui Băckman, cât și altor trei extremiști finlandezi pro-Kremlin să intre în 
țară. 


De asemenea, Băckman a organizat așa-numite „vizite turistice” în regiunile 
capturate de Rusia care erau, de fapt, excursii cu scopul de spălare a 
creierilor participanților și își prezintă aventurile de război pe pământ rusesc 
pe canalul său de YouTube. 


Estonia îi refuzase intrarea pe teritoriul țării, deoarece se pare că acesta 
alimentase conflictele pro-Kremlin în timpul evenimentelor generate de 
mutarea soldatului de bronz din 2007. Mai mult, fusese arestat la Moscova 
pentru că organiza proteste în spaţiul public. La Moscova, acesta a instigat 
proteste împotriva ambasadei norvegiene, spunând că Norvegia e „ţara lui 
Breivik”. Împreună cu soţia lui Viktor Bout, un traficant internaţional de 
arme notoriu care a fost găsit vinovat de trafic ilegal de arme și condamnat 
la 25 de ani de închisoare, Bäckman a făcut grevă în faţa Consulatului 
General american de la Sankt Petersburg. 


Până nu demult, Băckman a fost reprezentant al unei „organizaţii 
cetățenești”, având conducere rusească, numită „World Without Nazism” 
(„O lume fără nazism”), tot el fiind cel care a fondat filiala finlandeză, 
„Finlanda fără fascism”. În mod înşelător, organizaţia susţine că este 
gratuită și se ocupă de drepturile omului, însă serviciile estone de informații 
au demascat asociaţia drept operaţiune de propagandă rusească, specializată 
pe acţiuni de distrugere a reputației, numite de asemenea și campanii de 
denigrare împotriva persoanelor. 


Acesta nici măcar nu încearcă să își ascundă legăturile cu Rusia și nici 
relațiile de cooperare cu cei de la Kremlin. Băckman a recunoscut public 
faptul că este plătit de organizaţia rusească și că dorește să primească în 
continuare bani. 


Pe scurt, cea mai bună descriere pe care o putem atribui activităţilor 
desfășurate de Băckman este aceea a unui agent de influență internaţional al 
serviciilor secrete ruse loiale Kremlinului. 


Băckman se prezintă intenționat drept prostul satului simpatizant al 
Kremlinului, „care nu ar trebui luat în serios”. Totodată, el a depus zeci de 
plângeri penale inventate împotriva jurnaliștilor și a cercetătorilor care scriu 
și vorbesc despre Rusia într-un mod faptic. Printre altele, Băckman îi acuză 
pe aceștia că îi torturează pe ruși. Însă analizarea anchetelor penale, 
indiferent dacă acestea au sau nu vreun temei, le consumă jurnaliștilor și 
cercetătorilor timpul de lucru și energia alocate. 


Per total, Băckman a reușit să creeze o atmosferă încărcată de frică în 
Finlanda. În unele redacţii finlandeze, toate reportajele care îl privesc pe 
Băckman și relaţiile sale au fost sistate de mult timp. Numeroși redactori- 
șefi consideră că este mai ușor să nu facă reportaje despre activitățile lui 
Băckman decât să scrie despre acestea, iar mai apoi să fie nevoiţi să aloce 
resurse pentru a răspunde solicitărilor sale de corecturi, plângerilor penale și 
eventualelor campanii de denigrare. Un jurnalist bine informat l-a numit pe 
Johan Băckman „o fabrică de troli condusă de un singur om”. 


Chiar și oficialii au evitat discuţiile publice referitoare la activităţile 
desfășurate de Băckman. Astfel, acesta a reușit să își continue promovarea 
sinistră a agresiunilor instrumentate de Kremlin, întâlnindu-se pe ascuns cu 


diverși politicieni finlandezi și internaţionali și susținând extremiști, 
totodată fiind aproape complet neatins de mass-media. Tabloidul Ilta- 
Sanomat și Arja Paananen, o jurnalistă expertă de la această publicaţie, se 
numără printre puţinii care urmăresc îndeaproape activitățile lui Băckman, 
fapt pentru care aceasta a devenit ţinta unor hărțuiri din partea sa. 


În 2014, Băckman m-a atacat pe mine din motive pur profesionale: 
organizațiile rusești pe care le reprezenta el răspândeau propagandă 
rusească și îi manipulau pe oameni pe reţelele sociale, pe când eu lucram să 
demasc aceste lucruri. Articolul meu pe tema trolilor Kremlinului infiltrați 
pe reţelele de socializare punea în pericol misiunile și succesul angajatorilor 
săi. 


De îndată ce Băckman a început să mă denigreze, l-am sunat și l-am 
întrebat de ce răspândește minciuni despre mine. Mi-a răspuns că e vorba de 
„chestiuni politice”. Când i-am cerut să elaboreze mai exact „chestiuni 
politice în numele și împotriva cui?”, mi-a închis în nas și a continuat 
operaţiunile de influență în mediul online. 


Pe parcursul următorului an și jumătate, i-am cerut de cel puţin 10 ori să 
corecteze știrile false despre mine. Tot de atâtea ori a și refuzat. În schimb, 
m-a bombardat cu mesaje în privat. M-a manipulat, m-a luat în râs, uneori 
mi-a făcut complimente cu scopul de a mă flata, m-a invitat la conferințele 
sale de la Moscova, Sankt Petersburg și din Crimeea și a pus presiuni 
asupra mea să divulg informaţii personale. 


Ba chiar s-a și lăudat în faţa întregii mass-media rusești că el coordonează 
reportajele privind uciderea unei femei și m-a invitat să îi urmăresc 
activitatea. I-am refuzat oferta, însă am urmărit online cum un caz izolat de 
omor din partea de est a orașului Helsinki a pătruns în mass-media 
controlată de Kremlin, fiind complet falsificat. Preluând cuvintele lui 
Bäckman, mass-media rusească a anunțat că, în Finlanda, „partidul primului 
ministru comisese o crimă politică și rusofobă”. 


Nimic nu este sfânt pentru Băckman. Acesta s-a folosit în mod cinic de 
moartea unei persoane fizice și de o tragedie pentru a alimenta propaganda 
antifinlandeză din Rusia și a publicat numele victimei pe mai multe 
platforme. În mod clar Băckman nu se ferește să ascundă faptul că îi face 


plăcere să se bucure de puterea și de statutul conferite de mass-media 
rusească. Faptul că apare în mass-media în repetate rânduri și că se bucură 
de o expunere remarcabilă în Rusia ne demonstrează că, în timpul 
mandatului președintelui Putin, doar lachei ai Kremlinului precum 
Băckman se bucură de vizibilitate la scară largă. 


În perioada 2014-2016, acest angajat al serviciilor de securitate ale lui Putin 
a încercat să îmi frângă aripile. Băckman mi-a cerut insistent și a apelat la 
lingușeli pentru a mă determina să accept să ne întâlnim față în față. A 
încercat să mă convingă și mi-a sugerat că situaţia în care mă aflam se putea 
îmbunătăţi considerabil doar dacă acceptam să ne întâlnim. Mi-a promis că, 
dacă ne întâlnim, va înceta să posteze despre mine pe reţelele sociale. Mai 
mult, mi-a spus că întâlnirea noastră va fi secretă. 


Faptul că îmi propunea să ne întâlnim în secret îmi demonstra că era 
conștient de caracterul nelegitim al operaţiunii sale. În același timp, și-a 
dezvăluit planul și tactica: apropiindu-se de mine, voia să se amestece în 
activitatea mea profesională. Mesajele sale insinuau că, mai exact, 
cercetările mele cu privire la trolii de la Kremlin îl deranjau și voia să îmi 
pună bețe în roate. 


Mă treceau fiorii numai când mă gândeam la ceilalți membri influenţi ai 
societăţii pe care îi abordase și mă întrebam pe care dintre aceștia îi avea la 
mână. 


Minciunile repetitive și lipsite de scrupule pe care Băckman le spunea 
despre mine îmi demonstrau că este un maestru al jocurilor psihologice. 
Dacă m-aș fi întâlnit cu el, ar fi încercat să mă forţeze să cooperez cu el sau 
să mă compromită în așa fel încât să îmi pună în pericol cariera. 


Desigur că i-am respins toate propunerile de a ne întâlni și am refuzat să 
răspund la mesajele sale online, de manipulare, ori i-am cerut să corecteze 
acuzaţiile false pe care le răspândea în ceea ce mă privește. Până astăzi, 
niciuna dintre minciunile sale nu a fost rectificată. 


Câţiva ani mai târziu, am ajuns la Tribunalul districtual din Helsinki, în faţa 
unui complet de trei judecători, în calitate de reclamant. Procurorul 


prezentase procesul drept un caz excepţional de influenţă prin intermediul 
informaţiilor ostile. 


Atunci când avocatul meu m-a întrebat cum mi se schimbase existența de 
când Johan Bäckman apăruse în viața mea, am izbucnit în lacrimi. 


CAPITOLUL 2 


Diplomatul 


La trei ani după ce diplomatul lituanian Renatas Juška și-a pierdut slujba de 
ambasador al Lituaniei în Ungaria, ancheta deschisă cu privire la ascultarea 
ilegală a liniilor sale telefonice nu a generat niciun rezultat. 


Nici măcar criminaliștii nu au putut găsi răspuns la întrebarea arzătoare: 
Cine ascultase în secret și înregistrase conversațiile telefonice dintre Juška 
și colegul său de la Vilnius, apoi editase înregistrările și le publicase pe 
YouTube? 


Cu siguranță nu fusese „Zydrunas Gerintas”, cum își spunea persoana care 
încărcase înregistrările pe platforma de partajare video. Zydrunas Gerintas 
poate părea un nume lituanian, însă persoana în cauză nu există dincolo de 
mediul virtual. 


Poliţia nu a aflat multe informaţii despre cel care a încărcat fișierele. Acesta 
le publicase prin intermediul unui dispozitiv mobil care opera printr-o 
adresă IP neidentificată. Poliţia lituaniană a trimis numeroase solicitări prin 
care cerea ajutorul celor de la YouTube, însă compania nu a cooperat și nici 
nu a răspuns solicitărilor. 


Criminaliștii au analizat fișierele cu ajutorul unui software special și au 
identificat un zgomot înăbușit la începutul unuia dintre apeluri, pe care l-au 
interpretat ca fiind produs de „închiderea sau deschiderea unui aparat”. 


Ancheta tehnică a confirmat ceea ce Juška încercase să spună chiar de la 
începutul scandalului: înregistrările fuseseră editate și apoi rearanjate. Prin 
urmare, nu era vorba despre originale. Cu alte cuvinte, fuseseră lipite 
laolaltă prin copy-paste, utilizându-se mai multe convorbiri telefonice dintre 
Juška și colegii săi. 


Cu toate acestea, erau prezentate pe YouTube drept un singur apel telefonic. 


Era clar că filmuleţele fuseseră menite pentru un public internaţional, 
întrucât aveau titluri și subtitrări în limba engleză. Subtitrările fuseseră 
manipulate, iar titlurile aveau o notă cinică. 


Materialele video îl prezintă pe ambasadorul Juška drept o persoană 
nechibzuită și lipsită de diplomaţie, deci nepotrivită pentru funcţia sa ce 
presupune un grad înalt de responsabilitate. 


Tot atunci au mai fost încărcate două convorbiri telefonice pe YouTube, 
înregistrări ale apelurilor dintre un alt ambasador lituanian la Baku și ai săi 
colegi de la Vilnius. 


Filmuleţele produse anonim și postate pe YouTube au provocat o întreagă 
isterie mass-media în patru ţări și au dus la distrugerea carierelor 
diplomaților ale căror apeluri fuseseră înregistrate. 


Acestora le fusese încălcată intimitatea, iar infracțiunile respective au avut 
victime. Cu toate acestea, având în vedere faptul că poliţia nu a reușit să 
identifice făptașii, nimeni nu a putut fi pus sub urmărire. Nu s-a mai ajuns 
la proces. 


Aceasta nu fusese prima dată când diplomatul lituanian Renatas Juška 
fusese vizat de kompromat (n. trad. — informații compromițătoare 
referitoare la persoane publice). 


Juška reușise să scape de scandalurile anterioare cu reputaţia aproape 
intactă, dat fiind faptul că angajatorul său, ministrul de externe lituanian, l-a 
sprijinit și protejat în mod public. Cu toate acestea, materialele video 
prelucrate, pe care mass-media lituaniană neglijentă le numise eronat 
„scurgeri de informaţii” (de parcă ar fi fost autentice), au fost ultima 
picătură. 


După o lună de presiuni publice și de audieri în Parlament, superiorii lui 
Juška i-au ordonat să își facă bagajele, să își dea demisia de la Budapesta și 
să se întoarcă acasă. Insă ambasadorul Juška nu a fost vizat de o serie de 


scandaluri cu scop de dezinformare în decursul a șapte ani dintr-o simplă 
coincidență. El a fost atacat deoarece luptase mereu pentru democraţie. 


Vizionar și susținător înfocat al drepturilor omului, Juška era un istoric 
cultivat. Fostul ambasador și-a început cariera în cadrul Ministerului 
lituanian al Afacerilor Externe în 1995, pe când avea doar 23 de ani. Cu 
cinci ani înainte, Lituania își redobândise independenţa de sub ocupaţia 
sovietică violentă. În cadrul Ministerului de Externe, Juška era specializat 
mai ales pe relațiile cu Belarus, ţara care se învecinează cu Lituania la sud- 
est, fostă republică sovietică având granițe cu Rusia și care încă se află sub 
imperiul acesteia, chiar și după destrămarea Uniunii Sovietice. 


Pe când era un tânăr diplomat, Juška a lucrat mai întâi cu Organizaţia pentru 
Securitate și Cooperare în Europa (OSCE), apoi a activat în calitate de 
consilier al ambasadorului Lituaniei la Minsk, capitala Belarusului. Acela a 
fost momentul când s-a confruntat pentru prima dată cu incidente având 
drept scop intimidarea. Apelând la o mișcare tipică serviciilor secrete ruse, 
cineva a intrat pe ascuns la el în casă și a lăsat scrum de ţigară în chiuvetă, 
iar asta în condiţiile în care membrii familiei sale nu fumează. 


„Mi s-a părut neplăcut, însă am luat-o ca pe o parte a slujbei mele”, își 
amintește Juška. 


Când se afla în Belarus, Juška a văzut cu ochii săi tranziţia politică 
îngrijorătoare prin care trecea ţara. Acesta a văzut cum au fost fraudate 
alegerile pentru a se garanta rămânerea la putere a autoritaristului 
Aleksandr Lukașenko, președintele protejat de Kremlin. 


În primă fază, puterea lui Lukașenko a fost asigurată de către membrii 
corupți ai secţiilor de votare care au introdus buletine false de vot în urne. 
Mai apoi, Constituţia a fost modificată pentru a-i permite lui Lukașenko, 
care se afla la putere din 1994, să rămână președinte pentru un număr 
nelimitat de mandate. 


Mass-media liberă a fost sufocată. Lukașenko era prezent la posturile de 
televiziune în fiecare ziși se prezenta drept singura opțiune rezonabilă care 
trebuia să ajungă la conducerea ţării. Acesta obișnuia adesea să își bată joc 
de Europa Occidentală și de Statele Unite. Începând chiar din 1999, 


activiștii de opoziţie și jurnaliștii belaruși care criticau regimul au început să 
dispară. 


Spre deosebire de perioada actuală, acum vreo 15 ani nu era neobișnuit ca 
diplomaţii occidentali să sprijine pe față politicieni din opoziţie sau 
persoane din societatea civilă în fostele regimuri sovietice. Guvernele din 
Vest alegeau adesea să își disimuleze sprijinul prin utilizarea propriilor 
fundaţii sau organizații  nonguvermamentale pentru a-și desfăşura 
activităţile. 


Însă Lituania, în calitate de democraţie occidentală proaspăt renăscută din 
cenușă și păstrând amintirea recentă a metodelor de asuprire utilizate de 
regimul Uniunii Sovietice, a creat o politică de comunicare directă cu 
activiștii prodemocraţie din cadrul fostelor state Sovietice. 


De când Juška se întorsese la Vilnius de la Minsk în 2003, slujba sa din 
cadrul Ministerului Afacerilor Externe chiar asta și presupunea: să păstreze 
legătura cu grupurile beloruse fragile din opoziţie și să le sprijine, indiferent 
dacă era vorba de organizaţii nonguvernamentale sau de politicieni. Alți 
diplomaţi lituanieni din cadrul altui departament al Ministerului de Externe 
se ocupau de relaţiile oficiale cu guvernul belarus. 


De exemplu, Juška a fost cel care a propus ideea punerii în aplicare a 
deciziei guvernului Lituaniei de a oferi „adăpost” Universităţii Europene de 
Ştiinţe Umaniste la Vilnius. Aceasta era singura universitate independentă 
care existase vreodată în Belarus, înainte ca Lukaşenko să o închidă în 
2004. 


Acum, această universitate deosebită, unde se pune accentul pe științele 
umaniste și pe studii sociale, încă funcționează în exil la Vilnius. Mulţi 
tineri din Belarus studiază acolo și primesc diplome de absolvire conform 
standardelor europene. 


„Ministerul lituanian de Externe a fost unul dintre primele, asta dacă nu 
chiar primul minister care a luat legătura direct cu opoziția democrată din 
Belarus. A fost o mișcare curajoasă, iar noi am înţeles cu toții că ar putea 
genera numeroase complicaţii. Cu toate acestea, sunt mândru că am luat 
parte la acei primi pași”, spune Juška. 


Pentru toţi cei care urmăreau îndeaproape situaţia din Belarus era lesne de 
observat că Lukașenko se transforma în ultimul dictator al Europei de la 
acea vreme, iar asta cu binecuvântarea celor de la Moscova. Regimul 
Lukaşenko și Kremlinul acționau în calitate de aliaţi și cooperau pe toate 
fronturile. La modul oficial, Belarus promova mesajele transmise de 
Kremlin și, pe plan internaţional, își apăra atât propriile interese, cât și pe 
cele ale Rusiei. 


Însă în ceea ce privește relațiile cu Rusia, majoritatea guvernelor europene 
occidentale erau optimiste. Înarmate cu răbdare, acestea așteptau ca 
Vladimir Putin să conducă Rusia spre reforme și democraţie. Occidentul 
chiar își dorea să clădească legături benefice pentru ambele părți cu regimul 
lui Putin, fost agent KGB și FSB (Serviciul Federal de Securitate), care 
ajunsese președinte în 2000. 


La începutul mandatului său, Putin a dat semne că era dispus să coopereze 
cu Occidentul. Oficial, Rusia era partenerul strategic al Uniunii Europene, 
iar după atacurile de pe 11 septembrie 2001, s-a angajat să lupte împotriva 
terorismului jihadist internaţional împreună cu o coaliție occidentală 
condusă de Statele Unite. 


La începutul anilor 2000, publicul își exprima rareori îngrijorarea cu privire 
la operaţiunile secrete ruse sau la știrile false care afectau negativ aceleași 
state pe care Kremlinul susţinea că le sprijină. În cazul în care ar fi fost 
făcute publice astfel de opinii, ar fi fost respinse imediat, fiind considerate 
teorii are conspirației. 


Atât Juška, cât și colegii săi din cadrul Ministerului lituanian de Externe și- 
au dat seama încotro se îndrepta Belarus: ţara era utilizată drept laborator și 
teren de testare pentru serviciile de informaţii ruse și pentru păpușarii 
politici. 


În cazul în care ar reuși planul Rusiei de izolare a Belarusului de spaţiul 
informaţional și de baza de valori occidentale, totodată făcându-l dependent 
de Rusia, atunci Kremlinul ar putea apela la niște tehnici asemănătoare pe 
propriul teritoriu și chiar dincolo de graniţe. 


Diplomatul Juška, care pe atunci avea vreo 30 de ani, a urmărit evoluţia, 
îngrijorat fiind de bunăstarea cetăţenilor din ţara vecină. În Belarus erau 
încălcate drepturile omului și starea democraţiei era grav afectată, asta la 
mai puţin de 40 de km de capitala Lituaniei, Vilnius. Rusia se amesteca în 
deciziile interne ale Belarusului cu orice ocazie. Cetăţenii ţării aveau 
probleme și era nevoie de ajutoare concrete, atât de ordin politic, cât și 
financiar. 


Juška i-a pus în legătură pe activiștii prodemocratici din regiune, de pildă 
persoane care făceau parte din mișcări de tineret, precum organizația 
georgiană „Kmara”, „Primul Maidan din Ucraina” și „Otpor” („Rezistenţa”, 
în limba română) din Serbia. Echipa sa i-a ajutat pe belaruși să stabilească 
relații cu donatori, să organizeze întruniri și să conceapă campanii cu scop 
de promovare a drepturilor omului și a valorilor europene. 


Următoarele alegeri prezidenţiale urmau să aibă loc în 2006 și era foarte 
probabil să fie măsluite; se preconiza că președintele Lukașenko urma să fie 
câștigător. Nici ceilalți candidaţi și nici platformele politice ale acestora nu 
prea erau prezentate de mass-media controlată tot de Lukașenko. 


Primind dispoziţie expresă din partea Ministerului lituanian de Externe, 
Juška își propusese să consolideze grupul fragil din opoziţie care voia să 
îndrepte Belarus către o democraţie modernă și occidentală. Acesta a făcut 
schimb de idei cu ceilalți candidaţi prezidenţiali prodemocraţi, Aleksandr 
Milinkevici, Aleksandr Kozulin și cu echipele lor. ONG-urilor 
internaţionale și donatorilor din Occident li s-a interzis să lucreze pe 
teritoriul țării, astfel că aceștia se întâlneau adesea în Lituania pentru a se 
coordona. 


Belarușii au fost încurajați să își facă vocile auzite și să protesteze. În 2006, 
înainte de alegerile prezidenţiale din Belarus, Georgia și Ucraina fuseseră 
martore la așa-zisele „revoluţii colorate”: proteste pașnice la scară largă, în 
cadrul cărora oamenii își scandau cu voce tare dorinţa de a face parte din 
Uniunea Europeană și din Occident și de a se îndepărta de regimurile 
corupte pe care Kremlinul le avea la mână. 


„Am dat sfaturi, am creat sloganuri și iniţiative proeuropene, am conceput 
modalități de imprimare a materialelor și de distribuire a acestora către 


oamenii din întreaga țară. De asemenea, am lucrat din răsputeri să facem 
auzite vocile poporului belarus în mass-media internațională”, spune Juška. 


Era evident cine urma să fie câștigătorul alegerilor prezidenţiale „aranjate” 
care urmau să aibă loc. Regimul Lukașenko implementase un sistem de vot 
anticipat, prin intermediul căruia era ușor să se comită fraude. 


„În cazul în care opoziţia belarusă căuta să obţină rezultate, trebuia să iasă 
în stradă să protesteze. Era singura cale pentru a împiedica aceste alegeri 
măsluite, organizate în văzul tuturor și în inima Europei, să treacă 
neobservate”, adaugă Juška. 


„Alegerile” au avut loc pe 19 martie 2006. 


Conform declarațiilor publice ale biroului electoral, care era marioneta 
regimului Lukașenko, prezenţa la urne în rândul cetăţenilor a fost de 92,6%. 
Biroul a susținut de asemenea că Lukașenko a câștigat detașat, obținând 
uimitorul procent de 82,6% din voturi în primul tur de scrutin. Despre 
Aleksandr Milinkevici, candidatul din opoziţie, s-a spus că s-a clasat pe 
locul doi, cu 6% din voturi. 


Opoziția a atacat numaidecât rezultatele. Un centru independent de 
cercetare a afirmat că rezultatul corect obținut de Lukaşenko a fost de 40%, 
însemnând că era nevoie să se organizeze un al doilea tur de scrutin. Acesta 
ar fi fost doar începutul unui scenariu de coșmar tip „Revoluţia colorată” 
pentru Lukaşenko, căruia i se mai spune de asemenea și „Batka”, Tatăl 
Națiunii. 


Apoi, șoc pentru regim: activiștii au organizat proteste în masă. În seara 
alegerilor a fost un frig îngrozitor. Cu toate acestea, mii de oameni, 
majoritatea studenți, s-au adunat în Piața Oktiabrskaia din Minsk, s-au urcat 
pe acoperișurile autobuzelor, au ridicat corturi și au făcut un mic sătuc, au 
ținut discursuri și au scandat „Patrie! Libertate! Jos cu Luka!”. 


Piaţa a fost plină de protestatari timp de cinci zile și nopţi. Oamenii lui 
Lukașenko au trimis KGB-ul, serviciile de securitate, să îi filmeze pe 
studenţi. Asta nu i-a speriat numaidecât, așa că au fost atacați de instigatori 


agresivi și de un grup organizat de bătrâne furioase, „băbuști”, care i-au 
acuzat pe studenţi că „lucrează pentru America”. 


În cea de-a cincea zi, forţele speciale ale poliţiei au venit cu autocamioanele 
în piaţă și au separat reporterii de protestatari, pe care i-au târât la camioane 
și i-au dus la închisoare. Pancartele, corturile, grătarele și spaţiile 
împrejmuite unde stătuseră protestatarii au fost demontate și aruncate la 
gunoi. Astfel a luat sfârșit Revoluţia Blugilor. Între timp, despre 
președintele Lukaşenko s-a zvonit că se afla în siguranţă la o bază militară 
din Grodno, în partea de sud-vest a Belarusului. 


Protestele acelea au fost motivul pentru care talentatul diplomat lituanian 
Renatas Juška a devenit pentru prima dată ţinta unor operațiuni speciale de 
informaţii. 


PRIMELE ACUZAȚII 


În urma protestelor, poliţia de securitate belarusă KGB a organizat o 
conferință de presă. Ramura belarusă a KGB era singura filială naţională a 
fostei KGB sovietice infame, care nu se mai obosise să se reorganizeze sau 
să își schimbe denumirea după destrămarea Uniunii Sovietice. 


În cadrul unui interviu în direct la televiziunea belarusă, șeful KGB, Leonid 
Yerin, a susținut că Statele Unite și țările învecinate organizaseră „atacuri 
teroriste” în Belarus. Cu toate acestea, conform laudelor lui Yerin, serviciile 
de securitate reușiseră cu succes să contracareze atacurile. 


Acesta i-a numit public pe cei care, chipurile, se aflau în spatele 
complotului terorist: diplomatul lituanian Renatas Juška, colegul său din 
Lituania și doi cetățeni americani care lucrau cu organizaţiile de donatori 
prodemocraţie. 


În cadrul aceleiași conferințe de presă, Yerin a prezentat un material video, 
în încercarea de a convinge publicul că într-adevăr fusese pusă la cale o 
conspirație periculoasă împotriva guvernului. În filmuleţ apărea un tânăr 
belarus care făcea o mărturisire ciudată și clar falsă, demascând conspirația 


pusă la cale de ţările străine respective. Potrivit spuselor sale, complotul 
includea otrăvirea rezervelor de apă din Belarus cu un șobolan mort. 


În mass-media belarusă controlată de Lukașenko era vehiculat de asemenea 
și numele diplomatului lituanian Juška, prezentat drept „susţinător al 
teroriștilor”. Mass-media lituaniană cita știrile din Belarus preluate direct de 
la KGB și, conform reportajelor, Juška împreună cu un alt diplomat 
lituanian numit de Yerin, „se amestecau în alegerile din Belarus”. 


Acesta a fost doar începutul. 


Conducerea de la Minsk a alertat Interpolul, organizaţia polițienească 
internaţională și a solicitat includerea lui Juška pe lista de infractori daţi în 
urmărire internaţională. Responsabilii lituanieni pentru probleme de 
securitate au dat curs alertei motivate politic și au ajuns la concluzia că nu 
avea niciun temei, așa că nu l-au arestat pe Juška. Aceștia l-au sfătuit să nu 
meargă în Rusia ori Belarus, iar Juška i-a ascultat întocmai. 


În aprilie 2006, la o lună după acuzaţiile de terorism, a izbucnit pe plan 
internațional următorul scandal în care a fost implicat Renatas Juška. 


Postul rus de televiziune ORT, numit acum Pervyi Kanal (Primul Canal), a 
publicat „înregistrări” ale mai multor apeluri telefonice, despre care s-a spus 
că au avut loc între un președinte al Comitetului parlamentar georgian de 
apărare și securitate, pe nume Givi Targamadze, un alt diplomat lituanian și 
Juška. 


Conversațiile au fost înregistrate și prelucrate. Potrivit afirmațiilor 
vehiculate în cadrul emisiunii, precum și infamului jurnalist rus Mihail 
Leontiev și celor scrise într-un articol publicat pe site-ul ORT, înregistrările 
dovedeau faptul că Juška și ceilalți au discutat despre asasinarea 
politicianului belarus din opoziţie, Aleksandr Milinkevici. 


Milinkevici era om politic prodemocrat și cel mai influent competitor al lui 
Lukașenko tot el a fost cel care s-a clasat pe locul doi în cadrul alegerilor 
prezidenţiale măsluite din Belarus. De fapt, Juška și Ministerul lituanian al 
Afacerilor Externe îl sprijiniseră, dar acum era prezentat drept ţinta unui 
complot de asasinare pus la cale de Juška și de prietenii săi. 


Unul dintre obiectivele războiului informaţional rus este acela de a semăna 
neîncredere între ţinte și societăţile din care provin acestea. Postul de 
televiziune rus ORT a sprijinit credibilitatea înregistrărilor falsificate, 
susținând că „nu avea niciun motiv să se îndoiască de autenticitatea 
acestora”. Mai mult, postul respectiv a susţinut și că obținuse fișierul de la 
niște „surse apropiate serviciilor de securitate georgiene”. 


„Acest fișier nu face decât să ne arate cine și cum organizează revoluțiile 
portocalii”, au minţit cei de la postul ORT. Şi ca să mai aducă dovezi în 
plus, ORT a publicat atât numerele de telefon interceptate, cât și datele 
exacte când au fost ascultate telefoanele. 


Conţinutul trucat al apelurilor încă poate fi găsit pe diverse site-uri de știri 
georgiene, ruse și belaruse. Potrivit stenogramelor, se pretinde că Juška, al 
său coleg lituanian și georgianul Targamadze, discutaseră despre învoiala cu 
un oarecare cumnat al lui Givi Targamadze de a-l ucide pe Milinkevici 
contra sumei de $10 000 sau de $20 000. Conform stenogramelor, 
Targamadze care, la vremea aceea, lucra pentru echipa președintelui 
georgian pro-Occident Mikheil Saakashvili, a spus că „se jură pe numele 
propriului copil că visează în fiecare noapte despre asta (asasinatul)”. 


In cadrul emisiunii sale televizate, Leontiev l-a ironizat pe Targamadze, 
făcându-l „sentimental” și i-a numit pe cei trei vorbitori din înregistrare 
„adversari, care nu doar că erau infractori, ci și degeneraţi”. 


În retrospectivă, presupusele stenograme par a fi producţii realizate de cei 
care lucrează în tura de noapte la fabrica de troli din Sankt Petersburg. Însă, 
chiar dacă proveneau din surse rusești, informaţiile de pe la mijlocul anilor 
2000 erau luate mai în serios decât în zilele noastre. Spre deosebire de 
momentul actual, în 2006 postul ORT nu era considerat a fi canal de 
propagandă care răspândea știri false la scară largă. 


„Pe-atunci, ORT era ceea ce sunt astăzi posturile RT și Sputnik. Cu toate 
astea, era prea devreme pentru ca multă lume să accepte această realitate.” 


De fapt, Juška și ceilalți discutaseră într-adevăr la telefon, însă nu spuseseră 
ceea ce susținea Leontiev. 


„Au inventat povești, mai întâi în Rusia, apoi dincolo de graniţe. Cred că s- 
a numărat printre primele astfel de proiecte ale rușilor, cel puţin în ceea ce 
privește Georgia și Lituania. Pentru o primă incursiune, a mers destul de 
bine.” 


Povestea falsă despre uciderea lui Milinkevici a ajuns la posturile locale de 
știri din Lituania și din Georgia. Juška și ceilalți au trebuit să se apere 
contra acuzațiilor și să le spună jurnaliștilor ce erau cu adevărat: o 
provocare din partea Rusiei. 


„Sunt sigur că niciun om normal nu poate lua în serios aberaţiile inventate 
de Leontiev. În următoarea sa emisiune, urmează să mă acuze de asasinarea 
lui Kennedy și să spună că am încercat să sap un tunel între Londra și 
Mumbai. Treaba asta nici nu merită vreun comentariu mai serios de atât”, a 
declarat Givi Targamadze pentru mass-media. 


Şi alţi politicieni georgieni de frunte și-au dat cu părerea despre întreaga 
chestiune. Mai mulţi adversari politici de-ai lui Targamadze au profitat de 
scandal și i-au cerut acestuia „să-și demonstreze nevinovăția”. În presa 
lituaniană, cazul a ţinut prima pagină a ziarelor timp de câteva săptămâni, 
dând naștere unor întrebări referitoare la siguranța convorbirilor telefonice 
ale funcţionarilor guvernamentali. 


„Deși le-am spus celor din mass-media că totul a fost trucat și că este o 
provocare din partea Rusiei, mulţi nu ne-au crezut. Ne-au întrebat de ce ar 
face rușii asta și erau siguri că există un sâmbure de adevăr la baza întregii 
chestiuni”, spune Juška. 


A devenit evident faptul că știrile false care proveneau din Rusia, inclusiv 
conversațiile telefonice înregistrate ilegal și apoi falsificate erau utilizate 
pentru a genera neîncredere, pentru a crea o întreagă frenezie în mass-media 
și pentru a incita la comentarii politice de calitate îndoielnică în rândul unor 
grupuri atent alese. În cazul de față, grupurile-ţintă speciale erau factorii 
decizionali georgieni și lituanieni, dar și mass-media naţională; practic 
întreg publicul larg. 


Cazul a atras atenţia asupra reportajelor bazate pe fapte și a dat naștere la 
întrebări privind siguranţa conexiunilor telefonice din Lituania. Unii 


funcţionari guvernamentali georgieni au declarat presei că bănuiau 
serviciile secrete ruse că le-ar fi ascultat telefoanele prin utilizarea a două 
baze militare ruse aflate pe teritoriul Georgiei în 2006. Prin urmare, este 
rezonabil să presupunem că prelucrarea înregistrărilor a fost de asemenea 
pusă la cale de agenţiile ruse. 


Lituania trăise timp de decenii întregi sub ocupaţie sovietică. Funcţionarii 
lituanieni de nivel înalt erau pe deplin la curent cu încercările Rusiei de a se 
amesteca nejustificat. În ceea ce îi priveşte pe colegii diplomatului Juška, 
devotamentul și experiența sa privind promovarea democraţiei erau 
respectate în mod corespunzător. Angajamentul acestuia era considerat 
drept o continuare a tradiţiei de rezistenţă de care dau dovadă lituanienii. 


Poveștile scandaloase apărute împotriva lui Juška nu au reușit să genereze 
neînțelegeri grave sau să semene neîncredere între el și superiorii săi. Pe 
atunci, acesta simţea că e pe deplin protejat de stat, chiar dacă riscurile care 
apăreau odată cu slujba sa erau evidente. 


„Fiinţe umane în carne și oase, persoane din opoziţie și activiști civili sunt 
oprimaţi, persecutați sau băgați în închisoare și au nevoie de un sprijin real. 
lar oamenii adevăraţi, fie ei diplomaţii ori activiștii din cadrul ONG-urilor, 
soldaţii obișnuiți sau luptătorii pentru libertate care se află în fruntea 
proiectelor de sprijin sunt pe deplin conștienți de riscul de a fi ponegriţi sau 
denigrați. Toți ceea ce pot spera acești soldaţi este ca «generalii» lor să îi 
apere atunci când se împute treaba. Ei bine, eu eram unul dintre soldaţii în 
cauză.” 


In cadrul Ministerului lituanian al Afacerilor Externe, lui Juška i se mai 
spunea uneori revoluționar în glumă, deoarece nu se sfia să apere în mod 
activ şi deschis democraţia și drepturile omului în Belarus. 


Cu toate acestea, pe măsură ce a trecut timpul și scandalurile se tot derulau 
unul după altul, unii dintre colegii lui Juška au început să ridice din 
sprâncene. Pe la spatele lui, oamenii se întrebau dacă acesta făcea lucruri pe 
care n-ar trebui să le facă un diplomat. Unii au decis că întrecuse, fără 
îndoială, măsura. 


„Acum, întreaga chestiune nu face decât să mă amuze. La momentul actual, 
atât Uniunea Europeană, cât și propria mea ţară, organizează întruniri 
publice pentru a-și arăta public sprijinul pentru liderii belaruși din opoziţie, 
iar asta pe bună dreptate.” 


Însă entităţile care urmăreau totul din spatele cortinei erau hotărâte să îi 
pună în pericol atât pe Juška, cât și pe cei care luptau pentru democraţie. 
Diplomatul lituanian se plantase în faţa tancului lor și nu voia să se miște. 
Pe cale de consecinţă, trebuia mutat cu forţa. 


EPURĂRI CIBERNETICE 


Probabil că, de ceva vreme, Lituania îi irita pe rușii care manipulau situaţia 
politică. Poate că asta se întâmpla de când devenise primul stat din rândul 
așa-numitelor Republici Sovietice, care și-a declarat independenţa faţă de 
URSS în martie 1990. Însuși Vladimir Putin a catalogat prăbușirea Uniunii 
drept cel mai grav dezastru geopolitic din istorie. 


După îndelungi decenii de dezvoltare economică și societală pe de-a- 
ndoaselea, de socialism și de teroare sub regimul lui Stalin, poporul 
lituanian optase pentru un viitor alături de Occident. Ţara cu peste trei 
milioane de locuitori a votat pentru intrarea în Uniunea Europeană și în 
coaliția NATO în primăvara anului 2004. 


Un diplomat lituanian intervievat pentru această carte (însă care a ales să 
rămână anonim) a declarat că diplomaţii lituanieni nu se temeau să pună 
întrebări cu privire la mașinaţiunile politice ruse problematice din cadrul 
familiilor UE și NATO, nici în mod direct, nici să li se adreseze omologilor 
ruși. Au fost abordate atât încălcările teritoriilor din Georgia și din 
Republica Moldova comise de către Rusia, cât ṣi securitatea aprovizionării 
cu energie. În 2006, în încercarea de a pune presiune pe Lituania, Rusia a 
„tăiat” aprovizionarea de la conducta de petrol numită Druzhba 
(„Prietenie”). 


Diplomaţii lituanieni le-au cerut în repetate rânduri celor de la Kremlin să 
respecte procesele democratice occidentale și drepturile omului, iar în 


cadrul negocierilor să respecte atât Parteneriatul și Acordul de cooperare 
UE-Rusia, cât și alte înțelegeri internaționale. 


Mai mult, lituanienii și-au împărtășit experiența acumulată referitor la 
politicile îndoielnice ale Kremlinului și la evoluţiile în materie de securitate 
din regiune, care continuau să se înrăutățească, cu restul diplomaților din 
cadrul Uniunii Europene. Lituanienii au lucrat din greu pentru a face 
comunitatea diplomatică să conştientizeze potențialul agresiv al 
Kremlinului. 


La mijlocul anilor 2000, Lituania era probabil ţara care își făcea vocea 
auzită mai presus de restul statelor, aducând în discuţie aspecte 
problematice legate de Rusia în cadrul comunităţii internaționale. Rusiei nu 
i-a plăcut deloc asta. În Rusia, diplomaţii lituanieni erau priviţi drept niște 
scandalagii care erau capabili să influenţeze opiniile celor din cadrul UE și 
NATO. 


Astfel, Kremlinul a atacat. 


Așa cum se întâmplă adesea în cazul atacurilor online bine puse la cale și 
inițiate de Rusia, argumentele absurde și interferențele ostile din cadrul 
polemicii publice par să vină din partea mass-mediei locale sau a 
blogosferei, a activiștilor ori politicienilor de pe plan naţional, sau din 
partea unor veritabili cetățeni obișnuiți și onești, care pur și simplu își fac 
auzită părerea — și care, după toate aparențele, nu par să aibă vreo legătură 
cu cei de la Kremlin. 


Ori poate că apar din neant. 


Legăturile dintre operaţiunile cibernetice și Kremlin sunt ascunse. Mai ales 
când vine vorba de legăturile cu Serviciul Federal de Securitate (FSB) şi cu 
celelalte servicii secrete ruse, orice relații sunt bine îngropate. Dat fiind 
faptul că făptașul nu poate fi identificat, Kremlinul se poate ascunde în 
spatele dezminţirii plauzibile. 


In 1971, parlamentarul și cadrul universitar finlandez Kullervo Rainio a 
prezentat o tehnică de bază a războiului informaţional în cartea sa, intitulată 
Războiul informaţional și persoana liberă, și anume manipularea sensului 


conceptelor, care duce la spulberarea gândurilor omului. Prin intermediul 
metodelor adoptate în cadrul războiului informaţional, sensul cuvântului 
democraţie ar putea fi schimbat, ajungând să fie sinonim cu sistem socialist. 


Coruperea sensului termenului „om de stat” în lituaniană a reprezentat un 
astfel de caz. În primă instanță, au fost create noi înţelesuri pe paginile web 
lituaniene. Mai apoi, termenii nou-definiți au pătruns în presă și au fost 
preluaţi de opinia publică. Nu erau vizibile niciun fel de legături cu cei de la 
Kremlin sau cu FSB-ul. 


Cu toate acestea, nicio altă entitate nu dispunea de interesul sau de resursele 
necesare inițierii unei astfel de operațiuni vaste și de o asemenea amploare. 


De obicei, când te gândești la un om de stat, primul lucru care îţi vine în 
minte este imaginea unui politician respectabil și influent, care s-a bucurat 
de stimă de-a lungul timpului. Poate că îţi evocă celebra operă semnată de 
Platon, Omul politic, în care Socrate, tânărul Socrate, matematicianul 
Theodoros și un filosof discută despre definiția omului de stat și cugetă cu 
privire la trăsăturile unui bun om politic. 


În Dicţionarul modern Merriam-Webster, un om de stat este definit drept 
„un lider politic înțelept, competent și respectabil”. 


Şi totuși pe site-urile lituaniene omul politic, valstybininkas, era definit 
drept opusul. Omul de stat devenea membrul unui clan secret conspirativ de 
elită, ai cărui membri erau siniștri, clandestini, pervertiţi și corupți. 


Scandalul „oamenilor de stat” a început să se desfășoare prin 2005, când 
niște liste cu diverse nume au început să se răspândească în mediul online 
lituanian. Listele respective includeau nume și titluri ale unor funcţionari și 
politicieni lituanieni de nivel înalt, precum și foști și actuali lideri ai 
serviciilor de securitate și militare, dar și jurnaliști din mass-media 
internaţională; toți aceştia figurau pe liste drept „oameni de stat”. 


Însă acești „oameni de stat” au fost catalogaţi drept suspecți prin utilizarea 
unui limbaj vulgar și prin vehicularea în mod repetat de acuzaţii de corupţie 
fără niciun temei. Potrivit trolilor din mediul online, sugestia era aceea că 
majoritatea „oamenilor de stat” lituanieni erau homosexuali. Într-o societate 


conservatoare, pe lângă obscenităţi, o metodă eficientă de întinare a 
numelui cuiva este să-l faci homosexual. Asta chiar prinde la public. 


Odată cu trecerea timpului, au evoluat și poveștile scornite de troli cu 
privire la „oamenii de stat albaștri” (albastru înseamnă homosexual în limba 
lituaniană). Despre membrii clanului s-a spus că au devenit putred de bogaţi 
peste noapte. Se spunea despre clanul lor conspirativ că trage sforile în 
cazul tuturor intrigilor politice din ţară și că avea la mână diverse funcţii din 
Guvern. Teoria conspirației care, mai apoi, a fost preluată de unele 
segmente ale mass-mediei tradiționale, a acuzat de asemenea clanul de 
controlarea Ministerului lituanian de Externe. Trolii online au susţinut că 
Juska era în slujba „oamenilor de stat” respectivi. 


Chiar și acum încă se mai găsesc atât articole vechi semnate de mass-media 
lituaniană, cât și bloguri obscure unde se discută la modul serios despre 
membrii închipuiţi ai clanului, despre legăturile secrete ale acestora și 
despre rolurile și sarcinile lor din umbră. 


Pe la jumătatea anilor 2000, Internetul nu acapara atât de mult din atenţia 
zilnică a oamenilor, așa cum se întâmplă în zilele noastre. Cu toate acestea, 
mediul online era destul de puternic încât să asigure anumite părți ale 
populaţiei că „oricum tot era ceva în neregulă cu oamenii de stat”. Cea mai 
rea parte era că unii erau convinși de faptul că respectivul clan reprezenta o 
ameninţare la adresa siguranţei naţionale. Ba chiar era nevoie ca Lituania să 
fie protejată de un asemenea clan „periculos”. 


De fapt, persoanele care figurau drept oameni de stat erau adevăraţi patrioți, 
care aveau funcţii în cadrul instituţiilor statului, al armatei, al universităţilor 
sau al organelor mass-media. Mulţi dintre ei sprijiniseră ardent reforme, 
încă de la începutul redobândirii independenței Lituaniei, participaseră la 
demersurile de intrare în UE și NATO și cârmuiseră ţara în vremuri grele. 
Făcuseră asta chiar și atunci când ţara era condusă de Rolandas Paksas, 
președintele populist și susținut de Rusia, care a fost pus sub acuzare și 
condamnat în 2004 pentru că obținuse cetăţenia pentru un oligarh rus care îi 
finanţase campania. 

De multă vreme, numeroși presupuși „oameni de stat” își exprimaseră sus și 
tare atât opiniile critice cu privire la acţiunile întreprinse de președintele rus 


Putin și de Lukaşenko din Belarus, cât și noţiuni prooccidentale. Insă pe 
forumurile online și în secţiunile de comentarii ale mass-mediei tradiționale 
li se spunea „să se prefacă doar că luptă contra Rusiei”. 


Trolii au scris că, de fapt, adevărații oameni de stat nu erau nimic altceva 
decât „agenţi ruși” sau care deserveau interesele Rusiei. 


Cu toate acestea, defăimarea și injuriile ajungeau și dincolo de mediul 
virtual. 


La finele lunii august 2006, un ofiţer de securitate lituanian, om respectabil 
și cu experienţă, detașat la Consulatul Lituanian din orașul Grodno, a fost 
găsit mort în condiţii suspecte, pe când se afla într-o vizită de lucru în 
Belarus. Primele informaţii se băteau cap în cap. Unele surse spuneau că ar 
fi fost înjunghiat ori otrăvit de ruși sau de belaruși. Alţii susțineau că ar fi 
căzut de la fereastra camerei sale de hotel, aflată la etajul nouă, ori chiar că 
„l-ar fi ajutat” careva. Potrivit spuselor altora, adevărul despre soarta 
ofițerului rămâne și astăzi un mister. 


Nu mult după aceea, ofițerul decedat a început să fie denigrat atât în mediul 
virtual, cât și în viaţa reală. Anumite părți ale mass-media l-au acuzat că 
avea probleme cu drogurile și necazuri în viaţa personală. Astfel, teoria cu 
oamenii de stat a început să ia avânt. Aparent, oamenii de stat îl trimiseseră 
pe ofițerul cu probleme la Grodno, întrucât acesta ancheta (potrivit spuselor 
unora) interesele acestora cu privire la gazele rusești. 


Au mai fost vehiculate și alte teorii ale conspirației. Cel mai frecvent apărea 
teoria conform căreia ofițerul fusese ucis întrucât primise prea multe 
informaţii confidenţiale referitoare la fărădelegile clanului oamenilor de 
stat. Potrivit teoriei respective, acesta desfășura o anchetă pe cont propriu 
cu privire la presupusul furt de milioane de dolari americani care aparțineau 
opoziţiei belaruse și care avusese loc la Vilnius. 


Problema cu această teorie era că opoziţia belarusă nu avusese niciodată 
presupusa sumă de milioane de dolari. Cu toate acestea, potrivit ştirilor 
false, „oamenii de stat reușiseră să fure 40 de milioane de dolari fie pe cont 
propriu, fie în cârdășie cu opoziţia belarusă, iar cazul trebuia investigat”. 
Povestea cu „milioanele furate” a fost preluată de propaganda lui 


Lukaşenko în Belarus. Acolo regimul s-a folosit de teorie, împroșcând 
opoziţia cu noroi și susținând că fusese „cumpărată de americani”. 


În 2006, în Lituania nu se vorbea public aproape deloc despre posibilitatea 
existenţei războiului informaţional rus sau a unor campanii speciale de 
denigrare. Însă probele temeinice şi sprijinite de instanţe, privind implicarea 
serviciilor secrete ruse în operațiunile periculoase desfășurate în mediul 
online, au început să fie adunate sistematic la nivel mondial abia în 2017, 
odată cu demararea anchetei procurorului special din cadrul 
Departamentului de Justiție al SUA, Robert S. Mueller. 


Astfel, nu existau deloc probe de netăgăduit care să demonstreze 
denaturarea conceptului de „om de stat? în limba lituaniană, sau care să 
ateste că acuzațiile împotriva ofițerului decedat aveau legătură cu aparatul 


internațional de dezinformare al Kremlinului. 


Cu toate acestea, au servit totuși obiectivelor Kremlinului, și anume de a 
semăna neîncredere și de a provoca scindări în Lituania, precum și de a 
submina încrederea oamenilor în conducerea politică și în funcţionarii cu 
orientare spre Occident. 


Însă, așa cum susţine unul dintre așa-zișii „oameni de stat”, fusese transmis 
un avertisment. În 2006, un membru al cercului de apropiaţi ai lui Vladimir 
Putin îi ameninţase pe niște diplomaţi lituanieni în cadrul unei reuniuni 
informale, spunând: 


„Nici măcar nu ştiţi ce vă așteaptă, dar o să vedeţi voi curând”. 


La puţin timp după aceea, ofițerul de securitate a fost găsit mort în Belarus, 
iar „băieţii de stat albaștri” au fost acuzaţi că și-au ucis propriul coleg, fiind 
implicaţi astfel în scandal. 


În anii ce au urmat, mulţi alţi lituanieni catalogaţi drept „oameni de stat” au 
fost implicaţi și ei în alte scandaluri. E chiar îndreptăţit să spunem că opinia 
publică lituaniană a fost măcar parţial alimentată de niște brigăzi web ostile 
în 2008, când au avut loc alegerile parlamentare și cele prezidenţiale. 
Carierele multora dintre așa-zișii oameni de stat au fost distruse, căci 
aceștia nu au fost aleși, dar nu au putut nici să își păstreze funcţiile. 


Se pare că Rusia testase eficienţa trolilor online și a operaţiunilor de 
răspândire a știrilor false în Lituania și în Georgia chiar de pe la mijlocul 
anilor 2000. 


Un fost funcţionar de stat lituanian bine informat, care a urmărit 
îndeaproape cum au evoluat lucrurile, își amintește că volumul de minciuni 
vehiculate în mediul online era masiv. Fiind atât de multe, era greu de 
demonstrat că erau minciuni. 


„Varii articole false ce cuprindeau comentarii lăsate de troli, asemănătoare 
celor pe care le găsim azi pe Facebook sau pe Twitter, au fost distribuite pe 
tot felul de portaluri lituaniene la mijlocul anilor 2000”, mai spune 
respectivul oficial. 


Unii au speculat că mesajele proveneau de pe strada LaTViu, unde se află 
sediul ambasadei ruse la Vilnius. 


La acea vreme, nimeni nu ar fi crezut că, în mediul online, există factori 
influenţi (n. trad. — așa-numiții influenceri) plătiți, cu motive politice și 
sponsorizaţi de state ostile. Chiar și astăzi, mulţi cred că trolii care 
răspândesc propaganda rusească sunt o invenţie SF. 


În Finlanda a fost elaborat un raport inovator cu privire la „formatorii de 
opinie agresivi”, plătiți de serviciile secrete ruse și la influenţa exercitată de 
aceștia în străinătate. Raportul a apărut în 2010, în revista Niin&Năin (Așa- 
și-așa), autorul fiind Jukka Mallinen, expertul finlandez pe teme referitoare 
la Rusia. 


Un prieten de-al său jurnalist din Rusia, de la Viborg, îi povestise în 2006 
despre o cunoștință care studia la școala FSB din provincie. Persoana 
respectivă îi dezvăluise că, încă de pe atunci, elevii de la FSB erau plătiţi 
pentru a-i ironiza pe oameni în mediul online. 


În urma unei simple căutări pe Google am aflat că aceleași comentarii 
obscene propagandistice și respingătoare la adresa politicienilor din 
opoziţie au fost „produse” în masă și postate pe diverse platforme din 
mediul online. 


Mallinen își amintește că, după ce a apărut articolul scris de el în 2010, cei 
din Finlanda nu au luat deloc aminte de spusele sale. Articolul său vizionar 
nu a dat naștere discuţiilor vizate și nici nu a generat un interes public. 


În schimb, acesta a devenit ţinta postărilor obscene de orientare rusească și 
(cel mai probabil) ilegale din mediul online. Mallinen a fost vizat în mod 
special deoarece vorbise public despre infracțiunile de încălcare a 
drepturilor omului, care se petrecuseră în timpul războaielor din Cecenia și 
pentru că organizase forumuri publice de dezbatere cu privire la soarta și la 
articolele scrise de jurnalista rusă de investigaţii Anna Politkovskaia, care a 
fost ucisă la reședința sa din Moscova, în 2006. 


A urmat apoi cel mai agresiv val de mizerii din mediul virtual, după ce 
Mallinen a organizat un protest pașnic în faţa ambasadei ruse din Finlanda, 
unde lumea a adus candele aprinse, pentru a-i aduce un ultim omagiu Annei 
Politkovskaia. 


Mallinen a fost catalogat drept un susţinător al terorismului atât în 
blogosfera finlandeză, cât și de mass-media statului rus. 


Un cetăţean finlandez, care crea conţinut atât pentru postul RT, cât și pentru 
un site finlandez pro-Kremlin numit Ziarul Ce mama naibii??!! (MV-lehti în 
finlandeză), a și realizat un filmuleţ online, în care își exprima speranța că 
FSB îi va distruge pe finlandezi, făcând de asemenea trimitere și la 
Mallinen. 


Mallinen a depus plângeri penale, însă nu s-a ajuns la nicio condamnare. În 
schimb, acesta s-a văzut mai apoi nevoit să renunțe la funcţia de președinte 
al Asociaţiei finlandeze pentru libertatea de exprimare a scriitorilor, 
omologul finlandez al organizaţiei scriitorilor PEN International. Mallinen 
crede că Rusia începuse să lucreze la strategia sa de utilizare a trolilor în 
mediul online încă de la începutul anului 2000. 


Planul bazat pe troli includea de asemenea și preluarea controlului asupra 
mediului online din străinătate. 


Înainte de această operaţiune, conceptul de om de stat (valstybininkas) era o 
noțiune complet obișnuită în limba lituaniană, o limbă extraordinar de 


frumoasă şi de melodioasă, care se înrudește cu sanscrita. Insă acum, 
discuţiile despre oameni de stat evocă comploturi și gestionarea defectuoasă 
a finanţelor publice. 


Mai mult, la finele anilor 2000, în Lituania, Renatas Juška urma să afle o 
lecţie despre utilizarea finanțelor publice. 


TREABA CU STEJARII 


În 2009, la începutul primăverii, președintele Lituaniei l-a numit pe Juška 
următorul ambasador lituanian în Ungaria. 


La acea vreme, Renatas Juška încă era șeful Departamentului pentru 
Dezvoltarea Cooperării și Promovarea Democraţiei din cadrul Ministerului 
Afacerilor Externe, departament pe care îl înființase la sfârșitul lui 2006, 
după ce scăpase de scandalul „complotului fals cu asasinarea lui 
Milinkevici”. 


„Eram îndeosebi mândru de numele departamentului: Promovarea 
Democraţiei. Unii încă se îndoiau dacă nu cumva sprijinul acordat 
proceselor democrate din alte ţări mersese prea departe, ori dacă 
«Ministerul nu se afla cumva într-o situaţie precară». Cu toate acestea, eu 
eram convins că trebuia să mergem înainte.” 


De îndată ce a fost făcut public anunţul viitoarei funcţii a lui Juška, de 
ambasador la Budapesta, s-a iscat un nou scandal. 


Nici de această dată nu se putea realiza o corelaţie între campanie și 
departamentul internaţional de știri false al FSB. Însă randamentul fabricii 
de troli de la Sankt Petersburg e mic copil pe lângă absurditatea noii 
acuzaţii. Scandalul parcului din Afganistan a fost foarte bine pus la cale, iar 
relatările scornite au fost puse cap la cap cu dibăcie. 


Noua știre a apărut mai întâi la un post de televiziune lituanian: se sugera că 
Juška ar putea fi responsabil de „dispariția? banilor contribuabililor. I s-a 
luat interviu unui expert absolut în materie de silvicultură, el însuși 


silvicultor. Acesta a dat următorul răspuns la întrebarea adresată de 
jurnalist: „Nu, nu cred că stejarii vor supravieţui în Afganistan. Tentativele 
de a-i planta acolo sunt foarte greșite”. 


Ştirea blama un proiect care nu era în curs de derulare. Ministerul 
Afacerilor Externe nu intenționase de la bun început să planteze stejari în 
Afganistan. 


„Nu-ţi venea să crezi când vedeai reportajul la știri”, spune Juška. 


Departamentul condus de Juška se ocupa, într-adevăr, de reconstruirea 
provinciei Ghur, aflată în partea centrală a statului Afganistan. Proiectul 
includea construirea unui parc și plantarea unor specii locale de arbori, 
perfect adaptate condiţiilor climatice din Ghur. 


În Afganistan, parcurile reprezintă un simbol al păcii. Lituania voia să le 
ofere localnicilor un loc liniștit și tihnit unde să își petreacă timpul liber. În 
timpul invaziei sovietice din Afganistan, operaţiunile militare au inclus 
arderea lemnului care, ulterior, a fost utilizat de localnici drept combustibil, 
fapt ce a dus la tăierea unui număr mare de copaci. 


In comunitatea internațională, construirea de parcuri liniștite în ţara distrusă 
de război a reprezentat o dovadă comună de bunăvoință. Pe lângă Lituania, 
multe alte țări au dorit de asemenea să le ofere pace și tihnă afganilor. 


Însă nu din întâmplare a fost ales stejarul la baza scandalului mass-media. 
Specia de arbore a fost aleasă special pentru a amplifica isteria. Pentru 
lituanieni, stejarul are o însemnătate deosebită: este arborele naţional și un 
simbol al tăriei și al suveranităţii statale. Stejarul era un copac sfânt în 
perioada precreştină, iar lituanienii sunt consideraţi a fi, de fapt, cea din 
urmă naţiune creștinată din Europa, un mare motiv de mândrie pentru mulţi 
dintre aceștia. Există și o zicală referitoare la Stelmuze, cel mai celebru 
stejar lituanian, despre care se spune că ar avea vreo 1 500 de ani: „Omul e 
la fel de trainic precum un stejar Selmer”. 


Mulţi jurnaliști au preluat rapid născocirea privind „proiectul stupid iniţiat 
de Lituania în Afganistan”. Aceștia l-au întrebat pe Juška despre decizia 


iresponsabilă și posibil coruptă de a planta copaci sfinţi într-un deșert 
îndepărtat. 


În pofida faptului că nu a fost plantat niciun stejar în deșert, știrea 
principală vehiculată de mass-media viza gestionarea deficientă a fondurilor 
de dezvoltare. 


Unii jurnaliști au făcut corelaţii între afirmaţiile nedovedite despre treaba cu 
stejarii și „conspiraţiile” cu oamenii de stat și milioanele (care nici n-au 
existat vreodată) furate de la opoziţia belarusă și au cerut ca Juška să fie tras 
la răspundere. La urma urmei, doar era vorba de aceeași persoană care se 
aflase în spatele ambelor cazuri de gestionare deficitară a fondurilor. 


Nu mult după aceea, au început să apară voci care cereau demisia lui Juška. 
Câţiva parlamentari au solicitat public să analizeze proiectele derulate de 
Departamentul lui Juška. În contextul unei dezbateri publice scăpate de sub 
control și alimentate de știri false, Juška a solicitat realizarea unei anchete 
cu privire la cheltuielile întregului program privind dezvoltarea, cooperarea 
și promovarea democraţiei. 


„Odată ce apar acuzaţii nefondate la adresa ta, singura cale de a le demonta 
așa cum trebuie este prin intermediul unei anchete. Astfel, se vor găsi 
răspunsuri la toate întrebările. Cum altfel să lupţi contra unui astfel de 
atac?” 


A urmat demararea anchetelor. Parlamentul a realizat propriile demersuri, 
iar Oficiul de Stat Lituanian a lansat o anchetă proprie privind cheltuielile. 
S-au pus întrebări și s-au analizat documente și tranzacţii timp de aproape 
patru luni. Activitatea de zi cu zi a departamentului a fost practic paralizată. 
Unii angajaţi erau îngrijoraţi cu privire la vocile critice înflăcărate din 
public și efectiv se temeau de posibilele rezultate ale anchetei. 


Asupra proiectelor lui Juška de promovare a democraţiei au planat mult mai 
multe semne de îndoială decât era cazul. Câţiva jurnaliști și politicieni s-au 
folosit de scandal în încercarea calculată de a scoate la iveală și de a 
dezvălui numele organizaţiilor și persoanelor din opoziţia belarusă, care 
erau sprijinite de Ministerul Afacerilor Externe. În Belarus, regimul 
Lukaşenko le interzisese cetățenilor să primească fonduri externe, 


catalogând acţiunea drept infracţiune. Dezvăluirea numelor respective 
însemna că activiștii din Belarus puteau ajunge la închisoare. 


„Am fost supus unor presiuni din partea parlamentarilor și funcţionarilor de 
la Minister să pun la dispoziţie toate dosarele. Aceștia susțineau că era 
vorba de fonduri publice și era normal ca toată lumea să aibă acces la 
proiecte.” 


Juška a reușit să împiedice ajungerea numelor în vizorul public. Doar unui 
număr restrâns de reprezentanţi ai Parlamentului și din cadrul instituției 
pentru controlul finanţelor statului i s-a permis accesul pentru a verifica 
informaţiile, aceasta după ce s-a declarat că datele respective vor rămâne 
confidenţiale. Restricţiile dispuse de Juška erau justificate: exact doi ani 
mai târziu, când Juška era deja în Ungaria, guvernul belarus a solicitat 
informaţii cu privire la veniturile anumitor activiști pentru drepturile 
omului, din partea autorităţilor lituaniene. 


Din naivitate și lipsa unei coordonări adecvate între instituţiile statului 
lituanian, informaţiile au fost furnizate și, pe cale de consecinţă, în 2011, 
guvernul belarus l-a condamnat pe Ales Beliaţki, un cunoscut apărător 
belarus al drepturilor omului, la patru ani și jumătate de închisoare pe 
motive politice. Sentința dată a fost aceea de presupusă evaziune fiscală. 


„A fost o mare rușine pentru Lituania la nivel internațional și încă mă simt 
oarecum vinovat pentru ceea ce i s-a întâmplat lui Ales. Când mă ocupam 
eu de coordonarea acestor chestiuni, eram în măsură să împiedicăm astfel 
de probleme. Ulterior, lucrurile au luat-o însă pe un drum greșit”, mi-a 
declarat Juška. 


Beliațki, activistul pentru drepturile omului, a fost în cele din urmă eliberat 
din închisoare la începutul lui 2014. Acesta a considerat că motivul pentru 
care a fost eliberat mai devreme a fost exercitarea unor presiuni la nivel 
internațional. După ce a ieșit din închisoare, acesta a jurat că va continua să 
lupte împotriva regimului autoritarist. 


Inspecţia din Afganistan nu a precupeţit niciun efort. O delegaţie alcătuită 
din parlamentari și anchetatori, însoţită de un grup de jurnaliști, s-a deplasat 


la Chagcharan, capitala provinciei Ghur. La sosire, aceștia au găsit parcul 
finanţat de Lituania în curs de construcţie, așa cum și trebuia să fie. 


Insă în parc nici urmă de stejari. 


În schimb, fuseseră plantați copaci afgani, perfect adaptaţi la clima din zona 
centrală a ţării. „Aceiași politicieni care mă atacaseră fără niciun fel de 
temei au participat la ceremonia publică de plantare a arborilor. În cele din 
urmă, au transformat scandalul într-o campanie PR personală, folosindu-se 
de aceiași copaci afgani pentru care au vrut să mă concedieze pe mine. 
După luni de zile pline de stres, acea zi mi-a adus și mie în sfârșit un strop 
de bună dispoziţie.” 


Pe lângă lipsa stejarilor într-un parc din Chagcharan, nu existase niciun fel 
de gestionare deficitară a banilor contribuabililor și nici corupţie în cadrul 
departamentului condus de Juška. Angajaţii au scăpat astfel de stres și au 
putut să își continue treaba. 


Din cauza faptului că departamentul lui Juška administra un buget mare, iar 
el însuși era veteran în calitate de ţintă a știrilor false, acesta anticipase deja 
posibilitatea unor acuzaţii de corupţie cu câţiva ani înainte. 


Înainte de a-și intra în drepturi în funcţia de director al Departamentului 
pentru dezvoltarea cooperării și promovarea democraţiei, Juška solicitase 
Direcţiei de Stat pentru Controlul Anticorupţie să desfășoare o inspecţie 
amănunţită a conturilor sale bancare personale, a situaţiei financiare și a 
altor bunuri și credite. În timpul scandalului cu stejarii, conturile sale au 
fost din nou verificate îndeaproape, iar Juška însuși a fost achitat de orice 
acuze. 


Acesta descrie etapa drept extrem de dificilă pe plan personal. 


„Bun, una e când ei susţin că ești prost. Atunci tu, pur și simplu, explici că 
nu există stejari în Afganistan și nici nu intenţionează nimeni să-i planteze 
acolo. Dar alta e când zic că ești corupt... Încă mi-o amintesc pe mama cum 
plângea în fiecare zi. Toată povestea a însemnat un stres colosal pentru 
familia și prietenii mei.” 


Pe lângă acestea, scandalul a întârziat preţ de luni de zile numirea lui Juška 
în calitate de ambasador în Ungaria. Însă, în cele din urmă, anchetele s-au 
încheiat. Suspiciunile au fost demontate, iar rezultatele anchetelor au fost 
prezentate pe larg de mass-media. Reputația întinată a lui Juška a fost 
oarecum refăcută, iar el s-a bucurat că departamentul său trecuse cu bine de 
încercări. 


E greu de spus exact de la cine a pornit știrea falsă inițială despre stejar. E 
posibil să fi fost vorba de o producţie locală sau de un proiect transfrontalier 
în colaborare cu rușii. Cu toate acestea, a reprezentat totuși o piesă nocivă 
în cadrul unui plan mult mai amplu (Și care se întindea pe ani de zile) al 
Rusiei împotriva lui Juška și a întregului minister. 


În cele din urmă, a venit vremea când Juška a ajuns în faţa Preşedintelui 
Valdas Adamkus pentru învestirea în funcţia de ambasador, gata să își 
demareze activitatea în Ungaria. Într-o ceremonie organizată la începutul 
lunii iunie, președintele de la acea vreme, Adamkus, i-a mulțumit lui Juška 
atât pentru promovarea activă și plină de profesionalism a democraţiei în 
Belarus și Georgia, cât și pentru proiectele în derulare din Afganistan. 


„M-am interesat de povestea ta. Ești foarte tânăr și ai trecut prin atâtea 
încercări”, a spus președintele Adamkus. 


„Vorbele sale m-au umplut de mândrie, mai ales având în vedere faptul că 
le-a rostit în faţa familiei și a părinților mei, care erau prezenţi la 


ceremonie.” 


Juška avea 37 de ani și astfel se face că a devenit cel mai tânăr ambasador 
lituanian de la acea vreme. 


În iulie 2009, și-a început în sfârșit slujba în Ungaria, la Budapesta. 


ULTIMA PICĂTURĂ 


In calitatea de ambasador, Juška s-a ghidat după aceeași băgare de seamă ca 
și până atunci în cariera sa, pentru a se asigura că își face treaba cum 


trebuie. 


Pe când era încă detașat la Minsk, nu a mers în baruri, nu s-a întâlnit cu 
persoane necunoscute și nici nu a desfășurat alte activităţi care ar fi putut 
duce la distribuirea de materiale video sau relații compromiţătoare. În 
Belarus fusese martor la un scandal în care a fost implicat un diplomat 
leton, filmat în timp ce întreținea raporturi sexuale și care a fost mai apoi 
discreditat în mod public din cauza faptului că era gay. 


„Incă de pe-atunci serviciile secrete belaruse erau extrem de grosolane și de 
violente”, spune Juška. 


Acesta voia să asigure siguranţa sa și a angajatorului său, dar și pe a celor 
cu care lucra. Își schimba frecvent parolele, utiliza mai multe conturi de e- 
mail și nu utiliza niciodată platforme precum Facebook, Messenger ori 
Twitter. Nu era expert atestat în materie de securitate, însă învățase din 
experiență cât de importantă era comunicarea sigură. 


În Ungaria, Juška păstra contactul cu prietenii săi și se întâlnea frecvent cu 
aceștia; era vorba despre activiști din Serbia, Ucraina, Georgia și Rusia, 
care sprijineau democraţia. Cetăţenii activiști care aveau legături cu 
diplomatul lituanian erau supravegheați de agenţii de securitate ostili trimiși 
de țările lor de origine. 


Activiștii ruși solicitau sfaturi referitoare la modul de organizare a unor 
proteste stradale pașnice. Juška s-a întâlnit cu ei de câteva ori și le-a oferit 
consiliere. 


În 2011, în urma alegerilor prezidenţiale măsluite din Rusia, cetăţenii au 
organizat proteste masive împotriva lui Putin în întreaga ţară. Pe cale de 
consecinţă, serviciile secrete ruse au dat publicităţii numele celor pe care 
voiau să îi scoată ţapi ispășitori „pentru tulburările provocate de Occident”. 
Juška s-a numărat printre cei numiţi; numele său a fost vehiculat în știrile 
născocite de ruși despre „taberele de instrucţie a protestatarilor din 
Lituania”, care evident că nu existaseră niciodată. 


Lui Juška nici nu îi trecea prin cap faptul că, în vreme ce el citea știri 
închipuite despre presupusul său rol în organizarea protestelor masive din 


Piaţa Bolotnaia din Moscova, cineva deja îi înregistra pe ascuns 
conversațiile telefonice. 


Pe 8 iulie 2013, un agent necunoscut, care își asumase identitatea falsă de 
Zydrunas Gerintas, a încărcat pe YouTube versiuni trucate ale convorbirilor 
telefonice ale lui Juška. Zydrunas nu mai postase niciodată alte filmuleţe, și 
nici nu a mai făcut-o vreodată după aceea. Momentul a fost ales cu mare 
atenţie: în iulie 2013, Lituania și-a început mandatul de președinție a 
Uniunii Europene, cu durata de 6 luni. 


Cele două fișiere de 12 minute poartă titlul „lată cum tratează cu adevărat 
Lituania Azerbaidjanul. Partea întâi” și „lată cum tratează cu adevărat 
Lituania Azerbaidjanul. Partea a doua”. Materialele nu includ nicio parte 
video; în schimb, apare o poză a lui Juška, în paralel cu o imagine a unei 
siluete masculine necunoscute. Singurul element vizual în mișcare sunt 
subtitrările în limba engleză — al căror conţinut este parţial falsificat. 


Conţinutul principal al materialului este reprezentat de partea audio, 
interceptată din convorbirile telefonice private dintre Juška și colegul său de 
la Ministerul lituanian de Externe de la Vilnius. Deși unele segmente ale 
conversațiilor acestora sunt trucate, apar de asemenea și unele discuţii 
autentice. 


În mare, Juška și colegul său, expert în materie de Comunitatea Statelor 
Independente (CSI), discută în lituaniană despre mai multe subiecte 
politice, precum evoluţiile în ceea ce privește Azerbaidjan, Armenia, 
Lituania și Ungaria. Se vehiculează și numele lui Putin și Rusia. 


În materialele postate, convorbirile dintre Juška și colegul său sunt 
prezentate ca și cum ar fi un singur apel telefonic neîntrerupt. De fapt, este 
un colaj care cuprinde mai multe convorbiri telefonice, care n-au absolut 
nicio legătură unele cu altele. Discuţiile au fost parţial tăiate pe „bucăţi” și 
apoi lipite laolaltă și oarecum scoase din contextul lor iniţial. 


Vorbitorii de limbă lituaniană pot observa că „subtitrările” în engleză conțin 
niște greșeli intenționate. Pe alocuri, lipsesc complet subtitrările. 


Convorbirile au fost măsluite și postate în așa fel încât să provoace reacţii și 
să stârnească indignare în mai multe state: în Lituania, în Azerbaidjan și în 
Armenia. Pentru publicul lituanian, comentariile lui Juška cu privire la 
prim-ministrul lituanian de la acea vreme au fost, probabil, cea mai 
interesantă parte. Astfel, din cauza faptului că au fost editate, comentariile 
sale par a fi lipsite de respect. 


În materialul postat, colegul îi spune lui Juška că pregătește vizita prim- 
ministrului lituanian la Sankt Petersburg, unde urma să aibă o întrevedere 
cu omologul său rus, Dmitri Medvedev. Juška îi răspunde în glumă, 
aducând în discuţie posibilitatea introducerii unui pachet de gumă de 
mestecat în buzunarul prim-ministrului lituanian în timpul întrevederii. 


Acesta făcea referire la un incident prezidenţial din 2010, care le este însă 
necunoscut celor care ascultă convorbirea telefonică. În 2010, în cadrul unei 
ocazii deosebite, președinta Lituaniei a avut o întrevedere cu președintele 
Putin la Helsinki, prima de la acel nivel de ani de zile. În timpul întâlnirii, 
Putin mesteca întruna gumă și făcea asta în mod vizibil. 


„A fost un gest cel puţin nepoliticos. Prin urmare, în timpul convorbirii 
telefonice, am făcut o glumă: De ce nu-i plasezi și prim-ministrului nostru 
nişte gumă în buzunar, ca să pară și el șmecher? În timpul apelului original, 
făcusem trimiterea la episodul cu Putin și guma de mestecat chiar după acea 
frază, însă fusese scoasă din versiunea încărcată pe YouTube.” 


În limbajul familiar lituanian, expresia „a mesteca gumă” înseamnă a fi 
considerat stupid sau prost, a nu fi luat în serios. Însă din cauza faptului că 
fusese scos din context, comentariul lui Juška lăsa loc de interpretare. Prim- 
ministrul lituanian a interpretat comentariile făcute de Juška ca pe niște 
critici și lipsă de respect la adresa lui, ceea ce nu era cazul. 


În materialul editat, Juška face de asemenea referire la Nagorno-Karabakh, 
teritoriul îndelung disputat de Armenia și de Azerbaidjan, utilizând 
denumirea sa originală armeană, Artsakh. Mai târziu, în 2017, armenii au 
adoptat oficial denumirea respectivă. La telefon, Juška îi spune colegului 
său că îi sprijină în mod pasiv pe armeni în ceea ce privește disputa, „pentru 
că granițele au fost trasate de Stalin, așa că de ce să-i apărăm noi 
deciziile?”. 


După ce Zydrunas Gerintas a încărcat înregistrările trucate, a trecut o lună 
până ca lumea să le dea atenţie. 


Azerii au fost primii care le-au „descoperit”, fiind instigați de filmulețul 
măsluit, realizat prin copy-paste. Jurnaliștii azeri au demarat astfel o serie 
de știri frenetice despre „scurgerile de informaţii diplomatice” și au început 
să contacteze conducerea de la Vilnius pentru a obţine reacţii. 


Totodată, un alt set de apeluri telefonice realizate într-o manieră 
asemănătoare, între un ambasador lituanian la Baku și colegii săi de la 
Vilnius, a fost postat pe YouTube. Seria în cauză purta titlul lată cum 
tratează cu adevărat Lituania Turkmenistanul, părțile întâi și doi. 
Materialele video au fost încărcate de o altă persoană cu nume azer, Farid 
Madzhirov. 


Operațiunile bine puse la punct demarate pe YouTube și-au atins ţinta. 
Convorbirile telefonice obținute în mod ilegal au ţinut prima pagină peste 
tot în presa lituaniană, însă nu din cauza faptului că fuseseră înregistrate 
ilegal. 


In schimb, multe voci din mass-media au republicat materialele video și le- 
au numit „scurgeri de informaţii” reale, o dovadă de „incompetenţă și de 
I 


prostie crasă”?. Potrivit mass-media, diplomații „bârfiseră în mod 
iresponsabil” la telefon. 


Niciun jurnalist nu a stat să analizeze filmulețele înainte de a scrie despre 
ele. L-am rugat pe un expert internațional care a rămas anonim să vizioneze 
și să asculte materialele video. Acesta a observat că zgomotele de fundal 
diferă pe înregistrări și a spus că frazele fuseseră scoase din contextul lor 
inițial. 


În Lituania, filmuleţele au apărut în diverse emisiuni televizate. Ştirea 
principală era centrată pe blamarea ambasadorului Juška și a colegilor săi, 
aceștia fiind acuzaţi de comportament inadecvat în calitatea lor de 
diplomaţi. Iniţial, lumea nu prea a întrebat cum de era posibil ca 
respectivele convorbiri telefonice, chipurile securizate, ale diplomaților să fi 
fost compromise. 


Unii jurnaliști au înrăutățit scandalul prin faptul că i-au forţat pe politicienii 
de top să comenteze filmulețele. De mare interes a fost mai ales partea cu 
guma de mestecat. O parte din public a fost de părere că ideea diplomaților 
care discutau cu asemenea lipsă de respect despre primul-ministru era foarte 
sexy. 


Mass-media a eliminat părțile cele mai scandaloase din convorbiri și le-a 
difuzat. Cu toate acestea, din punct de vedere juridic, cunoscând faptul că 
materialele nu erau nici adevărate și nici legale, era ca și cum trolii de pe 
Internet scriau ei înșiși titlurile ştirilor. 


În cea de-a doua zi de când ştirea ţinea prima pagină, jurnaliștii au adoptat o 
perspectivă nouă. Aceștia au postulat întrebarea „Ce ar trebui să păţească 
diplomaţii?”: oare ar trebui să fie chemaţi înapoi în ţară, dat fiind faptul că 
„denigraseră numele tuturor diplomaților”? Atitudinea generală cu privire la 
chestiune se înflăcărase. 


Cei care au citit știrile scandaloase au decis că aceste guri sparte nesăbuite 
care troncăniseră așa la telefon ar trebui trase la răspundere. De asemenea, 
mass-media a publicat articole și a promovat voci care veneau în apărarea 
diplomaților. 


Una dintre primele astfel de voci încurajatoare a venit din partea unui 
politolog lituanian de la Universitatea din Vilnius, pe nume Nerijus 
Maliukevicius. Acesta a spus-o pe șleau: „Scurgerea de informaţii provenite 
din pretinsele discuţii purtate de diplomaţii lituanieni le-ar putea fi de folos 
celor care vor să pună diplomaţia din Lituania într-o lumină proastă. De 
aceea consider că întreaga poveste poartă amprenta serviciilor secrete ruse”. 
Însă cam acesta a fost singurul sprijin mai puternic care a pătruns în mass- 
media. Opinia generală neclintită deja se formase: „diplomaţii ar trebui 
concediaţi”. 


Mașinăria de știri operată de trolii ruși a luat parte la întreaga nebunie. 
Mass-media rusească a publicat numeroase articole defăimătoare, în care 
erau menţionate numele diplomaților. O mică operațiune îndeosebi de 
interesantă, care dezvăluie interesul Kremlinului referitor la întreaga 
tevatură, a apărut pe 5 august, la șase zile de la izbucnirea scandalului în 
Lituania. 


Trei site-uri dubioase scrise în rusă au postat un text identic cuvânt cu 
cuvânt privind cazul: două așa-zise site-uri mici de știri și un blogger fals de 
pe reţeaua de socializare rusească LiveJournal, care postase în prealabil 
informaţii „din interior” despre serviciile secrete ruse, păreau să fi primit de 
undeva un comunicat de presă făcut de-a gata pentru a fi dat publicităţii. 
Textele coordonate, redactate în limba rusă, îi ironizau pe Juška și pe alți 
diplomaţi, calificându-i drept lipsiţi de profesionalism. 


Ştirile rusești aveau titluri formulate în așa fel încât să fie centrate pe 
„scandalul din jurul Parteneriatului Estic”. Perspectiva din care erau 
prezentate știrile relevă unul dintre obiectivele operaţiunii desfășurate pe 
YouTube, acela de a submina încercările Lituaniei de a intensifica politica 
UE cu privire la țările membre ale Parteneriatului Estic, în perioada în care 
se afla în fruntea Uniunii Europene. Toate cele șase ţări partenere (Armenia, 
Azerbaidjan, Belarus, Georgia, Republica Moldova și Ucraina) se aflau 
puternic sub imperiul Kremlinului, iar conducerea rusească și-ar fi dorit ca 
acestea să întrerupă orice legături cu UE. 


Nerijus Maliukevicius, politologul care a urmărit cazul îndeaproape, spune 
că momentul demarării operaţiunii a fost bine ales. Câteva luni mai târziu, 
Lituania era pe cale să prezideze Summit-ul Parteneriatului Estic, 
considerată a fi una dintre cele mai importante îndatoriri ale statului care 
deţine Președinția Uniunii Europene. 


„Ideea a fost de a-i pune pe diplomaţii lituanieni într-o lumină proastă chiar 
înainte de Summit”, spune Maliukevicius. 


Juška și ceilalți au fost prezentaţi ca și cum nu aveau niciun fel de respect 
pentru partenerii lor, ci îi vorbeau pe la spate. 


„Scandalul diplomaților” a ajuns o știre de ultimă oră și în Ungaria, unde 
Juška era ambasador. Unele publicaţii deja preconizau „concedierea” sa și îi 
numeau „infractori” pe el și pe celălalt diplomat cu care vorbise la telefon. 


Şi Ministerul de Externe, unde era angajat Juška, a fost atras numaidecât în 
vârtej. În 2013, la Vilnius, atitudinea politică generală față de Kremlin era 
mult mai tolerantă comparativ cu numai un an mai târziu, când Rusia a 
demarat operațiunile militare speciale din Ucraina. Lituania nu era singura 


țară din Uniunea Europeană care „uitase” de atacul militar al Rusiei 
împotriva Georgiei din 2008. 


Oficial, conducerea de la Vilnius a încercat să normalizeze relațiile sale cu 
Moscova. 


Pe când jurnaliştii încercau cu disperare să obţină reacţii, prim-ministrul a 
început să dea declaraţii fără a analiza în prealabil cazul. Astfel, acesta nu s- 
a consultat cu diplomaţii înainte de a da declaraţii publice. 


In mod clar, trolii de pe YouTube, împreună cu o armată de membri creduli 
ai mass-media locale, îl convinseseră că proprii diplomaţi îl ridiculizau pe 
la spate. 


„Prim-ministrul de pe atunci a crezut că gluma noastră cu guma de mestecat 
însemna că îl luam peste picior și s-a simţit lezat. Şi uite-așa funcţionează 
manipularea.” 


Şi Cabinetul Președintelui a fost influenţat de cele petrecute. 


„Îmi amintesc că, la acea vreme, m-am întâlnit cu un coleg care lucra în 
cadrul Cabinetului Prezidenţial și care a mers într-atât de departe încât s-a 
arătat îngrijorat că ar putea primi o notificare oficială din partea Rusiei 
pentru că l-ai menţionat pe Putin și guma sa de mestecat.” Reacţia mea: 
„Păi atunci acceptă notificarea și nu uita să le reamintești de Georgia”. 


Președinta de pe atunci a Lituaniei a comentat public cazul și l-a numit o 
provocare. Însă și ea a denunţat public caracterul lipsit de profesionalism al 
convorbirilor diplomaților. 


În pofida faptului că, de la bun început, a fost clar că Rusia se afla în spatele 
operaţiunii, tuturor celor trei lideri de la cel mai înalt nivel le-a fost greu să 
admită public acest lucru. Aceștia au tot repetat că „nu știu cine e 
vinovatul” și că „nu există dovezi”. S-a dovedit a fi mult mai ușor să îi 
blameze pe proprii diplomaţi lituanieni decât să acuze Rusia. 


In urma presiunilor publice care au ţinut mai puţin de trei săptămâni, 
Ministrul de Externe a luat o decizie: își pierduse încrederea în diplomaţii 


respectivi. Ministrul a declarat public acest lucru, iar Comisiei pentru 
Afaceri Externe din cadrul Parlamentului Lituaniei i s-a înaintat propunerea 
ca diplomaţii să fie chemaţi înapoi acasă. 


Comisia pentru Afaceri Externe i-a audiat pe Juška și pe celălalt ambasador. 
Majoritatea membrilor săi l-au sprijinit pe Juška și au decis să voteze 
împotriva trimiterii sale înapoi din Ungaria. Comisia știa că oricine ar fi 
putut deveni următoarea ţintă. 


Persoana care postase filmulețul fără pic de respect față de intimitatea 
victimelor a avut succes pe numeroase planuri. Acesta/aceasta a spulberat 
încrederea dintre diplomaţi și conducătorii ţării, de la cel mai înalt nivel. 
Mai mult, se pare că persoana respectivă scosese la iveală cele mai negre 
temeri ale factorilor decizionali legate de Rusia. Prin acţiunile sale, 
obiectivul postacului infractor din mediul online care își spunea Zydrunas a 
fost acela de a distruge încrederea Comisiei parlamentare în ministrul său 
de top. 


După ce atât Juška, cât și al său coleg ambasador de la Baku s-au înfățișat 
înaintea Parlamentului, cel din urmă, ale cărui apeluri mai fuseseră 
interceptate și apăruseră în alt material video, a decis să își dea demisia. 
Două zile mai târziu, pe 28 august 2013, Ministrul de Externe a anunţat 
Guvernul că luase decizia de a-i propune Președintelui să-l cheme înapoi pe 
Juška, aceasta în pofida recomandărilor Comisiei. 


Lupta luase sfârșit, deznodământul fiind o pierdere. 


Juška se declară mulțumit de faptul că a reușit măcar să își ducă la bun 
sfârșit ultima idee și cel mai important proiect de la Budapesta. Este vorba 
despre monumentul construit în curtea Castelului Buda în onoarea Regelui 
Vladislav al II-lea din dinastia Iagello, conducător al Lituaniei și Poloniei și 
a Reginei Poloniei și Prinţesa Ungariei, Hedviga, care au trăit în secolele al 
XIV-lea și al XV-lea. Monumentul a fost inaugurat oficial de Miniștrii de 
Externe ai Ungariei, Poloniei și Lituaniei în octombrie 2013. 


Juška s-a mutat înapoi la Vilnius și a continuat să lucreze la Departamentul 
de planificare a politicilor din cadrul Ministerului Afacerilor Externe. In 
interviurile pe care le-a dat, acesta și-a apărat acţiunile și a criticat guvernul 


pentru deciziile pripite pe care le luase. Din acest motiv, angajatorul său i-a 
dat un avertisment oficial. 


Însă Juška nu a putut să renunțe pur și simplu. Nimeni nu solicitase 
desfășurarea unei anchete amănunțite cu privire la persoanele care 
plănuiseră și puseseră în aplicare operațiunile ilegale. Mai mult, încă era un 
mister cum de a fost posibilă interceptarea apelurilor telefonice ale 
diplomaților din Lituania și Ungaria, două ţări membre NATO. Nivelul de 
siguranţă al liniilor telefonice ale Guvernelor nu ţinea de propria răspundere 
a angajaţilor. 


„Am decis să lupt pentru a ajunge la adevăr. Probabil că am făcut asta din 
cauza firii mele rebele și încăpăţânate. Dar cred totuși că am făcut-o din 
cauza faptului că eram dezamăgit de felul în care a reacţionat Guvernul la 
scandal. Eu am fost cel care a depus plângere penală la Poliţie, nu statul. 
Statul nu a acţionat, chiar dacă însuși statul și corpul său diplomatic 
fuseseră victimele. Ministerul Afacerilor Externe a fost grav afectat de 
cazuri.” 


Juška le-a scris celor de la YouTube și a depus formulare speciale în 
repetate rânduri, solicitându-le să înlăture materialele video obținute în mod 
ilegal și postate pe platformă. Nu a primit niciun răspuns din partea 
YouTube. Clipurile încă sunt postate, însă apar acum pe un alt canal. E 
grăitor și faptul că, după ce colegul său a demisionat de la Baku, cineva a 
înlăturat materialele video defăimătoare, postate despre el, chiar a doua zi. 


La șase luni de la comentariile „scandaloase și lipsite de diplomaţie” făcute 
de Juška despre guma de mestecat, Rusia și-a pornit războiul din Ucraina. 
Criticile la adresa politicilor Rusiei au devenit normale și au început să fie 
acceptate de conducerea lituaniană. Președinta Lituaniei chiar a mers atât de 
departe încât a numit Rusia „stat terorist” și a folosit porecla „Putler” (n. 
trad. — aluzie la Hitler) când a vorbit despre Putin. 


Când răspunsul la întrebarea „Cine a fost vinovatul?” a devenit oarecum 
irelevant comparativ cu distrugerea semănată, Serviciile secrete lituaniene 
au făcut declaraţii publice. În cadrul „Raportului anual de evaluare a 
amenințărilor pe anul 2013”, publicat în martie 2014 de Departamentul 
Securităţii Statului Lituanian, entitatea din spatele operaţiunii de pe 


YouTube demarate împotriva diplomaților a fost identificată în cele din 
urmă: serviciile secrete ruse. 


Conform raportului, interceptarea și publicarea „convorbirilor telefonice ale 
diplomaților lituanieni din iulie 2013 a fost o operaţiune desfășurată de 
serviciile secrete ruse, având obiectivul de a discredita președinția 
lituaniană a Consiliului și Programul Parteneriatului Estic, precum și de a 
crea noi tensiuni în ceea ce privește politicile domestice lituaniene. Trebuie 
remarcat faptul că o parte dintre apelurile internaţionale din Lituania către 
țările occidentale și restul lumii sunt direcționate prin intermediul rețelelor 
operatorilor ruși de telecomunicaţii. Serviciile secrete ruse dispun de toate 
mijloacele necesare pentru a controla apelurile internaționale din și spre 
Lituania care sunt transmise prin intermediul reţelelor ruse de 
telecomunicaţii”. 


Informaţiile referitoare la apelurile telefonice administrate de Rusia au 
stârnit unde de șoc în Lituania. Convorbirile dintre Ungaria și Lituania, 
două ţări membre NATO, la zece ani de la stabilirea apartenenţei lor în fapt, 
erau redirecționate prin intermediul Federaţiei Ruse. Potrivit unei surse din 
interior, apelurile lituaniene erau redirecționate automat prin Rusia deoarece 
era mai ieftin. 


În cercurile de experți în materie de securitate este bine cunoscut faptul că 
Serviciul de securitate rus (FSB) ascultă toate convorbirile și le ordonează 
„învăţăceilor” să realizeze stenograme și să le raporteze pe cele mai 
importante superiorilor. 


În vara lui 2014, Juška a demisionat din cadrul Ministerului lituanian al 
Afacerilor Externe și a dat ultimul său mare interviu referitor la incident, a 
criticat starea de fapt a diplomaţiei din Lituania și s-a mutat la Bruxelles, 
unde și-a petrecut cinci ani lucrând în calitate de consilier al 
parlamentarului european lituanian Petras Austrevicius. 


„Bruxelles a reprezentat exilul meu voluntar. Nu a fost ușor, întrucât îmi e 
dor de casă și aș prefera ca familia să fie cu mine.” 


Iniţierea operaţiunilor de pe YouTube împotriva ambasadorului Juška și a 
colegilor săi s-a numărat printre primele cazuri cunoscute din istoria 


occidentală când serviciile secrete ruse au îmbinat interceptarea apelurilor 
cu platformele online de partajare a componentelor video. Ulterior, 
serviciile secrete ruse au înregistrat, editat și publicat apelurile a cel puţin 
alți doi diplomaţi internaţionali, pentru a stârni scandaluri legate de 
Revoluţia de pe Maidan din Ucraina. 


La începutul lui 2014, o parte a unui apel telefonic sau mai multe părți ale 
unor apeluri telefonice ale Victoriei Nuland, asistentul pentru Afaceri 
Europene și Eurasiatice al Secretarului american de Stat, au fost interceptate 
și publicate pe YouTube. În timpul convorbirilor respective, aceasta ar fi 
spus: „Ducă-se dracului UE”. Incidentul a tulburat apele în mass-media, iar 
site-urile de știri false îndeosebi încă fac trimitere la caz și astăzi. Cu toate 
acestea, nu s-a ajuns la concediere sau la dezbateri politice interne. 


După Lituania, a fost rândul Estoniei să devină ţinta unei operaţiuni 
similare, care a eşuat de asemenea din punctul de vedere al atacatorilor. 


Juška e mândru de faptul că, pe parcursul ultimilor ani, dar mai ales de când 
cu agresiunea Rusiei împotriva Ucrainei, ţara sa, Lituania, a devenit unul 
dintre statele fruntașe din UE și NATO în ceea ce priveşte educarea 
celorlalți referitor la războiul cibernetic și de propagandă lansat împotriva 
Occidentului. 


Numeroși cercetători specialiști în materie de dezinformare au încercat să 
tragă un semnal de alarmă și să avertizeze comunitatea internaţională cu 
privire la ameninţarea viitoare reprezentată de așa-numitele materiale deep 
fake (n. trad. — trucaje realizate prin montaj), precum clipurile video create 
de inteligenţa artificială și care arată foarte credibil. 


Însă, așa cum ne demonstrează cazul lui Renatas Juška, Rusia a reușit să 
semene distrugere prin operaţiunile sale care, incontestabil, sunt foarte bine 
puse la punct, dar, din punct de vedere tehnic, executate stângace. Nu este 
nevoie de inteligenţă artificială pentru ca atacurile din mediul online să își 
atingă ţinta, iar apărarea de astfel de atacuri necesită ca respectivele ţinte, 
persoane fizice fiind, să fie protejate și să beneficieze de sprijin. 


E O SITUAŢIE CU OSIATICI 


Conform spuselor lui Nerijus Maliukevicius, un savant de renume 
internațional, experienţele diplomatului Renatas Juška ne-au învăţat multe. 
Acesta a urmărit măsurile active luate de Rusia la adresa lui Juška atât în 
mass-media, cât și pe rețelele de socializare, de când au apărut primele 
convorbiri telefonice trucate, privind complotul de asasinare fictiv. 


„Aceasta este o măsură activă clasică. Rusia a furat informaţii confidenţiale, 
a desfășurat operaţiuni psihologice și le-a lansat apoi în mâinile publicului. 
Mesajele au fost distribuite atât în mass-media, cât și în online și au iscat 
dezbateri cu privire la nepriceperea diplomaților de a-și proteja liniile de 
comunicare.” 


Dr.  Maliukevicius lucrează în cadrul Departamentului de Relaţii 
Internaţionale de la Universitatea din Vilnius și susține prelegeri la 
Academia Militară Lituaniană. Specializarea sa este rezistenţa societăţii, și 
anume capacitatea acesteia de a se apăra împotriva dezinformării. 


Strategia Kremlinului este aceea de a crea în mod continuu situații 
asemănătoare, în cadrul cărora cei care nu reacționează beneficiază de pe 
urma politicilor de la Kremlin. Astfel, reacţia la întreaga tevatură nu ar 
trebui nicidecum să îi aducă beneficii conducerii de la Kremlin și, mai 
presus de toate, acestea nu ar trebui utilizate pentru a valorifica la maximum 
propriile câștiguri de ordin politic. „Este vorba de o situaţie cu luare de 
ostatici. Şantajistului nu trebuie să i se dea suma pe care acesta încearcă să 
o obțină.” 


Pentru Renatas Juška și ceilalți diplomaţi scandalul a reprezentat un 
moment de cumpănă, întrucât nu puteau nici să vorbească despre incident în 
mod direct și nici să își exprime propriile opinii, având în vedere faptul că 
acest lucru putea fi interpretat (și așa a și fost) ca fiind lipsit de diplomaţie. 


Pentru a rezista împotriva acestor operaţiuni, statele trebuie să facă tot ceea 
ce le stă în putință să-și protejeze ţintele măsurilor active, spune 
Maliukevicius. Trebuie ca aceste cazuri complexe și care încalcă adesea 
dreptul la viaţa privată să fie tratate cu discreție. De asemenea, sunt 
necesare acţiuni prudente de contrainformaţii. 


Renatas Juška își dorește ca scandalul de pe YouTube să nu se fi întâmplat. 
Însă tocmai din cauză că s-a petrecut, acesta vrea să își împărtășească 
experiența și speră că îi va ajuta pe alţii pe viitor. Motivul principal pentru 
care își face cunoscută povestea este acela că își dorește o apărare și o 
protecţie mai bune pentru toţi cei care ar putea deveni la rândul lor ţinte. 


„Aceasta este modalitatea prin care putem evita ca acei propagandiști nici 
măcar să nu ne menţioneze vreodată drept «un stat eșuat». Cu modestie, îmi 
exprim speranța ca povestea mea să îi ajute pe alții să ia deciziile corecte.” 


Juška vrea să vorbească despre această problemă și din cauza faptului că 
dictatorii învaţă repede unii de la ceilalți. „Cred cu tărie că toate regimurile, 
mai ales cele care încearcă să distrugă Europa prin vânzarea de parteneriate 
corupte, merită același tratament aspru, fie că este vorba de Putin din Rusia, 
de Lukaşenko din Belarus sau de oricine altcineva.” 


KKK 


Renatas Juška a trecut în neființă pe 3 septembrie 2019. 


CAPITOLUL 3 


Razboiul psihologic (aka PSYOPS) 


În septembrie 2014, la câteva zile de la publicarea articolului meu 
externalizat către public referitor la influenţa trolilor Kremlinului, a fost 
lansat un al doilea front împotriva mea pe rețelele de socializare. 


Încă o dată, a fost activată reţeaua finlandeză de colaboratori pro-Rusia, 
condusă de Johan Băckman, angajatul aparatului de securitate de la 
Kremlin. Aceștia au elaborat o plângere adresată Ombudsmanului 
parlamentar finlandez, care, aparent, părea să aibă un caracter profesionist 
și au postat-o pe Facebook. 


Potrivit plângerii respective, atât eu, cât și angajatorul meu, serviciul public 
finlandez de radiodifuziune Yleisradio, încălcaserăm mai multe legi 
finlandeze și provocaserăm „persecuție și discriminare îndreptate împotriva 
unor cetățeni obișnuiți” prin intermediul articolului scris de mine. Prin 
urmare, plângerea îi solicita Ombudsmanului parlamentar să investigheze 
legalitatea activităţilor mele și ale Yleisradio. 


În Finlanda, Ombudsmanul parlamentar monitorizează legalitatea 
activităţilor desfășurate de funcţionarii guvernamentali. Nici pe reclamant și 
nici pe cei care tot distribuiau într-o frenezie plângerea „legitimă” pe 
reţelele sociale nu îi interesa faptul că responsabilitățile Ombudsmanului nu 
includ analiza conţinutului din articole jumalistice și nici a legalității 
acestuia. Peste 100 de persoane obișnuite și de profiluri false au distribuit 
frenetic plângerea mai departe pe Facebook, numindu-ne atât pe mine, cât și 
pe angajatorul meu, infractori. 


În cele din urmă, mai mult de 10 plângeri oficiale copiate prin metoda 
copy-paste de pe Facebook au fost trimise Biroului Ombudsmanului de 
către diverse persoane reale sau fictive, înfuriate de presupusele infracţiuni. 
Ombudsmanul a anchetat plângerile și a concluzionat că Yleisradio nu își 


încălcase niciuna dintre responsabilităţile juridice. Campania de plângeri 
fusese menită exclusiv să mă hărțuiască și să îmi submineze credibilitatea, 
precum și să continue să răspândească povestea inventată, cum că eu 
investigam persoane obișnuite și nu troli cu profiluri false. Din păcate, 
teoria menită să mă discrediteze a avut efectul scontat pe Facebook. 


În mod convenabil, tot atunci, un site pro-Kremlin în limba finlandeză, 
numit Verkkomedia (Mass-media de pe web) și care vehicula teorii 
conspiraționiste, a publicat un articol în care susținea că „vânătoarea de 
troli? demarată de Yleisradio provocase un val de plângeri adresate 
Ombudsmanului. Obiectivul articolului era de a genera mai multe 
suspiciuni atât cu privire la integritatea mea personală, cât și la cea a 
angajatorului meu. 


Am privit neputincioasă cum o poveste inventată despre „cum catalogasem 
eu oameni obișnuiți drept troli plătiţi” a căpătat aripi și a ajuns să acapareze 
discuţiile de pe reţelele sociale centrate pe subiectul postacilor ruși. Mi se 
părea nedrept, întrucât eu nu catalogasem pe nimeni în articolul meu, ba din 
contră: prezentasem trolii ruși de pe reţelele de socializare cu grijă, drept 
profiluri anonime sau false. Mai precis, îi solicitasem expres publicului meu 
să nu dea numele niciunuia dintre profilurile false individuale. 


Evoluţia redactorului-șef al Verkkomedia, site-ul scandalos de știri false 
pro-Kremlin, este un exemplu grăitor care ne arată cum arhitecţii de 
propagandă de la Kremlin recrutează străini pentru a servi în războiul lor 
internaţional de propagandă. Recrutarea cetăţenilor străini pentru a lua parte 
la operaţiunile internaţionale disimulează legăturile directe ale acestora cu 
Kremlinul.  Operaţiunilor de înșelăciune li se adaugă un element 
suplimentar de credibilitate, atunci când liderii lor care se bucură de 
vizibilitate par a fi străini inofensivi și respectaţi, și nu ofiţeri ruși de 
informaţii (care, la rândul lor, lucrează din spatele cortinei și dau indicaţii). 


Verkkomedia, site-ul de știri false care îmi denaturase atât munca de 
cercetare cu privire la troli, cât și pe mine, era condus de un cetățean 
finlandez aparent inofensiv și respectat, și anume fostul regizor de teatru 
Janus Putkonen. Fostele sale cunoștințe jură că Putkonen a fost mereu 
interesat de Rusia. În 2008, acesta plănuia să deschidă un centru de lupte cu 
paintball în Finlanda și a mers în Rusia să găsească un tanc adevărat pentru 


centru. În timpul călătoriei, a fost recrutat de serviciile secrete ruse și s-a 
întors acasă schimbat. Contemporanii săi îl descriu pe Putkonen drept 
„periculos” şi o persoană cu trăsături narcisiste și căreia îi plac banii, 
băutura și fetele tinere. În calitate de fost regizor de teatru, acesta poate atât 
să incite și să conducă alte persoane, cât și să le instruiască cum să își 
îndeplinească rolurile. Cu toate acestea, afacerea sa cu teatrul nu a reușit să 
se lanseze cu succes în plan financiar. 


În 2014, la câţiva ani după călătoria sa în Rusia, când a fost recrutat, 
Putkonen și-a dezvăluit adevăratul obiectiv atunci când a divulgat, pentru 
un ziar finlandez local, că duce un război informaţional în numele Rusiei. 
Mai mult, a spus că își arsese permisul militar finlandez, documentul de 
identificare pentru mobilizarea în Forţele de Apărare ale Finlandei. 


În 2014, Putkonen încă se ocupa de un site de propagandă în limba 
finlandeză și care viza finlandezii. Mai mult, acesta administra o reţea de 
site-uri și grupuri finlandeze pe Facebook, axate pe distribuirea de 
informaţii false, meme și propagandă rusești. 


Cu toate acestea, mai apoi, Putkonen a pus mâna pe o nouă slujbă 
internațională în domeniul războiului informaţional, fiind numit directorul 
centrului internațional de propagandă Doni News, creat de forțele de 
ocupaţie din estul Ucrainei, sprijinite de Rusia. 


99. 


Doni News a fost fondat de guvernul „din umbră” rus din estul Ucrainei și 
se ocupă de disimularea mesajelor Kremlinului drept știri. Pe lângă 
răspândirea propagandei, biroul lui Putkonen s-a ocupat multă vreme de 
crearea unei blocade informaţionale în jurul zonei de război din estul 
Ucrainei. Mai târziu, documente desecretizate au dezvăluit faptul că Doni 
News îi monitoriza și făcea publice numele jurnaliștilor din Occident care 
încercau să facă reportaje despre ceea ce se întâmpla în estul Ucrainei. 
Unii jurnaliști care prezentau fapte într-un mod critic au fost catalogaţi 
drept rusofobi și li s-a interzis să mai intre în regiune. 


Tot în estul Ucrainei, Putkonen a fost fotografiat alături de un conaţional, un 
mercenar străin pe nume Petri Viljakainen. În poză, Viljakainen poartă o 
uniformă militară cu însemnele serviciilor militare ruse de informații, și 
anume un liliac negru pe fundalul unui cerc galben. Putkonen a desfășurat 


personal interogatorii și a hărțuit jurnalişti occidentali care încercau să 
ajungă la Donbas pentru a face reportaje despre război. 


Putkonen cooperează cu Johan Băckman, un alt lacheu de-al Kremlinului, 
care vizitează adesea regiunea de est a Ucrainei și este (după cum s-a și 
autointitulat) șeful reprezentanţei finlandeze a Republicii Populare Doneţk 
la Helsinki, despre care pretinde că are statut juridic. Aceștia produc 
materiale video pe YouTube și își spală publicul pe creier, pentru a-l face să 
creadă că războiul din Ucraina are loc din vina Statelor Unite și a 
Occidentului. Într-un clip video postat pe YouTube de Băckman, Putkonen 
zâmbește vesel, în timp ce primește o armă încărcată de la liderul separatist 
defunct din Donețk, Alexander Zakharchenko, care luase parte la ocuparea 
armată a Consiliului local din Doneţk în 2014, fiind ucis în 2018, de 
explozia provocată de o bombă. 


Pe măsură ce cariera lui Putkonen, finanțată de Rusia, evolua pe plan 
internațional, acesta continua să mă denigreze atât pe site-ul Doni News, cât 
și pe Facebook. Potrivit spuselor lui Putkonen, fostul regizor de teatru, 
investigaţiile mele privind trolii au distrus căsnicii și i-au făcut pe oameni 
să își piardă slujbele. 


Acuzaţiile ar fi putut fi niște glume, însă veneau de la o persoană implicată 
în mod profesional în operaţiuni psihologice, care facilita războiul ilegal 
dus de Rusia în altă ţară și care își petrecea timpul cu membri ai serviciilor 
militare ruse de informaţii în Donbas. 


VIOLENȚĂ PSIHICĂ 


După ce mi-am publicat investigația, cineva a creat un nou grup pe 
Facebook și l-a numit Armata rusă de troli. Obiectivul public al grupului 
respectiv era să protesteze împotriva tentativei Yle de a-i cataloga pe 
cetăţeni drept troli, adică presupusa catalogare fără temei a cetăţenilor cu 
opinii drept troli ruși, ceea ce nu făcuserăm niciodată nici eu, nici Yle. 


Am fost adăugată și eu pe grup fără a mi se solicita permisiunea și am fost 
etichetată în mod activ în cadrul unor discuţii agresive menite să mă 


denigreze. 


Dinamica internă a grupului este fascinantă și grăitoare. Administratorii și 
propagandiștii profesioniști au „proiectat” membrii mai puţin activi într-un 
asemenea fel, încât au demonstrat că dispun de toate elementele necesare 
unei operaţiuni psihologice. Administratorii stabilesc ordinea de zi a 
discuţiilor de pe grup și dau tonul discursului vizat. Toate vocile critice și 
disidenţii sunt blocaţi și îndepărtați prin intimidare. 


Cei mai activi maeștri ai retoricii de pe grup erau profilurile false și 
profesioniștii ca Băckman și Putkonen, împreună cu reţeaua lor pro- 
Kremlin. Mai mult, comuniștii înrăiţi, activiștii de extremă dreaptă, cei care 
îl venerau pe Putin și persoanele cu tendințe profane și antisistem s-au 
regăsit perfect pe acest grup. 


Aceștia au umplut grupul cu știri false de la Kremlin și cu diverse calomnii 
la adresa mea, a altor reporteri și a unor analiști care se ocupau de 
informaţii despre Rusia. 


Mulţi cetăţeni obișnuiți, prezenţi pe grup din greșeală sau adăugaţi de un 
prieten, au urmat modelul administratorilor fiind, astfel, influenţaţi. 


În vreme ce monitorizam activitățile Armatei ruse de troli și ale altor 
comunităţi asemănătoare, am înțeles că un anumit grup-ţintă deosebit de 
vulnerabil, ușor manipulat de dezinformarea Kremlinului, este reprezentat 
de acele persoane care, din cauza șomajului sau din alte motive, petreceau 
mult timp pe reţelele de socializare. 


Din cauza algoritmilor de sugestie de pe reţelele de socializare, apartenenţa 
la o comunitate dubioasă motivată de ură oferă nenumărate posibilităţi de a 
ajunge într-o reţea de grupuri asemănătoare de pe Facebook. Radicalizarea 
prin intermediul bulei de minciuni de pe Facebook este, practic, la un clic 
distanţă pentru orice utilizator Facebook. 


În cadrul Armatei ruse de troli, comportamentul antisocial este răsplătit. 


Atât persoanele reale, cât și profilurile false, care urmăreau minciunile 
răspândite de Bäckman și de Putkonen, susţin că eu lucrez mână-n mână cu 


serviciile secrete occidentale, mă cataloghează drept mincinoasă și rusofobă 
și m-au acuzat că „împrăștii ură împotriva rușilor”. Aceștia visau la moartea 
mea, își doreau un atac cu bombă nucleară asupra redacţiei mele și puneau 
sub semnul întrebării sănătatea mea mintală. Pe lângă toate acestea, mai 
apărea și o cantitate impresionantă de postări maliţioase cu caracter 
intenționat axate pe sexul, pe aspectul și pe viaţa mea privată. 


Armata rusă de troli și o reţea de grupuri asemănătoare de pe Facebook de 
pe plan internaţional sunt create exclusiv pentru un scop: acela de a 
normaliza propaganda și infracțiunile rusești, precum amenințările ilegale și 
persecutarea oricui critică sau dezvăluie informaţii despre Kremlin. 
Administratorii grupurilor își justifică violenţa psihică publică împotriva 
mea, susținând că „protejau libertatea de exprimare”. Potrivit spuselor 
acestora, eu eram cea care o distrusese. 


Nimeni nu le-a reamintit nicio secundă membrilor faptul că, în conformitate 
cu legislația din Finlanda și din majoritatea ţărilor apusene, mare parte din 
amenințările postate de ei aveau caracter infracțional. Libertatea de 
exprimare nu îngăduie activități infracţionale în nicio ţară modernă. Cu cât 
acuzaţiile postate de trolii de pe Facebook despre mine erau mai 
revoltătoare, cu atât postarea primea mai multe aprecieri și comentarii. 


Am urmărit cum grupul a evoluat în timp. Aparițiile mele publice și 
reportajele pe care le realizam erau urmărite în mod sistematic și postate pe 
grup pentru a fi ridiculizate, ironizate și transformate în funcţie de ce se 
mula pe interesele lor. 


Unul dintre obiectivele serviciilor secrete ruse este acela de a marginaliza 
persoana care este ţinta operaţiunii psihologice nu doar în ochii publicului, 
ci și în cadrul comunităţii profesionale a persoanei respective. Membrii 
grupului de troli și-au unit eforturile pentru a face rost de adresele de e-mail 
ale peste 260 dintre colegii și superiorii mei. Ulterior, persoanele de pe listă 
au primit un buletin informativ în care se susținea că „eu voiam să distrug 
libertatea de exprimare”. Obiectivul era de a crea disensiuni între mine și 
angajatorul meu, prezentându-mă drept o scandalagioaică în fața 
superiorilor mei. 


N-am luat niciodată parte în fapt la mizeriile discutate pe grup. O dată, am 
urmărit cum au fost lansate patru fire de conversaţie în timp ce dădeam un 
interviu la radio care a durat o oră. În conversațiile respective, mai multe 
profiluri și persoane obișnuite încercau să demonteze fiecare vorbă pe care 
o rosteam în interviu. 


Am fost șocată de răutatea absolută de care dădeau dovadă. Am realizat că 
dacă citeam în continuare acel conţinut plin de ură, era posibil să încep eu 
însămi să cred în imaginea demonizată în mod sistematic pe care o 
construiseră despre mine. În cel mai rău caz, puteam să ajung să mă tem să 
dau interviuri și să susțin prezentări publice, iar asta era exact ceea ce 
urmărea grupul. 


Am blocat persoanele cele mai depravate care mă etichetau și am raportat 
grupul celor de la Facebook. Standardele comunităţii Facebook interzic 
profilurile false, hărţuirea și conţinutul motivat de ură. 


Facebook a răspuns; potrivit spuselor acestora, grupul care prețuia într-atât 
fanteziile în care eram otrăvită, „nu încălcase standardele comunităţii lor”. 


La doar o săptămână după ce am publicat articolul meu externalizat către 
public despre troli, eram istovită. M-am întâlnit cu superiorii mei și cu șeful 
securităţii de la Yle. Pe când vorbeam despre întâmplările în materie de 
securitate, care se petrecuseră de când apăruse articolul meu, directorul de 
securitate al companiei la care lucram a vrut să se asigure dacă CHIAR 
voiam CU ADEVĂRAT să continui să investighez impactul trolilor ruși 
asupra finlandezilor. Când am răspuns „Da”, acesta a oftat. În cazul ăsta, a 
spus el, urma să luăm legătura cu responsabilii pentru probleme de 
securitate. 


Pe măsură ce aceștia s-au familiarizat cu campania, m-au avertizat: în cazul 
în care plănuiam să merg în Rusia în viitorul apropiat, atât eu, cât și 
comunicațiile mele puteau fi urmărite. 


De fapt, chiar îmi propusesem să plec în Rusia. Totuși, nu le-am spus 
responsabililor respectivi acest lucru. 


În februarie 2015, urma să merg să investighez fabrica de troli de la Sankt 
Petersburg. 


CAPITOLUL 4 


Voluntarul 


Roman Burko, rezident al peninsulei Crimeea din Ucraina, a primit un apel 
telefonic special pe 2 martie 2014: niște jurnaliști locali i-au cerut la telefon 
să își ia camera video și să vină la ei. 


Cu trei zile mai devreme, la vreo 80 de km la nord-est, în Simferopol, 
capitala Peninsulei Crimeea, soldați ruși îmbrăcaţi în uniforme fără însemne 
începuseră să pună stăpânire pe clădirile administrative. Majoritatea celor 
din Ucraina, precum și restul lumii, erau într-o stare de nedumerire. Nimeni 
nu știa ce se petrecea și cine se afla în spatele întregii chestiuni. 


lar acum, soldaţi care nu purtau însemne pe uniforme pătrunseseră ilegal în 
Sevastopol, orașul de coastă și se infiltraseră în teritoriul celui de al 191-lea 
Detașament de instruire al Forţelor Navale Ucrainene. 


Burko s-a grăbit să ajungă la baza militară și a început să filmeze. Treizeci 
de bărbaţi în uniforme verzi, cu chipurile acoperite de cagule negre, le 
strigau ordine ofițerilor ucraineni. Pentru a-și impune spusele, aceştia tot 
trăgeau rafale în sus cu armele lor automate. 


In tinereţe, Burko își făcuse serviciul militar în armata ucraineană. Acesta a 
identificat intrușii drept membri ai forțelor speciale din armata rusă. 


Pe când Burko își scotea camera video, unul dintre bărbaţii îmbrăcaţi în 
uniforme verzi și-a îndreptat arma asupra sa: „Strânge camera sau te omor!” 


Burko a continuat să filmeze, iar mascaţii s-au năpustit asupra lui. 


„Am fugit și am părăsit incinta. Am reușit să scap pentru că nu purtam vestă 
antiglonţ, spre deosebire de ei.” 


Când a ajuns cu bine acasă, a postat filmuleţul pe YouTube. În mai puţin de 
24 de ore, clipul său înregistrase peste un milion de vizualizări. Burko a 
realizat că succesul împotriva propagandei rusești este posibil dacă sunt 
dezvăluite informații. 


„Cumva, îi sunt recunoscător soldatului rus care m-a ameninţat cu arma: m- 
a înfuriat, iar astfel am realizat că trebuie să fac ceva în legătură cu asta”, a 
spus Burko. 


Acela a fost primul contact al lui Burko cu războiul informaţional rus și cu 
războiul terorist desfășurat de Rusia împotriva Ucrainei, ţara sa natală. 


În colaborare cu prietenii săi patrioţi, Burko a continuat să adune și să 
publice informaţii despre activităţile secrete desfășurate de armata rusă pe 
teritoriul Peninsulei. Rusia a transportat personal militar, a luat în stăpânire 
complexe strategice și a preluat controlul asupra canalelor de comunicare 
din jurul peninsulei pașnice de la Marea Neagră. 


Pe atunci, la începutul lui martie 2014, nimeni nu a ghicit cât de repede, de 
la infiltrarea primilor soldaţi, urma Rusia să ajungă de la războiul hibrid la 
un referendum manipulat, apoi la anexarea Crimeii, pe baza rezultatelor 
unui referendum închipuit. Nu mult după aceea, s-a ajuns și la un război 
secret împotriva Ucrainei de Est. 


La început, Burko și prietenii săi nu s-au îngrijorat în ceea ce privește 
gravitatea situației, iar acest sentiment a fost valabil și pentru restul lumii. 
Au fost nesăbuiţi: nu s-au obosit să își ascundă adresele de IP sau de 
domiciliu. Pur și simplu transmiteau informaţii, aşa cum o fac jurnaliștii. 


Însă, curând, Burko a primit o avertizare. Prietenul său a interceptat 
conversații de tip emisie-recepţie, activate prin reţeaua Wi-Fi și purtate prin 
intermediul aplicaţiei Zello între soldaţi ruși care se dădeau drept localnici 
și care își spuneau în mod mincinos „forțe de autoapărare ale Crimeii”. 
Prietenul respectiv l-a avertizat pe Burko: conversațiile purtate de soldaţi 
prin Zello dezvăluiau faptul că îi identificaseră pe el și pe prietenii săi. 
Soldaţii știau unde locuiau aceștia. 


Roman Burko și prietenii săi au ales singura opţiune pe care o aveau la 
dispoziţie și au părăsit Crimeea. Acesta și-a îndesat câteva tricouri într-un 
rucsac și a pornit către capitala Kiev, aflată la aproape 700 km depărtare. 
Deodată, era un refugiat fără adăpost, o persoană strămutată intern. Înainte 
de a se restabili în capitală, Burko a stat la un prieten și și-a demarat 
proiectul. 


Proiectul său este o reţea internațională și neoficială de voluntari care 
investighează și demască operaţiunile militare ilegale și tentativele de 
amestec ale Rusiei în Ucraina, Siria și Georgia, precum și în alte țări. 


„Intr-o noapte, stăteam pe acoperiș și priveam stelele. Am decis atunci să 
creăm o resursă unde să publicăm informaţii despre infracțiunile săvârșite 
de Rusia și să identificăm criminalii de război ruși”, spune Burko. 


La mai puţin de o lună de când bandele mascate ale armatei ruse îl 
amenințaseră cu moartea și la două săptămâni după ce SUA, UE şi Canada 
impuseseră interdicții de călătorie și înghețarea activelor în cazul primilor 
cetățeni ruși care ameninţaseră suveranitatea Ucrainei, Burko și-a lansat 
site-ul. 


Volodimir Kolesnikov, o altă persoană strămutată intern, expert în domeniul 
informatic din Crimeea, l-a ajutat să creeze și să administreze site-ul. 


Site-ul a fost numit InformNapalm. 


„Pământul poate fi contaminat, aerul și apa pot fi poluate, însă focul poate fi 
utilizat pentru a purifica totul. In ceea ce priveşte informaţiile, ne propunem 
să ardem totul și să dezvăluim secretele Kremlinului”, afirmă Burko. 


Voluntarii din cadrul InformNapalm au format o comunitate de persoane 
fizice, de patrioţi, care își dedică pauzele de cafea, de prânz și sfârșitul de 
săptămână luptând în războiul informaţional împotriva Federaţiei Ruse. 


Cel mai important obiectiv al voluntarilor este câștigarea războiului. În 
drumul lor spre victorie, aceștia își propun de asemenea să adune și să 
publice suficiente dovezi pentru a se asigura că, într-o bună zi, criminalii 
ruși care seamănă teroare în Ucraina, ţara lor natală, vor ajunge la Curtea 


Penală Internaţională de la Haga, spre a fi trași la răspundere pentru crimele 
de război săvârșite. 


KKK 


Bărbatul ucrainean care a adoptat pseudonimul Roman Burko s-a născut și a 
crescut la Donbas, în estul Ucrainei, la granița cu Rusia. Roman ar putea 
avea vârsta cuprinsă între 25 și 40 de ani. Asemeni multor alți voluntari 
care desfășoară muncă de investigații pentru InformNapalm, Burko își 
ascunde adevărata identitate, pentru propria-i siguranță. 


„Condiţiile războiului-hibrid impun utilizarea de strategii și de instrumente 
hibrid. Anonimatul este unul dintre aceste instrumente”, declară Burko. 


În plus, anonimatul aduce un plus de siguranță, reducând numărul și 
eficiența atacurilor de propagandă împotriva membrilor comunităţii. 
Evitând să ajungă în vizorul rușilor, voluntarii își protejează de asemenea și 
familiile. 


Rudele lui Roman Burko locuiesc în continuare în regiunea de est a 
Ucrainei. Aceștia habar nu au de faptul că un membru al propriei familii 
conduce o resursă de informaţii cu sursă deschisă, recunoscută la nivel 
internaţional și al cărei obiectiv este de a perturba operaţiunile militare 
rusești desfășurate în Ucraina. 


„Dacă numele mi-ar fi făcut public, rudele și prietenii mei ar putea fi 
asociaţi cu mine, iar siguranţa lor ar putea fi pusă în pericol”, mai spune 
acesta. 


Regimul rus, fabrica de troli de la Sankt Petersburg, hackerii protejaţi de 
statul rus și serviciile secrete deja îi vânează pe voluntarii de la 
Inform Napalm. 


Teoriile conspirației care circulă în spaţiul informaţional rus susţin că Burko 
este, de fapt, un ofiţer militar de carieră ucrainean, care face parte dintr-o 


unitate specială a Ministerului ucrainean de Apărare și care lucrează în 
strânsă cooperare cu NATO. 


Un site de propagandă pro-Kremlin a publicat o poză de familie despre care 
susținea că ar fi o poză cu familia lui Burko. Uitându-mă la poză și la 
Burko, pe care l-am cunoscut, pot să confirm că în poză apare o altă 
persoană. 


Potrivit ONU, războiul dus de Rusia a ucis peste 13 000 de ucraineni, în 
vreme ce două milioane de oameni au fost nevoiţi să își părăsească 
locuinţele. 


Organizațiile pentru drepturile omului raportează săvârșirea de execuţii 
extrajudiciare, tortură și discriminarea minorităților în teritoriile ocupate. 
Una din cinci școli din Donbas a fost avariată din cauza luptelor, iar 
locuinţele oamenilor sunt prădate și distruse. Forţele de ocupaţie au impus 
cenzura, au instituit puncte de control și au dispus interdicții de circulaţie. 


Toate operaţiunile ruse de la Donbas sunt desfășurate cu respectarea deplină 
a principiului dezminţirii plauzibile, fără nicio legătură oficială cu 
Kremlinul. Ascunderea anumitor informaţii și desfășurarea de operațiuni 
secrete constituie o tehnică tradiţională a războiului informaţional din epoca 
sovietică, menită să paralizeze ţinta și capacitatea acesteia de a lua decizii. 


Disimularea activităţilor ilegale face posibilă continuarea operaţiunilor fără 
intervenţiile unor parteneri sau ale unor terţi și, în cel mai fericit caz, fără 
nicio teamă de urmări. Este greu să te aperi de atacuri atunci când nu 
cunoști identitatea autorului și când acesta încalcă toate regulile de bază ale 
războiului, precum prezenţa unor însemne vizibile pe uniformele soldaţilor. 


Până azi, Kremlinul neagă vehement atât prezenţa, cât și orice acţiuni 
desfășurate de trupele sale militare pe teritoriu ucrainean. Mass-media 
controlată de statul rus creează în mod sistematic o imagine a conflictului 
intern, a crizei și a războiului civil din Ucraina, prezentându-le drept 
„majoritar locale”, care se luptă unii cu alţii. 


Oficialii ruși au catalogat toate detaliile privind prezența armatei și 
operațiunile desfăşurate în Ucraina ca fiind strict secrete. 


Roman Burko și prietenii săi au drept obiectiv dezvăluirea acestor secrete. 


Potrivit filosofiei InformNapalm, publicarea de informaţii și de secrete ale 
Rusiei în mediul online este un demers inteligent. Într-adevăr, reprezintă de 
asemenea un instrument util pentru a leza Kremlinul. Regimul trebuie să 
cheltuiască resurse pentru a răspunde cu aceeași monedă secretelor 
publicate și pentru a distrage atenția publicului oriunde în altă parte, numai 
nu asupra sa. 


Voluntarii de la InformNapalm au reușit adesea să stârnească reacţii 
puternice din partea Rusiei,iar aceasta doar prin publicarea unor informaţii 
verificate și bazate pe fapte cu privire la acţiunile desfășurate de Rusia. 


„Poate că, într-un fel sau altul”, speră Burko, „regimul rus va fi nevoit să 
aloce atâtea resurse pentru a submina și nega activităţile InformNapalm, 
încât s-ar putea să contribuim la înlăturarea regimului Vladimir Putin”. 


La începutul invaziei militare, Kremlinul a generat confuzie în rândul 
principalilor oficiali și factori decizionali ucraineni. Confuzia a dat naștere 
unor întârzieri în ceea ce privește apărarea ţării împotriva „omuleților 
verzi”. 


Cu toate acestea, imediat ce Ucraina și-a lansat operaţiunile defensive în 
primăvara lui 2014, Inform Napalm s-a concentrat imediat pe acumularea de 
informaţii despre care credeau că ar putea fi utile pentru trupele ucrainene 
care luptau împotriva inamicului. 


„Ne-am dat seama că războiul nu urma să se termine prea curând. Din 
cauza acestui fapt, trebuie ca oamenii să-și unească eforturile pentru a 
riposta. Mai mult, războiul sub diferite forme poate fi răspândit și în restul 
Europei, astfel că trebuia ca oamenii să fie informaţi în ceea ce privește 
diversele manifestări ale războiului hibrid”, mai spune Burko. 


Unii voluntari locuiesc în zona de conflict. Pe baza spuselor acestora în 
calitate de martori, InformNapalm a început să prezinte armamentul greu 
introdus în ţară în mod clandestin de către Rusia: lansatoare de grenade, 
vehicule blindate, sisteme de apărare antiaeriene și drone. 


Punctele de control ruse, drumurile și alte elemente de infrastructură 
utilizate de combatanți și de unitățile militare au fost geolocalizate, 
cartografiate și făcute publice. 


În vara anului 2014, pe când Rusia și-a demarat operaţiunile militare de 
anvergură în Donbas, Burko și un alt voluntar au început să prezinte un 
buletin zilnic cuprinzător de pe câmpul de luptă. 


Pe măsură ce comunitatea internaţională ducea vorba despre războaiele 
secrete ale Kremlinului și le demasca, s-a extins și reţeaua de voluntari. 
Astăzi, comunitatea cuprinde jurnalişti profesioniști, anchetatori în regim de 
sursă deschisă, analiști, experți militari, ingineri informaticieni, designeri 
grafici și traducători. 


Niciunul dintre membrii comunităţii nu beneficiază de remunerație pentru 
munca depusă. S-a întâmplat o dată ca unul dintre colaboratori să se 
îmbolnăvească și a avut nevoie de operație pentru înlăturarea unei tumori 
maligne, astfel încât Burko a organizat o strângere publică de fonduri pentru 
a-i plăti acestuia procedurile medicale. 


Interesul în ceea ce privește acţiunile Rusiei este global, iar cererea de 
informaţii este mare. Voluntarii operează în întreaga lume: Ucraina, 
Peninsula Scandinavă, Europa Centrală, Orientul Mijlociu, SUA și Africa 
de Sud. Materialele InformNapalm sunt traduse în 30 de limbi. A fost creată 
și o versiune în limba chineză, deoarece voluntarii doreau să îi ofere 
guvernului chinez o perspectivă asupra secretelor ruse. 


La puţin timp de la lansare, InformNapalm a început să câștige respect în 
rândul experţilor. Diplomaţi, factori de decizie politică și comunitățile 
ucrainene de apărare și de informaţii erau dornici să utilizeze informațiile 
descoperite de site. 


De-a lungul anilor, voluntarii au aflat că majoritatea guvernului ucrainean 
este de acord cu demersurile InformNapalm. Însă sprijinul moral sau 
încuviințarea din partea guvernului ucrainean sau a celor străine nu sunt 
importante, spune Burko. Acesta reprezintă o comunitate de oameni liberi 
de pe întreg mapamondul, care nu se pot încrede pe deplin în niciun guvern. 


„Ne bazăm pe sprijinul acordat de oamenii obișnuiți: pe sprijinul primit din 
partea ucrainenilor, nu a vreunui guvern. Ne ferim de toate organizaţiile 
oficiale. Nu facem parte din niciun sistem.” 


Canalele mass-media ucrainene citează în mod regulat rapoartele 
Inform Napalm, iar publicul larg adoră acest lucru. Purtătorul lor de cuvânt, 
care apare în mod curent în mass-media și la diverse evenimente, 
beneficiază adesea de tratament special în pieţele și magazinele din Kiev. 
Vânzătorii îl recunosc și îi oferă reduceri, în semn de mulțumire pentru 
participarea sa în cadrul InformNapalm. 


Însă abordarea mass-mediei controlate de statul rus în ceea ce privește 
InformNapalm este diametral opusă: cele mai influente și mai populare 
canale media rusești publică articole defăimătoare despre InformNapalm, 
însă numesc site-ul „un proiect elaborat de cetăţeni” într-un mod vag, fără 
a-i menţiona numele. 


Roman Burko este de părere că numele este omis intenționat. Astfel, 
publicul rus nu are acces la informaţiile de pe site. 


„Investigaţiile realizate de noi i-ar putea demoraliza pe tinerii ruși spălați pe 
creier de propagandă și cărora li se cere să se înroleze în armata hibridă rusă 
și să meargă în Ucraina pentru a lupta contra fasciștilor, așa cum numește 
mass-media rusească clasa conducătoare ucraineană.” 


Insă atitudinea trolilor pro-Kremlin în ceea ce privește voluntarii 
Inform Napalm este limpede: pur și simplu vor să îi vadă morţi. 


KKK 


Trolii de pe Internet care sunt lingăii Rusiei le-au făcut probleme 
voluntarilor mai ales la început. Voluntarii au creat conturi InformNapalm 
pe Twitter, Facebook și YouTube îndiverse limbi, iar ulterior, canalele 
acestora au fost năpădite de amenințări cu moartea scrise de troli. 


Valurile de comentarii de pe rețelele sociale conţineau un alt mesaj 
redundant: puneau la îndoială temeiul independenţei Ucrainei și voinţa 
ucrainenilor de a-și apăra ţara. 


Experții din cadrul comunității au analizat comentariile și au verificat 
diversele tipuri de troli care fuseseră mobilizați în ofensiva pe faţă lansată 
împotriva comunicaţiilor InformNapalm. O parte din traficul trolilor 
provenea de la fabrica de troli din Sankt Petersburg, iar restul provenea de 
la oameni obișnuiți. Persoanele obișnuite care scriau ameninţări erau cele 
care fuseseră transformate în fanatici crezând orbește în „Lumea rusă”. 


„Oamenii aceia au o ideologie: nu pot suferi informaţiile publicate de noi 
întrucât contrazic spusele lui Putin. Prin urmare, ne detestă și ne atacă.” 


Conturile pro-Kremlin de pe reţelele sociale își ajustau mesajele postate pe 
baza conţinutului articolelor publicate de InformNapalm. Uneori, acestea 
catalogau colaboratorii drept trepăduși tocmiţi de serviciile de securitate 
ucrainene, israeliene sau ale altor ţări. 


Acestea puneau adesea în practică o strategie de tip oglindă: atunci când 
InformNapalm a postat un articol în care era prezentat profilul ofiţerilor 
serviciilor militare ruse de informaţii văzuţi în estul Ucrainei, trolii au 
lansat și ei o campanie: Dar TU însuţi lucrezi pentru Ministerul ucrainean al 
Apărării! 


„Există o singură replică la asta: ei bine, oricum ar fi, în Ucraina sunt 
prezente trupe rusești.” 


În cazul InformNapalm, aluziile cum că voluntarii ar lucra pe bani grei sau 
zvonurile despre presupușii lor angajatori, pur și simplu, nu prind. Unii 
voluntari InformNapalm activează prin rotaţie în cadrul operaţiunilor 
militare defensive din estul Ucrainei, iar unii dintre aceștia sunt veterani ai 
„Operațiunii  Antitero”, astfel cum și-a numit guvernul ucrainean 
operațiunea împotriva teroriștilor ruși din primăvara anului 2014. 


Hărţuitorii din mediul online par să opereze în Ucraina pe baza 
principalelor strategii pe care Kremlinul le utilizează de secole: dezbină și 
cucerește. 


Kremlinul a început să dezbine și să submineze Ucraina prin intermediul 
războiului informaţional, care viza minţile oamenilor cu mult înainte ca 
ofițerii din cadrul serviciilor militare ruse de informaţii și militarii din 
armata rusă care nu purtau însemne pe uniforme să fie trimiși dincolo de 
graniță pentru a sabota și ocupa infrastructura fizică ucraineană. 


Utilizând tehnica dezinformării și agenţi de influenţă, Kremlinul a încercat 
să genereze un sentiment aprobator și de sprijin față de viitoarea ocupaţie, 
mai ales în ceea ce privește acel segment al populaţiei care, din raţiuni 
istorice, se identifică mai mult drept rus, nu ucrainean. În spaţiul 
informaţional a fost cultivată o gamă largă de teorii ce atacau guvernul de la 
Kiev. Instigarea oamenilor până s-a ajuns la separatism a fost alimentată 
prin intermediul reţelelor sociale și al site-urilor de știri false pro-Kremlin. 


Obiectivul atacurilor informaţionale care pregăteau terenul pentru războiul 
fizic era acela de a scinda societatea ucraineană în grupuri mai mici, mai 
ușor de controlat și de manipulat. 


Prin intermediul mesajelor atent orientate, un segment din populaţie a fost 
ademenit, ajungând să susțină politicile Kremlinului. Unii au fost 
manipulați într-o asemenea măsură, încât nici măcar nu au realizat că 
mesajele proveneau chiar din inima Rusiei. Obiectivul operaţiunilor 
informaţionale era de a-i face pe anumiţi locuitori din oblastiile estice 
Donețk și Luhansk să sprijine „independenţa” regiunii, ceea ce însemna 
separarea de Ucraina în „Republici Populare”. 


Asta a fost înainte ca soldaţii ruși să bombardeze Ucraina cu rachetele lor 
„Grad”. Când lacheii ruși au pus în fapt piciorul pe pământ ucrainean și au 
preluat controlul asupra posturilor de televiziune și a clădirilor 
administrative, au redenumit regiunile, le-au declarat independente și au 
înlocuit guvernanţii locali cu „lideri populari” ruși. Din cauza războiului 
informaţional, o parte din populaţie a primit cu braţele deschise schimbările 
de regim, fără a ști încă cine trăgea, de fapt, sforile. 


Cu cât ocupaţia fizică dura mai mult, cu atât mai mulți localnici care 
alegeau să rămână în teritoriile ocupate erau spălați pe creier și ajungeau să 
sprijine conducerea alcătuită din marionete și instituită de Kremlin. 


„Asemeni oricărei alte societăţi democratice, Ucraina este mai mult sau mai 
puţin dezbinată. Kremlinul încearcă să scindeze populaţia și să o împartă în 
grupuri ideologice mai mici, pe care să le facă apoi să se lupte între ele. 
Asta este cea mai periculoasă caracteristică a acestor operaţiuni”, afirmă 
Burko. 


Trolii, coordonaţi pentru a ataca toate canalele InformNapalm de pe reţelele 
sociale, aveau același obiectiv. Atacurile ostile îi vizau în principal pe 
etnicii ruși și pe vorbitorii de rusă din Ucraina și din Rusia. Ucrainenii 
educați cunosc istoria ţării lor și cum a fost aceasta supusă activităţilor 
subversive ale Rusiei vreme de decenii, astfel că, în rândul ucrainenilor de 
rând, teoriile trolilor nu prea ţin. 


Voluntarii au testat diverse tehnici menite să contracareze manipulările de 
pe rețelele de socializare. Aceștia i-au investigat pe cei care comentau pe 
reţele și în secțiunile de comentarii de pe site-uri și și-au propus să pună 
capăt amenințărilor acestora. 


Cândva, au reușit să depisteze o persoană care ameninţase că va veni în 
Ucraina să îl înjunghie pe un redactor InformNapalm și să-l ucidă. În decurs 
de o oră, adresa IP a celui din urmă, precum și adresa de domiciliu, inclusiv 
numărul de telefon fix, numele de familie și numele mic al tatălui său, 
fuseseră identificate. S-a descoperit că persoana provenea din Caucaz, în 
apropiere de Cecenia. 


„l-am spus așa: ascultă, amice, știm cine ești, așa că las-o mai moale. Apoi, 
am publicat un comunicat în care spuneam că trolii sunt bineveniţi să 
posteze amenințări, pentru că oricum vom afla unde locuiesc și le vom da 
datele de contact Centrului MiroT'Voreţ, spre a fi făcute publice.” 


MiroTVoreţ (Apărător al păcii, în traducere) este un alt site web ucrainean, 
care se specializează pe depistarea teroriștilor ruși și a separatiștilor 
antiucraineni. 


In urma acestui comunicat, numărul celor care scriau ameninţări s-a redus 
considerabil. Se părea că cei care se voiau criminali se temeau să nu fie 
expuși. 


Cu toate acestea, voluntarii au mai recurs la o strategie: aceștia au profitat 
de avalanșa de comentarii negative pentru a-și promova propriile articole. 
Cel puţin în perioada 2014-2015, algoritmul Facebook a sporit gradul de 
vizibilitate în cazul fiecărei postări de pe fluxul de știri dacă aceasta era 
intens comentată imediat după publicare. 


Astfel, fiecare comentariu plin de ură care apărea sub noile postări ale 
InformNapalm de pe Facebook ducea la o răspândire și mai mare a 
articolului. Voluntarii puneau paie pe foc și îi provocau intenţionat pe troli 
să lase comentarii negative, fapt ce a generat o sferă de influență și mai 
amplă, pentru că așa funcţionează Facebook. 


„Noi publicăm doar articole bazate pe fapte concrete, cum ar fi statistici 
exprimate în cifre, care sunt greu de contestat. De asemenea, mai păstrăm și 
unele informaţii drept așii din mânecă. Prin urmare, atunci când trolii 
încearcă să ne provoace, ripostăm cu și mai multe informaţii.” 


După ce au încercat toate opţiunile posibile, cei de la InformNapalm au 
aflat că menţinerea unei poziții defensive nu înlătură problema. De aceea, 
potrivit spuselor acestora, important este să schimbi raportul de forțe și să 
lansezi un contraatac. Cea mai eficientă metodă este să-i faci pe troli să se 
apere și să bată în retragere. 


Cu toate acestea, Burko spune că, până la momentul actual, pe majoritatea 
celor care citesc articolele InformNapalm nu-i interesează câtuși de puţin 
despre mesajele înșelătoare pro-Kremlin. Mai mult, nici voluntarii nu 
dispun de timpul și dorința necesare pentru a le citi, iar postacilor notorii li 
se blochează pur și simplu accesul pe site-urile lor. 


În fond, războiul pe care îl duc trolii ruși de pe reţelele sociale împotriva 


InformNapalm nu i-a oprit pe Burko și pe prietenii săi să-și continue 
misiunea de a-i determina pe cei de la Kremlin să rupă tăcerea strategică. 


CEI CARE DEZBINĂ ȘI CONDUC 


Pe parcursul verii lui 2014, războiul s-a dezlănţuit. În septembrie 2014, s-a 
încheiat primul Acord de încetare a focului în Belarus, la Minsk. Acest prim 
acord nu a îmbunătăţit situaţia, astfel că a fost urmat mai târziu de o nouă 
încercare: Minsk II. 


Chiar înainte de cel de al doilea acord, în ianuarie 2015, voluntarii 
InformNapalm au fost primii care au obţinut o hartă interesantă și au 
publicat-o. Harta indica limitele dintre zona controlată de armata rusă și de 
militanţii așa-ziselor Republici Populare Doneţk și Luhansk și zonele 
controlate de forțele guvernului ucrainean. 


Acordul de încetare a focului era adesea încălcat, însă InformNapalm 
monitoriza în continuare situația. Ori de câte ori Rusia introducea ilegal în 
Ucraina echipamente militare noi și unităţile care le acționau, comunitatea 
Inform Napalm era prima care îi demasca. 


Până acum, voluntarii au identificat și raportat peste 50 de articole distincte 
de armament specific rusești aduse în Ucraina de Rusia. 


Comunitatea a descoperit că Rusia a trimis multe modele de echipament 
militar relativ noi, care necesită echipaje militare bine-antrenate care să le 
acţioneze. Cu toate acestea, vechile arme din vremea sovietică au fost și 
sunt în continuare temelia forțelor rusești din Donbas. 


De-a lungul anilor, InformNapalm a depistat locurile unde se află 
armamentul armatei ruse. Comunitatea a urmărit diverse modele de 
vehicule cu care se deplasează trupele, vehicule de personal blindate, 
tancuri de luptă și camioane militare, vehicule de comandă, mașini de luptă 
ale infanteriei, lansatoare de rachete, sisteme de rachete cu lansare multiplă, 
sisteme tactice de rachete sol-aer, arme antitanc și obuziere. 


Potrivit celor de la Kremlin, niciuna dintre aceste arme nu a fost adusă din 
Rusia în Ucraina. Este o afirmaţie curioasă, dat fiind faptul că modelele 
adăugate în baza de date InformNapalm nu au fost niciodată fabricate în 
Ucraina și nici achiziţionate din Rusia de armata ucraineană. 


Începând cu iulie 2014, InformNapalm a dedicat mult timp anchetării 
prăbușirii avionului de pasageri MH17 al companiei Malaysian Airlines. 


Aeronava fusese doborâtă cu un lansator de rachete sol-aer BUK, de 
producţie rusească, însă Kremlinul a negat agresiv orice implicare a sa. 
Comunitatea lui Burko a adunat dovezi privind rolul Kremlinului și le-a 
trimis Echipei Comune de Anchetă Internaţională, care investighează în 
mod oficial prăbușirea criminală. 


În estul Ucrainei, InformNapalm a adunat, de asemenea, probe importante 
privind eforturile colosale depuse de Rusia în războiul electronic. 
Inform Napalm a fost prima resursă care a depistat multe alte arme rusești 
de ultimă-generaţie în Ucraina: staţii de proximitate de bruiaj radio și 
sisteme de război electronic menite să monitorizeze undele radio. Aceștia 
au identificat diverse tipuri de astfel de echipamente și au urmărit circuitul 
prin care au fost introduse ilegal în ţară drone fără pilot bine echipate, 
având drept obiectiv supravegherea aeriană. 


Doctrina militară a Rusiei, care a fost adusă ultima oară la zi în 2014, 
definește războiul electronic drept o formă de război informaţional. Aceasta 
îi aduce Kremlinului multe dintre aceleași avantaje, precum răspândirea de 
propagandă și atacurile cibernetice. Bruierea radarelor țintei și perturbarea 
comunicaţiilor reprezintă o abordare eficientă, care e mai greu de urmărit 
decât atacurile fizice și, astfel, e mai dificil de contracarat sau de atacat în 
justiţie în tribunalele pentru crime de război. 


În 2015, InformNapalm a identificat un centru de război electronic al 
forţelor ruse, aflat într-un sediu de finanţe publice capturat din orașul ocupat 
Luhansk. Centrul de transmisie rus întrerupea comunicațiile radio din zonă 
și era cu mult mai puternic decât turnul televiziunii regionale. Analizele 
efectuate de InformNapalm au concluzionat faptul că fosta clădire de 
finanţe publice era sediul forțelor ruse care duceau un război electronic. 


Mai apoi, voluntarii au găsit un filmuleţ video în care soldaţii ruși se lăudau 
că „protejează rahatul ăsta”. Prin „rahatul ăsta” se refereau la un sistem 
armat sofisticat de producţie rusească, Borisoglebsk-2, considerat a fi 
serverul principal utilizat de armata rusă în războiul electronic. Pe lângă 
multe alte șiretlicuri, este capabil să blocheze sisteme GPS și de telefonie 
mobilă, colectează în mod extensiv date radar, bruiază și identifică locurile 
unde se află radarele. 


În clipul video descoperit și analizat de voluntarii InformNapalm, soldaţii 
ruși prezintă sfidători sistemul. Unul dintre ei spune: „la uitaţi aici! Ne 
deghizăm ca niște ucrainași, îndreptăm arma spre o ţintă și tragem dracului. 
Asta e poziţia noastră. Omul nostru invizibil privește și are privirea 
îndreptată spre Ucropie”. 


Ucrainași este un termen argotic înjositor pentru ucraineni; Ucropia este 
un termen argotic peiorativ care înseamnă Ucraina. 


Rusia utilizează Ucraina drept un mediu de testare pentru unităţile sale 
moderne, dedicate exclusiv războiului electronic și colectării informațiilor 
pe baza semnalelor electromagnetice. Unităţile spionează, bruiază, 
interceptează și întrerup constant unităţile de control ale armatei ucrainene 
și le atacă mereu pe cale electronică. 


În 2015, Ben Hodges, comandantul Armatei SUA în Europa, a descris 
calitatea și nivelul de sofisticare ale războiului electronic rus drept 
„covârșşitoare”. Hodges a povestit despre cum au aflat trupele americane 
despre capacităţile de bruiaj ale Rusiei de la ucraineni. 


În cele din urmă, în februarie 2015, a fost încheiat cel de-al doilea acord de 
încetare a focului Minsk II. Din nou, a fost încălcat la puţin timp după 
aceea, iar InformNapalm a relatat iarăși situaţia. 


La scurt timp după ce voluntarii dezvăluiseră faptul că soldaţii ruși 
încălcaseră acordul și solicitaseră Kremlinului să respecte acordul, 
conducerea Rusiei a intensificat considerabil nivelul de presiune. 


SERVICIILE DE SECURITATE URMĂRESC 
SITUAŢIA 


Roman Burko și prietenii săi adună multe dovezi chiar de la militarii ruși. 
Unii soldaţi ruși postează fotografii cu ei cum luptă în război pe reţele 
precum Facebook, VKontakte și Odnoklassniki. 


Voluntarii urmăresc conturile de socializare și obțin numele complete, 
gradul militar și alte informaţii personale despre soldaţii ruși respectivi. 


Uneori, InformNapalm publică datele de contact ale soldaţilor, cum ar fi 
numerele de telefon ale acestora și adresele de acasă. 


L-am întrebat pe Burko despre cât de etic este să publici informaţii 
personale. Potrivit spuselor sale, InformNapalm are limite și standarde etice 
pe care le respectă în ceea ce priveşte postările. Însă aceștia își rezervă mai 
multe libertăți față de jurnaliștii obișnuiți, deoarece obiectivele lor sunt 
diferite. Pe lângă difuzarea de informaţii, aceștia acordă prioritate eficienţei 
împotriva războiului dus de Rusia. 


„De exemplu, atunci când facem public numărul de telefon al unui terorist”, 
spune Burko, făcând referire la soldaţii ruși, „atunci un jurnalist sau oricine 
altcineva îl poate suna pe respectivul să-l întrebe direct ce crede despre 
informaţiile publicate pe site-ul Inform Napalm”. 


După ce, la începutul lunii octombrie 2015, forțele aeriene ruse au 
bombardat civili în Siria, ucigând femei și copii, InformNapalm a publicat 
informaţii cu privire la membrii echipajului din grupul forțelor aeriene ruse 
care au fost responsabili de atacurile aeriene. Datele de identificare ale 
piloților au fost publicate pe site-urile lor în limba rusă, engleză și arabă. 


Concomitent,  InformNapalm a publicat un ultimatum pentru 
comandamentul armatei ruse: ori de câte ori forțele ruse încalcă acordul de 
încetare a focului la Donbas, voluntarii vor posta și mai multe informaţii 
personale ale piloților ruși care ucid oameni în Siria. 


Ziarele și posturile de televiziune rusești au blamat numaidecât 
InformNapalm pentru că punea în pericol vieţile piloților și au calificat 
reportajele făcute de InformNapalm drept „război informaţional dus de 
Ucraina împotriva Rusiei”. Un angajat al unei instituţii pro-Kremlin, 
prezentat drept expert, a dat un interviu pentru ziarul Moskovskiy 
Komsomoleţ. Acesta a afirmat că cei de la Kiev „deschiseseră un front 
sirian contra Rusiei”. Contrar faptelor, acesta a pus publicarea datelor 
piloților pe seama „oficialilor” ucraineni. 


Potrivit spuselor sale, se consideră despre autoritățile ucrainene că duc un 
război hibrid împotriva Rusiei. „Prin urmare, vedem cum încearcă să instige 
publicul prin minciuni și fapte măsluite”, a declarat Denis Denisov, 
directorul filialei ucrainene a institutului Comunităţii Statelor Independente. 


Potrivit articolului, publicarea datelor personale ale piloților ruși din Siria 
este „absolut inacceptabilă și, după câte se pare, Moscova va trebui să 
răspundă acestei provocări”. Ziarul a reiterat afirmaţiile tipice făcute de cei 
de la Kremlin, descriind atacurile Rusiei din Siria drept parte a luptei 
împotriva terorismului islamic și a ISIS. 


Articolul continua să acuze guvernul Ucrainei. Citez: „Comunitatea 
internaţională ar trebui să ia măsuri împotriva Ucrainei pentru a preveni alte 
incidente asemănătoare”. Articolul nu menţiona faptul că forțele aeriene 
ruse uciseseră civili, deși organizaţiile pentru drepturile omului deja 
dezvăluiseră acest lucru. 


Pe 15 octombrie 2015, Dimitri Peskov, secretarul de presă al președintelui 
Vladimir Putin, a răspuns ultimatumului dat de InformNapalm prin 
intermediul mass-mediei ruse, în stilul-i caracteristic. Specialistul lui Putin 
în relaţii publice a afirmat că publicarea de către site-urile ucrainene a 
datelor membrilor Forţelor aerospaţiale ruse, care luaseră parte la 
operațiunea din Siria, este considerată ca fiind o acţiune ostilă împotriva 
Rusiei și a militarilor ruși. 


Potrivit spuselor lui Peskov, serviciile speciale ruse monitorizau situația și 
urmau să ia toate măsurile necesare pentru a garanta siguranța armatei ruse. 
Declaraţia a confirmat bănuielile InformNapalm: erau supravegheați de 
serviciile ruse de informaţii. 


Pe măsură ce continuau încălcările repetate ale acordului de încetare a 
focului, InformNapalm a publicat grafice informative în care erau 
prezentate nume, grade militare, unități militare, fotografii cu chipurile 
respectivilor, educația militară, anii în care absolviseră studiile și datele de 
naștere a 32 de piloţi și navigatori din cadrul Forţelor aeriene ruse, care 
bombardaseră Siria. Mai mult, au continuat să publice astfel de informaţii și 
ulterior. 


La puţin timp după prima publicare, Rusia a început să pună presiune 
diplomatică. Site-ul InformNapalm era înregistrat în Ucraina, însă era 
găzduit pe servere aflate în Canada. În decembrie 2015, Ambasada Rusă din 
Canada a trimis o cerere oficială Ministerului canadian al Afacerilor 
Externe (titlul oficial al organismului este „Global Affairs Canada”). 


Potrivit cererii, guvernul canadian trebuia să înlăture „informaţiile sensibile 
publicate pe serverele canadiene”. 


Purtătorul de cuvânt al ambasadei ruse la Ottawa de la vremea aceea, Kirill 
Kalinin, a declarat mass-mediei canadiene că „guvernul Canadei a fost 
informat în mod corespunzător cu privire la această chestiune. Rusia se 
așteaptă la o reacţie adecvată la această problemă de securitate”. 


Mai exact, Rusia voia să folosească guvernul canadian drept o unealtă prin 
intermediul căreia să constrângă societatea privată care încheiase o 
înţelegere cu site-ul InformNapalm. Voiau ca respectiva companie care se 
ocupa de mentenanţa site-ului să anuleze înțelegerea făcută cu voluntarii 
ucraineni. 


Ministerul canadian al Afacerilor Externe a răspuns, spunând că luase act 
de preocuparea Rusiei și că înaintase solicitarea către organele polițienești. 
Contactată de jumaliști, Poliţia canadiană nu a dorit să comenteze cu privire 
la chestiune. 


De când au creat site-ul, Burko și prietenii săi s-au pregătit de posibilitatea 
de a se confrunta cu cereri de desființare. Astfel, aceștia au creat servere- 
oglindă în diferite țări. În cazul în care site-ul este desființat într-o ţară, ar 
urma să fie redeschis instantaneu într-o alta. 


„Rusia nu poate pune presiune pe toate ţările din lume. Nu e greu să creezi 
un astfel de sistem atunci când ești expert la asta”, spune Burko. 


Roman Burko nu are cunoștință de vreo anchetă deschisă de poliţie 
împotriva InformNapalm nici în Canada, nici în alte ţări. Se pare că poliţia 
canadiană nu a descoperit nicio infracțiune și, astfel, nu a anchetat 
chestiunea. Baza de date și numeroase articole despre piloţii ruși încă se 


găsesc cu ușurință pe site-ul voluntarilor, la fel și datele privind operaţiunile 
desfășurate de piloți împotriva civililor. 


În schimb, trei ani mai târziu, Kirill Kalinin, oficialul de la ambasada rusă, a 
fost declarat persona non grata în Canada, la scurt timp după ce guvernul 
canadian făcuse publice informaţii cu privire la divulgarea identităţilor a 
patru ofițeri de informații ruși. Potrivit mass-media, înainte de a fi expulzat 
din ţară, Kalinin le furnizase jurnaliştilor din Ottawa documente obținute 
prin încălcarea securităţii datelor și le propusese acestora idei de articole pe 
Twitter. 


Protestele publice din partea Kremlinului referitor la publicarea numelor 
piloților s-au regăsit în doar câteva canale mass-media de pe plan 
internațional. Ținând isonul Kremlinului, câteva articole au speculat cu 
privire la posibilitatea ca echipajele aeriene ruse din Siria să devină 
vulnerabile în faţa atacurilor extremiștilor islamici, ca urmare a divulgării 
informaţiilor personale ale piloților ruși. 


O parte a mass-mediei rusești a dus discuţiile la un alt nivel: aceștia au 
început să acuze InformNapalm că sprijină teroriștii ISIS. Având în vedere 
faptul că acuzaţiile erau vehiculate public, noianul de troli de pe reţelele 
sociale le răspândea și mai departe. Cei de la InformNapalm chiar au 
declarat că primiseră amenințări cu moartea din partea serviciilor de 
securitate ruse. 


Un nou front surprinzător a început să sprijine atacurile împotriva 
Inform Napalm. Mai mulți ofiţeri în rezervă din armata belarusă conduc un 
site trilingv, intitulat Military-Political Review (Bilanţul politico-militar). 
Ofițerii publică reportaje scrise de ei înșiși și de autori colaboratori. Site-ul 
susține că oferă răspunsuri la motivele de îngrijorare ale ofițerilor cu privire 
la ceea ce aceștia numesc „relatările unilaterale din mass-media”, dar și 
„inadecvate în ceea ce privește aspectele militare și politice care vizează 
Belarus”. 


În decembrie 2015, Bilanţul politico-militar a lansat o serie de articole cu 
caracter destul de straniu. Colaboratorii InformNapalm erau calificați drept 
„prieteni ai ISIS”, angajaţi ai Ministerului ucrainean al Apărării. In plus, 


site-ul făcea publice informaţiile private ale familiilor voluntarilor, uneori 
într-un context rasist. 


Seria începea cu o „anchetă” care viza un voluntar belarus din cadrul 
Inform Napalm. Același voluntar fusese deja intimidat anterior de serviciile 
de securitate KGB belaruse din cauza demersurilor sale în materie de 
drepturile omului. 


Acum, ofiţerii belaruși îi publicaseră numele și o serie de fotografii prin 
care putea fi identificat, data nașterii, școala absolvită, limbile pe care 
acesta le cunoaște, informaţii cu privire la participarea sa la protestele 
EuroMaidan din Kiev, precum și la adunările organizate cu opoziţia 
belarusă, numele tatălui său și locul nașterii acestuia, date neverificate 
despre presupusul istoric familial al acestora, numele mamei sale, presupuse 
informaţii privind starea civilă și presupusele orientări politice ale mamei 
sale — totul într-o manieră peiorativă. 


A fost publicată și o fotografie cu presupusa parteneră a voluntarului, 
numele acesteia și un link către poza ei de profil de pe Facebook, precum și 
adresa de acasă a cuplului, numărul lor de telefon fix și numerele de mobil. 


Datele de identificare ale societăţii pe care cei doi o deţineau împreună au 
fost divulgate laolaltă cu acuzaţii conform cărora afacerea lor era „la fel de 
jalnică precum echipamentul militar al juntei din Kiev”. 


În plus, în articol se specula că voluntarul era plătit de InformNapalm. De 
asemenea, s-a ajuns până la bunicii săi, formulându-se tot felul de păreri 
rasiste despre naționalitatea strămoșilor săi și ajungându-se la concluzia că 
„cel mai probabil, are sânge de evreu, rus, polonez și ucrainean în vene”. 


La finalul celor scrise, autorii își puneau pecetea, spunând că studierea 
acestui subiect le-a provocat sentimente de „dezgust”. 


După ce au invadat viaţa privată a voluntarului și a familiei sale, rezerviștii 
belaruși l-au atacat pe Roman Burko. Unul dintre aceștia s-a lăudat că 
realizase „anchete cu sursă deschisă” referitoare la persoana care, în mintea 
lui, se afla în spatele pseudonimului Roman Burko. 


Făcând trimitere la niște dovezi care nu erau prezentate nicăieri, textul 
concluziona că Burko este un ofițer ucrainean care are „legături suspecte” 
cu un soldat american oarecare, al cărui nume era furnizat în articol. 
Articolul răspândea informaţii false și fotografii cu cea care, chipurile, era 
soția presupusului Burko. De asemenea, în fotografie erau și presupușii fii 
ai lui „Burko”. Încă o dată, repet că l-am văzut pe Roman Burko și pot să 
confirm că nu este cel din fotografii. 


Articolele pline de mizerii spuneau că obiectivul lor era de „a apăra Belarus 
de cei ca Burko și ca voluntarul belarus sus-menţționat”. Potrivit autorilor, 
InformNapalm nu era nimic altceva decât un proiect special condus de 
Ministerul ucrainean al Apărării. 


De pe site-ul belarus, articolele au circulat mai departe în cadrul 
ecosistemului online controlat de Kremlin. Poveștile scrise au fost adunate 
parţial și publicate în colaborare cu un site rus de propagandă de o mai mare 
amploare și extrem de popular, numit Russkaya Vesna (în traducere 
Primăvara rusă). Site-ul a fost lansat în 2014 și este deţinut de un 
„particular”. 


Potrivit statisticilor care măsoară traficul pe site-uri, pagina Russkaya Vesna 
a înregistrat zilnic peste 2 milioane de vizualizări. Site-ul este citit în Rusia, 
Ucraina, Germania, Ţările de Jos și Statele Unite. Tot acolo se publică și 
propaganda și știrile false de la Kremlin, în mai multe limbi, zilnic, însă 
pagina pretinde postează doar „informaţii verificate”. 


Şi denumirea spune multe. Primăvara rusă este numele pe care l-au atribuit 
păpușarii propagandiști revoltelor și demonstrațiilor violente pro-Kremlin 
care au avut loc în Ucraina, în 2014, fiind organizate de forțele speciale 
ruse. Denumirea face trimitere la „Primăvara arabă”, revolta poporului 
împotriva dictatorilor în Libia, Egipt și Siria, din 2011. 


Insă încercarea de a prezenta eronat InformNapalm drept un site care 
sprijină teroriștii a eșuat. Oricine avea bun simț nu putea să ia în serios 
acuzaţia. 


In pofida minciunilor răspândite rapid cu privire la voluntari, 
InformNapalm, cu toate versiunile sale multilingve, a continuat să 


funcţioneze și să răspundă nevoii de informaţii a publicului său. Aceștia au 
publicat date personale, fotografii și grade militare ale și mai multor soldaţi 
ruși. 


Intrucât recurgerea la căi diplomatice eșuase, la fel și strategia cu trolii și cu 
știrile false, s-a mai pus în practică o strategie, menită să distrugă definitiv 
Inform Napalm. 


HACKERI PATRIOŢI 


Un atac cibernetic de tip blocarea distribuită a serviciului, sau un așa-numit 
atac DDoS, poate fi executat, de pildă, prin bombardarea unui site cu atât de 
mult trafic fals, încât serverul său nu mai răspunde și se defectează. 


In urma realizării unui atac DDoS cu succes, niciun utilizator de Internet nu 
mai poate accesa site-ul respectiv pentru a citi articolele de acolo, căci 
pagina nu se mai încarcă. 


Programatorii care scriu codul InformNapalm au petrecut multe nopţi albe 
contracarând numeroase atacuri DDoS (n. trad. — verbul este ddossing în 
limba engleză, și anume ddosare prin transpunerea în limba română) 
împotriva site-urilor și remediind apoi pagubele. Site-ul principal este ţinta 
frecventă a încercărilor de ddosare. 


Acum, InformNapalm utilizează CloudFlare, un serviciu american de 
protecţie în cloud, pentru a preîntâmpina alte încercări de închidere a site- 
ului. 


„Uneori, atacurile ne cam dau bătăi de cap, căci sunt de mare amploare. 
Adesea, site-ul nostru este vizat simultan de atacuri multiple”, declară 
Burko. 


Insă voluntarii studiază toate metodele utilizate în atacuri, încercând să 
înveţe de pe urma lor și să le combată într-un mod mai eficient. 


Odată, au reușit să redirecţioneze atacul către serverele care găzduiesc site- 
ul Serviciului Federal de Securitate al Rusiei (FSB). 


Asta le-a adus zâmbetul pe buze. Incă o dată, au reușit să determine 
serviciile de securitate ruse să își utilizeze resursele, mai întâi ca să 
contracareze atacul, iar apoi pentru a investiga cine fusese responsabilul. 


„Sperăm că au aflat că noi am fost”, spune Burko. 


Ucraina este patria multor hackeri abili. Unii dintre ei s-au oferit voluntari 
să își apere ţara în războiul cibernetic care o devastează. 


Patru grupuri de hackeri, alcătuite din experţi în domeniul cibernetic care își 
spun „hacktiviști”, sunt deosebit de active în materie de apărare. Numele lor 
sunt Trinity, CyberHunta, Falcons Flame și RUH8. Atunci când își unesc 
forţele în atacuri informatice împotriva Kremlinului, grupurile adoptă 
denumirea „Alianţa cibernetică ucraineană”. 


Hacktiviștii patrioţi au încredere în voluntarii InformNapalm. Astfel, din 
când în când, le trimit acestora datele pe care le-au obţinut din cyberspaţiu. 
Adesea, datele respective au caracter confidenţial, fiind vorba, de exemplu, 
de corespondenţa internă între ofițeri ai armatei ruse. 


După ce primesc datele, Burko și alţi voluntari le prelucrează și le 
analizează, apoi elaborează rapoarte și serii pe baza informaţiilor divulgate 
de hacktiviști. 


În aprilie 2016, InformNapalm a publicat articole pe baza spargerii a 30 GB 
de căsuțe poștale electronice și de conturi de pe reţelele de socializare 
aparținând unor coordonatori ruși cu rol esenţial în supravegherea 
militanţilor, a mercenarilor și a soldaţilor din Donbas și din Siria. 


Articolele includ capturi de ecran cu e-mailurile și demonstrează în detaliu 
distribuţia de forțe dintre coordonatorii ruși ale căror nume sunt prezentate 
și rezerva acestora de mercenari străini, grupurile militante care par a fi 
independente și cei care gestionează site-urile de propagandă pro-Kremlin. 


Atacul informatic a dezvăluit o reţea vastă de agenţi de influenţă ruși, care 
comandau și îndrumau diverse grupuri ce sabotau Ucraina. De exemplu, 
liderul unei organizaţii civice, aparent independente, din Donbas, a fost 
demascat drept un fost ofițer rus al FSB. 


Informaţiile publicate demonstrau de asemenea faptul că Rusia le furnizase 
vize luptătorilor străini care doreau să li se alăture militanţilor susținuți de 
armata rusă din estul Ucrainei. În conformitate cu dreptul ucrainean, 
trecerea graniței prin orice alt punct de trecere a frontierei care nu este 
controlat de guvernul ucrainean este strict ilegală. 


E-mailurile conţin imagini scanate cu pașapoartele luptătorilor indieni, 
italieni și finlandezi și cu vizele acestora de turiști sau în scop de afaceri, 
emise de Rusia. InformNapalm a realizat o corelație între datele din 
pașaport și alte probe, care dovedeau că luptătorii străini luptă în războiul 
din estul Ucrainei. Unul dintre luptătorii străini ale căror pașapoarte și vize 
rusești au fost demascate este cetățeanul finlandez Petri Viljakainen, un 
prieten de-al lacheilor Kremlinului, Johan Băckman și Janus Putkonen. 


Aprilie 2016 a fost o lună foarte ocupată pentru hacktiviștii ucraineni. 
Falcons Flame și Trinity, două dintre grupurile patriote de hackeri, au 
infiltrat un site de propagandă pro-Kremlin numit Anna News și i-au distrus 
în totalitate conţinutul, inclusiv copiile de rezervă. 


Apoi, hackerii au postat propriul conţinut pe Anna News: linkuri către 
investigaţiile desfășurate de InformNapalm și un mesaj video. 


Mesajul video era rostit de un bărbat care purta o mască Guy Fawkes, 
adresându-se direct publicului. 


„Dacă vă uitaţi la acest clip video, aflați că am eliminat încă un site cu 
teroriști ruși din spaţiul informaţional.” 


Acesta le-a vorbit și administratorilor iniţiali ai site-ului de propagandă, 
spunându-le că hackerii obținuseră toate informaţiile confidențiale despre 
cei care gestionau site-ul și despre utilizatori și că șterseseră copiile de 
rezervă. 


Hacktiviștii le-au predat de asemenea datele obţinute celor de la 
Inform Napalm și serviciilor de securitate ucrainene. 


Apoi, bărbatul mascat îi încurajează pe cei care îl privesc să își unească 
forţele în lupta pentru victoria asupra agresorului rus: „Nu mai cumpăraţi 
produse rusești și nu mai aveţi încredere în mass-media rusească”. În 
schimb, acesta îi îndeamnă pe oameni să se sprijine atât unii pe ceilalți, cât 
și să susțină armata ucraineană. 


„Armele noastre sunt mintea, credinţa și liberul arbitru. Fiecare dintre voi 
este capabil să-i facă rău dușmanului. Ajutaţi-i pe cei care au nevoie de 
asistenţă și de protecţie. Impreună suntem forța care va câștiga războiul.” 


Comunitatea de voluntari condusă de Roman Burko a publicat articole 
despre soarta AnnaNews și a descris numeroasele tentative ale 
administratorilor de a reporni site-ul. 


„De obicei, când un site este închis, specialiștii IT utilizează o copie de 
rezervă gata pregătită, însă hackerii au reușit să instaleze propriile fișiere 
drept copia de rezervă. Astfel, administratorii au folosit copia respectivă de 
două ori, dar le-a dat eroare. Prin urmare, n-au putut să înlocuiască site-ul”, 
adaugă Burko. 


Hackerii patrioţi mai aveau încă un as în mânecă: aceștia au duplicat copia 
originală de rezervă pentru a o utiliza ulterior. Potrivit InformNapalm, 
hackerii le-au propus un schimb administratorilor Anna News: urmau să le 
dea copia fișierului de rezervă, dacă forțele ruse eliberau prizonieri de 
război ucraineni. 


L-am întrebat pe Roman Burko dacă unele acţiuni ale hackerilor nu cumva 
contravin dreptului ucrainean, de exemplu în ceea ce privește încălcarea 
securităţii datelor și criminalitatea cibernetică. 


Burko recunoaște aceasta, însă mai spune așa: „Pe de altă parte, Constituţia 
noastră spune că este responsabilitatea cetăţeanului să lupte pentru 
independenţa și integritatea teritorială a Ucrainei. Dacă hacktiviștii patrioți 
ar fi urmăriţi penal, societatea civilă ucraineană n-ar accepta asta. Cel mai 
probabil, s-ar ajunge la proteste și revolte”, afirmă Burko. 


In vreme ce hackerii ucraineni dezgropau secretele Rusiei, adversarii lor 
erau preocupaţi să afle adevărata identitate a lui Roman Burko, 
continuându-și „anchetele” cu scopul de a-l da în vileag. 


FUNCŢIONARI DE TOP SUGERAȚI 


Agenţia Federală de Știri (Federalnoye AgentsTVo Novostei), numită de 
asemenea RIA Fan, se pretinde a fi un site local de știri din Ucraina. De 
fapt, RIA Fan este administrat de sediul fabricii de troli de la Sankt 
Petersburg. În septembrie 2016, aceștia l-au atacat pe Roman Burko. 


Articolul defăimător scris de fabrica de troli despre Roman Burko susține că 
are la bază corespondenţa electronică dintre „membrii personalului militar 
care lucrează pentru Forţele pentru Operaţiuni Speciale din cadrul 
Ministerului ucrainean al Apărării”. 


Chipurile, corespondenţa respectivă provine de la un grup ucrainean de 
femei-hackeri, numit Beregini. L-am întrebat pe un diplomat ucrainean dacă 
există într-adevăr un astfel de grup. Diplomatul n-a auzit în viaţa lui de 
Beregini. Materialele publicate de fabrica de troli cuprind, preponderent, 
presupuse capturi de ecran ale unor grupuri de discuţie pe Messenger dintre 
Burko și alte conturi de Facebook. 


Însă conţinutul mesajelor respective care, potrivit fabricii de troli, dovedește 
legăturile pe care le are Roman Burko cu funcţionari guvernamentali, este 
neinteligibil. Acestea au fost scoase din posibilele contexte iniţiale și 
prezentate însoțite de prefeţele agresive ale fabricii de troli. Cel mai 
probabil, capturile respective au fost modificate în Photoshop. 


Cu toate acestea, RIA Fan acuză un căpitan ucrainean numit în articol și îl 
prezintă pe acesta drept cel care se ascunde în spatele pseudonimului 
Burko. Se mai vehiculează, de asemenea, o nouă teorie: același căpitan 
ucrainean „demascat” ca fiind Burko ar fi, chipurile, adevărata persoană din 
spatele pseudonimului unui alt voluntar Inform Napalm. 


Astfel, site-ul de troli îl califică pe un alt voluntar drept fictiv, ceea ce chiar 
nu este cazul. 


„Persoana care se presupune că aș fi eu, nu sunt eu. Incă se mai folosesc 
peste tot aceleași acuzaţii învechite în stil sovietic”, spune Burko. 


În plus, postul de televiziune al Ministerului rus al Apărării, „Zvezda” 
(„Stea” în traducere) a atacat atât InformNapalm, cât și Bellingcat, o altă 
comunitate de investigaţii de tip sursă-deschisă, cu citate preluate direct de 


la Ministerul rus al Apărării. 


Însă, fiind ocupați să își elaboreze reportajele, voluntarilor nu prea le-a 
păsat de calomniile respective. În toamna lui 2016, Alianţa cibernetică 
ucraineană a spart adresele de e-mail de serviciu ale lui Vladislav Surkov, 
consilierul politic al lui Putin, și pe cea a consilierului lui Surkov. 
Hacktiviștii au predat mai întâi conţinutul astfel obţinut în exclusivitate 
celor de la InformNapalm, pentru a fi analizat mai îndeaproape și făcut 
public. 


Voluntarii au periat e-mailurile lui Surkov din contul oficial al guvernului 
rus și le-au confirmat autenticitatea. 


Apoi, aceștia au publicat un articol în care erau prezentate constatările: 
dovezi care atestau faptul că membri din cercul de apropiaţi ai președintelui 
Putin luau parte la instigarea și orchestrarea conflictului împotriva Ucrainei. 
Mesajele erau dovada vie a faptului că Surkov asigurase interesele Rusiei în 
ambele state-marionetă instituite de Kremlin în estul Ucrainei. 


InformNapalm a descoperit că agenţii ruși și militariștii principali care îi 
comandau pe mercenarii din Doneţk și Luhansk îi raportau lui Surkov 
despre activităţile de sabotare pe care le realizau. Aceștia descriau în e- 
mailuri cum decurgeau proiectele de destabilizare din diverse zone 
ucrainene ocupate și ce planuri urmau să aibă succes pe viitor. 


De asemenea, se discuta despre instrucţiuni referitoare la operaţiuni mass- 
media specifice și erau vehiculate numele persoanelor sugerate drept 
candidați pentru a ocupa posturi de noi înalți funcţionari în Luhansk. 


Încălcarea securității datelor numită „Scurgerile de informaţii Surkov” a 
ajuns în presa internaţională. Unor jurnaliști străini le venea greu să creadă 
că, într-adevăr, cei responsabili de spargerea de mare calibru erau niște 
hackeri ucraineni și suspectau că serviciile americane de informaţii se aflau, 
de fapt, în spatele întregii povești. 


„Mă bucur foarte mult că organizaţia noastră a putut contribui la 
promovarea unor informaţii importante obținute prin intermediul 
operațiunilor desfășurate de Alianţa cibernetică ucraineană. Asta ne aduce 
mai aproape de victorie”, afirmă Burko. 


Kremlinul a negat că ar fi avut loc vreo spargere de conturi și a declarat că 
Surkov nici măcar nu utiliza poșta electronică. Cu toate acestea, la începutul 
lui 2017, consilierul lui Surkov, al cărui cont de e-mail fusese de asemenea 
spart, a fost concediat. 


La puţin timp după ce e-mailurile lui Surkov au fost făcute publice, site-ul 
Inform Napalm a fost împroșcat cu noroi de cercul de apropiaţi ai lui Putin. 
De această dată, atacul informaţional a fost realizat prin intermediul unui 
site deținut și înființat de Aleksandr Dughin, filosoful straniu și fascistul 
adept al ocultului considerat, adesea, ca fiind „creierul lui Putin”. Dughin 
este renumit pentru felul extraordinar de neobișnuit în care formulează 
atacurile la adresa liberalismului și democraţiilor occidentale. Acesta 
promovează și favorizează noțiunea construirii Eurasiei, practic a fostei 
regiuni cunoscute drept Uniunea Sovietică. 


Dugin vorbește în cadrul conferințelor internaționale cu scop de 
dezinformare, organizate de lingușitori de-ai lui Putin și de propagandiști de 
renume aflaţi în slujba statului rus, precum Johan Bäckman, de pildă, care l- 
a adus pe acesta să ţină o prelegere în Finlanda. 


Platforma de propagandă în limba rusă (mică și, potrivit statisticilor care 
măsoară traficul de pe o pagină web, lipsită de popularitate), condusă de 
Dughin, numită Evrazia (Eurasia) cataloga doi colaboratori InformNapalm 
drept propagandiști ai „juntei de la Kiev”. 


Același articol îi ataca de asemenea și pe alţi experți și cercetători 
internaţionali respectaţi în materie de securitate, numindu-i „cadre școlite 


de NATO ca să ocupe Rusia”. 


Însă în comunitatea internaţională, descoperirile făcute de InformNapalm 
erau primite cu laude. Atât Consiliul European, cât şi NATO s-au bazat pe 
analizele efectuate de InformNapalm atunci când au elaborat rezoluţii 
menite să combată agresiunile Rusiei. 


KREMLINUL VREA CLIPURI PE YOUTUBE 


In 2017, Burko și prietenii săi au continuat să divulge date concrete privind 
acţiunile întreprinse de Rusia în Ucraina, Siria și Polonia. 


Hacktiviștii ucraineni i-au ajutat să îi demaște pe proprietarii și 
administratorii site-urilor de propagandă rusești, precum și să dezvăluie 
amestecul Kremlinului în Polonia și utilizarea Grupului Wagner și a altor 
companii militare private. 


Aceștia au identificat peste 2 000 de membri ai personalului militar rus din 
Donbas, au expus pe cineva sprijinit de FSB, care dăduse o alarmă falsă 
referitoare la un atentat cu bombă și au furnizat noi informaţii pentru 
structurile de securitate ucrainene. 


În martie 2017, InformNapalm a divulgat și mai multe contraatacuri directe 
împotriva rușilor, realizate de Alianţa cibernetică. 


Cu un an mai devreme, hacktiviștii patrioţi organizaseră discret o serie de 
spargeri, iar acum transmiteau mai departe informaţiile obținute. 


Pe reţeaua de socializare VKontakte, aceștia identificaseră grupuri active 
pro-Kremlin care răspândeau propagandă. Unul dintre acestea era Katehon, 
un centru reprezentat de Aleksandr Dughin, iar celălalt se numea 
Novorosslnform, o comunitate de propagandiști care încercau să influenţeze 
mass-media din Ucraina. 


Hacktiviștii au obţinut accesul la grupurile de pe VKontakte și au adunat 
probe care dovedeau că cetăţenii obișnuiți primeau ordine de la ruși. Datele 


au fost trimise serviciilor de securitate ucrainene și, exclusiv, 
InformNapalm, pentru a fi făcute publice. 


Voluntarii au publicat informaţiile, care cuprindeau o listă cu 4 000 de 
persoane care își trimiseseră datele de contact pentru a se înrola în trupele 
de mercenari sau pentru a fi agenţi ai rușilor. 


Concluzia la care a ajuns InformNapalm pe baza informaţiilor divulgate a 
fost că rușii duceau un război informatic sistematic împotriva Ucrainei și 
recrutau voluntari în acest sens. Toate demersurile erau coordonate și 
finanţate de politicieni, agenţi de informaţii, oameni de afaceri și alte astfel 
de entități din Rusia. 


Una dintre revelațiile remarcabile în ceea ce privește campaniile de 
interferență politice derulate la scară largă este cazul lui Oleksandr Usovski, 
sabotorul belarus pro-Kremlin ale cărui conturi au fost sparte. Hacktiviștii 
ucraineni au accesat calculatorul lui Usovski și i-au urmărit comunicațiile 
mai multe luni. 


Usovski își păstrase toate e-mailurile vechi. Astfel, corespondenţa sa cu 
Institutul Comunității Statelor Independente (CSI), organizația de 
interferență politică condusă de Kremlin, a fost dezvăluită. Institutul este 
condus de Konstantin Zatulin, deputatul Dumei de Stat, membru al 
partidului lui Putin, Rusia Unită. 


În e-mailuri, Usovski îi punea lui Zatulin la dispoziţie oameni despre care 
spunea că e nerăbdător să-i vadă că formează o „asociație cetățenească”, ce 
urma să funcționeze în cadrul canalelor mass-media din Polonia, Cehia, 
Slovacia și Ungaria și să popularizeze concepte aferente „Lumii rusești”. 
Acesta calculase bugetele proiectelor și, pe baza calculelor făcute, solicita 
finanţare din partea Rusiei. 


Curând, a început să scrie note pentru Zatulin, apărând pe posturile rusești 
de televiziune în calitate de expert și creând diverse legături cu varii grupări 
politice din Polonia și de prin alte ţări din Europa de Est. 


Usovski se ocupa de numeroase proiecte în paralel. Acesta a încercat să 
organizeze un partid pro-Rusia în Polonia și să consolideze diverse grupări 


anti-UE. A cumpărat proteste cu participanţi „închiriaţi”, a organizat cluburi 
de dezbateri pro-Kremlin și a creat o atmosferă anti-Ucraina în Europa de 
Est. 


E-mailurile obţinute în urma spargerii dezvăluie, de asemenea, faptul că 
acesta a căutat să ducă la îndeplinire un plan detaliat pentru a interzice 
„rusofobia” în Polonia. Pentru a realiza acest lucru, a solicitat suma de 75 
000 de euro. 


Pe baza e-mailurilor obţinute, la Kremlin, lui Zatulin i-au surâs ideile sale. 
Usovski a dat curs planurilor și a cerut mai mulţi bani. 


„De regulă avem nevoie de 20 000 de euro pentru a ne începe treaba. După 
aceea, totul va fi al dracului de extraordinar! Ucraina se va trezi cu un front 
de luptă în toată regula în vest, iar ucrainenii din Polonia vor dispărea 
instantaneu și o să înceteze să-și mai facă poze în faţa monumentelor 
poloneze cu steagurile Sectorului de dreapta (n. trad. — partid politic 
naţionalist ucrainean) — așa cum o fac acum.” 


E-mailurile dovedeau că acesta punea la cale răspândirea propagandei pro- 
Kremlin prin intermediul unor evenimente culturale și al unor festivaluri de 
film. 


Hackerii au accesat și mesajele lui Usovski de pe Messenger. Potrivit 
mesajelor respective, Usovski primise sume mari de bani, cel puţin 100 000 
de euro de la un oligarh rus, pentru a organiza manifestări pro-Kremlin prin 
care se sprijinea noţiunea propagandistică a confederației Novorusiei în 
Polonia, Cehia și Slovacia. 


Acesta contactase activiști din diverse ţări și își achiziţionase un autoturism, 
însă a pierdut, până la urmă, ultima tranșă de finanţare. InformNapalm a 
ajuns la concluzia că aceasta s-a datorat probabil schimbărilor 
administrative și de ordin strategic de la Kremlin. 


Unul dintre proiectele sale presupunea discreditarea și distrugerea 
monumentelor ucrainene din Polonia. Usovski a angajat naționaliști 
polonezi ca să-i ducă la capăt treburile murdare. 


De îndată ce acesta transferase 2 000 de euro în contul fiicei unui activist 
polonez, monumentul a fost vandalizat cu diverse sloganuri pro-Kremlin. 
Câţiva oameni au fluturat pancarte și au iscat o bătaie lângă monument. 


Pe baza comunicaţiilor lui Usovski, s-a dezvăluit faptul că cei de la Kremlin 
se așteptaseră să vadă filmuleţe postate pe YouTube, drept dovadă că 
proiectele aveau succes și că meritau să fie finanţate. 


„(...) nu e amuzant. Moscova așteaptă un raport despre Hruszowice și 
Budapesta, iar finanţarea în continuare a proiectului depinde de asta. Aceste 
clipuri care trebuie postate pe YouTube sunt FOARTE IMPORTANTE!”, 
scria Usovski. 


Mesajele lui menționau, în repetate rânduri, plăţi făcute prin Western Union 
către Slovacia și alte ţări. Sumele respective erau cheltuite pe organizarea 
de evenimente pe care le solicita Kremlinul. 


Una dintre cele mai interesante descoperiri făcute de hackeri este 
demascarea legăturii dintre Mateusz Piskorski, politician polonez, fost 
membru al Seimului (n. trad.— camera inferioară a Parlamentului polonez) 
și Usovski. 


Piskorski a fost reţinut în vara lui 2016, aceeași vară în care Varșovia a 
găzduit Summit-ul NATO, unde a fost prezent președintele Barack Obama. 


Piskorski era suspectat că ar fi cooperat cu serviciile ruse de informaţii și că 
ar fi acceptat bani și îndatoriri de la acestea. De asemenea, bărbatul este 
prezentat drept reprezentantul polonez al organizaţiei false pentru drepturile 
omului cu finanţare din partea Rusiei, numită „O lume fără nazism” 
(„World Without Nazism”), a cărei specialitate sunt acţiunile de distrugere a 
reputației. Este vorba despre aceeași asociaţie falsă în cadrul căreia a activat 
și Johan Băckman în calitate de reprezentant finlandez și de la care a 
declarat în mod public că a primit bani. Potrivit fostului site O lume fără 
nazism, în cadrul organizaţiei erau implicaţi numeroși activiști din Europa 
și din Israel. 


Piskorski a încercat să se întoarcă în Parlamentul polonez în 2015, alături de 
o grupare numită „Schimbare”, pe care o înființase el însuși. Grupul era 


alcătuit din anticapitaliști și antiimperialiști, aşa cum se prezentau chiar ei. 
În cadrul primei reuniuni a grupului, reprezentanţii pro-Kremlin ai 
„Novorusiei” și-au prezentat opiniile cu privire la războiul din Donbas, mai 
exact cu privire la operațiunile informaţionale pro-Kremlin. 


Usovski și Piskorski păstraseră o legătură strânsă pe Messenger încă din 
2014 și organizaseră proteste prin care sprijineau ridicarea sancţiunilor 
impuse împotriva Rusiei. Ba chiar Usovski a solicitat finanțare de la 
Moscova pentru „a-l ajuta pe Mateusz Piskorski să își dezvolte noua 
structură” făcând, cel mai probabil, referire la gruparea politică pro-Kremlin 
înfiinţată de Piskorski. 


In ziua dinaintea arestării lui Piskorski, Usovski discutase cu el despre 
planurile lor privind niște evenimente politice realizate în comun și despre 
organizarea deplasărilor de turiști polonezi la Doneţk, în estul Ucrainei. 


Spargerile informatice dezvăluiau faptul că Usovski purtase discuţii 
similare și cu alți activiști politici de prin Europa de Est. Ori de câte ori 
aceștia puteau fi utilizaţi pentru a duce la realizarea intereselor Kremlinului, 
Usovski începea să le trimită bani. 


InformNapalm a analizat materialele și a constatat că întreaga 
corespondență purtată de Usovski oferă o perspectivă complet diferită 
asupra multor evenimente din ultimii ani. 


„De cele mai multe ori, protestele pro-Rusia care au avut loc în Polonia și în 
multe alte țări est-europene au fost susținute de Rusia. De la simpla 
achiziție a unui megafon pentru o adunare, la diverse acţiuni semilegale, de 
la monumente și la luptători în cadrul Armatei Insurecţionale Ucrainene, 
adesea există un agent al Kremlinului, precum Usovski, care se ascunde în 
spatele cortinei.” 


Urmărirea legăturii dintre dovada directă a fondurilor de la Kremlin și 
activiștii de la baza piramidei, care puneau în practică politicile lui Putin în 
Europa, este un demers simplu dacă îți cunoști munca de hacker. 


De fapt, InformNapalm a acumulat peste 10 TB de mesaje private ale unor 
lideri ruși de calibru. Numărul documentelor este aproape același care se 


găsește și într-o mare bibliotecă. 


Insă problema e că Burko și prietenii săi nu dispun de suficiente resurse 
pentru a analiza cantitatea enormă de mesaje, întrucât e greu să perieze un 
asemenea volum de materiale când au atâtea alte reportaje de realizat. 


De-a lungul anilor, hackerii ucraineni au obținut numeroase informaţii 
asemănătoare, care nu se mai găsesc nicăieri în altă parte într-o manieră atât 
de detaliată. 


De exemplu, aceștia au dat în vileag operaţiunile de influenţă desfășurate de 
Biserica Ortodoxă de la Moscova în cadrul comunităţii religioase ucrainene, 
introducerea ilegală de drone în Ucraina de către soldaţii ruși și 
corespondenţa internă a celei de a 136-a Brigăzi a Forţelor Armate Ruse. 


Hacktiviștii patrioţi le-au transmis toate aceste informaţii lui Burko și 
prietenilor săi. Drept urmare, aceștia au publicat articole, citate adesea de 
mass-media ucraineană. 


DOVEZI 


Uneori se pare că atât organizaţiile, cât și oamenii demascaţi de 
InformNapalm devin isterici și încep să intre în panică, doar pentru că 
acţiunile lor secrete și adesea ilegale au fost dezvăluite și prezentate 
publicului larg. 


Burko dă și un exemplu. Contul de pe o reţea de socializare al unuia dintre 
ideologii influenți pro-Kremlin din teritoriile ocupate a fost accesat de 
hacktiviști. Hackerii i-au imitat stilul, postând următorul mesaj: „Hai să 
atacăm Moscova! Hai să ne ridicăm împotriva lui Putin!” 


Postările s-au răspândit instantaneu, au provocat panică și au ajuns pe prima 
pagină a presei rusești. Propagandiștii de la Kremlin au trebuit să-și 
petreacă timpul și resursele ca să demonteze știrile false fabricate de 
hackerii ucraineni. 


„Și treaba asta nu ne-a costat nimic. Chestia e că Rusia nu se așteaptă să-i 
răspunzi cu aceeași monedă, ci să fugi cu coada între picioare. lar atunci 
când începi să arunci și tu pumni, sunt nedumeriţi de ceea ce se întâmplă.” 


Insă, în general, obiectivul InformNapalm nu este de a crea efecte 
psihologice, precum frica, în ceea ce le privește pe ţintele vizate. Cu toate 
acestea, Burko spune că e conștient că există astfel de efecte. 


„Ideal ar fi ca, după ce citesc informaţiile, dușmanii să predea armele și să 
revină la traiul normal”, declară acesta. „Sau ar putea să se întoarcă și să 
înceapă să se lupte unii cu alţii.” 


Pe parcursul anilor, membrii comunităţii InformNapalm au prezentat 
informaţiile descoperite funcţionarilor în materie de securitate și factorilor 
de decizie politică din Ucraina, jurnaliștilor locali și străini, precum și 
comunității diplomatice internaţionale. Aceștia au contribuit considerabil la 
replica dată de Ucraina și de comunitatea internaţională agresiunii Rusiei. 


Numai în 2017 au publicat 313 investigaţii în 2 470 de versiuni traduse în 
limbi străine, au identificat 11 noi tipuri de arme rusești cu caracter unic în 
Ucraina, au informat publicul în cadrul unor conferințe din Europa și din 
SUA și s-au întâlnit cu peste 120 de jurnaliști, experți și diplomaţi. 


Ucraina a demarat un proces la Curtea Europeană a Drepturilor Omului 
împotriva activităților militare ale Rusiei și a încălcărilor drepturilor omului 
săvârșite în teritoriile ucrainene. Rusia își recunoaște prezenţa și controlul 
exercitat în Crimeea, însă nu și în Donbas. 


Prin urmare, Ucraina trebuie să dovedească și să prezinte probe care să 
ateste prezenţa Rusiei atât în Doneţk, cât și în Luhansk, „Republicile 
populare”-marionetă, organizate și conduse de Kremlin. Anchetele 
desfășurate de InformNapalm au fost depuse la dosarul procesului intentat 
de Ucraina împotriva Federaţiei Ruse. 


Oficialii ucraineni au adunat dovezi de la martori, agenţi de frontieră, 
soldaţi ruși, experţi militari ucraineni și procurori. 


În februarie 2014, Ivan Lishchyna, Ministrul-adjunct al Justiţiei şi 
Ombudsmanul Curţii Europene a Drepturilor Omului, a confirmat faptul că 
unele informaţii de care dispuneau referitoare la categoriile speciale de 
armament, la locurile unde se aflau, precum și poze ale acestora, proveneau 
de la InformNapalm. 


Potrivit declaraţiilor lui Lischyna, va fi important să se arate în instanță 
legăturile clare dintre structurile care controlează Donbas și armata rusă. 


Neoficial, dincolo de procesul îndelungat din instanţă, voluntarii patrioţi, 
dedicați încă din 2014 identificării elementelor de probă, deja au demonstrat 
legături clare în acest sens. 


În aprilie 2018, InformNapalm a publicat o bază de date masivă în care erau 
prezentate toate descoperirile făcute în decursul a patru ani de investigații. 
Potrivit mass-mediei ucrainene, este cea mai mare bază de date care există 
cu dovezi privind războiul nedeclarat dus de Rusia. 


La fel ca și alte publicaţii ale comunităţii de voluntari, baza de date 
respectivă este disponibilă pentru a fi consultată de publicul larg, în diverse 
limbi. Din acest motiv, trolii vor să reducă la tăcere întreaga comunitate. 


INFORMATORI 


În decursul primăverii anului 2018, voluntarii au fost nevoiţi să facă față 
probabil celui mai grav atac cu care se confruntaseră vreodată, care le-a 
afectat abilitatea de a partaja informaţii cu publicul. 


Atacatorii invizibili au lansat o campanie de raportări false ale utilizatorilor 
către Facebook. Pe Facebook, oricine poate raporta un alt utilizator sau o 
pagină pentru „încălcarea Standardelor comunităţii”. Potrivit normelor 
Facebook, platforma interzice, de pildă, discursul motivat de ură și hărţuirea 
online. 


In pofida faptului că voluntarii nu au utilizat Facebook nici pentru cele două 
activități menţionate anterior, nici pentru a posta conţinut interzis, asta spre 


deosebire de trolii ruși, cineva (o persoană sau un grup) a/au fabricat 
rapoarte de utilizatori despre aceștia și le-au trimis la Facebook. 


Mai întâi, conturile a trei voluntari activi au fost suspendate pentru 30 de 
zile. Şi profilul lui Burko a fost suspendat, însă doar pentru câteva zile. 
Suspendarea profilului de Facebook înseamnă că utilizatorul nu mai poate 
posta nimic și nici nu mai poate utiliza deloc serviciul Facebook Messenger. 


Pentru InformNapalm, problema a fost de natură critică. 


Investigaţiile desfășurate au indicat faptul că fuseseră raportați Facebook și 
suspendaţi de administratorii reţelei sociale pentru comentarii pe care le 
scriseseră cu ani înainte. 


Burko a presupus că roboții care făceau automat treburile Kremlinului sau 
grupurile sprijinite de guvernul rus erau cei care îi atacau. Astfel de atacuri 
care apelează la raportarea nefondată sunt greu de contracarat și de 
împiedicat. 


„Aparent, fermele rusești de programe de tip bot au elaborat software care 
poate căuta automat anumite cuvinte-cheie în tot conținutul postat de 
jurnaliști și bloggeri ucraineni populari și le raportează către administratorii 
Facebook.” 


După ce conturile le-au fost suspendate în repetate rânduri, voluntarii au 
depus eforturile necesare de a-și peria conturile și comentariile, pentru a 
înlătura orice eventuale încălcări ale standardelor din anii anteriori. 


Insă problema e că respectivele comentarii nu apar în Jurnalul de activităţi 
de pe Facebook printr-o căutare obișnuită sau printr-o căutare mai avansată 
de tip „Graph”, disponibilă anterior. 


Şi, în mod evident, de vreme ce Facebook nu pune la dispoziţie 
instrumentele de căutare corespunzătoare pentru a găsi comentariile, este 
imposibil pentru utilizator să le identifice și să le șteargă. 


Roman Burko le-a scris celor din echipa de asistenţă Facebook pentru a 
încerca să soluţioneze problema, însă nu a primit un răspuns satisfăcător. 


După aceasta, InformNapalm a decis să facă un apel public către Facebook 
și să solicite sprijin în situaţia în care posibila manipulare a algoritmilor de 
către trolii ruși îi reducea la tăcere. 


„Politicile actuale ale Facebook avantajează doar regimul autoritar rus și 


Ebi 


propaganda ruseasca , a spus acesta. 


Problema lui Burko a rămas fără răspuns. După ce trolii care abuzau de 
caracteristicile oferite de Facebook utilizatorilor și-au băgat complet coada 
în alegerile din Statele Unite, reprezentanţii companiei au promis în repetate 
rânduri că vor „proteja comunităţile vulnerabile”. Astfel cum arată cazul 
Inform Napalm, comunităţile vulnerabile încă trebuie să lupte doar ca să 
existe pe platformă. 


Din când în când, site-ul InformNapalm încă mai este defăimat în contexte 
inventate pe site-urile controlate de statul rus și pe alte site-uri pro-Kremlin: 
RT, Sputnik, Regnum, News Front și multe altele. 


Insă nici măcar site-urile rusești de știri false nu sunt atât de eficiente în 
ceea ce privește ştirbirea luptei zilnice duse de InformNapalm pentru 
libertate, precum politica neîntemeiată de suspendare a Facebook. 

În 2017, grupurile ucrainene care luptă pentru drepturile omului au raportat 
că, încă de la începutul ocupaţiei Crimeii, au existat 44 de disparitii forțate 
în Peninsulă. 


Majoritatea dispariţiilor s-au petrecut între lunile martie și mai 2014, fiind 
vorba despre persoane care fuseseră declarate drept periculoase de către 
autorităţile ruse și de structurile susținute de acestea. Evgenia Zakrevskaia, 
avocat ucrainean pentru drepturile omului, a declarat presei că rușii se 
temeau de publicitatea negativă și de faptul că infracțiunile pe care le 
săvârșiseră ar fi putut fi dezvăluite. 


Printre cei dispăruţi se numărau tătari din Crimeea, jurnalişti, precum 
Roman Burko, activiști locali și vizitatori din Ucraina continentală. Unii 
dintre aceștia au fost închiși, alţii au fost găsiți morţi, iar unii încă sunt daţi 
dispăruţi. Relatările celor din spatele gratiilor sunt șocante când le vezi pe 
hârtie. 


Putem doar să speculăm cu privire la care ar fi fost soarta lui Burko dacă 
rămânea în Crimeea după ce a ajuns în vizorul „forțelor de autoapărare” 
ruse. 


După ce a simţit pe pielea lui cum e să fii ameninţat de un soldat rus, ce ar 
vrea Burko să le transmită celor care încă mai pun la îndoială capacitatea 
Rusiei de a da dovadă de agresiune injustă? Dar celor care nici măcar nu 
cred în existenţa războiului informaţional rus? 


„Nu există o reţetă comună, pentru că totul depinde de persoană. Cel mai 
important este să încerci să te axezi pe faptele concrete, să analizezi și să 
compari informaţiile. De asemenea, s-ar putea să te trezești cu arma unui 
soldat rus îndreptată asupra ta și abia atunci ai să crezi că ceea ce ai citit 
mai demult pe site-urile de știri este, de fapt, adevărat. Mie mi s-a întâmplat 
să fiu amenințat cu arma de un soldat rus, iar asta m-a convins în mare 
măsură, probabil pentru totdeauna.” 


Pe viitor, Inform Napalm va continua la fel ca până acum. Au în plan să facă 
publice informaţii compromițătoare cu caracter confidenţial despre 
Președintele Putin? 


Roman Burko presupune că, probabil, Putin nu utilizează poșta electronică 
și, mai mult ca sigur, acesta citește documente pe suport de hârtie. 


Şi chiar dacă informaţiile confidenţiale ale lui Putin ar fi compromise, sau 
dacă acesta ar fi înlocuit de altcineva, nu s-ar petrece o schimbare 
dramatică. Rusia își va continua expansiunea agresivă. 


In sistemul rus, regimul încurajează oamenii să îndeplinească ordine ilegale, 
aceștia fiind pe deplin conștienți de natura greșită a acțiunilor întreprinse. 
Subalternii se supun, întrucât știu ce gândește stăpânul lor. 


„Există atâţia Putini în societatea rusă din zilele noastre, încât nu mai 
contează dacă el însuși iese de pe scenă, căci va fi înlocuit. Mentalitatea 
pro-Imperiu era înrădăcinată în societatea rusă cu mult înaintea venirii sale 
la putere. Ucraina luptă pentru independenţa față de Rusia de sute de ani, 
așa că s-ar putea ca acesta să nu fie ultimul război pe care-l ducem.” 


Atunci când Burko și prietenii săi se întâlnesc cu jurnaliștii străini, care fac 
reportaje despre războiul secret dintre Rusia și Ucraina, trebuie să explice 
un lucru în repetate rânduri: lumea s-a schimbat, situația în ceea ce privește 
securitatea s-a schimbat, la fel și regulile jocului. 


Deocamdată, Rusia stăpânește cu măiestrie noile reguli, spre deosebire de 
Occident. Aceasta se datorează faptului că Rusia a inventat întregul joc. 


„La momentul actual, rușii câștigă doar pentru că ei cunosc noile reguli. 
Europa încă încearcă să aplice regulile vechi într-o situaţie actualizată. UE 
pierde teren deoarece nu există destulă voinţă și eforturi de adaptare. 
Trebuie să te obișnuiești cu noile reguli, cu cât mai devreme cu atât mai 
bine. Asistăm la un război hibrid și trebuie să ne unim forțele și să îl 
contracarăm împreună. Ar trebui să-i răspundem Rusiei cu aceeași 
monedă.” 


Cu alte cuvinte, potrivit spuselor lui Burko, Kremlinul trebuie să fie trolat 
înapoi, în aceeași manieră prin care ei trolează alte ţări. 


lar dacă cineva vrea să se alăture luptei, Burko și ai săi prieteni îi primesc 
bucuroși pe toţi voluntarii noi, să desfășoare propriile investigații cu privire 
la agresiunile Rusiei și să le publice pe site-ul InformNapalm. 


Burko are și un plan ca să câștige jocul: necesită scoaterea de informaţii la 
lumină și răspândirea acestora către publicul larg. 


„Vom câștiga dacă și atunci când vom dispune de mulți jurnaliști onești, 
care să furnizeze toate informaţiile publicului internaţional. Abia atunci 
informaţiile respective vor beneficia de expunere și vor ajunge la urechile 
tuturor. După aceea, guvernele nu vor avea altă opţiune decât să acţioneze și 
să exercite presiune diplomatică asupra Rusiei. Asta pentru că pur și simplu 
nu poţi tolera ce face Rusia. Poate crezi că sunt anti-Rusia, ceea ce nu e 


cazul. Eu sunt pe jumătate rus, însă sufletul meu aparține Ucrainei în 
proporţie de 100% și cere să se facă dreptate.” 


CAPITOLUL 5 


Milioane de vizualizari 


Abuzurile digitale la adresa mea au continuat în iarna anului 2014, însă și 
articolul meu externalizat către public avea un parcurs favorabil. Utilizatorii 
de pe Internet îmi trimiteau ponturi cu privire la trolii ruși care răspândeau 
propagandă pe diverse platforme. 


De pildă, pe Twitter, mai multe conturi false postau clipuri video violente 
de pe YouTube, în care membri ai milițiilor sprijinite de Rusia agresau 
soldaţi ucraineni capturați. În filmuleţ, miliția rusă tăia steagul ucrainean de 
pe mâneca uniformei unui soldat imobilizat și îl forţa pe acesta să o 
mănânce. 


Trolii au distribuit filmuleţul într-o frenezie, glorificând violenţa, ceea ce 
era, potenţial, o crimă de război. 


RI, unealta utilizată de Kremlin în războiul informaţional, care se prezintă 
drept un canal de știri obișnuit, a utilizat filmulețul de pe rețeaua socială de 
partajare video în mod eficient. Aceștia au publicat, de exemplu, clipuri 
video în care un reporter de la RT stătea lângă operatorii Grad-urilor (n. 
trad. — lansatoare multiple de rachete) rusești care trăgeau în ucraineni. 
Reporterul aclama voios în timp ce erau trase rundele de proiectile. 


Unele dintre cele mai virale filmuleţe ale Kremlinului de pe YouTube erau 
regizate profesionist, la fel ca videoclipurile pieselor din Occident. Unul 
dintre cele mai înduioșătoare reportaje îi prezenta pe soldaţii ucraineni cum 
erau trimiși la moarte pe frontul de est al Ucrainei și cum le erau amputate 
membre degeaba, doar pentru că asta le ceruse președintele lor incompetent. 
Practic, obiectivul clipului video nu era de a le distruge ucrainenilor dorinţa 
de a-și apăra ţara. 


Filmuleţul repeta și consolida binecunoscuta teorie rusească a conspirației, 
care acuză SUA că ar fi cauza principală a războiului. În imaginile cu 
caracter manipulator, un actor îmbrăcat ca un ofiţer american cu grad înalt îi 
oferă o medalie de onoare unui soldat ucrainean rănit grav, care suferă pe un 
pat de spital. 


Între cadre apăreau pe ecran mesaje scurte și de efect, care prezentau 
Ucraina drept „adevăratul agresor”. Am văzut cum clipurile acelea au atras 
milioane de vizualizări în câteva zile. Conturile trolilor și ale programelor- 
robot le-au distribuit pe plan internaţional, prin YouTube și Twitter. 


Materialele video produse cu pricepere îmi aminteau de investigaţiile 
anterioare pe care le făcusem, în cadrul cărora desfășurasem muncă de 
cercetare pentru a afla cum utilizează teroriștii jihadiști rețelele sociale 
drept instrument de propagandă. În 2008, în timpul războaielor din Irak și 
din Afghanistan, am fost corespondent pe domeniul afacerilor externe 
pentru cel mai mare cotidian din Finlanda, Helsingin Sanomat. 


Cu ajutorul experţilor am analizat materiale de recrutare și tehnicile de 
mobilizare ale jihadiștilor Al-Qaida, care proveneau din surse deschise din 
mediul online. Încă de pe atunci, deja le era ușor grupărilor teroriste să îi 
motiveze pe oameni să se alăture jihadului lor global sau unui conflict 
armat de pe plan local prin intermediul reţelelor sociale. 


Trebuiau doar să posteze pe Youlube (serviciu deţinut de platforma 
americană Google din 2006) un discurs extremist sau un material video 
captivant cu bătălii, pe fundalul căruia se auzeau cântece de luptă cu priză 
la publicul vizat. 


Odată încărcat clipul video, putea fi vizionat de oricine avea acces la 
Internet care, apoi, se radicaliza și se alătura luptei. 


Analiza propagandei jihadiste și a impacturilor vizate de aceasta a relevat 
faptul că cei care se aflau în spatele propagandei manipulaseră utilizarea 
simbolurilor, a limbii, a muzicii și a imaginilor pentru a produce un impact 
permanent în creierul receptorului și pentru a se juca cu emoţiile acestuia. 
Filmuleţele pro-Rusia distribuite pe Twitter de programele-robot utilizau 
exact aceeași tehnică. 


Propagandiștii emulează intenţionat tehnicile utilizate în televiziune și 
cinematografie pentru a face apel la mai multe simţuri. Mai mult, 
filmuleţele respective au priză și la cei care nu știu să citească. 


Din punct de vedere istoric, unul dintre instrumentele importante în ceea ce 
privește clădirea și menținerea unui regim era reprezentat în special de 
imagini care se derulau cu rapiditate și de filme (cum a fost exemplul 
Germaniei Naziste și al Uniunii Sovietice). Tot acesta e și motivul pentru 
care Putin a preluat controlul asupra posturilor de televiziune rusești chiar 
de la început. 


lar RT părea să fi înțeles puterea filmuleţelor virale de pe reţelele de 
socializare mult mai devreme față de numeroase canale mass-media 
tradiționale de pe plan internaţional. RT a fost printre primele rețele de 
televiziune care și-au încărcat conţinutul televizat atât pe Facebook, cât și 
pe Youlube. Cele două companii nu s-au opus și nu au restricţionat 
conţinutul în vreun fel nici atunci și nici acum. 


În plus, RT a lansat cu abilitate produse noi-nouţe pe rețelele de socializare, 
precum „In The Now” („De actualitate”), care produce conţinut ușurel și 
popular (de tipul filmuleţelor cu pisici), fără niciun fel de legătură cu orice 
conţinut politic, pentru a atrage urmăritori. 


Pe măsură ce navigam prin invazia lansată de statul rus pe cele mai 
populare platforme de socializare de la nivel mondial, am realizat că 
propaganda distribuită prin intermediul canalelor digitale era o armă 
fascinantă, ieftină și periculoasă. Cel mai vulnerabil este acel segment de 
public care se simte dezamăgit de societatea în care trăiește. 


Acestora, comunităţile digitale de instigare la ură, create de agenţi cu rea- 
intenţie, le pun la dispoziţie o platformă pe care să își facă vocea auzită fără 
niciun fel de cenzură și unde furia, deziluzionarea și frustrarea le sunt 
consolidate de alții. 


În cele din urmă, pe măsură ce îmi continuam investigaţiile, am observat că 
jihadiștii, propagandiștii digitali din slujba Kremlinului și neonaziștii luptă 
în vederea atingerii aceluiași obiectiv și utilizează aceleași platforme în 
acest sens: cu toţii vor să atace și să submineze sistemele democratice 


occidentale, să provoace schimbări de regim și conflicte, să pună în pericol 
vieţile civililor și, în cazul în care aceste obiective nu le reușesc, măcar să 
genereze o mai mare acceptare în ceea ce privește propriul obiectiv 
extremist. 


Jihadiștii, Kremlinul și neonaziștii se folosesc cu toţii de același Facebook, 
Twitter și Youlube. Era evident că unul dintre motivele importante care 
stau la baza succesului tentativelor Kremlinului este că aceste companii nu- 
și reglementează platformele și, la rândul lor, nici politicienii americani nu 
reglementează companiile. Unele dintre cele mai feroce canale pro-Kremlin 
de pe YouTube sunt monetizate, adică cei care le deţin câștigă bani de pe 
urma conţinutului postat. Era genial: instigări ostile străine, pentru care 
victimele mai și plătesc. 


Am găsit diverse companii de publicitate americane care își promovau 
produsele și mărcile chiar și pe canalele trolilor. 


Şi Facebook profită la rându-i de pe urma extremiștilor și a trolilor pentru 
că le vinde acestora reclame și vizibilitate. Pe de altă parte, Google nu își 
moderează rezultatele căutărilor pe baza calităţii de a fi întemeiate pe fapte. 
Trolii pot cumpăra reclame și vizibilitate pentru a afișa știri false pe prima 
pagină generată de căutarea pe Google, de exemplu despre zona de est a 
Ucrainei. 


Prin urmare, e ușor de conchis că giganţii rețelelor de socializare facilitează 
infiltrarea trolilor Kremlinului peste tot. 


CAPITOLUL 6 


Omul de afaceri 


În mai 2016, pe când campania prezidenţială din SUA încingea spiritele, 
ziarul The New York Times a publicat un articol despre investigaţiile mele 
cu privire la troli și la campania știrilor false demarate împotriva mea. La 
acea vreme, operaţiunile de influență dăunătoare de pe reţelele sociale și 
atacurile desfășurate de Rusia la adresa alegerilor nu ocupau un loc de 
frunte pe ordinea de zi a mass-mediei americane de consum. 


La puţin timp după publicarea articolului din The NY Times, am primit un 
mesaj. Bill Browder, un investitor și om de afaceri de succes, mi-a spus că 
citise despre activitatea mea. Acesta avusese niște probleme în trecut, 
întrucât gestionase o companie de investiții în Rusia lui Putin. Mă 
contactase întrucât voia să mă încurajeze să-mi continui munca, pe care o 
considera importantă. 


Am plecat la drum pentru a-l cunoaște pe Browder. Sediul companiei sale 
de investiţii, numită „Hermitage Capital”, era aflat în districtul Mayfair, în 
centrul Londrei. Diversele articole înrămate, din ziare de renume și care 
împânzesc pereţii biroului său, îl prezintă pe Browder și munca sa de-o 
viaţă. 


Acesta este un pionier în domeniul investiţiilor însă, în ultimii ani, s-a 
dedicat investigării și demascării infracţiunilor internaţionale în materie de 
spălare de bani și de drepturi ale omului care au legături cu Kremlinul. 


Bill Browder este, probabil, persoana fizică din Occident care a fost cea mai 
defăimată și mai atacată de Kremlin în timpul erei Putin. 


Acesta este expus mizeriilor nu doar în mediul online. Astfel, au fost 
recrutaţi diverși avocaţi costisitori, lobby-iști, birouri care se ocupă de 
relațiile cu publicul, detectivi privaţi și agenţi procedurali, care au primit 


sarcina de a-l vâna. Rusia a încercat să inițieze numeroase mandate fără 
temei împotriva lui Browder în cadrul Interpol, organizația internaţională de 
cooperare a forțelor de poliţie. 


„Cei de la Kremlin chiar cred lucrurile pe care le spun”, afirmă Browder. 
„Sunt oameni care știu că nu sunt agent CIA, însă multă lume a tot spus asta 
de atâtea ori, încât le-a rămas întipărit în minte contrariul”, mi-a spus 
Browder când ne-am întâlnit pentru prima dată. 


Acesta estimează că cei de la Kremlin cheltuiesc aproximativ 100 de 
milioane de dolari pe an ca să-l denigreze. 


Pentru a putea să înțelegem de ce Bill Browder este un asemenea ghimpe în 
coasta Kremlinului, trebuie să privim în urmă, la istoria Rusiei. 


La început, el și Putin s-au înţeles bine unul cu celălalt. 


KKK 


Bill Browder, finanțatorul născut în SUA, și-a înființat compania 
„Hermitage Capital Management” în 1996, în Rusia. Browder căuta 
societăți subevaluate în mediul promițător post-URSS și investea în ele. 
Compania sa a devenit rapid cel mai mare investitor de portofoliu din 
Rusia. 


Clienţii erau atât din mediul instituțional, cât și privat și proveneau din 
întreaga lume. În cel mai de succes an al său, Hermitage a gestionat peste 4 
miliarde de dolari, iar în 2006, impozitele plătite le depășeau pe cele ale 
companiei aeriene naționale și pe ale marilor bănci ruse. 


Atmosfera din mediul de afaceri rus era plină de provocări: infracțiunile din 
mediul corporativ erau în floare, iar oligarhii reprobabili furau active de la 
societăţile de stat proaspăt-privatizate. Browder a fost nevoit să lupte 
împotriva criminalităţii de la nivel înalt. Pe lângă gestionarea propriei 
companii, Browder a investigat fraudele și furtul activelor din cadrul 
societăților rusești, precum Gazprom, gigantul controlat de stat din 


domeniul energiei, și societatea financiară Sberbank, făcându-și publice 
constatările. 


Președintele Vladimir Putin a ajuns la putere atunci când se împliniseră 
patru ani de când Browder lucra în Rusia. Timp de mai mulţi ani, interesele 
celor doi s-au suprapus, deoarece Putin se lupta cu aceiași oligarhi pe care 
încerca și Browder să-i doboare. Oligarhii îi amenințau funcţia lui Putin, 
întrucât furau din puterea sa. 


Pe atunci, Putin încă aprecia munca depusă de Browder în ceea ce privește 
demascarea acestor nereguli. „Când am făcut publice investigaţiile, Putin 
făcea progrese și acţiona periodic pe baza informaţiilor pe care i le 
furnizam. Uneori, concedia pe cineva sau emitea un decret prezidenţial.” 


În cele din urmă, Putin a reușit să îi aducă pe toţi oligarhii ruși sub controlul 
său. Mihail Hodorkovski, cel mai bogat dintre aceștia, proprietarul 
companiei petroliere private Yukos și finanțatorul partidelor politice care i 
se opuneau lui Putin, a fost arestat și condamnat pentru evaziune fiscală și 
delapidare. Acesta a fost condamnat la închisoare; compania sa, Yukos, a 
fost vândută la un preţ ridicol. 


Imaginile și reportajele difuzate pe posturile de televiziune cu magnatul 
prodemocrat al petrolului stând într-o cușcă cu gratii în sala de judecată, 
dând socoteală pentru acuzaţiile politice, au reprezentat un mesaj suficient 
de puternic pentru a-i face pe restul oligarhilor să încheie înțelegeri cu 
Putin. 


Potrivit spuselor lui Browder, după proces, mulţi oligarhi au convenit să îi 
dea lui Putin 50% din câștigurile lor. Acesta era preţul libertăţii. După ce 
Hodorkovski a ajuns să fie făcut exemplu public, nimeni nu voia să ajungă 
în cușcă, în fața camerelor de filmat. 


Browder își amintește că, din acel moment, Putin s-a axat pe asigurarea 
îndeplinirii propriilor interese economice. Pentru compania lui Browder, 
schimbarea politică făcută de preşedinte s-a manifestat printr-o reprimare 
violentă. 


La sfârșitul lui 2005, Browder a fost reţinut la frontiera rusă, deportat și 
declarat o ameninţare pentru securitatea naţională a Rusiei. Viza i-a fost 
revocată și i s-a interzis efectiv să mai intre în ţară. Browder s-a restabilit în 
Regatul Unit și a început să își conducă afacerea din Rusia de la Londra. 


Doi ani mai târziu, 25 de agenţi din cadrul Ministerului rus de Interne au 
descins la sediul Hermitage și la firma americană de avocatură a companiei, 
de la Moscova. Când unul dintre avocați a încercat să împiedice 
descinderea ilegală, a fost agresat de agenţii de poliție. Locotenent- 
colonelul Artem Kuzneţov i-a supravegheat pe agenţii care au confiscat 
calculatoarele, serverele și documentele confidenţiale ale companiei lui 
Browder. Poliţiştii au luat atât certificatele originale de înregistrare ale 
companiei, cât și ștampilele societăţii. 


Browder a angajat un avocat tânăr și talentat, pe nume Serghei Magniţki, și 
i-a încredinţat o sarcină: trebuia investigat obiectivul descinderilor și trebuia 
de asemenea să se intervină asupra planurilor oficialilor, oricare ar fi fost 
ele. 


„Serghei Magniţki era cel mai deștept avocat din câţi cunoșteam”, spune 
Browder. Magniţki a făcut ce i s-a cerut: acesta a descoperit și dat în vileag 
întreg planul complex și sinistru. 


Agenţii ruși utilizaseră documentele originale și ștampilele pe care le 
confiscaseră pentru a reînregistra în mod ilegal companiile care aparțineau 
de Hermitage: Parfenion, Makhaon și Rilend. 


Magniţki a descoperit că societatea Parfenion fusese transferată sub egida 
unei companii din Kazan, în sudul Rusiei. Compania respectivă era 
înregistrată pe numele lui Viktor Markelov, un criminal proaspăt- 
condamnat. Makhaon și Rilend, celelalte două societăţi frauduloase, au 
numit de asemenea noi directori, cu ajutorul actelor falsificate. Mai mult, 
respectivii directori erau de asemenea infractori condamnați. 


Transferul de proprietate în ceea ce privește societăţile în cauză a fost 
validat de o instanţă din Kazan. Cu toate acestea, investigaţiile aprofundate 
au dezvăluit faptul că instanţa respectivă nici nu exista. 


La o lună de la descinderi, societăţile care aparţineau companiei Hermitage 
au fost date în judecată la Sankt Petersburg. Acuzaţiile aduse erau 
presupuse încălcări ale contractelor. Nimeni nu a informat adevărata 
companie Hermitage cu privire la acuzaţii, în pofida faptului că se solicita 
plata unor daune-interese în valoare de 376 de milioane de dolari. 


Acuzaţiile și revendicările au fost prezentate de o companie care nu 
semnase niciodată contracte, nu investise prin intermediul societăţilor 
deținute de Hermitage și, prin urmare, nici măcar nu se afla în postura de a 
solicita despăgubiri. Acest lucru nu a împiedicat o curte de arbitraj din 
Sankt Petersburg să intenteze proces și să ancheteze aceste răspunderi 
închipuite. 


Toate documentele reclamantului prezentate în cadrul procesului erau 
falsificate. 


Cel mai șocant detaliu al cazului a fost faptul că, în instanţă, Hermitage a 
fost reprezentată de niște avocaţi necunoscuţi, care nu fuseseră împuterniciţi 
de adevărata societate. 


La proces, avocaţii falși au recunoscut în totalitate și au acceptat toate 
creanţele reclamantului, inclusiv daunele. 


Judecătorul a pronunţat hotărârea, și anume că presupusa încălcare a 
contractului era clară ca lumina zilei, într-atât încât nici nu mai era nevoie 
ca reclamantul să facă dovada. Instanța a dispus ca Hermitage să îi 
plătească reclamantului suma exactă pe care o solicitase, și anume 376 de 
milioane de dolari. 


O serie de hotărâri asemănătoare au fost pronunțate în curţile de arbitraj de 
la Moscova și Kazan împotriva celorlalte două societăți furate de la 
Hermitage şi reînregistrate în mod ilegal. În total, s-a dispus ca societăţile 
deținute de Hermitage să plătească daune în valoare de 973 de milioane de 
dolari. Suma reprezenta profiturile efective ale societăților din anul 
precedent. 


Şmecheria în ceea ce privește echivalarea despăgubirilor dispuse prin 
hotărâre și profitul societăților a constat în eliminarea retrospectivă a 


profiturilor. Astfel, noii patroni infractori ai societăţilor furate au generat în 
mod artificial dreptul de a solicita rambursarea impozitelor de la autorităţile 
ruse. În 2006, societăţile deţinute de Hermitage plătiseră impozite în 
valoare de 230 de milioane de dolari. În urma hotărârii judecătorești, în 
decembrie 2017, proaspeţii proprietari ai societăţilor, adepţi ai practicilor 
frauduloase, au solicitat administrației financiare rambursarea impozitelor, 
în valoare de 230 de milioane de dolari (aceeași sumă menţionată anterior). 


Extraordinar de rapid, în doar o zi, administraţia fiscală din Moscova a 
aprobat rambursarea sumei colosale. In practică, suma a fost furată de la 
contribuabilii ruși. 


Trezoreria rusă a vărsat sumele respective în conturile bancare ale 
proprietarilor frauduloși ai societăţilor, care fuseseră deschise cu mai puţin 
de două săptămâni înainte. Banii astfel obţinuţi au fost ascunși într-un 
labirint complex de conturi bancare și de societăți-paravan care se ocupau 
cu spălarea de bani. 


Toate acestea au fost descoperite de Serghei Magniţki, avocatul talentat, 
angajat de Bill Browder. Numele făptașilor responsabili au fost divulgate, 
iar Magniţki a continuat să investigheze cazul. 


Compania Hermitage și banca HSBC, administratorul său fiduciar, 
depuseseră o plângere penală de anvergură la oficialii ruși, pe baza 
constatărilor lui Magniţki. Plângerea de 255 de pagini documenta în cele 
mai mici detalii furturile societăţilor și solicitările false prin care se cerea 
plata daunelor și care fuseseră prezentate în instanţă. 


Plângerile accentuau rolurile și implicarea a doi funcţionari din cadrul 
Ministerului rus al Afacerilor Interne, Artem Kuzneţov și Pavel Karpov. 


Copii ale plângerii le-au fost trimise Procurorului general al Rusiei, Yuri 
Chaika, directorului Departamentului Afacerilor Interne din cadrul 
Ministerului rus de Interne, Yuri Dragunţov, și directorului Comitetului de 
Investigaţii al Rusiei, Alexander Bastrikin. Comitetul de Investigaţii este, 
practic, echivalentul rus al poliţiei federale FBI din Statele Unite. 


Dacă, în cunoștință de cauză fiind, autorităţile ar fi acţionat pe baza 
plângerii depuse de Hermitage, încă ar mai fi fost destul timp să împiedice 
frauda colosală de 230 de milioane de dolari și furtul de la contribuabilii 
ruși. Însă niciunul dintre oficiali nu a luat măsuri. 


Comitetul de Investigaţii al Rusiei a deschis un caz și chiar i-a interogat pe 
câţiva dintre suspecţii numiţi mai sus. Însă, în iunie 2008, unul dintre 
aceștia, anume Artem Kuzneţov, care, iniţial, condusese descinderile ilegale 
de la sediul Hermitage, a fost desemnat drept persoană responsabilă de 
desfășurarea anchetei. 


Un alt suspect principal, maiorul Pavel Karpov, ofițer de poliţie în cadrul 
Ministerului rus al Afacerilor Interne, a fost însărcinat cu anchetarea 
plângerilor. Astfel, acesta a devenit cel de al doilea oficial care „ancheta” 
cazul, în cadrul căruia el însuși era suspect. 


Comitetul de Investigaţii al Rusiei l-a audiat pe Magniţki de trei ori. În 
cadrul audierii care a avut loc în iunie 2008, Magniţki a dat numele celor 
doi ofiţeri de poliţie, Kuzneţov și Karpov. În luna octombrie a aceluiași an, 
acesta şi-a reiterat mărturia dată anterior și a identificat același grup drept 
cel implicat în deturnarea de fonduri în valoare de 230 de milioane de dolari 
din fondurile bugetare ale trezoreriei ruse. Cu toate acestea, Comitetul de 
Investigaţii nu a identificat nicio infracţiune. 


Potrivit Comitetului, hotărârea pronunţată de instanţa din Sankt Petersburg, 
de pildă, prin care una dintre societățile deținute de Hermitage era obligată 
la plata daunelor de milioane de dolari pe baza unor acuzaţii false, a 
spuselor unui reclamant fictiv, a documentelor false și a pledoariilor unor 
avocaţi falși, era complet validă. 


De îndată ce Hermitage a aflat că rambursarea frauduloasă a impozitelor 
fusese transferată de la administraţia financiară din Moscova în conturile 
bancare ale proprietarilor frauduloși, compania a depus încă opt plângeri. 


Procurorul general al Rusiei, Departamentul Afacerilor Interne din cadrul 
Ministerului rus de Interne și șefii departamentelor, serviciul de securitate 
FSB, Serviciul Federal de Finanţe Publice, Banca Centrală, Comitetul de 


Investigaţii al Rusiei și Camera Auditorilor din Rusia au primit, fiecare, 
copii ale plângerilor. 


În loc să ancheteze infracțiunile care erau întemeiate pe dovezi clare, 
Ministerul rus al Afacerilor Interne s-a răzbunat. Astfel, Ministerul a 
catalogat compania Hermitage deținută de Bill Browder și pe 
administratorul său fiduciar, HSBC, drept părți vinovate de fraudă. Avocaţii 
americani ai companiei Hermitage au fost acuzaţi de infracţiuni și s-au 
deschis dosare pe numele lor. Mulţi avocaţi au fost ameninţaţi cu arestul și 
au fost nevoiţi să fugă din Rusia. 


Insă rusul Serghei Magniţki și-a continuat investigația. Cu toate acestea, 
perseverenţa sa a atras după sine consecinţe fatale. 

În noiembrie 2008, poliţia rusă a descins la locuinţa acestuia din Moscova și 
l-a arestat. Ministerul Afacerilor Interne l-a acuzat pe Magniţki de 
complicitate în scopul săvârșirii de fraudă fiscală în cooperare cu societatea 
lui Browder. Astfel, l-au închis. Gardienii de la infama închisoare Butîrka 
din Moscova voiau ca Serghei Magniţki să-și schimbe mărturia dată 
Comitetului de Investigaţii, prin care îi numea pe cei suspectaţi de 
săvârșirea infracțiunilor: funcţionarii statului rus. 


Însă, din cauză că acesta nu şi-a schimbat mărturia, gardienii au intensificat 
tortura la care îl supuneau: Magniţki nu a mai primit mâncare și apă și îl 
țineau treaz nopţile. Celula sa era plină până la refuz de deţinuţi, era 
îngrozitor de frig și canalizarea nu funcţiona. 


Magniţki s-a îmbolnăvit, iar starea de sănătate i s-a deteriorat rapid. Odată, 
când a reușit să obțină o programare la medicul închisorii, acesta i-a spus: 
„Ar fi trebuit să te tratezi când erai liber”. 


Serghei Magniţki era contabil și avocat de profesie și scria constant scrisori 
prin care se plângea de tratamentul inuman la care era supus, adresate 
directorului închisorii și cadrelor medicale. Plângerile sale au fost ignorate. 


După ce a fost torturat aproape un an întreg în închisoare, Magniţki a fost 
dus din nou să se înfăţișeze în instanţă. Încă o dată, acesta a depus mărturie 
împotriva acelorași polițiști și a reiterat din nou participarea acestora în 
cadrul unei conspirații care a avut drept rezultat utilizarea abuzivă a banilor 
contribuabililor ruși. 


La două zile după ce a depus mărturie, pe 16 noiembrie 2009, Magniţki a 
fost bătut cu o asemenea bestialitate în închisoare, încât a decedat în urma 
leziunilor suferite. Anchetele inițiate de familia sa au dezvăluit faptul că 
fusese bătut de gardieni cu bastoanele de cauciuc. 


Fotografiile medicului legist indică leziuni la mână, pumni, încheietură și 
genunchi. Când citeşti certificatul oficial de deces, este devastator: 
Magniţki suferise traumatisme craniene severe. 


Anchetele mai aprofundate au relevat faptul că gardienii ţinuseră personalul 
ambulanţei la poartă în faţa închisorii suficient încât Magniţki să moară pe 
podeaua celulei: exact o oră și 18 minute. 


Magniţki a murit de mâna aceluiași sistem rus corupt pe care îl demascase. 


Când l-am întâlnit pe Bill Browder pentru prima dată la Londra, mi-a spus 
că era misiunea vieții sale să îi aducă pe ucigașii lui Magniţki în fața 
justiţiei. 


„In primă fază, am încercat să-i facem dreptate în Rusia, întrucât totul era 
bine documentat, însă n-am reușit.” 


Criminalii care orchestraseră întreaga operațiune, și anume funcţionarii 
guvernamentali ruși pe care Magniţki îi dăduse în vileag, nu au fost 
niciodată urmăriţi penal în Rusia. În schimb, unii dintre aceștia au fost 
promovați la serviciu. 


De îndată ce Browder a realizat că nu se va face dreptate în Rusia, s-a 
gândit la modalităţi prin care să își îndeplinească obiectivul în alte ţări. 


Astfel, i-a venit ideea unei noi legislații care să poarte numele lui Magniţki. 
In cazul în care legea era adoptată, Statele Unite puteau impune sancţiuni 


privind vizele, dar și înghețarea activelor împotriva oficialilor care îl 
uciseseră pe Serghei Magniţki și care săvârșeau și alte abuzuri în materie de 
drepturile omului. Oficialilor astfel sancționaţi urma să le fie interzis să 
intre pe teritoriul Statelor Unite, iar banii obţinuţi în mod ilegal și pe care îi 
țineau în conturi din străinătate, urmau să fie blocaţi. 


„A început cu o idee mică, însă a luat amploare”, afirmă Browder. 
Acesta a început să-și împărtășească ideea cu alţii. 


În SUA, Browder s-a întâlnit cu politicieni, precum senatorii John McCain 
și Ben Cardin, le-a povestit acestora despre experienţa sa din Rusia și 
despre soarta lui Magniţki și le-a prezentat ideea sa cu legislaţia care îi viza 
direct pe făptași. 


Totodată, Browder și angajaţii săi au continuat să investigheze infracțiunile 
din Rusia. A apărut și primul informator din interior. Alexander 
Perepelichnyy și-a mărturisit participarea la spălarea de bani și i-a furnizat 
dovezi lui Browder: extrase și documente bancare ce dovedeau legătura 
dintre un înalt funcţionar de la Kremlin și întregul complot. 


Doi ani mai târziu, Perepelichnyy, în vârstă de 44 de ani, a murit în condiţii 
suspecte. Browder crede că a fost otrăvit, la fel ca mulţi alţii pe care 
Kremlinul i-a calificat drept „trădători”. 


Pe baza constatărilor descoperite, Browder și echipa sa au inițiat anchete 
privind delapidările de fonduri legate de Magniţki în peste 10 ţări din 
întreaga lume. Poliţiile locale au început să ancheteze cazuri în Cipru, 
Elveţia, Estonia, Letonia, Republica Moldova, Lituania, Polonia, Spania, 
Franţa, Luxemburg și SUA. 


„Vrem să-i atacăm atât de tare, încât poliţia să le ia banii. Acesta e singurul 
lucru care chiar îi lovește exact între ochi.” 


Departamentul de Stat american, Trezoreria SUA și Ministerul american al 
Justiţiei, precum și Consiliul Naţional de Securitate al SUA au iniţiat 
propriile anchete aprofundate și au ajuns la aceeași concluzie ca și 
Magniţhki. 


Barack Obama, preşedintele de la acea vreme, a semnat legea cu numele lui 
Magniţki pe 14 decembrie 2012. 


Legea Magniţki din SUA le interzice intrarea pe teritoriul Statelor Unite ale 
Americii funcţionarilor ruși responsabili sau care au profitat financiar de 
privarea de libertate și de abuzul lui Magniţki. În plus, legea permite 
indisponibilizarea proprietăţilor și tranzacţiilor financiare din SUA ale 
persoanelor sancţionate. 


Pe lângă oficialităţile care au legătură cu cazul Magniţki, legea mai permite 
și sancţiunile împotriva altor cetăţeni ruși vinovaţi de ucideri extrajudiciare, 
de tortură și de alte încălcări ale drepturilor omului. 


Președintele Vladimir Putin a fost indignat de Legea Magniţki. Acesta s-a 
răzbunat numaidecât. 


Până atunci, familiile americane adoptaseră de mult timp copii cu 
dizabilităţi, seropozitivi sau suferind de alte boli grave din orfelinatele 
rusești. Odată cu intrarea în vigoare a Legii Magniţki, Putin a sistat și a 
interzis procesele de adopţie a copiilor ruși de către familii americane. În 
ianuarie 2013, când a intrat în vigoare interdicţia, aproape 10 000 de ruși au 
ieșit pe străzile din Moscova pentru a protesta. 


„Punerea în aplicare a Legii Magniţki l-a înfuriat pe Putin. Nimic nu-l 
afectează mai profund decât ideea că bunurile pe care le-a furat în Rusia pot 
fi îngheţate dincolo de graniţele țării. Faptul că Legea Magniţki există 
reprezintă un risc existenţial la adresa motivului pentru care rămâne la 
putere, și anume ca să fure bani”, spune Browder. 


Dmitri Medvedev, prim-ministrul de la acea vreme, a fost atât de furios, 
încât l-a ameninţat pe Browder în cadrul Forumului Economic Mondial din 
Elveţia, de la Davos. 


Jurnaliștii l-au întrebat pe Medvedev despre moartea lui Magniţki. 


Acesta a răspuns: „Păcat că Serghei Magniţki a murit, iar Bill Browder încă 
trăiește și e liber”. 


Curând, Kremlinul și-a lansat contraatacul aprig la adresa caracterului și 
integrităţii lui Bill Browder. 


Primul program de propagandă împotriva lui Browder și Magniţki a fost 
difuzat în limba ţării, în Rusia, în martie 2013. Postul era NTV, un canal 
deținut de Gazprom, compania de energie controlată de statul rus. 


Filmul îl acuză pe Browder că a furat miliarde de dolari de la Fondul 
Monetar Internaţional. Adevărata poveste datează din 1998, când Rusia se 
afla în criză financiară și a împrumutat 4,5 miliarde de dolari de la FMI, iar 
suma împrumutată a dispărut într-adevăr. 


Potrivit programului televizat, Browder a fost cel care a luat banii. 


Documentarul fals de 45 de minute îl acuză pe Browder, spunând că el a 
fost cel care a beneficiat cel mai mult de pe urma morţii fostului său 
partener de afaceri, miliardarul Edmond Safra. Mai mult, se vehiculează 
afirmaţii conform cărora Browder însuși ar fi beneficiat de pe urma morţii 
lui Serghei Magniţki și că Magniţki nu ar fi demascat nicio infracţiune, ci 
chiar el însuși era un escroc. 


La cinci zile de la difuzarea filmului, funcţionarii ruși l-au pus sub urmărire 
penală pe Bill Browder în contumacie, iar Serghei Magniţki a fost pus sub 
urmărire penală postumă. Mass-media rusească era plină de imagini cu o 
cușcă goală din sala de judecată, care era menită pentru Browder și 
Magniţki. 


Organizațiile internaționale pentru drepturile omului, precum Amnesty 
Internaţional și reprezentantul Uniunii Europene în materie de politică 
externă au blamat procesul, catalogându-l drept „profund sinistru” și „o 
imagine grăitoare a stării în care se află statul de drept în Rusia”. 


În urma „procesului postum” împotriva lui Magniţki, un concept care 
încalcă la un nivel profund noțiunile occidentale în materie de justiţie, 
Adunarea Parlamentară a Consiliului Europei (PACE) a desemnat un 
raportor special pentru a ancheta uciderea lui Magniţki. 


În raportul întocmit ulterior de acesta, PACE a ajuns la concluzia că bătaia 
suferită de Magniţki în custodie a fost autorizată de funcţionarii ruși și a 
blamat acţiunile acestora. „Kremlinul urăște acest tip de reportaje, la fel 
cum nu suportă niciun fel de cooperare multilaterală între guverne: ONU și 
Consiliul Europei”, mai spune Browder. 


Mai târziu, în primăvara lui 2013, Parlamentul European a recomandat 
sancţionarea a 32 de funcţionari ruși pentru implicarea acestora în cazul 
Magniţki. Recomandarea a fost adoptată fără nicio obiecţie. În iulie 2013, la 
peste trei ani de la moartea sa într-o închisoare rusească, instanţa rusă l-a 
găsit pe Magniţki vinovat de evaziune fiscală. În același timp, Browder a 
continuat să spună lumii povestea lui Magniţki. Următorul său obiectiv era 
să oprească impunitatea cu care acționau cei care încălcau drepturile omului 
la nivel mondial, nu doar în Rusia. 


BENEFICIARUL 


Trezoreria SUA a publicat prima listă cu 18 persoane sancţionate prin 
Legea Magniţki în aprilie 2013. Lista includea funcţionarii din cadrul 
autorităţilor fiscale și care se ocupaseră de rambursările ilegale de impozite, 
investigatorii fiscali și anchetatorul responsabil de confiscările ilegale de la 
sediul Hermitage, directorul Centrului de detenţie Butirka și diverși 
judecători implicaţi în procesele măsluite care au facilitat săvârșirea 
infracţiunii. 


Kremlinul a reacționat la fel. 


Aceștia au emis propria listă cu sancţiuni, care era clar că fusese întocmită 
în prealabil. Lista celor de la Moscova îi viza pe acei funcționari americani 
care, potrivit Kremlinului, „legalizaseră tortura și detenţia pe durată 
nedeterminată a prizonierilor”. 


De exemplu, lista includea un general american pensionat, fost comandant 
al închisorii Guantanamo. Kremlinul a interzis intrarea pe teritoriu și în 
cazul unor avocaţi americani, despre care rușii susțineau că ar fi fost 


implicaţi în procesul lui Viktor Bout, un traficant rus de arme notoriu care, 
în cele din urmă, a fost condamnat la 25 de ani de închisoare în SUA. 


Un an mai târziu, în luna mai 2014, SUA a mai adăugat 12 nume pe lista de 
sancțiuni Magniţki. Printre acestea se numărau funcţionari din cadrul 
închisorii rusești, complici, funcţionari din domeniul fiscal și criminalul 
condamnat rus, pe numele căruia fusese înregistrată ilegal una dintre 
societățile deținute de compania Hermitage și căruia îi fuseseră virate 
rambursările ilicite de impozite în contul bancar. 


Legiuitorii americani se pregăteau deja de pasul următor. Comitetul pentru 
Relaţii Externe al Senatului american a aprobat Legea Globală Magniţki, 
care îi permite guvernului SUA să îi sancționeze pe funcţionarii care încalcă 
drepturile omului oriunde în lume, nu doar în Rusia. 


Pe când numele lui Magniţki dăinuia și îi aducea și mai multă rușine 
regimului Putin, în noiembrie 2014 a fost publicat un al doilea film de 
propagandă despre Browder. Intitulată Litera M, producţia a fost difuzată pe 
NTV, același post care difuzase și primul pseudo-documentar. În filmul 
respectiv, se susținea că Browder era agent atât al CIA-ului american, cât și 
al serviciului britanic de informaţii externe, MIG. 


Încă o dată, treaba măsluită a ajuns la urechile a milioane de telespectatori. 


In cadrul programului, se spunea că Browder ar fi desfășurat o misiune 
secretă numită Quake (în traducere „Cutremurul”), în vederea 
„destabilizării Rusiei și Ucrainei”. 


Acuzaţiile de-acum învechite cum că Browder ar fi furat miliarde de la FMI 
și că ar fi fost responsabil de uciderea partenerului său de afaceri au fost iar 
prezentate. Ba mai mult, acesta era acuzat acum și că ar fi fost responsabil 
de moartea oligarhului rus Boris Berezovski de la Londra, din 2013. 


Pentru a susține aceste minciuni, în programul TV era prezentată și o gamă 
largă de dovezi și de documente false. 


Una dintre hârtiile filmate are, chipurile, inscripționată sigla CIA și 
„dovedește” că Browder e un agent care ar purta numele de cod „Solomon”. 


De asemenea, un expert imaginar, fost ofițer de informaţii al armatei 
franceze și mercenar în Africa, declară în filmare că „e 100% sigur că 
Browder e agent CIA și că a fost implicat în moartea lui Berezovski”. 


La începutul lui 2015, Browder și-a publicat autobiografia, intitulată 
„Alertă roşie — Cum am devenit inamicul numărul unu al lui Putin”. „Alerta 
roșie” se referă la situaţia în care o ţară solicită Interpol să aresteze o 
persoană înainte de a fi extrădată. Cartea s-a bucurat de succes și a devenit 
bestseller în mai multe ţări. Mulțumită cărţii, gradul de conștientizare cu 
privire la corupţia funcţionarilor ruși s-a răspândit la scară largă pe plan 
internaţional. 


Următoarea operațiune serioasă împotriva lui Browder a fost lansată direct 
de Yuri Chaika, Procurorul general al Rusiei, în decembrie 2015. În calitate 
de procuror de rang înalt, Chaika era funcţionarul care avusese cunoștință 
de infracțiunile săvârșite împotriva companiei Hermitage și permisese 
săvârșirea acestora. 


Înainte de atacul-surpriză împotriva lui Browder, un cunoscut activist rus 
din opoziţie, pe nume Alexei Navalnii, postase un documentar interesant pe 
YouTube, în care erau prezentate legăturile dubioase ale lui Chaika și ale 
celor doi fii ai săi cu o serie de proprietăţi internaţionale de lux. 
Documentarul lui Navalnii îl prezintă pe Chaika drept principalul funcţionar 
responsabil de diverse descinderi și preluări ilegale de la sediile unor 
societăţi. Producţia aprofundată și realizată profesionist a fost vizualizată de 
milioane de ori. 


La două săptămâni după apariţia materialului video, telefonul lui Browder 
nu mai contenea să sune și să vibreze. Jurnaliștii îl sunau ca să-l întrebe: 
Browder chiar făcuse toate acele lucruri? 


În urma cercetărilor sale, Browder a aflat că lucrurile de care era acuzat 
acum se pare că se datorau faptului că Chaika, procurorul general, trimisese 
o scrisoare deschisă care a umplut două pagini dintr-un mare cotidian rus, 
Kommersant, în care îl acuza pe Browder că a finanţat filmul lui Navalnii. 
Potrivit spuselor lui Chaika, filmul lui Navalnii era un complot al CIA cu 
scopul de a discredita autorităţile ruse de aplicare a legii. În plus, Chaika îl 
acuza pe Browder de crimă și de săvârșirea altor infracţiuni. 


„Reacţia mea a fost că filmul realizat de Navalnîi era un exemplu bun de 
jurnalism de investigaţie. M-am simţit destul de flatat că au crezut că eu îl 
realizasem însă, din păcate, toate laudele îi revin lui Alexei Navalnii”, 
spune Browder. 


Curând, postul TV rus NTV a difuzat cel de al treilea film în care îl denigra 
pe Browder. Conform materialului, în urma declaraţiei lui Chaika, Browder 
este cel responsabil, de fapt, de realizarea documentarului postat de 
Navalnii pe YouTube. NTV susținea de asemenea că programul fusese 
realizat în cooperare cu „persoanele de la CIA și de la MI6 cu care avea 
legături Browder”. Browder este acuzat de tentative de manipulare a 
companiei de gaze Gazprom și a NTV, prin intermediul acţiunilor pe care le 
deține în cadrul Gazprom. 


Între timp, Senatul american a aprobat cadrul legislativ pentru Legea 
Globală Magniţki. Proiectul de lege a ajuns la Congres, urmând să fie 
analizat în cadrul Comitetului pentru Relaţii Externe al Senatului american. 
Din nou, Trezoreria SUA a mai adăugat alţi cinci funcţionari ruși pe lista 
Magniţki de sancţiuni. 


În aprilie 2016, o reţea internă de jurnalişti a publicat o anchetă masivă 
privind paradisul fiscal, pe baza unei scurgeri de informaţii din interior. 
Aceste anchete sunt cunoscute sub numele de „Dosarele Panama” și au 
dezvăluit noi informaţii despre evaziunea fiscală și spălarea de bani în 
numeroase țări. 


„Dosarele Panama” au furnizat noi detalii privind aranjamentele financiare 
ale Președintelui Putin. Cea mai amănunţită anchetă cu privire la cazul 
Magniţki a fost realizată de reporteri specializați pe criminalitatea 
internaţională, și anume OCCRP: Proiectul pentru Raportarea Crimei 
Organizate și Corupţiei. Ancheta realizată de aceștia a relevat faptul că cel 
mai bun prieten din copilărie al lui Putin, Serghei Roldugin, violoncelist de 
profesie, primise 2 miliarde de dolari sub formă de împrumuturi, care au 
fost apoi uitate. 


„Cu alte cuvinte, Roldugin e doar un nume în spatele căruia își ține Putin 
banii, pentru că nu-i poate păstra pe numele său. Cred că e doar unul din 
mulții depozitari ai lui Putin”, mai spune Browder. 


Anchetele jurnalistice au dezvăluit faptul că cel puţin 800 000 de dolari, 
rezultați în urma infracțiunii descoperite de Magniţki, au fost vărsaţi direct 
în contul bancar din Elveţia, deschis pe numele lui Roldugin. 


Această dezvăluire a reprezentat un mare pas înainte. 


„De fapt, Putin fusese beneficiarul infracţiunii care dusese la uciderea lui 
Magniţki. Acesta e motivul pentru care Rusia este atât de interesată de cazul 
Magniţki.” 


Tot acesta e și motivul pentru care poliția rusă nu a fost niciodată 
preocupată să urmărească fraudele financiare de milioane de dolari. Însă 
organele polițienești din multe alte state au luat urma sumelor ruse 
provenite din impozite prin intermediul unui labirint de bănci și de 
societăți-paravan. Au fost astfel identificaţi numeroși beneficiari finali. 


În total, agenţiile de aplicare a legii din afara Rusiei au descoperit și 
îngheţat cel puţin 10 milioane de dolari legaţi de infracțiunea demascată de 
Magniţki. S-au descoperit bani, de pildă, în Elveţia, Franţa, Monaco și 
Luxemburg. 


S-a luat urma unei legături între o parte din sume și contul bancar al soției 
viceprimarului Moscovei. O parte din bani au fost găsiți în contul soţului 
directorului administraţiei fiscale din Moscova care, iniţial, fusese persoana 
responsabilă de plata rambursărilor ilicite de impozite către societăţile 
furate. 


Departamentul de Justiţie al SUA a reușit să urmărească parcursul unei 
filiale deosebit de interesante, care valora 14 milioane de dolari, până în 
Manhattan, New York. 


La mai puţin de trei luni după ce administraţia fiscală din Moscova 
transferase rambursări ilegale de impozite în valoare de 230 de milioane de 
dolari, o serie de tranșe considerabile au început să intre într-un cont bancar 
elveţian, deţinut de o societate numită „Prevezon Holdings”. 


„Prevezon” e deţinută de un om de afaceri rus pe nume Denis Kaţâv, care 
este rudă cu cei din conducerea de top a Rusiei. Tatăl lui Denis, Petr Kaţâv, 


a fost Ministru al Transporturilor la Moscova și, după câte se spune, e unul 
dintre cei mai bogaţi funcționari de mare calibru din guvernul rus. 


Înainte ca banii să ajungă în contul bancar al Prevezon, societatea deţinută 
de Kaţâv Jr., sumele au fost spălate prin intermediul conturilor bancare ale 
mai multor societăţi-paravan din Insulele Virgine Britanice, Estonia și 
Republica Moldova. În 2012, poliţia elveţiană îngheţase 7 milioane de 
dolari din contul bancar al lui Kaţâv din Elveţia. 


Organele polițienești americane l-au prins pe Denis Kaţâv și l-au acuzat de 
spălare de bani, pe când acesta achiziționa o proprietate de lux în 
Manhattan. În septembrie 2013, Departamentul de Justiţie i-a îngheţat 
bunurile care aveau legături cu societatea Hermitage. 


Consilierul lui Denis Kaţâv pe probleme juridice este o avocată rusă, pe 
nume Natalia Veselnițkaia. Aceasta consiliază familia Kaţâv de mulţi ani și 
se pare că ar fi reprezentat numeroase companii deținute de Rusia. 


La începutul carierei sale, Veselnițkaia a lucrat cu Administraţia Centrală a 
Parchetului Regiunii Moscova, fiind promovată rapid. 


Natalia Veselnițkaia are legături personale strânse cu guvernul rus. Aceasta 
a fost căsătorită cu Alexander Mitusov, fost vicepremier și Ministru adjunct 
al Transporturilor. Superiorul lui Mitusov a fost Petr Kaţâv, tatăl lui Denis 
Kaţăv. 


Pe lângă serviciile juridice prestate de Veselniţkaia, în SUA, Prevezon, 
compania lui Denis Kaţâv, apelează la firma de avocatură „Baker & 
Hostetler”. Consiliat fiind de Veselnițkaia și de firma „Baker & Hostetler”, 
Denis Kaţâv a negat acuzaţiile de spălare de bani intentate de Tribunalul 
Districtual American, Districtul de Sud al orașului New York. 


Cauza s-a soluționat prin încheierea unui acord: Kaţâv a plătit amenzi în 
valoare de aproape șase milioane de dolari guvernului american. Când l-a 
ajutat pe Kaţâv, Veselnițkaia nu era un nume stabilit, reușind astfel să-și 
desfășoare activitatea relativ departe de ochii presei. 


In câţiva ani, totul avea să se schimbe. 


SCENETA DINAINTEA MARELUI 
EVENIMENI 


La puţin timp după ce reţeaua jurnalistică internațională a publicat 
„Dosarele Panama”, atacurile Kremlinului împotriva lui Bill Browder s-au 
intensificat. 


Postul rus Channel One a difuzat un documentar care prezenta dovezi false, 
privind presupusa conspirație pusă la cale de Browder împreună cu CIA și 
cu opoziţia rusă. Potrivit „documentarului”, CIA îl recrutase pe Browder în 
1986 și îl pregătise pe Navalnii drept agent al acestuia pentru a duce la 
îndeplinire un proiect comun: distrugerea regimului rus. 


Principalele „probe” prezentate în cadrul programului TV erau un calculator 
care, chipurile, fusese găsit în Ucraina și care, după ce fusese decriptat, 
dezvăluise o întreagă serie de instrucţiuni de la CIA către Browder și de la 
acesta mai departe, către Alexei Navalnii. 


Browder consideră că cea mai interesantă parte din film sunt discuţiile 
virtuale inventate care ar fi avut loc între el și Navalnii. 


Mesajele trucate sunt combinate într-un mod atât de stângace încât, potrivit 
datelor care figurează acolo, pare că Browder i-a trimis „instrucţiuni” lui 
Navalnîi la trei ani după ce acesta spunea că le-a primit. 


După ce documentarul a fost difuzat pentru prima oară, publicul critic 
făcuse capturi de ecran cu mesajele false și le postase online. Unele dintre 
erorile minore au fost corectate înainte ca materialul să fie difuzat din nou. 


„Insă calomniile din film nu au fost corectate”, observă Browder. 


Conform filmului de pe Channel One, singura persoană care avea motivaţia 
necesară pentru a-l ucide pe Magniţki era de fapt Browder, cu sprijinul CIA. 
Una dintre minciunile din programul TV era aceea că, exact înainte de 


moartea sa, Magniţki plănuia să depună mărturie împotriva lui Browder și 
să dea în vileag fraudele fiscale ale acestuia. 


Principalele dovezi măsluite erau un lanţ de e-mailuri false, „obținute prin 
spargeri informatice de la CIA” și care „dovedeşte” că cei de la CIA au 
orchestrat uciderea lui Magniţki în închisoare. 


Browder e acuzat că a furat ruble în valoare de 230 de milioane de dolari de 
la Trezoreria Federală Rusă printr-o schemă falsă de reducere fiscală. 


Filmul prezintă de asemenea exemple false, cu presupusa evaziune fiscală 
săvârșită de Browder și de Magniţki și susține că aceștia angajaseră cetăţeni 
ruși cu deficiențe mintale care să se dea drept directori falși ai societăţilor 
deținute de Hermitage. 


Pentru un plus de dramatism, echipa de producţie s-a deplasat la Londra 
pentru a filma sediul Hermitage, declarându-se victime atunci când 
personalul lui Browder a chemat Poliţia. 


După ce a fost difuzat filmul, Channel One a organizat o dezbatere în 
studio, care a ţinut 90 de minute. 


Majoritatea invitaţilor din platou au convenit unanim că Browder era, într- 
adevăr, un escroc. Unul dintre invitaţi, vicepreședintele de pe atunci al 
Parlamentului Rusiei, l-a asemuit pe Browder cu o tenie intestinală care îţi 
pune sănătatea în pericol. 


„De ambele părți ale baricadei, cinci oameni s-au ciondănit. Unii spuneau 
că Browder e un nenorocit, iar ceilalți spuneau că Browder e un nenorocit 
dat dracului”, își amintește Browder. 


Adesea, se întâmplă ca posturile de televiziune rusești să prezinte reportaje 
despre presupuse infracțiuni săvârșite de persoane din opoziţie, precum 
Pussy Riot sau Navalnii, chiar înainte de a fi deschisă o anchetă pe numele 
respectivelor persoane. 


În cazul de față, la puţin timp după ce a fost difuzat programul, a fost 
deschisă o nouă anchetă penală la Moscova. Se ancheta presupusa implicare 


a lui Browder în uciderea lui Magniţki. 


In plus, a fost lansată o campanie de defăimare de modă veche. In faţa 
ambasadei americane de la Moscova au fost atârnate panouri enorme în care 
apărea Browder plimbând un câine cu chipul lui Navalnti. 


Un alt poster imens a fost lipit pe un zid din apropierea biroului lui 
Navalnii. Imaginea îl înfățișa pe Browder ţinându-l pe Navalnii în braţe la 
bordul unei nave, la fel cum o ţine Leonardo DiCaprio pe Kate Winslet în 
scena clasică din filmul Titanic. 


La finele aceleiași luni, a fost lansată o operaţiune bine pusă la punct care 
cât și împiedicarea parcursului Legii Magniţki. Esenţa campaniei o 
constituia un alt „mare” film plin cu mizerii, de această dată adresat 
publicului internaţional. 


Filmul era opera unui regizor rus, pe nume Andrei Nekrasov. Iniţial, 
Nekrasov le prezentase finanţatorilor săi din Norvegia ideea filmului drept 
un „proiect privind libertatea de exprimare”. Filmul se numea Legea 
Magniţki — În culise (The Magnitsky Act — Behind the Scenes). 


La începutul proiectului, Browder avusese încredere în regizor și fusese de 
acord să dea un interviu. Insă rezultatul a fost complet diferit faţă de ceea ce 
descrisese inițial Nekrasov. 


Pe 27 aprilie 2016, filmul a fost programat să aibă premiera într-un cadru 
exclusivist, la sediul Parlamentului European de la Bruxelles. La premieră 
au fost invitaţi parlamentari influenţi, iar evenimentul includea o masă 
rotundă și o recepție de tip cocktail care urma să aibă loc după. 
Organizatorul și gazda proiecției de film era europarlamentarul finlandez, 
prietenă apropiată de-a regizorului Nekrasov, Heidi Hautala. 


Membrii familiei lui Magniţki nu au fost invitați. 


Cu aproximativ o săptămână înainte de proiecția programată, Browder a 
fost avertizat cu privire la conţinutul filmului. Cineva din cercul lui 
Nekrasov i-l arătase altcuiva, care l-a contactat, apoi, pe Browder. Potrivit 


persoanei respective, filmul dramatizat al lui Nekrasov prezenta aceleași 
minciuni pe care le repetaseră ani de zile Kremlimul și infractorii implicaţi 
în uciderea lui Magnițki drept fapte bazate pe dovezi. 


Potrivit filmului realizat de Nekrasov, Magniţki nu fusese bătut în custodie, 
nu era avocat, nu denunţase infracţiunea și nici nu depusese mărturie 
împotriva ofiţerilor de poliție Kuzneţov și Karpov; Browder și Magniţki 
furaseră 230 de milioane de dolari de la Rusia; societățile deţinute de 
Hermitage nu fuseseră furate, ci fuseseră vândute în mod legitim și nimeni 
de la Consiliul Europei, din SUA sau de oriunde altundeva din lume nu 
realizase anchete independente cu privire la cazul Magniţki. 


În schimb, în filmul său, Nekrasov susţinea că el însuși investigase cazul în 
amănunt și dovedise că Browder era un şarlatan, iar întreaga poveste despre 
tortura la care fusese supus Magniţki și despre moartea acestuia era 
„înșelătoria perfectă”. 


„Așa a dat-o Nekrasov. S-a folosit de vocea mea ca să legitimizeze prima 
oră a peliculei, apoi spune: «Sunt un detectiv atât de priceput, încât am 
descoperit lacune în poveste. E un crater imens, iar Browder minte pe toată 
lumea». Astfel, Nekrasov, a compilat un film și se pregătea să-l prezinte la 
Parlamentul European.” 


Browder a contactat companiile de producţie, le-a trimis informaţii corecte 
și le-a ameninţat că depune plângere pentru defăimare, dacă acestea 
distribuie filmul. 


Mama lui Serghei Magniţki a trimis o scrisoare către Parlamentul European, 
în care spunea că fiecare parte din film în care Nekrasov minţea despre fiul 
său putea fi dezminţită cu ușurință prin intermediul zecilor de documente 
originale. 


La proiecția de film nu au participat mulți parlamentari. Totuşi, două 
persoane numite de Magniţki s-au prezentat: Pavel Karpov, unul dintre 
polițiștii implicaţi în complot, și Andrei Pavlov. Pavlov e avocatul lui 
Dmitri Kluiev, cel care era proprietarul băncii rusești Universal Savings 
Bank la vremea când a fost comisă frauda. Kluiev era un șarlatan 
condamnat și, probabil, era unul dintre cei care orchestraseră întreg planul. 


In plus, la proiecţie au fost prezente șase dintre cele mai mari posturi de 
televiziune din Rusia. 


Chiar înainte de proiecția programată la Bruxelles, evenimentul a fost 
anulat. 


Posturile rusești au transformat anularea într-un scandal și au realizat 
reportaje în care spuneau că încălca „libertatea de exprimare” și dovedea că 
„există cenzură în Occident”. 


Mass-media rusească i-a intervievat pe toţi cei prezenţi în sala de proiecţie 
aproape goală. Unul dintre aceștia era Natalia Veselniţkaia, avocata care îl 
apăra pe Denis Kaţâv, suspectat de spălare de bani în cazul sumelor obținute 
în urma săvârșirii infracţiunii demascate de Magniţki. 


Potrivit unui articol scris de agenţia rusă de știri Tass, Veselnițkaia se 
număra printre organizatorii premierei. În această calitate, Veselniţkaia a 
declarat pentru mass-media rusească că organizatorii primiseră o scrisoare 
din partea lui Browder, prin care îi ameninţa că intentează proces. Aceasta 
pentru că, potrivit spuselor lui Veselnițkaia, filmul ar fi demonstrat „o altă 
variantă a poveștii, diferită de versiunea pe care o prezentase Browder” 
publicului din Occident. 


Ba chiar postul rus TV5 a dezvăluit că Veselniţkaia se număra printre cei 
care îi furnizaseră regizorului Nekrasov adevăratele dovezi și documente de 
mărturie ce stăteau la baza filmului. 


După eveniment, Veselnițkaia a postat pe Facebook, susținând că Browder 
„Sscuipase pe valorile UE, iar asta se va întoarce asupra lui ca un tsunami”. 
Cealaltă postare a sa a dezvăluit că aceasta călătorea împreună cu delegaţia 
care îl includea pe Pavel Karpov, unul dintre suspecţii de crimă. 


Mass-media internaţională a prezentat de asemenea reportaje despre 
anularea evenimentului. Fără a cunoaște în prealabil cazul Magniţki, mulți 
jurnaliști au descris o „controversă referitoare la libertatea de exprimare”, 
privind anularea unui documentar în inima Uniunii Europene. 


În Norvegia, operaţiunea lui Nekrasov s-a bucurat de un mare succes. 
Anumite părți ale presei norvegiene au preluat povestea despre un om de 
afaceri bogat care s-a folosit de legăturile și de averea sa pentru a „restrânge 
libertatea de exprimare”. O fundaţie norvegiană care sprijinea libertatea de 
exprimare investise în realizarea filmului, iar Nekrasov s-a folosit de 
propriile legături din Norvegia pentru a da interviuri doar din perspectiva sa 
și pentru a-l denigra pe Browder. 


„Un activist norvegian pentru drepturile omului a spus că oamenilor le 
plăcea povestea în care un tip bogat și rău îi minte pe toţi pentru ca, mai 
apoi, un artist de vârstă mijlocie cu părul grizonat să-i dea în vileag 
minciunile. Asta în pofida faptului că eu încercam să împiedic denigrarea 
unui bărbat care murise. Pentru mine, aceasta e partea cea mai șocantă.” 


După ce Nekrasov și compania de producţie cinematografică „Piraya Film” 
au creat o atmosferă ostilă în mass-media în ceea ce privește numele 
Browder și Magniţki, mulți politicieni norvegieni se temeau să fie asociaţi 
cu Browder și s-au îndepărtat de el. 


„Ulterior, n-am mai putut să fac lobby pentru Legea Magniţki în Norvegia. 
E păcat: Norvegia a fost una dintre ţările în care propaganda rusească chiar 
a funcţionat.” 


Văduva lui Serghei Magniţki a trimis scrisori către posturile de televiziune 
europene care aveau în program difuzarea filmului lui Nekrasov. În curând, 
posturile din Germania și din Franţa și-au anulat planurile, iar multe altele i- 
au solicitat clarificări regizorului. 


Ulterior, când filmul a fost difuzat la Washington și la Moscova, Nekrasov a 
făcut un tur şi și-a prezentat „investigaţiile” la posturile TV Sputnik, RT și 
la alte canale de propagandă. 


De asemenea, acesta a fost intervievat de numeroase ori în calitate de expert 
în cazul Magniţki, în cadrul secțiunii culturale a unuia dintre cele mai mari 
cotidiene scandinave, ziarul finlandez Helsingin Sanomat. Nekrasov a 
reiterat în paginile cotidianului aceleași lucruri pe care le spusese și mass- 
mediei rusești: se întreba dacă nu cumva „Uniunea Europeană era Coreea 
de Nord din zilele noastre, întrucât nu exista niciun fel de libertate de 


exprimare ca să-și prezinte documentarul”. Mai târziu, în cotidianul 
Helsingin Sanomat a apărut un citat dat de Heidi Hautala, cum că 
Veselniţkaia nu prea avea legături cu Kremlinul. 


De fapt, aceasta chiar avea legături. 


AGENŢI NEÎNREGISTRAȚI 


Între timp, la Washington, D.C. a fost demarată o operaţiune de influență 
împotriva lui Bill Browder și a Legii Globale Magniţki. Proiectul de lege 
fusese votat de Senat în decembrie 2015 și urma să fie analizat de Comitetul 
pentru afaceri externe din Camera Reprezentanţilor a Congresului Statelor 
Unite ale Americii. 


Browder mi-a spus că: „Pentru Putin era foarte supărător faptul că numele 
lui Magniţki fusese pus pe un act legislativ global. E o insultă la adresa 
rușilor că Magniţki a devenit simbolul îngheţării bunurilor, așa că au lansat 
o campanie de lobby foarte costisitoare la Washington”. 


Fiind parte din campanie, filmul lui Nekrasov era menit să facă publicul să 
pună la îndoială ceea ce i se întâmplase cu adevărat lui Magniţki și cine era 
de fapt criminalul. Oricine vedea pelicula fără să știe în prealabil aspecte 
legate de caz era puternic indus în eroare. 


Prin urmare, s-au făcut presiuni pentru ca filmul să fie proiectat și în 
Congresul SUA, strategia fiind ca proiecția să aibă loc chiar înainte ca 
aceștia să ia o decizie cu privire la adoptarea Legislaţiei Globale Magniţki. 


Campania de influenţă includea avocaţi, lobby-iști și societăţi de relații cu 
publicul, care îi contactau pe legiuitori pentru a-i convinge să conteste legea 
propusă, sau măcar să elimine numele lui Magniţki din titlul legii. 


Centrul de activitate utilizat pentru a coordona atacurile era o organizaţie cu 
sediul la Washington, numită „Human Rights Accountability Global 
Initiative Foundation”, sau HRAGI (Fundaţia Iniţiativei globale pentru 


răspunderea în materie de drepturile omului). Organizaţia fusese proaspăt 
înregistrată în același an, în februarie 2016. 


Fundaţia avea drept obiectiv realizarea unui troc: dacă legislaţia Magniţki 
era abrogată, atunci putea fi restituit dreptul familiilor americane de a 
adopta copii ruși. 


Site-ul fundaţiei nu mai este activ, însă poate fi găsit în arhivele online. În 
2016, HRAGI susţinea online că obiectivul său era de a „consolida relaţiile 
dintre SUA și Rusia”. De asemenea, se părea că fundaţia colecta donaţii 
prin intermediul site-ului său. 


Ulterior, analiza donațiilor a indicat faptul că HRAGI era, de fapt, finanțată 
de rusul Denis Kaţâv, beneficiarul de pe urma furtului banilor companiei 
Hermitage. Natalia Veselniţkaia, avocata lui Kaţâv, s-a prezentat cel puţin o 
dată drept reprezentantul fundaţiei. 


Echipa lui Browder a aflat că unul dintre lobby-iștii HRAGI era Rinat 
Ahmetșin. 


Potrivit oficialilor americani, Ahmetșin era un fost agent de informaţii din 
cadrul serviciilor militare sovietice. Acesta are dublă cetăţenie ruso- 
americană. 


Dubla cetăţenie în cazul Rusiei este un aspect interesant în materie de 
securitate. 


Legislaţia rusă îi obligă pe toţi cetăţenii ruși să respecte legile ţării și să 
îndeplinească ordinele funcţionarilor ruși de securitate, inclusiv pe cei cu 
dublă cetăţenie. 


În aprilie, HRAGI îi plătise lui Ahmetșin suma de 10 000 de dolari, după 
care acesta începuse să facă lobby împotriva legislației Magniţki. 


Una dintre cele mai importante ţinte ale sale, pe lângă care acesta trebuia să 
facă lobby, era congresmenul american Dana Rohrabacher care, la acea 
vreme, era președintele Subcomitetului pentru Europa, Eurasia și 


amenințări emergente din cadrul Camerei Reprezentanţilor și un 
binecunoscut susținător al președintelui Putin. 


În mai, Ahmetșin și un alt lobby-ist, fost congresmen, au mers la sediul 
Congresului și au avut o întrevedere cu Rohrabacher. Aceștia i-au cerut 
congresmenului să întârzie Legea Globală Magniţki și să înlăture numele 
acestuia din titlul legii. 


În aprilie, congresmenul Rohrabacher a acceptat să fie implicat într-o 
operațiune de influență venită direct din partea Rusiei și a primit materiale 
în care era defăimat Browder. La Moscova, acesta s-a întâlnit cu 
reprezentanţi ai guvernului rus. Cel puţin unul dintre cei cu care s-a întâlnit 
se afla pe lista Magniţki de sancţiuni și era un consilier apropiat al 
președintelui Putin. 


Materialele referitoare la Browder pe care le primise Rohrabacher de la 
Moscova erau, chipurile, marcate ca fiind „confidenţiale”. Acestea 
proveneau de la Procurorul General al Rusiei, deci chiar de la Yuri Chaika. 


Ziarul online american The Daily Beast a obținut documentele pe care le 
primise Rohrabacher. Acestea conţineau aceleași acuzaţii false care fuseseră 
prezentate atât în filmul lui Nekrasov, cât și în multe alte programe TV din 
Rusia, dar și în scrisoarea deschisă a lui Chaika. 


Potrivit materialelor, „schimbarea atitudinilor din Congres cu privire la 
Magniţki... ar putea avea consecinţe favorabile pentru partea rusă”. 


Cei de la Moscova i-au furnizat lui Rohrabacher și o copie a filmului 
realizat de Nekrasov. 


După întrevederile cu funcţionarii guvernamentali ruși și cu Ahmetșin, 
Rohrabacher a început să întârzie Legea Globală Magniţki. De asemenea, 
acesta a propus eliminarea numelui Magniţki din titlul Legii, întocmai după 
cum fusese instruit. 


In plus, a început să promoveze filmul lui Nekrasov în Congresul american 
și voia să organizeze o audiere la care să fie chemat Browder. Iniţiativele 
sale au fost respinse. Curând după aceea, membrii personalului său au 


început să promoveze proiecția filmului realizat de Nekrasov și în alte 
locuri din Washington, D.C. Aceștia au trimis e-mailuri către alţi 
congresmeni și membri ai personalului, prin care îi invitau la proiecția 
cinematografică programată pentru luna iunie. 


La mijlocul lui iunie, filmul lui Nekrasov a rulat la Newseum, un muzeu de 
știri desfiinţat acum, care se află nu foarte departe de Capitol Hill. Potrivit 
reportajelor din mass-media, la eveniment au fost prezenţi câţiva consilieri 
ai congresmenilor și doi oficiali din cadrul Departamentului de Stat. Lobby- 
istul Ahmetșin a fost și el prezent, alături de Natalia Veselnițkaia. 


Postul Radio Free Europe l-a întrebat pe Ahmetșin despre finanțarea 
evenimentului, despre care estimaseră că a avut un cost de cel puţin 12 500 
de dolari. Ahmetșin a declarat că facturile fuseseră plătite de HRAGIF, 
organizaţia deţinută de Denis Kaţâv. 


De fapt, chiar în sânul capitalei SUA, era în curs de desfășurare o 
operațiune ostilă străină având drept obiectiv oprirea unei legi americane. 
Întreaga operaţiune fusese plătită de Denis Kaţâv, care spălase banii furaţi 
de la contribuabilii ruși. 


După proiecția de film, funcţionarii ruși au fost activaţi, primind sarcina de 
a-l denigra pe Bill Browder cu forțe proaspete. Serghei Lavrov, Ministrul de 
Externe, a declarat pentru mass-media rusească că „moartea lui Serghei 
Magniţki a fost rezultatul unei înșelătorii imense comise de acest... 
Browder, care este un escroc fără scrupule”. Procurorul general Chaika era 
de asemenea familiarizat cu proiecția de film de la D.C. întrucât, pe 15 
iunie, acesta a declarat că pelicula în sine „îi atribuie lui Browder verdictul 
«Vinovab»”. 


La rândul lor, Natalia Veselniţkaia și clientul său Prevezon angajaseră mulţi 
alți avocaţi, specialiști în relaţii cu publicul și foști jurnaliști cu reţele 
extinse pentru campanie. Personalul plătit a primit sarcina de a răspândi 
dezinformare în rândul congresmenilor și în mass-media americană atât cu 
privire la Browder, cât și la Magniţki. 


Mâna de lucru angajată de Veselniţkaia îl includea pe Glenn Simpson. 
Simpson este fondatorul „Fusion GPS”, compania din spatele infamului 


Dosar Trump, care dezvăluie detalii cu privire la raporturile sexuale 
întreţinute de președintele Donald Trump într-o cameră de hotel rusească. 


Simpson a contactat posturile de știri și a răspândit informaţii false și 
negative despre Bill Browder. 


„Pe ruși nu îi deranjează câtuși de puţin să încerce 99 de iniţiative diferite și 
n-au nicio problemă dacă niciuna nu funcţionează. În Rusia nu există niciun 
fel de monitorizare parlamentară a cheltuielilor și nimeni nu întreabă dacă 
banii sunt cheltuiţi corespunzător”, spune Browder. 


Însă legislaţia SUA cu privire la agenţii străini le impune acestora și lobby- 
iștilor care deservesc interesele țărilor străine să se înregistreze și să se 
identifice. Bill Browder a observat că o întreagă ceată de lobby-iști care 
aveau legături cu Rusia încerca să intervină în procesul legislativ al unei 
legi americane, însă niciunul dintre aceștia nu se înregistrase în calitate de 
agent străin. 


În iulie 2016, compania lui Browder a depus o plângere deoarece bănuia că 
fuseseră încălcate regulamentele privind activitatea de lobby. Hermitage a 
raportat organizaţia HRAGI, precum și pe Rinat Ahmetșin, Glenn Simpson, 
Natalia Veselnițkaia și pe încă alte șase persoane Departamentului de 
Justiţie al SUA. 


„Rușii profită și găsesc persoane care sunt gata să abuzeze legile, după cum 
am și văzut la Washington.” 


In vreme ce operaţiunile fizice de influență străină împotriva Legii 
Magniţki erau în curs de desfășurare la Capitol Hill, trolii online s-au 
activat și ei. 


O platformă online numită We the People (Noi, poporul) era proiectul 
derulat de administrația președintelui Barack Obama pentru a-i încuraja pe 
cetățenii americani să adreseze petiții guvernului. Pe site, oamenii își 
prezintă ideile referitor la modificări legislative și adună semnături pentru 
a-și sprijini petiţiile. Multe idei lansate pe platformă au ajuns să fie 
încorporate în legislaţie. 


Cineva a lansat o petiție pe site, prin care solicita Congresului SUA 
abrogarea Legii Magniţki. Potrivit argumentelor din petiție, Legea fusese 
„adoptată ca urmare a acţiunilor de lobby desfășurate de doi șarlatani 
(Browder și Hodorkovski) și discreditează legiuitorul SUA”. 


Petiţia a adunat rapid peste 200 000 de semnături. 
„Clar provenise din Rusia”, afirmă Browder. 
Petiţia nu a generat niciun rezultat. 


Mai devreme, în iunie, chiar după ce Donald Trump fusese desemnat 
candidatul republican la alegerile prezidenţiale, Natalia Veselniţkaia și 
Rinat Ahmetșin avuseseră o întrevedere cu fiul acestuia, Donald Trump Jr. 
și cu directorul de campanie al lui Trump, Paul Manafort, la Trump Tower. 


Cu toate acestea, nimeni nu știa nimic despre întâlnire... încă. 


SANCTIUNILE TREBUIE ANULATE 


Frenezia iscată în jurul lui Bill Browder părea să se fi calmat pentru o 
vreme. 


Legislația globală care îi sancţiona pe cei care abuzau de drepturile omului 
a fost adoptată de Congresul american în decembrie 2016, cu tot cu numele 
lui Magniţki în titlu. Legiuitorii din multe alte țări au devenit interesaţi de 
posibilitatea de a adopta, de asemenea, propriile Legi Magniţki la nivel 
naţional. După SUA, Estonia a fost primul stat care și-a adaptat propria 
versiune a proiectului de lege. 


În primăvara lui 2017, Comitetul judiciar al Senatului SUA și-a concentrat 
atenţia asupra lobby-iștilor neînregistraţi, denunțaţi de Browder. Având în 
vedere faptul că Congresmenul Rohrabacher a fost zărit din nou alături de 
Rinat Ahmetșin, postul CNN l-a întrebat pe acesta dacă era de părere că 
Ahmetșin avea legături cu serviciile de securitate ruse. 


Rohrabacher a declarat fără pic de rușine „cu siguranță n-aș exclude 
posibilitatea”. Mai multe detalii privind tentativele Kremlinului de a-i 
influenţa atât pe Rohrabacher, cât și Legea Magniţki au apărut în vara 
anului 2017, când au fost demascate comunicațiile lui Rohrabacher și ale 
personalului său cu funcţionari ai guvernului rus. 


Rohrabacher a recunoscut pentru ziarul online The Hill că, în 2016, primise 
„informaţii dăunătoare despre Legea Magniţki de la un aliat al Președintelui 
rus Vladimir Putin”. În cele ce au urmat, unul dintre consilierii lui 
Rohrabacher, și anume Paul Behrends, șeful personalului Comitetului 
pentru afaceri externe, a fost concediat. În 2016, Behrends se întâlnise cu 
lobby-iștii anti-Magniţki, angajaţi de Veselniţkaia. 


Veselnițkaia organiza de mult timp activități în umbră. Pe 7 iulie 2017, 
situaţia acesteia s-a schimbat peste noapte. Cotidianul The New York Times 
a publicat pentru prima dată știrea: vara anterioară, aceasta se întâlnise cu 
cei din cadrul campaniei Trump. 


Potrivit primelor informaţii, întrevederea fusese organizată deoarece lui 
Trump Jr. îi fuseseră promise dovezi „cu caracter incriminator” despre 
Hillary Clinton, candidata democraţilor la prezidenţiale, totul din surse 
rusești. 


În curând, a fost relevat faptul că, în cadrul întâlnirii ce avusese loc la 
Trump Tower, Veselnițkaia și Ahmetșin abordaseră în mod specific 
necesitatea abrogării sancţiunilor aplicate de SUA, în temeiul Legii 
Magniţki. 


Iniţial, Veselnițkaia a negat orice legătură cu guvernul rus și a declarat 
presei că acţionase „în mod independent”. 


Însă, la postul TV rus RI, aceasta a relatat o cu totul altă poveste. În 
interviu, Veselnițkaia l-a acuzat pe Browder că inventase întreaga poveste 
cu privire la ceea ce i se întâmplase lui Magniţki și a spus că a vrut să-l 
avertizeze pe Trump Jr. despre Browder, pe care l-a descris drept „maestru 
în arta manipulării”. 


După ce a fost dezvăluită întrevederea la nivel înalt pe care o avusese 
Veselnițkaia, Bill Browder a fost chemat să depună mărturie înaintea 
Comitetului judiciar al Senatului SUA. 


În 2017, la finalul lunii iulie, Browder a depus mărturie și a descris rolul 
avocatei Veselnițkaia în cadrul campaniei de lobby desfășurate în Congresul 
american, în vederea abrogării Legii Magniţki. 


Browder a dat numele tuturor celor care au participat la răspândirea de 
informaţii false cu privire la el și la Magniţki, atât la Capitol Hill, cât și în 
mass-media. 


„Cât timp au desfășurat operaţiuni la Washington D.C., aceștia nu au indicat 
niciodată faptul că acționau în numele intereselor guvernului rus și nici nu 
au depus documente prin care divulgau scopul activităţilor, impuse prin 
Legea privind înregistrarea agenţilor străini”, a declarat Browder la audiere. 


Imediat după mărturia lui Browder, Rusia a emis o nouă Alertă roșie pe 
numele său la Interpol, pentru a șasea oară. O vreme, Browder și-a pierdut 
viza de călătorie către SUA, însă i-a fost restituită curând, întrucât Interpol 
a identificat alerta drept întemeiată pe motive politice. 


Ulterior, Veselnițkaia a fost interogată amănunţit cu privire la activităţile 
sale de la Washington în cadrul unei audieri de la Comitetul Judiciar al 
Senatului. Potrivit spuselor acesteia, adoptarea Legii Magniţki era 
„rezultatul a ani întregi de sentimente antiruse, care au făcut lobby și au 
stârnit ură faţă de ruși și față de Rusia”. 


Avocata a reiterat afirmaţiile false cum că povestea lui Magniţki nu fusese 
niciodată verificată în mod independent și profesionist în Statele Unite 
când, de fapt, fusese investigată și documentată în SUA, în Rusia și în 
Europa. 


Ba mai mult, Veselnițkaia l-a atacat din nou pe Browder, spunând că acesta 
era „un infractor care renunțase la cetăţenia sa americană pentru a scăpa de 
plata impozitelor”. De asemenea, Veselnițkaia a prezentat și un complot 
detaliat, însă fictiv, despre care susţinea că ar fi fost pus la cale de Browder. 


Femeia a depus mărturie și despre întrevederile sale cu Rohrabacher, atât în 
Rusia, cât și la Washington, precum și despre rolul pe care îl avusese în 
ceea ce privește proiecția filmului lui Nekrasov, de la Newseum. 


Mărturia sa este notorie prin prisma unui singur fapt: dovedește că 
Veselnițkaia îl investigase pe Browder și îi urmărise activităţile, în cel mai 
mic detaliu, timp de ani de zile. Aceasta cunoștea și cel mai nesemnificativ 
amănunt despre prezentările publice ale acestuia, îi analizase discursurile și 
citase fiecare document de pe site-ul lui Browder. 


Ba chiar îi numise şi pe jurnaliștii care scriseseră despre Browder și pe cei 
care luaseră parte la parcursul Legii Magniţki. 


Declaraţia sa cuprinzătoare pare a fi extraordinară, mai ales dat fiind faptul 
că, în calitate de avocată, putem presupune că fișa postului său probabil nu 
include urmărirea activităţilor desfășurate de persoane fizice străine. 


În mod surprinzător, Veselnițkaia a dezvăluit direct că acţionase în calitate 
de informator al Procurorului general rus: aceasta a spus că, în 2015, 
trimisese „informaţii despre veniturile de miliarde de dolari ale lui Browder 
din activităţi infracţionale, în Rusia”, atât Parchetului, cât și unor 
anchetatori. 


La baza celor spuse de Veselnițkaia se aflau aceleași puncte de discuţie pe 
care funcţionarii ruși implicaţi în uciderea lui Magniţki le răspândiseră 
sistematic ani de zile. 


In plus, aceasta a mai adăugat încă o notă de politică externă în mărturie: 
potrivit spuselor sale, „Legea Magniţki ar aduce atingere relațiilor dintre 
SUA și Rusia”. 


ÎNDATORIREA 


În cursul anului 2017, Legile Magniţki au fost promulgate în Regatul Unit, 
în Lituania și în Canada. După ce legea a fost promulgată unanim în 


Canada, Rusia a trimis din nou o Alertă roșie pe numele lui Bill Browder, la 
Interpol. 


Tot în același an, în august, Comitetul judiciar al Senatului american l-a 
interogat pe Glenn Simpson cu privire la activitatea desfășurată de acesta în 
cadrul Fusion GPS și despre legăturile sale cu Natalia Veselniţkaia, cu Rinat 
Ahmetșin și cu alţii, când aceștia făcuseră lobby în încercarea de a abroga 
Legea Magniţki, în calitate de agenţi neînregistraţi. 


Audierea a confirmat două lucruri: Simpson fusese plătit să descopere în 
mod profesionist și sistematic materiale compromițătoare despre Browder. 
Salariul său era plătit de aceeași firmă de avocatură care apărase societatea 
„Prevezon Holdings” deţinută de rusul Denis Kaţâv în procesul de milioane 
de dolari, în care compania fusese acuzată de spălare de bani, legat de 
investigaţiile desfășurate de Magniţki. 


Audierea a relevat de asemenea și faptul că Simpson nici măcar nu se 
obosise să verifice istoricul clienţilor săi. Acesta, pur și simplu, a susținut că 
nu știa nimic nici despre trecutul lui Denis Kaţâv, nici despre tatăl acestuia, 
Piotr Kaţâv. 


Glenn Simpson a declarat înaintea Comitetului că Fusion GPS, compania 
sa, presta servicii pentru firma de avocatură „Baker & Hostetler” care, la 
rândul său, lucra pentru clientul Nataliei Veselniţkaia, Prevezon. Îndatorirea 
oficială a lui Simpson era de a sprijini litigiul în cauza Prevezon. 

Firma de avocatură „Baker & Hostetler” îl plătise pentru a investiga 
practicile economice ale lui Bill Browder, activităţile desfășurate de acesta 
în Rusia în trecut, precum și „istoricul lui Browder de evitare a plăţii 
impozitelor”. În principal, Simpson și-a îndeplinit îndatorirea prin 
analizarea documentelor pe care le primise de la „Baker & Hostetler” și 
prin examinarea registrelor publice. Acesta a recunoscut cooperarea cu mai 
mulți avocaţi implicaţi în proiectul „să-l rezolvăm pe Browder”. 


Simpson a declarat înaintea Comitetului că descoperise dovezi cu privire la 
presupusa evaziune fiscală săvârșită de Browder în anii în care își 
desfășurase afacerea în Rusia. Îi ceruse lui Browder informaţii suplimentare 
însă, întrucât acesta refuzase, Simpson începuse să-i trimită citații în 2014. 


Prin intermediul a trei astfel de citaţii, Simpson urmărise să-l constrângă pe 
Browder să vorbească despre afacerile sale sub jurământ, în SUA. 


Parte din sarcina pe care o primise era să furnizeze mass-media informații 
despre „istoricul lui Browder”. Acesta a recunoscut că anumite părți din 
informaţiile pe care le dăduse presei nu erau deloc favorabile pentru 
Browder. În plus, Simpson le recomandase unor jurnaliști nume care ar fi 
fost demne să fie invitate la Newseum pentru a viziona filmul lui Nekrasov. 


Acesta a negat că fusese tocmit împotriva lui Browder în numele firmei 
„Baker & Hostetler”, pentru a combate Legea Magniţki propriu-zis. Cu 
toate acestea, a recunoscut că firma de avocatură dăduse instrucţiuni Fusion 
GPS să îi predea munca de cercetare despre Browder lui Rinat Ahmetșin, 
care, la rândul său, a făcut lobby împotriva Legii în Congres. Simpson a 
afirmat că nu știa că Ahmetșin era înregistrat în calitate de lobby-ist al 
organizaţiei HRAGI. 


Potrivit spuselor sale, compania lui, Fusion GPS, nu ar fi putut încălca 
legislaţia SUA cu privire la cerințele pentru înregistrarea agenţilor străini, 
întrucât fusese angajată de o firmă americană de avocatură. 


Simpson a împărtășit și părerile sale iniţiale cu privire la Veselnițkaia. 
Acesta a declarat că avocata nu era un pion important la Kremlin, spunând 
că „încă nu se poate afirma cu certitudine” dacă femeia are sau nu legături 
cu serviciile secrete ruse. Simpson a declarat că a fost şocat când a citit de 
întrevederea acesteia cu Trump Jr. 


Demersul de a-i înmâna citaţiile lui Browder fusese dificil, a mai spus el. 
Ultima tentativă de a înmâna citația a fost filmată intenţionat și postată pe 
YouTube. Filmuleţul prezintă și un „lacheu” care îi vorbește agresiv lui 
Browder, îl urmărește până la mașină și îl face pe acesta să se eschiveze de 
el. 


Simpson a declarat cu mândrie în cadrul audierii, cum activitatea sa este 
prezentă în toate dosarele din instanţă, chiar dacă nu apare explicit numele 
lui. 


Insă acesta nu a menţionat cel mai important aspect: niciuna dintre citaţiile 
sale împotriva lui Browder nu a avut succes. Toate au fost respinse în 
instanţă. 


Bill Browder a făcut o afirmaţie interesantă despre tehnica rușilor de a 
manipula căutările pe Google. De exemplu, revista americană The New 
Republic a publicat un articol de dezinformare, care prezenta o imagine 
suspectă a lui Browder, în care erau vehiculate informaţii incorecte despre 
citaţii și apăreau linkuri către filmuleţul josnic de pe YouTube cu încercarea 
de înmânare a citaţiei, totul fiind inițiat de Glenn Simpson. 


Articolul a ţinut mult timp prima pagină a căutărilor de pe Google despre 
Bill Browder, în pofida faptului că, de-a lungul anilor, au apărut sute de 
articole despre Browder, citite de un public mult mai larg, cu linkuri mai 
relevante. 


„Una dintre tacticile rușilor este să aibă chiar și un singur articol negativ 
într-o publicaţie relativ respectabilă. Când reușesc să bage un astfel de 
articol, aceștia dispun de tehnologia necesară pentru a-l pune pe prima 
pagină de căutări pe Google, drept rezultat al căutării numelui tău, și se 
asigură că acolo rămâne.” 


Bill Browder a contactat filiala Google din SUA pentru a le aduce la 
cunoștință manipularea, însă nu s-a luat nicio măsură în această privinţă. 


În decembrie 2017, Procurorul special Robert Mueller a solicitat o 
examinare a activităţilor organizaţiei HRAGI. Când agenţia de știri 
Bloomberg a investigat finanţele organizaţiei, s-a descoperit că Denis Kaţâv 
donase 150 000 de dolari fundaţiei și îi determinase și pe ceilalți prieteni ai 
săi, afaceriști ruși, să doneze și ei sume considerabile. 


NU RĂSPUNDEM LA ACEASTĂ ÎNTREBARE 


In același an, mai târziu, a venit rândul lui Rinat Ahmetșin să fie audiat de 
Comitetul judiciar al Senatului. Comitetul dorea să obțină informaţii mai 
clare cu privire la posibilele legături ale acestuia cu serviciile sovietice sau 


ruse de informaţii. Aceștia i-au adresat numeroase întrebări lui Ahmetșin, 
cu privire la întrevederile sale cu echipa lui Trump. 


Un fapt interesant pe care l-a dezvăluit Ahmetșin Comitetului a fost că, una 
dintre intenţiile avute în ceea ce privește întrevederea cu Trump Jr. a fost 
aceea de a influența campania Trump și de a inspira discuţii în cadrul 
campaniei prin furnizarea de informaţii despre „escrocul” Browder și de 
fapte referitoare la „povestea inventată cu eroul Serghei Magniţki”, precum 
și date despre „înșelătoria orchestrată de Browder”. 


Numeroase aspecte abordate de acesta erau tot aceleași pe care le 
vehiculaseră înainte atâţia alţii care răspândiseră mizerii despre Browder. În 
principal, acesta s-a folosit de audiere pentru a-i mânji și mai mult reputaţia 
lui Browder. 


La fel ca şi în cazul Nataliei Veselnițkaia, Ahmetșin a declarat de asemenea 
înaintea Comitetului că voia să demaște faptul că guvernul american nu 
verificase în mod corespunzător poveștile spuse de Browder, iar asta, la 
rându-i, dusese la adoptarea Legii Magniţki și la deteriorarea ulterioară a 
relațiilor SUA-Rusia. 


Acesta a negat că lucrase vreodată cu Uniunea Sovietică, cu serviciile de 
informaţii militare ruse, sau că ar fi fost agent de informaţii sau de 
contrainformaţii. În schimb, Ahmetșin a declarat că unitatea sa din cadrul 
armatei Uniunii Sovietice sprijinea unitatea de informaţii, spunând că el 
activa în calitate de „osobist”, concept pe care l-a definit drept soldat aflat 
în slujba serviciului special. De regulă, termenul în limba rusă osobist se 
referă în mod specific la angajaţii unităţilor de informaţii sau de 
contrainformaţii, a căror specialitate este vânarea și demascarea inamicului. 


Acesta a confirmat că HRAGI fusese înfiinţată de avocatul lui Denis Kaţâv, 
și anume Veselniţkaia. Însă, potrivit spuselor lui Ahmetșin, obiectivul nu 
era revocarea sancţiunilor pentru a-i mulțumi pe cei de la Kremlin. În 
schimb, acesta a spus că se întâlnise cu membri ai Congresului american 
pentru a-i încuraja să verifice faptele din cazul Magniţki. 


Când a fost întrebat de activitatea pe care o desfășurase pentru HRAGI și 
scopul acesteia, inițial, Ahmetșin nu a răspuns, ci doar a reiterat faptul că 


citise documentele în limba rusă, furnizate de firma „Baker & Hostetler”, cu 
privire la mărturiile lui Magniţki și identificase inconsecvenţe. 


Potrivit spuselor sale, din documente lipseau paragrafe și nu erau 
menţionate numele agenţilor de poliţie. Aceasta era o veche acuzaţie care 
provenea din Rusia și care fusese demontată în repetate rânduri. 


La fel ca pelicula lui Nekrasov, Ahmetșin a conchis că Magniţki nu fusese, 
de fapt, un informator când depusese mărturie, iar descrierile evenimentelor 
petrecute erau complet diferite de cele prezentate de Browder. 


În plus, acesta a afirmat că povestea lui Browder se tot schimba. În final, a 
acuzat Departamentul pentru Securitate Naţională din Statele Unite că a dat 
copy-paste la informaţii neverificate de pe site-ul lui Browder. 


Ahmetșin a susținut că nu-l reprezenta pe Denis Kaţâv sau compania 
Prevezon. Cu toate acestea, cei care l-au audiat obţinuseră e-mailurile 
jurnaliștilor de la agenţia „Bloomberg News”, care demonstrau că Ahmetșin 
era identificat drept persoana care gestiona apelurile jurnaliștilor către 
Denis Kaţâv și către societăţile acestuia, care aparţineau de Prevezon. În 
plus, Ahmetșin făcuse referire la Glenn Simpson, cel cu Fusion GPS, 
numindu-l persoana care putea furniza presei detalii suplimentare, dacă era 
necesar. 


În cadrul audierii, Ahmetșin a prezentat de asemenea propria variantă a 
întrevederii cu cei din campania lui Trump: Veselnițkaia îl invitase să i se 
alăture fără a-l anunţa în prealabil și nu avuseseră timp să planifice 
întrevederea dinainte. Pur și simplu o sfătuise pe aceasta să înceapă discuţia 
cu niște plezanterii și să felicite organizatorii campaniei lui Trump pentru 
câştigarea alegerilor primare. 


Ahmetșin a spus că Veselnițkaia își adusese propriile investigaţii la 
întrevedere. Era vorba despre o serie de „documente pe suport de hârtie, 
care prezentau anumite încălcări comise de unele fonduri speculative 
americane, descriau cum pătrunseseră acestea pe piaţa rusească a valorilor 
mobiliare și încălcaseră atât legislaţia rusă, cât și cea americană în materie 
de valori mobiliare și de reglementări fiscale, toate acestea sub conducerea 
lui Browder”. 


Potrivit lui Ahmetșin, fondul speculativ și Browder angajaseră persoane cu 
deficiențe mintale pentru a solicita o reducere fiscală de 35%. Acesta a 
presupus că Veselnițkaia voise să „demaște rolul lui Browder în faţa lui 
Trump Jr”. 


Atunci când membrii Comitetului l-au întrebat de ce documentele aduse de 
Veselnițkaia i-au interesat pe cei din tabăra lui Trump, Ahmetșin nu prea a 
dat un răspuns. Acesta a declarat că, la final, nota lui Veselnițkaia menţiona 
că fondul speculativ încălca „legile fiscale și că transferase 880 de milioane 
de dolari din Rusia”. Potrivit spuselor lui Ahmetșin, compania era unul 
dintre cei mai mari la contribuitori ai Comitetului Naţional Democrat, 
partidul lui Hillary Clinton, candidata la alegerile prezidenţiale. 


„lar Veselnițkaia investigase înșelătoria”, a afirmat Ahmetșin. 


In cadrul întrevederii, Ahmetșin începuse, de asemenea, să vorbească 
despre relațiile Rusia-SUA, care s-ar putea deteriora pe baza unei minciuni, 
referindu-se aici la Legea Magniţki. 


„Don Jr. a spus: hai să ne întâlnim din nou după ce câștigăm”, a declarat 
acesta în faţa Comitetului. În plus, în iulie 2017, când a apărut ştirea despre 
faptul că echipa lui Trump se întâlnise cu rușii pentru a obţine informaţii 
compromițătoare despre Hillary Clinton, Ahmetșin a spus că o ajutase pe 
Veselnițkaia să dea un interviu pentru postul american de televiziune NBC, 
sfătuind-o să se îmbrace frumos și să fie relaxată. 


Comitetul a fost interesat de obţinerea documentului elaborat de 
Veselnitskaya, în vederea examinării acestuia, și a întrebat dacă informaţiile 
din document erau relevante pentru activitatea desfășurată de HRAGI. 


„Nu. E relevant doar pentru a demonstra că persoana care se află în spatele 
Legii Magniţki este un șarlatan, un escroc și un infractor. Insă, în afară de 
asta, nu.”, a afirmat Ahmetșin. 


Cei care l-au audiat au dorit să afle dacă informaţiile prezentate lui Trump 
Jr. au fost asemănătoare cu cele pe care Ahmetșin le prezentase 
congresmenilor americani. 


Potrivit acestuia, a existat o ușoară diferență, întrucât sugerase „că aceasta 
ar putea deveni o problemă în cadrul campaniei, fiind ceva ce ar putea fi 
adus în discuţie în timpul dezbaterilor și al altor evenimente, însă ceea ce le 
solicitase membrilor Congresului era să analizeze faptele”. 


Audierea s-a axat de asemenea pe cina la care au participat Veselniţkaia, 
congresmenul Rohrabacher și alții la Clubul Capitol Hill în 2016, precum și 
pe întrevederea dintre Ahmetșin și Rohrabacher, de la Berlin. 


Potrivit spuselor lui Ahmetșin, congresmenul îl întrebase dacă știa „Ce se 
mai întâmplă cu Browder și cazul Prevezon”. Acesta a susținut că nu-i 
ceruse lui Rohrabacher să facă nimic în legătură cu respectivul caz, „căci 
există o separație a puterilor și nici măcar profetul Mohammed nu ar putea 
ajuta Prevezon chiar dacă ar vrea”. 


„Astfel, să sugerezi că am acţionat vreodată în interesul Prevezon este 
absurd și incorect. Apoi, Rohrabacher a zis despre Browder că e un mare 
mincinos.” 


Întâlnirea de la Berlin dăduse naştere unui articol scris de jurnalistul CNN 
Michael Weiss. Fără a aduce dovezi, Ahmetșin le-a spus celor din Comitet 
că Weiss s-ar putea să fie compensat de Browder pentru articolele scrise, 
ceea ce nu era adevărat. 


Atunci când i s-a solicitat să clarifice aceste descoperiri și analize, avocatul 
lui Ahmetșin a intervenit și a spus că nu vor răspunde la întrebare. 


De asemenea, Ahmetșin a negat și că ar fi avut vreo legătură de serviciu cu 
funcţionarii ruși. Totuși, acesta a dezvăluit faptul că, în 2016, îl întâlnise pe 
Procurorul general Yuri Chaika la ziua de naștere a lui Denis Kaţâv. 
Ahmetșin l-a descris pe Kaţâv drept „un om bun și o persoană de treabă”. 


LOBBY-IST SUSPECTAT CĂ AR FI SPION 


În decembrie 2017, Trezoreria SUA a mai adăugat încă 13 nume pe lista 
Magniţki de sancţiuni. Printre acestea se număra și Andrei Pavlov, unul 


dintre cei suspectaţi că ar fi pus la cale complotul împotriva companiei 
Hermitage. Un alt nume era Artem Chaika, fiul Procurorului general Yuri 
Chaika, și care beneficiase financiar de pe urma statutului profesional al 
tatălui său. 


Câteva zile mai târziu, la un post de televiziune rus, Yuri Chaika l-a atacat 
pe Browder, numindu-l liderul unui grup infracţional transnaţional, care este 
urmărit penal în temeiul legislaţiilor naționale și internaționale, pentru o 
serie de infracțiuni fiscale și alte infracţiuni financiare săvârșite în Rusia și 
în alte state. 


Postul RT a susţinut că Browder ar fi suspectat de spălare de bani la scară 
largă și că ar fi fost deja condamnat la zece ani de închisoare pentru 
evaziune fiscală. De asemenea, s-a spus că ar fi făcut lobby pentru legislaţia 
antirusă în SUA. 


În zilele ce au urmat, atât Ministrul de Externe Lavrov, cât și Chaika, au dat 
mai multe interviuri, denigrându-l pe Browder. 


Câteva zile mai târziu, Browder a fost condamnat din nou la închisoare în 
Rusia, hotărârea fiind pronunţată în lipsă. De această dată, a fost condamnat 
la nouă ani de închisoare pentru evaziune fiscală și faliment fraudulos. În 
anul anterior, apăruseră documente de la instanţa rusă, care conţineau noi 
acuzaţii închipuite: Browder era suspectat că ar fi avut legături cu morţile a 
trei cetăţeni ruși, care contribuiseră la frauda fiscală descoperită de 
Magniţki. 


Minciunile și acuzaţiile răspândite în mod sistematic despre Browder sunt 
greu de cuprins cu mintea. 


Browder spune că au fost întrecute numeroase limite între răspândirea de 
calomnii și libertatea de exprimare, de numeroase entități rusești și de 
oameni care lucrează pentru ruși. Pe acesta nu l-a interesat niciodată să-i 
dea în judecată pe cei care derulau campanii în scopul defăimării sale. 
Browder nu a depus plângeri penale împotriva lor și, oricum, nici măcar nu 
ar avea timp să facă asta. 


În schimb, acesta s-a concentrat pe activităţile pe care le consideră a fi mai 
dăunătoare: să determine organele de poliție să intenteze proces împotriva 
făptașilor care beneficiază de pe urma infracțiunilor demascate de Magniţki 
în ţările din Occident și să le demaște reţelele de spălare de bani. 


Bill Browder continuă să se deplaseze prin întreaga lume pentru a-i informa 
pe oameni despre fărădelegile comise de regimul lui Putin și despre 
climatul în materie de investiţii din Rusia. De asemenea, el desfășoară 
campanii în vederea sancţionării celor care încalcă drepturile omului și se 
întâlnește cu parlamentarii din ţările interesate de impunerea Legii 
Magniţki. 


Recent, Browder a fost martor în cadrul unei audieri de la Washington, 
D.C., despre amestecul Rusiei în Guatemala. În plus, scrie un scenariu 
pentru un film de Hollywood, bazat pe propriile experiențe cu Rusia lui 
Putin. 


În ianuarie 2018, procurorii spanioli au deschis o anchetă privind spălarea 
de bani în cazul unei sume de 30 de milioane de lire provenite din activităţi 
infracţionale, demascate de Magniţki, sumă care fusese cheltuită de ruși pe 
proprietăţi imobiliare. 


Când Browder a mers în Spania pentru a se întâlni cu cel care se ocupa de 
caz, un procuror faimos pe cazuri privind Mafia spaniolă, a fost arestat de 
poliție din cauza alertelor trimise de ruși la Interpol; a fost interogat la 
secție, însă a fost eliberat la scurt timp. Astfel, minciunile răspândite de 
Rusia i-au provocat mari greutăţi. 


În aprilie 2018 au urmat și mai multe răsturnări de situaţie cu privire la 
treburile Nataliei Veselnițkaia din Trump Tower: postul NBC și ziarul The 
New York Times au dezvăluit că legăturile acesteia cu Kremlinul sunt mult 
mai strânse decât lăsase ea să se înţeleagă. 


E-mailurile sale, obţinute de o organizaţie a activistului pro-democraţie 
Mihail Hodorkovski, demonstrau că, încă din 2014, Veselnițkaia era o sursă 
de informaţii pentru Procurorul general Yuri Chaika. Ea însăși a recunoscut 
că, din 2013, „comunica activ” cu biroul Procurorului general al Rusiei. 


În martie 2018, Veselniţkaia a fost audiată de anchetatorii din cadrul 
Comisiei pentru informaţii a Senatului SUA. Audierea nu a fost făcută 
publică însă, potrivit spuselor sale, a fost întrebată despre întrevederea de la 
Trump Tower și despre așa-numitul „Dosar Trump”. 


Cu toate acestea, Legea Globală Magniţki era bine mersi. În iulie 2018, în 
temeiul Legii Globale Magniţki, guvernul american a sancţionat trei 
cetățeni din Nicaragua pentru încălcarea drepturilor omului și pentru 
corupţie. 


Adesea, angajaţii și „cârtiţele” Kremlinului demarează proceduri penale 
atunci când sunt expuși. De exemplu, în vara lui 2018, Rinat Ahmetșin a 
depus o plângere civilă împotriva lui Browder, în care îl acuza de 
defăimare. Ahmetșin a cerut daune în valoare de minim 1 milion de dolari. 
Potrivit spuselor sale, Browder îl „defăimase” nefondat, în deplină 
cunoștință de cauză și cu rea-credință, declarând pentru mass-media că e un 
spion rus, agent al serviciilor ruse de informaţii și postând pe Twitter că e 
ofițer GRU (Direcţia Principală de Activitate a Statului Major General al 
Forţelor Armate ale Federaţiei Ruse). 


În plus, Ahmetşin susţinea că declaraţiile lui Browder erau menite să îi 
distrugă reputaţia în mod deliberat și să aducă atingere activităţii sale 
profesionale, iar acuzaţiile acestuia i-au provocat daune semnificative 
privind reputaţia și de ordin economic. 


„Nimeni de la Washington nu va mai angaja un lobby-ist suspectat că ar fi 
spion rus, ceea ce e o infracțiune gravă împotriva Statelor Unite”, a scris el 
în plângerea depusă. 


De asemenea, Ahmetșin spune că a suferit daune emoţionale ca urmare a 
declaraţiilor defăimătoare făcute de Browder. În plus, cei care au auzit și 
crezut acuzațiile lui Browder l-au hărțuit și i-au ameninţat siguranţa și, 
uneori, viața, fapt ce i-a provocat multă anxietate și tulburări emoționale. 


Ahmetșin a mai susținut și că pierduse un contract de milioane de dolari, 
pentru că potenţialul client a considerat că era prea „radioactiv”. Potrivit 
spuselor sale, nu este și nu a fost niciodată ofiţer al agenţiei de informaţii 


militare externe ruse (GRU), agent de informaţii sau spion pentru Federaţia 
Rusă sau pentru fosta Uniune Sovietică. 


Plângerea civilă reprezintă un instrument utilizat pentru a răspândi 
dezinformare și calomnii despre Bill Browder. Ahmetșin îl acuză pe 
Browder de diverse activităţi suspecte, cum ar fi fraudă fiscală, fără a avea 
probe. 


Contrar realităţii, acesta a susținut că Departamentul de Justiţie al SUA nu a 
luat niciun fel de măsuri pentru a răspunde scrisorii trimise de Hermitage cu 
privire la posibile încălcări ale Legii privind înregistrarea agenţilor străini, 
chiar dacă el însuși fusese audiat ore întregi de Comitetul Senatului din 
cauza scrisorii respective. 


In cuprinsul plângerii, acesta nu menţionează deloc propriile acţiuni, cum ar 
fi faptul că îl făcuse pe Browder mincinos în mod public, precum și escroc 
în materie de fonduri speculative, pungaș, șarlatan și infractor. 


Nu e prima dată când Browder a devenit ținta unor măsuri juridice luate de 
propagandiști. Pavel Karpov, unul dintre funcţionarii împotriva cărora 
Magniţki depusese mărturie, a încercat să-l dea în judecată pe Browder la 
Londra pentru defăimare. 


Conform plângerii depuse de Karpov, avea o „reputaţie groaznică” în 
Regatul Unit din cauza informaţiilor prezentate pe site-ul lui Browder. 


În 2013, Înalta Curte din Regatul Unit a hotărât că legăturile lui Karpov cu 
Marea Britanie aveau caracter limitat, astfel că Rusia era cadrul natural 
pentru procesul său, acţiunea fiind respinsă. În plus, Karpov a fost 
condamnat la plata taxelor de judecată ale companiei Hermitage: 650 000 
de lire. Acesta nu le-a achitat și nici nu s-a deplasat în Regatul Unit pentru a 
fi audiat cu privire la bunurile sale. În schimb, Karpov a trimis companiei 
Hermitage un poem sfidător în rusă, spunând că primește 17 000 lunar, în 
contul său de la Sberbank. 


In 2017, instanţa britanică a dispus arestarea lui Karpov pentru sfidarea 
curții și nesupunere, ceea ce înseamnă că va fi arestat în cazul în care pune 
piciorul în Regat. 


„Sunt implicat într-un război juridic împotriva serviciilor străine ruse”, 
afirmă Browder. „Pentru a ieși învingător, trebuie să fii mai stăruitor decât 
acești oameni, care sunt leneși și nu-și fac treaba.” 


O „PROPUNERE INTERESANTĂ” 


Investigaţiile Procurorului special Robert Mueller cu privire la amestecul 
Rusiei în alegerile prezidenţiale a dus la mai multe puneri sub acuzare la 
mijlocul lunii iulie 2018. 


Doisprezece ofițeri din cadrul Agenţiei de Informaţii Militare Externe Ruse 
(GRU) au fost puși sub acuzare pentru presupusa complicitate în 
demersurile de spargere a reţelelor, calculatoarelor și comunicaţiilor 
Comitetului Naţional Democrat în timpul campaniilor electorale care 
avuseseră loc cu doi ani înainte. 


La trei zile după punerea sub acuzare, președinții Vladimir Putin și Donald 
Trump s-au întâlnit la summit-ul din Finlanda, de la Helsinki. Cei doi au 
discutat doar în prezenţa interpreţilor, nu și a consilierilor. 


Summit-ul a generat un scandal internaţional atunci când Trump, care 
descrisese anterior investigația lui Mueller drept „o șarlatanie a 
democraţilor”, a declarat în cadrul conferinței de presă că îl crede pe Putin, 
având în vedere că acesta a declarat că Rusia nu s-a amestecat în alegerile 
prezidenţiale americane. 


Însă președintele Putin s-a folosit de conferința de presă și de atenţia 
acordată de mass-media din întreaga lume, pentru a-l ataca pe Bill Browder. 


Mai întâi, Putin a răspuns la faptul că Mueller pusese sub acuzare 12 ofiţeri 
ruși de informaţii, făcând trimitere la tratatul dintre SUA și Rusia cu privire 
la anchetarea persoanelor despre care se presupune că au săvârșit 
infracțiuni, tratat încheiat în 1999. 


Putin a declarat că Mueller le poate trimite o solicitare oficială autorităților 
ruse. Prin urmare, autoritățile ruse îi pot interoga pe cei despre care Mueller 


consideră că au săvârșit infracţiuni. Potrivit spuselor lui Putin, Rusia le 
poate permite reprezentanţilor SUA să fie de față în timpul interogatoriilor. 


Însă Putin avea o condiţie: ar trebui ca Rusiei să i se permită să interogheze 
oficiali americani, inclusiv pe cei din cadrul serviciilor de informaţii ale 
SUA, despre care Rusia consideră că ar avea legături cu unele acțiuni 
ilegale săvârșite pe teritoriul său. 


În cadrul conferinței de presă, în faţa mass-mediei de pe întreg 
mapamondul, Președintele Putin l-a dat pe Bill Browder de exemplu. 
„Partenerii de afaceri ai lui Browder au câștigat peste 1,5 miliarde de dolari 
în Rusia fără a plăti deloc impozite, nici în Rusia și nici în SUA”, a susţinut 
Putin în sala Palatului Prezidenţial finlandez. 


Astfel, președintele rus s-a folosit de autoritatea sa pentru a reitera 
afirmaţiile nedovedite vehiculate ani de zile de procurorul general al Rusiei, 
de mass-media rusească, de Natalia Veselnițkaia, de Andrei Nekrasov și de 
Rinat Ahmetșin. 


Putin a susţinut că cei 1,5 miliarde de dolari au fost câștigați în mod ilegal. 
În plus, acesta a afirmat că Rusia avea motive întemeiate să creadă că 
ofițerii serviciilor de informaţii fuseseră cei care dirijaseră tranzacţiile, 
astfel că Rusia avea interes să îi interogheze pe cei implicați. 


Putin a mai spus că, în urma acuzațiilor pe care i le comunicase Veselnițkaia 
lui Trump Jr., „o sumă imensă de bani, 400 de milioane de dolari, fusese 
trimisă drept contribuţie la campania lui Hillary Clinton”, de parcă era 
treaba președintelui Rusiei să urmărească și să raporteze cu privire la 
posibile donaţii din campaniile prezidenţiale americane, mai ales la 
donațiile inexistente. 


A doua zi, procurorii ruși au publicat o rectificare a declaraţiei lui Putin, 
conform căreia Browder donase 400 000 de dolari campaniei Clinton, nu 
400 000 000 de dolari, așa cum afirmase președintele. De fapt, Browder nu 
donase niciun ban. 


Procurorii ruși au publicat, de asemenea, o listă cu funcţionari și persoane 
fizice din SUA care, potrivit acestora, ar trebui interogaţi cu privire la ceea 


ce au numit „legături cu repectivul caz penal împotriva lui Bill Browder”. 


De fapt, persoanele numite sunt funcţionari și alte persoane implicate în 
facilitarea adoptării Legii Magniţki în SUA sau în punerea sub acuzare a 
clientului reprezentat de Natalia Veselnițkaia în operaţiunea de spălare de 
bani legată de cazul Magniţki. 


Lista întocmită de Rusia îl include și pe fostul ambasador american la 
Moscova, un funcţionar al Departamentului de Securitate Internă, precum și 
foști și actuali funcţionari din cadrul Departamentului de Stat. Unul dintre 
aceștia l-a ajutat pe Browder să promoveze legislaţia Magniţki în perioada 
2011-2012, pe când avea funcţia de președinte al organizaţiei pentru 
drepturile omului „Freedom House”, cu sediul în SUA. 


Biroul Procurorului general al Rusiei a declarat că erau pregătiţi să depună 
o cerere oficială pentru a-i interoga pe cei de pe listă. 


Președintele Trump a reacţionat la propunerea lui Putin de a-i interoga pe 
cetățenii americani respectivi, numind-o „interesantă”. 


Secretarul de presă al Casei Albe a declarat că Președintele „va analiza 
posibilitatea de a le permite anchetatorilor ruși să îi interogheze pe cei 
vizaţi”. Senatul a respins iniţiativa în mod unanim. 


Diverse posturi de știri i-au luat interviu lui Bill Browder cu privire la 
atacul lui Putin asupra sa. Acesta a declarat pentru Fox News că Vladimir 
Putin îl urăște din toţi rărunchii pentru că el a fost cel responsabil de 
instituirea Legii Magniţki, care are drept obiectiv confiscarea bunurilor 
cleptocraţilor, ale escrocilor și ale celor care încalcă drepturile omului, așa 
cum e Putin însuși. 


„Practic, Putin aruncă cu acuzaţiile astea în stânga și-n dreapta pentru că i- 
am descoperit slăbiciunea, și anume banii pe care i-a făcut în Occident, pe 
care îi putem confisca acum prin intermediul Legii Magniţki.” 


Insă Putin a comis o greșeală vitală. 


Bill Browder nu e cetățean american și, prin urmare, nu poate fi interogat de 
ruși în baza Tratatului privind asistenţa judiciară reciprocă în materie penală 
încheiat între Rusia și SUA. 


La finele anului 2018, Browder s-a concentrat pe promulgarea Legii 
Magniţki în Germania, Ţările de Jos, Danemarca, Africa de Sud, Suedia, 
Australia și Ucraina. La sfârșitul lui iulie 2018, Browder a depus o plângere 
penală la autorităţile estoniene de aplicare a legii, cu privire la spălarea de 
bani săvârșită de ruși la filiala din Estonia a băncii „Danske Bank”. S-a 
descoperit că încă 3,5 milioane de dolari aveau legături cu anumite conturi 
bancare australiene. 


Cu toate acestea, a mai trecut timp până s-a aflat cât de adânc se infiltraseră 
agenţii de influenţă ruși în inima democraţiei americane, având un singur 
obiectiv: de a-l opri pe Bill Browder să facă dreptate. 


MOMEALA 


La începutul lui 2019, publicaţia online Buzzfeed a postat un articol privind 
transferurile bancare dubioase ale lui Rinat Ahmetșin. Potrivit 
documentelor, Ahmetșin primise în cont peste 400 000 de dolari în numerar 
înainte și după întâlnirea sa cu echipa care se ocupa de campania lui Trump. 


Acesta primise sume mari de la Denis Kaţâv și de la alți ruși bogaţi, care 
erau împotriva Legii Magniţki. Unele transferuri erau de neexplicat, iar 
Ahmetșin nu raportase toate creanţele în registrul de lobby. 


Investigatorii bancari au furnizat informaţii Trezoreriei SUA și 
anchetatorilor din echipa lui Mueller. 


Reporterii Buzzfeed au încercat să îi ia interviu lui Ahmetșin, însă acesta nu 
le-a răspuns. Când i-au bătut la ușă, le-a spus „duceţi-vă dracului, bine?”. 


Natalia Veselnițkaia a susţinut că articolul Buzzfeed a fost plătit de cineva. 


Cam în aceeași perioadă, SUA aștepta cu nerăbdare raportul final al lui 
Robert Mueller. Acesta investigase dacă Trump sau cercul său de apropiaţi 
cooperaseră sau acţionaseră în complicitate cu entități rusești înaintea 
alegerilor. 


Mueller a fost director al FBI, fost procuror și veteran decorat al Războiului 
din Vietnam. Acesta a ajuns la conducerea FBI chiar înainte ca teroriștii 
jihadiști să intre cu avioanele în Turnurile Gemene și în Pentagon și e cel 
care a îndreptat atenția FBI asupra contraterorismului. I s-a cerut să 
conducă investigaţiile privind Rusia când era deja pensionar. 


Mass-media, politicienii din ambele tabere și amatorii de teorii ale 
conspirației așteptau cu nerăbdare concluziile lui Mueller. Pe parcursul 
investigațiilor derulate, diverși oameni care aveau legături cu Trump sau cu 
Rusia fuseseră deja puși sub acuzare pentru alte infracțiuni. Unii dintre 
aceștia, precum Paul Manafort, fuseseră deja condamnaţi. 


Însă rămânea marea întrebare: oare președintele Statelor Unite acţionase în 
complicitate cu un guvern străin în așa manieră încât putea fi descrisă drept 
o conspirație? În martie 2019, Mueller a predat ultimul său raport 
confidenţial Departamentului de Justiţie al Statelor Unite și procurorului 
general, în vederea unor analize suplimentare. 


William Barr a rezumat „Raportul Mueller”, iar sumarul respectiv a fost 
publicat la scară largă în mass-media americană. A urmat o întreagă 
frenezie. Potrivit rezumatului de patru pagini întocmit de Barr, campania 
Trump nu acţionase în complicitate intenţionat sau cu bună știință împreună 
cu operaţiunile desfășurate de guvernul rus pentru a se amesteca în alegeri, 
însă cu siguranță avuseseră loc operaţiuni de interferenţă. 


Mueller investigase de asemenea și posibila infracţiune de obstrucţionare a 
bunului mers al justiției săvârșită de Președintele Trump. Potrivit 
rezumatului lui Barr, „Raportul Mueller nu a constatat că Președintele 
Trump s-a făcut vinovat de vreun delict, însă Trump nu poate fi pe deplin 
exonerat”. 


Suporterii Trump și republicanii au sărbătorit, însă numeroși democrați au 
respins rezumatul întocmit de Barr. Președintele Trump și-a postat opinia pe 


Twitter, susținând că fusese pe deplin exonerat de orice suspiciuni. 


Mass-media a interpretat formulările din rezumat și a solicitat publicarea 
rapidă a raportului original. Procurorul special și echipa sa nu s-au implicat 
deloc în dezbaterile publice. 


La două zile de la publicarea raportului lui Barr, Rinat Ahmetșin a intrat în 
scenă, asta deși numele său nici măcar nu era menţionat în rezumat. Într-un 
interviu, acesta a susținut că investigația Mueller fusese o lovitură 
financiară puternică pentru el, ducând la atacuri la persoană fără niciun 
temei și provocându-i numeroase prejudicii. 


„Sunt bucuros și ușurat că investigația s-a încheiat acum”, a declarat public 
Ahmetșin. 


Afirmațiile sale au dat impresia că toate investigaţiile care îl vizau se 
încheiaseră, că audierile sale fuseseră inutile, iar rapoartele băncilor trimise 
lui Mueller și Departamentului de Justiţie cu privire la faptul că Ahmetșin 
era suspectat că ar fi săvârșit posibile abateri erau neîntemeiate. 


În cele din urmă, la 18 aprilie 2019, a fost publicat raportul final de 448 de 
pagini întocmit de Procurorul special Mueller, încă prelucrat parţial pentru a 
ascunde unele informaţii. Raportul cuprinde două părți. 


Prima parte descrie detaliat măsurile active luate de Rusia („akTuBHbIe 
MeponpuaTua”), războiul politic dus de serviciile de informaţii împotriva 
alegerilor americane prin intermediul reţelelor de socializare și al 
hackerilor. 


De asemenea, raportul dezvăluie legăturile stabilite prin e-mail, dar și alte 
legături dintre diplomaţii, spionii și persoanele cu identități false din Rusia 
cu echipa Trump, precum și răspunsurile echipei care s-a ocupat de 
campanie la propunerile rușilor. 


Lista cu încercările Kremlinului de a-și promova candidatul preferat în 
calitate de președinte al singurei superputeri mondiale este remarcabilă. Pe 
de altă parte, există dovezi cum că echipa Trump a primit cu braţele 


deschise tot ajutorul primit din partea entităților rusești, fără a pune 
întrebări. 


O parte din informaţiile din raport nu îi sunt atribuite niciunei surse, iar 
restul informaţiilor probabil că provin de la serviciile americane de 
contrainformaţii. Au fost intervievaţi numeroși martori. 


Mueller nu a găsit dovezi care să indice faptul că respectivul candidat, sau 
Președintele Trump, ca să-i spunem pe nume, ori echipa acestuia ar fi 
coordonat activități infracţionale, cu bună știință sau în mod intenţionat, cu 
cei de la Kremlin sau cu lacheii lor. 


Cel puţin nu s-au găsit dovezi solide. 


Însă, în prima parte a raportului, apar nume cunoscute. Întrevederea secretă 
de la Trump Tower a echipei care se ocupa de campania lui Trump cu 
Natalia Veselniţkaia și cu Rinat Ahmetșin, care a avut loc pe 9 iunie 2016, 
este reconstituită în detaliu. 


Iniţial, întrevederea a fost iniţiată printr-un e-mail trimis de partenerul de 
afaceri rus al familiei Trump, lui Donald Trump Jr. 


„Parchetul rus s-a oferit să pună la dispoziție campaniei Trump documente 
oficiale care o incriminează pe Hillary și demască afacerile acesteia cu 
Rusia și care i-ar fi foarte folositoare tatălui tău. Evident că e vorba despre 
informaţii de nivel înalt, cu caracter sensibil, însă care fac parte din sprijinul 
acordat de Rusia și de guvern d-lui Trump”, scria în e-mail. 


Fiul lui Trump a răspuns în câteva minute: „Dacă e vorba despre ce spui tu, 
îmi place la nebunie”. 


Astfel, tânărul 'Trump era conștient de faptul că „informaţiile de nivel înalt, 
cu caracter sensibil” erau furnizate de guvernul rus drept ajutor pentru tatăl 
său. Lui Trump Jr. i s-a mai comunicat de asemenea că informaţiile urmau 
să fie gestionate de un avocat care venea de la Moscova. 


Pe deplin conștient de toate acestea, Trump Jr. și-a chemat cercul de 
apropiaţi, inclusiv pe Jared Kushner, soţul surorii sale Ivanka, și pe 


directorul de campanie Paul Manafort, ca să asculte „informațiile? de la 
Moscova. 


Insă era ceva despre care voia să se asigure că rămâne confidenţial. Când 
trimitea e-mailuri despre întrevedere, Trump Jr. și-a intitulat mesajul „FW: 
Rusia — Clinton — privat și confidenţial”. 


Cei care au organizat întrevederea în numele Nataliei Veselnițkaia i-au 
furnizat lui Mueller informaţii, care se băteau cap în cap, cu privire la ce se 
aflase pe ordinea de zi. 


Unul dintre aceștia a susținut că se dorea să se discute despre legislația 
Magniţki, în vreme ce altcineva ar fi spus că trebuia ca Veselniţkaia să 
comunice informaţii negative despre Hillary Clinton. 


Povestea inventată despre rolul lui Hillary Clinton în cadrul infracţiunii 
închipuite pare a fi o momeală. Prin această momeală, echipa venală din 
spatele campaniei Trump a fost ademenită să deschidă ușile Trump Tower. 


Când a venit cu adevărat momentul întâlnirii s-a discutat, de fapt, despre 
pretinsele infracțiuni ale lui Bill Browder și despre lobby-ul împotriva Legii 
Magniţki. 


TREBUIE LUATĂ ÎN CALCUL 
POSIBILITATEA 


Operaţiunea de influenţă care viza cercul de apropiaţi ai potenţialului viitor 
președinte a fost bine pusă la punct, chiar dacă, în cadrul audierii sale, 
Ahmetșin îi convinsese pe oameni de opusul acestui fapt. 


La 9 iunie 2016, Natalia Veselniţkaia l-a invitat pe Ahmetșin să ia prânzul 
cu ea, împreună cu un interpret de limba rusă și alți doi intermediari care 
urmau să fie prezenţi la întrevedere. Subiectul abordat la prânz a fost 
ordinea de zi care urma să fie discutată în timpul întâlnirii cu echipa lui 
Trump. Potrivit spuselor martorilor lui Mueller, când au luat prânzul, 


Veselnițkaia i-a arătat lui Ahmetșin un „document care, chipurile, dovedea 
abuzuri de natură financiară săvârșite de Bill Browder, precum și donaţii 
politice făcute Partidului Democrat”. 


După ce a luat masa, grupul s-a îndreptat spre Trump Tower, pe șoseaua 
Fifth Avenue. Într-o sală de conferințe din clădirea înaltă de 58 de etaje, 
aceștia și-au pus planul în aplicare. 


În vara lui 2016, Legea globală Magniţki încă era în curs de analiză în 
Congresul american. 


Cel puţin din punct de vedere teoretic, legislaţia era susceptibilă influențelor 
din exterior sau putea chiar să fie abrogată. 


În cadrul întâlnirii din zgârie-nori, apropiaților lui Trump li s-a povestit 
despre Bill Browder și despre Legea Magniţki. Mai fusese adăugat un 
element poveștii, o întorsătură, potrivit căreia Hillary Clinton, cel mai serios 
competitor al lui Trump, ar fi beneficiat financiar de pe urma presupuselor 
infracțiuni săvârșite de Browder. 


Echipa lui Trump a aflat de la vizitatorii ruși că societăţile care aveau 
legături cu Bill Browder încălcaseră legi în Rusia și în Statele Unite, se 
eschivaseră de la plata impozitelor și luaseră parte la operaţiuni de spălare 
de bani. După aceea, profiturile ar fi fost donate campaniei prezidenţiale a 
lui Hillary Clinton, prin Cipru. 


Ahmetșin, dublu cetățean american și rus, a adus vorba de sancţiunile 
Magniţki și de adopţiile copiilor ruși de către familiile americane. Trump Jr. 
le-a reamintit vizitatorilor că tatăl său încă era persoană fizică, însă a cerut 
informații mai detaliate cu privire la presupusa vărsare a sumelor care 
ajungeau la Hillary Clinton. 


Astfel de detalii nu erau însă disponibile. 
Când Veselniţkaia nu a putut da informaţii suplimentare, Jared Kushner, 


soțul Ivankăi, s-a enervat și i-a trimis un iMessage lui Manafort: „Pierdere 
de timp”. 


Tot atunci, Kushner le-a trimis un mesaj și secretarelor sale și le-a spus să-l 
sune, pentru a avea o scuză să plece mai repede de la întrevedere. 


A 


Potrivit „Raportului Mueller”, întrevederea a durat 20 de minute. 


În cadrul audierii de la Senat, Veselnițkaia spusese că întrevederea nu 
fusese o tentativă de creare de legături cu cei din campania Trump. Cu altă 
ocazie, aceasta a declarat că întrevederea avusese caracter personal și că 
dorise să o avertizeze pe cunoștința fiului prietenului său referitor la 
„operațiunile de manipulare și de interferență în ceea ce privește legislaţia 
în curs de desfășurare din Congres”, făcând aici referire la Legea globală 
Magniţki în curs de promulgare. 


Insă niciunul dintre ceilalți participanţi nu și-a amintit că Veselnițkaia ar fi 
menţionat Congresul în cadrul întrevederii. 


Echipa lui Mueller a încercat să afle dacă candidatul Trump a știut în 
prealabil de întrevedere sau de legăturile cu Rusia, însă nu a putut găsi 
dovezi care să fie sprijinite de documente în această privinţă. 


Președintele Trump și-a amânat participarea în cadrul anchetei desfășurate 
de Mueller timp de un an. În cele din urmă, acesta și-a prezentat opiniile pe 
larg. Preşedintele a spus că nu a avut cunoștință și nu a dispus de informaţii 
cu privire la întreaga chestiune și nici nu avea precis vreo idee dacă se 
aflase la New York sau în Trump Tower în acea zi. 


Potrivit spuselor sale e posibil să fi fost acolo, cel puţin o parte din timp, iar 
dacă fusese, nu ştia dacă numeroasele sale întâlniri marcate în calendar 
fuseseră actualizate sau nu, deși nu are motive de suspiciune cu privire la 
însemnările respective. 


Insă un martor afirmă contrariul: Trump Jr. îi spusese tatălui său despre 
întrevedere, însă nu menţionase legătura cu Rusia. 


Martorul respectiv era Michael Cohen, fostul avocat de încredere și 
„intermediar” al lui Trump, care, în 2019, a fost condamnat la închisoare 
pentru o serie de abuzuri ce aduseseră beneficii campaniei electorale 
Trump, fapt pe care el însuși l-a recunoscut în instanţă. 


Înainte de sentință, Cohen a mai recunoscut ceva: acesta a spus că Trump îi 
ceruse să mintă pentru el, că îl ameninţase și că utiliza un limbaj codat care 
nu putea fi înțeles de persoanele din afară atunci când dădea sarcini 
clandestine. 


Cea de-a doua parte a raportului procurorului special Mueller se axează 
exclusiv pe un alt tip de infracțiune: obstrucţionarea justiţiei. 


Investigația a fost lansată deoarece Trump instituise diverse măsuri 
îndoielnice la adresa FBI la începutul lui 2017. Mai întâi, acesta i-a cerut 
directorului FBI de la acea vreme, James Comey, să îl asigure de loialitatea 
sa, apoi l-a concediat și, după aceea, a spus că simţise presiuni puternice 
„din cauza Rusiei”. Cu toate acestea, după ce l-a dat afară pe Comey, 
presiunea a dispărut. 


În Statele Unite, obstrucţionarea justiţiei poate, de pildă, să fie atunci când o 
persoană minte în cadrul unei audieri oficiale, ascunzând informaţii de 
anchetatori sau punând presiuni asupra martorilor. Pe lângă cazul lui 
Comey, Mueller a analizat de asemenea și solicitările trimise de președinte 
către CIA și NSA, cu privire la ce puteau face serviciile respective pentru a 
înlătura suspiciunile potrivit cărora 'Trump avea legături cu campania de 
interferență desfășurată de Rusia. 


De asemenea, au fost investigate și afirmaţiile nefondate ale președintelui 
cu privire la presupusele conflicte de interese ale lui Mueller, postările sale 
furibunde de pe Twitter prin care critica investigația referitoare la Rusia și 
ordinele date unui funcţionar din cadrul Departamentului de Justiţie, 
cerându-i acestuia să îl concedieze pe Mueller, precum și tentativa lui 
Trump de a nega în mod oficial că îi dăduse indicaţii persoanei respective 
să îl concedieze pe Mueller. Mueller a cercetat fiecare situaţie neclară și a 
analizat dacă Trump adusese atingere în mod intenționat și cu bună știință 
activităţii desfășurate de oficialii care investigau legăturile cu Rusia. 


Pe lângă alte suspiciuni cu privire la presupusa obstrucţionare a justiţiei, 
Mueller anchetase de asemenea o întorsătură de situaţie legată de 
denigrarea lui Bill Browder din vremea când întrevederea din Trump Tower 
a ajuns pe prima pagină a ziarelor în vara lui 2017. 


Președintele Trump aflase dinainte că articolul despre întrevedere urma să 
fie publicat de The New York Times. Acesta nu a divulgat presei nici 
legăturile musafirilor cu Rusia, nici e-mailurile echipei sale cu privire la 
întâlnire, iar aici vorbim despre cele care făceau referire la posibilitatea de a 
primi informaţii despre candidata Clinton drept parte din sprijinul acordat 
de guvernul rus lui Trump. 


Hope Hicks, Secretarul de presă al Casei Albe de la acea vreme, îl sfătuise 
pe președinte să îi dezvăluie aspectele discutate în cadrul întrevederii 
reporterului de la The New York Times care scria articolul. Hicks le-a spus 
anchetatorilor că, iniţial, președintele îi ceruse să nu discute cu presa, ceea 
ce i s-a părut ciudat. 


Mai târziu, în aceeași zi, președintele a întrebat-o ce se discutase mai exact 
la întâlnirea care avusese loc în Trump Tower. Hicks a răspuns că i s-ar fi 
spus că fusese vorba despre „adopţiile din Rusia”. 


„Atunci spune-le”, a dispus președintele. 


Trump Jr. a întocmit un comunicat de presă, pe care Hicks a vrut să îl 
completeze cu descrierea detaliată a evenimentelor petrecute. Cu toate 
acestea, președintele a cerut ca respectivul comunicat să nu fie totuși trimis, 
întrucât conţinea „prea multe informaţii”. Din nou, președintele a cerut să se 
menţioneze succint că Trump Jr. avusese o scurtă întrevedere cu privire la 
„adopţiile din Rusia”. 


Astfel, Hicks l-a sfătuit din nou pe Trump Jr. să comunice respectivul fapt 
pe scurt presei, însă acesta nu a fost de acord. Trump Jr. voia să modifice 
mai mult comunicatul de presă, astfel că i-a încredinţat lui Hicks detalii 
suplimentare cu privire la aspectele discutate. I-a spus că vorbiseră despre 
„Hillary și despre niște prostii pe care le-am respins rapid”. 


„Cred că și asta ar fi în regulă, dar șeful e îngrijorat că va da naștere la și 
mai multe întrebări”, i-a scris Hicks lui Trump Jr. într-un SMS. 


În cele din urmă, celor de la cotidianul The New York Times le-a fost trimis 
un comunicat adaptat și succint. Nu erau divulgate nici numele 
participanţilor și nici subiectele discutate prin care îl denigraseră pe Bill 


Browder. De asemenea, nici discuţia cu privire la încercarea de a influenţa 
Legea Magniţki nu era menționată în comunicat. 


„E. o declaraţie dată celor de la The New York Times, nu o mărturie înaintea 
judecătorilor de la Inalta Curte”, a comentat președintele pentru mass- 
media. 


O săptămână mai târziu, președintele a revenit iar la discuţia pe tema 
respectivă în spaţiul public. 


„Ştii, când cineva sună și îți zice: «Apropo, avem informaţii despre 
contracandidatul tău», majoritatea oamenilor, chiar majoritatea 
politicienilor, cred... adică cine n-ar fi acceptat o asemenea întâlnire?” 


Procurorul special Mueller a accentuat faptul că Trump însuși nu a 
contribuit prea mult la anchetarea legăturilor sale cu Rusia sau a 
obstrucționării justiției. Preşedintele nu a convenit deloc asupra unei audieri 
în fapt. După ce s-a sustras unei astfel de audieri care, chipurile, ar fi fost 
nepotrivită, acesta s-a conformat abia după un an, iar atunci a răspuns doar 
la unele dintre întrebările legate de Rusia. 


Trump nu și-a amintit să fi știut ceva despre întâlnirea echipei sale cu 
Veselnițkaia sau cu ceilalți ruși și a declarat că nu îi era cunoscut numele 
Nataliei Veselnițkaia. 


In plus, nu își amintea dacă i se comunicase în timpul campaniei că 
Vladimir Putin sau guvernul rus îi sprijineau candidatura sau că erau 
împotriva lui Hillary Clinton. 


„Mi se aduseseră totuși la cunoștință unele informaţii, conform cărora 
președintele Putin făcuse niște declaraţii politicoase despre mine”, le-a scris 
Trump anchetatorilor. 


Trump a răspuns la peste 30 de întrebări spunând doar „Nu îmi amintesc”, 
„Nu am cunoștință de acest fapt” sau „Nu deţin informaţii despre...”. 
Acesta nu a răspuns deloc la întrebările privind posibila obstrucţionare a 
justiţiei în timpul perioadei sale de tranziţie în vederea preluării mandatului. 


Potrivit constatărilor lui Mueller, acţiunile președintelui Trump de pe 9 
iunie 2016, sau ulterior acestei date, nu pot fi considerate ca fiind o 
obstrucţionare a justiţiei. În primul rând, aceasta se datorează faptului că 
tăinuirea de informaţii vizase presa, și nu investigația. 


Cu toate acestea, făcând referire la toate cauzele anchetate, Mueller remarcă 
faptul că, doar pentru că probele au fost puţine, aceasta nu înseamnă nici că 
posibilele infracțiuni comise de Trump pot fi scoase din ecuaţie. 


Dacă acest lucru ar fi fost posibil, atunci raportul său „ar fi menţionat acest 
fapt”. 


În ceea ce îi privește pe NataliaVeselnițkaia, pe Rinat Ahmetshin și pe 
întreaga echipă prezentă în Trump Tower, întreaga chestiune este și mai 
interesantă, întrucât anumite părți ale raportului final întocmit de Mueller 
încă sunt editate pentru a ascunde anumite informaţii de ochii publicului. 


Casetele negre ascund anumite cuvinte, paragrafe, capitole și observaţii 
făcute de surse. Omisiunile sunt făcute în baza a patru temeiuri diferite: 
prejudiciul adus unei chestiuni în curs de anchetă, marele juriu, informaţii 
cu caracter confidenţial și tehnici de investigaţie. 


Aspectele prelucrate din raţiuni ce ţin de marele juriu înseamnă că anumite 
persoane sau informaţii încă fac parte dintr-un proces juridic oficial și în 
curs de desfășurare. În pofida faptului că a fost depus raportul principal, iar 
procurorul special și-a încheiat misiunea, acesta a instituit un mare juriu 
drept parte a îndatoririi sale. De obicei, marile jurii își desfășoară activitatea 
în secret până când sunt prezentate acuzaţiile. 


De exemplu, rechizitoriile publicate „cu ţârâita” încă din 2017, precum 
Statele Unite contra Agenţiei de Cercetare pe Internet și operatorii săi 
centrali, hackerii din cadrul serviciilor militare de informaţii ruse și contra 
foștilor membri ai campaniei Trump, Paul Manafort, Roger Stone și 
Michael Cohen, reprezintă roadele muncii marelui juriu. Potrivit 
informaţiilor din mass-media din 2019, marele juriu constituit de Mueller 
încă își desfășoară activitatea. 


Numeroase părți din raportul Mueller care îi descriu pe Veselnițkaia, 
Ahmetșin și pe alţii au fost prelucrate și înlocuite cu casete negre. Aceasta 
înseamnă un singur lucru: ar putea urma și mai multe puneri sub acuzare. 


Informaţiile vizibile în raport nu dezvăluie dacă echipa lui Trump a verificat 
sau nu registrul cu agenți străini sau dacă i-au întrebat direct pe musafiri 
dacă se înregistraseră drept agenţi străini, astfel cum impune legea 
omonimă. Şi nici să nu mai vorbim de faptul că martorul-cheie, Natalia 
Veselnițkaia, nu vorbea engleză, ci comunica prin intermediul unui 
interpret. 


Dacă putem formula concluzii pe baza activităţilor anchetate și a neglijenţei 
echipei Trump, e ușor să presupunem că nici măcar nu le-a trecut prin minte 
să facă o astfel de verificare a antecedentelor. 


Nici măcar nu e sigur dacă știau de la bun început de existenţa unui astfel 
de registru. În vara lui 2019, l-am întrebat pe Bill Browder ce părere are 
despre faptul că cei care îl hărțuiau și îl denigrau într-un mod extraordinar 
de insistent și care aveau legături directe cu regimul rus au ajuns în sfârșit 
să fie vizați de ancheta la nivel înalt desfășurată de Mueller. 


„Știu de încercările Nataliei Veselnițkaia și ale lui Ahmetșin de a mă 
denigra pe mine și pe Magniţki încă din 2016. Am încercat în repetate 
rânduri să îi demasc de pe-atunci, însă puţini sunt cei care s-au interesat de 
ei. Mă bucur că adevărul a ieșit în sfârșit la iveală.” 


SPĂLAREA DE BANI 


Kremlinul a continuat să îl hărțuiască pe Bill Browder. 


În decembrie 2018, în timpul întrevederii sale cu Preşedintele Putin, un 
legiuitor rus pe nume Konstantin Kosachev l-a îndemnat pe acesta, spunând 
că Rusia ar trebui să înceapă să adune o listă oficială cu cele mai 
scandaloase cazuri în care cetăţenii străini denigrează Rusia și „răspândesc 
niște minciuni strigătoare la cer despre ţara și poporul nostru”. 


Potrivit spuselor lui Kosachev, lista respectivă ar trebui numită după Bill 
Browder. In același timp, Ministrul rus al Afacerilor Interne a lansat din nou 
o alertă roșie Interpol, fără temei, la adresa lui Browder. 


La începutul lui 2019, Natalia Veselnițkaia a fost pusă sub acuzare în 
Statele Unite, fiind suspectată de obstrucţionarea justiţiei în cazul de spălare 
de bani în care era implicată societatea Prevezon, deţinută de clientul ei, 
Denis Kaţâv. 


In calitatea sa de avocat al societăţii Prevezon, Veselniţkaia cooperase cu 
procurorul general al Rusiei, Yuri Chaika și falsificase probe în interesul 
societăţii, după care le predase oficialilor americani. 


Când a fost publicat rechizitoriul în cazul Nataliei Veselnițkaia, Ministerul 
rus al Afacerilor Externe a făcut un tărăboi imens, cerând explicaţii din 
partea SUA și descriind punerea sub acuzare drept o acţiune de răzbunare. 


Bill Browder și-a continuat activitatea, având drept obiectiv aducerea 
planului descoperit de Magniţki în vizorul anchetelor desfășurate de 
organele polițienești. Acesta descoperise dovezi privind spălarea de bani, 
depusese o plângere penală la adresa filialei daneze a unei mari bănci 
nordice, Nordea, și se întâlnise cu diverși procurori și parlamentari danezi 
pentru a discuta despre stadiul în care se afla supravegherea financiară a 
țării. 

Supraveghetorul financiar danez fusese criticat pentru faptul că notificase o 
singură bancă, Danske, instituţie care fusese suspectată anterior de 
operațiuni de spălare de bani, însă fără a da alte sancţiuni. Banca Danske 
fusese suspectată că ar fi luat parte la operaţiunile de spălare de bani 
demascate de Magniţki, dar și că ar fi participat în cadrul mașinăriei rusești 
de spălare a banilor, una dintre cele mai mari astfel de rețele din întreaga 
lume. 


În februarie 2019, postul de radiodifuziune estonian a anunțat la știri că 
autoritatea locală în materie de supraveghere a finanţelor închisese o filială 
estoniană a Danske și demarase procedurile în vederea sistării operațiunilor 
efectuate de instituția bancară respectivă pe teriroriul Estoniei. 


Filiala estoniană Danske era una dintre băncile care spălaseră mai departe 
sumele descoperite de Magniţki. Potrivit spuselor unui avocat danez care 
cunoaște întreaga chestiune, funcţionarii de la banca estoniană își ajutaseră 
clienţii să eludeze regulamentele și ajunseseră și ei să fie anchetați de 
poliţie. 


Directorul general al băncii Danske își dăduse deja demisia din 2018 și își 
ceruse scuze pentru posibilele operaţiuni de spălare de bani. În mai 2019, 
acesta, împreună cu alți nouă directori executivi ai Danske, au fost acuzaţi 
că au consimţit la o serie de transferuri suspecte către filiala estoniană. 
Cazul încă este în curs de soluţionare. 


În martie 2019, Browder a depus o plângere penală la poliţia suedeză, în 
vederea urmăririi sumei de 176 de milioane de dolari sub formă de 
transferuri suspecte din Rusia către Swedbank. 


Până și organismul independent al Uniunii Europene, Autoritatea bancară 
europeană, și-a demarat propria anchetă. Autoritatea a devenit interesată de 
motivul pentru care autorităţile financiare daneze și estoniene nu 
interveniseră în harababura de la Danske, care includea și cazul Magniţki. 


Pe parcursul anului 2019, au fost publicate știri noi, fiind dezvăluite 
operaţiunile finanţate cu banii furaţi de funcţionarii ruși. În Spania, se 
bănuia că banii fuseseră cheltuiţi pe proprietăţi imobiliare. Însă revelația- 
bombă a venit din Letonia. 


Agenţia de știri Re:Baltica, specializată pe jumalismul critic ce se axează pe 
Rusia, investigase transferurile demascate de Magniţki în cooperare cu 
SVT, serviciul public de radiodifuziune suedez. Echipa astfel formată a 
descoperit că un mare finanţator al partidului pro-Rusia, aflat la conducere 
în Letonia, primise 270 000 de euro de la două dintre societăţile utilizate 
pentru a pune planul în aplicare. Informaţiile fuseseră descoperite pe baza 
datelor divulgate cu privire la transferurile dintre Danske Bank și 
Swedbank. 


„Harmony, partidul preferat al minorităţii considerabile din Letonia care 
vorbește limba rusă, a obţinut majoritatea voturilor în cadrul alegerilor 
parlamentare letone însă, ca de obicei, a rămas în opoziţie din cauza 


faptului că poziţia sa este percepută ca fiind pro-Kremlin în materie de 
politici externe”, au scris cei de la Re:Baltica. 


Practic, o parte din banii furați în Rusia și spălaţi în Occident au fost 
utilizați pentru a sprijini amestecurile politice ale Kremlinului dincolo de 
granițele Rusiei. 


Browder a depus o plângere penală împotriva filialei letone a băncii 
Swedbank. Totodată, Parlamentul European se pregătea de propria Lege 
Magniţki. Astfel, s-au intensificat dezbaterile din spaţiul public cu privire la 
faptul dacă proiectul de lege ar trebui sau nu să poarte numele lui Magnițki. 


Browder a vizitat Comitetul parlamentar pentru drepturile omului și a depus 
mărturie. Potrivit spuselor sale, ar fi imoral și ridicol dacă UE ar renunţa la 
numele lui Magniţki doar pentru a-l îmbuna pe Putin. 


Curând după aceea, Comitetul de investigaţii rus a lovit din nou. 


De această dată, îl acuzau pe Browder de încă o crimă. Acum, Comitetul 
susținea că Browder îl ucisese pe Alexander Perepilichni, informatorul rus 
care, cu câțiva ani înainte, îi divulgase informaţii bancare „din interior” lui 
Browder drept probe și care murise în circumstanţe misterioase la 44 de ani. 


Kremlinul îl cataloga acum pe Browder drept criminal, desigur fără niciun 
fel de dovezi. 


Hărţuirea a continuat. Ministerul rus al Afacerilor Interne a mai deschis 
încă o anchetă împotriva lui Browder, deoarece, „în calitate de lider al 
comunității infracționale”, acesta denunţase „presupusele” operațiuni de 
spălare de bani ale lui Denis Kaţâv Departamentului de Justiţie al SUA. În 
scrisoarea de punere sub acuzare, se susținea că Browder le furnizase 
oficialităților americane informaţii falsificate și probe măsluite despre 
cetăţeni ruși. 


In curând, Rusia a depus o nouă Alertă roșie pe numele lui Browder la 
Interpol. La puţin timp după aceea, parlamentarii britanici a trimis o 
scrisoare deschisă către Interpol, spunându-le că întreaga credibilitate a 


organizaţiei polițienești era pusă în pericol dacă nu aplicau niște metode 
mai stricte de combatere a abuzurilor făcute de Rusia. 


Browder a mers în Camera Comunelor, la Parlamentul Britanic, pentru a le 
vorbi membrilor Parlamentului despre felul în care Rusia se folosește de 
sistemul de justiție internațional ca de o armă și despre cum îl exploatează 
pentru a promova propriile interese ale regimului. La puţin timp după 
aceasta, Interpolul a analizat cea mai recentă solicitare a Rusiei împotriva 
lui Browder și a respins-o. 


Bill Browder este un utilizator activ al reţelei de socializare Twitter. În mai 
2019, ambasada rusă din Australia l-a atacat pe Twitter, publicând o memă 
în care chipul lui Browder fusese atașat textului „DESPRE 
ACTIVITĂȚILE INFRACŢIONALE ALE LUI WILLIAM BROWDER”. 


Textul care apare sub poză susține că Browder ar fi furat peste 200 de 
milioane de dolari de la bugetul rus și că ar fi săvârșit și alte infracţiuni 
interzise prin Convenţia ONU împotriva criminalităţii transnaționale 
organizate. 


„Făcând lobby în favoarea Legii Magniţki, acesta încearcă să se sustragă 
justiţiei”, a scris pe Twitter ambasada rusă și a etichetat unele dintre cele 
mai mari posturi mass-media australiene, aceasta fiind o tentativă clară de a 
le furniza acestora o știre. Postarea respectivă de pe Twitter includea de 
asemenea și un link către o declaraţie publicată pe un site gestionat de 
Ministerul rus de Externe. Ambasada voia să întineze reputația lui Browder 
în Australia, unde acesta propusese de asemenea o Lege naţională Magniţki. 


În 2019, Browder a făcut lobby pentru această legislaţie și în Franţa, Suedia 
și Norvegia. Totodată, a fost distins cu premiul „American Spirit” pentru 
activismul său cetățenesc și pentru faptul că a reușit să faciliteze parcursul 
Legii Magniţki în întreaga lume. 


În Suedia, poliţia i-a respins plângerea cu privire la transferul suspect de 
bani. Motivul a fost acela că transferurile către băncile suedeze avuseseră 
loc înainte ca ţara să introducă regulamente mai stricte în materie de spălare 
de bani, iar urmărirea infracţiunilor suspecte fusese sistată din cauza 
faptului că acestea făceau obiectul termenului de prescripţie. 


În SUA, pe lista Magniţki de sancţiuni au fost adăugate nume noi în mai 
2019. În anii anteriori, lista fusese actualizată în luna decembrie, însă de 
această dată au întârziat mai multe luni. Se părea că întârzierea se datora 
celei mai îndelungate blocări a guvernului din istoria Statelor Unite, blocare 
instigată de Președintele Trump. 


Toţi factorii de decizie care acționau în temeiul Legii Magniţki fuseseră 
blocaţi, iar Secretarul de Stat Michael Pompeo și Secretarul Trezoreriei 
Steven Mnuchin au fost dojeniţi în Congres din cauza întârzierii. 


În cele din urmă, Trezoreria a adăugat cinci nume noi ale unor ruși pe listă. 
Totodată, Departamentul de Stat al SUA a publicat un comunicat prin care 
anunţa că încă se aștepta ca Rusia să îi aducă în faţa justiţiei pe cei 
responsabili de moartea lui Magniţki. 


De această dată, sancțiunile Magniţki îl vizau pe Ghenadi Karlov, din cadrul 
Comitetului de Investigaţii rus, care încercase să ascundă circumstanţele 
arestării, torturii și morţii lui Magniţki. De asemenea, acesta contribuise la 
lipsa reacţiilor la plângerile depuse de Magniţki cu privire la starea sa de 
sănătate care se deteriora în închisoare, precum și la respingerea solicitărilor 
lui Magniţki de a-și vedea rudele. 


A mai fost adăugată și Elena 'Trikulia, directoarea Comitetului de 
Investigaţii. Şi ea ascunsese abuzurile săvârșite împotriva lui Magniţki și 
dăduse un răspuns negativ la o plângere penală, prin care se promitea 
lansarea unei anchete penale cu privire la cei care luaseră parte la crimă. 


Fuseseră adăugaţi încă trei ruși pe listă. 


Unul dintre aceștia era Abuzaid Vismuradov, comandantul forțelor speciale. 
Acesta fusese liderul operaţiunilor din Cecenia, în cadrul cărora trupele 
armate reținuseră ilegal și torturaseră civili, pe care îi catalogaseră drept 
lesbiene, homosexuali, bisexuali sau transgen, sau care se încadrau în aceste 
categorii. 


Apoi urma Serghei Kossiev, directorul unui centru de detenţie din Rusia, 
care supraveghease maltratarea prizonierilor, luase parte la aceasta, apoi 
încercase să ascundă dovezile. Ultimul nume de pe listă era Ruslan 


Gheremeiev, șeful gardei personale a liderului cecen, Ramzan Kadîrov, care 
fusese deja sancţionat anterior. 


Anchetatorii ruși încercaseră de două ori să îl pună pe Gheremeiev sub 
acuzare, acesta fiind suspectat că l-ar fi asasinat pe liderul din opoziţie, 
Boris Nemţov. Un demers futil, întrucât Comitetul de Investigaţii a 
împiedicat tentativele. [De fapt, Nemţov a fost ucis la Moscova, în 27 
februarie 2015.] 


În urma celor mai recente actualizări, în total 55 de cetăţeni ruși erau vizaţi 
de sancțiunile Magniţki. Potrivit spuselor lui Browder, 42 dintre aceștia 
participaseră la arestarea ilegală și la infracțiunile financiare demascate de 
Serghei Magniţki. 


„Au mai rămas încă 241 de ruși”, a scris Browder pe Twitter. Totodată, în 
temeiul Legii Globale Magniţki, un înalt funcţionar, cetățean mexican care 
încălcase drepturile omului, a fost sancţionat. Acesta era suspectat că ar fi 
delapidat bani publici, cât timp se afla în funcţii publice și că ar fi acceptat 
mită de la o organizaţie care făcea trafic de stupefiante. 


La rândul lor, și trolii și-au lansat atacurile. În primăvara lui 2019, o 
persoană fizică a demascat o armată de roboți de pe Twitter care o 
sprijineau pe Natalia Veselniţkaia. 


Aceștia postau pe Twitter mesaje 100% identice în limba engleză și versiuni 
ușor modificate ale aceluiași mesaj. 


„Avem nevoie de mai mulţi oameni precum Natalia Veselniţkaia”, scandau 
trolii. Ulterior, Twitter a suspendat contul adevăratei Veselnițkaia. De 
regulă, un cont este suspendat în cazul în care încalcă regulile Twitter. 


Postul rus de propagandă RI a publicat imediat un reportaj în limba 
engleză, prin care o sprijinea pe Veselnițkaia și îl defăima pe Bill Browder. 
În reportajul respectiv, erau ridiculizate persoanele fizice care demascaseră 
trolii Veselnițkaia și se făceau afirmaţii nefondate, cum că Browder ar fi 
avut un istoric de exploatare a influenței sale de la Londra și de la 
Washington, D.C. pentru „a-i reduce la tăcere pe cei care îl criticau”. 


AU DAT CU BÂTA-N BALTĂ 


La finele lunii octombrie 2018, compania de investiţii deținută de Bill 
Browder depusese o plângere penală, cu privire la presupusele operaţiuni de 
spălare de bani în formă agravantă și la posibila implicare a finlandezilor în 
cazul Magniţki, atât la Poliţia Penală Centrală, cât și la Parchetul din 
Finlanda. 


Potrivit plângerii, banii legaţi de schema de corupţie fuseseră transferați 
prin intermediul filialei finlandeze a băncii Nordea și al unor societăți 
finlandeze. Probele prezentate de Browder indicau faptul că transferurile 
porniseră din conturile societăţilor cliente ale filialei finlandeze Nordea, în 
total fiind utilizate 527 de conturi. Din cauza scandalului iscat, filiala 
estoniană închisese deja Danske Bank, la fel se întâmplase și în cazul Ukio 
Bank din Lituania. 


Reţeaua internaţională de jurnaliști intitulată „Proiectul pentru Raportarea 
Crimei Organizate și Corupţiei” (OCCRP) a investigat Ukio, o bancă pentru 
companii, deținută de un om de afaceri rus. Vreme îndelungată, banca a fost 
suspectată că ar fi condus rețeaua masivă de spălare a banilor din Rusia. De 
fapt, aceasta era arhitectul din spatele operațiunii de spălare de bani, fiind o 
bancă „străină”, astfel că dădea naștere la mai puţine suspiciuni. Banca 
deschidea conturi frauduloase utilizând documente falsificate, fără ca 


nimeni să pună vreo întrebare. 


lată cum descrie OCCRP procedura Ukio Bank: „De regulă, banii ar fi 
transferați într-un cont din străinătate al unei societăţi-paravan, fiind 
defalcaţi în sume mai mici și transferați către alte astfel de societăţi-paravan 
sub forma unor acorduri comerciale închipuite”. 


În februarie 2013, Banca Centrală a Lituaniei a anulat autorizația Ukio din 
cauza activităţilor riscante ale instituţiei. 


Când s-a deschis o anchetă pe numele fondatorului pentru delapidare în 
Lituania, iar activităţile întregii bănci au început să fie investigate, acesta a 
plecat în Rusia. Lituania i-a cerut Rusiei să îl extrădeze pe acesta, însă 
Rusia i-a acordat azil. 


În vara anului 2019, Procurorul general al Finlandei a luat o hotărâre. 
Astfel, s-a hotărât că presupusele activităţi avuseseră loc în Estonia sau în 
Lituania, iar oficialii finlandezi nu aveau jurisdicție în ceea ce privește 
cauza respectivă. 


În plus, procurorul specializat pe cazuri de spălare de bani a susținut că 
transferurile de bani către filiala finlandeză a băncii Nordea avuseseră loc 
îndeosebi cu peste zece ani înainte, iar eventualele infracţiuni sunt anulate 
întrucât, la momentul actual, se consideră că au intrat în perioada de 
prescripţie. 


Pe scurt, procurorul a spus că nu a găsit dovezi care să demonstreze că 
societățile finlandeze sau cei care lucrau pentru Nordea ar fi știut că banii 
proveneau de pe urma unei infracțiuni săvârșite în Rusia. 


Bill Browder a declarat că urma să depună o nouă plângere penală, cu și 
mai multe dovezi. Potrivit spuselor sale, oficialitățile finlandeze chiar au dat 
grav cu bâta-n baltă în cazul Magniţki. Acestea nu l-au chemat deloc la 
audieri în Finlanda ceea ce, conform lui Browder, e diferit faţă de metodele 
autorităţilor de aplicare a legii din alte ţări occidentale. 


În urma hotărârii menţionate anterior, Browder mi-a spus că, în alte ţări, 
autorităţile de aplicare a legii au opus rezistență iniţial, atunci când a 
încercat să lanseze anchete penale. Cu toate acestea, de fiecare dată, 
Browder a găsit o cale să-i facă să se răzgândească. 


De exemplu, în Danemarca și în Estonia, oficialităţile au refuzat iniţial să 
ancheteze Danske Bank, însă Browder a început apoi să coopereze cu un 
mare cotidian danez. 


„Articolul care a urmat a fost atât de scandalos, încât a lansat o reacţie în 
lanţ și o anchetă jurnalistică oficială în Estonia și în Danemarca.” 


In Finlanda, Browder plănuiește să colaboreze cu experţi din domeniul 
juridic și să depună o altă plângere, însoţită de noi informații. 


„Am încredere că vom găsi o cale să lansăm o anchetă.” 


KKK 


De-a lungul anilor, Bill Browder le-a decernat premiul pentru apărarea 
drepturilor omului, care îi poartă numele lui Magnițki, jurnaliştilor, 
cetățenilor activişti şi altor categorii, care au dus mai departe moştenirea 
lăsată de avocatul ucis. Browder e o sursă de inspirație pentru multă lume. 


După prima noastră întâlnire de la Londra, m-am mai văzut cu Browder de 
mai multe ori pentru a documenta parcursul lui, acesta numărându-se 
printre cele mai importante ținte din vizorul lui Putin. 


Cu două zile înainte de una dintre discuțiile noastre, Nikolai Gorokhov, un 
avocat rus care investiga cazul Magniţki în Rusia, a fost aruncat de la 
balconul său aflat la etajul patru și se afla la Terapie Intensivă cu 
traumatism cranian. 


Gorokhov reprezintă familia Magnițki și e unul dintre martorii principali. 


Inainte de tentativa de asasinat, acesta se pregătea să prezinte noi probe în 
instanță, la Moscova. 


L-am întrebat pe Browder dacă el însuși se afla în pericol fizic, sau dacă 
fusese vreodată urmărit. 


„Uneori da, alteori nu. Toate morțile «dușmanilor» acestora, fie că vorbim 
de otrăviri, accidente de mașină, căderea de pe clădiri și sinucideri; astea 
mă îngrijorează.” 


Gorokhov a supravieţuit, însă a rămas cu sechele de memorie. Acesta a 
declarat presei că se temea pentru viaţa sa, însă și-a continuat activitatea. 


Volumul de propagandă despre Browder de pe RT și Sputnik e incredibil. 
Toate informaţiile prezintă aceeași poveste: e un infractor. În plus, 
InfoWars, fosta emisiune prezentată pe YouTube de Alex Jones, un guru al 
conspiraţiilor, îl luase pe Browder în vizor și îl denigra în mod regulat, 
numindu-l trădător de ţară și marionetă globalistă. Youlube i-a anulat 
emisiunea din cauză că încălca termenii de utilizare a platformei. 


Browder spune că, în general, campaniile de dezinformare nu îl 
influenţează într-un mod negativ. În schimb, acesta spune că a devenit mai 
calm, mai strategic și mai eficient atunci când se confruntă cu diverse 
conflicte. 


Cu toate acestea, atunci când s-a aflat în toiul campaniei privind filmul 
realizat de Nekrasov în 2016, a fost îngrijorat de distrugerea campaniei care 
avea drept obiectiv justiția pentru Magniţki, dacă oamenii începeau să se 
îndoiască de el din cauza filmului. 


„Dar acum că am trecut peste asta, pot spune că toate campaniile au fost de 
succes, în parte datorită faptului că ne pricepem să contracarăm. Nimic din 
toate astea nu prea mă mai afectează. E ca un joc virtual. Atâta timp cât 
toată lumea e în siguranţă, e un loc calm.” 


Browder spune că o parte din succesul său împotriva operațiunilor rusești se 
datorează resurselor bune de care dispune echipa sa. Membrii personalului 
său sunt eficienţi, au contacte și surse bune și deţin informaţii cu privire la 
ce pun la cale rușii. 


„Prin urmare, putem să-i urmărim, să le anticipăm mișcările și să-i atacăm. 
Putem angaja avocaţi și putem face o grămadă de lucruri care ne permit să 
contracarăm şi să le provocăm daune considerabile. Însă majoritatea 
oamenilor nu dispun de această capacitate.” 


Browder îi încurajează pe toţi cei care devin ţinte ale denigrării să își 
împărtășească experienţele mass-mediei, politicienilor și să depună plângeri 
penale la Poliţie. 


„Prima dată când vorbești despre asta, lumea se uită la tine de parcă ai fi 
paranoic, pentru că nimeni nu își poate închipui că astfel de lucruri malefice 
chiar se pot întâmpla. Dar atunci când destulă lume ajunge să discute despre 
asta vreme mai îndelungată, toţi înţeleg că e o reală problemă.” 


Nici nu i-a trecut prin cap să renunţe la luptă. 


„In cazul meu, motivele pentru care fac asta sunt cuprinzătoare și includ 
tortura și uciderea colegului meu. Tocmai de aceea, voi face orice pentru 


dreptate.” 


CAPITOLUL 7 


Universitatea de Stat din Moscova 


Rusia, vecinul complex și gigant al Finlandei din est, mă intrigase încă din 
copilărie. Ascultasem poveștile bunicilor mele despre războiul dus de 
Uniunea Sovietică împotriva Finlandei în timpul celui de al Doilea Război 
Mondial. 


În 2005, pe când studiam jurnalismul și politicile internaţionale la 
Universitatea din Tampere, activam în calitate de jurnalistă la Petrozavodsk, 
în Republica rusă Carelia. Locuiam într-o garsonieră în care era îngrozitor 
de frig și făceam reportaje pentru un hebdomadar în limba finlandeză, 
Karjalan Sanomat (Ştirile din Carelia). 


Seara urmăream cum televiziunile rusești îl prezentau pe Vladimir Putin 
drept un tip puternic și infailibil. Jurnalismul din Rusia era înţeles complet 
diferit față de cum e perceput în Occident; practic, era exact opusul. 


În Occident, jurnaliştii erau gardienii puterii, vocile critice, care operau sub 
egida drepturilor universale ale omului, a libertăţii de exprimare, în vederea 
analizării şi evaluării factorilor de decizie politică. După standardele 
sovietice, în Rusia lui Putin, un jumalist e un megafon ascultător și 
intermediar al conducerii ţării, care depinde de elita conducătoare și de 
toanele sale. 


Dacă un reporter rus se amesteca prea adânc și cu un ochi prea critic în 
treburile regimului, putea avea soarta Annei Politkovskaia, o jumalistă de 
renume internaţional, autoare și gardian neobosit al regimului. 


Politkovskaia a fost asasinată în octombrie 2006 în liftul din clădirea unde 
locuia la Moscova, în același an în care eu am făcut un an de schimb la 


Universitatea de Stat din Moscova, așa-zisa bijuterie a sistemului rus de 
educaţie. 


Studiam la Facultatea de Jurnalism, aflată lângă Kremlin. Profesoara mea 
îmi preda limba rusă jurnalistică, iar materialele educative constau adesea în 
conţinut veritabil, care provenea de la mass-media rusească de stat, prin 
urmare nu era adecvat pentru educaţia din mediul academic. Cu toate 
acestea, eu eram prea politicoasă ca să o critic pe profesoara prietenoasă și 
în mod evident pasionată de munca sa, care se apropia sau chiar trecuse de 
vârsta pensionării. 


Odată, mi-a cerut să citesc și să analizez un articol decupat din ziarul de stat 
Rossiiskaya Gazeta. Era vorba despre un editorial maliţios, care acuza 
Finlanda de „rusofobie”: rasism și ură împotriva rușilor. Când profesoara 
mi-a cerut să formulez observaţii cu privire la articol, am încercat să îi 
explic că nu era adevărat ce scria. Aceasta nu m-a contrazis deloc. 


Abia la mai mult de un deceniu după ce îmi încheiasem schimbul de la 
Facultatea de Jurnalism din cadrul Universităţii de Stat din Moscova, am 
aflat că facultatea mea ar fi oferit și cursuri privind „Războiul 
informaţional” în cadrul programei predate, pentru o anumită categorie 
specială de studenți. 


Autorul și bloggerul rus Vladimir Jakovlev a scris despre „Propaganda 
specială”. Jakovlev este un fost student al catedrei militare din cadrul 
Facultăţii de Jurnalism și dezvăluie faptul că el și colegii săi au fost învăţaţi 
tehnici „speciale de propagandă de luptă”, menite iniţial să fie utilizate 
împotriva soldaţilor inamici, însă folosite în prezent împotriva civililor. 


„E o armă eficientă, utilizată exclusiv pentru a-i zbura creierii inamicului”, 
scrie Jakovlev. 


La Universitatea de Stat din Moscova, ofițerii militari predau metodele într- 
o atmosferă secretă. Potrivit spuselor lui Jakovlev, se utilizează o listă 
cuprinzătoare cu diverse tehnici. În urma analizelor mele, cele care 
(probabil) sunt aplicate cel mai adesea de fabricile de troli și de agenţii de 
influenţă ai Kremlinului pe rețelele de socializare, ar putea fi numite 
„heringul putrezit”, „minciuna gogonată” și „principiul 40-60”. 


„Heringul putrezit” presupune îmbibarea hainelor țintei cu un miros 
dezgustător. Conform descrierii făcute de Jakovlev, tehnica se bazează pe 
răspândirea unei acuzaţii false și scandaloase despre cineva, cu intenţia de a 
genera o dezbatere amplă în spaţiul public cu privire la respectiva persoană. 
De asemenea, numele acuzatului/acuzatei și legăturile sale cu scandalul 
sunt repetate iar și iar. 


Şi tehnica intitulată „minciuna gogonată” funcţionează eficient. Ideea e să 
născocești o minciună așa de mare, că e imposibil să crezi că cineva ar 
putea minţi despre așa ceva. Minciuna e destul de mare pentru a-i provoca 
traume emoţionale publicului, astfel că determină felul în care acesta va 
reacţiona pe viitor la persoana vizată. De exemplu, teoria modernă a 
conspirației care o prezintă pe Hillary Clinton ca făcând parte dintr-o reţea 
de pedofilie sună alarmant de mult ca o minciună gogonată rusească. 


„Metoda 40-60” e invenţia lui Joseph Goebbels, ministrul propagandei în 
timpul Germaniei Naziste, și e una dintre regulile de aur ale propagandei. 
Mai întâi se câștigă încrederea publicului prin oferirea a 60% din informaţii: 
acel procent care corespunde intereselor dușmanului, de pildă, informaţii 
factuale. Apoi, încrederea respectivă este trădată prin umflarea restului de 
40% cu răstălmăciri inventate. 


In plus, Jakovlev remarcă faptul că propaganda de luptă specială seamănă 
discordie în rândurile inamicului, prin simplul fapt că dezinformarea 
manipulează conștiința oamenilor. 


O altă relatare din interior dovedește faptul că operaţiunile de informaţii 
false, puse la cale de structurile de securitate ale Rusiei, nu reprezintă o 
invenţie nouă. În cartea sa, intitulată Spy catcher (Vânătorul de spioni) 
(1987), Peter Wright, fost agent și director adjunct al serviciilor britanice de 
informaţii MI5, dezvăluie numeroase informaţii obținute de la dezertorii din 
vremea sovietică. Aceștia au dezvăluit faptul că, în 1958, liderul KGB-ului 
de la acea vreme, Aleksandr Şelepin, a primit sarcina de a moderniza 
serviciile de securitate. Ideea era elaborarea unor metode noi de a ataca 
Occidentul, prin utilizarea unor mijloace nemilitare. 


Şelepin i-a chemat înapoi în Uniunea Sovietică pe cei mai importanți ofițeri 
KGB de la posturile lor și s-a consultat cu ei pentru a găsi idei noi. Drept 


urmare, acesta a prezentat ideea răspândirii de informaţii născocite în mod 
organizat. Era o opţiune viabilă în raport cu războiul fizic din Occident și 
urma să îl rănească pe inamic până în măduva oaselor. 


Potrivit spuselor lui Wright, astfel a fost lansată una dintre primele 
campanii internaţionale de știri false organizate de KGB și era vorba despre 
deteriorarea închipuită a relaţiilor dintre China și Uniunea Sovietică. 


Tot prin aceeași perioadă, mai multe cazuri de „kompromat” rus (utilizarea 
informaţiilor private, compromițătoare, pentru a şantaja persoanele să își 
trădeze țările) au fost demascate de serviciile de securitate din vremea 
Războiului Rece. 


Într-unul dintre cazurile discutate de Wright, un funcţionar britanic 
homosexual, care își ţinea orientarea sub tăcere și care lucra în cadrul unor 
proiecte de apărare în materie de submarine cu guvernul britanic și cu 
NATO, a fost șantajat în Rusia. Rușii l-au ameninţat că urmau să îi demaște 
orientarea sexuală, dacă nu fura pentru ei documente confidenţiale. Ulterior, 
serviciile de informaţii din Occident l-au prins pe respectivul funcţionar, iar 
acesta a fost condamnat pentru trădare în Regatul Unit. 


În arhive au fost salvate mai multe documente istorice despre utilizarea de 
către Rusia a informaţiilor false în cadrul unor operaţiuni internaţionale de 
dezintegrare. Într-un document din anii 1960, filiera KGB din Estonia le 
oferă indicaţii agenţilor săi, să dezbine și să dizolve organizaţiile și 
grupurile pe care KGB-ul le catalogase drept „antisovietice”, iar aceasta nu 
doar în interiorul Uniunii Sovietice, ci și dincolo de graniţele sale. 


Metodele recomandate includeau alimentarea diferendelor dintre membrii 
grupării, discreditarea misiunii acesteia în ochii participanţilor, evidenţierea 
deosebirilor dintre lideri și membrii de rând, precum și intensificarea 
concurenţei naturale dintre membri. 


Un instrument esenţial utilizat de KGB atunci când dezbina comunităţi era 
transmiterea de materiale membrilor grupului, care erau de așa natură, încât 
să inducă sau să contribuie la procesele nocive din interiorul organizaţiei. 


Vladimir Putin e fost spion KGB și FSB. Acesta are o experienţă bogată în 
materie de spionaj internaţional și de operaţiuni de infiltrare și a activat 
vreme îndelungată în Germania de Est. Putin știe meseria de sabotare a 
caracterului unei persoane și a dus metodele KGB la următorul nivel: pe 
rețelele de socializare. 


În timpul mandatului său, regimul Putin a exploatat în mod sistematic atât 
mass-media rusească, cât și rețelele de socializare de la nivel internaţional, 
folosindu-le drept unelte menite să dizolve entităţile străine percepute ca 
fiind amenințări la adresa intereselor sale. 


Obiectivul trolilor ruși și al știrilor false este acela de a controla climatul de 
opinie și conștiința oamenilor la nivel internațional, la fel cum posturile de 
televiziune aflate sub imperiul regimului controlează minţile cetăţenilor din 
Rusia. 


Din punct de vedere tehnic, tehnologiile moderne de interferență străină 
ostilă sunt doar niște aplicaţii moderne ale vechilor metode folosite de 
serviciile de securitate ruse. 


RT și Sputnik, canalele de propagandă rusească din mediul internaţional, îi 
atacă pe criticii lui Putin, atât pe cei din Rusia, cât și pe cei din străinătate; 
trolii, programele de tip bot și memele promovau teorii ale conspirației prin 
care o acuzau pe Hillary Clinton că ar fi o infractoare, îl sprijineau pe 
Donald Trump la președinția SUA, blamau președinții cumpătaţi și care 
sprijineau drepturile omului din Occident, numindu-i naziști, iar hackerii 
Kremlinului atacă alegerile electorale libere din Occident și creează site- 
uri de denigrare care par a fi de pe plan naţional. 


Pe lângă trolii care lucrează la fabrica din Sankt Petersburg, mai sunt și 
agenţi de influenţă plătiți să umple reţelele de socializare cu injurii. 


Iar întreaga rețea de dezinformare este dirijată de Putin. 


O persoană care a luat parte la numeroase summit-uri mi-a împărtășit o 
relatare importantă în calitate de martor. Președintele Putin a citit un 
comunicat în cadrul unei conferinţe de presă organizate după întrunire. 


Cel mai probabil, comunicatul respectiv era bazat pe o ciornă elaborată de 
asistenții săi, însă era evident că Putin o corectase și completase el însuși. 


Dacă cineva crede că Putin e controlat de vreo mașinărie, această relatare 
dovedește contrariul. Putin însuși formulează chiar și cele mai 
fundamentale mesaje cu privire la politicile Rusiei, care sunt apoi 
răspândite către presa din întreaga lume. 


În 2006, pe când studiam la Universitatea de Stat din Moscova, aș fi 
apreciat dacă m-ar fi învăţat cineva chiar și noţiunile de bază ale războiului 
informaţional rus. Ulterior, în cariera mea de investigator și de ţintă a 
războiului informaţional rus, aceste cunoștințe mi-ar fi fost de ajutor mai 
mult decât analiza propagandei anti-Finlanda din ziarul de stat rus. 


Insă nici citirea articolelor respective n-a fost chiar degeaba. 


CAPITOLUL 8 


Reporterii 


Jurnalistul norvegian Thomas Nilsen trecea granița din Norvegia în Rusia în 
interes de serviciu la 8 martie 2017. 


Cu toate acestea, paznicii serviciului de securitate rus FSB de la vama 
Borisoglebsk, punctul de trecere a frontierei cu Norvegia, l-au informat pe 
acesta că era o ameninţare la adresa securităţii naţionale a Federaţiei Ruse și 
nu l-au lăsat să intre în ţară. 


Thomas Nilsen este un jurnalist respectat și expert în materie de Arctica și 
Rusia. Acesta se află la conducerea serviciului internațional de știri 
Independent Barents Observer și este unul dintre experţii de top ai 
Norvegiei în ceea ce privește securitatea nucleară și submarinele Rusiei. 


Nilsen locuiește în Kirkenes, un orășel-port care pare a fi plin de armonie, 
aflat într-un loc remarcabil, pe o peninsulă stâncoasă din partea cea mai 
nord-estică a Norvegiei. 


Jurnalistul trecuse același punct de frontieră de nenumărate ori fără nicio 
problemă, încă din vremea când agenţii de la vamă încă reprezentau un stat 
numit Uniunea Sovietică. 


În acea zi din martie, Nilsen se pregătea să conducă o delegaţie a 
Comitetului pentru afaceri externe din cadrul Parlamentului danez la 
Murmansk, unul dintre cele mai nordice orașe ale Rusiei și cel mai mare 
oraș aflat deasupra Cercului polar arctic. 


Situată pe malurile neșlefuite ale Oceanului Arctic, regiunea Murmansk din 
Rusia este importantă din punct de vedere strategic pentru Kremlin. În 
timpul Războiului Rece, era zona fierbinte unde erau ţinute submarinele 
nucleare și spărgătoarele de gheaţă ale Uniunii Sovietice. 


In zilele noastre, baza navală de la Murmansk găzduiește Flota nordică a 
Rusiei. Majoritatea submarinelor nucleare ale Rusiei au baza în această 
regiune. 


Regimul Președintelui Vladimir Putin are mari ambiţii în ceea ce privește 
Oceanul Arctic, cantităţile mari de petrol și de gaze și rutele sale de 
transport pe apă. În planul lui Putin de a cuceri Arctica, Murmansk e 
punctul-cheie. 


În ceea ce îl privește pe Thomas Nielsen, controlul de la Vama Borisoglebsk 
a început precum orice alt control de rutină. Ofiţerul FSB de imigrație i-a 
luat pașaportul, a introdus datele sale în sistem și i-a adresat întrebarea 
obligatorie: unde se deplasa? 


„La Murmansk”, i-a răspuns Nielsen. 


Ofiţerul FSB a continuat: „Ce treburi aveţi acolo?” „Fac reportaje”, a 
răspuns Nielsen. 


De regulă, situaţia în care un reporter străin care trece granița pentru a lucra 
în nord-estul Rusiei este verificată de doi funcționari diferiți ai FSB în 
materie de imigrație, ambii ruși. Ca de obicei, primul ofiţer și-a chemat 
superiorul să îl verifice și el pe Nielsen. 


Insă, de îndată ce superiorul respectiv a intrat și a aruncat o privire la 
ecranul calculatorului, controlul de rutină s-a încheiat. 


Acesta i-a luat pașaportul lui Nielsen, i-a cerut politicos să iasă din rând și l- 
a însoțit către biroul din spate. Nilsen a bănuit că ar putea avea soarta 
cunoscută a multor alţi reporteri din regiunea Barents: ar fi fost obligat să 
răspundă la întrebările exhaustive ale ofițerilor cu privire la scopul 
călătoriei sale. Nilsen s-a gândit că, după interogatoriu, ar urma să intre în 
Rusia în voie. 


Ajunși în birou, trei ofițeri FSB i-au spus să ia loc. După aceea, într-un mod 
formal, i s-au adus la cunoștință veștile, în limba rusă. Potrivit alineatului 
27 al legislaţiei rusești privind intrarea și debarcarea în Federaţia Rusă, lui 


Nilsen nu i se poate permite să intre pe teritoriul ţării. 'Temeiul comunicat a 
fost „siguranţa statului”. 


Thomas Nilsen a întrebat de ce chiar el era considerat o ameninţare la 
siguranța naţională a Rusiei. Ofițerii au susținut că nu știau. În schimb, 
aceștia l-au încurajat să contacteze Consulatul General Rus din Kirkenes 
pentru a afla informaţii suplimentare. 


FSB i-a comunicat lui Nilsen că interdicţia în ceea ce îl privește urma să fie 
în vigoare următorii cinci ani. Dacă încerca să intre în Rusia prin orice 
punct de trecere a frontierei, ar fi fost considerat „infractor”. 


Având în continuare un comportament politicos și profesionist, funcţionarii 
i-au înmânat lui Nilsen un document în care erau prevăzute condiţiile 
interdicţiei. I s-a solicitat să semneze actele, să părăsească punctul de 
trecere a frontierei și să se întoarcă în Norvegia. 


„Pe baza însemnelor de pe uniforme, erau ofițeri de rang înalt”, spune 
Nilsen. 


Între timp, tovarășilor săi danezi de călătorie li s-a permis să părăsească 
Rusia în condiţii normale. Însă Nilsen a trebuit să facă autostopul înapoi 
până la partea norvegiană a vamei, întrucât nu e permisă deplasarea pe jos 
în zona de frontieră. 


Cei de la FSB i-au interzis în mod expres să se urce într-un autoturism rus. 


După ce a așteptat preţ de cinci minute, un șofer norvegian care se întorcea 
de la Nikel, o așezare industrială rusească aflată în apropiere, unde fusese să 
alimenteze mașina, l-a luat pe Nilsen și l-a dus acasă la Kirkenes. 


Faptul de a declara în mod oficial că o persoană e o ameninţare la adresa 
siguranţei naţionale presupune o acuzaţie indirectă gravă. Prin definiţie, în 
Rusia, „amenințările la adresa siguranţei statului” includ diverse infracţiuni 
grave, precum spionajul sau terorismul. 


Cu siguranță că Nilsen nu spionase pe nimeni și nici nu plănuise atacuri 
teroriste împotriva Rusiei. De fapt, acesta e un cetăţean atât de serios, încât 


nici măcar nu a primit o amendă pentru depășirea vitezei regulamentare. 


Cu toate acestea, interdicţia de călătorie nu a fost pe deplin o surpriză. 
Înainte de incidentul de la graniță, Nilsen și colegii săi jurnaliști fuseseră 
țintele mai multor operaţiuni ostile din partea Rusiei. Operațiunile fuseseră 
lansate pentru a le sista activitatea jurnalistică. 


Acum, FSB-ul îl acuza pe Nilsen că ar fi o ameninţare la adresa siguranţei 
naţionale a Rusiei. Interdicţia de călătorie în Rusia i-ar afecta grav 
capacitatea lui Nilsen de a realiza pe viitor reportaje pe subiecte legate de 
această ţară. 


Se pare că idealurile lui Nielsen privind reportajele independente și de 
înaltă calitate, precum și libertatea presei în general, se băteau cap în cap la 
un nivel profund cu idealurile infamei structuri de securitate de la Kremlin. 


„Kremlinul îi consideră pe mulţi jurnaliști drept ameninţări la adresa a ceea 
ce înțelege FSB-ul ca fiind siguranţa statului. Jurnalismul este piatra de 
temelie a tuturor societăților în curs de dezvoltare astfel că, din perspectiva 
FSB-ului, jurnalismul ameninţă siguranţa naţională a Rusiei. Aici în 
regiunea Arctica, jurnalismul este esenţial în ceea ce privește construirea 
unor relaţii trainice între granițe. Poate că FSB-ul nu vrea asta”, afirmă 
Nilsen. 


Interdicţia ilegală pe cinci ani nu doar că îi restricționează lui Nilsen 
întrevederile în interes profesional, dar îi interzice de asemenea și 
deplasările de ordin personal în Rusia. 


Prin urmare, acesta a decis să nu își lase viitorul în mâinile serviciilor de 
securitate ruse și s-a hotărât să afle exact motivul pentru care era considerat 
o ameninţare la adresa Federaţiei Ruse. 


Pentru a face acest lucru, precum și pentru a încerca să anuleze această 
decizie dubioasă, Nilsen, jurnalist pasionat și un bărbat demn, a văzut o 
singură cale: să dea în judecată entitatea care a pus în aplicare interdicția 
ilegală de călătorie în ceea ce îl privea, FSB-ul. 


KKK 


Norvegia se numără printre primele cinci țări în ceea ce priveşte indicii 
globali care măsoară anual democraţia și libertatea presei. 


În Norvegia, utilizarea înţeleaptă a veniturilor generate de exporturile de 
petrol reprezintă un factor esenţial în ceea ce privește crearea unuia dintre 
statele cele mai înstărite și mai lipsite de corupţie din lume. Spre deosebire 
de majoritatea ţărilor europene care se învecinează cu Rusia, Norvegia se 
bucură de independenţă totală față de energia rusească. 


Ţară stabilă, liberă și sigură, Norvegia garantează condiţii de muncă unice 
pentru platformele de știri, cum ar fi Independent Barents Observer 
(Observatorul Independent din Barents), deţinută de Thomas Nilsen și de 
colegul său, Atle Staalesen. Site-ul publică zilnic articole amănunțite din 
Regiunea Arctica, atât în limba engleză, cât și în rusă. 


„Autocenzura e singurul lucru pe care nu-l aducem niciodată cu noi la 
birou. Nu-i permitem să intre pe ușă”, ne-a spus Nilsen în redacţia ziarului 
din Kirkenes. 


Pe perete atârnă o hartă de hârtie care prezintă zonele vaste acoperite de 
redacţia lui Nilsen: cele mai nordice părți ale Norvegiei, Rusiei, Finlandei și 
Suediei, care alcătuiesc o regiune numită Barents, deasupra acesteia 
situându-se Oceanul Arctic. 


Între Kirkenes și Polul Nord se află peste 3 000 de kilometri de mare cu ape 
îngheţate și letale. La jumătatea distanţei dintre redacţie și Polul Nord se 
află Svalbard, arhipelagul de gheață demilitarizat de o frumuseţe care-ţi taie 
respiraţia. 


Iniţial, Nilsen și Staalesen, prieteni de aproape două decenii, s-au mutat la 
Kirkenes doar din pricina faptului că se afla aproape de Rusia. Din afară, 
Kirkenes îţi pare a fi un orășel-port liniștit din zona nordică, unde locuiesc 
câteva mii de locuitori, iar indicatoarele rutiere sunt scrise și în norvegiană 
și în rusă. 


Nilsen și Staalesen consideră că Kirkenes e un laborator cu caracter unic și 
locul de joacă al serviciilor de securitate ruse. 


Dacă priveşti puţin dincolo de suprafaţa liniștită a orașului, dai de tensiunile 
politice cu mize ridicate și de conflictele privind dominaţia energetică. Din 
anii 1960, Norvegia își obține bogăţiile din zăcămintele de petrol și de gaze 
din Platforma continentală norvegiană, care se află de-o parte și de alta a 
continentului și se întinde înspre Marea Barents, situată în fața orășelului 
Kirkenes. 


„Rosneft”, gigantul petrolier deţinut de statul rus, caută să dobândească 
partea sa din bogăţiile de petrol ale Norvegiei. 


„Kirkenes e o mină de aur pentru jurnaliștii de investigaţii”, spun Nilsen și 
Staalesen. 


De aceea, în 2002, pe când se aflau la masa din bucătăria lui Staalesen, cei 
doi prieteni au decis să pună bazele Barents Observer. Prin platforma 
lansată, doreau să publice știri despre Arctica, produse chiar în inima 
regiunii. Cei doi au decis să urmeze îndeosebi evoluţiile din industria 
energetică a regiunii, precum și subiecte economice, politice și de mediu. 


Cooperarea cetăţenilor este înrădăcinată din punct de vedere istoric în 
esența regiunii Barents. Iniţial, cooperarea din Barents a fost formată în 
vederea sprijinirii democraţiei, a cetăţenilor, a drepturilor omului și a 
libertăţii mass-media, mai ales în fosta Uniune Sovietică. În 1993, după 
destrămarea Uniunii Sovietice, reprezentanţii celor mai nordice ţinuturi ale 
Suediei, Finlandei, Rusiei și Norvegiei au semnat un tratat de cooperare la 
Kirkenes. După ce politica de la nivel mondial s-a schimbat drastic, 
locuitorii regiunii au vrut să își consolideze legăturile și să asigure 
stabilitatea din zonă. 


Nilsen și Staalesen și-au creat site-ul pentru a răspunde aceleiași necesități: 
să aducă laolaltă oamenii și să partajeze informaţii relevante dincolo de 
toate graniţele. 


„Rușii, norvegienii, finlandezii și suedezii trăiesc aproape unii de ceilalți. 
Cu toate acestea, din punct de vedere cultural, economic, societal și etnic, 


oamenii care trăiesc de-o parte și de alta a graniţelor din regiunea Barents 
sunt extrem de diferiți. Noi am vrut să sporim nivelul de înţelegere dintre 
oameni”, spune Staalesen. 


Treptat, prietenii și-au dezvoltat serviciul online. În 2005, când relațiile 
diplomatice dintre Rusia și celelalte țări din regiunea Barents păreau a fi 
stabile, Staalesen a primit o ofertă de slujbă. 


Secretariatul părții norvegiene din regiunea Barents, a cărui misiune este 
promovarea și realizarea colaborării comerciale dintre Rusia și Norvegia, 
era instituţia interesată să îl angajeze. 


Având sediul la Kirkenes, Secretariatul este deținut și condus de trei judeţe 
nordice ale Norvegiei: Nordland, Troms și Finnmark. Factorii de decizie din 
cadrul Secretariatului sunt politicieni și guvernatori locali. 


Instituţia este finanțată de Ministrul norvegian al Afacerilor Externe, iar 
Secretariatul finanţează, la rândul său, proiectele comune ale societăților 
norvegiene și ruse. 


De la începutul anilor 2000, Secretariatul a finanţat mii de proiecte 
transfrontaliere, inclusiv unele proiecte care implică societatea petrolieră 
norvegiană Statoil și Rosneft, gigantul petrolier deținut de statul rus. 


După ce Staalesen a acceptat oferta, dreptul de proprietate asupra Barents 
Observer a fost transferat Secretariatului. În acele vremuri, serviciul de știri 
și noul său patron lucrau împreună în mod unitar și ajutau site-ul să se 
dezvolte mai departe. 


La mijlocul anilor 2000, nu existau deloc fricţiuni în ceea ce privește 
relațiile ruso-norvegiene. Reprezentanţii Secretariatului au considerat că 
site-ul de știri contribuia la progresele înregistrate de legăturile create în 
regiune. Deciziile cu privire la reportajele realizate de Barents Observer 
erau luate chiar de jurnaliști, așa cum e și normal în mass-media de 
pretutindeni. 


Serviciul a fost extins și mai mult. În 2009, Thomas Nilsen a fost numit 
redactor-șef, iar Trude Pettersen s-a alăturat echipei în calitate de reporter. 


Site-ul a fost descoperit de noi cititori din țările nordice și din Rusia. În 
Rusia, publicul atras provenea în principal din zonele Murmansk și 
Petrozavodsk, aflate în apropierea graniţei cu Finlanda. 


Numeroase articole postate de Barents Observer au fost republicate și 
răspândite pe posturile mass-mediei rusești care, la acea vreme, nu erau 
ținute din scurt de regim atât de tare ca în prezent. 


Lista cu posibile explicaţii referitoare la motivul pentru care Barents 
Observer a devenit un ghimpe în coasta FSB-ului rus e lungă. 


Printre acestea se numără cititorii numeroși din Rusia, ori subiectele de 
reportaje alese. 


NU E DOAR O BENZINĂRIE OBIŞNUITĂ 


Unul dintre subiecţii monitorizaţi constant de reporterii de la Barents 
Observer este Rosneft, gigantul petrolier deținut de Rusia. 


Redactorul-șef Nilsen descrie Rosneft drept elementul principal al 
activităților Rusiei din Arctica. „Istoria ne spune că Rosneft are o 
importanţă vitală pentru Kremlin.” 


Rosneft este cea mai mare companie petrolieră din Rusia și cea mai mare 
companie petrolieră cotată la bursă din lume. Mulţi experţi convin asupra 
faptului că este posibil ca resursele de petrol ieftin ale Rusiei să fie pe 
terminate. Prin urmare, trebuie să pompeze petrol din zone mai reci, mai 
îndepărtate și aflate la o adâncime mai mare. 


Rosneft vrea să se extindă în Norvegia, unde sunt zăcăminte promițătoare 
de petrol neexploatate. Însă cea mai mare companie petrolieră a Rusiei nu e 
doar o benzinărie obișnuită. Pe lângă operaţiunile de foraj și de comerţ cu 
petrol, Rosneft promovează ambițiile politice crescânde ale Kremlinului în 
Norvegia și în alte zone mai îndepărtate din Arctica. 


Se știe despre Rosneft că e un sac fără fund. De fapt, regimul lui Putin a 
decis să preia forțat Yukos, o companie petrolieră privată deţinută de Mihail 
Hodorkovski, să îl condamne pe acesta la închisoare pentru niște acuzații 
politice inventate și să vândă Yukos la un preţ derizoriu companiei Rosneft 
în cadrul unei licitaţii aranjate, aceasta înainte ca Rosneft să înregistreze 
succesul din prezent. 


Proprietarul de facto a Rosneft este regimul condus de președintele 
Vladimir Putin. In ultimii ani, compania a fost vaca de muls a celor din 
cercul apropiat al lui Putin: siloviki, agenţii serviciilor de securitate. 


Directorul executiv al Rosneft este agentul FSB Igor Sechin, al cărui 
consilier apropiat e alt ofițer format în cadrul academiei FSB, Andrei 
Patrușev Jr. 


În Rusia, numeroși ofiţeri ai FSB-ului, la fel ca agenţii predecesorului KGB 
din vremea Uniunii Sovietice, sunt promovați și ajung să lucreze în cadrul 
societăților. Aceștia primesc salarii în mod simultan, atât de la agenţia de 
securitate, cât și de la societatea respectivă. 


Sistemul numit „dubla funcţie” asigură faptul că societățile cu personal din 
cadrul FSB deservesc mereu nu doar interesele acţionarilor, ci și pe cele ale 
regimului rus. 


Președintele Rosneft, Igor Sechin, este recunoscut drept al doilea cel mai 
puternic om în stat după președintele Putin. Strânsa cooperare dintre Putin 
și Sechin continuă din 1994, iar Sechin a ocupat funcţii înalte atât în 
administraţia lui Putin, cât și în cea a lui Dmitri Medvedev. 


În timpul celui de al doilea mandat al lui Sechin în calitate de viceprim- 
ministru, FSB-ul a înfiinţat departamentul „P”, care se ocupa de activităţile 
industriale, îndeosebi de afacerile profitabile cu petrol. În același an, în 
2004, Sechin a fost promovat la funcţia de președinte al Consiliului de 
administraţie al Rosneft. 


După doar doi ani, Rosneft a mai primit mână de lucru direct de la sediul 
FSB aflat la Moscova, în Lubianka: Andrei Patrușev Jr., directorul adjunct 


al „Diviziei petroliere” a Rosneft și consilierul lui Sechin, a început și el să 
lucreze pentru Rosneft. 


Ulterior, președintele Putin i-a acordat lui Patrușev Jr. un Ordin de Onoare 
pentru realizările sale profesionale. 


În 2006, Rosneft a început să plănuiască operaţiunile de foraj din câmpul 
Shtokman din regiunea Arctica din Rusia, în cooperare cu societatea 
rusească Gazprom, o altă companie rusească de gaze, în al cărei Consiliu de 
administraţie se afla tot Patrușev Jr. 


Rosneft, companie deţinută de statul rus, nu se poartă cu mănuși cu clienţii 
săi. Compania operează pe tot mapamondul, de exemplu în Venezuela, 
Cuba, Canada, SUA, Brazilia, Turkmenistan, Georgia, Belarus, Ucraina, 
Indonezia și Irak. 


Georgia și Ucraina au trebuit să se apere împotriva atacului militar al 
Rusiei. Turkmenistan și Belarus sunt foste dictaturi ale Uniunii Sovietice, 
care n-au reușit să găsească o cale de a se elibera din lesa Kremlinului. 


Un potenţial client al Rosneft deschide ușa către un volum nemăsurat de 
operațiuni FSB în materie de politici energetice și croiește o scurtătură 
pentru agenţii FSB care fac lobby în numele intereselor celor din anturajul 
lui Putin, chiar pe teritoriul clientului. 


Uneori, agenţii FSB acţionează în calitate de membru al conducerii 
superioare din cadrul unei companii petroliere, alteori în calitate de 
diplomat. Pentru a asigura contractele, aceștia demarează operaţiuni 
agresive de influenţă, care îi vizează atât pe principalii factori de decizie, 
cât și pe membrii publicului. 


Odată încheiate contractele, Rosneft, companie condusă de „siloviki”, are 
un canal de impact direct de facto asupra aspectelor energetice interne ale 
țării, cum ar fi preţurile și disponibilitatea. Iar atunci când temperatura din 
casele votanţilor din iernile geroase ori slujbele bine plătite ale localnicilor 
din sectorul energetic se află în mâinile Rosneft (controlată de FSB-ul rus), 
amestecul FSB în afacerile interne ale ţărilor devine o treabă periculos de 
simplă. 


Probabil că ziarul online condus de Thomas Nilsen și de Atle Staalesen este 
singurul din mass-media care a urmărit în mod sistematic absolut fiecare 
evoluţie semnificativă legată de Rosneft din Arctica. 


În plus, publicau ştiri bazate pe fapte reale despre aceasta, atât în engleză 
cât și în rusă. 


BĂUTORII DE CEAI 


E imposibil să identifici un incident specific care a declanșat operațiunile 
aferente FSB împotriva ziarului Barents Observer. 


S-ar putea ca publicarea știrilor în limba rusă pentru publicul rus să fie unul 
dintre factori. De la începutul secolului, regimul lui Putin a exploatat 
majoritatea mijloacelor mass-media din Rusia, transformându-le în 
amplificatoare pentru vocea regimului. 


Jurnaliștii de investigaţii care critică regimul sunt uciși în Rusia cu 
impunitate, iar segmente mari ale publicului rus rămân fără niciun acces la 
informaţii bazate pe fapte, prezentate în limba rusă, care vizează corupţia și 
fărădelegile săvârșite de liderii lor politici. 


„In multe cazuri, serviciilor de securitate ruse nici nu le pasă de ce se scrie 
despre ei la Londra. Îi interesează ce se scrie în Rusia, iar ziarul nostru este 
citit de multă lume din partea de nord-vest a Rusiei”, spune Nilsen. 


Un alt factor declanșator e posibil să fi fost valorile jurnalistice după care se 
ghidează știrile scrise de cei de la Barents Observer: jurnalism de calitate 
bazat pe fapte, urmând idealurile occidentale ale libertăţii presei. 


Atunci când prezintă reportaje din Rusia, Staalesen, Pettersen și Nilsen 
invocă adesea aspecte și opinii care sunt blocate de mass-media rusească 
controlată de Kremlin. Aceștia vor să creeze o platformă pentru cei oprimaţi 
în Rusia lui Putin. 


Îndeosebi, ziarul prezintă ştiri despre organizaţiile neguvernamentale care le 
țin piept autorităţilor ruse și le ajută să își facă vocea auzită. Jurnaliștii le 
iau interviuri activiștilor în materie de drepturile omului de pe plan local și 
politicienilor din opoziţie, precum și membrilor comunităţii persoanelor 
lesbiene, homosexuale, bisexuale și transgen din Rusia. 


Prin furnizarea unei platforme pentru servicii pe care Kremlinul le-a 
catalogat drept contrare sau „propagandă gay”, interesele ziarului lui Nilsen 
contravin profund cu cele ale FSB-ului. 


Înainte să înceapă necazurile celor de la Barents Observer, aceștia făcuseră 
reportaje despre chinul prin care trecuse un blogger popular din Murmansk, 
pe nume Aleksandr Serebryanikov, cunoscut de asemenea sub porecla de 
internaut, Blogger51. 


Pe blogul său, Serebryanikov divulgă informaţii privind faptele de corupţie 
ale guvernului local. În 2011, acesta a publicat fotografii cu un submarin 
nuclear care a luat foc în Murmansk. 


Anul următor, autorităţile regionale au inventat un caz penal împotriva lui 
Serebryanikov, iar acesta a fost acuzat de extremism. Oficialităţile au găsit 
o fotografie în care acesta purta o caschetă de soldat și au încercat să o 
folosească drept dovadă a „extremismului” său. 


Cazul din instanţă nu a ţinut, întrucât nu s-a putut dovedi că Serebryanikov 
era extremist. 


Cu toate acestea, ca și cum tradiţia Uniunii Sovietice de a trimite disidenții 
politici în instituții pentru boli mentale nici n-ar fi încetat să existe, 
oficialitățile ruse au conchis că Serebryanikov necesita o „evaluare 
psihiatrică”. 


Prin urmare a fost dus pentru a i se face o astfel de evaluare. 


Niciunul dintre marile mijloace mass-media rusești nu a prezentat știrea 
evidentă, și anume încălcarea drepturilor omului. Insă Barents Observer a 
făcut-o. Jurnaliștii au publicat o serie de articole detaliate, inclusiv în limba 
rusă. 


„Pentru noi e important să sprijinim pe cineva ca el, care face blogging pe 
cont propriu. El face slujba pe care nu o fac mjiloacele mass-media 
controlate de statul rus”, spune Nilsen. 


Spionii ruși îi aveau deja în vizor pe Staalesen, Pettersen și Nilsen chiar 
dinainte să înceapă problemele lor din Norvegia. 


Uneori, atunci când jurnaliștii se întâlneau cu sursele lor rusești la 
Murmansk, observau că sunt urmăriți. 


Tehnica de urmărire nu îi vizează doar pe jurnaliști. In schimb, este utilizată 
și împotriva diplomaților străini și a angajaţilor din cadrul organizaţiilor 
occidentale cu sediul în Rusia. 


„Ocazional, apărea un bărbat care bea ceai la o masă din apropiere. Se 
pricep foarte bine să îţi arate care e obiectivul lor: ideea e să fie văzuți atât 
de noi, cât și de sursele noastre”, mai spune Nilsen. 


„Băutorii de ceai” n-au reușit niciodată să creeze o mare tevatură. Barents 
Observer este construit pe principiul transparenţei și pe ideea fluxului liber 
de informaţii. Toate sursele informaţiilor prezentate în reportaje sunt 
publice oricum, iar sursele anonime nu sunt utilizate în vederea garantării 
legitimităţii și a credibilităţii ştirilor. 


Unii cititori pun la îndoială articolele din și despre Rusia și le cataloghează 
drept știri false. 


„Prin faptul că furnizăm sursele, cititorii pot evalua ei înșiși credibilitatea și 
autenticitatea articolelor. Fiind deschiși, considerăm că FSB-ul ar putea 
chiar să înveţe câte ceva despre valoarea norvegiană a accesului liber la 
cunoștințe și informaţii. Poate că suntem naivi.” 


Cu toate acestea, graţie „băutorilor de ceai” ruși, Nilsen și colegii săi au pus 
în aplicare norme mai stricte de securitate a informaţiilor și de protecţie a 
surselor. În prezent, aceștia își notifică contactele și persoanele pe care le 
intervievează cu privire la faptul că e posibil ca informaţiile lor să fie 
divulgate în urma unor spargeri informatice sau breșe în materie de 
comunicaţii. 


Deocamdată, nu au făcut niciun anunţ cu privire la tentative relevante de 
spargeri informatice. 


Expertiza importantă a celor de la Barents Observer cu privire la Arctica și, 
mai ales, în materie de chestiuni rusești, industria apărării, aspecte legate de 
siguranță și securitate nucleară, este extrem de apreciată în rândul 
jurnaliştilor din arealul Mării Barents. Datorită faptului că reportajele lor 
sunt de înaltă calitate și sunt adesea citate de alte posturi mass-media, cei de 
la Barents Observer au un rol semnificativ în calitate de lider de opinie. 


Prima preluare a unui citat a venit din partea celor de la The New York 
Times, în 2012. La începutul războiului civil din Siria, Barents Observer a 
primit un pont despre un transport civil secret de marfă al rușilor. Trei 
elicoptere de luptă noi-nouţe au fost transportate de la sediu Flotei de nord, 
aflată la Severomorsk, la Murmansk, iar de acolo mai departe, în Siria. 


Potrivit prietenilor, niciuna dintre investigaţiile acestora nu putea fi 
catalogată drept „prea sensibilă”, deci supărătoare pentru Kremlin. Ba, din 
contră: aceștia nu au divulgat niciodată secrete de stat ruse sau alte date care 
ar fi putut compromite siguranţa naţională a Rusiei. 


Resursele celor de la Barents Observer sunt reduse, astfel că posibilităţile 
acestora de a desfășura investigaţii sunt foarte limitate. 


„Unele dintre articolele noastre ar putea include aspecte cu caracter sensibil 
însă, în general, prezentăm imaginea în ansamblu și, uneori, includem 
componente militare”, spune Staalesen. 


De pildă, acesta menţionează investiţiile masive ale Rusiei în armata sa în 
imediata vecinătate a Norvegiei și Finlandei. 


„Ne ocupăm și de asta, însă n-am făcut săpături prea adânci. De fapt, chiar 
am investigat prea puţin treaba”, spune Staalesen. E posibil ca victoriile în 
materie de știri să fi contribuit la campania de influenţă care i-a vizat pe 
Staalesen și pe Nilsen. 


Insă, în final, ofensiva deschisă a unui diplomat rus în fața comunităţii 
internaţionale a jurnaliștilor a fost lansată la puţin timp după ce Nilsen 


scrisese un anumit articol. 


CONSULUL GENERAL 


La mai puţin de o lună după ce Rusia anexase ilegal peninsula Crimeea de 
la Ucraina, Nilsen a scris un editorial cuprinzător cu titlul „Cooperarea din 
regiunea Barents în noua eră periculoasă a lui Putin”. 


In articolul respectiv, Nilsen analizează influența negativă generală pe care 
o cauzase agresiunea Rusiei lui Putin și pe care o va provoca pe viitor în 
regiunea Barents. 


Bazat pe fapte verificate, editorialul prezintă ostilitățile recente ale 
regimului Putin împotriva organizaţiilor cetățenești, a bloggerilor din 
opoziţie și a mass-mediei critice din Rusia. 


Nilsen afirmă faptul că agresiunea Kremlinului ar genera teamă care, la 
rându-i, ar determina instituţiile, întreprinderile, structurile de stat și 
cetățenii să își piardă interesul în ceea ce privește cooperarea cu Rusia. E 
posibil ca activităţile Rusiei să submineze relaţiile interpersonale create pe 
parcursul a 21 de ani de cooperare în regiunea Barents. 


Editorialul concluziona faptul că declaraţiile lui Putin nu îndeamnă oamenii 
să participe la cooperarea regională care, din punct de vedere fundamental 
și potrivit unui acord semnat la începutul anilor 1990 de toate ţările din 
regiunea Barents, le este deschisă tuturor. 


In editorial, Nilsen menţionează de două ori anexarea Crimeii de către 
Rusia. 


In retrospectivă, acesta consideră că mulți din Europa au privit Crimeea 
drept o schimbare a comportamentului Rusiei. Insă cei care lucraseră în 
Rusia au observat schimbarea mult mai devreme. 


„Putin luase măsuri drastice împotriva mass-mediei și a societăţii civile, 
băgase cetăţeni la închisoare pentru că protestaseră împotriva realegerii sale 


în calitate de președinte introdusese noi legi cu privire la agenţii străini. 
Crimeea era urmarea evoluţiilor inteme pe termen lung ale Rusiei.” 


La aproape trei săptămâni de la publicarea editorialului lui Nilsen în 
Barents Observer, la finele lunii aprilie 2014, aproximativ 100 de jurnaliști 
din Suedia, Norvegia, Rusia și Finlanda s-au deplasat la Kirkenes pentru a 
participa la o conferință. Subiectul era libertatea de exprimare. 


Comunitatea jurnaliştilor din Arctica, cu rădăcini în era sovietică, se 
întrunește anual pentru a discuta despre evoluţiile din plan regional. Sunt 
invitați și vorbitori din afara comunităţii jurnalistice, pentru a furniza 
expertiză și perspective. 


În cadrul conferinţei privind libertatea de exprimare, un fotojurnalist rus și- 
a împărtășit experiența când fusese arestat de Poliţie, mai întâi la 
Murmansk, apoi la Moscova. Atât poliţia din Kirkenes, cât și funcţionari 
din județul norvegian au susținut prezentări. Spiritul conferinţei era unul 
pozitiv și constructiv. Însă atmosfera s-a schimbat când Consulul General 
Mihail Noskov, diplomat rus la Kirkenes, a urcat pe scenă și a susținut un 
discurs. 


Noskov a acuzat și atacat ziarul Barents Observer fără milă. Mai exact, 
acesta s-a concentrat asupra știrilor privind anexarea Crimeii de către Rusia. 
Noskov a afirmat arogant: „Indiscutabil, ar trebui cu toţii să știm că a fost 
vorba nu de o anexare, ci de o reunificare”. 


În plus, acesta a susținut că reportajele celor de la Barents Observer „aduc 
atingere relaţiilor bilaterale dintre Rusia și Norvegia”. Potrivit Consulului, 
articolele de pe site „reprezintă și ar putea fi percepute drept” opiniile 
guvernului Norvegiei. 


„Având în vedere faptul că Barents Observer este deținut și finanţat de 
Secretariat, care este o structură guvernamentală”, a afirmat Noskov, 
„dreptul de proprietate și finanţarea se reflectă în conţinutul jurnalistic al 
ziarului”, a adăugat Consulul general. 


Preţ de peste o jumătate de oră, acesta a captivat pe deplin atenţia încăperii 
pline de reporteri. 


Un reporter de la serviciul public finlandez de radiodifuziune Yle, pe nume 
Tapani Leisti, a ascultat acuzaţiile diplomatului rus și a scris un articol 
despre acestea. Conform celor scrise de Leisti, Noskov a spus că Barents 
Observer nu ar trebui să utilizeze acel tip de limbaj despre președintele 
Putin. 


„Potrivit spuselor Consulului rus, o denumire mai potrivită pentru site-ul de 
știri ar fi Observatorul de Rusia, întrucât scrie mult mai puţin despre 
celelalte țări din regiunea Barents comparativ cu Rusia. Noskov a refuzat să 
detalieze acuzaţiile atunci când publicul i-a solicitat acest lucru”, a scris 
Leisti. 


Discursul lui Noskov a șocat auditoriul. De îndată ce a terminat, un reporter 
rus s-a ridicat și i-a contestat spusele. Pentru a isca un conflict și mai mare, 
Consulul general a calificat întrebările jurnaliștilor drept „provocări la care 
nu va răspunde”. 


Cel acuzat, Thomas Nilsen, redactorul-șef al ziarului online Barents 
Observer, a răspuns. Acesta a subliniat în faţa Consulului importanţa 
temeliei standardelor occidentale privind libertatea de exprimare și 
producerea de știri și a clarificat structura de proprietate a portalului. 


„Am spus că redacţia se bucură de libertatea de a-și alege propriile subiecte, 
iar Consulul general nu va avea niciodată, dar niciodată, vreun control 
asupra acestora. l-am oferit și posibilitatea de a fi intervievat sau de a scrie 
propriul articol în care să își exprime punctul de vedere. Nu a răspuns la 
niciuna dintre remarcile mele”, spune Nilsen. 


Ulterior, Nilsen și Staalesen au analizat discursul lui Noskov. Era clar că nu 
fusese scris pe fugă în dimineaţa aceea pe când își bea cafeaua. În schimb, 
formulările, ţinta criticilor și cadrul ales fuseseră puse la cale în mod 
minuţios. 


Era evident că diplomatul nu acţiona independent, ci fusese instigat pe 
deplin de superiorii săi din cadrul Ministerului rus al Afacerilor Externe de 
la Moscova. Cel mai probabil, șefii lui Noskov citiseră măcar și dăduseră 
undă verde discursului în prealabil sau chiar îl scriseseră ei înșiși. 


Infama prezentare a declanșat un lanţ extraordinar de evenimente care a 
evoluat rapid în istoria presei nordice și care, ulterior, a dus la desfacerea 
contractului de muncă al lui Thomas Nilsen și la îngroparea variantei 
iniţiale a ziarului Barents Observer. 


O lună mai târziu, Thomas Nilsen și Atle Staalesen și-au ţinut întrevederea 
obișnuită cu patronii ziarului Barents Observer, Secretariatul Barents. 


Patronii respectivi sunt, în principal, politicieni: membri aleși ai 
Parlamentului judeţean regional și ai consiliilor celor mai nordice trei judeţe 
ale Norvegiei. Unii dintre aceștia sunt implicaţi în proiecte economice sau 
de afaceri cu societăţi care au sediul în Rusia. 


Cei doi au observat că respectivii patroni deveniseră precauţi. In cadrul 
întrunirii, aceştia au pus sub semnul întrebării independenţa jurnalistică a 
Barents Observer, practic reiterând acuzaţiile vagi ale Consulului General 
TUS. 


Patronii le-au cerut lui Nilsen și Staalesen să garanteze faptul că ziarul 
Barents Observer nu va mai scrie „niciodată” nimic care „să aducă atingere 
cooperării dintre Norvegia și Rusia”. 


„Momentul când patronii ne-au spus să nu mai prezentăm anumite subiecte 
a fost alarmant”, afirmă Nilsen. Nu s-a luat nicio decizie în cadrul întrunirii. 
Cu toate acestea, ca o reacție directă la afirmaţia falsă făcută de consulul 
rus, conform căreia Barents Observer reprezenta în mod oficial poziţia 
Norvegiei, patronii au introdus necesitatea unei restructurări organizatorice. 


Aceștia au reconfigurat modul de funcţionare al redacţiei. 


Nilsen, Staalesen și Pettersen ar trebui să adune sugestii în vederea 
reorganizării Barents Observer, pentru a-i conferi publicaţiei mai multă 
independenţă față de guvernanţa regiunilor. Potrivit patronilor, astfel, 
poziţia site-ului în calitate de mijloc mass-media liber ar fi mai puternică. 


Redacţia a acţionat conform dispoziţiilor și a început să elaboreze idei. 


AM MERS SĂ ÎNOTĂM LA POLUL NORD 


În august 2014 a fost lansat un nou proiect ruso-norvegian în materie de 
energie. Rosneft a început să exploreze patru zăcăminte de petrol în cadrul 
unei operațiuni comune cu societatea Statoil din Norvegia, în partea 
norvegiană a Mării Barents. 


Campania de explorare numită Pingvin („Pinguin”) a fost desfășurată în 
platforma continentală norvegiană, într-un loc pe care Rosneft l-a numit 
„cel mai promiţător și mai rodnic din Marea Barents”. 


Intre timp, Nilsen, Pettersen și Staalesen erau ocupați să conceapă noi 
modele organizatorice pentru a-i mulțumi pe patroni, care păreau a fi 
influenţaţi de atacurile Consulului General rus. 


Aceștia au prezentat propuneri: site-ul de știri putea fi ancorat chiar și mai 
tare în principiile de etică jurnalistică și editoriale ale industriei mass-media 
norvegiene. Redacţia urma să adopte în mod formal „Normele editorului”. 


De asemenea, au propus o nouă fundaţie sau companie căreia i-ar reveni 
exclusiv răspunderea în ceea ce privește producerea știrilor prezentate de 
Barents Observer. 


Aceștia și-au prezentat ideile consiliului de patroni și, în decembrie 2014, 
patronii au decis să le accepte pe toate; au convenit să consolideze tradiţiile 
jurnalistice și să îi furnizeze publicației Barents Observer mai multă 
independenţă editorială. 


„Voiau să demonteze toate afirmaţiile nedovedite, conform cărora Barents 
Observer ar fi fost finanţat și, astfel, controlat de statul norvegian”, declară 
Nilsen. 


Tocmai când Nilsen, Pettersen și Staalesen credeau că se vor putea 
concentra pe producerea de știri, următoarea întâlnire cu patronii din 
februarie 2015 a dat totul peste cap. 


Ideile care fuseseră acceptate anterior au fost respinse de această dată. 


„Am realizat că toate astea nu se întâmplau din greșeală sau din cauza 
vreunui accident politic, ci făceau parte dintr-un plan mai amplu, al cărui 
obiectiv era să reducă Barents Observer la tăcere.” 


Între timp, aceștia au continuat să scrie articole de știri. De exemplu, în 
primăvara lui 2015, Barents Observer a prezentat în exclusivitate încă o 
știre care a suscitat un mare interes politic internațional. De această dată, 
sursa era arhipelagul liniștit Svalbard. 


Teritoriul insular Svalbard din Norvegia este căminul urșilor polari. De 
asemenea, aici trăiesc o comunitate de cercetători arctici norvegieni și o 
așezare de aproximativ 500 de ruși și de ucraineni, care lucrează în industria 
cărbunelui. Așezarea rusească, numită Barentsburg, găzduiește un consulat 
rus, cea mai nordică misiune din lume. 


Suveranitatea Svalbardului este definită în Tratatul Svalbardului, care 
datează din 1920. Potrivit tratatului, arhipelagul Svalbard îi aparţine 
Norvegiei. Este o zonă demilitarizată, însă le oferă cetăţenilor tuturor țărilor 
semnatare acces neîngrădit la resursele naturale ale arhipelagului, inclusiv 
Rusiei. 


După ce Kremlinul a început să militarizeze Arctica, a declarat adesea că 
întâmpină dificultăţi în ceea ce priveşte acceptarea Tratatului Svalbardului, 
semnat de numeroase ţări. În general, Kremlinul și-a exprimat motivele de 
îngrijorare cu privire la norvegienii care guvernează Svalbard și a făcut 
referire la Tratat pentru a demonstra că oricine are drepturi egale de a 
pătrunde pe teritoriu. 


„Având în vedere faptul că rușii nu sunt de acord cu felul în care Oslo 
înțelege Tratatul Svalbardului, probabil că relația Norvegiei cu rușii din 
Svalbard este chestiunea cea mai sensibilă cu care ne confruntăm în 
Norvegia”, spune Staalesen. 


În 2014, la 260 de kilometri distanță față de punctul estic al Svalbardului, 
au început o serie de acţiuni. Armata rusă a început să construiască o bază 
militară disproporționat de mare în apropierea arhipelagului Rusiei, Franz 
Josef. 


Aflat pe insula Alexandra Land, complexul militar futurist de 14 000 m? 
numit „Nagurskoje” găzduiește echipamente militare, aeronave și rachete 
antiaeriene avansate. La bază se organizează periodic simulări de război, iar 
Barents Observer urmărește îndeaproape totul. 


În 2015, Longyearbyen, cel mai mare oraș din arhipelagul Svalbard, nu 
avea propriul punct de control al pașapoartelor. Suveranitatea spaţiului 
aerian al Svalbardului era controlată de navele pazei de coastă norvegiene și 
prin vizita anuală a unei fregate a marinei norvegiene. 


Însă în aprilie 2015, Nilsen a observat că viceprim-ministrul Federaţiei 
Ruse, Dmitri Rogozin, persoana responsabilă de industria de apărare rusă, 
s-a deplasat la Polul Nord. Rogozin face obiectul unor sancțiuni impuse de 
SUA, de Uniunea Europeană și de Norvegia, pentru faptul că a solicitat în 
mod public anexarea Crimeii. 


Pe lângă aceasta, Rogozin a dobândit notorietate în plan internațional, în 
calitate de utilizator activ pe reţelele de socializare. Pe Twitter, acesta și-a 
exprimat dorinţa ca japonezii să se sinucidă și a ameninţat Ungaria și 
România cu atacuri cu bombardiere. Interdicţiile de călătorie și sancțiunile 
impuse armatei și oficialităților ruse în ceea ce privește Ucraina l-au 
determinat să facă următoarele declarații pentru mass-media: „Tancurile n- 
au nevoie de nicio viză”. 


De această dată, Thomas Nilsen l-a prins pe Rogozin că disemina 
conţinuturi din deplasările sale pe Instagram și Facebook. Informaţiile 
respective dezvăluiau faptul că acesta făcuse o oprire la Barentsburg, în 
Svalbard, în drumul său către Polul Nord. 


Sancţiunile îi interzic în mod expres acestuia intrarea pe teritoriu norvegian. 


„Am preluat știrea și am scris reportaje care au generat interes în presa 
internaţională. Ministerul norvegian al Afacerilor Externe a aflat despre 
incident de la noi, când i-am sunat să comenteze cu privire la chestiune. 
Rogozin periclita relaţia oficială dintre Rusia și Norvegia, știind că 
deplasarea întreprinsă era sensibilă din punct de vedere politic”, afirmă 
Nilsen. 


Viceprim-ministrul Rogozin nu doar că s-a lăudat public de vizita sa 
neautorizată în zona demilitarizată interzisă, ci i-a mai și sfidat pe deasupra 
pe norvegieni. 


După călătorie, acesta a postat pe Twitter linkuri către articole apărute în 
Barents Observer și în alte mijloace mass-media, în care erau descrise 
încălcările sancţiunilor pe care le săvârșise și reacția Ministerului norvegian 
de Externe. Rogozin a și comentat știrile: „Sunt doar invidioși pe noi că am 
mers să înotăm la Polul Nord” și „degeaba mai fluturi pumnii după ce s-a 
încheiat lupta”. 


Barents Observer a prezentat și aceste comentarii postate pe reţelele de 
socializare. 


Ministerul norvegian al Afacerilor Externe a declarat public faptul că dorea 
o explicaţie din partea ambasadorului rus de la Oslo pentru călătoria lui 
Rogozin. 


După aceea, un alt politician rus de la nivel înalt a ațâţat debandada 
diplomatică și mai tare. Leonid Kalaşnikov, prim-vicepreședinte al 
Comisiei pentru afaceri externe a Dumei de stat din Rusia, a „contestat 
public suveranitatea Norvegiei asupra Svalbardului”. 


„Pentru Rusia, Marea Barents și întreaga regiune Arctica sunt, de fapt, 
singura cale de acces la două oceane. Nu ar trebui să răspundem în faţa 
nimănui, niciodată”, a declarat Kalașnikov. 


Cei de la Barents Observer au prezentat din nou știrea, fiind iar citați de 
mass-media internațională. 


După incident, Norvegia s-a răzgândit în privinţa legilor sale în domeniul 
imigrației și al aviaţiei. Până la vizita-surpriză făcută de Rogozin la 
Svalbard, numele și pașapoartele celor care intrau în arhipelag nu erau 
controlate. Însă, în prezent, oricine intră în Svalbard trebuie să îi informeze 
pe funcţionarii din serviciile de imigrare cu 48 de ore înainte de sosire. 
Aeronavele rusești care aterizează în teritoriu trebuie să le furnizeze 
oficialităților listele cu pasagerii. 


Cu un an înainte de provocarea lansată de Rogozin, un diplomat rus din 
Kirkenes acuzase pe nedrept reportajele întocmite de cei de la Barents 
Observer, spunând că aduceau atingere relaţiilor bilaterale dintre Rusia și 
Norvegia. De fapt, cei care aduceau atingere relaţiilor bilaterale ruso- 
norvegiene erau chiar politicienii ruși. 


Însă, cel mai probabil, articolele perspicace, multilingve și influente 
publicate de Barents Observer, care demascau felul în care factorii de 
decizie ruși de la nivel înalt încălcau în bătaie de joc sancţiunile, le-au 
înfuriat pe entitățile care le purtau pică celor de la platforma online de știri. 


Chiar luna următoare, patronii norvegieni ai Barents Observer au lansat un 
anunţ-bombă. 


AR FI INUTIL SĂ COMENTĂM CU PRIVIRE 
LA AFIRMAŢII FALSE 


Secretariatul părții norvegiene din regiunea Barents, organizaţia care punea 
mare preț pe relaţiile bune dintre Norvegia și Rusia, a venit cu o soluţie la 
problema pe care și-o crease singură, ca urmare a operaţiunii diplomatului 
rus. 


Mai exact, Secretariatul a dispus în mod formal ca redacţia să nu aplice 
orientări jurnalistice de ordin profesional și etic, aceleași după care se 
ghidează toate celelalte redacţii dim Norvegia. 


Decizia fără precedent a ajuns în știrile de ultimă oră din întreaga Norvegie 
și dincolo de granițe. Jumnaliștii din industrie au protestat împotriva 
Secretariatului; diverse asociaţii de presă s-au opus și ele, chiar și asociaţia 
redactorilor a pus la îndoială decizia în mod public. Însă dizgraţia publică 
colosală nu a reușit să determine Secretariatul să reevalueze decizia care 
submina însăși temelia jurnalismului occidental. Ordinul a rămas în vigoare. 


Prin urmare, Staalesen și Nilsen au încetat să încerce să rezolve conflictul 
pe cale internă. Împreună cu jurnalista Trude Pettersen și fotograful Jonas 


Karlsbakk, aceștia au scris și publicat un comunicat pe site-ul Barents 
Observer. 


În comunicatul respectiv, declarau că Secretariatul ameninţa însăși 
libertatea de exprimare, încălca etica jurnalistică de bază, le închidea gura 
jurnaliștilor care scriau pentru publicaţie și, practic, introducea cenzura. 
Aceștia își informau cititorii că, din acel moment, Barents Observer nu ar 
mai trebui considerat a fi o sursă independentă de știri. 


Comunicatul public a instigat Secretariatul să pună în aplicare noi măsuri de 
contracarare. Organizaţia l-a acuzat pe Nilsen de lipsă de loialitate, i-a emis 
un avertisment și l-a mustrat pentru că a publicat comunicatul fără a se 
consulta cu patronii. 


Pe parcursul verii, situaţia a rămas fluidă. Politicienii din cadrul Consiliului 
de conducere al Secretariatului s-au concentrat pe alegerile regionale 
preconizate în luna septembrie 2015. Concedierea unui redactor-șef înainte 
de scrutin le-ar fi afectat campaniile, astfel că au așteptat până când s-au 
încheiat alegerile. 


La 28 septembrie 2015, reprezentantul Secretariatului din judeţul Nordland, 
Stig Olsen, l-a eliberat, cu efect imediat, pe Thomas Nilsen din funcţia de 
redactor-șef al publicaţiei Barents Observer. 


In scrisoarea de concediere, Nilsen era acuzat de comportament lipsit de 
loialitate și de gestionarea defectuoasă îndatoririlor sale în calitate de 
redactor. 


Personalul din redacţie a fost din nou nevoit să comunice public decizia 
unilaterală a Secretariatului în ceea ce privește concedierea. Aceștia au mai 
scris un comunicat, în care afirmau faptul că patronii distrugeau cei 13 ani 
în care ei consolidaseră activitatea și protejaseră libertatea de exprimare și 
dreptul oamenilor la cunoaștere. 


Jurnalista Trude Pettersen a fost numită noul redactor-șef. 


Concedierea lui Nilsen a generat iar proteste imediate în rândul celor din 
mass-media. Sindicatul jurnaliștilor din Norvegia a promis public că îi va 


pune la dispoziţie lui Nilsen asistenţă juridică gratuită în acţiunea în justiție 
demarată împotriva Secretariatului. Nu părea a exista un temei pentru 
concediere, prin urmare era ilegală. 


Ministerul norvegian al Afacerilor Externe, instituţia care finanţează 
Secretariatul, și-a declarat sprijinul pentru site-ul independent și liber 
Barents Observer. La începutul lui octombrie 2015, Ministerul și-a exprimat 
în mod public speranţa că „patronii vor colabora pentru a crea o atmosferă 
constructivă”. 


Jurnaliștii norvegieni au început să acorde o atenție mai deosebită 
conflictului straniu. 


În curând, un jurnalist de la NRK (Corporaţia de radio și televiziune 
norvegiană) a dat de o știre senzațională. Sub anonimat, un oficial 
norvegian de la nivel înalt a dezvăluit că un ofițer FSB le solicitase în mod 
expres funcționarilor norvegieni „să reducă la tăcere Barents Observer”. 


Acesta le-a declarat celor de la NRK faptul că FSB-ul nu fusese prea 
mulțumit de „contribuţiile Barents Observer la relaţia dintre Rusia și 
Norvegia”. 


In plus, sursa considera că, probabil, FSB-ul își exprimase o dorinţă 
asemănătoare cu privire la reducerea la tăcere a celor de la site-ul de știri și 
altor entități din Norvegia. 


Jurnalistul a solicitat comentarii din partea ambasadei ruse de la Oslo cu 
privire la presupusa amestecare a FSB-ului în presa norvegiană. Ambasada 
a declarat pentru NRK că ar fi „inutil să comentăm cu privire la afirmaţii 
care e evident că sunt false”. 


Unul dintre guvernatorii judeţelor din cadrul Secretariatului a dat, într- 
adevăr, un interviu. Acesta a declarat că ideea că s-ar fi amestecat FSB-ul 
era „ceva neștiut și complet neașteptat”. Guvernatorul le-a cerut celor de la 
NRK să îi prezinte dovezi și a susținut că reportajele scrise de cei de la 
Barents Observer despre Rusia nu fuseseră niciodată menţionate drept 
motivul care stătea la baza deciziilor privind libertatea editorială a site-ului. 


Dezvăluirea referitoare la întrevederile clandestine ale FSB-ului cu 
oficialități norvegiene și la solicitările agenţiei ruse de închidere a sursei de 
știri, coroborată cu atacul lansat cu un an înainte de Consulul general rus la 
Kirkenes împotriva Barents Observer, au dat naștere unor motive de 
îngrijorare în Norvegia. 


Atât tentativele de amestec ostile, cât și cele sponsorizate de stat erau bazate 
pe același argument eronat cu privire la faptul că ziarul ar fi adus atingere 
relaţiilor ruso-norvegiene. S-au pus întrebări dacă ofiţerii de securitate ruși 
ar fi pus sau nu presiuni suplimentare și sistematice de închidere a site-ului 
Barents Observer. 


Desigur că toate contactele dubioase ale serviciului de securitate rus cu 
politicienii norvegieni de la nivel regional sau naţional sunt atent 
disimulate. „Instrumentarul” serviciilor de securitate ruse include o gamă 
întreagă de măsuri în vederea convingerii persoanelor vizate: contactare, 
persecutare, hărțuire, mită și chiar șantaj. Potrivit unei broșuri publicate de 
Serviciile de securitate finlandeze (Supo), serviciile de informaţii ruse își 
cultivă ţintele ani de zile și încearcă să semene încredere puţin câte puţin. 


Nu e exclus ca FSB-ul să fi reușit să manipuleze, de pildă, unii oameni 
politici judeţeni norvegieni care, ulterior, au fost instruiți să promoveze 
interesele FSB-ului sau pe cele ale Rosneft și să pericliteze interesele presei 
libere. 


Oricum ar fi, e rezonabil să considerăm că solicitarea FSB-ului privind 
închiderea ziarului nu a fost singura astfel de cerință. Doar că a fost singura 
care a fost dată în vileag. 


La acea vreme, interesele politice ale Consulului general rus, ale agenţiei de 
securitate ruse FSB și ale companiei Rosneft care sperau la o pondere de 
20% dintr-un zăcământ promițător aflat pe platforma continentală 
norvegiană și cele ale Secretariatului Barents s-au aliniat: toate părțile 
susțineau că vor să „întreţină relaţiile bune dintre Rusia și Norvegia”. 


Conform logicii FSB-ului, toate acele relaţii bilaterale bune erau afectate de 
reportajele cinstite făcute de cei de la Barents Observer. 


„Cunoaștem doar părți mici dintr-o imagine de ansamblu mai amplă. E clar 
că s-a exercitat o influenţă rusă mai mare asupra patronilor decât ceea ce a 
fost declarat public. Parte din aceasta a fost dorinţa colectivă de a fi prieteni 
cu rușii”, declară Nilsen. 


Planul patronilor de a-l da afară pe Nilsen și, prin aceasta, de a speria restul 
redacţiei, ca aceștia să înceapă să producă reportaje care să deservească 
„relația Rusia-Norvegia”, a eșuat lamentabil. 


Intreaga redacţie și-a dat demisia. 


„E simplu. Niciun jurnalist norvegian nu a vrut să lucreze în acele condiţii. 
Sub nicio formă. După ce au plecat Atle și Trude, Barents Observer a 
încetat să mai existe.” 


SE NAŞTE UN NOU SITE, CU NUME NOU 


Echipa iniţială de la Barents Observer a decis să o ia de la capăt. 


Norvegia e o ţară scumpă. Astfel, să treci de la o slujbă salarizată obișnuită 
la incertitudinea creării unei societăți nonprofit este un demers considerat 
oarecum riscant. 


Într-adevăr, decizia a fost una grea. 


„Mulţi au crezut că nu vom reuși, iar unii încă sunt de această părere. Cu 
toate acestea, am acumulat multă perspectivă de-a lungul activităţii noastre, 
așa că știam că nu va fi ușor să relansăm ziarul. Însă a nu lansa un site 
gratuit de știri n-a fost niciodată o opţiune”, afirmă atât Staalesen, cât și 
Nilsen. 


Având doar laptopurile la dispoziţie, aceștia au început prin a închiria un 
nou spaţiu de birouri în centrul orașului Kirkenes. În decurs de 48 de ore, a 
fost înființat și lansat un nou serviciu de știri, numit Independent Barents 
Observer. Mai există vechiul site Barents Observer, încă deţinut de 
Secretariatul Barents, însă nu a fost actualizat. 


Prietenii au lansat o campanie de multifinanţare neîntreruptă și au început 
să primească fonduri direct de la cititorii lor și, ulterior, de la fundaţii. Chiar 
de la început, aceștia au declarat că Independent Barents Observer 
funcţionează în temeiul Codului norvegian al eticii jurnalistice, accentuând 
faptul că nu acceptă „niciun fel de interferenţe din afară”. 


Fostul patron a răspuns cu ostilitate la noul site independent: aceștia au 
ameninţat că vor intenta proces în ceea ce privește denumirea, despre care 
susțineau că le aparţine. În cazul în care cauza ar fi ajuns pe rolul instanței, 
procesul ar fi fost de scurtă durată: la origine, denumirea Barents Observer 
fusese creată de Atle Staalesen, nu de Secretariat, iar acest lucru putea fi 
demonstrat. 


În Scandinavia nu mai existase niciodată o astfel de situaţie, în care 
politicienii să amenințe un ziar cu acţiune în justiţie referitor la denumirea 
publicaţiei. Desigur că posturile mass-media au mai fost date în judecată și 
condamnate pentru diverse hibe în ceea ce privește reportajele realizate, 
însă nu mai este cunoscut niciun alt caz în zona ţărilor nordice în care 
autorităţile regionale să fi vrut să dea în judecată un ziar pentru o dispută 
legată de denumirea acestuia. 


Din nou, a intervenit Ministerul Afacerilor Externe al Norvegiei. Acesta a 
informat Secretariatul că nu puteau utiliza fondurile ministerului pentru a da 
în judecată un ziar independent. 


Până la acest moment, Secretariatul nu a retras ameninţarea, dar nici nu a 
intentat acţiunea în justiţie. 


Amenințarea juridică a inspirat și mai mult sprijin pentru grupul de prieteni: 
Geir Flikke, un cadru didactic universitar norvegian de top și expert pe 
subiectul statelor postsovietice și al relaţiilor din Arctica, a lansat o petiție 
publică prin care solicita sprijin pentru sursa nou-înființată de jurnalism de 
înaltă calitate bazat pe muncă de cercetare, și anume Independent Barents 
Observer. Petiţia îndemna Secretariatul Barents să înceteze să mai pună 
presiune pe redactori, să sisteze solicitările cu privire la denumire și să lase 
ziarul să practice jurnalismul neîngrădit, fără alte întreruperi. 45 de 
cercetători din cadrul unor universităţi din Norvegia, Suedia și Finlanda au 
semnat repede petiția. 


În primă fază, Nilsen Pettersen și Staalesen și-au canalizat atenţia pe 
stabilirea producţiei de știri în limba engleză cu privire la subiectele 
cunoscute. Aceștia au continuat să realizeze reportaje la fel ca înainte de 
problemele provocate de Consulul general rus și de patroni. Încă puteau 
călători după plac și aduna informaţii în Rusia. O vreme, nimeni nu a 
încercat să le îngrădească deplasările sau să-i influenţeze. 


În primăvara anului 2016 au observat încă o intensificare a activităţilor 
militare rusești din apropiere de Svalbard. Forţele aeriene ruse începuseră 
operațiuni de exercițiu în condiţii extreme și plănuiau să desfășoare simulări 
de război în apropiere de Polul Nord. Rusia plănuia să aducă instructori 
militari și echipe canine la Aeroportul din Longyearbyen, pe arhipelagul 
demilitarizat Svalbard. 


Instructorii militari și săniile trase de câini care aterizează la Svalbard, chiar 
și pentru o perioadă scurtă de timp, ar putea încălca acea clauză din Tratatul 
Svalbard privind demilitarizarea. Noul ziar online Independent Barents 
Observer a realizat un reportaj despre forţele speciale cecene care au luat 
parte la o operaţiune specială de antrenament, utilizând Svalbard drept 
escală. Ştirile au făcut iar senzaţie în presa internaţională. 


Echipa a continuat de asemenea să urmărească evoluţiile din domeniul 
energiei. Toate iniţiativele Rosneft și ale altor companii energetice, precum 
și proiectele comune întreprinse de societatea norvegiană Statoil și de 
Rosneft în Arctica și în Norvegia au făcut de asemenea obiectul a diverse 
reportaje. 


Viaţa a mers mai departe. 


În octombrie 2016, Independent Barents Observer și-a relansat site-ul în 
limba rusă după o pauză de un an. 


O lună mai târziu, Rusia a emis lista secretă a persoanelor cu interdicţie de 
circulație. 


Thomas Nilsen a aflat că și numele său figura pe lista respectivă. 


CONŢINE SECRETE DE STAT 


Kremlinul îi poartă Norvegiei pică de când a adoptat regimul Uniunii 
Europene de sancţiuni împotriva Rusiei și le-a pus în aplicare cu hotărâre. 
Sancţiunile au pus de asemenea bețe în roate planului de foraj al Rosneft, 
întrucât expertiza și tehnologiile de care dispune compania sunt limitate. 


In opinia diplomaților ruși, Norvegia nu are propria politică în materie de 
afaceri externe. In schimb, Norvegia urmează doar ceea ce face UE în 
numele său. 


Consulul general al Rusiei de la Kirkenes a declarat că „Rusia a fost extrem 
de răbdătoare cu Norvegia, aşteptându-se că va renunţa la sancţiuni”. Însă, 
din cauza faptului că Norvegia „a întrecut limitele, Rusia e nevoită să 
întocmească o listă cu persoanele cărora le este interzisă intrarea pe 
teritoriul ţării”. 


Nilsen numește asta „Ochi pentru ochi și dinte pentru dinte”. Rusia 
răspunde oricărei măsuri cu o contramăsură. 


La 28 noiembrie 2016, un reprezentant din partea ambasadei Norvegiei la 
Moscova a fost chemat la Ministerul rus al Afacerilor Externe. Ministerul 
de Externe i-a prezentat o listă care cuprindea nume ale celor cărora nu le 
era permisă intrarea în Rusia. 


Numele de pe listă nu au fost publicate, întrucât acest lucru este interzis 
prin legislaţia rusă. „Plata cu aceeași monedă”, mai zice Nilsen. Rusia a 
răspuns printr-o revanșă. 


Ministerul Afacerilor Externe al Norvegiei și-a informat omologii ruși că nu 
vor fi cei care să îi contacteze și să îi informeze pe cei de pe listă. Calitatea 
de curier al listelor Federaţiei Ruse pe care figurează persoanele cu 
interdicţie de circulaţie nu se numără printre responsabilitățile Ministerului 
de Externe norvegian. 


Includerea numelui  redactorului-șef Nilsen pe lista obscură era 
contramăsura luată de Rusia împotriva sancţiunilor impuse de Uniunea 


Europeană asupra unui „jurnalist” rus, pe nume Dmitri Kiselyov. 


Din 2013, Kiselyov conduce agenţia mass-media internaţională a 
guvernului rus, Rossiya Segodnya („Rusia de astăzi”). Majoritar, conţinutul 
acesteia constă în propaganda răspândită de Kremlin pe Internet, la radio și 
pe rețelele de socializare, prezentată sub formă de știri. Potrivit 
Kremlinului, are dreptul să „sancţioneze” jurnaliștii pentru că Kiselyov a 
fost sancționat la rândul lui. 


Trei luni mai târziu, era clar că așa-numita listă a persoanelor cu interdicţie 
de circulaţie începuse să intre în vigoare. Vizele de călătorie în Rusia a doi 
parlamentari norvegieni au fost respinse. La puţin timp după aceea, 
Ambasada Rusiei la Oslo a trimis un e-mail de trei pagini către diverse 
posturi mass-media norvegiene, inclusiv celor de la Independent Barents 
Observer. 


Mesajul electronic trimis de ambasadă acuza practic întreaga Norvegie de 
„discurs antirus”. 


Chiar înainte de e-mail, majoritatea mass-mediei norvegiene își făcuse 
treaba și realizase reportaje despre creșterea numărului de operaţiuni de 
spionaj desfășurate de Rusia în Norvegia. 


În martie 2017, FSB-ul din Borisoglebsk l-a dus pe Nilsen într-un birou din 
spate și l-au înștiințat că era o ameninţare la adresa securității naţionale ruse 
și că fusese declarat indezirabil în Rusia. 


La două zile după ce Nilsen a fost întors din drum la graniţă, ambasada rusă 
de la Oslo a publicat un comunicat de presă pe site-ul său. În comunicatul 
respectiv era menţionat numele lui Nilsen, erau născocite justificări ciudate 
pentru lista persoanelor cu interdicţie de circulaţie și se sugera că Nilsen ar 
putea primi din nou permisiunea de a intra pe teritoriul ţării „dacă Norvegia 
ar renunţa la sancţiuni”. 


Tonul comunicatului ambasadei ruse era asemănător cu cel adoptat în 
majoritatea comunicaţiilor oficiale ale Rusiei: pasiv-agresiv, prezenta 
Occidentul drept principala sursă a problemelor de natură diplomatică. 


Comunicatul nu i-a lămurit nici pe Nilsen, nici pe Staalesen, nici pe alții în 
ceea ce privește motivul exact pentru care Independent Barents Observer se 
afla pe listă și de ce era o poliţă folosită în șantajul privind sancţiunile. Nu 
se furnizau date exacte referitoare la greșelile specifice comise de ziar. 


Contrar afirmațiilor nedovedite ale FSB-ului, nici Barents Observer și nici 
Nilsen însuși nu reprezintă o ameninţare la adresa securităţii naționale a 
Rusiei. De fapt, pur și simplu își fac treaba. 


„Scriem atât despre aspectele bune, cât și despre relaţiile problematice. 
Dacă nu am scrie despre provocările privind relaţiile de la granița din nord, 
nu ne-am mai face treaba într-un mod echilibrat”, afirmă Nilsen. 


De îndată ce interdicţia de călătorie în ceea ce îl privește pe Nilsen a ajuns 
la știri, Sindicatul jurnaliștilor din Norvegia a contestat decizia direct la 
ambasada rusă. Federaţia Europeană a Jurnaliștilor a alertat departamentul 
pentru libertatea presei din cadrul Consiliului European. 


Nilsen a decis că va răsturna cerul și pământul în demersurile de a afla de ce 
tocmai el, dintre toți jurnaliștii norvegieni, a fost adăugat pe listă. 


„E. dreptul meu legal să știu. E greu, dar există posibilitatea ca o instanță 
rusă să îmi scoată numele de pe listă din motive ce ţin de libertatea de 
exprimare.” 


Demersul juridic în vederea găsirii răspunsurilor durează ani buni. O echipă 
cunoscută de avocaţi din Rusia specializați pe drepturile omului a dorit să îl 
ajute pe Nilsen. Echipa 29 a vrut să îl reprezinte pe acesta în instanţă și să îi 
acorde asistenţă juridică în ceea ce privește investigarea cazului. 


Mai întâi, Nilsen a început să trimită scrisori. 


În temeiul legislaţiei rusești, oficialitățile sunt obligate să răspundă în 
termen de șapte zile. Nilsen s-a adresat direct FSB-ului de la frontieră, 
Ministerului rus al Afacerilor Externe și serviciului FSB de pază a frontierei 
rusești din Murmansk. Acesta a solicitat să primească toate informaţiile 
privind hotărârea conform căreia era declarat drept o ameninţare la adresa 
securităţii naţionale. 


Toţi funcţionarii i-au răspuns și l-au tot dat pe mâna altora. 


FSB-ul din Murmansk i-a spus că nu era cazul lor. Ministerul Afacerilor 
Externe din Rusia și FSB-ul de la punctul de trecere a frontierei i-au spus că 
nu ei luaseră hotărârea respectivă. 


După aceasta, Nilsen și avocaţii săi au demarat prima acţiune în justiţie 
împotriva serviciului FSB de pază a frontierei. Cazul se întemeia pe faptul 
că unitatea FSB de la frontieră aplicase interdicţia de intrare pe teritoriu. 


Cauza a ajuns pe rolul Tribunalului regional din apropierea graniței cu 
Norvegia, însă instanţa a respins-o fără ca măcar să analizeze chestiunea. 
Potrivit tribunalului, având în vedere faptul că nu există un caz întemeiat de 
la bun început, cauza nu are ce căuta în instanţă. 


In cele din urmă, Nilsen și echipa sa de avocaţi au reușit să ajungă la 
instanţa din Moscova. 


„De la bun început am știut că hotărârea nu are nimic de a face cu agenții de 
la frontieră. Hotărârea a fost luată la Moscova, la sediul FSB din 
Lyubyanka.” 


Pe neașteptate, în octombrie 2017, Nilsen a primit o citație să se prezinte în 
cadrul unei audieri de la Moscova chiar a doua zi de dimineaţă, la ora 9. 


Fiind anunţaţi din scurt, avocaţii lui Nilsen nu au putut să se pregătească 
pentru sesiunea respectivă. Nici Nilsen nu a reușit să ajungă la Moscova la 
timp. 


Oricum, încă se afla pe lista neagră cu interdicții. Dacă ar fi încercat să 
treacă graniţa, ar fi fost considerat infractor. 


În decembrie 2017, Tribunalul Moscova a demarat cauza. De această dată, 
avocatul lui Nilsen a fost prezent. Audierea nu a fost deschisă publicului și 
a durat destul de puţin. Instanţa a dat dreptate FSB-ului: lui Nilsen nu ar 
trebui să îi fie permis accesul în Rusia. 


Mai surprinzător de atât, avocatul lui Nilsen nu a avut permisiunea să 
citească argumentele condamnării. Motivul? „Conţine secrete de stat.” 


Ascunderea hotărârii complete a Curţii de un avocat constituie o încălcare a 
dreptului rus. Apoi, Nilsen și apărătorii săi juridici, împreună cu Echipa 29, 
au mers cu al lor caz la Curtea Supremă a Rusiei. Acesta a solicitat 
revocarea interdicţiei de călătorie și declararea ilegalităţii acesteia. 


În cadrul unei sesiuni organizate în mai 2018, Curtea Supremă a luat partea 
FSB-ului și a fost de acord cu faptul că FSB-ul i-a interzis lui Nilsen să 
intre în Rusia în mod justificat. Potrivit hotărârii, FSB-ul nu trebuie să 
divulge public motivul pentru care lui Nilsen îi este interzis să pună piciorul 
în Rusia. 


Apoi, Nilsen și avocaţii săi au depus plângere la Strasbourg, la Curtea 
Europeană a Drepturilor Omului. În noiembrie 2018, instanţa l-a informat 
pe Nilsen că i-a fost acceptată cauza și că este în curs de prelucrare. 


„Acum, cauza se numește Nilsen/Rusia — cu numărul 58505/18”, relata 
Nilsen în vara lui 2019. Acesta e de părere că va dura ani buni până ce vor 
ajunge în instanţă. Lista cu cetăţenii ruși care au cazuri pendinte împotriva 
Rusiei include mii de oameni. Nilsen crede că multe dintre acestea sunt 
mult mai acute și mai severe ca al său. 


„Cu toate acestea, aștept să îmi fie prelucrat cazul. Barents Observer va 
câştiga și, astfel, vom continua să lucrăm în vederea realizării priorităţii 
noastre principale: jurnalismul liber și independent în regiunile nordice de 
graniță ale Norvegiei și Rusiei.” 


În prezent, Rusia are peste 1 500 de cazuri la Curtea Drepturilor Omului pe 
care nu le-a implementat încă, scria jurnalistul specialist finlandez Arja 
Paananen în vara lui 2019. Ba chiar Rusia a promulgat o legislaţie care îi 
permite să nu respecte sentinţele curţii. 


KURSK 


Mulţi cetăţeni străini cărora li s-a interzis să intre pe teritoriu rus fără vreo 
explicaţie își acceptă soarta fără a da în judecată pe nimeni. Cu toate 
acestea, Thomas Nilsen vrea doar să își facă treaba, să călătorească, să 
cunoască oameni și să realizeze reportaje. 


„Ca să îmi fac treaba, trebuie să pot merge în Rusia. Nu am fost niciodată 
condamnat pentru vreo infracţiune. Ei bine, am fost expulzat din Uniunea 
Sovietică în 1990 și 1991, însă era vorba de o altă ţară pe atunci, iar 
expulzarea nu mai e valabilă.” 


Nu e prima dată când Thomas Nilsen luptă împotriva FSB-ului pentru 
libertatea de exprimare. Acesta a mai avut necazuri și în 1995 când, 
împreună cu o echipă de experţi din cadrul unui ONG de mediu numit 
„Bellona”, a investigat poluarea radioactivă și potenţialele pericole ale 
deșeurilor nucleare produse de Flota de nord a Rusiei, în vederea publicării 
unui raport pe această temă. 


FSB-ul, condus pe-atunci de Vladimir Putin, a descins la sediul Bellona din 
Murmansk și a confiscat documente și calculatoare. 


Câteva luni mai târziu, FSB-ul l-a arestat pe unul dintre cei trei anchetatori, 
Alexander Nikitin, şi l-a închis în Bolshoi Dom, centrul de detenţie al FSB- 
ului din Sankt Petersburg, aflat în spatele birourilor FSB. Fiind acuzat de 
spionaj, Nikitin a fost reţinut în custodie timp de 10 luni. Nilsen și Igor 
Kudrik, cel de-al treilea anchetator, au trebuit să dovedească că nu erau 
spioni. 


Raportul cuprinzător, o vedere de ansamblu asupra nechibzuinţei marinei 
sovietice în ceea ce privește depozitarea și eliminarea la întâmplare a 
deșeurilor radioactive și a combustibilului de uraniu, a fost publicat în 
cadrul reuniunii G8 de la Moscova și a fost preluat de mass-media 
internaţională la scară largă. 


Constituţia Rusiei interzice păstrarea caracterului secret al informațiilor de 
mediu, însă FSB-ul a interzis cartea, care a ajuns să fie prima carte scoasă 
în afara legii în Rusia după desfiinţarea Uniunii Sovietice. 


Nilsen și colegii săi au încercat să își distribuie raportul în Rusia, însă s-au 
izbit numai de obstacole. Prin urmare, au decis să îl publice pe Internet, căci 
astfel îl puteau distribui cu mult dincolo de cenzura cuprinzătoare a FSB- 
ului. 


În 1999, o instanță din Sankt Petersburg a respins acuzaţiile de spionaj 
împotriva lui Nilsen. Verdictul a fost dat cu trei zile înainte ca Vladimir 
Putin să devină președintele Rusiei. 


In prezent, organizaţia Bellona a fost catalogată drept „agent străin” și 
forţată să își părăsească sediul din Rusia. 


Cei care postează pe rețelele de socializare, fiind plătiți de Kremlin, unii 
politicieni ruși și diverse persoane influențate puternic de operaţiunile 
psihologice ale conducerii ruse, ar putea considera drept „provocare” faptul 
că Nilsen a dat în judecată FSB-ul. 


Nilsen recunoaște că, evident, unii oameni văd jurnalismul în sine ca pe o 
provocare. Cu toate acestea, acest lucru nu e valabil în cultura Occidentală. 


„Acţiunea în justiție împotriva FSB-ului nu reprezintă o provocare, ci o 
încercare de a sprijini munca depusă de cei de la Barents Observer. Eu sunt 
reporter și am drepturi. Desigur, realizez că felul în care sunt tratat e strâns 
legat de politica internaţională și că s-ar putea să n-am nicio șansă. Totuşi, 
mă bucur de sprijin din partea colegilor, a Asociaţiei jurnaliștilor din 
Norvegia și a Federaţiei Internaţionale a Jurnaliștilor.” 


Ministerul norvegian de Externe cunoaște necazurile lui Nilsen. Nu se știe 
dacă ministerul va organiza discuţii bilaterale (sau dacă a făcut-o deja) cu 
omologii ruși cu privire la întreaga tevatură. Pe Nilsen nu-l prea interesează 
posibila tentativă sau tentative ale ministerului de a influența interdicția sa. 
Acesta vrea să evite îmbrăcarea cazului într-o tentă politică. 


„Fac tot demersul singur și în nume propriu. Le-am spus celor de la 
Ministerul Afacerilor Externe să nu se implice. De asemenea, nici nu cred 
că ar putea face ceva.” 


Oricum, chiar și în cazul jurnaliştilor ruși persecutați, procesele îndelungate 
din instanţă se încheie uneori cu dreptate. 


În octombrie 2017, Curtea europeană a Drepturilor Omului a condamnat 
Rusia pentru maltratarea unui reporter rus. După dezastrul cu submarinul 
Kursk petrecut în 2000 în Marea Barents, reporterul de la ziarul Novaya 
Gazeta îi luase interviu rudei uneia dintre victime. În articol, rudele îl 
criticaseră pe Ministrul rus al Apărării de la acea vreme, acuzându-l că ar fi 
ascuns adevărul cu privire la dezastru. 


În 2005, o instanţă rusă i-a condamnat atât pe cel care scrisese articolul, cât 
și pe redactorul ziarului pentru calomnie. Novaya Gazeta a făcut apel la 
Strasbourg și, după o așteptare de 12 ani, Rusia a fost condamnată la plata 
de daune atât jurnalistului, cât și ziarului. 


Adesea, autorii propagandei rusești ponegresc sistemul de justiție din 
Occident. Însă, când vine vorba de avantajele lor personale, încearcă să 
profite și de justiția europeană. După ce Uniunea Europeană l-a sancţionat 
pe Dmitri Kiselyov, șeful propagandei de la agenţia de știri Rossiya 
Segodnya, acesta s-a adresat Curţii Europene a Drepturilor Omului în 
legătură cu interdicţia sa de călătorie. 


În instanță au fost prezentate în detaliu toate dovezile cu privire la 
infracțiunile comise de Kiselyov, precum și discursul public motivat de ură 
diseminat de Rossiya Segodnya împotriva Ucrainei, iar sancţiunile au rămas 
în vigoare. 


Thomas Nilsen își amintește că dezastrul cu submarinul Kursk a marcat o 
etapă importantă în parcursul întemeierii regimului președintelui Vladimir 
Putin. După catastrofa de proporţii în materie de relaţii cu publicul 
provocată de scufundarea submarinului rus, părea că Putin realizase 
caracterul necesar al controlului deplin al mass-mediei atât pe plan intern, 
cât și internaţional. 


In cadrul dezastrului Kursk, submarinul cu propulsie nucleară, purtător de 
rachete de croazieră al marinei ruse, care avea la bord 118 membri ai 
echipajului, a dat de probleme, iar oficialităţile ruse au ascuns informaţii cu 


privire la scufundarea navei timp de 48 de ore. După aceea, aceștia au 
asigurat publicul că vor găsi submarinul dispărut, fără nicio problemă. 


La acea vreme, mass-media din Rusia încă era parţial liberă. De pildă, NTV 
a transmis în direct de la locul respectiv, prezentând lipsa totală de eficiență 
a tentativelor de salvare. 


Se vedea la televizor că oficialităţile ruse nu erau nici pe departe capabile să 
desfășoare o operaţiune de salvare. Aveau un singur submarin de salvare, 
iar acela abia plutea și nici nu se putea scufunda”, afirmă Nilsen. 


După ce misiunea de salvare a Rusiei a eşuat, atât Norvegia, cât și Marea 
Britanie au venit în ajutor. Regatul Unit s-a oferit să trimită un submarin de 
salvare, însă Putin a respins ofertele și a spus că Rusia se descurcă singură. 


O săptămână mai târziu, Rusia a acceptat în cele din urmă ajutorul extern, 
însă era prea târziu. 


Când scafandrii britanici și norvegieni au investigat submarinul Kursk, au 
constatat că era plin de apă. 


Ancheta care a urmat a relevat faptul că unii membri ai echipajului 
supraviețuiseră mai puţin de 24 de ore. 


Primele rapoarte furnizate de oficialitățile ruse s-au dovedit a fi măsluite. 


Când s-a scufundat submarinul Kursk, Putin se afla în concediu la Marea 
Neagră. Thomas Nilsen, expert în materie de submarine, își amintește că 
rudele echipajului au solicitat în mod public să afle unde era președintele 
Putin și de ce nu se afla la locul accidentului. A trecut o săptămână până ce 
Putin s-a deplasat la Murmansk. 


Televiziunea rusă i-a prezentat pe membrii familiilor, devastaţi de tristeţe, 
acuzându-l pe Putin pentru refuzul de a accepta ajutorul extern. Pe 
platforma video YouTube încă există și acum un material video în care 
apare mama unui membru al echipajului de pe submarin, plângând și 
strigând la Putin și la liderii marinei ruse în cadrul conferinţei de presă. 


Filmuleţul arată cum doi bărbaţi se apropie de mama care plânge isteric. 
Apoi, un doctor sau o asistentă îi injectează ceva cu seringa. Femeia se 
prăbușește pe podea. 


„Cred că acela a fost momentul când Putin a început să se teamă de mass- 
media și a decis să nu o mai scape niciodată de sub control”, declară Nilsen. 


La puţin timp după reportajul despre Kursk, postul NTV a fost preluat de 
FSB şi de guvernul rus. Potrivit spuselor oficialităților ruse, cauza 
dezastrului a fost un submarin american, care se ciocnise de Kursk. Cu toate 
acestea, o anchetă realizată de experţi a relevat faptul că una dintre propriile 
torpile ale submarinului explodase și provocase tragedia. 


BLOCAŢI DRACULUI ZIARUL ĂLA! 


La începutul lui 2019, arhitecţii războiului informaţional dus de Kremlin au 
creat un nou front împotriva celor de la Independent Barents Observer. 
Metodele sunt viguroase și corespund intenţiilor recente ale Kremlinului de 
a izola Internetul rus de restul lumii. 


Motivul dat drept pretext pentru noile măsuri active a fost un articol despre 
un bărbat suedez de origine Sami care era gay, publicat de International 
Barents Observer în ianuarie 2019. Iniţial, știrea fusese publicată în Suedia 
și a fost republicată pe site-ul lui Nilsen în engleză și rusă. 


În articolul respectiv, bărbatul Sami povesteşte despre greutăţile cu care se 
confruntase până atunci în viaţă. Acesta își petrecuse majoritatea vieţii 
ascunzându-se și negându-și orientarea sexuală. Cu toate acestea, voia să 
dezvăluie că era gay, iar în interviul acesta vorbea deschis despre 
problemele sale mentale și gândurile autodistructive pe care reușise să le 
învingă. Era un bărbat Sami gay și era mândru de asta, iar în prezent îi ajută 
pe tinerii suedezi cu orientare homosexuală care suferă de probleme 
mentale. În articol, acesta împărtășea astfel de experienţe încurajatoare şi 
îndemna ca acestea să fie făcute publice. 


La puţin timp după publicarea poveștii sale, redacţia lui Nilsen a primit o 
scrisoare. Nu apăreau timbre oficiale, însă fusese trimisă de organismul rus 
de supraveghere a comunicaţiilor, Roskomnadzor (Serviciul Federal pentru 
Supravegherea Comunicaţiilor, IT și Mass-Media). Acest organism este 
cunoscut în Rusia, de pildă, pentru că cenzurează materiale online despre 
activiștii din opoziţie și despre criticile la adresa politicilor lui Putin. 


Potrivit Roskomnadzor, site-ul lui Nilsen conținea informaţii a căror 
răspândire este interzisă prin lege în Federaţia Rusă. Organismul făcea 
trimitere la acea parte din articol în care bărbatul Sami povestea despre 
gândurile sale suicidare din trecut și despre suferințele înfiorătoare trăite. 


Potrivit organismului de reglementare a mass-mediei rusești, faptul că 
articolul conţinea „o invitaţie de a comite suicid, informaţii despre tentative 
de suicid”, precum și „informaţii despre eventualele mijloace de a comite 
suicid”, constituia un factor agravant. 


Nilsen a primit termen de 24 de ore pentru a elimina de pe site articolul în 
limba rusă despre bărbat, în caz contrar întreg site-ul de știri urma să fie 
blocat în Rusia. 


„Pentru mine în calitate de redactor, opţiunea de a da jos interviul era 
complet imposibilă ceea ce, după părerea mea, e un lucru foarte bun.” 


Întrucât Nilsen nu s-a conformat, iar interviul încă apare pe site, 
Roskomnadzor a blocat accesul la site-urile IBO din Rusia. În prezent, un 
cititor aflat în Rusia are nevoie de o conexiune VPN sau de o reţea Tor (n. 
trad. — software care permite păstrarea anonimatului) pentru a accesa site- 
ul. 


Decizia Roskomnadzor, care limitează libertatea de exprimare, a generat 
critici la scară largă în Rusia și în ţările nordice. Politicianul rus din 
opoziție, Aleksei  Navalnii, a postat pe Twitter, spunând despre 
contribuabilii ruși că plătesc salariile ofițerilor din cadrul Roskomnadzor 
doar ca aceștia să supravegheze site-urile norvegiene și să le solicite să dea 
jos articole. 


Pti 


„Avem o ţară foarte bogată”, a scris Navalnii. 


Vitali Milonov, membru în Duma de Stat, a dat un interviu al cărui conţinut 
amintește de discursul discriminatoriu motivat de ură împotriva 
minorităților. 


„Blocaţi dracului ziarul ăsta! Reprezintă degenerare, iar cei care se află în 
spatele ideologiei sale gândesc ca niște pederaști”, a spus Milonov. 


Povestea bărbatului Sami este una dintre cele mai populare din istoria 
publicaţiei International Barents Observer, mai ales versiunea în limba rusă. 
Bărbatul aflat în mijlocul val-vârtejului creat, membru mândru al poporului. 


Sami a divulgat public faptul că a rămas fără cuvinte, iar apoi s-a înfuriat 
când a auzit de acţiunile Rusiei. „Ei susțin că îi încurajez pe oameni să se 
sinucidă, când e exact invers. Vreau să ajut oamenii”, declară el. 


Thomas Nilsen a dat în judecată Roskomnadzor. Acesta e sprijinit în 
demersul său de organizaţia rusească antidiscriminare pentru drepturile 
omului, ADC Memorial. Potrivit spuselor lui Nilsen și ale experţilor juridici 
ruși din mediul academic, felul în care Roskomnadzor a interpretat atât 
povestea bărbatului, cât și dreptul rus, este pur și simplu greșit: articolul nu 
încurajează suicidul și nici nu furnizează instrucțiuni cu privire la 
sinucidere. 


O instanţă rusă a soluționat cazul la 12 iulie 2019. 


„Principalul nostru argument este acela că Roskomnadzor a emis o judecată 
greșită în ceea ce priveşte legea statului.” În pofida faptului că temeiul 
oficial al Roskomnadzor pentru blocarea site-ului este acela că legea 
interzice promovarea sinuciderii, o sursă rusească bine informată afirmă că 
„hotărârea a fost luată la cel mai înalt nivel”. Cu alte cuvinte, în cazul în 
care site-ul prietenilor nu ar fi fost blocat în ceea ce privește povestea 
bărbatului Sami, s-ar fi inventat un alt motiv. 


Mai presus de Roskomnadzor se află doar infamul serviciu de securitate rus 
FSB, iar pe treapta superioară FSB-ului există doar conducerea ţării. 


Nilsen ar vrea să afle de ce FSB-ul și conducerea politică a Rusiei se tem 
atât de tare (chiar până la paranoia) în ceea ce privește fluxul liber de 


informaţii, societatea civilă și jurnaliștii care fac reportaje nestingheriți. 


„Nu există nicio «agresiune străină» care vrea să îi facă rău Rusiei. 
Jurnalismul și societatea civilă sunt factori care ajută statele în curs de 
dezvoltare să se îmbunătăţească. Din nefericire, FSB-ul nu vrea să se 
dezvolte.” 


Instrumentele la care au recurs lacheii Kremlinului în Norvegia au fost 
extrem de simple și asemănătoare celor utilizate în alte țări: acuzarea 
jurnaliștilor de lucruri pe care nu le-au făcut și cerințe fără echivoc de 
închidere a site-urilor. Iar aceste instrumente au funcționat. 


Deși serviciile de securitate ruse nu au reușit să-i reducă la tăcere pe Nilsen 
și Staalesen, și-au atins totuși un ţel: îndepărtarea unei părți a comunităţii 
jurnalistice și regionale norvegiene de Independent Barents Observer. 


De când ziarul a părăsit Secretariatul, atitudinile unor oameni în ceea ce îi 
privește pe prieteni, precum și munca desfășurată de aceștia, s-au schimbat. 
Acestora le ajung la urechi numeroase comentarii critice nefondate cu 
privire la munca lor, mult mai multe ca înainte. 


Chiar și reţeaua de presă din Barents a ajuns să fie implicată în dezbaterile 
cu privire la faptul dacă interdicția de călătorie a lui Nilsen ar trebui sau nu 
catalogată drept problemă aferentă libertăţii de exprimare. În mod 
surprinzător, consiliul de administraţie al reţelei jurnalistice din Norvegia s- 
a opus criticilor la adresa interdicţiei de călătorie impuse lui Nilsen, dacă nu 
era criticată și interdicţia de călătorie în Europa în cazul lui Dmitri Kiselov. 


Folclorul norvegian prezintă Rusia drept un urs care nu ar trebui deranjat 
din somn. Până acum, ursul a dormit liniștit. 


Din cei 16 vecini cu care Rusia are graniţe, Norvegia, membru NATO, este 
singura care nu a trebuit niciodată să se apere împotriva unui război sau 
conflict armat declanșat de Rusia sau de Uniunea Sovietică. În plus, 
Norvegia nu a fost niciodată ocupată integral sau parţial de Rusia. 


In practică, asigurarea neîntreruperii somnului ursului din poveste a 
necesitat conciliere și prudenţă. Politicienii naţionali norvegieni nu vorbesc 


deloc pe ocolite atunci când răspund intenţiilor agresive ale Kremlinului, 
însă mulţi locuitori și politicieni din nordul ţării cooperează cu rușii. Unii 
dintre aceștia au încheiat înţelegeri de afaceri, alții se tem efectiv că se va 
trezi ursul din somn. 


În Kirkenes, nu e greu să găsești persoane care se opun sancţiunilor 
instituite de Norvegia împotriva Rusiei și care reduc la tăcere toate criticile 
împotriva politicilor Kremlinului. Dacă te afli pe dealurile din Kirkenes, 
Rusia e aproape, la mai puţin de 20 de minute de mers cu mașina, însă ca să 
conduci până în capitala Oslo durează peste 24 de ore. 


Cu toate acestea, atitudinile supărătoare ale câtorva oameni din Kirkenes 
sau din Norvegia nu îi deranjează pe Nilsen și pe Staalesen. În acele câteva 
segmente în care mass-media rusească este liberă, atât decizia lui Nilsen de 
a da de urma persoanelor suspecte de pe lista celor cu interdicţie de 
circulaţie, cât și cei doi prieteni primesc mult sprijin din partea Rusiei. 


Cât așteaptă ca procesul de la Curtea Drepturilor Omului să avanseze, cei 
de la Independent Barents Observer și-au continuat munca jurnalistică 
renumită la nivel internaţional. De pildă, aceștia urmăresc îndeaproape 
simulările de război, la scară masivă, desfășurate de Flota de Nord a Rusiei 
în Arctica. De asemenea, și-au îndreptat atenţia și asupra raportului întocmit 
de Ministerul rus al Apărării, în care „politica” Norvegiei cu privire la 
Svalbard este prezentată drept un potenţial „risc de război”. 


Tot ei au fost cei care au realizat reportaje despre activiștii ruși în materie de 
drepturi ale persoanelor gay și lesbiene care au ajuns să fie interogaţi de 
agenţii FSB de la frontieră, după ce participaseră la un eveniment „Gay 
Pride” (Parada gay) ce avusese loc la Kirkenes. 


Recent, Independent Barents Observer și-a extins sfera de interese spre 
China, iar numărul cititorilor săi la nivel internaţional e în creștere. Cei de 
la ziar se eschivează de blocajele Roskomnadzor prin publicarea unui 
buletin informativ în rusă și prin postarea articolelor complete pe reţelele 
sociale. De asemenea, aceștia creează noi platforme tehnologice care să 
permită o mai mare răspândire a articolelor în Rusia. 


Tot Nilsen, Staalesen și Pettersen monitorizează îndeaproape cooperarea 
gigantului petrolier rus Rosneft cu societățile norvegiene din zona Arctica, 
precum și toate celelalte știri din regiune. 


CAPITOLUL 9 


Strada Savuşkin, nr. 55 


În februarie 2015, îi intervievam pe utilizatorii finlandezi de pe Internet și 
verificam ponturile pe care le primeam prin intermediul articolului meu 
externalizat către public. Totodată, mă pregăteam să fac o călătorie în Rusia, 
la Sankt Petersburg. Eram nerăbdătoare să investighez fabrica de troli, a 
cărei existență nu era recunoscută la scară largă în vremea aceea. 


Angajatorul meu l-a însărcinat pe un coleg, un reporter cu experiență în 
materie de afaceri externe pe nume Mika Mäkeläinen, să meargă cu mine. 
Am avut norocul de a găsi o jurnalistă rusă excelentă, Irina Tumakova, care 
să colaboreze cu noi în calitate de ziaristă independentă de pe plan local. 


Sediul Agenţiei de Cercetare pe Internet, aflat la periferia centrului orașului 
Sankt Petersburg, era înregistrată drept companie de dezvoltare de software, 
care se ocupa de asemenea și cu cercetările de piaţă privind opinia publică. 
Compania recruta noi membri ai personalului în mediul online: concepere- 
redactare texte, persoane care să optimizeze motoarele de căutare, 
gestionari de conţinut și designeri grafici. Angajaţii primeau un salariu 
lunar de 400-650 de dolari, ceea ce reprezintă o plată concurenţială în Sankt 
Petersburg. 


Multe posturi în cadrul Agenţiei de Cercetare pe Internet ofereau 
posibilitatea de a crea și modera conţinut online în ture de 12 ore, inclusiv 
ture de noapte. Unele posturi necesitau competenţe de limba engleză. 


Însă noi voiam detalii suplimentare. I-am cerut Irinei să îl sune pe recrutor 
și să se prefacă interesată de postul de concepere-redactare texte. Aceasta a 
solicitat date specifice la telefon cu privire la tipul de subiecte despre care 
se aștepta angajatorul să scrie. 


Recrutorul fabricii de troli i-a spus că cei care se ocupă de concepere- 
redactare texte scriu știri, mai exact știri politice, atât în rusă, cât și în 
engleză. Postul de gestionar de conţinut ar fi asemănător: conceperea de 
texte cu tentă politică pe o temă dată, tot în limba engleză. Atunci când 
Irina a întrebat de ce slujba presupunea utilizarea motoarelor de căutare, 
recrutorul a promis că îi va da detalii suplimentare la interviu. 


Cu alte cuvinte, am primit dovezi care demonstrau că, încă din 2015, o 
operațiune multilingvă și internaţională de știri false și de propagandă pe 
rețelele de socializare, care viza în mod specific influenţele din mediul 
politic, era gestionată de la un sediu de birouri din Sankt Petersburg. 


Incă din 2013, jurnalista rusă de investigaţii Alexandra Garmazhapova se 
infiltrase în fabrică și scrisese un articol pentru Novaya Gazeta în care 
dezvăluia totul. Aceasta a povestit că nu fusese dificil să se angajeze acolo. 


În timpul interviului pentru slujbă, persoana care coordona interviul îi 
spusese că îi cunoștea personal pe numeroși funcţionari ruși de la nivel 
înalt, inclusiv pe unii membri ai Dumei de Stat. Acesta îi dezvăluise de 
asemenea că participase la Forumul Seliger, o tabără de tineret politică 
organizată de Nashi, organizaţia cetățenească falsă fondată de Kremlin. 


Garmazhapova a divulgat faptul că cei care lucrau acolo erau încurajați să 
scrie lucruri malițioase în mediul online despre Statele Unite și despre 
liderul din opoziţie, Alexandr Navalnii. Înainte de a demisiona, aceasta a 
salvat toate activităţile trolilor pe un stick de memorie și a publicat 
informaţiile respective în articolul său. 


În timpul vizitei noastre la Sankt Petersburg, am vizitat „fabrica” în repetate 
rânduri. Aceasta se afla într-o clădire de birouri cu patru etaje, neexistând 
nicăieri însemne la intrare care să indice denumirea societății. Schimbul de 
tură de la 9 dimineaţa, respectiv ora 21 seara, era marcat de un flux constant 
de angajaţi, majoritatea cu vârste de peste 20 de ani, unii care intrau și alții 
care tocmai plecau de la birou. La ușa din spate, tinerii luau pauze de la 
trolat pe rețelele sociale și fumau o ţigară. Mulţi și-au întors capetele și și- 
au acoperit chipurile când ne-au văzut că îi filmam. 


Una dintre operaţiunile speciale de ştiri false era coordonată de la primul 
etaj al sediului. Angajaţii produceau articole pentru un site numit Ria FAN. 
Articolele de pe Ria FAN erau prezentate drept provenind din Ucraina când, 
de fapt, sursa era chiar Sankt Petersburg, Rusia. 


Ne-am întâlnit cu Yevgeni Zubarev, cel care gestiona așa-zisa agenţie de 
știri, şi i-am luat un interviu. Redactorul-șef al Ria FAN a negat că ar fi 
angajat troli sau că ar fi dispus de un buget pentru propagandă pe reţelele de 
socializare, în pofida faptului că surse verificate ne-au spus că aceiași 
lucrători de propagandă activaseră atât în cadrul operaţiunii sale de știri 
false, cât și în cadrul altor departamente care se ocupau de comentariile de 
pe reţelele sociale din fabrica de troli. 


„Acuzaţia cum că sediul nostru ar dispune de troli este o minciună. Cei care 
cred asta sunt înguști la minte. Cred că totul se datorează războiului de 
propagandă”, a declarat Zubarev, privind în cameră cu o expresie serioasă 
pe chip. 


Acesta a susţinut că Ria FAN fusese fondat doar în scop de afaceri, spunând 
că avusese negocieri cu agenţii de publicitate precum Sberbank și că 
urmărea să genereze profit. Însă site-ul nu a avut niciodată și nu are nici la 
momentul actual reclame, nu restricționează accesul în funcţie de plată și 
nici nu are posibilitatea încheierii unor înțelegeri în vederea accesului 
cititorilor la materiale, astfel că este imposibilă generarea de profit. 


Zubarev a recunoscut totuși un lucru: site-ul lor publica informaţii 
neverificate, „la fel ca toate celelalte posturi mass-media”, a completat 
acesta. 


La „fabrică” se vedea lumină la geamuri pe tot parcursul nopţii. După 
părerea mea, turele de noapte permiteau lucrul și interferenţele din mediul 
online pe diverse fusuri orare. Capacitatea de a perturba și de a crea 
interferenţe în discuţiile online în timp real, de pildă în Statele Unite, 
însemna că tura de noapte de la fabrica din Sankt Petersburg era esenţială. 


Înainte de călătorie am fost avertizată cu privire la faptul că, cel mai 
probabil, FSB-ul păzea fabrica. Din fericire, chiar paznicul de acolo a fost 
cel care a confirmat implicarea directă a statului rus cu fabrica. 


A doua zi, am făcut fotografii și am filmat „fabrica” de la intrarea 
principală. Mărturisirea rară s-a petrecut când, a doua zi, eu și Irina făceam 
fotografii și filmam chiar la intrarea în fabrică. Paznicul a ieșit afară ţanţoș, 
s-a plâns de faptul că filmam, a ameninţat că sună poliţia și a dat cu bâta-n 
baltă. 


Acesta ne-a spus (în fața camerei de filmat) că trebuia să plecăm, întrucât 
ne aflam în faţa unei „clădiri administrative”. 


În Rusia, „obiectivele administrative” sunt entităţi special protejate. Încă 
din 1998, acestea au primit statut special prin decret prezidenţial și includ 
secții de poliţie, unități militare, clădiri ale FSB-ului și centrale nucleare. 


Prin faptul că a numit presupusul sediu al Agenţiei de Cercetare pe Internet 
„clădire administrativă”, paznicul a confirmat faptul că nu era o agenţie de 
cercetare sau o agenţie de știri comerciale, ci făcea parte din structurile 
guvernului rus. 


Am încercat, de asemenea, să vorbim cu zecile de angajaţi care intrau și 
ieșeau din clădire când avea loc schimbul de tură, însă nimeni nu a vrut să 
discute cu noi. În schimb, aceştia și-au acoperit chipul cu gluga și au întors 
privirile pentru a nu fi filmaţi. 


Cineva ne-a spus că nu aveau dreptul să dea declaraţii. Ulterior, am aflat că 
semnaseră un acord strict de nedivulgare a informaţiilor. 


Când ne-am întors acasă, eu și Mika am realizat reportaje pentru diverse 
platforme și emisiuni de știri ale Yle. Articolul online a fost tradus în 
engleză și includea numeroase imagini video filmate în premieră, precum și 
detalii importante relevante pentru publicul internațional. 


Articolele au fost partajate la scară largă de experţii în materie de informații 
și securitate, precum și de diplomaţi din diverse ţări. Pentru mine, cel mai 
important public a fost publicul larg care și-a exprimat recunoştinţa pentru 
articole. Ulterior, articolele au fost utilizate în cadrul cercetărilor academice 
și al rapoartelor de securitate. 


Din nou, intimidarea s-a intensificat. De această dată a fost vizat și colegul 
meu, Mika Măkelăinen. 


Trolii de pe Twitter ne-au acuzat că i-am fi mituit pe cei intervievaţi la 
Sankt Petersburg. Comentariile de pe Facebook jurau că articolele noastre 
erau inventate. Pozele noastre, care apăreau în dreptul numelor la începutul 
editorialelor, au fost inserate într-o imagine batjocoritoare: un hibrid cu 
svastica și logo-ul NATO. Am fost acuzaţi că eram prostituate care urau 
mass-media rusească și care stârneau ură împotriva Rusiei. 


Din nou, finlandezii au fost instigaţi să creadă în această campanie de 
defăimare de pe reţelele sociale. Era nedrept, întrucât noi realizaserăm 
articolele prin respectarea normelor și a eticii jurnalistice, precum și a 
legislaţiei rusești și finlandeze. Mulţi oameni păreau determinaţi să 
răspândească tot mai departe minciunile fără temei despre mine și Mika și 
să respingă informaţiile pe care încercam să le prezentăm cu privire la noua 
metodă utilizată în cadrul războiului informaţional rus. 


Era incredibil faptul că finlandezi veritabili, despre care ai fi zis că erau 
persoane educate și citite, preferau mai degrabă să ia parte la batjocura 
dizgraţioasă, decât să citească și să înțeleagă conţinutul articolelor noastre. 


Aici se vede priceperea comandanților războiului informaţional rus: aceştia 
desfășoară operaţiuni lipsite de etică, uneori ilegale, încalcă drepturile 
fundamentale ale omului sau justiția internaţională, însă reușesc să întoarcă 
discuţiile publice critice și malițioase împotriva mesagerului în loc să fie ei 
ținta. Mi se părea straniu să citesc acuzaţii la adresa mea și a lui Mika 
despre „răspândirea propagandei”, când ar fi trebuit direcționate către 
fabrica de troli din Rusia și către cei care o conduceau. 


Însă cu cât investigam mai mult subiectul acestei cărți, cu atât devenea mai 
clar faptul că lacheii Kremlinului, cei care se ocupau de calomnie, nu se 
pricepeau doar la îndreptarea atenţiei acolo unde voiau ei. De asemenea, tot 
demnă de laudă era și strategia lor calculată și, în numeroase cazuri, 
încununată de succes. Propaganda specială de luptă este utilizată împotriva 
persoanelor fizice pentru că funcționează: reduce credibilitatea mesajelor 
acestora. 


Campania împotriva mea îi includea și pe unii finlandezi de seamă și 
influenţi. Peter Saramo, înalt funcţionar parlamentar, consilier și secretar în 
cadrul Marii Comisii a Parlamentului finlandez, m-a ridiculizat fără perdea 
pe un grup de pe Facebook numit Armata rusă de troli (The Russian Troll 
Army). Mikko Elo, fost parlamentar social-democrat, lansase o campanie 
sugestivă de defăimare împotriva mea pe blogurile site-ului de știri Uusi 
Suomi și pe Facebook încă din toamna precedentă, iar aceste demersuri ale 
sale au durat ani de zile. 


Şi mulţi prieteni de pe Facebook ai lui Johan Bäckman, agentul 
Kremlinului, au contribuit la defăimarea de pe rețelele de socializare: Peter 
Iiskola, un om de afaceri din cadrul companiei de transport St. Petersburg 
Line și avocatul Jon Hellevig, care ajunsese cunoscut pentru că postase 
ameninţări cu violul, pe pagina de Facebook, a sopranei Karita Mattila, 
după ce aceasta refuzase să cânte alături de un susţinător al lui Putin. 
Hellevig m-a făcut târfă nazistă, pe pagina de Facebook a lui Johan 
Băckman. În 2018, Hellevig a fost condamnat la 60 de zile de arest 
condiţionat și la plata sumei de 2 800 de euro daune Karitei Mattila, pentru 
calomnie și amenințări ilegale la adresa acesteia. 


Johan Băckman a continuat să îmi dea mesaje în privat. 


La câteva luni după publicarea articolelor noastre despre fabrica de troli, s-a 
apelat la caracteristica Facebook numită Events (Evenimente) în vederea 
diseminării mesajelor de ură în mod organizat. Prin intermediul acestei 
facilități, Facebook poate fi utilizat pentru a organiza evenimente la care 
oricine poate fi invitat. Operatorii anonimi au stabilit un eveniment care îi 
invita pe oameni să ia parte la un protest împotriva „Fabricii de troli Yle”. 
Organizatorii au creat o atmosferă primitoare pe site, postând injurii la 
adresa mea și a lui Mika și amenințând că vor veni la sediul Yle pentru a 
cere explicaţii cu privire la „răspândirea propagandei de către angajaţii 
Yle”, purtând banderole pe care vor scrie despre „infracțiunile săvârșite de 
șefii și angajaţii de la Yle”. 


În cele din urmă, doar câţiva protestatari s-au prezentat în fapt. În pofida 
faptului că aceștia erau mult mai puţini faţă de cei care postaseră pe 
Facebook, operațiunea a dovedit faptul că Facebook putea fi utilizat în mod 


succes și anonim pentru a da naștere unor spirite de protestatari și pentru a 
instiga oamenii să iasă în stradă. 


Doi ani mai târziu, ancheta cu privire la amestecul Rusiei în alegerile 
prezidenţiale din SUA a dezvăluit faptul că Agenţia de Cercetare pe Internet 
instigase proteste pe teritoriu american, prin intermediul facilității 
Evenimente de pe Facebook: unul dintre protestele demarate de fabrica de 
troli se opunea imigrației, în vreme ce altul de pe aceeași stradă sprijinea 
imigrația. Angajaţii-troli se distrau jucându-se cu americanii de parcă ar fi 
fost niște piese de șah. 


Cei care voiau să mă intimideze au încercat să mă prindă în gheare într-un 
mod chiar mai personal și mai psihologic. Cineva mi-a trimis un SMS, 
dându-se drept tatăl meu, care decedase cu 20 de ani în urmă. „Iata” mi-a 
scris că era viu și mă urmărea. 


Dat fiind faptul că tatăl meu nu era persoană publică, am realizat că, oricine 
ar fi fost autorul, îmi analizase cu atenţie istoricul personal și era capabil să 
se folosească de cele mai brutale trucuri psihologice pentru a mă manipula 
și a-mi afecta concentrarea în ceea ce privește activitatea mea profesională. 


Din fericire, tocmai urma să mă întâlnesc cu un prieten când am citit 
mesajul. Când l-am văzut, l-am cuprins cu braţele, întrucât mi se tăiaseră 
picioarele. 


Cu toate acestea, Poliţia nu a reușit să afle nimic despre cel care trimisese 
mesajul. 


CAPITOLUL 10 


Eruditul 


În ianuarie 2017, Martin Kragh, expert în materie de politici ale Rusiei, a 
publicat un articol academic în care demasca șiretlicurile murdare folosite 
de Kremlin în prezent împotriva ţării sale natale, Suedia. 


Două luni mai târziu, eruditul în vârstă de 36 de ani slăbise, nu putea dormi 
și nici nu se putea concentra bine asupra activităţii sale de cadru didactic 
universitar și de director al programului din cadrul Institutului Suedez de 
Afaceri Externe, cel mai renumit institut de cercetare în materie de politică 
externă din Suedia. 


În schimb, Kragh, un erudit respectat, a fost implicat într-un scandal 
mediatic alimentat de mass-media statului rus, de neonaziști suedezi, de 
trolii de pe YouTube și de anumiţi actori de extremă dreaptă care lucrau în 
mass-media suedeză și aveau legături cu Rusia. 


Nu se pune problema că Kragh n-ar fi știut cum să accepte critici 
constructive cu privire la munca sa. În decursul carierei sale impresionante, 
munca de cercetare, cărţile și prezentările sale au fost bine-evaluate și 
discutate în repetate rânduri, așa cum se întâmplă în cazul celor care 
activează în mediul academic, având funcţie publică. 


După cum o spune el însuși, criticile academice veritabile sunt cu adevărat 
legitime și binevenite. 


„În mediul academic, dacă nu ești de acord sau dacă deții cunoştinţe mai 
bune despre subiectul respectiv, scrii chiar tu un articol. Creezi o 
metodologie nouă, furizezi date noi și, astfel, acumulezi informații 
științifice. Acesta e și scopul cercetării”, spune Kragh. 


Insă, de această dată, „criticii” nu au avut deloc intenţia de a aduce vreo 
contribuţie științei. 


În loc să beneficieze de critici specializate și bine-argumentate privind 
munca depusă, numele, persoana, credibilitatea profesională și etica Dr. 
Kragh au fost întinate în spaţiul informaţional suedez. Metoda era aceea de 
răspândire sistematică a minciunilor, a aluziilor, a acuzațiilor deplasate și a 
teoriilor conspiraţioniste. 


Atacurile menite să îl facă de rușine erau conectate parțial, ca și cum ar fi 
fost orchestrate de cineva care se ascundea în spatele cortinei. 


Însă mizeriile și acuzaţiile bizare nu proveneau doar din anonimitatea celor 
mai întunecate cotloane ale Internetului. Cea mai agresivă frenezie, care 
urma să atragă chiar și jurnaliști suedezi obișnuiți, făcându-i să îl ocărască 
pe Dr. Kragh, a fost stârnită în paginile rubricii de cultură a celui mai mare 
tabloid de stânga din Suedia, Aftonbladet. 


Atacurile, aparent domestice, au fost stârnite îndeosebi de extremele 
politice: extrema stângă și cea de dreapta sunt renumite din punct de vedere 
istoric pentru faptul că sunt susceptibile la operaţiunile de influenţă ale 
Kremlinului. 


In aceeași perioadă, Kragh și cei care aveau legături cu el au devenit ţintele 
unor atacuri cibernetice sofisticate, care au dat întregii chestiuni o tentă 
întunecată suplimentară. 


Suedia este unul dintre liderii mondiali în ceea ce privește libertatea presei, 
protecţia drepturilor omului și bunăstarea generală a cetăţenilor. Încă din 
anii 1990, intimidarea la adresa jurnaliștilor care investighează activităţile 
neonaziștilor s-a intensificat. Pe lângă aceasta, jurnaliștii, cercetătorii și 
societatea civilă suedeză au fost relativ neîngrădiți în a se bucura de 
drepturile și libertăţile occidentale fără a fi persecutați și hărțuiți. 


Actele brutale împotriva Dr. Kragh sunt extraordinare. 


„Sunt rahaturi, dezinformare și minciuni. Cu toate astea, ipotetic vorbind, 
dacă situaţia mea în ceea ce privește familia sau munca ar fi stat altfel și nu 


aș fi beneficiat de sprijin, s-ar putea să fi zăcut într-un șanț”, recunoaște 
Kragh. 


FASCISMUL DREPT FORŢĂ EMERGENTĂ 


Publicaţia, care a dat naștere unei schimbări ireversibile în viaţa lui Kragh, 
se intitulează Strategia de influență a Rusiei prin intermediul diplomaţiei 
publice și al măsurilor active: cazul Suediei (Russia's Strategy for Influence 
Through Public Diplomacy and Active Measures: the Swedish Case). 


Raportul, scris în colaborare cu un coleg de-al său, Sebastian Åsberg, a fost 
publicat într-o cunoscută revistă cu accent pe chestiuni de ordin militar și 
diplomatic: publicaţia internațională Journal of Strategic Studies (Revista 
științifică de studii strategice). Această revistă tradițională și recenzată este 
publicată de Universitatea de cercetare King's College din Marea Britanie. 
Cu rigoare științifică, articolul descrie operaţiunile de influenţă de tip KGB 
originare din Rusia și care fuseseră exploatate recent, pentru a pune 
presiune pe guvernul și pe armata suedeză, pentru a distrage atenţia presei și 
pentru a manipula și afecta negativ societatea civilă. 


Studiul deschide și analizează în amănunt arsenalul folosit de serviciile 
secrete ruse în Suedia. Sunt prezentate speţele cu documentele diplomatice 
falsificate, propaganda de pe rețelele sociale, sprijinirea grupurilor 
extremiste și introducerea mesajelor politice ale regimului Putin în știrile 
suedeze răspândite. 


Raportul elaborat de Dr. Kragh demască, de asemenea, organizaţiile 
radicale pro-Kremlin active în Suedia, precum și legăturile directe ale 
acestora cu entităţi rusești. 


Lucrarea are caracter clar și informativ chiar și pentru un cititor fără 
tangențe academice. Una dintre constatările principale o reprezintă 
elementele de probă care demonstrează modul în care diplomaţii și 
politicienii ruși intervin, în mod proactiv, în afacerile interne ale Suediei. 


Raportul contribuie la cercetările internaţionale din domeniu prin simplul 
fapt că prezintă informaţii noi și documentate cu privire la războiul 
informaţional al Kremlinului și la amestecurile politice dincolo de graniţele 
Rusiei. 


De asemenea, relevă și amprenta pe care și-au lăsat-o cei de la Kremlin 
asupra dialogului public prin intermediul mass-mediei suedeze. Sunt 
prezentate și, în unele cazuri, numite cele mai relevante canale de 
dezinformare pro-Kremlin și portavocile acestora din Suedia. 


In Suedia, sursele de știri pro-Kremlin repetă fără ton critic mesajele 
Kremlinului despre Ucraina, ţara fascistă, justificând, astfel, războiul dus de 
Rusia împotriva Ucrainei. 


Raportul prezintă exemple cu felul în care circulă poveștile false inventate 
de Kremlin, nu doar pe diverse platforme suedeze, ci și în așa-numita mass- 
media tradiţională. 


Este identificată și abordată în detaliu o organizaţie de știri tradițională 
suedeză: rubrica de cultură a ziarului Aftonbladet care, de ani de zile, 
publică numeroase articole asemănătoare celor din mass-media controlată 
de regimul rus. 


Doar în 2014 rubrica Kultur („Cultură”) a Aftonbladet a publicat peste 30 
de articole despre ţări din fosta Uniune Sovietică, subiectul principal fiind 
„fascismul în Ucraina”. 


În articolele din Aftonbladet, fascismul este caracterizat din punct de vedere 
sistematic, contrar faptelor, drept „forța politică emergentă a Ucrainei”. 


Kultur din Aftonbladet descrie de asemenea războiul dus de Rusia 
împotriva Ucrainei drept o criză, nu un război sau o agresiune din partea 
Rusiei. Ba chiar se face aluzie la faptul că respectiva „criză” ar fi putut fi 
evitată dacă politica de afaceri externe a fostului Ministru de externe, Carl 
Bildt, ar fi fost diferită. Practic, ziarul a insinuat că Bildt, o persoană 
respectată la nivel internaţional și cunoscut drept promotor al păcii, ar fi 
fost unul dintre principalii instigatori ai războiului. 


Secţiunea culturală descrie și Uniunea Europeană și NATO într-o manieră 
care se aseamănă izbitor cu perspectivele propagandiste ale Kremlinului. 


În plus, Kragh și Asberg analizează și modul în care tabloidul promovase o 
organizație cetățenească de stânga aparent veritabilă, numită „Borotba” 
(„strădanie” în limba ucraineană). De fapt, în 2016, s-a dezvăluit fără 
tăgadă că același grup era o organizaţie-marionetă, controlată de Kremlin. 


Mai mult decât atât, Kragh și al său coleg prezintă felul în care câţiva 
jurnaliști care scriu în secţiunea Kultur din Aftonbladet au creat conţinut 
pentru reţelele sociale pro-Kremlin și au răspândit în mod public teorii ale 
conspirației. De asemenea, sunt demascate și legăturile pe care le au unii 
jurnaliști de la ziar cu Israel Shamir, un bine-cunoscut cetățean de origine 
rusă, antisemit, contestatar al Holocaustului și propagator al dezinformării. 


Se întâmplă ca Israel Shamir să fie reprezentantul rus al Wikileaks, 
furnizorul de scurgeri de informaţii condus de Julian Assange, despre care, 
la scară largă, comunitatea de spionaj din Occident consideră că este un 
paravan pentru Serviciul Rus de Informaţii Externe (SVR) și/sau pentru 
Agenţia de Informaţii Militare Externe Ruse (GRU). 


Analiza academică realizată de Kragh în ceea ce privește sprijinul acordat 
de secțiunea culturală a ziarului Aftonbladet pentru războiul neconvențional 
dus de Kremlin din tenebre este strictă, dar corectă: deși menţionează faptul 
că tonul general adoptat de site-ul de cultură la adresa Ucrainei, o ţară care 
se confruntă cu agresiuni din partea Rusiei, este critic, raportul remarcă de 
asemenea și că, din când în când, ziarul mai publică și critici la adresa 
politicilor lui Vladimir Putin. 


Articolele scrise de cei de la secțiunea Kultur a ziarului Aftonbladet în 
numele Kremlinului au fost remarcate și în străinătate. Cu un an înaintea lui 
Kragh, cercetările realizate de Institutul finlandez al afacerilor externe au 
numit secțiunea Kultur a ziarului Aftonbladet drept singurul mijloc mass- 
media suedez, care punea la îndoială și minimiza însăși existenţa războiului 
instigat de Rusia în Ucraina. 


Potrivit Institutului finlandez, secțiunea Kultur a ziarului Aftonbladet se axa 
pe criticarea politicilor externe suedeze referitoare la Ucraina și pe acuzarea 


altor mijloace mass-media suedeze (mai exact pe cele care furnizau fapte 
întemeiate în reportajele lor cu privire la războiul rus din Ucraina), 
calificându-le drept „rusofobe”. Cercetările finlandeze au concluzionat că 
articolele, editorialele și comentariile cititorilor din secțiunea culturală a 
ziarului Aftonbladet conţineau relatări rusești pe care le adaptaseră pentru 
publicul suedez. 


În pofida criticilor bine argumentate și detaliate de pe plan domestic și din 
străinătate, secțiunea culturală a ziarului Aftonbladet și-a continuat 
netulburată parcursul sub conducerea redactorului-șef Asa Linderborg. 
Totodată, publicaţia s-a dat drept ultima frontieră a libertăţii de exprimare și 
de expresie din Suedia. 


Intâmplător, aceeași tehnică de autointitulare este utilizată și de site-urile 
anonime proruse de știri false, dar și de bloguri și amatori de teorii ale 
conspirației din Occident. 


Unele posturi mass-media au apreciat și citat rezultatele muncii de cercetare 
a lui Kragh. Cu toate acestea, secțiunea Kultur a ziarului Aftonbladet era de 
altă părere, așa că a început să își pună în practică revanșa. 


RĂZBOIUL INFORMAŢIONAL ÎN 
CONTEXTUL CHESTIUNII NATO 


Raportul realizat de Dr. Martin Kragh a generat un interes sporit la nivel 
internaţional. 


Posturi de știri consacrate, precum BBC, 'The Guardian și Huffington Post 
au realizat reportaje pe baza raportului. Constatările au fost citate de 
Michael Fallon, Secretarul de Stat pentru Apărare din Regatul Unit de la 
acea vreme. Lucrarea elaborată de Dr. Kragh a devenit rapid unul dintre 
cele mai descărcate articole de pe site-ul Journal of Strategic Studies 
(Revista științifică de studii strategice). 


Numeroși jurnaliști suedezi profesioniști au fost inspirați de informaţiile 
prezentate, iar Kragh a ajuns să fie căutat pentru a i se lua interviuri pe 
subiectul respectiv. Acesta a povestit presei despre cercetările sale și i-a 
ajutat pe jurnaliști să investigheze chestiunea mai amănunţit. Însă, în 
rubrica de cultură a celui mai mare tabloid suedez, Aftonbladet, a fost 
iniţiată o campanie de denigrare publică fără precedent împotriva Dr. 
Kragh. 


Asa Linderborg, redactorul-șef al site-ului pe teme de cultură, are influenţă 
asupra vieţii publice din Suedia. În pofida ultimilor ani în care circulaţia și 
numărul de cititori au înregistrat o tendință descendentă, ziarul Aftonbladet 
rămâne unul dintre cele mai mari cotidiene din ţările nordice. Rubrica sa 
online de știri este de departe cel mai vizitat astfel de site din Suedia. 


La fel ca alte tabloide, Aftonbladet publică adesea articole jurnalistice 
corespunzătoare și profesioniste, însă articolele sale vin la pachet cu un 
accent puternic pe ceea ce prinde la public și pe limbajul hiperbolizant. 
Conţinutul său și tonul jurnalistic pot fi descrise cel mai bine drept identice 
cu ale oricărui alt tabloid occidental: fac apel la emoții și stârnesc scandal. 


Cu toate acestea, în calitate de organizaţie suedeză de știri, secțiunea Kultur 
a ziarului Aftonbladet ar trebui să urmeze liniile directoare etice 
jurnalistice. Aceste orientări acceptate de întreaga comunitate jurnalistică 
profesionistă din Suedia necesită ca mass-media să îi respecte pe cei despre 
care realizează reportaje. 


Este interzisă publicarea de articole negative părtinitoare cu privire la o 
persoană al cărei nume este furnizat, dacă persoanei nu i s-a dat șansa de a- 
și face cunoscută propria opinie, așa cum e și corect. De asemenea, nu ar 
trebui ca orientările politice ale cuiva să fie prezentate într-un mod lipsit de 
respect. 


Regulile sunt asemănătoare și prezente în normele etice ale presei din toate 
țările nordice. Obiectivul este acela de a împiedica mass-media să atace 
persoanele fără justificare și de a se asigura că articolele sunt bazate pe 
fapte. 


În articolele realizate ca urmare a raportului publicat de Dr. Kragh, 
Aftonbladet nu a solicitat deloc punctul de vedere al acestuia, spre a-l 
include în reportajele despre el. 


„Cei de la Aftonbladet m-au întrebat cândva ce metodă utilizasem când am 
analizat conţinutul de pe site-ul lor pentru cercetările mele. Le-am răspuns: 
metoda analizei pe text. Nu m-au întrebat nimic altceva”, își amintește 
Kragh. 


În cadrul seriei de lungă durată de articole de opinie referitoare la Dr. 
Kragh, munca de cercetare a acestuia nu a fost doar pusă la îndoială, ci 
batjocorită. Secţiunea culturală a publicat primul articol despre Kragh la 9 
ianuarie 2017, la două zile după publicarea rezultatelor cercetării. Articolul 
respectiv a fost scris de Martin Aagârd, reporterul tabloidului care se ocupa 
de teme de cultură. 


Acesta a descris constatările lui Kragh drept „atacuri” și „o vânătoare de 
vrăjitoare”. Angajatorul lui Kragh, Institutul suedez de afaceri externe (care 
nu publicase munca de cercetare), a fost acuzat de „Putinism”. La rândul 
lor, alți jurnaliști suedezi care citaseră în mod profesionist cercetările lui 
Kragh au fost ridiculizaţi și acuzaţi. În plus, Aagârd a susținut că Dr. Kragh 
îl numise pe un jurnalist de la Aftonbladet Kultur „agent de-al lui Putin”, 
ceea ce nu era adevărat. 


Părea că cei de la Aftonbladet se bazau pe faptul că cititorii nu vor căuta 
sursa originală pentru a verifica informaţiile. Articolul avea un ton agresiv 
și arogant. Un astfel de limbaj este specific în cazul blogurilor online 
vulgare și anonime, nefiind caracteristic marilor posturi de știri scandinave. 


Următorul articol, scris de Asa Linderborg, redactorul-șef al rubricii de 
cultură, a fost publicat a doua zi. Cuvintele dizgrațioase catalogau 
cercetările realizate de Dr Kragh drept parte din „războiul informaţional în 
contextul chestiunii NATO”. Astfel, Linderborg insinua faptul că Kragh ar 
fi avut motivații secrete, și anume de a promova aderarea Suediei la NATO 
prin intermediul muncii sale de cercetare. 


Îndreptarea atenţiei tuturor de la operaţiunile politice ale Kremlinului la 
potenţiala apartenență a Suediei la organizaţia suspectă NATO este o 


tehnică uzuală care își are originea în era sovietică. Kremlinul vede NATO 
ca pe un dușman avid de război, care înconjoară Rusia din toate părţile. 
Această idee este promovată încontinuu în Finlanda, Suedia și pe întreg 
mapamondul, iar felul în care Kremlinul percepe NATO a fost integrat cu 
succes în spaţiul informaţional. 


Îndreptarea discuţiilor către aspectele legate de NATO în loc de Kremlin 
reprezintă o tentativă de a mai înlătura din criticile iniţiale aduse politicilor 
conducerii ruse. Din punct de vedere psihologic, metoda cea mai eficientă 
este de a-i califica pe critici și pe cercetători drept persoane care fac lobby 
în numele groaznicei organizații NATO. 


De fapt, Dr. Kragh nu a făcut nicio afirmaţie referitoare la recomandări de 
politică privind relaţiile Suediei cu NATO. Astfel, articolul distorsiona 
realitatea și avea drept obiectiv subminarea integrităţii și credibilității lui 
Kragh în calitate de cercetător. 


Redactorul-șef Linderborg a continuat, afirmând că: „Așa-numitele analize 
privind Rusia și pe Putin sunt echivalente cu ascultatul unui pian care cântă 
isteric de unul singur, în vreme ce un public amator de spectacole de 
varietăţi și fără înclinații muzicale se ridică în picioare și aplaudă, doar 
pentru că oamenii cred că asta se așteaptă de la ei.” 


Articolul prezenta de asemenea constatările lui Kragh drept atacuri la 
adresa libertăţii presei. Linderborg le promitea cititorilor săi următoarele: 
atât ea, cât și echipa sa, vor continua să „scrie ceea ce vor, așa cum vor ei, 
chiar și în contextul în care nimeni altcineva nu le va apăra dreptul de a face 
acest lucru”. 


Pe deasupra, și-au ţinut promisiunea. Între ianuarie și iunie 2017 ziarul (cel 
mai mare tabloid din ţările nordice) a publicat peste zece articole în care era 
atacată persoana Dr. Kragh, erau reiterate acuzaţii false și se instiga o 
frenezie publică referitoare la angajatorii acestuia. Oricine care își declara 
public sprijinul pentru cercetător era de asemenea împroșcat cu noroi. 


Rubrica tabloidului scrisă de jurnaliști invitaţi a fost, de asemenea, cooptată 
să îl submineze pe Kragh. 


Cu un ton pe deplin serios, unul dintre respectivii jurnaliști colaboratori a 
pus la îndoială Journal of Strategic Studies întrucât „personalul din redacția 
sa provine din ţări NATO sau ţări aliate, ceea ce reprezintă un risc ca aceștia 
să fie părtinitori”. Drept dovadă, autorul articolului enumera și prezenta 
țările natale ale redactorilor de la Journal of Strategic Studies. 


Un alt autor invitat să contribuie la Aftonbladet Kultur a afirmat că raportul 
îi amintea de „McCarthism”, pe care l-a definit drept „vânătoarea de 
persoane suspectate că ar fi fost comuniste în SUA în anii 1950”. Alexei 
Sakhnin, un alt colaborator al ziarului care, în primăvara anului 2017, a 
început să lucreze la RT, canalul de propagandă rusă, l-a acuzat pe Dr. 
Kragh că răspândește teorii ale conspirației. 


Ulterior, tot în același an, în timpul marii simulări rusești de război Zapad 
2017, Sakhnin s-a deplasat în Finlanda pentru a organiza un „protest pentru 
pace” suedezo-rus. Aflat în tabăra respectivă, acesta a protestat cu privire la 
dreptul Suediei de a se apăra împotriva potenţialelor ameninţări din exterior. 


Hannu Himanen, un diplomat finlandez, a comentat despre tabăra 
protestatarilor, spunând că era o operaţiune rusească, care viza opinia 
publică din Suedia și din Finlanda. 


Pe măsură ce campania împotriva lui Kragh continua, coordonată fiind de 
Linderborg, cercetările acestuia a fost numite „porcării” neștiinţifice și 
antidemocratice. Linderborg a cerut de asemenea ca articolul scris de Kragh 
să fie retras, adică eliminat din vizorul public. Aceasta este o solicitare 
îndrăzneață din partea cuiva care milita pentru apărarea libertăţii de 
exprimare. Cu toate acestea, potrivit noţiunii selective a lui Linderborg în 
ceea ce privește libertatea de exprimare, acest lucru nu era valabil și în 
cazul cercetătorilor. 


Conceptul de libertate de exprimare cu tentă selectivă se îndepărtează cu 
mult de ideea iniţială din țările nordice cu privire la libertatea de exprimare, 
aceasta fiind o invenţie finlandezo-suedeză veche de 250 de ani. Libertatea 
de exprimare garantează dreptul tuturor la șansa egală de a transmite și de a 
primi informaţii și puncte de vedere, fără a fi limitați de altcineva. Ba chiar 
d-na Linderborg a adus în discuţie ideea lansării unui comitet pentru 


dezastre, care ar trebui să investigheze raportul întocmit de Kragh. Această 
noțiune vehiculată de Linderborg a prins parţial la mass-media suedeză. 


Jan Scherman, fostul șef TV4, cel mai mare post de televiziune privat din 
Suedia, a susținut că Kragh ar trebui „investigat”. Potrivit acestuia, criticile 
la adresa jurnaliștilor de la Aftonbladet nu erau legitime și erau echivalentul 
âsiktsregistrering, („înregistrarea opiniilor”). Înregistrarea opiniilor este o 
sintagmă care, în limba suedeză, are puternice conotaţii negative. Acest 
concept se referă la o activitate de stat ilegală prin care se colectează fișiere 
care conţin orientările politice ale populaţiei, lucru de care cu siguranță nu 
se făcea vinovat Dr. Kragh. 


În ultimul său articol pe acest subiect din primăvara lui 2017, Linderborg a 
dat un citat fals. Aceasta a susținut că Kragh i-ar fi solicitat cenzură, ceea ce 
nu era adevărat. 


De obicei, secţiunile culturale ale mass-mediei din țările nordice produc 
jurnalism despre scriitori și artiști, viitoare opere, piese de teatru, filme și 
alte evenimente legate de cultură și fenomene din lumea artei. 


Cu toate acestea, dintr-un anumit motiv, în cazul lui Martin Kragh și al 
Rusiei, secțiunea de cultură a ziarului Aftonbladet și-a abandonat misiunea 
culturală și a început să se ocupe de politică. lar aici vorbim de politică 
părtinitoare. 


De asemenea, numeroase posturi mass-media suedeze i-au urmat modelul. 


DEZINFORMARE, MUNCĂ DE CERCETARE 
DEFECTUOASĂ 


În cadrul discursului public din Suedia, destul de domol în general, există 
un subiect care a fost adesea evitat în mod politicos. 


La fel ca în Finlanda și în multe alte ţări, și în Suedia unele funcţii publice 
de nivel înalt sunt ocupate de comuniști nostalgici după URSS, ori de foști 


maoiști și staliniști, care au ajuns să fie influenţaţi de politicienii și de 
serviciile secrete ruse încă din vremea Uniunii Sovietice. 


Vorbim aici de persoane a căror ideologie este acaparată de tehnologii 
politici ai Uniunii Sovietice și care sunt catalogați drept oameni care 
sprijină noţiuni politice de extremă stânga. 


Unii dintre aceștia nu renunță niciodată la ideea la care ţine și Putin, 
conform căreia destrămarea Uniunii Sovietice a fost cea mai mare 
catastrofă geopolitică a secolului XX și este singurul eveniment pe care 
Putin și-ar dori să îl schimbe. 


În mod tradițional, în Suedia, comuniștii nu s-au bucurat niciodată de 
acceptare în rândul celor din Parlament. Cu toate acestea, grupurile 
comuniste divizate sunt parţial radicalizate și operează în calitate de voci 
care stabilesc punctele de discuţie, mai ales în mediul cultural. Nici măcar 
comuniștii suedezi nu vor să promoveze putinismul propriu-zis, însă 
ideologia lor antiimperialistă, antiamericană și antieuropeană prevede ca 
acești comuniști să fie deschiși și folositori în ceea ce privește răspândirea 
conspiraţiilor pro-Kremlin în Suedia, după cum afirmă un expert pe teme 
legate de Rusia, specializat pe comunismul suedez. 


În 2007, publicaţia săptămânală a partidului comunist, numită Proletăren, a 
publicat un profil cuprinzător referitor la Asa Linderborg, redactorul de la 
Aftonbladet. Încă de pe atunci, Linderborg a declarat că avea o slujbă de vis 
la rubrica de cultură. 


Potrivit articolului care o punea într-o lumină bună, Linderborg este o 
comunistă organizată, de generaţii întregi, prin intermediul părinţilor săi, iar 
bunica sa este originară din Rusia. Aceasta a devenit membră în mișcarea 
tinerească a partidului comunist când era copil, iar în perioada adolescenţei 
a condus filiera regională a unei organizaţii comuniste de tineret. 


In liceu, se pare că Linderborg prefera să scrie articole furioase despre 
„Imperialismul american” în loc să își facă temele. 


Unele declaraţii făcute de aceasta în 2007 pot fi considerate drept 
subversive. Aceasta a descris cum, la acea vreme, adepţii comunismului 


suedez erau „în defensivă”, însă „va veni vremea când vor ieși la atac”. 
Potrivit spuselor sale, revoluţia poate reuși doar prin organizarea unor 
demonstraţii și greve, precum și prin înmânarea de pliante oamenilor. 


„Cu alte cuvinte: cunoștințe și luptă. Cei cu orientare de stânga nu trebuie 
să fie în acord asupra tuturor aspectelor, însă mișcarea muncitorească 
trebuie să poată fi în măsură să colaboreze cu privire la diverse chestiuni. 
Radicalizarea social-democraţiei este un demers absolut necesar”, a declarat 
ea pentru Proletăren. 


În ultimii ani, Linderborg s-a folosit de funcţia sa de conducere a redacţiei 
culturale a celui mai mare tabloid suedez, de pildă pentru a aduce un 
omagiu așa-numitei Zile a Victoriei sărbătorite de Rusia lui Putin. „Ziua 
Victoriei” este sărbătorită la începutul lunii mai în Rusia, printr-o paradă cu 
tancuri și rachete strategice pe străzi, precum și cu avioane de luptă care 
împânzesc cerul Moscovei pentru a celebra acea zi din 1945, când Uniunea 
Sovietică a „câștigat Marele Război pentru Apărarea Patriei”, așa cum 
numește Kremlinul al Doilea Război Mondial. 


În 2015, Linderborg s-a folosit de secțiunea de cultură a ziarului 
Aftonbladet pentru a-i mulțumi în mod public Armatei Roșii Sovietice 
pentru „libertate” și a publicat o versiune profund problematică a istoriei 
celui de al Doilea Război Mondial. 


„În atmosfera rusofobă din zilele noastre, e demn de amintit faptul că 
Uniunea Sovietică a salvat lumea de nazism. Ar trebui să fim recunoscători 
că a câștigat Armata Roșie, și nu fasciștii. Pe 8 și 9 mai sărbătorim 70 de 
ani de libertate”, a scris ea. 


Linderborg nu a menţionat însă nimic despre opresiune, gulaguri, ocuparea 
țărilor vecine sau torturarea civililor de către Armata Roșie. De asemenea, 
aceasta nu a gândit bine utilizarea termenului „rusofob”. Termenul a fost 
lansat în Rusia lui Putin pentru a înlocui fostul concept utilizat, și anume 
„antisovietic”. Oficialităţile ruse folosesc termenul rusofob pentru a 
submina spusele criticilor legitimi, care abordează subiectul politicilor 
externe ruse sau abuzurile interne și în curs de desfășurare în materie de 
drepturile omului comise de Rusia. Prin repetarea termenului în plan 


internațional timp de ani de zile, acesta a fost introdus drept o insultă 
comună, chiar și dincolo de graniţele Rusiei. 


Conţinutul publicat de secţiunea Kultur a ziarului Aftonbladet a dat naștere 
unor critici din partea altor mijloace mass-media suedeze. De exemplu, 
Expressen, tabloidul rival, a catalogat tributul adus de Linderborg armatei 
sovietice drept „o simplificare crasă și jignitoare a unei tragedii de 
proporţii”. 


Atacurile la adresa Dr. Kragh lansate prin paginile Aftonbladet erau o 
tentativă evidentă de a-i afecta activitatea profesională și de a-i submina 
credibilitatea în Suedia. 


În ceea ce privește capacitatea lui Martin Kragh de a dormi noaptea și de a 
lucra pe timpul zilei, situația a devenit severă, după ce mulţi jurnaliști 
suedezi au luat de bune afirmaţiile falsificate de Aftonbladet și le-au 
repetat. 


Printre primii care au mușcat momeala lansată de Linderborg s-au numărat 
Journalisten, revista specializată adresată jurnaliștilor și revista de 
marketing și mass-media, Dagens Media. 


Linderborg a declarat pentru publicaţia din urmă că „era șocată de acuzaţiile 
făcute de Kragh”. Aceasta a ameninţat că va lua legătura cu editura 
britanică a Journal of Strategic Studies și că va solicita retractarea 
articolului scris de Dr. Kragh. Dagens Media i-a acordat acesteia spațiul 
necesar în publicaţie pemtru a descrie raportul lui Kragh drept „fără temei 
științific, acuzaţiile fiind nerușinate și urâte”. Linderborg și-a exprimat 
îngrijorarea cu privire la faptul că toate constatările lui Kragh fuseseră citate 
la scară largă de mass-media suedeză și internaţională, spunând că trebuie 
neapărat să reducă la tăcere zvonurile iscate. 


În zilele ce au urmat, Journalisten a publicat și alte articole problematice din 
punctul de vedere al faptelor pe care erau întemeiate, referitoare la Dr 
Kragh. În pofida faptului că ziarul jurnaliştilor suedezi ar trebui prin 
definiție să protejeze și să respecte normele eticii jurnalistice, nu a solicitat 
numaidecât punctul de vedere al lui Kragh cu privire la articolele în care îl 
critica puternic pe acesta. Helena Giertta, redactorul-șef al Journalisten, a 


luat în mod public partea colegei sale de breaslă, Linderborg, împotriva 
cercetărilor publicate de Kragh. 


Numeroși jurnaliști suedezi și alți membri ai personalelor din redacţii au 
citit ziarul sindicatului. Prin intermediul Journalisten, interpretarea lui 
Linderborg, referitoare la „cercetările urâte și nerușinate” ale Dr. Kragh, a 
câștigat teren în întreaga comunitate jurnalistică. 


Cei de la Joumalisten au ales de asemenea să publice punctul de vedere al 
unui cadru universitar, despre care nu se cunoaște că ar avea vreo expertiză 
pe teme referitoare la Rusia. În schimb, respectiva persoană căreia i s-a luat 
interviu are legături cu postul suedez Internationalen, un buletin cu caracter 
revoluţionar al unui grup politic care sprijină troţkismul. 


În 2017, l-am întâlnit pe Kragh la Copenhaga, în cadrul unei conferinţe cu 
privire la războiul informaţional dus de Rusia. Jurnaliștii suedezi îl tot 
sunau și îi cereau să explice de ce răspândise dezinformare prin munca sa 
de cercetare defectuoasă. 


Atunci, la Copenhaga, era evident că Martin Kragh a fost șocat. 


Totodată, un reporter suedez, care publicase un articol prin care îl sprijinea 
cu fermitate pe Kragh și munca sa de cercetare, a fost vizat de un atac 
cibernetic sofisticat la puţin timp după publicarea articolului respectiv. 


În 2017, Kragh a devenit de asemenea ţinta unei serii de atacuri cibernetice. 
Înainte ca munca sa de cercetare să fie publicată, acesta nu mai fusese 
niciodată atacat astfel. Au fost deschise numeroase site-uri de știri false și 
profiluri false, a căror misiune era distrugerea reputației lui Kragh în mediul 
online. 


Colegul său a primit e-mailuri asemănătoare celor pe care Agenţia de 
Informaţii Militare Externe Ruse (GRU) le utilizase în cadrul atacurilor 
împotriva Partidului Democrat american. Însuși Kragh a primit mesaje de 
tip phishing. 


La sfârșitul lui 2018, după ce Kragh publicase o postare pe propriul blog 
despre activitatea trolilor ruși, site-ul său a fost semnalizat drept 


„pornografic”, iar accesul publicului la site a fost restricționat. Nu se cunosc 
originile acestor atacuri, în pofida faptului că probele circumstanţiale, 
precum adresele IP, indică faptul că Rusia ar fi autorul. 


„Aceste atacuri cibernetice îmi depășesc nivelul de competenţe tehnice”, 
afirmă Dr. Kragh, „însă obiectivul lor este clar: să descurajeze pe oricine ne 
sprijină în mod public pe mine și pe coautorul publicaţiei mele, Sebastian 
Åsberg. Pare imposibil să aflăm cine a fost autorul acestora, sau cine a dat 
ordinul să fie lansate”. 


Atacurile cibernetice împotriva lui Kragh continuă și astăzi. Inainte ca 
cercetările sale să fie publicate, nimeni nu avea interes să îl atace în mediul 
virtual, nici pe el și nici pe cunoștințele sale. 


SUEDIA ANTI-EUROMAIDAN 


Suedia Anti-Euromaidan (Anti-Euromaidan Sweden) este versiunea suedeză 
a rețelei internaționale de grupuri asemănătoare cultivată pe Facebook. 
Denumirea face referire la protestele organizate de ucraineni în perioada 
2013-2014 împotriva lui Viktor lanukovici, președintele adept al 
Kremlinului, în Piaţa Maidan din Kiev. Protestele au fost denumite 
EuroMaidan și, evident, s-a optat pentru utilizarea greșită a numelui 
comunității de pe Facebook, Anti-Euromaidan, pentru a  ridiculiza 
mișcarea. 


Președintele ucrainean pro-Kremlin Viktor lanukovici a răspuns protestelor 
organizate de cetăţeni cu violență. Acesta le-a ordonat forțelor speciale de 
poliție să înăbușească protestele mulțimilor, care aveau drept obiectiv 
reinstaurarea democraţiei în Ucraina și îndepărtarea ţării de sfera de 
influență a Kremlinului. În pofida violenței poliţiei și a numeroaselor 
victime, protestatarii din Maidan nu au renunţat. În cele din urmă, însuși 
lanukovici a fost nevoit să își părăsească sediul și a fugit în Rusia. 


În cadrul reţelei de grupuri Anti-Euromaidan de pe Facebook, 
propagandiștii internaţionali și profesioniști pro-Kremlin și profilurile false 


organizează operaţiuni psihologice și se asigură că planurile Kremlinului 
câștigă teren. 


Grupul suedez se aseamănă mult cu grupul armatei rusești de troli în limba 
finlandeză: ambele reprezintă un cadru propice pentru mobilizarea 
amatorilor de teorii ale conspirației de pe plan local și a idioţilor folositori 
în diverse scopuri. Grupurile Anti-Euromaidan deservesc rolul unor fabrici- 
pereche și centre pentru propagandă rusească, meme obscene despre liderii 
occidentali, pentru știrile false ale mass-mediei controlate de statul rus, 
precum și pentru bloguri pro-Kremlin deloc echilibrate. 


La momentul când am scris aceste rânduri, grupul Suedia Anti-FEuromaidan 
are puţin sub 1 300 de membri. Caracterul grupului este cel mai evident în 
cadrul unei conversații în care participanţii îl laudă pe unul dintre cei mai 
legendari politicieni ruși care mizează pe post-adevăr din toate timpurile, 
Vladimir Zhirinovschi, pentru că „spune adevărul”. În plus, membrii 
postează clipuri virale care prezintă Ucraina drept o ţară nazistă și 
partajează filmuleţe de la Ruptly, agenţia video a reţelei de propagandă 
rusească, RI. 


Unul dintre cei mai vizibili participanţi în cadrul grupurilor pro-Kremlin de 
pe reţelele de socializare din spaţiul informaţional suedez este jurnalista 
Maj Wechselman. Aceasta furnizează periodic analize cu privire la 
evoluţiile din Rusia și Ucraina pentru Aftonbladet Kultur. Wechselman are 
legături cu un ONG fals, care numără câţiva activiști pro-Kremlin 
cunoscuţi, numit „Doctorii suedezi pentru drepturile omului” (Swedhr). 


ONG-ul fals a dobândit notorietate în 2015, când Ministerul rus al 
Afacerilor Externe a citat în mod aprobator raportul elaborat de acesta. 
Raportul îl exonera pe Bashar al-Assad de acuzaţiile privind utilizarea de 
către acesta, a unor arme chimice împotriva civililor sirieni. Nimeni din 
cadrul Swedhr nu deţine expertiză relevantă în materie de arme biologice, 
iar numeroase anchete independente realizate de ONU au dovedit ulterior 
fără tăgadă faptul că al-Assad, care beneficia de sprijin din partea Rusiei, 
utilizase de fapt arme chimice, mai exact gaz sarin, împotriva propriilor 
cetăţeni. 


Cu toate acestea, Wechselman a reușit să publice o serie de articole cu 
caracter defăimător împotriva Dr. Kragh în ziare suedeze reputate, precum 
Göteborgs Tidning și Upsala Nya Tidning. 


Întocmai precum grupul finlandez de pe FB numit Armata rusă de troli, 
grupul suedez Anti-Euromaidan a fost de asemenea utilizat drept platformă 
pentru coordonarea de campanii de defăimare împotriva academicienilor și 
jurnaliștilor suedezi. Printre altele, membrii i-au batjocorit în mod 
sistematic pe Maria Person-LOfgren, corespondenta de la Radio Suedia și pe 
jurnalistul Patrik Oksanen, care a scris mult despre războiul informaţional al 
Kremlinului. 


La începutul lui 2017, grupul Anti-Euromaidan a fost utilizat pentru a le 
recomanda membrilor să depună plângeri la Universitatea din Uppsala cu 
privire la Dr. Kragh. Întreaga tevatură a fost lansată cam în același timp cu 
ridiculizarea continuă a lui Kragh în Aftonbladet. 


Apoi, căsuţele electronice ale angajatorilor Dr. Kragh au început să fie 
inundate de e-mailuri. Plângerile ţineau același ison: Dr. Kragh și 
cercetările sale despre operaţiunile ruse de influenţă ar trebui investigate 
pentru o presupusă conduită academică nepotrivită. 


De obicei, în Suedia, unde calitatea activităţii de cercetare științifică ocupă 
un loc de frunte, acuzaţia de conduită academică nepotrivită este luată 
foarte în serios. Atunci când o plângere formală îi este înaintată unei 
comisii care se ocupă de o presupusă conduită științifică nepotrivită, de 
pildă un caz de fraudă, plagiat sau falsificare a datelor cercetării, consiliul 
examinează îndeaproape suspiciunea respectivă. 


De obicei, suspiciunile cu privire la conduita necorespunzătoare provin din 
rândul membrilor comunităţii academice, care prezintă apoi o verificare 
bine-argumentată cu privire la presupusa conduită nepotrivită. 


Le-am solicitat celor de la Universitatea Uppsala să îmi trimită plângerile 
împotriva Dr. Kragh. Era evident faptul că nu fuseseră scrise de alți oameni 
de știință. Multe dintre acestea reprezentau opinii politice, iar o parte erau 
atacuri la persoana Dr. Kragh. Neavând pic de rigoare științifică, nicio 
plângere nu indica modul în care ar fi realizat Kragh presupusa fraudă. 


Potrivit normelor, Comisia de etică a Universităţii este obligată să citească 
toate plângerile depuse, inclusiv pe cele care provin de la „persoane” 
evident false (deși, din punct de vedere juridic, acest lucru e problematic), 
iar persoana acuzată nu are acces la identitățile reclamanțţilor. 


Un reclamant a trimis Comisiei CV-ul redactorului-șef al publicației Journal 
of Strategic Studies, drept dovadă a faptului că revista e părtinitoare. Un alt 
reclamant a afirmat că raportul lui Kragh nu era deloc științific: în schimb, 
era „complotul rusofob al serviciilor americane de informaţii externe”. 


„Oamenii au trimis universităţii mesaje, precum «Nu-mi place de Martin 
Kragh», «Martin Kragh e un agent al Pentagonului», ori «Martin Kragh este 
o ameninţare la adresa siguranţei naţionale». De fapt, s-ar putea foarte bine 
să fiu o ameninţare la adresa siguranţei naționale, însă asta tot nu reprezintă 
o conduită științifică necorespunzătoare”, glumește Kragh. 


Unul dintre reclamanţi era Maj Wechselman, colaborator Aftonbladet 
Kultur, creatoare de conţinut pe rețelele de socializare și adeptă a 
dictatorului sirian Bashar al-Assad. 


O altă plângere fusese înaintată de Egor Putilov, o identitate falsă notorie. 
În spatele pseudonimului se ascunde un imigrant rus care a lucrat pentru 
partidul suedez antiimigraţie de dreapta numit Democraţii suedezi, în timp 
ce activa, de asemenea, în calitate de jurnalist în presa suedeză, sub o altă 
identitate falsă. 


Cât timp s-a aflat în Suedia, Putilov a utilizat cel puţin cinci pseudonime 
diferite. A fost catalogat drept „ameninţare la adresa securităţii” de mai 
mulţi experţi suedezi în materie de securitate. La fel ca Asa Linderborg, și 
Putilov a solicitat retractarea cercetărilor lui Kragh. Ba mai mult, acesta a 
angajat o firmă de avocatură pentru a-i intimida pe editorii de la Journal of 
Strategic Studies responsabili de publicarea lucrării lui Kragh. Avocaţii 
tocmiţi la Londra de persoana falsă au apelat la o altă tehnică de hărțuire 
comună: amenințarea editorilor revistei cu acțiune în instanţă. 


O altă plângere a venit din partea unui om de afaceri, pe nume Carl 
Meurling. Meurling, care a vrut în trecut să intre în partidul radical pentru 
tineret din cadrul Democraților Suedezi, păstrează niște legături de afaceri 


puternice cu societăţi de stat precum Gazprom. Cu toate acestea, nu are 
nicio calificare academică relevantă. 


La nouă luni după ce a fost publicat raportul lui Kragh, Universitatea din 
Uppsala continua să primească valuri de plângeri. 


Dacă e să ne luăm după conținutul meschin, este clar că motivaţia 
reclamanţilor era politică, întreaga chestiune fiind o campanie coordonată. 
Valul de acuzaţii venea în sprijinul tentativei de defăimare a Dr. Kragh în 
cadrul comunității științifice din Suedia și la propriul loc de muncă. 


Ştirile conform cărora Kragh era investigat pentru că ar fi fost suspectat de 
conduită științifică necorespunzătoare s-au răspândit peste tot prin mass- 
media suedeză și în rândul activiștilor de extremă stânga. De asemenea, 
Carl Schlyter, un parlamentar din cadrul Partidului Verde, a distribuit știrea 
pe Twitter, la fel a procedat și un jurnalist de la unul dintre cele mai 
respectate programe de știri de la Radio Suedia, „Medierna i P1”. 


În pofida faptului că Dr. Kragh a fost achitat de Universitatea din Uppsala 
de acuzaţiile de conduită științifică necorespunzătoare, acestea își lăsaseră 
deja amprenta negativă. Kragh irosise un volum enorm de ore de lucru și de 
energie pentru a demonstra faptul că suspiciunile nu aveau niciun fel de 
temei și pentru a gestiona urmările lor negative. 


Acuzaţiile false privind „conduita științifică necorespunzătoare” a lui Kragh 
prinseseră deja. Jurnaliștii care distribuiseră știrile privind pretinsa conduită 
academică necorespunzătoare nu au mai scris nimic altceva ulterior. Aceștia 
nu au scris despre lipsa de temei a plângerilor și nici despre conţinutul 
neacademic al acestora. 


Apoi, Kragh a fost urmărit de extremiștii de dreapta. 


EXTREMA DREAPTĂ CARE SPRIJINĂ 
KREMLINUL 


Deși campania de defăimare împotriva lui Kragh și a coautorului Sebastian 
Åsberg a pomit de la partea de extremă stânga a spectrului politic al 
Suediei, extrema dreaptă a fost mobilizată de asemenea, urmând ordinele 
primite de la liderii din umbră. 


Numeroși neonaziști din ţările nordice sunt profund afectaţi și influenţaţi de 
campania de RP a lui Putin. Neonaziștii îl văd pe Putin așa cum este acesta 
prezentat de mașinăria de propagandă a Kremlinului: maestru judokan, 
pescar musculos, pilot de avioane de luptă și, bineînțeles, geniul într-ale 
războiului care promovează naționalismul „sănătos” prin pedepsirea aspră a 
teroriștilor musulmani, întâi în Cecenia, apoi în Siria. Încălcările drepturilor 
omului săvârșite de Kremlin sau posibilele crime de război împotriva 
civililor nu apar deloc în discuţiile neonaziștilor. 


În Suedia, la fel ca în Finlanda, cel mai influent și mai vizibil grup 
neonazist este Mișcarea Nordică de Rezistență. Membrii acesteia 
cooperează cu cei de peste graniţe și visează la organizarea unei revoluţii 
violente. Acești suprematiști albi promovează interzicerea accesului 
refugiaților pe teritoriul Suediei și Finlandei, instigă și alimentează ura 
împotriva persoanelor care arată ca și cum ar fi străini, organizează marșuri 
în stradă, fluturându-și steagurile și scandând sloganuri antiguvern. Aceștia 
postează propagandă online, încarcă meme și filmuleţe cu caracter 
ideologic pe reţelele de socializare și recrutează membri suplimentari, 
majoritatea tineri, care să lupte pentru cauza lor. 


Neonaziștii din ţările nordice îi atacă pe toţi cei pe care îi consideră 
dușmani ai societăţii lor model. In prezent, categoria dușmanii neonaziștilor 
îi include și pe jurnaliștii din mass-media tradițională care critică politicile 
Rusiei. 


Mișcarea de Rezistență Nordică din Suedia păstrează legături cu extremiștii 
ruși de mulți ani. Relaţiile dintre Mișcarea de Rezistență Nordică și 
Mișcarea Imperială Rusă (RIM) sunt deosebit de strânse. RIM este o 
grupare neonazistă care promovează o dictatură naționalistă militantă. 
Partizan, ramura sa paramilitară, a participat la războiul dus de Rusia 
împotriva Ucrainei. Potrivit analiștilor suedezi, fostul viceprim-ministru 
rus, Dmitri Rogozin, unui din cei care se află în spatele partidului de 


extremă dreaptă Rodina (Patria), a păstrat legătura cu extremiștii ruși de 
extremă dreaptă. 


În 2017, o instanță suedeză a condamnat trei membri ai Mișcării de 
Rezistență Nordice la închisoare pentru infracţiuni violente pe care le 
săvârșiseră în sudul ţării, în apropiere de Göteborg, la sfârșitul lui 2016 și 
începutul lui 2017. Neonaziștii puseseră explozibili artizanali lângă sediile 
oponenților politici ai partidului și lângă mai multe adăposturi pentru 
refugiaţi. Chiar înainte de uneltirea planului, doi dintre conspiratori, Anton 
Thulin și Viktor Melin, participaseră la o sesiune de instruire paramilitară 
care durase o săptămână, chiar lângă Sankt Petersburg. 


Fotografii cu cei doi ţinând puști Kalashnikov și îmbrăcaţi în uniforme 
militare au apărut pe VKontakte, serviciul rus de socializare. Tabăra fusese 
organizată de aceeași Mișcare Imperială Rusă (RIM). 


În Suedia, mai multe site-uri și canale de YouTube de propagandă de 
extremă dreapta și-au exprimat simpatia față de Rusia lui Vladimir Putin. 
Potrivit analiștilor suedezi, putinismul în rândul grupurilor de extremă 
dreaptă este, de regulă, rezultatul antiamericanismului, al antiglobalismului 
și al unei percepții a Rusiei drept unic bastion al „valorilor tradiţionale” și 
stat ce se opune vehement „migraţiei incontrolabile”. 


Numeroși operatori pro-Putin și de extremă dreaptă i-au atacat virtual pe 
Kragh și pe colegul său. Printre aceștia s-a numărat un colectiv amorf de pe 
YouTube numit Granskning Sverige (Suedia Investighează). 


La începutul lui 2017, Mathias Ståhle, un jurnalist suedez de investigaţii, s- 
a infiltrat în cadrul grupului Suedia Investighează. Acesta a aflat că cei care 
conduc grupul recrutează persoane direct de pe Facebook și nu pun prea 
multe întrebări la „interviul pentru slujbă”, care se desfășoară pe Facebook 
Messenger. 


Suedia Investighează își compensa financiar lucrătorii dacă performanţele 
acestora duceau la îndeplinirea obiectivelor stabilite de lideri: sarcina era 
de a-i suna pe jurnaliștii, pe cercetătorii suedezi, precum și pe alte 
persoane care vorbiseră public în Suedia despre imigrație și despre aspecte 
legate de Rusia. 


Ascunzându-se în spatele unor nume false, apelanții de la Suedia 
Investighează aveau, de asemenea, îndatorirea de a provoca ţinta la telefon, 
de exemplu prin învinuirea acesteia, acuzând-o de minciuni, răspândire de 
știri false sau ascunderea faptelor cu privire la criminalitatea în rândul 
imigranţilor. Apelurile trebuiau înregistrate. 


După convorbirea telefonică, apelanţii plătiți primeau instrucţiuni să editeze 
înregistrările, și anume să manipuleze cu ochi creativ conţinutul original în 
așa manieră încât ţintele să pară cât de tâmpe posibil, apoi să încarce clipul 
video pe YouTube și să îl răspândească pe Facebook. Când filmuleţul a 
devenit viral și a atins un număr suficient de vizualizări pe YouTube, 
apelantul-hărțuitor era recompensat cu echivalentul sumei de aproximativ 
100 de euro. 


Reprezentanţii de la Suedia Investighează susțin că sunt un proiect 
jurnalistic cetățenesc. De fapt, aceștia promovează neonazismul și îi atacă 
pe cei pe care îi consideră drept prea temperaţi pentru opiniile lor extreme. 


În pofida faptului că nu s-au găsit dovezi concrete cu privire la participarea 
Rusiei sau a operatorilor ruși în cadrul activităţilor Suedia Investighează, 
modul de operare al organizaţiei amintește de alte operaţiuni ruse 
desfășurate în Europa și în SUA. 


Mass-media de propagandă controlată de statul rus, cum ar fi agenţia de 
știri Sputnik, urmărește îndeaproape proiectul și le citează filmuleţele de 
prost gust de pe YouTube. 


Cam prin cea de a doua săptămână a campaniei de hărțuire, un apelant 
suedez, care s-a prezentat drept „Erik Johansson”, a început să îl sune 
frenetic pe Dr. Kragh. „Johansson” chiar i-a sunat și pe angajatorul și pe 
colegii lui Kragh și i-a acuzat de rusofobie. În plus, acesta a cerut detalii cu 
privire la Sebastian Åsberg, coautorul cercetărilor despre Rusia, care fusese 
stagiarul lui Kragh la Institutul pentru afaceri internaţionale din Suedia. 


Acest „Erik Johansson” care, ulterior, s-a dovedit a fi de fapt Fabian 
Fjălling, un bărbat în vârstă de 50 de ani din sudul Suediei, chiar a postat pe 
Twitter despre proiectul său și a promis că postează un filmuleţ. Toți cei 
apelați, inclusiv Kragh, care îi închideau imediat în nas lui „Johansson”, 


erau înregistrați și adăugaţi într-un documentar straniu de pe YouTube, 
intitulat „Amenințarea rusească: este reală sau suntem păcăliți?”. 


Canalul de YouTube al celor de la Suedia Investighează a fost închis de 
YouTube în primăvara lui 2018, după ce YouTube a fost criticat public și 
vehement de mass-media suedeză pentru că permisese utilizarea discursului 
motivat de ură pe diverse canale în limba suedeză. 


Cu toate acestea, numeroși membri ai grupului încă realizează filmuleţe 
marca Suedia Investighează și le postează pe YouTube pe diverse canale, 
dar și pe VKontakte, platforma de socializare rusească. 


Mai mult, clipul plin de mizerii despre Kragh și Asberg și realizat de Suedia 
Investighează a fost preluat de ediția în limba engleză a postului Sputnik 
International. Potrivit celor de la Sputnik, site-ul de propagandă neonazistă 
Fria Tider e „un cotidian suedez”, iar Suedia Investighează este „o inițiativă 
cetățenească care demască știri false și minciuni”. 


În articolul anonim scris în limba engleză, Sputnik relatează că activiștii de 
la Suedia Investighează îi sună pe formatorii de opinie, pe jurnaliști și pe 
politicieni, „pentru a le pune întrebări stânjenitoare pe care jurnaliștii mass- 
mediei convenţionale le evită cu orice preţ”. Nu se menţionează deloc latura 
de hărțuire sau faptul că materialele video sunt editate. 


Articolul apărut în Sputnik califică cercetările Dr. Kragh despre amestecul 
Rusiei drept „paranoia antirusă răspândită în întreaga Peninsulă 
Scandinavă”. 


Articolul prezentat de mass-media de propagandă rusească a înrăutățit 
atacurile împotriva lui Kragh și a colegului său Åsberg. Din cauza 
articolului, Kragh a început să primească ameninţări cu moartea de la 
radicaliștii de extremă dreapta de prin toate colţurile Europei. 


La o lună de la publicarea cercetărilor iniţiale despre operaţiunile rusești 
împotriva Suediei, și RI, unealta de război informaţional autointitulată a 
Kremlinului, a publicat un articol în care îl defăima pe Kragh. Articolul rus 
scrie despre Kragh că face parte dintr-un puzzle conspiraţionist, ale cărui 


piese mai erau familia mass-media suedeză Bonnier, de origine evreiască, și 
Departamentul de Stat al SUA. 


RT a reiterat afirmaţia falsă din Aftonbladet Kultur, conform căreia Kragh 
este responsabil personal de eradicarea libertăţii de exprimare din Suedia. 


Persoana care a scris articolul RI merită totuși o prezentare 
corespunzătoare. Din nou, e vorba de Israel Shamir, un bărbat cu cetăţenie 
dublă ruso-suedeză, redactor al cotidianului ultranaţionalist rus Zavtra și 
reprezentant al Wikileaks, site-ul condus de Julian Assange, în Rusia. Fiul 
său, Johannes Wahlström este reprezentantul Wikileaks în Suedia și un 
colaborator obișnuit al Aftonbladet Kultur în trecut. De fapt, Shamir a 
utilizat până la șase pseudonime și, printre altele, este unul dintre cei care 
neagă faptul că Holocaustul a avut loc. 


În 2016, site-ul WikiLeaks a luat parte în mod activ la amestecul în cadrul 
alegerilor prezidenţiale din SUA. Potrivit comunităţii de spionaj din 
Occident, WikiLeaks este o unealtă a serviciilor de informaţii străine și 
militare rusești. Operațiunile sale, care au ajutat la îndeplinirea intereselor 
Rusiei și ale candidatului Donald Trump, au fost ulterior analizate în detaliu 
în cadrul anchetei realizate de Procurorul special Robert Mueller. 


Assange, fondatorul WikiLeaks, a fost acuzat de două violuri în Suedia, 
însă i-a fost acordat azil la Ambasada Ecuadorului mai mulţi ani și, astfel, 
nu a putut fi pus sub acuzare. 


La momentul la care scriu această carte, după ce autorităţile din Ecuador au 
decis să îi retragă azilul, Assange se afla în detenţie prealabilă înaintea 
procesului în Marea Britanie și se confrunta cu posibilitatea unui proces de 
extrădare. De pildă, acesta este pus sub acuzare în Statele Unite pentru 
spionaj și spargeri informatice în cooperare cu serviciile ruse de informaţii 
militare. 


Shamir are acces la toate posturile mass-media rusești importante, precum 
și la industria rusească de publicare de carte. Acesta a luat parte la un atac 
strigător la cer împotriva lui Luke Harding, un jurnalist britanic respectat. 
Harding scrisese o carte apreciată la nivel internațional, intitulată Mafia 
State (Statul mafiot), care descrie anii în care Harding a fost corespondent 


al ziarului The Guardian la Moscova. Harding a trebuit să trăiască sub 
imperiul supravegherii și hărțuirii constante de către FSB, serviciul de 
securitate rus. 


În 2015, o versiune falsificată și stranie a cărţii lui Harding, Statul mafiot, a 
fost publicată în Rusia, după ce conţinutul original fusese complet întors pe 
dos. Cartea s-a vândut în librăriile rusești cu numele lui Harding pe copertă, 
însă fără acordul acestuia. Versiunea rusească a fost redenumită: titlul Statul 
mafiot devenise Nikto Krome Putina (Nimeni altcineva în afară de Putin). 


„Cuvântul înainte” al cărţii false, furată și plină de fabulaţii, era semnat de 
același Israel Shamir. În „Prefaţa” cărţii, Shamir îl acuză pe Harding de 
„denaturarea” articolelor din The Guardian referitoare la telegramele 
WikiLeaks, precum și de „desfășurarea unui război informaţional și de 
aducerea de prejudicii ţărilor Occidentale”. 


The New York Times a identificat legături între Shamir și serviciile de 
securitate KGB din Belarus. În plus, s-a constatat despre acesta că are 
relații apropiate cu un alt jurnalist de la Aftonbladet Kultur, activistul 
politic de extremă stânga Alexei Sakhnin, care a participat anterior la 
„protestul pacifist” din Finlanda și care l-a atacat fără milă pe Kragh în 
Aftonbladet. Sakhnin avea statut oficial de refugiat politic din Rusia în 
Suedia și l-a descris pe Shamir drept „umanist” și prieten. 


Ekho Moskvy, un canal mass-media rus independent, a dezvăluit în 2018 
faptul că atât Shamir, cât și Sakhnin sunt liderii unei organizaţii de stânga 
radicale, care sprijină un plan ultra de stânga și care coordonează proteste. 


În aprilie 2017, Sakhnin a dat un interviu pentru Komsomolskaya Pravda, 
un tabloid pro-Kremlin avid după scandaluri, care se numără printre cele 
mai notorii din Rusia. La fel ca cei de la Aftonbladet Kultur, Sakhnin a 
susținut că, prin intermediul muncii sale de cercetare, Kragh făcuse lobby 
ca Suedia să devină membru NATO. În plus, în articolul KP, Dr. Kragh a 
fost acuzat „că ar fi un agent al Departamentului de Stat al SUA”. 


Sakhnin, a cărui bază de operaţiuni era Aftonbladet, a mers cu a sa 
campanie anti-Kragh la Vesti, unul dintre cele mai mari posturi de 
televiziune rusești. In opinia lui Kragh, libertatea de exprimare are un statut 


mult mai sigur în Rusia față de Suedia, în pofida faptului că Suedia ocupă 
ocupă un loc cu 140 de poziţii mai superior Rusiei în clasamentul libertăţii 
presei în lume. De asemenea, Sakhnin a afirmat că Suedia este un stat 
totalitar, susținând că ar prefera să trăiască în Rusia. Anterior, acesta se 
mutase în Suedia, susținând că vrea să scape de persecuția politică din 
Rusia. Apoi, în 2019, Sakhnin s-a mutat înapoi în Rusia. 


Numeroși jurnaliști, persoane care vizează influențarea opiniilor și membri 
din conducerea Partidului de Stânga l-au sprijinit pe Sakhnin, inclusiv fostul 
lider de partid, Lars Ohly, și doi parlamentari de la acea vreme, Hans Linde 
și Ali Esbati. 


Se pare că acest caz este singurul din ţările nordice în care un membru din 
presa domestică și-a mânjit cu noroi compatriotul în mass-media controlată 
de guvernul rus. Răspândirea de potenţiale calomnii în spațiul informaţional 
al altui stat și în altă limbă este o problemă mult mai gravă faţă de o simplă 
încălcare a normelor de etică jurnalistică. 


Un alt cetăţean suedez, un om de afaceri pe nume Karl Lundström, l-a 
denigrat și el pe Kragh la postul rus RI. La rândul său, Lundström scrie 
pentru site-ul neonazist suedez Fria 'Tider. 


Familia și rudele lui Martin Kragh încă locuiesc în Rusia, iar acesta 
călătorește periodic în Rusia pentru a lucra și a-i vedea pe cei dragi. Din 
cauza articolelor defăimătoare care circulau în mass-media rusească și care 
proveneau de la jurnalişti suedezi care păreau credibili, Dr. Kragh a ajuns în 
vizorul autorităţilor de securitate ale statului rus. 


Mulţi alţii care au fost atacați în primă fază de posturile de propagandă ruse 
au căzut, ulterior, pradă hărţuirii, intimidării, atacurilor şi, în unele cazuri, 
comploturilor finalizate cu diverse crime. În 2012, când Vladimir Putin își 
începea cel de al treilea mandat prezidenţial, a început să califice persoanele 
din opoziţie drept agenţi ai Occidentului la posturile de televiziune. Mulţi 
alții i-au urmat modelul. 


Acesta este contextul politic în care cei de la Aftonbladet Kultur și-au 
continuat la rândul lor atacurile împotriva Dr. Kragh în mass-media 
controlată de statul rus. Totul s-a petrecut în miezul zilei, în ochii tuturor. 


Vreme îndelungată, nimeni din mass-media suedeză nu a relatat nicio vorbă 
despre campania neobișnuită de ură împotriva unui singur cercetător 
suedez. 


PERSONAJUL NEGATIV 


La puţin timp după ce Aftonbladet și-a demarat campania, Dr. Kragh a 
început să audă diverse zvonuri. 


Cineva răspândea minciuni direct la urechile colegilor săi. Potrivit celor mai 
nebunești dintre acestea, Kragh fusese dat afară din funcţia pe care o 
deținea în cadrul Institutului pentru afaceri internaţionale din Suedia. 


Colegii l-au întrebat: „E adevărat că ai fost concediat?” 


Dr. Kragh spune că cea mai bună metodă de a dezminţi zvonurile este să se 
întoarcă la treabă. Acesta a continuat să dea interviuri pentru mass-media, 
să le predea studenţilor, să desfășoare muncă de cercetare și să organizeze 
conferinţe. Scrierile sale au fost citate de mijloace mass-media de știri de 
top, precum The Financial Times, The New York Times și The Economist. 
„Cercetările scandaloase” au fost citate în peste 50 de rapoarte 
internaţionale. 


Însă, din timp în timp, Kragh a mai avut îndoieli. Acesta s-a gândit că i-ar fi 
mai bine dacă s-ar reprofila pe alte subiecte de cercetare. Cu toate acestea, 
dacă ar fi renunţat la cercetările și observaţiile din domeniul pe care el 
însuși îl alesese, atacatorii ar fi obținut ce își doreau. 


În 2018, denigrările cele mai agresive s-au domolit o vreme. Diverse 
persoane încă mai răspândesc teorii ale conspirației despre el. Însă, când ne- 
am întâlnit la finele anului 2018, pe când eu lucram la această carte, Kragh 
mi-a spus că era mai pregătit ca niciodată de noile campanii motivate de ură 
împotriva sa. 


In decursul celei mai active părți a campaniei, ţinuse un jurnal. Prin aceasta, 
voia să analizeze și să reflecteze asupra modului prin care ar putea reacționa 


altfel, dacă ar fi fost lansată din nou o campanie asemănătoare. 


Kragh a realizat că se pretinseseră despre el vrute și nevrute, totul în afară 
de adevăr. S-au pus pe seama lui vorbe pe care nu le rostise, s-au inventat 
citate, iar motivele și onoarea i-au fost puse la îndoială. În loc să îl prezinte 
drept erudit, dedicat normelor etice și altor norme profesionale pentru 
cadrele universitare din Occident, cei care se ocupaseră de dezinformare l- 
au prezentat drept cineva cu motivații politice, care făcea lobby politic 
necinstit pentru NATO. 


Toate articolele care îl vizează pe Dr. Kragh sunt mereu anti-Ucraina, anti- 
UE, anti-Occident și anti-NATO. 


„E amuzant faptul că nici măcar nu am o părere foarte puternică despre 
NATO. Prietenii mei fac haz de asta. Cu toate acestea, afirm fără pic de 
rușine că sunt prodemocraţie și pro-stat de drept și se pare că asta îi 
deranjează cel mai tare pe adversarii mei.” 


Apusenii devin ţinte ale campaniilor de dezinformare alimentate de Rusia 
fără voie și brusc și, de regulă, sunt vizaţi cei fără experienţe în prealabil, 
fără formare în materie de securitate sau expertiză în ceea ce privește 
gestionarea reputației. Dat fiind faptul că s-a confruntat cu o campanie de 
defăimare de proporţii extreme, ce le-ar recomanda celor care devin și ei 
ținte? 


„Intâi de toate, te acaparează șocul. Este important să realizezi faptul că te 
afli în mijlocul unei așa-zise furtuni de rahat și că nu ai absolut niciun fel de 
control asupra situaţiei.” 


Astfel, secretul când te confrunţi cu asemenea atacuri e să le gestionezi și să 
reacţionezi la fiecare în parte. „Cu toate acestea, când arunci cu rahat pe 
perete, mereu se va lipi o parte. Prin urmare, e imposibil să te prefaci că nici 
aceste atacuri nu au loc cu adevărat.” 


La început, multe posturi mass-media suedeze tradiționale, influențate de 
Aftonbladet Kultur, au fost atrase de nebunia care se petrecea. Apoi, acestea 
au contribuit la întreaga frenezie. Jurnaliștii solicitau comentarii rapide pe 
baza unor articole părtinitoare, îl acuzau pe Dr. Kragh că oprimă libertatea 


de exprimare și emiteau judecăţi de valoare nedrepte despre el, ţinând 
isonul editorial stabilit de ziar. 


Dr. Kragh accentuează faptul că obiectivul suprem al acestor atacuri este de 
a determina ținta să facă greșeli pe care nu le-ar face în condiţii normale. 
Kragh recunoaște că a încercat să se apere și să le răspundă unora dintre 
jurnaliștii care fuseseră stârniți de Aftonbladet, însă tentativele sale au eșuat 
de asemenea. 


„Sincer, pentru că eram într-o pasă proastă, am spus unele lucruri peste care 
probabil că ar fi trebuit să sar. Apoi, comentariile mele au fost scoase din 
context deși, teoretic, erau adevărate. Asta a fost o greșeală, căci dezbaterea 
a continuat, în loc să i se taie elanul.” 


Dacă l-ar suna din nou reporterii și i-ar cere să le ofere comentarii pentru 
articolele lor părtinitoare sau dezinformate, Kragh spune că nu ar 
interacţiona cu ei și nu le-ar prelua apelurile. 


De asemenea, acesta a luat conștient decizia de a dobândi controlul asupra 
propriilor gânduri, iar asta include uitarea activă a incidentelor negative și a 
persoanelor asociate cu acestea. 


La căutarea „Martin Kragh” pe Google în Suedia, multă vreme, rezultatele 
au fost controlate de o serie de postări pe bloguri, pline de dezinformare, pe 
baza unor articole pline de mizerii. 


Este surprinzător, întrucât Kragh a dat numeroase interviuri pentru canale 
mass-media serioase și ai zice că acelea ar apărea printre rezultatele iniţiale 
ale căutării. 


Cu toate acestea, campaniile de defăimare sunt gestionate în mod 
profesionist, iar atât mass-media rusească, cât și operatorii de bloguri 
defăimătoare sunt adesea mai pricepuţi la optimizarea motoarelor de căutare 
decât omologii lor din Occident cu stil mai tradiţional. 


Conform spuselor lui Kragh, în cazul țintelor atacurilor ilegitime, sprijinul 
public și cel privat au un rol important când vine vorba de supravieţuire. 


Mulţi dintre cei mai respectaţi erudiţi și jurnaliști din Suedia, specializaţi pe 
subiecte legate de Rusia, au atestat public calibrul muncii depuse de Kragh. 


Astfel, aceștia au publicat articole neutre sau pozitive și, în consecință, au 
redat credibilitatea cercetărilor inovatoare ale Dr. Kragh. 


Când vine vorba de găsirea răspunsului cel mai eficient din punct de vedere 
universal, la atacurile motivate politic, Dr. Kragh ne amintește că societățile 
deschise nu pot recurge la metodele regimurilor autoritare. 


Intr-o societate deschisă, este permis să acţionezi, de exemplu, în calitate de 
trol rus plătit și să răspândești dezinformare. Prin urmare, unele aspecte 
trebuie acceptate. 


„Nu mă bucură faptul că s-au întâmplat toate astea. Totuși, ţi se mai 
îngroașă obrazul și îți creezi o armură. După această experiență, sper că am 
dobândit o reziliență mai mare la încercările altora de a mă destabiliza.” 


Martin Kragh îmi spune că s-a pregătit pentru posibilitatea că atacurile vor 
continua. 


In mintea sa, e pornit să le combată. 


În urma experienţelor trăite, acum, Dr. Kragh are în general mai puţină 
încredere în unii jurnaliști din Occident ca înainte. Din nefericire, unii 
jurnaliști au motivații ascunse care le ghidează deciziile jurnalistice în 
proporție mai mare față de normele etice și profesionale comune. 


Kragh speră că mass-media tradițională va analiza mai atent situaţia înainte 
de a cădea în capcanele întinse de agenţii de influență profesioniști. Atunci 
când a fost martor la modul în care mass-media suedeză tradiţională a 
preluat minciuni sfruntate sau a răspândit afirmaţii nedovedite extrem de 
tendențioase, acesta a realizat că propagandiștii profesioniști dăduseră tonul 
în ceea ce privește relatările despre el din presa suedeză. 


„Se hotărâseră că eu sunt personajul negativ, așa că făceau săpături pentru a 
găsi mizerii despre mine.” 


Chiar și în prezent, Martin Kragh aude vorbe negative despre propria 
persoană, bazate pe minciunile răspândite de unele segmente ale mass- 
mediei suedeze. Lumea îl întreabă dacă e adevărat că șeful său de la 
Institutul pentru afaceri internaționale din Suedia îl evită. Iniţial, această 
afirmaţie nefondată a fost răspândită la scară foarte largă de Agenţia 
suedeză de știri TT. 


„Este un eșec pe mai multe niveluri. Măcar dacă jurnaliștii suedezi m-ar fi 
sunat să mă întrebe ce se întâmplase, le-aș fi putut relata contextul.” 


FALS ANONIM 


Pirații informatici au susținut că erau gruparea internațională numită 
Anonymous (Anonim). Marca Anonymous este mai neutră decât, de pildă, 
Agenţia de Informaţii Militare Externe Ruse (GRU), care fusese complet 
întinată recent din cauza punerilor sub acuzare instrumentate de echipa 
condusă de Robert Mueller. 


Însă datele încărcate pe site-ul unde fusese postată „prada” hackerilor nu 
păreau deloc a fi neutre. Părea că cei care le încărcaseră promovau un plan 
politic. Documentele încărcate pe site erau analizate, în amănunt prin 
comentarii în care anumiţi politicieni britanici erau demontaţi, folosindu-se 
expresii dure, fără argumente corespunzătoare. În unele dintre respectivele 
comentarii, se susținea că Marea Britanie ar fi fost implicată „într-un război 
informaţional împotriva tuturor”. 


Mai mult, documentele încărcate pe site erau dubioase. Acestea includeau 
pagina cu datele de identificare din pașaportul unei persoane fizice, cetățean 
britanic, precum și adresele de domiciliu ale unor persoane fizice. Despre 
un volum mare de documente se susţinea că ar fi provenit de la Institute for 
Statecraft („Institutul pentru guvernare” în limba română), o entitate 
instituțională britanică de cercetare și de la proiectele desfășurate de acesta. 


Institute for Statecraft este un centru de cercetare cu sediul la Londra, cu 
accent, de pildă, pe cercetările despre operaţiunile de influență ruse și 
despre alte aspecte punctuale și care elaborează publicaţii și organizează 


conferințe. Printre finanţatorii majori se numără Ministerul britanic al 
Afacerilor Externe, iar unul dintre fondatorii entității instituţionale este 
Christopher Donnelly, un fost funcţionar din cadrul Ministerului britanic al 
Apărării. 


Institutul coordonează diverse proiecte și, mai exact, se axează pe 
demascarea și contracararea dezinformării răspândite de Rusia. Proiectul se 
numește Integrity Initiative („Iniţiativa de integritate”) și are drept obiectiv 
construirea de rețele și de legături între cercetătorii care studiază 
dezinformarea rusească de pe întreg teritoriul Europei. 


Hackerii spărseseră reţelele de calculatoare ale institutului, scormoniseră 
după documente, eventual le editaseră și le „aranjaseră”, după care le 
încărcaseră pe site. Primul lot a fost încărcat în noiembrie 2018, apoi au 
urmat mai multe documente, sub forma altor câteva postări. 


Primele știri despre documentele încărcate, a căror autenticitate nu poate fi 
verificată vizual, au fost realizate de mass-media statului rus. RT și Sputnik, 
posturi care au realizat reportaje în diverse limbi, dar și conturile trolilor, le- 
au distribuit mai departe pe reţelele sociale. 


PROBLEMA DEMOCRATĂ 


Martin Kragh m-a contactat înainte de Crăciun, în 2018. 


„Aceste atacuri împotriva mea au crescut considerabil în ultimele 
săptămâni. RI şi Sputnik au publicat informaţii obţinute în urma unor 
spargeri informatice ale unei entităţi de cercetare din Marea Britanie. Se 
pare că eu sunt liderul filialei nordice Integrity Initiative, conduse de MI6”, 
mi-a spus el pe un ton extrem de ironic. 


MI6 este serviciul britanic de informaţii externe care, potrivit RT și Sputnik, 
conduce entitatea de cercetare. Două teorii ale conspirației deveniseră una 
singură, iar acum Kragh fusese legat de întreaga chestiune. 


Ziarele politice extremiste din Suedia urmaseră modelul Kremlinului și 
realizaseră reportaje în suedeză. Primul a fost ziarul de extremă stânga 
Internationalen care, anterior, îl criticase intens pe Kragh, fără a se obosi să 
îi solicite să comenteze cu privire la aspectele din articole. Potrivit celor de 
la Internationalen care, de fapt, citau mass-media Kremlinului, Kragh face 
parte dintr-o „moară de troli britanică”, ce are „legături cu Suedia”. În 
articolul respectiv, se fac legături între numele și o fotografie cu chipul lui 
Kragh și serviciile militare de informaţii britanice. 


Începuse o nouă rundă contra lui Martin Kragh. Însă nu doar împotriva sa, 
ci și împotriva multor altora, ale căror nume fuseseră menţionate în diverse 
contexte în documentele obținute în urma spargerilor informatice sau a 
presupuselor spargeri informatice. 


Din nou, Martin Kragh a început să urmărească îndeaproape operaţiunea. 
Acesta a analizat cum s-a propagat, mai întâi în plan internaţional, apoi în 
versiunile ajustate la nivel local, fiind integrată pentru a se adapta culturilor 
din diverse țări și cât mai distanțată pe plan internaţional de sursele ruse. 


În decursul unei zile, mass-media de stat rusească a publicat nu mai puţin 
de 62 de articole despre încălcarea securității datelor în numeroase limbi 
europene. Potrivit analizei realizate de Kragh, aceasta înseamnă că 
operațiunea a fost bine pusă la punct în prealabil. RT și Sputnik probabil că 
au primit un pont despre spargere, „cândva” cu mult timp înainte ca aceasta 
să aibă loc în fapt. În cele din urmă și agenţia rusească de ştiri Ria Novosti a 
făcut reportaje despre spargeri. 


RT și Sputnik au postat de asemenea în mod activ pe Twitter despre 
spargerea informatică. 


În articolele lor, mass-media de propagandă a Kremlinului susține că 
„documentele divulgate? au dezvăluit o întreagă serie de „aspecte” 
scandaloase, precum tentativa Integrity Initiative de a instala mine în jurul 
orașului Sevastopol, în martie 2014, pentru a împiedica „reunificarea” 
Crimeii cu Rusia. De fapt, o asemenea operaţiune nu a avut loc niciodată. 


Reportajele aveau de asemenea în vedere și posibilitatea ca Integrity 
Initiative să fi fost implicată în tentativa de asasinare a lui Serghei Skripal. 


În presupusele materiale divulgate, dintre care multe par a fi planuri și 
notițe ale angajaţilor institutului, apar și numele unor persoane. Însă Kragh 
a observat că documentele nu includ nicio referire la activitatea prestată de 
persoane în cadrul proiectului, fie aceasta remunerată sau de alt tip. 


Intr-unul dintre documente se susținea că Kragh era liderul așa-numitei 
filiere nordice. Adevărul este că acesta nu are și nici nu a avut vreodată 
contact cu o astfel de „filieră”. 


Anul Nou 2019 a debutat cu și mai multe teorii ale conspirației răspândite 
de Internationalen și de cei cu influență pe reţelele de socializare. Pagina 
personală a lui Martin Kragh a fost atacată și închisă. Conform noilor teorii, 
Kragh luase parte la plănuirea unei lovituri de stat antidemocrate. 


Identitatea falsă, Egor Putilov, care solicitase retractarea cercetărilor lui 
Kragh și care reclamase conduita academică necorespunzătoare imaginară a 
lui Kragh, a fost iar activată. „Acesta” a scris o postare pe blogul fostului 
parlamentar democrat suedez Kent Ekeroth, în care susținea că Kragh făcea 
parte dintr-o organizaţie britanică, care „desfășoară operațiuni în țări UE 
pentru a-i elimina pe politicienii și oficialităţile indezirabile prin campanii 
de defăimare de pe reţelele sociale”. 


În februarie 2019, alte persoane, despre care se știa că îl batjocoriseră pe 
Kragh, Alexei Sakhnin și Johannes Wahlström, au reușit să publice un 
articol în ziarul rus Novaya Gazeta, în care îl anihilau pe Kragh. În curând, 
Israel Shamir, activistul WikiLeaks, a postat pe Facebook că Martin Kragh 
era al doilea cel mai mare inamic al Rusiei din nordul Europei. 


Conform estimărilor lui Martin Kragh, între martie 2018 și februarie 2019, 
mass-media rusească a publicat peste 600 de articole despre spargerea 
informatică dată la institutul britanic. Tonul articolelor era unul evident 
batjocoritor. Cât despre conţinut, erau reciclate aceleași teorii ale 
conspirației. Obiectivul Kremlinului era de a promova aceleași știri în mass- 
media domestică și în faţa mijloacelor de informare și voia ca relatările 
respective să fie crezute de oameni. 


In februarie, secțiunea culturală a celui mai mare tabloid din țările nordice, 
Aftonbladet, a lovit din nou. Asa Linderborg care, la acea vreme, era 


redactorul-șef al rubricii, a scris că Martin Kragh este o problemă 
democrată și un inamic politic, care deservește interesele statelor din afară, 
lucrează pentru o organizaţie secretă din Marea Britanie care se ocupă de 
siguranţa statului, precum și că acesta stigmatizează mișcarea de pace care 
critică NATO, sub pretextul muncii sale de cercetare. 


„De asta ar trebui ca mass-media suedeză și serviciile de securitate să îl 
investigheze pe Kragh”, îndemna Linderborg. 


În următorul articol, publicat câteva zile mai târziu, Aftonbladet Kultur 
susținea că, „potrivit unor documente desecretizate, Kragh este suspectat că 
ar lucra pentru o putere străină, mai exact pentru serviciile britanice de 
informaţii şi că le-ar vinde informaţii false despre concetăţenii săi”. Desigur 
că nu s-au furnizat deloc dovezi în sprijinul afirmațiilor respective. 


Puțin câte puţin, mass-media profesionistă suedeză a început să acorde 
atenţie felului în care era tratat Martin Kragh. Ziarul de extremă dreapta 
Svenska Dagbladet și multe alte ziare importante au început să publice 
articole despre campania cu caracter excepţional. În cele din urmă, i-au 
cerut lui Kragh să comenteze el însuși situaţia. 


Articolele în care era demascată campania împotriva lui Kragh au generat 
atenţie și discuţii publice la scară largă. Amploarea mizeriilor instigate de 
Kremlin și apărute în publicaţiile din Suedia i-a surprins pe mulţi, în pofida 
faptului că treaba ţinea de mai mult de doi ani. 


Martin Kragh a depus o plângere împotriva Aftonbladet la Comitetul de 
Supraveghere a Eticii Jurnalistice. Operaţiunea ostilă de influenţă împotriva 
lui Martin Kragh continuă în mediul online și la momentul actual. În etapa 
timpurie a acuzațiilor publice la adresa sa, acesta a solicitat consiliere 
juridică, însă a fost sfătuit să nu intenteze acțiune în justiție. Legislaţia 
suedeză pune accent pe libertatea de exprimare, adesea cu preţul onoarei 
persoanei în cauză. Însă, în 2019, Kragh a încercat să ducă mai departe 
plângerile depuse. Procurorul nu a demarat cazul, în pofida faptului că, în 
raport cu dreptul suedez, multe dintre afirmaţiile nedovedite publicate fără 
nicio fărâmă de dovadă par nelegitime. 


În iulie 2019, funcţia Asei Linderborg în cadrul Aftonbladet s-a schimbat, 
iar aceasta nu mai conduce rubrica de cultură. 


In pofida minciunilor vehiculate, Martin Kragh își continuă munca, le predă 
studenţilor, vorbește în cadrul conferinţelor și are intervenţii mass-media în 
calitate de expert. 


În cele mai nefericite cazuri, atunci când ajungi ţinta unor campanii ostile, 
te cuprind temerile că atacurile nu vor înceta niciodată și că amenințările cu 
moartea vor deveni realitate. Dr. Kragh are o soţie și doi copii mici și au 
fost cu toţii nevoiţi să recurgă la măsuri de securitate. 


Potrivit spuselor lui Kragh, nimeni nu ar trebui să se teamă că publicul larg 
va lua minciunile în serios, cel puţin nu în ţările civilizate. 


„Fiecare ţintă ar trebui să realizeze că oamenii serioși, care înţeleg 
fenomenul, pot să facă diferenţa între afirmaţiile adevărate și cazurile în 
care persoana este împroșcată cu noroi.” 


CAPITOLUL 11 


Impactul trolilor 


Investigaţiile mele jurnalistice externalizate către public, cu privire la 
impactul și la tehnicile operaţiunilor desfășurate de trolii ruși și în rândul 
finlandezilor, a fost publicat în mai 2015. 


După luni de zile de muncă intensă de cercetare și de intervievare a 
utilizatorilor din mediul online, a moderatorilor secţiunilor organelor mass- 
media tradiționale și a experţilor în materie de securitate, am demascat 
tehnicile mai multor metode și canale de influență maliţioase cu origini 
rusești de pe rețelele de socializare, mai mult sau mai puţin sofisticate, și 
am prezentat exemple. 


Am aflat că respectivele profiluri agresive, anonime și false îi reduseseră la 
tăcere pe cetăţenii obișnuiți, amenințându-i și atacându-i pe reţelele de 
socializare. Atacurile fuseseră puse în practică ori de câte ori cetăţenii 
transmiteau informaţii sau exprimau păreri critice privind regimul rus. 


Profilurile false repetau mesaje false, precum „Putin vrea pace și negocieri, 
președintele ucrainean este un partizan ar războiului, Rusia nu a încălcat 
dreptul internaţional prin anexarea Crimeii”. Unele segmente ale publicului 
erau convinse că acesta era adevărul. 


Având în vedere faptul că „lunetiștii” războiului informațional inundaseră 
mediul online cu teoriile lor, unele persoane mi-au spus că nu mai știau ce 
se petrecea cu adevărat în Ucraina. 


Combatanţii ruși din mediul online își îndepliniseră obiectivul de a-i lipsi pe 
cetățeni de dreptul de a avea acces la informaţii bazate pe fapte, aceasta 
fiind o piatră de temelie esenţială când vine vorba de formarea de opinii. 
Astfel, prin manipularea cetăţenilor, trolii manipulaseră discuţiile din 
spaţiul public finlandez. 


În articolele mele, am prezentat dovezi ale tehnicilor de înșelătorie utilizate 
pe reţelele sociale pe plan internaţional: răspândirea de meme și de 
filmuleţe pe YouTube cu caracter militant, utilizarea de programe de tip bot, 
care să răspândească propagandă pe Twitter, precum și un lanţ de grupuri pe 
Facebook, care nu erau ce păreau a fi. 


După părerea mea, cel mai îngrijorător impact a fost faptul că, după ce au 
fost expuși la propagandă, unii oameni au început să o distribuie mai 
departe pe propriile reţele, fără să știe că fuseseră păcăliți de o entitate 
străină ostilă. 


Însă externalizarea către public a avut și o parte bună. Numeroși finlandezi 
au povestit că fuseseră martori la operațiunile desfășurate de entităţi 
anonime, însă respectivii le-au identificat numaidecât drept propagandă 
învechită îmbrăcată în straie noi. Acele persoane nu au fost afectate în mod 
negativ. 


Articolele mele au fost citite la scară largă și au fost bine primite. Din cauza 
interesului la nivel internaţional, Yle le-a publicat și în engleză și rusă. 
Constatările scrise de mine încă sunt citate câţiva ani mai târziu, în rapoarte 
de cercetare și de mass-media. 


Unul dintre posturile pe care le prezentasem drept canal ce răspândea 
propagandă rusă și care servea drept platformă de operare pentru trolii 
anonimi era un site numit MV-lehti (Ziarul CMN). MV-lehti este un site de 
știri false care apăruse dintr-odată în 2014 și al cărui nume original tradus în 
limba română înseamnă „Ce mama naibii??!!” (asta spune multe). Cei de la 
MV-lehti publicau articole vulgare și scandaloase și le prezentau drept știri. 
Aceasta însemna că reportajele respective includeau un titlu, imagini și 
casete cu text și erau scrise în principal de colaboratori care, dintr-un motiv 
sau altul, voiau să își păstreze anonimatul. Încă din 2014-2015, MV-lehti 
publica zilnic numeroase „articole”. 


Aceștia traduceau materiale preluate de pe site-uri străine, alegeau și 
exacerbau infracțiunile comise de musulmani și de solicitanți de azil în 
Finlanda. În plus, postul Yle și alte posturi tradiţionale de știri erau acuzate 
că ar fi minţit şi răspândit teorii ale conspirației. 


Am devenit interesată, întrucât MV-lehti traducea articolele publicate de 
RT, postul rus de propagandă, în limba finlandeză. Conţinutul îndoielnic al 
site-ului MV-lehti îmi amintea de site-urile anonime ale trolilor ruși: în 
2014, la fel cum procedează și în prezent, cei de la MV-lehti aplicau regula 
de aur 40-60 a propagandei speciale de luptă rusești în relatările postate. 


La rubrica „Articole de știri”, MV-lehti integrase o secțiune de comentarii 
furnizată de Facebook Plugin. Programul de completare îi permitea oricărui 
cont de Facebook deţinut de un cetăţean adevărat sau de o fermă de troli să 
își publice opinia despre lume sub fiecare articol postat de MV-lehti. Ani de 
zile, această posibilitate a fost exploatată la maximum. 


Secţiunea de comentarii era plină de persoane false, care debitau discursuri 
revoltătoare, rasiste și motivate de ură, care îl dădeau pe președintele rus 
Putin drept soluţia la toate problemele colosale ale lumii occidentale. În 
plus, numeroase persoane și troli se foloseau de secțiunea nemoderată de 
comentarii pentru a-și răspândi problemele mentale grave și teoriile 
odioase, inclusiv despre evrei, musulmani, străini, așa-numita Nouă Ordine 
Mondială și „elita globalistă”. 


Odată, am numărat manual peste 100 de profiluri de Facebook care erau 
evident false, cu nume inventate, și al căror obiectiv era de a comenta un 
articol imediat ce era postat pe site. Părea că misiunea comentatorilor- 
fantomă era de a duce discuţia direct spre discursul plin de obscenități. 


În plus, MV-lehti prezenta știri complet false. Aceștia se lăudau că 
„relatează știrile ignorate de mass-media de consum”. Sloganul este copiat 
de la postul rus RI. 


Comunitatea MV-lehti ataca pe oricine era destul de isteţ pentru a-și da 
seama sau pentru a critica modul de operare sau conţinutul de pe site. După 
ce Juha Vainio, un jurnalist finlandez premiat, a scris un articol cuprinzător 
despre finanţele și ratele de audienţă ale MV, MV-lehti l-a atacat pe acesta 
în mod agresiv și a promis că plătește recompensă oricui furnizează 
„redacţiei” materiale cu caracter sensibil despre vieţile private ale 
jurnaliștilor. 


Cât îmi desfășurasem eu investigaţiile, nu fusesem luată în vizorul MV. 


În mai 2015, la doar patru ore de când fuseseră publicate articolele mele 
despre tehnicile și impactul trolilor ruși, MV-lehti și site-urile sale afiliate 
și-au demarat operaţiunea de o amploare fără precedent, în vederea 
dezumanizării mele. 


După câţiva ani, procurorul districtual Juha-Mikko Hămălăinen a numit 
acţiunile MV împotriva mea o tentativă de a-mi distruge viața și de a-mi 
influenţa activitatea jurnalistică. 


CLOVNUL JURNALISMULUI 


Primul articol postat de MV-lehti mă numea un „clovn al jurnalismului de 
investigaţii” şi batjocorea investigaţiile mele cu privire la fabrica de troli. În 
realitatea închipuită a celor de la MV-lehti, eu „acuzasem MV-lehti” că ar fi 
fost troli ruși, deoarece critică elitele occidentale și pe cei din Illuminati”. 
Mai mult, MV susţinea că fuseseră depuse numeroase plângeri împotriva 
mea și cita fostul blog al parlamentarului social-democrat pensionat Mikko 
Elo, plin de calomnii despre mine. 


Conţinutul textual al articolului era combinat cu o memă, în care apărea 
chipul meu alături de un text scris în limba engleză: JESSIKKA ARO 
FAKE NEWS JOURNALIST DEBUNKED („DISCREDITAREA 
JESSIKKĂI ARO, JURNALISTA CARE DISEMINEAZĂ ŞTIRI 
FALSE”). De asemenea, numărul meu de telefon de serviciu a fost făcut 
public din nou. 


Anterior, văzusem aceeaşi memă trimisă prin e-mail directorilor mass- 
media finlandeze și miniștrilor din cadrul guvernului finlandez, însoțită de 
texte în care eram denigrată. 


Pe când urmăream MV-lehti cum răspândea mai departe poveștile agresive 
despre mine în cadrul comunității sale pline de ură de pe Facebook, am 
observat efectul său imediat asupra cititorilor. Unul dintre cei care 
comentau era un fost prieten de-al meu din orașul finlandez Tampere. Chiar 
și el, o persoană rezonabilă care mă cunoștea personal, a fost convins să 
scrie și mai multe calomnii despre mine în mod public. „Aceasta este 


vechea mea cunoștință. Altădată era o persoană care nu accepta niciun fel 
de absurdităţi. Nu ştiu ce naiba s-a întâmplat cu ea, de a ajuns să creadă în 
astfel de rahaturi. Credeam că e mai isteaţă de-atât”, a scris el pe Facebook. 


Incă o dată, am văzut în timp real cum e formată opinia unei persoane. În 
acest caz, cineva care îmi fusese prieten a fost convins să își schimbe 
părerea despre mine, totul într-o fracțiune de secundă. 


În zilele ce au urmat, pe site-urile afiliate MV-lehti și pe blogurile cu teorii 
ale conspirației au fost publicate articole asemănătoare în care eram atacată. 
Relatările MV despre mine urmau servil tonul dat de Johan Băckman, 
lacheul Kremlinului. 


La fabrica de troli, pe fiecare tură, superiorii le-au dat angajaţilor noi 
instrucţiuni cu privire la ce să scrie. Se părea că cei care creau conţinut 
pentru MV-lehti (majoritatea sub protecţia anonimatului) primiseră 
următoarele instrucțiuni în ceea ce mă privește: „Jessikka Aro face lobby 
pentru NATO; Jessikka Aro îi scomește pe trolii ruși din imaginaţie; 
Jessikka Aro îi califică pe cetăţenii obișnuiți drept troli plătiţi și care 
săvârșesc infracţiuni”. Niciuna dintre aceste acuzaţii nu era adevărată. 


Cercul de fanatici finlandezi pro-Putin, precum și Johan Bäckman și alți 
bloggeri extremiști pro-Kremlin au fost iar activaţi. Aceștia postau frenetic 
despre mine, instigându-și urmăritorii de pe reţelele sociale și pe cei cu 
profiluri false să procedeze la fel. 


Băckman promova pe Facebook și pe Twitter articole postate de MV-lehti și 
era deosebit de entuziast în ceea ce privește articolele despre mine. Ulterior, 
acesta a fost intervievat de canalul de YouTube al organizaţiei Katehon, 
deținută de Aleksandr Dughin, ideologul Kremlinului, și a minţit, spunând 
că MV-lehti era cel mai popular canal mass-media de știri din Finlanda. 


La acel moment, când campania împotriva mea avea nouă luni de când 
începuse, m-am gândit să depun plângere penală. Din punctul meu de 
vedere, acuzaţiile false răspândite pe rețelele sociale aveau caracter 
calomnios, întrucât erau minciuni sfruntate și aveau drept obiectiv 
instigarea oamenilor să mă desconsidere și să mă urască. În Finlanda, 
calomnia este considerată infracţiune și se părea că persoanele ostile cu 


influență pe reţelele sociale, care îmi urmăreau fiecare mișcare, își 
propuseseră să normalizeze postările cu caracter infracțional, susținând că 
„reprezentau dreptul inclus în libertatea de exprimare” și că erau „reacţii 
normale la activitatea unui jurnalist”. 


Obţinusem capturi de ecran în care apăreau mizeriile scrise despre mine și 
le-am arătat avocaţilor. Răspunsul acestora a fost liniștitor: erau șanse mari 
ca o plângere penală să ducă la acţiune în instanță. Unul dintre experții 
juridici mi-a spus că activitatea hărțuitorilor era asemănătoare cu reţelele de 
crimă organizată, iar acest fapt ar putea chiar să îi ofere instanţei temeiul 
necesar pentru a le da o sentinţă chiar mai dură făptașilor. 


Cu toate acestea, eu eram nesigură, căci procesele durează chiar și ani de 
zile. Nu urmasem o carieră jurnalistică pentru a ajunge să mă lupt în 
instanță cu niște extremiști. Mă educasem pentru a face o treabă de expert, 
fiind formată profesional să scriu articole și să produc informaţii pentru 
public. Nu am vrut niciodată să apar la știrile referitoare la infracţiuni care 
ocupă prima pagină a ziarelor. 


Sinceră să fiu, eram convinsă că, dacă predam materialele poliţiei și era 
demarată o anchetă, hărțuitorii aveau să mă atace și mai dur. 


Am hotărât să îmi continui viaţa la fel ca de obicei, ca și cum campania de 
ură n-ar fi existat. Voiam să mă concentrez pe numeroasele proiecte din 
plan profesional pe care le aveam în desfășurare. Un proces mi-ar fi 
îndreptat atenţia în altă parte, în loc de activitatea mea principală: scrisul. 
Însă, pe de altă parte, același lucru îl făcea și persecuția la care eram supusă. 


Deși nu am depus plângere la poliţie, campania s-a intensificat apoi, în 
decursul celor șase luni ce au urmat. Am încercat cu disperare să rezist în 
faţa efectelor sale, însă amenințările cu moartea și mizeriile scrise despre 
mine mă urmau de la redacţie, acasă și îmi umpleau atât timpul liber, cât şi 
concediile și sărbătorile, zilele și nopţile. 


În ianuarie 2016, după ce una dintre comunităţile de troli de pe Facebook 
distribuise din nou minciuni care îmi încălcau viaţa privată, iar cei de la 
MV-lehti îmi urmăriseră vacanţa din Thailanda și își bătuseră joc de 
culoarea rujului meu, mă catalogaseră drept „trolul NATO îmbrăcat în 


bikini” și permiseseră unor profiluri false, de la secțiunea lor de comentarii 
Plugin Facebook, să mă numească „găleată cu spermă de negri” și să își 
exprime dorința de a mă viola în toaleta unui bar, am depus prima plângere 
penală cuprinzătoare. 


Începusem să mă tem să merg singură pe afară. Le-am spus polițiștilor că, 
prin instigarea sentimentelor de ură la adresa mea în mediul online, 
hărțuitorii generaseră o amenințare reală pentru siguranța mea fizică. Am 
primit atâtea mesaje de ameninţare, încât mi se părea că e doar o chestiune 
de timp până când cineva, instigat de MV-lehti, m-ar fi atacat fizic. 


Poliția a părut să îmi ia în serios plângerea, însă deja fusese demarată o 
nouă campanie. Un nou cântec produs în cadru profesionist și înregistrat în 
studio a fost încărcat pe platforma de partajare de conţinut audio 
SoundCloud. Cântecul „umoristic? mă acuza din nou că sunt o 
propagandistă pentru NATO și Statele Unite și reitera vechile afirmații 
nefondate, conform cărora trolii ruși existau doar în imaginaţia mea. 


A fost postat și un videoclip al cântecului pe YouTube, cu subtitrări în limba 
engleză. În filmuleţul respectiv, numit Jessikka Aro's troll chase 
(Vânătoarea de troli a Jessikkăi Aro), sunt jucată de o actriță cu perucă 
blondă și costum de supererou, care se preface că îi urmărește pe Vladimir 
Putin și pe trolii imaginari, fluturând steagurile SUA și NATO. 


În materialul video, „eu” fac tot felul de năzbâtii prin redacţia Yle și merg 
înarmată cu un pistol în Piaţa Roșie din Moscova, aflată lângă Kremlin. 
Clipul face o corelaţie între „mine” și un personaj pe nume Mary 
Goodnight, din filmul cu James Bond, „Bărbatul cu pistolul de aur”. 
Experiența mea de victimă a mai multor infracţiuni suspectate a fost 
complet minimizată și am fost catalogată drept persoană cu tulburări 
mintale. La finalul videoclipului muzical, actrița care mă interpretează este 
călcată de o mașină. 


Distribuţia videoclipului și cântecul erau producţii profesioniste. Trolii 
anonimi de pe Twitter au distribuit cântecul către diverși utilizatori de pe 
platformă și case de producţie din Rusia și au solicitat ca piesa să fie dată la 
radio. 


Campania lansată pe Twitter cu privire la cântec nu dădea semne că ar fi 
încetat curând. În schimb, a evoluat, iar trolii care promovau cântecul au 
început să răspândească articole despre mine, publicate pe MV-lehti. Am 
raportat unul dintre conturi celor de la Twitter. Potrivit răspunsului 
predefinit primit de la Twitter, contul nu încălca standardele lor, deși le 
demonstrasem că încălca cel puţin două astfel de standarde: era anonim și 
se folosea de platformă pentru a săvârși infracţiuni. 


In răspunsul meu, le-am prezentat exemple ale activităţii cu potenţial 
infracţional aferente contului și le-am spus celor de la Twitter că va trebui 
să cer poliţiei să suspende contul dacă nu iau ei măsuri. 


Twitter mi-a răspuns iar, tot printr-un mesaj predefinit. Se părea că 
platforma de socializare preţuia dreptul conturilor anonime, care diseminau 
ură, de a comite violență psihică împotriva altor utilizatori Twitter. 


Totodată, prietenii m-au informat că fluxul lor de știri de pe Facebook era 
inundat de reclame plătite, ale grupului de troli, cu videoclipul violent în 
care eram batjocorită. Postarea „sponsorizată” care apărea în fluxurile de 
știri ale prietenilor mei conţinea minciuni despre mine, avea un link către 
cântec și direcționa oamenii pe un site Facebook politic cu caracter 
extremist, nou-înfiinţat și administrat în mod anonim, al cărui obiectiv era 
ridiculizarea și batjocorirea „Jessikkăi, trolul NATO”. 


Astfel, încă din primăvara anului 2016, Facebook a profitat de pe urma 
vânzării de reclame care să le genereze expunere operatorilor răuvoitori și 
anonimi, care postau conţinut pro-Kremlin și posibil ilegal. În ceea ce 
privește impactul asupra gândurilor, atitudinilor sau comportamentului 
publicului, era irelevant dacă astfel de materiale erau sau nu postate pe 
rețelele sociale de firma trolilor din Sankt Petersburg sau din Finlanda prin 
intermediul unui antreprenor privat, aparent independent; era clar că 
producţia acestor conţinuturi concentrate pe atâtea platforme de socializare 
nu era gratuită. 


Încă o dată, compania Yle, angajatorul meu, a fost atacată. Mă pregăteam să 
susțin o prezentare internă despre troli și atacuri cibernetice pentru membrii 
personalului Yle, în cadrul unei sesiuni de formare cu alți experți. 
Evenimentul de formare a fost promovat pe reţeaua de Internet Yle. Însă 


cineva cu acces la respectiva rețea de intranet a dat copy-paste la anunţ, a 
anexat textul la un link către piesa batjocoritoare și le-a trimis un e-mail 
colegilor și superiorilor mei de pe o adresă de e-mail falsă. Iniţial, în cadrul 
anunţului care a circulat pe intranet, li s-a solicitat oamenilor în mod expres 
să nu îl distribuie mai departe. 


Totodată, Johan Băckman mă lua iar peste picior pe Messenger. Făcând 
referire la campania aferentă piesei, acesta m-a întrebat: „Care mai e treaba, 
Mary Goodnight, se pare că ai ieșit pe locul doi în războiul informaţional 

La acel moment, eram extenuată. Am făcut capturi de ecran cu cele peste 
100 de mesaje cu caracter manipulator și le-am predat poliției. 


Pe de altă parte, Bäckman a dat și el lanţul de mesaje sau o parte dintre 
acestea unui post mass-media rus fals, numit Russia Beyond the Headlines 
(Rusia dincolo de prima pagină), care le-a citat în cadrul unui articol bizar 
menit să manipuleze publicul. 


Încă o dată, eram neputincioasă în ceea ce priveşte felul în care se derulau 
evenimentele. Anterior, adoptasem contrastrategia de a vorbi public despre 
măsurile ieșite din comun, precum și despre batjocura și tentativele de a mă 
reduce la tăcere la care fusesem supusă. De asemenea, publicasem 
informaţii pe conturile mele de socializare și dădusem interviuri pentru 
mass-media. 


Până la un anumit punct, fusese o strategie de succes. Pe măsură ce se 
ducea vorba despre felul în care fusesem maltratată, am început să primesc 
mesaje de la cei care se confruntaseră cu probleme similare. 


În Finlanda, Dr. Saara Jantunen, cercetător în cadrul forţelor de apărare și 
expert în materie de război informaţional și Jukka Mallinen, autor și 
traducător, fuseseră de asemenea vizați de astfel de acte de hărțuire. 
Băckman îi mai denigrase și pe Imbi Paju, autor de origine estoniană care 
scria despre represiunea din Uniunea Sovietică, și pe Sofi Oksanen, 
scriitoare și romancieră care scrisese mult despre războiul informaţional al 
Kremlinului. 


Heidi Hautala, fostă parlamentară finlandeză din cadrul Partidului Verde și 
membră a Parlamentului European, fusese și ea împroșcată cu noroi pentru 
că adusese în discuţie infracțiunile săvârșite de Kremlin în materie de 
drepturile omului. 


Iniţial, am crezut că metoda de opresiune îi viza în principal pe finlandezi și 
dialogul public din Finlanda. Apoi, Patrik Oksanen, un jurnalist suedez 
respectat, m-a contactat pentru a-mi spune povestea sa. 


La rândul său, acesta scrisese un articol despre războiul informaţional rus și 
devenise instant ţinta răutăţilor grupului de troli de pe Facebook, a 
calomniilor și atacurilor din partea neonaziștilor și a organizaţiilor false pro- 
Kremlin, precum și a hărțuitorilor de pe YouTube. Jurnalistul a fost vizat, 
de asemenea, de meme și caricaturi de prost gust. După ce a fost calomniat, 
susținându-se că ar fi un pedofil condamnat, pe grupul de troli de pe 
Facebook în limba suedeză Anti-Euromaidan Sweden, Oksanen a dat în 
judecată trolul și a câștigat în instanţă. 


Când m-au contactat, atât Patrik Oksanen, cât și alte persoane, am început 
să realizez că atacurile la adresa criticilor săi era strategia la care recurgea 
Kremlinul la nivel mondial. 


Întrucât strategia era nocivă și ameninţa libertatea de exprimare, democraţia 
și siguranţa națională din mai multe ţări, trebuia dată în vileag. 


Am început astfel să pun la cale această carte. Insă atacatorii mei nu 
terminaseră cu mine. 


CAPITOLUL 12 


Liderul organizaţiei specializate 


In 2016, la o conferinţă din Cehia, de la Praga, am cunoscut-o pe Jelena 
Milić, din Serbia. Organizatorul conferinței știa că trecuserăm prin 
experiențe asemănătoare. 


Se părea că Milić fusese nevoită să recurgă la ajutorul poliţiei locale, după 
ce devenise ţinta unei campanii pro-Kremlin de ură, care infiltrase 
numeroase posturi mass-media sârbe. 


Eu și Milić am ţinut o prezentare despre trolii ruși, știrile false și campaniile 
de defăimare. Prin urmare, soarta sa îmi era cunoscută. Aceasta își dedicase 
cariera pentru a contribui atât la rezolvarea conflictului etnic și politic 
complex din Balcani, cât și la promovarea democraţiei. 


În 2016, revista Politico a numit-o pe Milić una dintre cele mai influente 28 
de persoane din Europa, oameni care „zguduie din temelii, formează și 
incită Europa”. În plus, în rândul publicului larg, aceasta se zbătuse 
încontinuu să crească nivelul de conștientizare cu privire la operaţiunile 
ostile, de influenţă din Balcani. 


Înainte de începerea campaniei de ură, localnicii o abordau din când în când 
pe stradă, fiind respectuoși și întrebând-o ce părere are despre anumite 
aspecte legate de societate. Însă, pe măsură ce campania câştiga teren, Milić 
primea adesea mesaje de la concetăţenii săi, care își exprimau dorinţa de a o 
vedea moartă sau violată. 


In cele mai grele momente, a trebuit să dedice ore întregi zilnic pentru a-și 
asigura siguranţa și protecţia. Poliţiştii o protejau pe Milić non-stop. 


Pentru a putea să-și cumpere o sticlă cu lapte ori să meargă pe jos la 
serviciu în centrul Belgradului, capitala Serbiei, Milić trebuia să le aducă la 


cunoștință agenţilor de poliţie planurile sale, cu două ore înainte de a pleca 
de acasă. 


Femeia a acceptat protecţia oferită de organele polițienești, întrucât unii 
dintre cei mai agresivi atacatori ai săi, care îi trimiteau ameninţări, 
reprezentau mișcări extremiste, alții erau acuzaţi de infracţiuni violente sau 
aveau legături directe cu grupările ultranaţionaliste, de extremă dreapta, 
simpatizante ale Kremlinului. 


Până și fiica Jelenei Milić, o persoană fizică neimplicată în activitatea 
profesională a mamei sale, a primit ameninţări pe Facebook. Persoana care 
îi ameninţase fiica este un activist de extremă dreaptă, adept fanatic al 
președintelui rus Vladimir Putin și care, la rându-i, are legături strânse cu 
guvernul sârb. 


Jelena Milić a sperat că jurnaliștii din ţara sa vor prezenta atât presiunea 
publică, colosală, la care era supusă, cât și de unde provenea aceasta: 
Sputnik, postul de propagandă al Rusiei și fabricile de troli care debitau 
zvonuri josnice despre Milić mass-mediei sârbe. 


Reporterii nu au acordat atenţie jocurilor Kremlinului cu mass-media din 
Balcani. Spre dezamăgirea lui Milić, voiau să facă divertisment din tragedia 
sa personală. 


„Jurnaliștii voiau să îmi filmeze viaţa privată, cum eram înconjurată de 
agenţii de poliţie, pentru o emisiune de tip reality-show. Am refuzat”, spune 
Milić. 


După ce a trăit timp de o lună sub protecția organelor polițienești, Milić a 
anulat operațiunea. Considera că e nedrept ca ea să beneficieze de protecție, 
dat fiind faptul că mulți dintre concetățenii săi erau nevoiţi să își ducă traiul 
în capitală, într-o situație mult mai dificilă și fără sprijin din partea poliției. 


„Agenţii de poliție erau politicoși și de ajutor, însă operațiunea nu beneficia 
de suficiente resurse, astfel că rutina mea cotidiană devenise mai 

complicată”, afirmă Milić. 


In plus, aceasta depusese numeroase plângeri penale la poliţie cu privire la 
mass-media, despre care considera că îi întinase onoarea. 


Cu toate acestea, plângerile păreau că dispar, pe bandă rulantă, în 
străfundurile secției de poliţie. „Eu sunt exemplul viu care demonstrează de 
ce nu mai este valabilă zicala «Orice fel de reclamă este o reclamă 
pozitivă.» 'Trebuie să îmi reclădesc reputaţia de la zero”, adaugă aceasta. 


KKK 


Jelena Milić conduce o organizație de persoane specializate (n. trad. — un 
așa-numit think-tank) la Belgrad. Organizaţia sa, CEAS (Centrul de Studii 
Euro-Atlantice), realizează muncă de cercetare, întocmește rapoarte, 
organizează conferințe, educă publicul larg și promovează politici pro- 
Occidentale în Serbia și în întreaga regiune balcanică. Misiunea organizaţiei 
este de a promova apartenenţa Serbiei la NATO și la Uniunea Europeană și, 
astfel, unificarea Serbiei în cadrul fundamentului valoric occidental. 


Aceasta înseamnă că Milić are multe pe cap. Ca să mă exprim mai elegant, 
parcursul Serbiei în vederea punerii bazelor unei democrații și a unui sistem 
de justiție stabile încă este în curs de desfășurare. Situaţia este și mai 
complicată din cauza faptului că amprenta Kremlinului este prezentă peste 
tot prin Balcani. 


In ultimii ani, guvernul sârb a luat măsuri în vederea autocrației, cu sprijinul 
generos acordat de regimul lui Vladimir Putin. Kremlinul ţine la mitul cum 
că Serbia e aliatul și „fratele” credincios al Rusiei. 


În Serbia, influența Rusiei e adânc înrădăcinată în străfundurile societății și 
are un istoric bogat. Pe drumul de la Aeroportul Internaţional Belgrad către 
centrul orașului, unul dintre primele panouri de pe marginea drumului 
celebrează legăturile strânse ruso-sârbe în materie de energie. 


Reclama sponsorizată de gigantul energetic rus Gazprom și de 
reprezentantul său din Serbia promite un parteneriat pe viitor. Pentru a 


accentua acest parteneriat, steagurile celor două ţări se îmbină minunat, 
unul cu celălalt. 


Numeroși localnici se laudă cu privire la „relaţiile bune” dintre guvernul lor 
și cel rus și sunt din cale afară de mândri de investiţiile făcute de ruși în ţara 
lor, când, astfel cum amintește Milic, de fapt, Uniunea Europeană investeşte 
mai mult în Serbia decât o face Rusia. 


La Belgrad, fosta capitală a Iugoslaviei prăbușite, încă sunt vizibile 
distrugerile rezultate în urma războiului și acestea amintesc de potenţialul 
distrugător al propagandei masive. 


Când ne plimbăm prin centrul Belgradului, Milić îmi arată o clădire cu mai 
multe etaje. Zidurile sunt niște ruine, iar ţevile de metal care susțineau, 
cândva, clădirea, se ițesc acum încovoiate prin bucăţile de ciment distruse. 


În anii 1990, clădirea era în picioare și era sediul serviciului public sârb de 
radio și televiziune, RTS. Când regimul sârb a început să comită crime de 
război și genocid împotriva cetăţenilor, majoritatea musulmani și croaţi, în 
anii 1990, RTS, post controlat de regim, a instigat și justificat atrocitățile, 
alimentând astfel violenţa împotriva Bosniei și a capitalei Sarajevo. 


In 1999, NATO a lansat o intervenţie și o campanie aeriană împotriva 
guvernului suspectat de săvârșirea crimelor de război împotriva albanezilor 
din Kosovo. 


Una dintre ţintele atacurilor aeriene NATO a fost Radio Televizija Srbije 
(RTS), post utilizat pentru a răspândi propagandă încărcată de ură, cu scop 
de dezumanizare a musulmanilor și a croaților, precum și a Bosniei și 
capitalei Sarajevo. 


După încetarea ostilităţilor, nimeni nu a reconstruit nici fostul sediu al RIS 
demolat de bombe, nici alte clădiri avariate. 


„Motivul vehiculat oficial este acela că reconstrucţia e prea costisitoare”, 
spune Milić. In prezent, Kremlinul exploatează intervenția NATO din 1999 
în propaganda pe care o răspândește în Balcani. Conducerea rusească acuză 


NATO de diverse infracţiuni și exagerează numărul victimelor civile ale 
raidurilor aeriene NATO. 


„Kremlinul demonizează mereu NATO și nu menţionează niciodată motivul 
pentru care a intervenit NATO. Astfel, influențează presa locală și rescrie 
istoria sârbă”, declară Milic. 


Majoritatea criminalilor de război din războaiele iugoslave încă sunt în 
libertate. Jelena Milic a luat parte la demersurile de depistare și de aducere 
a acestora înaintea instanţei internaționale Tribunalul Internaţional pentru 
Fosta Iugoslavie (ICTY). 


„Una dintre problemele Serbiei este aceea că mulți dintre cei care ar trebui 
anchetați pentru comiterea de crime de război încă dețin funcții înalte în 
cadrul poliției, armatei și guvernului sârb. Prin urmare, aceștia contribuie la 
fărădelegile din ţară și sunt păpușarii care controlează unele segmente ale 
mass-mediei”, spune Milić. 


Cercetările întreprinse de organizaţia sa, specializată, indică faptul că cei de 
la Kremlin vor să manipuleze politicile Serbiei privind punerea sub acuzare 
și anchetarea criminalilor de război. Organizarea proceselor pentru crime de 
război este una dintre cerinţele importante pentru aderarea Serbiei la UE. 


Kremlinul nu vrea ca Serbia să intre în UE, astfel că împiedicarea 
proceselor juridice împotriva criminalilor este în interesul său. 


Integrarea statelor balcanice în Uniunea Europeană și în NATO ar însemna 
că cercurile conducătoare și criminalii de război și-ar pierde veniturile 
obținute din corupţie, precum și controlul atât asupra sistemului de 
securitate, cât și a celui judiciar. Pe cale de consecință, conducerea rusească 
protestează masiv împotriva intrării Serbiei în UE și în NATO. 


Kremlinul alimentează cu bucurie toate sentimentele anti-NATO și anti-UE, 
în vreme ce Milić promovează politici pro-UE și pro-NATO. Cu alte 
cuvinte, interesele Kremlinului în Balcani și interesele pe care le are Milić 
în ceea ce privește ţara sa natală se bat cap în cap. Acesta este unul dintre 
motivele care stau la baza supunerii acesteia la ceea ce este, în esenţă, o 
campanie de violenţă psihică. 


Şi poate că un alt motiv este acela că organizația sa formată din persoane 
specializate a publicat prea multe rapoarte bazate pe fapte și care dezvăluiau 
prea multe informaţii despre operaţiunile de influenţă ale Kremlinului. Un 
alt motiv ar putea fi acela că Jelena Milić fusese cea care i se opusese unui 
diplomat rus în mod public și vizibil. 


În 2013, Alexander Chepurin, ambasadorul Rusiei în Serbia, a dat un 
interviu în care a vorbit despre poziţia oficială a Rusiei în ceea ce privește 
integrarea Serbiei în Occident. Potrivit afirmațiilor acestuia, Serbia este 
aliatul Rusiei. Ambasadorul și-a exprimat opinia conform căreia „nu-i va 
înţelege și nici nu-i va accepta vreodată pe cei care își împing ţara în braţele 
NATO pentru 30 de arginți”. Acesta a mai adăugat că rănile și morţile 
rămase în urma bombardamentelor NATO încă erau proaspete, și asta nu era 
valabil doar în Serbia. 


Referirea la cei 30 de arginţi e luată din Biblie, fiind vorba de preţul pentru 
care luda l-a trădat pe lisus, când l-a vândut celor care l-au ucis. Prin 
această metaforă, ambasadorul rus a reușit să îi prezinte pe toţi cei care 
promovau alianţa Serbiei cu NATO drept trădători avizi după bani. 


In această categorie intra și Milic. 


Jelena Milić a scris o scrisoare deschisă prin care i-a dat replica 
ambasadorului. În scrisoarea publicată pe site-ul organizaţiei sale, aceasta a 
luat, rând pe rând, afirmaţiile nefondate făcute de Chepurin și le-a accentuat 
superficialitatea, faptul că nu aveau niciun temei, precum și caracterul lor 
ofensator. Mai mult, Milić i-a ţinut o lecţie despre dezvoltarea Serbiei pe 
plan intern și despre avantajele integrării țării în lumea occidentală. 


Ambasadorul rus nu a reacționat în mod vizibil la scrisoarea ei. 


Munca murdară a fost desfășurată de elementele locale de extremă dreaptă, 
cu respectarea modelului dat de Kremlin. 


TRĂDĂTORI PE LISTĂ 


Prima entitate din umbră pro-Putin care a luat-o în colimator pe Milić din 
punct de vedere profesional și, posibil, ilegal, a fost gruparea de dreapta 
numită Mișcarea Populară Sârbă (SNPNaši). 


Grupul de lobby care promova politici pro-Kremlin și anti-UE a fost 
înfiinţat în 2006, la un an după ce Vladislav Surkov, unul dintre principalii 
ideologi, șeful de personal de la Kremlin la acea vreme, pusese bazele unei 
mișcări naţionaliste asemănătoare pro-Putin, numită Naši, în Rusia. Naši 
pretinde că ar fi apărut în mod natural, creată de societatea civilă când, de 
fapt, a fost generată de necesitățile regimului. 


În limba sârbă, naš înseamnă „al nostru”, la fel este și cazul în limba rusă, 
cu termenul nasi. Acest lucru cultivă extremismul și Putinismul, prezentate 
drept patriotism și dragoste față de ţară. La fel ca gruparea Naši de la 
Kremlin, gruparea sârbă Naš îi atacă pe activiștii care luptă pentru 
drepturile omului, pe cercetătorii din mediul academic, precum și pe 
politicienii cu orientări occidentale. 


Un semn grăitor care indică faptul că gruparea se bucură de acceptare la 
scară largă în Serbia este acela că liderul său, Ivan Ivanovic, scrie articole 
pentru diverse publicaţii sârbe de știri, în calitate de editorialist. 


In 2014, facțiunea sârbă a grupării Naš a desfășurat un atac în mediul 
online. 


Aceștia au publicat o listă cu 30 de persoane publice sârbe liberale de seamă 
și le-a catalogat drept trădători. Lista publicată online îi include pe prim- 
ministrul ţării de la acea vreme, precum și diverși actori, scriitori, 
cercetători și jurnalişti din mass-media independentă, cu orientare 
occidentală. Naš i-a calificat pe toți drept cei mai mari inamici ai poporului 
sârb, fără a prezenta dovezi în sprijinul acuzațiilor. 


Şi numele Jelenei Milić apărea pe listă. 
Procurorul general al Serbiei a dat în judecată gruparea Naš, acuzând-o de 


discriminare. Acesta i-a chemat pe Milić și pe ceilalți așa-ziși trădători în 
calitate de martori. 


In 2017, Milić a fost audiată în instanţă împreună cu celelalte persoane care 
figurau pe listă. Ea și alți doi martori au declarat înaintea instanței că 
fuseseră intimidaţi din cauza acuzațiilor publice la adresa lor. 


Cu toate acestea, restul martorilor au afirmat că nu fuseseră deloc intimidați 
de eticheta care le fusese atribuită. 


Liderul grupării sârbe Naši i-a spus judecătorului că incluseseră pe listă 
fiecare persoană despre care credeau că luptă împotriva Constituţiei Serbiei. 


Instanţa a achitat gruparea de toate acuzaţiile. 
Însă întocmirea listei fusese doar începutul. 


Campania completă de dezumanizare a lui Milić a fost lansată în 2016. 
Denigrarea a început la puţin timp după ce organizaţia sa, CEAS, a publicat 
două rapoarte, în limba engleză, referitoare la operaţiunile ruse de influență 
din Balcani. 


Rapoartele CEAS analizează îndeaproape legătura complexă și strânsă 
dintre Kremlin și regimul actual din Serbia. Acestea prezintă în detaliu 
reuniunile bilaterale dintre politicienii de la nivel înalt din cele două ţări și 
ordinile de zi ale întrevederilor din anii 2010, precum și proiectele 
implementate de Kremlin, pentru a aduce Serbia cât mai aproape de Rusia: 
contracte rusești de petrol și gaze, simulări comune de război desfășurate de 
ambele ţări, „cadourile” gratuite ale Rusiei pentru Serbia (avioane de luptă 
MiG-29 deţinute anterior de ruși, în valoare de sute de milioane, pentru a 
„salva și moderniza” forţele aeriene sârbe). 


„Guvernul sârb practică o politică a porţilor deschise, în raport cu 
influenţele ostile rusești”, spune Milić. 


Cercetările sale descriu, de asemenea, și felul în care Kremlinul a corupt 
politicienii și liderii mass-mediei din Serbia. Mai mult, sunt demascate și 
tentativele Kremlinului de a separa Serbia de Occident, de a bloca intrarea 
țării în Uniunea Europeană și în NATO, sprijinul acordat de Kremlin 
liderilor politici totalitari din Muntenegru și din Kosovo, precum și simpatia 
față de extrema dreaptă. 


În plus, rapoartele prezintă peste 100 de surse de propagandă pro-Kremlin; 
aproape toate funcționează fără o autorizaţie oficială, dar, cu toate acestea, 
influenţează opiniile consumatorilor de știri din rândul populaţiei. 


Una dintre sursele mass-media respective este filiala sârbă a postului rus 
Sputnik, la a cărui ceremonie aniversară a participat chiar și președintele 
Serbiei. 


Cu sau fără sprijinul preşedintelui, în Serbia, Sputnik a devenit rapid o sursă 
de știri, destul de populară. Comparativ cu alte surse, Sputnik găsește 
adesea știrile adevărate, astfel că reportajele sale sunt preluate de celelalte 
posturi locale. 


În februarie 2016, Milić și personalul său din cadrul CEAS au organizat 
prima conferință în vederea prezentării constatărilor rapoartelor privind 
influența Rusiei. Tentativa de a submina rapoartele în mod public începuse 
înaintea publicării acestora. 


Una dintre portavocile Kremlinului, un site numit Pravda, a solicitat 
anularea conferinţei respective. 


Sputnik s-a numărat printre primele posturi de știri care au „relatat” 
evenimentul. Site-ul și-a ales propria perspectivă: batjocorirea muncii de 
cercetare realizate de CEAS. Şi asta nu a fost tot, Sputnik a ridiculizat și 
sacoul cu care era îmbrăcată Jelena la eveniment. Potrivit colaboratorului 
Sputnik, sacoul purtat de Milić era „stalinist”. În plus, Sputnik a celebrat 
adunarea pro-Kremlin și anti-NATO organizată pe străzile din Belgrad în 
aceeași zi. 


Totodată, profilurile false și extremiștii au deschis încă un front de luptă pe 
rețelele de socializare. Fantezii cu moartea lui Milić, presupuse calomnii în 
formă agravantă și descrieri amănunțite ale unor atacuri violente la adresa ei 
au început să îi inunde constant conturile de pe rețelele sociale. 


Pe măsură ce erau publicate știri false și postări pline de ură despre Jelena 
Milić, o mulţime de oarecare de pe rețelele de socializare au fost instigați și 
s-au alăturat atacului, distribuind mai departe injuriile pe propriile reţele. 


Conţinutul încărcat de ură care i-a fost trimis acesteia este de o asemănare 
izbitoare cu ceea ce am primit eu. Scopul său este de a speria și intimida, de 
a reduce la tăcere, de a demoraliza și de a face aluzii cu tentă sexuală. 


Potrivit celor distribuite, Jelena Milić este, de pildă, „o târfă plătită de 
NATO, ai cărei adepţi se vor întoarce și o vor f*#e pe mă-sa neoliberală și 
fascistă, o târfă care suge scule americane, care ar trebui să sfârșească într-o 
clinică de avorturi, un căcat, plătită de străini și, spre binele ei, ar trebui să 
dea toţi banii ăia pe medicamente”. 


Oamenii au preconizat de asemenea că „va sfârși moartă în șanț” și că „ar 
trebui să se spânzure” și „să moară”. 


Până și cei care aveau legături directe cu Kremlinul au abordat-o pe Milić. 
Printre aceștia se numără și un cetăţean sârb pe nume Nemanja Ristić, un 
instigator pro-Kremlin, extremist de dreapta și fondator al postului mass- 
media renumit cândva, B92. Numele lui Ristić fusese vehiculat în trecut, 
după ce l-a amenințat pe ambasadorul american în Serbia. În plus, acesta 
partajează atât conţinut pro-Kremlin, cât și sigla infamului serviciu de 
securitate rus FSB pe reţelele sociale. 


În martie 2016, Ristić a trimis un e-mail sediului CEAS. În mesaj, o acuza 
pe Milic că ar fi un angajat plătit al NATO, iar cariera sa se va sfârși printr- 
un proces rapid, în urma căruia va primi cea mai dură sentință posibilă. De 
asemenea, Ristic definea NATO într-un mod specific: conform spuselor 
sale, NATO este o organizaţie infracţională care produce și distribuie 
heroină, ucigând civili și săvârșind furturi. 


Bărbatul a continuat să o denigreze pe Jelena Milić. Luna următoare, acesta 
a distribuit un articol de știri false pe Facebook, în care se susţinea că Milić 
e dependentă de cocaină și de alcool. 


Ristić nu e începător în astfel de chestiuni. În anii '90, era membrul unei 
grupări infracţionale și a fost încarcerat timp de nouă ani pentru uciderea 
unui membru al unei bande rivale. După aceea, a fost pus sub acuzare în 
repetate rânduri pentru port ilegal de armă. 


Pe deasupra tuturor acestor aspecte, mai este și urmărit internațional pentru 
presupusa sa participare în cadrul tentativei de lovitură de stat din 
Muntenegru, tentativă susținută de Rusia, care a avut loc în 2016. 


Conspiratorii plănuiau să preia controlul asupra Parlamentului în timpul 
alegerilor, să îl asasineze pe primul-ministru și să instituie un nou guvern, 
care ar fi sistat planurile țării de a intra în NATO. 


Oficialităţile în materie de securitate din Muntenegru și comunitatea online 
de investigații Belling cat au dezvăluit faptul că planul a fost conceput de 
agenţii de influenţă ruși și de recruţii lor. Principala forță din umbră a fost 
organizația specializată a lui Putin, și anume Institutul Rus de Studii 
Strategice, angajatorul finlandezului Johan Băckman. 


Procurorul îl suspectează pe Ristić că ar fi recrutat protestatari care să atace 
clădirea Parlamentului. Atât Muntenegru, cât și Interpol au emis un mandat 
pe numele lui. Justiţia sârbă nu l-a extrădat în Muntenegru în vederea 
desfășurării procesului, astfel că Muntenegru l-a condamnat în lipsă la șapte 
ani de închisoare. 


Legăturile lui Ristić cu Kremlinul au fost demascate printr-o fotografie 
distribuită pe reţelele de socializare, în care acesta apare alături de ofiţeri 
din armata rusă și de Ministrul Rus al Afacerilor Externe, Serghei Lavrov. 


Cu toate acestea, un segment al mass-mediei sârbe îl tratează ca pe un 
expert. În cadrul unei emisiuni televizate, s-a folosit de ocazia de a vorbi 
despre pisicile Jelenei Milic, în pofida faptului că nu acesta era subiectul 
programului respectiv. 


Aparent, voia să îi transmită un semnal lui Milić: viaţa ei privată era 
urmărită. 

Avocatul CEAS a depus o plângere penală pe numele lui Ristic. 

De atunci, Milić nu a mai auzit nimic de parcursul plângerilor respective, în 


pofida faptului că reprezentantul său legal a transmis solicitări de informaţii 
în repetate rânduri. 


„Avocatul mi-a spus că am făcut tot ceea ce se putea pentru a urni cazul din 
loc. Însă, din cauza faptului că sistemul de justiţie este controlat de 
executiv, nu se întâmplă nimic. Statul sârb nu vrea să îl trimită pe Ristić în 
spatele gratiilor.” 


„MERCENAR NATO ȘI CHIPUL RĂULUI 
ÎNTRUCHIPAT” 


Pe lângă denigrarea publică, organizația CEAS a fost vizată și de atacuri 
cibernetice. Numeroase atacuri de tip DDoS împotriva CEAS au dus la 
prăbușirea site-ului organizaţiei, care a durat câteva zile. 


Prin urmare, publicul nu a putut citi nici cercetările despre Rusia, nici alte 
informaţii publicate pe site-ul organizaţiei specializate. In plus, e-mailurile 
trimise către CEAS au fost blocate în timpul atacului. 


În mai 2016, când CEAS a lansat cea de a doua parte a cercetărilor despre 
Rusia, a fost declanșat un al doilea val de denigrare publică. De această 
dată, campania a ademenit și mai multe ziare, reviste și posturi de 
televiziune tradiţionale sârbe. 


Materialele răspândite despre Jelena Milić în ziarele și pe posturile de 
televiziune sârbe sunt extrem de alarmante, obiectivul fiind acela de a o 
transforma într-o antipersoană. 


Tehnica e asemănătoare cu denigrările care, de pildă, în ţările nordice, sunt 
răspândite de regulă doar în străfundurile paginilor de Internet, care nu fac 
obiectul niciunei reglementări. În Serbia, materialele respective sunt 
imprimate efectiv pe suport de hârtie și distribuite în casele oamenilor, în 
pofida faptului că (cel puţin) unele comunităţi jurnalistice sârbe susțin că 
practică jurnalism etic și chiar dacă, în Serbia, mass-media este 
reglementată (asta cel puţin pe hârtie). 


Cele mai agresive materiale au fost răspândite de tabloidul Informer 
(Informatorul), de ziarul Srpski Telegraf și de TV PINK. 


În 2016, cei de la Informer au susţinut că era unul dintre cele mai populare 
ziare din Serbia, cu peste 100 000 de exemplare vândute zilnic. Afirmația 
este greu de verificat, întrucât nu există date fiabile cu privire la statisticile 
de circulaţie a ziarelor sârbe. 


Pe lângă răspândirea de știri false, teorii ale conspirației și bârfe mondene, 
Informer sprijină cu fidelitate politicile guvernului, pe fostul prim-ministru 
și pe actualul președinte Aleksandar Vučić, dar și politicile Kremlinului și 
pe cele ale grupărilor de dreapta. 


În timpul alegerilor prezidenţiale din Serbia, Informer a distribuit 
suplimente la ziar sponsorizate de Gazprom, gigantul rus în materie de 
energie. În majoritatea mijloacelor mass-media de calitate din Occident 
există un zid gros de protecţie între sponsori și redacţie. Aceasta înseamnă 
că sponsorii nu au un cuvânt de spus în ceea ce privește informaţiile care 
apar la rubrica de știri. 


În Serbia, se pare că zidul de protecţie respectiv este fisurat. 


Articolele apărute în Informer o catalogau pe Milić drept lobby-istă NATO, 
rol care, în contexul prezentat de ziar, are numai conotaţii negative. 
Tabloidul prezenta legături dintre aceasta și teorii ale conspirației, cum că 
NATO complotează să însceneze conflicte în Serbia. Unul dintre articolele 
din Informer susținea (fără a demonstra afirmaţiile) că Milić „îl ameninţase 
cu bătaia pe un bărbat care se opunea NATO”. Un alt articol inventa și o 
frază, însă pe care Milic nu o rostise niciodată: „Sârbii au primit ce au 
meritat în urma bombardamentelor NATO”. 


Pe măsură ce campania se derula într-o spirală descendentă, Milić era 
prezentată drept spion NATO și croat. Cei de la Informer spuneau că 
misiunea sa în calitate de spion era de a răspândi știri false și de a perturba 
publicul sârb. 


Aceștia reluau știri cu caracter scandalos, susținând că e plătită și că ia 
ordine de la NATO și de la tot felul de finanţatori dubioși din Occident, care 
vor să destabilizeze Serbia și să creeze haos în ţară prin intermediul 
organizaţiei sale specializate. 


Există o mică urmă de fapt în articolele publicate de Informer. Într-adevăr, 
CEAS primește finanțare din mai multe surse internaționale și din Vest, 
surse precum Fundaţia „Open Society” deţinută de George Soros, de la 
organizaţia filantropică Rockefeller Brothers Fund, de la Divizia de 
Diplomaţie Publică a NATO, precum și de la multe altele. 


Însă CEAS este transparentă în ceea ce privește finanțarea și prezintă 
evidențe financiare pe site-ul său. Pentru Informer, informaţiile respective 
au fost motivul pentru care tabloidul a scornit tot felul de conspirații. 


Drept omagiu adus steagului propagandei, Informer alege cu atenţie 
fotografiile cu Milić. Sunt publicate doar cele în care femeia are o anumită 
expresie întipărită pe chip, în care arată rău ori are o expresie furioasă. Este 
același mod de operare utilizat în Finlanda de MV-lehti, ori de fabrica de 
troli din Rusia. 


Informer a vândut ziare în care apărea fotografia lui Milić și titlul: „Chipul 
răului întruchipat reprezentat de NATO”. 


„Mereu arăt urât în imaginile prezentate de mass-media din Serbia. Mă fac 
să par ca și cum aș fi mătușa nebună din pod”, se plânge aceasta. 


Scopul fotografiilor în care Milić pare urâtă este de a crea o percepţie 
despre aceasta, de a o prezenta drept instabilă psihic și labilă. În mass- 
media tradiţională, fotojumaliștii aleg, de regulă, fotografiile în care 
subiecţii sunt prezentaţi în mod realist. Nu sunt prezentate expresiile 
negative în mod intenţionat, cu excepţia cazurilor în care acest lucru este 
justificat. 


Celor de la Informer nici că le-a păsat de verificarea faptelor publicate. În 
2016, trolii anonimi au creat un cont fals pe Facebook, prefăcându-se că ar 
fi Jelena. Jelena cea falsă a postat pe Facebook că se gândea să candideze 
pentru funcţia de președinte al Serbiei în cadrul alegerilor din anul următor. 
Postarea a instigat un val de batjocură, iar mulțimea făcea haz de șansele 
Jelenei de a deveni președinte. 


Informer a preluat știrea și a prezentat-o drept fapte de netăgăduit. Titlul 
articolului zbiera: Bună asta! Jelena Milic a anunţat că va candida la 


președinția Serbiei. 


Din nou, publicul înfuriat i-a trimis ameninţări cu moartea lui Milić, care nu 
avusese nimic de-a face cu întreaga situație și căreia nici nu-i trecuse prin 
cap ideea de a candida la președinție. 


Articolele false din tabloidul Informer despre Milić sunt 100% identice cu 
operațiunea de știri false a Kremlinului, lansată de Sputnik. Iar Informer nu 
era singura publicaţie sârbă care urma isonul dat de Sputnik, postul 
controlat de Kremlin. Numeroase posturi mass-media de pe plan local 
preluau aceleași puncte de vedere și intensificau astfel ura puternică a 
publicului față de „spionul NATO”. 


CEAS, organizaţia specializată condusă de Milić, a analizat răspândirea 
unei teorii conspiraţioniste susținute de Rusia, potrivit căreia „NATO 
comite genocid în Balcani”. Bombele pe care le-a lansat NATO asupra 
Belgradului, în 1999, aveau în compoziţie uraniu sărăcit. Cu toate acestea, 
conform afirmației şocante, însă neîntemeiate, uraniul sărăcit a provocat o 
epidemie gravă de cancer și a dus la numeroase decese în Serbia. 


Existenţa unei epidemii de cancer provocată de bombe a fost demontată cu 
argumente științifice. Însă asta nu-i oprește pe amatorii de teorii ale 
conspirației să organizeze conferințe internaționale în cadrul cărora 
abordează subiectul „epidemiei de cancer provocată de NATO”. 


O parte din mass-media sârbă circulă în rândul unor cadre universitare așa- 
zise profesioniste, care se opun aderării Serbiei la NATO deoarece, potrivit 
acestora, NATO poartă „un război nuclear” cu Serbia. 


Aceleași organe de presă o numesc pe Milić „starleta NATO” și „mercenar 
NATO”. Când atât Milić, cât și un sârb, specialist în materie de sănătate, au 
dat declaraţii publice mass-mediei, contestând veridicitatea conspirației 
privind războiul nuclear susținut de Rusia și spunând că este vorba despre o 
campanie de informaţii false, Milić a fost iar atacată de un val de defăimări 
și de ameninţări, venit din partea mass-mediei cu interese ascunse, care voia 
să o chinuie. Presa i-a pus în gură vorbe pe care nu le rostise niciodată, 
susținând că descrisese uraniul drept „benefic pentru sănătate”. 


Este clar că respectiva campanie de calomniere a Jelenei Milić are drept 
obiectiv știrbirea încrederii publicului în ceea ce o privește. În plus, sunt 
atacate atât încrederea finanţatorilor organizaţiei sale, cât și cea a 
comunității diplomatice. 


Obiectivele respective au fost îndeplinite, cel puţin parţial. 


CREDITUL BANCAR 


Atât capacitatea Jelenei Milić de a-și desfășura activitatea profesională, cât 
și viaţa ei personală au fost afectate. In plus, campania i-a afectat activitatea 
din cadrul organizaţiei pe care o conduce. 


În iulie 2016, la patru luni de la publicarea raportului său, privind influenţa 
rusească, sediul CEAS din Belgrad a pierdut un angajat cu experienţă. 
Aceasta răspunsese la telefonul de serviciu, când o persoană necunoscută a 
ameninţat-o. 


„S-a speriat și a decis să demisioneze. Nu e ușor să recrutezi oameni noi sau 
să îi păstrezi pe cei pe care îi ai într-o asemenea situație”, afirmă Milić. 


Până și găsirea unui avocat dispus să preia multiplele cazuri ale lui Milić s-a 
dovedit a fi un demers dificil și consumator de timp. Mulţi avocaţi se tem să 
nu fie și ei târâţi prin noroi odată cu Milić. 


Mai mult, vecinii sediului CEAS au început să se plângă administratorului 
clădirii. 


Înainte de începerea campaniei de ură, aceștia erau prietenoși. Cu toate 
acestea, pe măsură ce acuzaţiile oribile erau răspândite la scară mai largă, 
vecinii au început să îl întrebe pe administrator de ce închiria spaţiu de 
birouri unei organizaţii cu o reputaţie atât de proastă. Căsuţa poștală a 
birourilor CEAS a fost distrusă în repetate rânduri. 


Însă problemele se tot adunau. 


În 2016, la sfârșitul verii, fiica Jelenei a venit acasă și a privit-o 
înmărmurită pe mama sa. Se pare că prietenii ei citeau Tracara, un site de 
bârfe. Potrivit celor apărute pe site-ul respectiv, Milić făcuse un credit 
bancar pentru a plăti o operaţie de mărire a sânilor, „ca să-i facă pe plac 
iubitului ei american”. 


Milić a fost șocată. La fel ca multe alte știri false despre ea, și aceasta 
conținea un sâmbure de adevăr: da, făcuse un împrumut la bancă, însă nu 
pentru chirurgie plastică, ci pentru o serie de proceduri stomatologice. 


In articol era intervievat un funcţionar oarecare de la o bancă la care Milić 
nu are cont. In plus, i se mai luase interviu și unui poliţist imaginar, care 
confirma faptul că Milić își făcuse operaţie la sâni, întrucât are un iubit mai 
tânăr. 


Din toată treaba, Milić a tras niște concluzii. Doar cineva care avea acces la 
evidențele sale bancare private ar fi putut să divulge informaţiile respective 
presei, spre a fi manipulate și prezentate într-o oarecare lumină. Însă, mai 
presus de acestea, propria sa fiică începuse să își pună întrebări referitoare 
la veridicitatea „știrii”. 


„În calitate de cetăţean sârb, asta chiar m-a speriat. Am început să îmi fac 
griji cu privire la calitatea informaţiilor transmise copiilor noștri. Nu a fost 
un sentiment plăcut atunci când am realizat că atâţia tineri au citit postările 
respective și au întrebat-o pe fiica mea: «Ce naiba e cu maică-ta?»” 


CONTRAVINE INTERESELOR SERBIEI 


Campania e alimentată de un post de televiziune sârb, care are un public 
mult mai larg decât tabloidele. 


PINK este un post TV deţinut de acţionari privaţi, însă e național, astfel că 
face obiectul normelor și obligaţiilor în materie de radiodifuziune. PINK 
difuzează emisiuni de tip reality, telenovele, precum și emisiuni în stil Jerry 
Springer, care invadează intimitatea oamenilor și prezintă bârfe mondene 
scandaloase. 


Postul este deţinut de un fost tovarăș de partid al soţiei președintelui 
defunct, Slobodan Milošević. Ori de cât ori se vorbește despre politică pe 
post, se aud vorbele președintelui sârb. 


Se pare că PINK produce conţinut în colaborare cu Informer: redactorul-șef 
al Informer a lansat acuzaţii la adresa lui Milic pe când aceasta era invitată 
la emisiunea matinală de la PINK. De asemenea, publicația Informer 
creează articole online, menite să atragă lumea prin diverse titluri false, 
preluate de la elucubraţiile PINK despre Milic. 


În noiembrie 2016, CEAS le-a solicitat atât celor de la PINK, cât și 
publicaţiei Informer să rectifice afirmaţiile false despre Milic și le-a intentat 
proces. 


„Pe lângă celelalte știri false, au declarat că primim mult mai puţină 
finanţare de la fundaţii străine decât primim într-adevăr. Am vrut ca ei să 
rectifice și acest lucru.” 


Potrivit dreptului sârb, postul de știri ar trebui să rectifice afirmaţiile false. 
Dacă nu face acest lucru, trebuie amendat. Solicitarea de rectificare pe care 
CEAS a transmis-o de asemenea și Ministerului sârb care se ocupă de 
comunicaţii nu a pus capăt batjocurii. 


Un an mai târziu, instanţa l-a condamnat pe Dragan Vučićević, redactorul- 
șef de la Informer, la publicarea unei rectificări a afirmațiilor false, 
adăugând la sentinţă și obligativitatea plăţii unei amenzi în valoare de 1 000 
de euro. Cu toate acestea, postul de televiziune PINK nu a primit nicio 
sentinţă. 


Informer a publicat, de fapt, o mică rubrică în care rectifica anumite părți 
din afirmaţiile sale false. Însă nu era menţionat nimic despre faptul că 
rectificarea respectivă fusese dispusă de instanţă. În raport cu daunele 
provocate de știrile false publicate de Informer siguranței și reputației 
personale a Jelenei Milić, rectificarea nesemnificativă nu i-a făcut acesteia 
dreptate. 


In plus, și unii politicieni sârbi au luat parte la linșarea lui Milić. Şi mai 
mulți oameni politici au fost martori la aceasta, însă nu au făcut nimic 


pentru a opri cele petrecute. De pildă, Vojislav Šešelj, liderul partidului sârb 
radical pro-Putin și pro-extrema dreaptă și un criminal de război 
condamnat, i-a numit pe Milić și pe alţi șefi ale unor ONG-uri din Serbia 
„târfe fasciste”, pe Twitter. Însă Aleksandar Vučić, fostul prim-ministru sârb 
și actualul președinte al ţării, a dus hărţuirea la un alt nivel. 


La începutul lui 2017, Milić a fost invitată în cadrul unei emisiuni de seară 
de la postul PINK, pentru a discuta despre starea de fapt din Serbia cu 
Vučić, prim-ministrul de la acea vreme. Milić boicota încă de pe atunci TV 
PINK, însă a decis să profite de ocazie pentru a spune ce credea despre 
patronul postului și despre politica editorială TV PINK. 


Dezbaterea difuzată în direct s-a încins. Deodată, Vučić i-a spus lui Milić 
următoarele vorbe, în direct: „lot ceea ce faci tu contravine intereselor 
Serbiei”. 


Milić s-a ridicat numaidecât și a părăsit platoul în mijlocul emisiunii. 


„Spusele prim-ministrului reprezintă o invitaţie deschisă pentru toţi 
descreierații să mă omoare. Ştia că renunțasem la protecţia din partea 
poliţiei și totuși a afirmat public acest lucru”, spune Milić. 


Din nou, majoritatea mass-mediei sârbe, în frunte cu TV PINK și Informer, 
a atacat-o pe Milić pentru că ieșise din platou. Ziarele au numit-o 
dramatică. 


„Când mass-media mă pune într-o lumină bună, lumea mă privește 
prietenos pe stradă. Insă când apar articole negative, oamenii arată de parcă 
ar vrea să mă ia la bătaie.” 


Însă urmările emisiunii televizate la care participase împreună cu prim- 
ministrul nu s-au oprit aici. Persoanele cu care Milić avea legături de ordin 
profesional, inclusiv membri ai comunităţii diplomatice internaționale, au 
început să o evite și se asigurau că nu sunt văzuţi alături de ea în public. 


Să încerci să conduci o organizaţie specializată în timp ce ești atacat(ă) de 
aparatul rus de dezinformare și de mass-media controlată de guvern e un 


demers dificil. Milić a fost nevoită să petreacă foarte mult timp doar ca să 
blocheze sute de conturi de Twitter și Facebook care o atacau. 


„Nici nu știu câte zile din viață am irosit ca să raportez profiluri celor de la 
Facebook și Twitter și să le prezint dovezi care să ateste că eram hărțuită.” 


Cu toate acestea, nici Facebook și nici Twitter nu au fost de vreun folos. De 
fapt, Twitter i-a închis chiar ei primul cont, posibil din cauza unui val de 
hărțuire din partea trolilor sau a unor rapoarte fără temei la adresa sa, 
trimise de utilizatorii platformei. 


În august 2016, CEAS a mai organizat o conferință. Milić a invitat doar 
anumite posturi de știri la eveniment. Nu a chemat posturile și publicaţiile 
care debitează știri false și propagandă. 


„Sunt organizaţie neguvernamentală și răspund în fața donatorilor mei, a 
consiliului de administraţie și a propriei conștiințe.” 


Aceasta a publicat o declaraţie în care spunea că CEAS nu va invita la 
conferinţă filiala sârbă a Sputnik și nici alte platforme care preiau și publică 
articolele false produse de Sputnik. Milić a mai spus și că Sputnik nu e un 
mijloc mass-media jurnalistic credibil. 


Cei de la Sputnik au protestat, spunând că CEAS cataloghează după cum 
vrea și separă adevăratele posturi de știri, unele de celelalte. De asemenea, 
numeroși jurnaliști sârbi cu influență au criticat decizia lui Milić și au 
apărat „libertatea de exprimare” a organelor de propagandă. 


Vukašin Obradović, preşedintele Asociației sârbe a Jurnaliștilor 
Independenţi, a scris un comentariu pe Facebook în care o ridiculiza pe 
Milic. 


„Au dat naștere unui val masiv de proteste în mass-media, spunând că nu 
pot face asta și întrebând cine mă cred eu, ca să decid care sunt posturile de 
știri adevărate. Aici, mulţi jurnaliști sunt preocupaţi de știrile false care au 
intervenit în cadrul alegerilor prezidenţiale din SUA. Însă, din această 
cauză, nu văd ce se petrece în propria lor ţară.” 


FALSA ORGANIZAŢIE CEAS 


În iulie 2017, personalul CEAS a observat că Jelena Milić era urmărită în 
mod suspect. Cineva a încercat să pătrundă cu forţa în sediul lor, așa că 
Milić a trebuit iar să facă denunţ la poliţie. 


Personalul a investigat chestiunea îndeaproape. Se părea că cineva 
înființase o organizație CEAS falsă, numită SEAS. Mai mult, persoane 
importante din cadrul SEAS urmăreau activităţile desfășurate de CEAS 
adevărată. 


SEAS este o abreviere a denumirii în limba sârbă a „Centrului de Cooperare 
Euro-Asiatică” și a apărut pe reţelele de socializare cam în același timp cu 
publicarea cercetărilor CEAS referitoare la operaţiunile ruse de influență 
din Balcani. 


O persoană necunoscută a copiat și imitat sigla și abrevierea denumirii 
adevăratei CEAS și le-a adăugat pe un site creat pe Facebook. Site-ul 
organizației CEAS false moderează discuţii foarte sinistre pe reţelele de 
socializare, cu privire la Serbia, NATO și alte subiecte de natură politică. În 
plus, site-ul distribuie informaţii care amintesc, în mod eronat, de cele 
publicate de adevărata CEAS. 


Administratorii site-ului au înregistrat și o fundaţie. Fundaţia SEAS se 
descrie drept „o organizaţie  social-neoconservatoare de persoane 
specializate”, în vreme ce organizaţia patronată de Milic se prezintă ca fiind 
social-liberală. Milić și echipa sa au descoperit, de asemenea, asemănări 
suspecte în ceea ce privește sloganul organizației false și adresele sale web. 


Ulterior, SEAS a organizat o conferință cu tematică NATO. Evenimentul a 
fost programat să se desfășoare suspect de aproape de săptămâna NATO, pe 
care adevărata CEAS o găzduiește de ani buni. 


Fondatorul și reprezentantul public al SEAS, organizaţia care imită CEAS, 
e Vencislav Bujic, o persoană cu reședința în Belarus. Bujic este utilizator 
activ pe reţelele sociale și are postate poze cu el în relaţii de prietenie cu o 
persoană fizică sârbă, care a luptat în războiul rus împotriva Ucrainei. 


De asemenea, se știe despre Bujic că ar fi conversat pe Facebook cu 
Nemanja Ristić, unul dintre suspecţii din cadrul loviturii de stat eșuate din 
Muntenegru și sprijinite de Rusia, și unul dintre cei care au hărțuit-o pe 
Milić. La momentul când scriu aceste rânduri, Ristić a declarat public, pe 
profilul său de Facebook, că lucrează pentru serviciile ruse de securitate 
FSB. 


În plus, Bujic e demascat că a discutat detalii privind tentativa de lovitură 
de stat din Muntenegru cu unul dintre cei suspectaţi că ar fi pus la cale 
lovitura de stat. 


De-a lungul anilor, unii jurnaliști sârbi l-au luat pe Buji€, în mod eronat, 
drept expert profesionist specializat pe aspecte legate de Rusia și de NATO 
și i-au luat interviuri în această calitate. În unele dintre apariţiile sale mass- 
media acesta a susţinut că CEAS și SEAS sunt una și aceeași organizaţie. 


În plus, Bujic i-a abordat pe finanţatorii organizaţiei conduse de Milić şi a 
postat de pe contul falsei organizaţii CEAS, conţinut în care o ironiza. 


La 26 iulie 2017, Bujic a postat o fotografie surprinzătoare pe reţelele 
sociale. In poza respectivă, acesta se află în fața sediului adevăratei 
organizaţii CEAS, alături de Miloš Injac, un alt fondator al falsei CEAS. 


Reprezentantul legal al CEAS a căutat modalităţi prin care să combată 
organizaţia falsă. Se părea că nu există mijloace legale în dreptul sârb de a 
combate imitaţia. De aceea, organizaţia adevărată condusă de Milić a ales 
să investigheze și să demaște public activităţile desfășurate de organizaţia 
falsă care o hărțuiește și a publicat un raport propriu despre hărţuirea din 
partea SEAS. 


În 2018, Comitetul pentru Relaţii Externe al Senatului american a publicat 
un raport despre atacul asimetric al lui Putin asupra democraţiei. În raportul 
respectiv, era citată munca de cercetare realizată de adevărata organizaţie 
CEAS și de Milić. 


SEAS a demarat numaidecât un atac pe rețelele sociale: a publicat postări 
în care o descria pe Milić utilizând termeni jignitori și, astfel, o transforma 


în ținta unor noi ameninţări cu moartea. In plus, a distribuit cercetările 
CEAS și le-a ridiculizat. 


Facebook, care trimite reprezentanţi la conferințele internaţionale pentru a 
convinge pe toată lumea că lucrează într-adevăr din greu pentru a elimina 
problema operaţiunilor străine de influență rău-intenționate și pentru a 
„proteja comunităţile și utilizatorii vulnerabili”, îi lasă pe hărţuitorii lui 
Milić să își continue atacurile nestingheriți. Prin urmare, Facebook este 
canalul care facilitează demararea operaţiunilor de hărțuire împotriva 
Jelenei Milić şi a activităţii sale profesionale, operaţiuni care este evident că 
sunt ilegale. 


În septembrie 2018, i-am raportat la Facebook pe Nemanja Ristić, pe 
Vencislav Buji€, fondatorul CEAS false, precum și contul de Facebook al 
organizaţiei false, care are peste 1 300 de urmăritori. 


Curând, cei de la Facebook au răspuns raportului meu cu privire la site-ul 
organizației CEAS false, spunându-mi că „e posibil să nu respecte 
standardele comunitare Facebook și că Facebook va investiga respectivul 
conținut de pe site și va elimina orice elemente care contravin 
standardelor”. 


Insă Facebook nu a șters contul. 


La momentul când scriu cartea, Facebook nu a reacţionat deloc nici la 
celelalte două raportări trimise de mine. 


SCHIMBARE DE REGIM 


De-a lungul anilor, organizația CEAS condusă de Milić a depus plângeri 
penale împotriva a 16 persoane identificate în mod clar, precum și 
împotriva a 12 inși necunoscuţi, suspectaţi că ar fi denigrat-o și ameninţat-o 
pe Jelena Milić. Însă toate acestea au fost în zadar. 


Cele mai recente atacuri de tip DDoS împotriva site-ului CEAS au avut loc 
la începutul lui 2018. Tabloidele încă o hăituiesc pe Milić, iar în iulie 2018, 


criminalul de război condamnat Vojislav Seselj a declarat la televiziunea 
sârbă că „Milić are lăţei”. 


Una dintre cele mai mari probleme provocate de campania de defăimare în 
curs de desfășurare o constituie timpul și energia consumate cu activitatea 
de cercetare și munca propriu-zise. 


Timpul pe care îl alocă Milić pentru a se apăra împotriva calomniilor și 
pentru a corecta informaţiile false, pentru a citi mesajele în care e 
amenințată cu moartea și cu violul, precum și pentru a reconsolida 
legăturile profesionale afectate de denigrarea sa, reprezintă timp petrecut 
departe de munca desfășurată efectiv de organizaţia pe care o conduce: 
cercetare, relatarea știrilor, organizarea de conferinţe, furnizarea de noi 
informaţii poporului sârb și participarea în cadrul dezbaterilor publice. 


Din cauza hărțuirii continue, câteodată, unii donatori CEAS încep să 
privească cu un gust amar activitatea desfășurată de organizația specializată 
a lui Milić şi se îndoiesc de sprijinul pe care îl acordă societăţii. Însă, 
întrucât mulţi alți donatori internaţionali sunt ei înșiși atacați în chip 
organizat, nu permit campaniei împotriva lui Milić să le afecteze în mod 
negativ relaţia. 


Campania de defăimare a reușit, de asemenea, să planteze germenii 
îndoielii și să creeze neînţelegeri între ONG-urile sârbe și jurnaliști, deși 
mulți se află de aceeași parte a baricadei: sprijinirea statului de drept, 
promovarea drepturilor omului și căutarea de modalităţi de a pune capăt 
corupției. 


Numărul entităților sârbe, care au dat dovadă de coloană vertebrală de-a 
lungul anilor și au sprijinit în mod public activitatea desfășurată de Milić, 
este aproape nul. Milic își descrie organizaţia de persoane specializate și de 
cercetare drept izolată și consideră că ea însăși e o ţintă sigură. 


Peste granițe, munca sa e bine-cunoscută. Aceasta e un expert respectat în 
domeniul său de activitate, munca sa e citată, de pildă, în documente 
întocmite de Departamentul American de Stat. În 2016, relele tratamente la 
care a fost supusă Milic au fost menţionate în raportul întocmit de 
Departamentul American de Stat cu privire la drepturile omului. 


În pofida situaţiei dificile și în condiţiile în care o parte din mass-media 
locală o boicotează și o denigrează, Milić continuă să își desfășoare munca: 
aceasta realizează activități de cercetare și iniţiative cu privire la 
principalele aspecte în materie de securitate din Serbia și din Balcani, 
promovează cooperarea și aderarea la NATO, dă interviuri mass-mediei 
internaţionale și sensibilizează publicul domestic și pe cel străin. 


Milić consideră că, pe viitor, atacurile mass-mediei asupra sa vor continua 
nestingherite, mai ales dacă politicile generale ale ţării sale înclină tot mai 
mult spre Rusia. 


Însă dacă integrarea Serbiei în Occident continuă, dacă structura de 
securitate și sistemul de justiţie trec prin reforme, precum și dacă relaţia 
regimului cu mass-media și cu societatea civilă devine mai sănătoasă, s-ar 
putea ca situaţia sa să se îmbunătăţească. 


In cazul unui atac fizic, Milić e de părere că guvernul va face trimitere la 
protecţia din partea poliţiei care i-a fost furnizată în 2016 și va susţine că au 
încercat să o protejeze. 


Insă tot același guvern a fost cel care a contribuit la intensificarea urii 
împotriva ei, prin faptul că le-a pus la dispoziţie hărțuitorilor și atacatorilor 
săi un cadru deschis. 


În 2017, după ce CEAS a publicat o declaraţie referitoare la un exerciţiu 
NATO pe plan local și la simularea de război desfășurată de Rusia, 
Ministerul sârb al Apărării a publicat la rândul său o declaraţie cu scop de 
contracarare. Ministerul a susținut astfel că afirmaţiile făcute de Milić 
conţineau un element de dezinformare. 


„Principalii troli ruși din Serbia sunt miniștrii și membrii sistemului social- 
politic sârb, inclusiv Biserica Ortodoxă sârbă și Universitatea din Belgrad”, 
scrie Milić. 


Cea mai mare preocupare a Jelenei este aceea că situaţia va scăpa de sub 
controlul regimului sârb, iar rușii vor prelua ei controlul asupra ţării, fără 
acordul poporului. 


„lar dacă Rusia le dă ordine directe liderilor sârbi, organizaţiile specializate 
și cele cetățenești ar fi primele distruse din temelii”, spune ea. 


Potrivit spuselor lui Milić, cea mai mare problemă a Serbiei este faptul că 
nu are experienţă în materie de democraţie. 


„Asta ne face vulnerabili la operaţiunile ruse de spionaj. Ceea ce vedem 
acum nu e încă un curent dominant, însă poate deveni. Avem nevoie de o 
mass-medie independentă, de investigaţie axată nu doar pe corupţie, ci și pe 
discreditarea site-urilor care răspândesc dezinformare venită din Rusia, pe 
întreg mapamondul, dar și care să îi relateze publicului sârb despre asta, o 
mass-medie cu atenţia îndreptată asupra unei educaţii corespunzătoare și 
asupra statului de drept.” 


Milić are în vedere posibilitatea că va fi vizată de acte de violenţă fizică. 
Când am întrebat-o ce va face dacă situaţia sa se înrăutățește, mi-a spus așa: 
„N-am idee. Nu dispun de multe resurse, însă asta nu mă privește doar pe 
mine. Ceea ce mă deranjează mai tare este faptul că eu sunt doar un 
exemplu al evoluţiei mai ample din această regiune.” 


În primăvara lui 2019, niciuna dintre plângerile penale nu fusese preluată 
mai departe. 


CAPITOLUL 13 


Ce mama naibii??!! 


În decursul timpului, MV-lehti a evoluat și a ajuns un site rasist cu servicii 
complete, care diseminează discursuri încărcate de ură. În toamna lui 2015, 
refugiaţi din Siria, Irak și Afganistan au venit în valuri în Europa, pentru a 
cere azil. MV-lehti nu și-a ratat șansa: a stârnit ură împotriva solicitanţilor 
de azil și a creat un spaţiu sigur pentru toţi rasiștii, neonaziștii și 
islamofobii, unde aceștia să își răspândească fanteziile legate de temeri faţă 
de străini. 


Pe când oficialităţile și societatea civilă finlandeză începeau să prelucreze 
creșterea bruscă a numărului de solicitanţi de azil și să lanseze serviciile 
necesare, MV-lehti prezenta toţi refugiații drept violatori, teroriști și 
trântori. Limbajul utilizat (o aptitudine esenţială în războiul informaţional) 
era manipulator și viclean: site-ul insera și repeta noi cuvinte în limba 
finlandeză. Termenii respectivi îi caracterizează pe străini într-o manieră 
generalizantă și jignitoare și îi dezumanizează. 


Unul dintre termenii respectivi era „copil bărbos”, sau partalapsi în 
finlandeză. Sintagma făcea aluzie la presupusa tendinţă a solicitanţilor de 
azil de a-i minţi pe agenţii de la imigrări că sunt minori, pentru ca 
demersurile de obținere a azilului să le fie facilitate. Un alt neologism era 
matu, o abreviere a cuvântului maahantunkeutuja („invadatori de ţară”) 
întrucât, conform celor de la MV-lehti, toți refugiații erau intruși care 
săvârșiseră infracţiuni și trăseseră lozul câștigător graţie prestaţiilor de 
securitate socială primite de la statul finlandez. Începând cu iulie 2019, 
MV-lehti a publicat abrevierea josnică și rasistă matu în cel puţin 450 de 
articole, citite de peste patru milioane de oameni. Termenul a devenit 
popular foarte rapid pe reţelele sociale. 


MV-lehti își sperie încontinuu cititorii cu ideea „invaziei musulmane” și a 
„islamizării”. Site-ul accentuează ideea cum că societatea finlandeză se 


află într-o criză existenţială din cauza solicitanţilor de azil musulmani și că 
femeile finlandeze trebuie să fie protejate de refugiații „violatori”. Site-ul, 
care încă publică materiale cu scop de dezinformare în limba rusă și 
traduse în finlandeză, a devenit principala platformă pentru lansarea 
grupării rasiste de justiţiari, numită Soldaţii lui Odin, în întreaga ţară. Pe 
de altă parte, evreii beneficiază de o secţiune de comentarii separată pe 
pagina MV-lehti. Aici, trolii anonimi au susținut că evreii au aceleași 
trăsături genetice precum șobolanii. 


De asemenea, MV-lehti a întocmit o hartă interactivă cu adăposturile pentru 
refugiaţi, care au fost înființate rapid în Finlanda. Pe când urmăream 
discuţiile pe care le alimentau cei de la MV pe tema refugiaților, mi-a fost 
ușor să îmi dau seama care era misiunea MV-lehti: instigarea conflictelor 
fizice între cititorii săi și solicitanţii de azil. De pildă, aceştia au publicat un 
articol în care îi încurajau pe cititori să „dea drumul la câini” într-unul 
dintre centrele respective. 


Unii adepţi activi ai MV-lehti, precum Marco de Wit, au promovat de 
asemenea și opiniile agentului de la Kremlin Johan Băckman și s-au 
deplasat cu acesta în estul Ucrainei pentru a beneficia de instructaj din 
partea lui Janus Putkonen. Aceștia au făcut turul Finlandei și au organizat 
proteste împotriva solicitanţilor de azil. Printre altele, au scandat „afară cu 
jihadiștii” într-o zonă rezidenţială liniștită. 


În pofida faptului că MV-lehti nu și-a încurajat în mod direct cititorii să 
apeleze la violenţă, le-a insuflat totuși sentimente de ură, dezamăgire și 
suspiciune. În unele zone, cetăţenii finlandezi au fost mobilizați să ia parte 
la proteste împotriva solicitanţilor de azil. Mai ales în 2015, dar și ulterior, 
rețelele sociale au fost utilizate cu succes în vederea organizării unor 
proteste ostile fizice împotriva refugiaților. 


MV-lehti apela la cea mai primară formă de dezumanizare și de construire 
a unei imagini a dușmanului. 


In multe orașe finlandeze oamenii au încercat să le dea foc solicitanţilor de 
azil, utilizând cocktail-uri Molotov și grenade fumigene. 


Interesant e faptul că, la început, MV a profitat de pe urma reclamelor de tip 
Google Ads care rulau pe site și care fuseseră cumpărate de companii 
finlandeze obișnuite și pe spațiul deţinut de MV-lehti, fără ca acestea să-și 
dea seama. Hanna Huumonen, președintele organizaţiei Tineretul Social- 
Democrat, a demarat o campanie în vederea informării sponsorilor de 
caracterul site-ului, iar companiile și-au retras numaidecât reclamele. În 
consecință, MV-lehti a lansat un atac violent bazat pe știri false împotriva 
lui Huumonen. 


Pe lângă cei care critică Kremlinul, site-ul îi atacă și îi denigrează și pe 
mulți alţii. Persoanele vizate sunt adesea cei care apără drepturile omului, 
activiști prorefugiaţi și preoți. 


Declaraţiile publice individuale ale ofițerilor și personalului din cadrul 
forţelor de apărare finlandeze au fost urmărite și ridiculizate. Cu Markku 
Mantila, fostul manager în materie de comunicaţii al guvernului finlandez, 
care a discutat public despre influența rusească și a iniţiat activităţi în scop 
de contracarare, au apărut curând meme realizate de cei de la MV, în care 
capul său era aruncat în vasul de toaletă și se trăgea apa. 


Site-ul pune la dispoziţie un portal anonim, unde pot posta politicieni 
extremiști, activiști renegaţi, care solicită închiderea graniţelor finlandeze 
pentru a-i opri pe „teroriștii violatori”, precum și activiști anti-UE. Timp 
îndelungat, site-ul a prețuit o relaţie deosebită cu Laura Huhtasaari, 
parlamentar membru al partidului finlandez de extremă dreaptă „Adevăraţii 
finlandezi”, candidată la alegerile prezidenţiale și europarlamentar, ale cărei 
materiale video postate pe blog le tot vehiculează cei de la MV. De pildă, în 
filmuleţele respective, Huhtasaari solicită înlăturarea legii „care incită la ură 
împotriva unei minorități” din legislaţia finlandeză. 


MV-lehti este portalul propriu al extremiștilor, care adună laolaltă într-un 
singur loc cele mai tulburătoare conţinuturi anti-Occident. 


Încă din 2014, un cetăţean finlandez pe nume Ilia Janiţkin se declarase 
redactorul-șef al site-ului. Janiţkin avea la activ un istoric de proiecte eșuate 
de tip revistă, dar și condamnări pentru ultraj, trei condamnări pentru trafic 
de stupefiante și era de asemenea membru al unei bande de infractori 


motociclişti, numită „Bandidos”, calificată de poliţia finlandeză drept 
grupare de crimă organizată. 


În mod public, Janiţkin se prezenta sfidător şi cu ardoare drept singurul 
fondator și lider al site-ului. De fapt, o făcea într-un mod atât de fățiș, încât 
era suspect. În interviurile sale și în reportajele publicate de MV-lehti, 
acesta practic implora organele polițienești să își îndrepte atenția asupra sa. 
Totodată, site-ul publica zilnic numeroase articole anonime, care clar erau 
închipuirile unora, și părea dificil să îi aduci pe toți în faţa justiţiei. 


Întreaga prestație publică a lui Janiţkin părea a fi o diversiune perfectă. Era 
vorba de o diversiune al cărei obiectiv era de a ascunde și proteja identitatea 
celorlalți care scriau pentru MV. 


In Rusia există un termen pentru acele acţiuni întreprinse exclusiv pentru a 
influenţa și a interveni în activitatea oficialităților, pentru a ascunde ceva și 
mai grav. Acel termen e „diversija” și înseamnă sabotaj. 


Ilia Janiţkin se eschivase de poliție și trăia pe picior mare în Spania, la 
Barcelona. El însuși a mărturisit într-un interviu acordat Yle că MV-lehti 
fusese o surpriză pentru el, deși în alte contexte susținuse că era proiectul 
său. 


În plus, potrivit propriilor sale spuse, acesta ştia că în Finlanda îl aștepta o 
anchetă penală și punerea sub acuzare. Totodată, alți corespondenţi MV- 
lehti au reușit să se ascundă în spatele anonimatului și al scutului ridicat de 
Janiţkin. 


Am început să bănuiesc că MV-lehti și numeroasele sale site-uri satelit 
înregistrate de Janițkin erau proiecte făcute la comandă pentru anumite 
scopuri. Cel mai probabil, lui Janiţkin îi fusese ordonată înfiinţarea lor, de 
către cineva care prefera să se ascundă în spatele cortinei, cineva care 
urmărea din culise cum se dădea acesta în stambă, în mod public, drept 
„redactorul-șef” al MV-lehti. 


Dar despre cine să fie oare vorba? 


„DE CE YLE ANGAJEAZĂ DROGAŢI?” 


În februarie 2016, la o lună după ce depusesem prima plângere penală la 
poliție, am fost nominalizată la Premiul „Bonnier Grand Journalism Award” 
(Premiul Bonnier pentru Jurnalism de Înaltă Ţinută) pentru seria mea de 
reportaje despre trolii ruși. Acest premiu este cel mai respectat în materie de 
jurnalism din Finlanda. 


La puţin timp după nominalizare, MV-lehti m-a atacat puternic. 


Mă bucuram de o seară liniștită la lumina lumânărilor acasă, la ţară. 
Deodată, am primit un mesaj de la un număr necunoscut. Persoana 
respectivă mă întreba pe un ton respingător dacă preferatul meu era tot 
speed. Speed este denumirea argotică a amfetaminei, o substanță narcotică 
calificată drept periculoasă. 


„Sper că nu îl cumperi cu banii contribuabililor. Și apropo: dacă angajatorii 
tăi nu știau despre asta, acum știu”, mi-a mai spus. 


Pe când citeam mesajele, gura mi s-a uscat din cauza anxietăţii și a rușinii. 
Am înţeles atunci că intimitatea îmi fusese încălcată iremediabil. Încă nu 
știam cum și unde. Nici n-am îndrăznit să intru pe reţelele de socializare; 
însă se pare că n-a fost nevoie. Prietenii mi-au spus pe cât de discret au 
putut: MV-lehti publicase un articol cu titlul „Jessikka Aro e o infractoare 
condamnată consumatoare de droguri”. Articolul prezenta fotografii ale 
unei vechi sentinţe judecătorești, dată de instanţa districtuală din orașul meu 
natal. 


Respectivul articol oribil, realizat în stilul 40:60, includea vechi informaţii 
confidenţiale de-ale mele, referitoare la sănătate, de la începutul anilor 
2000, dar și o poză cu o seringă plină de lichid. Ştirea devenise virală, iar 
cititorii comentau: „Iârfă drogată nenorocită, ăsta e motivul pentru care 
Jessikka e atât de bolnavă la cap, de inventează povești demente cu troli”. 


L-am sunat pe superiorul meu, redactorul-șef al Yleisradio, Atte 
Jăăskelăinen, și i-am spus ce se întâmplase. 


În 2004, când aveam 23 de ani, am primit o amendă de 300 de euro pentru 
consum de droguri în 2002. Pe atunci, sufeream de o boală diagnosticată de 
doctori: dependenţă de amfetamine. 


Graţie familiei mele iubitoare, poliţiei locale din orașul Hyvinkää și 
sistemului finlandez de tratare a persoanelor consumatoare de droguri, 
depășisem boala încă din 2003 și îmi reclădisem viaţa. Fusese o experienţă 
pe care o păstrasem pentru mine, de care eram mândră și profund 
recunoscătoare. 


Însă acum, trecutul meu ajunsese pe Intemet sub o formă denaturată și 
utilizat drept armă împotriva mea și a activităţii mele profesionale. Oamenii 
au început să îmi trimită mesaje prin care se ofereau să cumpere favoruri 
sexuale de la mine, diverși necunoscuţi îmi ofereau droguri și își băteau joc 
de munca depusă de mine. 


Deși superiorul meu a primit veștile cu demnitate și profesionalism, nu 
puteam dormi și plângeam mereu. În miez de noapte, le-am trimis articolul 
celor de la poliție, le-am mulțumit pentru ajutorul acordat la începutul 
anilor 2000 și i-am rugat să adauge articolul la ancheta penală în curs. 


Şi familia mea a fost profund şocată de articolul care, printre altele, susținea 
că fusesem arestată când dădusem peste un polițist — ceea ce nu era 
adevărat. 


A doua zi, Pipsa Aro, sora mea, în stilu-i caracteristic de neoprit, a scris o 
postare pe Facebook, prin care îmi lua apărarea. Postarea a fost distribuită 
la scară largă, însă, din cauza acesteia, și Pipsa a ajuns să fie ţinta articolelor 
defăimătoare apărute în MV-lehti și a primit mesaje pline de ură de la 
Soldaţii lui Odin și de la neonaziști. 


Sora mea e o persoană foarte discretă, care nu are nimic de-a face cu 
activitatea mea profesională. 


Am urmărit cu groază cum MV-lehti își continuă campania referitoare la 
„consumul de droguri”, publicând și mai multe informaţii detaliate 
referitoare la anchetele polițienești în articolele sale scandaloase. E vorba 


despre informaţiile pe care eu însămi le relatasem poliţiei, de bunăvoie, pe 
când aveam 22 de ani, în spiritul încrederii și al onestităţii. 


Activiștii de la MV mi-au contactat superiorii și au cerut să li se explice de 
ce Yle angajează drogaţi, au solicitat să fiu concediată și au ameninţat că 
dezvăluie și alte informaţii. 


Ba chiar MV-lehti a publicat un articol în limba engleză, cu titlul „Jessikka 
Aro s-a dovedit a fi un traficant de droguri condamnat în slujba NATO”. 
Articolul îi prezenta pe colegii mei jurnaliști și pe diverși diplomaţi (atât 
persoane reale, cât și închipuite) și ataca o conferință în cadrul căreia 
ținusem recent o prezentare despre trolii ruși. Astfel, activiștii de la ziar 
păreau că mă urmăresc la modul serios atât pe mine, cât și munca pe care o 
desfășuram. 


De pe site-ul MV-lehti și de pe Facebook, articolele despre consumul de 
droguri au fost distribuite rapid pe site-urile satelit ale MV, pe blogurile 
neonaziste și au fost preluate de tot felul de mijloace mass-media alternative 
de dezinformare, forumuri de discuţie și platforme de socializare. 


Până la finalul săptămânii, necazul meu privat, care avusese loc cu 15 ani în 
urmă, a ajuns să fie comentat și de un tabloid finlandez. Deși rubrica era 
pozitivă, rezultatul a fost acela că informaţiile mele confidenţiale au fost 
răspândite către un public și mai mare, care să mă judece și să decidă dacă 
merit sau nu să fiu iertată. 


Iar prin comentariile despre „Necazurile Jessikkăi Aro în ceea ce privește 
consumul de droguri”, oamenii mi-au denigrat numele în faţa unui public și 
mai larg. Era tehnica clasică a heringului putrezit și a funcţionat întocmai 
cum fusese predată de coloneii ruși din cadrul departamentului militar de la 
Facultatea de Jurnalism ce aparţinea de Universitatea de Stat din Moscova: 
numele meu a fost menţionat iar și iar, în legătură cu scandalul, iar mirosul 
mi-a intrat în haine. 


Pe când citeam ce păreri au oamenii despre mine și despre pretinsa 
experiență de viaţă privată (extrem de „înflorită”) prin care trecusem, totul 
mi se părea complet bizar. 


Da, făcusem multe greșeli în tinereţe, dar plătisem de asemenea scump și pe 
plan personal pentru asta, mult mai mult decât amenda în valoare de 300 de 
euro plătită statului finlandez. 


Site-urile anonime pline de calomnii nu menţionau nimic despre acest 
aspect. 


În pofida faptului că MV-lehti răspândea povești groaznice despre 
evenimentele care avuseseră loc în 2002, tot eu eram singura care știa cu 
adevărat cum fusese viaţa mea pe-atunci, cât de mult suferisem de pe urma 
dependenţei mele de coșmar și disperarea cu care voiam să mă lecuiesc de 
boală. 


In 2004, fusesem condamnată la plata amenzilor dintr-un singur motiv: 
fusesem deschisă cu poliţia la audiere și, tot cu aceeași sinceritate, îi 
rugasem să mă ajute. 


Articolele pline de minciuni nu menţionau nici faptul că poliţia reacţionase 
la rugămintea mea. Tot polițista care mă interogase la secția de poliţie din 
Hyvinkää și mă întrebase despre consumul de droguri a fost cea care s-a 
ocupat de mine și după audieri. Nu știu dacă era de datoria ei, însă m-a 
ajutat. 


Următoarele șase luni, polițista m-a sunat, m-a întrebat cum mă simt și m-a 
încurajat să „îmi ţin capul sus”. În 2003, în afară de sora și mama mea, nu 
eram înconjurată de prea multe persoane adulte care să îmi inspire siguranță 
și să aibă grijă de mine. 


Poliţista a făcut acest lucru și încă îi sunt recunoscătoare, atât ei, cât și 
sistemului finlandez de reabilitare care, în 2003, mi-a plătit costurile pentru 
tratamentul îndelungat, peste 200 de euro pe zi. 


MV-lehti nu menţiona nimic nici despre asta. 


În schimb, susţinea sus și tare că era posibil să fiu purtătoarea unor boli 
groaznice asociate consumului de droguri, că probabil creierul îmi fusese 
afectat de consum, că e posibil să fi fost în stare de psihoză provocată de 
amfetamine și ruptă de realitate, că am ascuns poliţiei faptul că aveam la 


mine peste 50 de doze de droguri când am fost „arestată”, că minţisem și 
ademenisem o doamnă grav bolnavă, îndemnând-o să consume iar droguri. 
MV-lehti s-a folosit de aceste afirmaţii fără temei pentru a distruge 
credibilitatea articolelor jurnalistice profesioniste pe care le scrisesem și 
care au fost nominalizate la cel mai prestigios premiu jurnalistic. 


Șefii m-au sprijinit fără tăgadă. Superiorul meu m-a sunat să verifice cum 
mă simt, iar șeful cel mare a vorbit cu mine în timp ce se afla în concediu. 
În curând, redactorii-șefi, a peste 20 de organe finlandeze de știri, au 
publicat un comunicat comun (cum rar se întâmplă), în care promiteau să își 
apere jurnaliștii care devin ţinte ale campaniilor de denigrare. Iniţiatorul 
comunicatului a fost Mika Pettersson, redactorul-șef al STT, biroul 
finlandez de știri. 


Comunicatul comun era necesar. Mulţi jurnaliști au văzut cele petrecute și 
se temeau că, la rândul lor, vor deveni și ei ţintele următoare dacă 
investigau o știre prea îndeaproape. 


Câteva săptămâni mai târziu, mi-a fost decernat premiul „Grand Journalism 
Award” pentru investigaţiile mele referitoare la troli, în cadrul unei emisiuni 
televizate difuzate în direct. 


Deși păream fericită, eram devastată. Viaţa mea obișnuită era distrusă. 


Voiam să aflu cine se afla în spatele articolelor calomnioase ale MV-lehti, 
semnate de un oarecare „Ilia J.”. Am depus o solicitare de informaţii la 
tribunalul districtual Hyvinkää, unde făcusem practică în gimnaziu. Am 
întrebat cine ceruse condamnarea mea și cui îi fusese trimisă. 


Răspunsul a fost rapid: Johan Băckman. 


Astfel, sub pseudonimul Ilia J., un propagandist de război internaţional, 
care lucra pentru statul rus, scrisese articole pentru un site care diseminează 
discurs motivat de ură, prezentând informaţiile ca având origini finlandeze. 


Pe măsură ce continua ancheta poliţiei, aceștia l-au arestat pe Băckman și i- 
au percheziționat dispozitivele. Calculatorul acestuia a furnizat și mai multe 
dovezi solide, care demonstrau că îi trimisese mesaje privind amenda mea 


pentru consum de droguri lui Ilia Janițkin, după care acestea fuseseră 
publicate. 


„Ilia, pune asta pe Fincrime, se pare că va genera o mai mare vizibilitate pe 
Google.” Astfel îl instruise Bäckman pe partenerul său  într-ale 
fărădelegilor. 


MV-lehti era exact tipul de operaţiune informaţională rusească pe care o 
identificasem încă din 2015. 


Intocmai de aceea răzbunarea a fost atât de cumplită. 


POLIŢIA, PROCURORUL ŞI JUDECĂTORUL: 
CU TOŢII AU DEVENII ȚINTE 


În primăvara anului 2016, MV-lehti a continuat să mă atace. Prin repetarea 
acelorași articole despre mine, iar și iar, precum și prin inserarea de linkuri 
către vechile articole despre Jessikka în cele nou apărute, obiectivul era de a 
„polua” rezultatele căutărilor numelui meu pe Google. Trebuie spus faptul 
că le-a și reușit. 


Deși, de-a lungul carierei mele, scrisesem sute de articole online pentru 
paginile web ale celor mai mari organe finlandeze de presă, propaganda 
despre consumul meu de droguri domina rezultatele de pe Google, apărute 
în urma căutării „Jessikka Aro”. De pildă, articolele mele despre impactul 
trolilor ruși dispăruseră și apăreau abia la finalul listei cu rezultatele 
căutării. Cei care încercau să citească articolele mele premiate erau nevoiţi 
să parcurgă numeroase pagini cu articole MV-lehti până să găsească 
articolele pe care le căutau. 


Cineva actualizase informaţiile referitoare la amenda mea privată pentru 
consumul de droguri pe versiunea în limba finlandeză a paginii Wikipedia 
despre mine. Eram conștientă de faptul că puteam apela la politica 
„Dreptului de a fi uitat”, instituită în Uniunea Europeană, și să le solicit 
celor de la Google să înlăture din motorul de căutare articolele fără dovezi 


întemeiate care mă înfățișau drept infractoare, însă aveam alte sarcini pe 
cap. 


În plus, nu consider că e treaba victimei să își irosească timpul pentru a le 
trimite celor de la Google solicitări de înlăturare a paginilor. Era clar că nici 
compania-mamă Google, care face anual profit de zeci de miliarde de dolari 
și nici Wikipedia, site operat de voluntari, nu erau pregătite să împiedice 
infracţiuni care vizează persoanele fizice sau să curețe mizeria generată de 
ştirile false și de fabricile de troli. Întrucât organizaţiile-mamut nu își 
moderează propriile conţinuturi, în calitate de persoană fizică, nu credeam 
că ar trebui să îmi irosesc timpul pe asta. Din perspectiva temporală 
îndelungată, faptul că facilitau calomnierea persoanelor urma să afecteze 
imaginea companiilor, nu pe a mea. 


Ancheta poliţiei a continuat. La patru luni de la plângerea inițială pe care o 
depusesem, poliția a publicat o declaraţie rară: încuraja pe oricine care 
devenise ţinta infracţiunilor comise de MV-lehti să depună plângere penală. 
Poliția din Helsinki a declarat de asemenea în mod public că îl suspecta pe 
Johan Bäckman, agentul Kremlinului, de hărțuire, iar pe Ilia Janiţkin, 
redactorul-șef al MV-lehti, de defăimare în formă agravantă. 


Hărţuirea era ilegală în Finlanda de doar aproximativ doi ani. Noua 
legislaţie reglementa atât hărţuirea și contactele fizice, cât și pe cele din 
mediul virtual. Hărţuitorii „tradiţionali” sunt, de regulă, foști sau foste 
prieteni/prietene, iar hărţuirea de o asemenea amploare nu fusese anchetată 
în prealabil în Finlanda. 


În primăvara lui 2016, MV-lehti a publicat documente oficiale cu caracter 
confidenţial. Acestea indicau faptul că Poliţia din Helsinki suspecta MV- 
lehti de o multitudine de infracţiuni cu caracter defăimător și de alte 
infracțiuni, precum și că demarase o cerere de închidere a site-ului MV-lehti 
și a site-ului său satelit, Uber Uutiset. Poliţia aflase care era compania de 
Internet care găzduia site-ul și a solicitat Tribunalului districtual Helsinki să 
îi impună societăţii să nu mai acorde spaţiu online, unde MV-lehti să își 
posteze conținuturile. 


Serviciul de găzduire era furnizat de o societate numită NP Networking, 
deținută de un finlandez pe nume Aleksi Kinnunen, care moderase Ylilauta, 


un forum de discuţii în limba finlandeză, cunoscut ca fiind un cuib pentru 
amatorii de defăimări sub protecţia anonimatului. 


Însă tribunalul districtual Helsinki a hotărât că, întrucât MV-lehti publicase 
și articole care nu încălcaseră legea, un ordin judecătoresc prin care să 
forțeze MV-lehti să transmită mesaje online ar fi încălcat libertatea de 
exprimare. Prin urmare, instanța le-a permis celor de la MV-lehti să 
continue. 


Presa tradițională a relatat la scară largă despre hotărârea judecătorească, iar 
gazda finlandeză a serverului a renunţat la contractul cu MV. Insă site-ul a 
fost mutat curând pe serverul unei alte gazde, în Franţa. 


La fel ca multe alte site-uri internaţionale de extremă dreaptă, MV este bine 
protejat de tentativele de spargeri informatice. Site-ul a achiziționat un scut 
de protecţie pentru cloud de la societatea CloudFlare, cu sediul în SUA, 
astfel că e protejat împotriva atacurilor preventive de tip DDoS. În SUA, 
CloudFlare s-a confruntat cu critici dure pentru că protejează site-uri de 
propagandă neonazistă, mai ales după revoltele din Charlottesville, unde o 
femeie a murit călcată cu mașina de unul dintre instigatori. 


Pe măsură ce avansa ancheta poliției, MV-lehti a început să ducă o 
campanie împotriva Poliţiei din Helsinki, a procurorului care se ocupa de 
caz și, mai ales, împotriva inspectorului care conducea ancheta, Harri 
Saaristola, de la divizia Infracţiuni. Când Janițkin, care fugise în Spania, a 
primit o somaţie de a se înfățișa la secţia de poliţie din Helsinki pentru a fi 
audiat în legătură cu infracțiunile de care era suspectat, MV-lehti a publicat 
somaţia trimisă de organele legii lui Janiţkin, însoţită de tot felul de 
comentarii neplăcute. Profilurile false, care comentau știrea, au speculat 
dacă nu cumva eu și „polițiștii libtarzi bolnavi mintal” ne drogaserăm 
împreună. 


După aceea, de-a lungul anilor, activiștii MV și articolele anonime MV l-au 
denigrat pe inspectorul Saaristola, spunând că e corupt și un infractor. 
Numeroase plângeri penale fără niciun temei au fost depuse împotriva sa și 
se spune că l-ar fi torturat, chipurile, pe Janiţkin. Într-una dintre ştirile de pe 
MYV, se speculează despre uciderea lui Saaristola și a procurorului. 


În octombrie 2016, Tribunalul Districtual Helsinki l-a condamnat pe 
Janiţkin la închisoare în lipsă, pentru prima oară. Instanţa voia să faciliteze 
audierea acestuia la poliţie în Helsinki, astfel că a emis un mandat european 
de arestare și o cerere de extrădare pe numele acestuia, fiind suspectat că ar 
fi incitat la ură față de minorităţi, de defăimare în formă agravantă, de 
infracțiuni care ţin de pariuri și de colectare de bani. Ca să se răzbune, 
activiștii MV au alimentat un protest agresiv care a avut loc la Tribunalul 
Districtual Helsinki. 


Obiectivul protestului era pur și simplu de a pune presiune asupra 
sistemului finlandez independent de justiție. Cei care erau îndemnați să ia 
parte la proteste îl considerau pe Janiţkin drept un erou al libertăţii de 
exprimare și au recurs la libertatea de a forma adunări pentru a scanda 
despre judecătoare că e o „libtardă” (n. trad. — termen peiorativ format prin 
combinarea cuvintelor „liberal” și „retardat”) (termenul în limba finlandeză 
e lipilaari), afirmând public faptul că „istoricul acesteia va fi investigat”. 
Marco de Wit, activist MV, mi-a hărțuit colega de la Yle, pe Merja Niilola, 
care relata despre protest în calitatea sa de jurnalist. 


În plus, cineva a filmat ședința judecătorească, în pofida faptului că 
judecătorul a interzis acest lucru în repetate rânduri. Filmuleţele au fost 
postate pe YouTube și, de acolo, au ajuns pe MV-lehti. 


În clipul respectiv, se văd clar chipul judecătoarei și cel al inspectorului 
Harri Saaristola. Înainte de aceasta, nu se găsea ușor pe Internet o fotografie 
în care să se vadă chipul lui Saaristola. Extremiștii au decupat chipul 
inspectorului dintr-un cadru al filmuleţului și au utilizat poza în numeroase 
articole în care îl defăimau pe acesta. 


Profesioniştii în materie de operaţiuni psihologice care se ascund în spatele 
anonimatului MV-lehti au lansat un nou termen: poliittinen poliisi („poliţia 
politică”), abreviat drept polpo. Potrivit acestora, polpo este inamicul 
numărul unu al poporului finlandez și este asemuit cu agenţia rusă NKVD 
(Comisariatul pentru Afaceri Interne al Poporului) din vremea Uniunii 
Sovietice, întrucât îi persecută pe apărătorii drepturilor omului, cum ar fi 
Johan Bäckman și Ilia Janiţkin (așa prezintă MV-lehti și mass-media de stat 
rusească, acest duo). 


În lumea închipuită creată de MV, „libertatea de exprimare” era ceva care 
putea fi exploatat pentru a-i apăra pe infractorii și pe agenţii de influență 
ruși care denigrează oameni, care suprimă dezbaterile inteligente din 
societate, care pun piedici în calea criticilor prin atacarea jurnaliștilor, a 
judecătorilor, a poliţiştilor, a activiștilor din rândul cetăţenilor și a 
adevăraţilor apărători ai drepturilor omului. 


Oricât de șocant era acest lucru, din păcate, mulţi cititori MV-lehti credeau 
în noua definiţie a libertăţii de exprimare, așa cum le era aceasta băgată pe 
gât de publicaţie. 


PARLAMENTARUL 


Tot în vara anului 2016, traiul meu în Finlanda a început să devină 
insuportabil. Am luat parte la o masă rotundă care a avut loc la Helsinki, 
tema fiind discursul motivat de ură văzut drept amenințare la adresa 
libertăţii de exprimare. Organizatorul mesei rotunde prezentase evenimentul 
și făcuse publice numele participanţilor, inclusiv pe al meu, pe Twitter, dar 
și într-o invitaţie trimisă parlamentarilor prin e-mail. 


Conturile trolilor care distribuiau articolele MV-lehti pe Twitter, precum și 
Mika Raatikainen, un parlamentar din partidul „Adevăraţii finlandezi”, s-au 
activat numaidecât: trolii l-au etichetat pe organizator în postările lor de pe 
Twitter cu link către MV, iar Raatikainen i-a mulțumit acestuia pentru 
invitație, însă mărturisea că „preferă să asculte mass-media nepărtinitoare și 
neconsumatoare de droguri, și nu pe acești eroi. Adică niște personalități 
mass-media care sprijină cu adevărat libertatea de exprimare. Cei zece ani 
petrecuţi în Orientul Mijlociu și încă un deceniu la Narcotice mi-au deschis 
orizontul de gândire.” 


Astfel, urmând modelul infractorilor suspectaţi de la MV-lehti, un politician 
de pe plan naţional din partidul „Adevăraţii finlandezi” făcea aluzie la 
faptul că eu, sau altcineva dintre participanţii la masa rotundă, eram 
consumatori de droguri sau ne opuneam libertăţii de exprimare; ambele 
erau zvonuri care tot fuseseră vehiculate despre mine. Am început să fiu 


îngrijorată de situația în care un parlamentar se folosea de autoritatea sa 
pentru a răspândi și mai multe insinuări meschine. 


Intrucât evenimentul era deschis publicului, m-am gândit că era posibil ca 
hărțuitorii agresivi să încerce să pătrundă în sală. 


Impreună cu organizatorul, ne-am pregătit de eventuale tulburări. 


În pofida pregătirilor noastre, pe când îmi ocupam locul pe scenă, am 
observat o figură cunoscută în auditoriu, care se holba la mine și îmi 
zâmbea ameninţător. Era Juha Molari, un corespondent activ MV-lehti și 
blogger care răspândea discursuri motivate de ură și care mă hărțuise încă 
din septembrie 2014, când publicasem primul articol despre troli. Acesta 
scrisese zeci de articole despre mine pentru MV-lehti, apărute cu numele 
său, în care spunea mereu aceleași lucruri: eram o infractoare drogată, 
bolnavă mintal și mincinoasă. Într-o manieră profesionistă, acesta îi ataca 
de asemenea și pe Saara Jantunen, cercetătoare în cadrul Forţelor de 
Apărare finlandeze, dar și pe Torsti Sirén, profesor docent de la Academia 
finlandeză de Apărare, ambii specializaţi pe tema războiului informaţional. 


Acum, în văzul tuturor, acesta își scotea camera video și mă filma ori de 
câte ori îmi venea rândul să vorbesc. Era o situaţie penibilă. Deși în sală se 
aflau paznici, nimeni nu putea pune capăt hărțuirii întrucât, pentru cineva 
din afară, părea că un membru oarecare al publicului filma evenimentul. 
Când s-a încheiat masa rotundă, Abdirahim Hussein, un alt participant, a 
spus că felul în care se comportase Molari când filma ce spuneam eu îl 
deranjase și pe el. Când am plecat de la eveniment, a trebuit să mă tot uit în 
urmă, de teamă că Molari m-ar putea urmări până acasă. 


A doua zi, Molari s-a folosit de filmări într-o postare pe blog, în care 
specula dacă eram sau nu drogată când am vorbit la eveniment. Am depus 
plângere penală împotriva lui, iar poliția îl suspectează de hărțuire, 
calomnie în formă agravantă și de răspândire de informaţii care încalcă 
dreptul la viață privată. 


Am hotărât că nu voi mai permite să fiu expusă la astfel de activități 
bolnave. Mi-am limitat participarea la evenimente, deși eram mereu 
invitată. Și astfel s-a îndeplinit în mod insidios ameninţarea discutată în 


cadrul mesei rotunde: ura organizată împotriva mea îmi limitase libertatea 
de exprimare și dreptul de a trăi liniștită în Finlanda. 


Când tot schimbam mesaje cu poliția, mi s-a spus că oamenii legii nu 
protejează persoane fizice. Am cerut măsuri din partea altor oficialități în 
materie de securitate și primeam mereu același răspuns: „Legislaţia 
finlandeză nu permite să se intervină în astfel de situaţii prin alte mijloace 
decât prin depunerea unei plângeri penale de către persoana în cauză”. 


Plângerea pe care o depusesem anterior fusese deja o scuză ca să se răzbune 
pe mine. 


Am transmis mai departe către autorităţile finlandeze de aplicare a legii 
urările primite din străinătate: un funcţionar cu rang înalt în materie de 
securitate externă mi-a spus că, în ţara sa, propagandiștii pro-Kremlin erau 
urmăriți îndeaproape și ţinuţi sub control. Potrivit spuselor acestuia, situaţia 
mea fusese tărăgănată excesiv, iar acţiunile poliţiei finlandeze nu erau 
convingătoare. 


In pofida faptului că ancheta penală a avansat, iar suspecţii au făcut obiectul 
acţiunilor în justiţie, nu s-au luat măsuri preventive, cel puţin din câte știu 
eu. 


Poliţia finlandeză avea mâinile legate la spate din cauza deficienţelor și a 
portițelor legale existente în legislația din ţară. La rându-mi, eram 
prizoniera regizorilor hărțuitori care mă urmăreau. Fiecare declaraţie pe 
care o dădeam era transformată într-un articol de scandal publicat de mass- 
media falsă, iar cititorii acesteia îmi trimiteau mesaje de ameninţare, în care 
își exprimau dorința de a mă vedea moartă. În cele mai negre perioade, 
zilnic apăreau trei articole noi pline de mizerii despre mine. 


Le-am spus funcţionarilor în materie de securitate că aveam în vedere ideea 
de a mă muta din Finlanda, întrucât infractorii care operau pe termen lung 
erau preocupați să mă distrugă, fără ca cineva să îi oprească și pentru că 
dreptul meu fundamental de a trăi liniștită în propria ţară natală îmi era 
încălcat. 


Aceștia m-au ascultat, însă nu puteau face mai mult de-atât. 


CÂRTIŢA 


În octombrie 2016, poliţia finlandeză a declarat presei că bănuia pe cineva 
din interiorul Yle că l-ar fi ajutat pe Johan Băckman să îmi urmărească 
mișcările. Potrivit spuselor oamenilor legii, suspectul respectiv îi furnizase 
lui Băckman informaţii despre îndatoririle mele de la serviciu și despre 
locurile în care mă deplasam. 


Pe măsură ce s-a răspândit vestea, colegii mei au fost profund șocați și au 
încercat să afle cine era respectiva persoană. 


Nu puteam spune nimănui căci, conform legislaţiei, numele suspecţilor sunt 
confidenţiale în etapa respectivă a anchetei. Întrucât era vorba de o 
persoană fizică, a face public numele său nu ar fi fost legitim nici în temeiul 
normelor de etică jurnalistică. Mai mult, nici presa nu a dat publicităţii 
numele suspectului. 


S-au făcut demersuri pentru ca respectiva cârtiță să fie inofensivă pentru 
Yle. 


Am încercat să le îndrept atenţia colegilor mei către fenomene mai generale 
și le-am răspuns la întrebări: nu întrebaţi cine e vinovatul, ci mai degrabă 
unde se mai întâmplă asta? E lucru știut faptul că serviciile ruse de 
informaţii cultivă sabotori în diverse instituţii și că, uneori, aceştia se 
pregătesc decenii întregi. 


Era evident faptul că sabotorii, cunoscuţi adesea sub denumirea de „cârtiţe”, 
existau și în cadrul Yleisradio, dar nu doar aici. Un cadru universitar 
finlandez mi-a mărturisit că, dându-se drept diplomaţi, spionii ruși îl 
abordaseră, îl invitaseră să ia prânzul și îi propuseseră să coopereze cu ei. 
Falșii diplomaţi ruși voiau să înceapă „construirea unui front comun prin 
care să se opună islamizării europene” și voiau de asemenea ca respectivul 
profesor să ţină prelegeri despre asta în cadrul cursurilor predate la 
universitate. Acesta le-a refuzat ofertele. 


Această dezvăluire interesantă m-a făcut să analizez cu alţi ochi conţinutul 
publicat de MV-lehti, dar și isteria apărută pe tema islamizării, răspândită și 
mai mult pe plan internațional prin intermediul site-urilor de știri false de la 
nivel mondial. „Construirea unui front comun împotriva islamizării”, 
adunarea laolaltă a rasiștilor, islamofobilor și extremiștilor care îi 
denigrează pe refugiaţi, precum și stimularea acestora se aflau la baza 
operațiunii desfășurate de MV-lehti. 


Cu toate acestea, îmi consumam și mai mult timp reacționând și încercând 
să evaluez pericolul reprezentat de posibilele ameninţări fizice la adresa 
mea. Am devenit tot mai sigură de faptul că nu mă puteam simţi în 
siguranță decât în altă ţară, într-o ţară în care nu eram vizată de articole 
pline de calomnii, citite zilnic de zeci de mii de persoane. 


Ilia Janiţkin și-a continuat escapada de peste granițe. Poliţia îl suspecta de 
numeroase infracțiuni aferente demersurilor MV, pornind de la calomnie în 
formă agravantă la colectarea de bani, încălcări ale drepturilor imateriale și 
ale vieţii private, precum și incitarea la ură. 


La finele lunii octombrie 2016, Janițkin a fost prins de poliţia din Spania și i 
s-a intentat proces la Madrid. Instanţa i-a interzis să părăsească ţara, însă l-a 
lăsat în libertate în așteptarea procesului de extrădare. 


De îndată ce a ajuns acasă, Janițkin a postat, în direct, un filmuleţ pe 
Facebook, în care își golea apartamentul și distrugea probe, cu ajutorul unor 
bărbaţi pe care îi prezenta drept „prietenii mei ruși”. 


Apoi, acesta a dispărut. 


Campania de instigare la ură împotriva mea ţinea de doi ani, iar principalul 
suspect, urmărit de poliţie, încă era în libertate. Volumul de mizerii și de 
ameninţări pe care le primeam de la cititorii MV depășea orice limită. 
Diverși necunoscuţi mă întrebau unde locuiesc, jurau că îmi vor face viața 
un calvar, mă făceau târfă drogată, îmi spuneau că sunt îngrijoraţi în 
privinţa traficului de droguri pe care îl desfășuram, mă acuzau că îi apăr pe 
invadatorii străini, că mint și că trolez și distribuiau mai departe mizeriile 
postate de MV-lehti despre mine. 


Am început să caut noi modalităţi prin care să dispar din Finlanda. 


Am descoperit una și, în februarie 2017, am dispărut fără urmă. 


CAPITOLUL 14 


Investigatorul 


In ziua aceea, cerul din estul Ucrainei era înceţoșat de nori. 


Pe deasupra ceţii, un avion de pasageri al companiei Malaysian Airlines 
plutea pe drumul său de la Amsterdam către Kuala Lumpur, capitala 
Malaysiei. 


La 17 iulie 2014, zborul zilnic MH17 avea la bord 15 membri ai echipajului 
și 283 de pasageri, 80 dintre aceștia fiind copii. Majoritatea pasagerilor erau 
turiști care se aflau la începutul vacanței de vis, pe plajele din sud-estul 
Asiei. În avion se mai aflau şase cercetători specializați pe domeniul SIDA, 
care se deplasau la o conferință ce urma să aibă loc în Australia. 


În spaţiul aerian de deasupra Doneţkului, controlul traficului aerian a 
pierdut legătura cu aeronava Boeing 777. Avionul a fost văzut pentru ultima 
oară la 50 de km depărtare de granița Ucraina-Rusia. 


Posturile mass-media din lumea întreagă s-au grăbit să relateze știrea despre 
evenimentul nefericit la mijlocul lunii iunie, când nu se întâmplă mare 
lucru. De îndată ce am citit primele știri, m-am dus la redacţia Yle înainte 
ca tura mea de noapte să înceapă. 


Oricine era la curent cu războiul dus de Rusia în Ucraina sigur avea 
îndoieli. Zborul MH17 dispăruse pe când se deplasa spre est în spaţiul 
aerian dedesubtul căruia serviciile de informaţii ale armatei ruse și 
mercenarii care luau ordine de la Kremlin se luptau cu forțele de apărare 
ucrainene, făcând uz de armament greu. 


In regiune, pușcașii doborau avioane de transport ucrainene. Cu trei zile 
înainte de dezastrul MH17, bandele de rebeli, care vorbeau rusa, doborâseră 


un avion de marfă al armatei ucrainene, undeva în apropierea zonei în care 
s-a prăbușit aeronava Malaysian Airlines. 


În cadrul redacţiei de știri, canalele agenţiilor internaţionale de ştiri au 
început să se lumineze în roșu și să afișeze notificări URGENTE: „Potrivit 
serviciilor americane de informaţii, aeronava malaysiană a fost doborâtă de 
o rachetă”. 


În ziua accidentului aviatic, adepţii militanţilor s-au lăudat pe VKontakte, 
omologul rus al rețelei Facebook, că încă un avion de marfă ucrainean 
fusese doborât lângă orașul Ciîsteakove (denumit Torez anterior). 
Comunicarea de pe VKontakte a fost primul indiciu al implicării 
militanţilor sprijiniți de Kremlin în moartea a 300 de civili resortisanți ai 
țărilor terțe. Se părea că rebelii doborâseră avionul de pasageri din greșeală, 
confundându-l cu o aeronavă militară ucraineană. 


Imediat ce corespondenţii internaţionali au ajuns în cele din urmă pe 
câmpul izolat din estul Ucrainei și au început să trimită redacţiilor de știri 
fotografii cu rămășițele fumegânde ale aeronavei, a devenit clar faptul că 
niciunul dintre pasagerii zborului MH17 n-ar fi putut supravieţui. 


Printre bucăţile înnegrite și contorsionate ale avionului Boeing rămăseseră 
intacte doar câteva obiecte: un ursuleț de pluș cu nasturi în loc de ochi și un 
ghid de călătorie în Bali și Lombok. Cu ochii în lacrimi, am relatat știrile 
privind dezastrul aviatic pentru site-ul Yle. 


În Marea Britanie, la Leicester, la peste 2 000 de km nord-vest depărtare de 
câmpiile pe care puseseră stăpânire rebelii, Eliot Higgins, un blogger și 
jurnalist participativ în vârstă de 35 de ani, care relatează despre conflictele 
armate, a aflat de accidentul aviatic. Acesta și-a propus să investigheze 
pentru a afla ce se întâmplase cu adevărat cu avionul. 


Anterior, Higgins investigase războiul civil din Siria și alte conflicte 
generate de Primăvara arabă. Acesta e un expert autodidact în materie de 
arme, iar profilurile mass-media îl descriu drept un întreg serviciu de 
informaţii cu un singur angajat. Munca sa de cercetare se bazează exclusiv 
pe materialele puse la dispoziţia publicului, și anume sursele deschise. 


Cu trei zile înaintea prăbușirii aeronavei, Higgins lansase Bellingcat, o 
platformă cu finanţare participativă, pe care să posteze bloggerii experți în 
materie de război și conflicte armate. Acesta voia să le furnizeze 
investigatorilor care se bazează pe surse deschise un centru de operare și un 
site cu caracter educativ pentru oricine își dorea să deprindă tehnicile de 
cercetare de tip surse deschise (open-source). 


De îndată ce a aflat de dezastru, Higgins a început să perieze reţelele de 
socializare. A găsit repede un filmuleţ interesant din estul Ucrainei, filmat 
chiar în ziua aceea. În clip apare un lansator de rachete transportat către un 
loc necunoscut pe un drum de ţară neidentificat. 


Persoana care încărcase filmuleţul l-a șters în aceeași seară, însă Higgins 
apucase să îl salveze. Acesta a identificat sistemul de lansator de rachete. 
Pentru a putea afla locul unde era transportat, Higgins a comparat 
elementele distinctive care se pot vedea în filmuleţ cu imagini capturate 
prin satelit. 


Pentru a verifica amplasamentul, acesta a cerut sprijin de la urmăritorii săi 
de pe rețelele sociale. Mulţi voiau să contribuie la investigaţii și i-au trimis 
informaţii suplimentare. 


Higgins a reușit astfel să depisteze direcţia lansatorului, analizând poziţia și 
direcția în care era îndreptată camera video. Pentru a fi complet sigur, 
acesta a verificat a treia oară constatările proprii, în raport cu imaginile 
preluate de pe serviciul de cartografiere Google Earth. 


În ziua prăbușirii avionului, până la lăsarea serii, site-ul Bellingcat 
publicase rezultatele investigaţiilor sale pe baza surselor deschise: era vorba 
de un lansator de rachete BUK, producţie sovietică, menit să contracareze 
rachete și aeronave militare și care era transportat către sud, în estul ţării, 
din Snijne, un oraș din estul Ucrainei, ocupat de rebeli și aflat în apropierea 
graniței cu Rusia. Higgins considera că lansatorul fusese utilizat la 
doborârea avionului și, conform estimărilor sale, se afla la aproximativ 10- 
15 km de zona în care se prăbușise aeronava. 


Astfel, Eliot Higgins a început să descopere primele dovezi concrete 
referitoare la soarta zborului MH17. Totodată, acesta a început să dezvăluie 


și rolul pe care îl avusese Kremlinul în moartea a circa 300 de persoane. 


Higgins a demarat toate aceste operațiuni din propria casă. Echipa oficială 
internaţională care se ocupa de anchetă nici măcar nu reușise să se 
deplaseze fizic la locul accidentului pentru a analiza cutiile negre. 


Sub conducerea lui Eliot Higgins, comunitatea online Bellingcat a început 
să pună laolaltă un puzzle care, piesă cu piesă, dovedea implicarea armatei 
și a regimului rus în tragedia șocantă și uciderea în masă a atâtor persoane. 


Din această cauză, atât Higgins, cât și Bellingcat au devenit ţintele 
denigrării sistematice (și care continuă și în prezent) de către Kremlin. 


CORECTE ȘI ECHIITABILE 


În calitate de fost pasionat de jocuri pe calculator și funcţionar administrativ 
în cadrul unei societăţi care le oferea cazare solicitanților de azil, Higgins 
nu a început să investigheze soarta zborului MH17 din întâmplare. 


Dinainte de a înființa Bellingcat, Higgins avea un hobby deosebit: zilnic, 
acesta naviga pe diverse canale de YouTube (chiar până la 600), alegea cele 
mai reprezentative filmuleţe, le analiza pe cele mai importante și publica 
rezultatele analizelor pe blogul său, numit Brown Moses, popular în rândul 
experţilor și jurnaliștilor care se ocupau de teme referitoare la conflictele 
armate. 


De-a lungul anilor, Higgins descoperise clipuri de pe YouTube în care 
apăreau atrocități și acte teroriste comise în Siria, Egipt și Libia. Fusese 
primul care i-a dezvăluit comunităţii internaționale faptul că regimul condus 
de dictatorul sirian Bashar al-Assad a utilizat arme chimice împotriva 
propriului popor în 2013. Higgins obținuse informaţiile din materiale video 
încărcate pe YouTube de localnici. De asemenea, acesta își folosise 
competențele pentru a sprijini organizaţia internațională pentru drepturile 


omului „Human Rights Watch” în demersurile de investigare a crimelor 
săvârșite împotriva umanităţii. 


Iniţial, Higgins a devenit blogger pentru că nu găsea relatări adecvate și 
cuprinzătoare în mass-media cu privire la evoluţiile în materie de securitate 
din Libia, Siria și Egipt. 


„Urmăream conflictele și vedeam tot ceea ce se posta despre asta pe reţelele 
de socializare. Am văzut că jurnaliștii nu utilizau toate materialele 
disponibile, aşa că m-am gândit că vreau să încep chiar eu să scriu despre 
aceste subiecte. Erau subiecte interesante și nimeni altcineva nu relata 
despre asta”, spune Higgins. 


În timpul cât a postat pe blogul Brown Moses, expertiza lui Higgins a fost 
lăudată de jurnaliști, care i-au susținut constatările. Totodată, primea și 
nenumărate reacţii ostile. Pe măsură ce tot prezenta dovezi care demonstrau 
crimele comise de regimul sirian, era atacat de comunitatea din mediul 
online care îi sprijinea pe Assad și pe Vladimir Putin. 


„Mi-am creat un public care chiar mă urăște. Am troli care mă urmăresc de 
mai multă vreme decât a trecut de când mi s-au născut copiii.” 


Experienţa lui Higgins în calitate de blogger și de expert în materie de 
armament, coroborată cu obiceiul său de a petrece mult timp online, l-au 
pregătit foarte bine de atacurile motivate de răzbunare pe care i le pregăteau 
guvernul rus și mașinăria sa de propagandă. 


Oricum ar fi, RI, unealta utilizată de Rusia în cadrul războiului său 
informaţional, deja îl luase în vizor pe Higgins înainte ca acesta să 
ancheteze zborul MH17. În septembrie 2013, când Higgins a dezvăluit 
faptul că Assad folosise arme chimice, contrar faptelor, filiala RT din 
Londra l-a acuzat pe Higgins, în buletinul său de știri, că ar fi pus atacurile 
chimice pe seama rebelilor și opoziţiei siriene. RT a reluat aceleași acuzaţii 
false și în următoarea emisiune. 


Dat fiind faptul că postul RT este (sau ar trebui să fie) reglementat de 
organul britanic în materie de comunicaţii numit Biroul de Comunicaţii, 
cunoscut sub denumirea de Ofcom, Higgins a depus plângere. Acesta i-a 
solicitat organului de reglementare respectiv să investigheze dacă 
reportajele realizate de RT despre Higgins și constatările sale referitoare la 
Siria erau corecte și echitabile. 


RT a contracarat atacul printr-un răspuns scris de Harbottle & Lewis, 
reprezentantul său, o firmă de avocatură de milioane de lire, care a sprijinit 
reportajele relatate de RT, susţinând că erau într-adevăr corecte și 
echitabile. În plus, firma a desfăşurat cercetări amănunțite pe reţelele de 
socializare personale ale lui Higgins, iar constatările au fost utilizate 
pentru a „demonstra” că Higgins însuși era „rusofob”. Termenul 
„rusofob” este cultivat de Kremlin și utilizat împotriva tuturor celor care 
critică politicile Rusiei. 


Răspunsul agresiv al RT și-a atins obiectivul: Ofcom a ajuns la concluzia că 
reportajele realizate de RT cu privire la Higgins fuseseră corecte și 
echitabile. Aceasta în pofida faptului că nici măcar nu aveau la bază fapte 
concrete. 


Decizia luată de Ofcom l-a determinat pe Higgins să facă și mai multe 
săpături. Acesta a decis că, dacă va ajunge din nou ţinta știrilor false ale RI, 
următoarea plângere pe care o va face la Ofcom va fi chiar mai 
cuprinzătoare. 


După ce a început să dezvăluie informaţii despre implicarea armatei ruse în 
prăbușirea avionului de pasageri din toamna lui 2014, Higgins a devenit o 
țintă obișnuită a calomniilor din partea RI. 


General vorbind, Higgins era un subiect abordat în mod constant și de alte 
organe de presă ale Kremlinului, care răspândeau știri false. 


„IMAGINI PRIN SATELIT” 


Comunitatea internaţională din ce în ce mai mare a platformei Bellingcat a 
decis să își îndrepte și mai mult atenția asupra activităţilor desfășurate de 
armata rusă în Ucraina, însă într-un context mai amplu. 


În ceea ce priveşte investigația referitoare la zborul MH17, Bellingcat a 
demarat o serie continuă de articole cuprinzătoare în care demasca 
operațiunile ilegitime și secrete desfășurate de Rusia în perioada 
premergătoare doborârii avionului. Comunitatea a analizat și mai multe 


filmuleţe, fotografii și postări de pe reţelele sociale pentru a fi în măsură să 
depisteze prin geolocaţie și să dezvăluie tuturor parcursul exact al 
lansatorului de rachete. Bellingcat face publice toate probele de tip foto și 
video pe care le pot verifica și atesta membrii. 


Fotografiile și alte materiale postate online demonstrau fără dubiu că 
lansatorului îi lipsea cel puţin o rachetă. 


Pentru a pune bețe în roatele anchetei, Kremlinul și mass-media condusă de 
regim au promovat nenumărate teorii ale conspirației, prin care aruncau 
vina pe oricine altcineva, numai nu pe mercenarii pe care îi sprijină chiar ei, 
furnizându-le armament pe teritoriu ucrainean. 


Cultivarea minciunilor și învinovăţirea Ucrainei au început imediat după 
accidentul aviatic. Potrivit principalelor ziare și posturi de televiziune, 
zborul MH17 era o „provocare din partea Ucrainei” sau chiar un eventual 
complot în vederea asasinării lui Putin. 


Ministerul rus al Apărării a prezentat imagini prin satelit, pe care Bellingcat 
le-a demontat rapid, demonstrând faptul că fuseseră prelucrate excesiv. De 
asemenea, Ministerul a furnizat mass-mediei minciuni despre traseul de 
zbor și despre datele radar. 


Mihail Leontiev, bine-cunoscutul furnizor de știri false de la Channel One 
(Canalul Unu), postul TV deţinut de statul rus, a publicat imagini prin 
satelit care fuseseră falsificate, în care apărea un avion de luptă ucrainean 
inserat în poză prin Photoshop și care trăgea din zbor în avionul MH17. 


Dacă ar fi fost după regimul rus, teoriile lor ar fi controlat mass-media din 
întreaga lume și ar fi manipulat opinia publică. 


Anchetele oficiale cu privire la dezastrele aviatice durează ani întregi. Date 
verificate referitoare la accidentele care se petrec în spaţiul aerian nu prea 
se găsesc înainte de finalizarea anchetelor oficiale. Acesta era vidul 
informaţional pe care voiau să-l umple cei de la Kremlin. Însă munca activă 
de cercetare depusă de Bellingcat a contracarat iar și iar tentativele 
Kremlinului de a mușamaliza totul. 


Activitatea Bellingcat a reprezentat crearea unei baze întemeiate pe probe și 
fapte dovedite pentru dezbaterile publice centrate pe tema zborului MH17 și 
a contribuit de asemenea la înțelegerea de către publicul internațional a 
motivelor din spatele prăbușirii aeronavei. 


lată de ce regimul rus urăște atât de tare comunitatea Bellingcat. 


Echipa comună de anchetă (JIT) condusă de neerlandezi se ocupă de 
ancheta penală oficială cu privire la zborul MH17. Aceasta își concentrează 
activitatea pe identificarea și pe aducerea celor responsabili de doborârea 
avionului în faţa justiţiei. 


Echipa e condusă de parchetul din Ţările de Jos și de Poliţia neerlandeză și 
cooperează cu organele legii din Australia, Belgia, Malaysia și Ucraina. 


În septembrie, la câteva luni de la accidentul aviatic, Echipa comună de 
anchetă l-a contactat pe Higgins și l-a rugat să le prezinte pas cu pas toate 
informaţiile descoperite de Bellingcat, pentru a-i ajuta să soluţioneze cazul. 
Higgins s-a întâlnit cu membrii echipei la Londra și le-a furnizat 
informaţiile solicitate. 


Bellingcat a continuat să publice rapoarte importante pe această temă. 
Membrii comunităţii au analizat dezinformarea răspândită de Ministerul 
rus al Apărării. Aric Toler, unul dintre principalii colaboratori ai 
Bellingcat, a publicat un alt raport în care analiza diversele teorii ale 
conspirației răspândite despre zborul MH17. Cercetările revoluționare din 
surse deschise realizate de Bellingcat au fost preluate de mijloacele mass- 
media consacrate din întreaga lume, iar imaginea prezentată cu privire la 
prăbușirea avionului a fost revizuită. 


La aproximativ un an de la înfiinţarea Bellingcat, drumul meu și cel al lui 
Higgins s-au întâlnit pentru prima dată. Tot atunci, am fost martoră atât la 
impactul său personal, cât și la cel al comunităţii Bellingcat asupra 
jurnaliștilor internaţionali. 


În jur de 900 de jurnaliști se adunaseră în Norvegia, la Lillehammer, pentru 
a învăţa bunele practici și ultimele tendințe în materie de jurnalism de 
investigaţie. In amfiteatrul clădirii unde a avut loc evenimentul, Higgins a 


susținut o prezentare cuprinzătoare în care a descris metodele utilizate în 
cadrul investigaţiilor desfășurate de Bellingcat. 


Jurnaliștii de investigaţie sunt, probabil, publicul cel mai critic și mai 
exigent. Însă odată ce Higgins și-a încheiat prezentarea, a fost înconjurat de 
un grup mare de jurnaliști entuziasmați care l-au filmat, au făcut poze cu el 
și i-au luat interviuri cu o asemenea pasiune, încât a fost nevoit să facă toate 
comentariile stând sprijinit de perete. 


Un lucru era clar: cunoștințele lui Higgins din domeniul investigaţiilor 
bazate pe surse deschise, aptitudini care le lipsesc multor jurnaliști, îl 
făcuseră un superstar în comunitatea jurnalistică internaţională. 


Insă arhitecţii de la Kremlin care se ocupă de știrile false concepuseră o 
abordare proprie în ceea ce îl privea. 


PUNEŢI-I ÎNTREBĂRI DIFICILE 


Un nou site de propagandă pro-Kremlin a fost lansat în septembrie 2014, 
publicul vizat fiind cel internaţional. Denumit Russia Insider, site-ul îi 
furnizează informaţii publicului atât în limba engleză, cât și în rusă, și 
susține (la fel ca multe alte site-uri de știri false) că este un proiect 
jurnalistic cetățenesc, externalizat către public. De asemenea, promite că 
„va demasca porcăriile”. 


Site-ul le solicită donaţii cititorilor, le vinde reclame sponsorilor și oferă 
abonamente fără reclame, contra sumei de 19 dolari pe an. Se recrutează 
constant „voluntari” pentru diverse roluri: autori, jurnaliști care să producă 
materiale audio și video, persoane care să se ocupe de canalul de YouTube 
al site-ului, redactori pentru diverse secțiuni, precum și traducători. În vara 
lui 2018, mi-am creat o identitate falsă și m-am oferit voluntară în calitate 
de jurnalist participativ, însă n-am primit răspuns. 


Articolele realizate de Russia Insider laudă „Super-armele lui Putin, niște 
arme cum n-a mai văzut Occidentul”, dar și pe președintele american 
Donald Trump, și postulează întrebarea „Oare se desfășoară o campanie 


condusă de britanici cu scopul de a-i asasina pe cetățenii ruși aflați în 
exil?”. Russia Insider prezintă SUA drept un stat „degenerat”, iar una dintre 
rubricile de pe site este intitulată „Problema evreilor”, scopul acesteia fiind 
de a-i demoniza pe evrei. 


Câţiva colaboratori Russia Insider preferă să scrie articole folosind 
pseudonime în loc de numele lor adevărate. Unul dintre aceștia a publicat 
un articol descris drept „un interviu extraordinar cu o persoană din 
interiorul” unităţii speciale Spetsnaz din cadrul Agenţiei de Informaţii 
Militare Externe Ruse (GRU). În mod normal, persoanele care practică 
jurnalismul participativ sub protecţia anonimatului nu au acces la astfel de 
persoane, pentru a le lua interviu. Dacă e să ne luăm după alte conţinuturi 
de pe site, nu e exclus ca cei care scriu articole pentru Russia Insider, 
folosind pseudonime, să fi lucrat ei înșiși în cadrul serviciilor ruse de 
informaţii sau să fi primit subiectele articolelor de la aceleași organisme. 


Când l-a atacat pe Eliot Higgins, Russia Insider apăruse doar de vreo două 
luni. Primul articol cu caracter defăimător era semnat de Mark Chapman, 
care îl descrie pe Higgins drept un „englezoi și un vibrator de mărime 
naturală” și îl compară pe acesta cu personajul Mr. Hankey, un rahat 
vorbitor, din serialul de animaţie „South Park”. Unii cititori ar putea 
interpreta articolul drept o satiră care vizează o persoană publică influentă, 
însă acesta era doar începutul unei campanii de denigrare aflate în plină 
desfășurare. 


După articolul cu Mr. Hankey, Russia Insider a publicat aproape 100 de 
articole în care îi batjocorea pe Higgins și Bellingcat. Acestea demonstrează 
faptul că așa-zișii voluntari de la Russia Insider sunt cu ochii pe Higgins, 
urmăresc articolele profesioniste apărute despre el, dar și postările sale pe 
Twitter și reportajele publicate de Bellingcat. Pe baza acestora, „voluntarii” 
care se ascund în spatele pseudonimelor publică apoi articole defăimătoare 
ostile. 


Potrivit articolelor Russian Insider care, în esenţă, reprezintă discursuri ce 
instigă la ură, Higgins e un lacheu aflat în slujba NATO și a guvernului 
SUA, o satiră a propriei persoane, un idiot, un detectiv de doi bani care face 
cercetări pe Youlube și cineva care nu înțelege o iotă din campania 


desfășurată de Rusia în Siria. Conform revistei online, personalitatea 
acestuia e tendenţioasă, nesinceră și obsesivă. 


Russia Insider „ştie? că Higgins vizitează des sediul NATO, unde își 
prezintă „munca de cercetare”. Desigur, investigaţiile realizate de 
Bellingcat sunt „vise umede cu lansatoare de rachete BUK” și nu fac decât 
să sprijine propaganda promovată de guvernul american. 


Într-unul din cele mai alarmante articole, RT își încurajează în mod direct 
cititorii să apeleze la geolocaţie pentru a depista și confisca calculatorul lui 
Higgins. Publicaţia online își îndeamnă de asemenea cititorii să participe la 
evenimentele de la Washington la care va vorbi Higgins în public și să îl 
hărțuiască. 


Persoana care semnează articolul îi instigă pe cititori să „faceţi ceea ce 
refuză să facă mass-media convențională: puneţi-i lui Eliot Higgins 
întrebări dificile și aveţi la voi telefoane mobile cu camere video pentru a 
înregistra răspunsurile date de acesta”. 


În niciunul din cele aproximativ 100 de articole în care e denigrat Higgins 
nu sunt dovedite calomniile afirmate și nu se demonstrează veridicitatea 
acestora, nici măcar în ceea ce le priveşte pe cele care nu îl insultă în mod 
direct. Jurnalismul obişnuit prevede posibilitatea ca ţinta criticilor să își 
prezinte propriile puncte de vedere. Russia Insider nu l-a contactat niciodată 
pe Higgins în acest sens, iar asta poate din cauza faptului că site-ul nu are 
treabă cu jurnalismul participativ, ci mai degrabă e o operaţiune clasică de 
influență. 


Însă Sputnik, fratele mai mic al reţelei de televiziune ruse RT, a încercat să-l 
contacteze pe Higgins. 


Oarecum. 


CITITUL ÎN FRUNZE DE CEAI 


Filiala Sputnik din Regatul Unit a publicat de asemenea nenumărate articole 
în care îl denigrează pe Eliot Higgins. Unul dintre cele mai agresive articole 
publicate de Sputnik despre Higgins a fost declanșat atunci când The 
Guardian, un ziar care produce jurnalism de calitate, a prezentat reportajul 
Bellingcat referitor la bombardamentele artileriei ruse peste graniță, la 
Debalţeve, în Ucraina. 


Mark Hirst, editorul Sputnik din Scoţia, de la Edinburgh, i-a trimis un e- 
mail lui Higgins și i-a cerut să răspundă acuzațiilor prezentate sub formă de 
întrebări. Acesta voia să știe dacă Higgins primise bani din Statele Unite, 
cum de erau în măsură „jurnaliștii participativi” din comunitatea Bellingcat 
să descopere dovezi privind atacurile directe ale armatei ruse împotriva 
celei ucrainene când, chipurile, nici măcar puterile NATO și cele 
occidentale nu reușeau să facă acest lucru. 


Higgins era obișnuit cu metodele la care apela Sputnik și cunoștea tacticile 
pro-Kremlin, așa că a știut cum să răspundă la întrebări. 


„Asta fac ei: pun laolaltă afirmaţii care nu au legătură unele cu altele și mi 
le prezintă sub formă de întrebări. Le-am răspuns doar pentru că erau niște 
întrebări atât de stupide, greșite și ridicole”, spune Higgins. 


Produsul final și neretușat al Sputnik era o teorie a conspirației. Potrivit 
acesteia, Higgins are „legături” cu o organizaţie democrată americană 
numită „National Endowment for Democracy”, despre care Sputnik susține 
că ar fi „doar o fațadă în spatele căreia se ascunde CIA”. De fapt, NED e o 
organizaţie nonprofit, care sprijină munca în materie de drepturile omului și 
instituțiile democrate din întreaga lume. 


Persoana care scrisese articolul susținea de asemenea că Higgins ar fi 
implicat în protestele din Maidan, pe care le califica drept „o lovitură de 
stat”. Desigur că cercetările făcute de comunitatea Bellingcat erau 
invalidate prin diverse metode retorice. 


A doua zi, Sputnik a lovit din nou. Articolul anonim publicat la rubrica 
„Opinii” susținea că sursele Bellingcat sunt nefiabile și părtinitoare și 
promovează interesele politice ale SUA și NATO. 


De fapt, chiar cei de la Sputnik apelează la surse îndoielnice. Aceștia 
utilizează experţi falși, îi prezintă drept comentatori și le iau interviuri, și 
aici vorbim de persoane care, adesea, nu le sunt cunoscute celor din 
comunitatea internaţională de experţi, sau li s-a dus numele, însă nu pentru 
că ar fi mari cunoscători. Într-un articol defăimător scris sub protecţia 
anonimatului, Sputnik cita un „expert” care reprezintă un blog politic ciudat 
numit Stop Imperialism. Eric Draitser, redactorul blogului respectiv, a 
declarat pentru Sputnik că Bellingcat a fost „discreditat la scară largă și e 
bine-cunoscut faptul că răspândește dezinformare”. Draitser l-a acuzat în 
mod direct pe Higgins că face afirmaţii false și că atacă Rusia fără să aibă 
niciun temei. 


Articolul de opinie includea de asemenea și un interviu audio de la Radio 
Sputnik, în care prezentatorul și invitatul discută despre faptul că cei de la 
Bellingcat utilizează „dovezi false și fac cercetări dubioase”. 


De-a lungul anilor, Sputnik a publicat nenumărate articole asemănătoare în 
care îl denigrează pe Eliot Higgins. Sputnik îl prezintă pe Higgins drept un 
amator, o persoană părtinitoare, care lucrează pentru guvernul ucrainean și 
pentru cel american și care răspândește informaţii eronate. 


Eliot Higgins spune că nu are timpul necesar pentru a citi conţinutul 
vehiculat de Sputnik. 


„Multe dintre articolele realizate de cei de la Sputnik despre mine sunt 
publicate în limba engleză, însă le scriu și în alte limbi. Nu sunt foarte sigur 
de ce. N-am de gând să le citesc sau să reacţionez la ele”, adaugă Higgins. 


Uneori, organele de presă care răspândesc propagandă și care sunt finanţate 
de Kremlin își pun laolaltă resursele pentru a desfășura atacurile. În vara lui 
2015, o operaţiune comună a fost organizată de Sputnik, împreună cu 
emisiunea periodică difuzată de RI, „In the Now” („De actualitate”). Pe 
atunci, emisiunea era difuzată doar pe RI. Abia ulterior „In the Now” a fost 
separat de marca întinată a RT și s-a organizat un alt serviciu de propagandă 
virală, aparent independent. 


Operaţiunea din vara anului 2015 a fost lansată de pe canalul de YouTube al 
emisiunii. În filmuleţ era ridiculizată platforma Bellingcat și se vehiculau 


acuzaţii anti-Bellingcat, care proveneau de la un blogger rus anonim. 


Drept reacţie, Bellingcat a postat clipul pe Twitter, spunând că sunt atacați 
de RT. Curând, contul de Twitter al emisiunii „In the Now” l-a abordat pe 
Higgins și l-a întrebat dacă e dispus să fie intervievat pentru un 
„documentar”. Higgins a răspuns în glumă că nu dă interviuri pentru posturi 
de propagandă deținute de guvernul rus, întrucât primește destule astfel de 
cereri de la posturi mass-media adevărate. 


Apoi, contul de Twitter în limba rusă al reţelei RT a intrat în scenă. Se 
susținea, astfel, că „jurnalistul care acuză Moscova că falsifică informaţii cu 
privire la zborul MH17 se teme să dea interviu pentru RT”. 


Sputnik a continuat operaţiunea prin publicarea unui articol anonim, în 
care îi prezenta pe voluntarii Bellingcat drept niște incompetenti care se 
voiau a fi investigatori și a calificat postările lui Higgins pe Twitter drept 
nepoliticoase, ridicole și insulte la adresa gazdei emisiunii In the Now, 
jurnalista americană de origine tunisiană și germano-americană, Anissa 
Naouai. Sputnik nu a prezentat niciun fel de argumente în sprijinul 
afirmațiilor făcute. 


Câteva luni mai târziu, RT și-a lansat următoarea mare ofensivă. Era clar 
vorba de răzbunare pentru cele mai recente rapoarte importante publicate de 
Higgins și Bellingcat care, din nou, fuseseră citate și difuzate la nivel 
mondial. 


Primul raport care i-a iritat într-atât pe cei de la RI demasca întreg arsenalul 
de război al Rusiei din Ucraina. Raportul a fost publicat de organizaţia 
specializată americană „Atlantic Council”, iar Higgins se număra printre 
experţii care întocmiseră documentul. 


Şi Bellingcat publicase un raport despre atacurile aeriene ruse din Siria, 
precum și un nou raport final referitor la zborul MH17, care aduna laolaltă 
toate cercetările în materie de până atunci. 


RT și-a demarat campania, care a durat o săptămână, în aceeași dimineaţă 
în care a fost făcut public documentul despre MH17. In primul reportaj RT, 


realizatorul pune la îndoială fiabilitatea informaţiilor publicate de 
Bellingcat, precum și metodele de cercetare ale voluntarilor. 


Eliot Higgins e catalogat drept un „funcţionar concediat în vârstă de 36 de 
ani, care nu are niciun fel de experiență în domeniu și nici studii 
superioare”. Potrivit RI, Higgins era un amator, iar despre activitatea 
desfășurată de Bellingcat se afirmă că te poţi încrede în ea la fel cum te poți 
încrede în cititul modelelor din frunzele de ceai de pe fundul unei cănuţe. 


Ba chiar RT a trimis pe cineva să îl hărțuiască fizic pe Higgins, întrucât 
„voiau să-l găsească pe cel din spatele Bellingcat”. 


În reportajul difuzat de RT, Nimrod Kamer, un producător de conţinut 
prezentat drept pamfletar pe burtiera din partea de jos a ecranului, se 
deplasează cu trenul în orașul în care, chipurile, ar locui Higgins. Acesta 
spune în cameră că vrea să îl cunoască pe Higgins faţă în faţă. În reportajul 
îndrăzneţ, Kamer cutreieră străzile orașului în căutarea lui Higgins și îl sună 
la telefon: „Eliot Higgins nu răspunde la telefon. Am să-i trimit iar un mesaj 
pe Twitter, căci deja mi-a trimis două mesaje și tot vrea să îi trimit întrebări 
prin e-mail”, narează Kamer. 


Acesta e filmat cu cadre rapide, cum intră într-o clădire de birouri și 
vorbește cu o recepţionistă. La cererea lui Kamer, aceasta sună la un număr, 
iar „pamfletarul” RT îi înșfacă receptorul din mână și spune „Scuze, 
Eliot...”. Apoi, persoana de la celălalt capăt al firului închide, iar Kamer îi 
dă iar telefonul recepţionistei. 


La finalul reportajului, după ce a fost respins de încă o recepţionistă, Kamer 
e filmat cum bate la ușa unui apartament. Când se deschide ușa, acesta 
spune că îl caută pe Eliot. Persoana care ieșise în prag era chiar mama lui 
Higgins. 


Filmarea se întrerupe și apare Kamer, care exprimă public dorința ca 
Higgins să nu „se ascundă” de RT. 


Când se dă iar legătura în studio, reporterul RT face referire la raportul scris 
de Higgins în colaborare cu „Atlantic Council” și spune că organizaţia are 
legături cu guvernul american. 


RT a surprins pe toată lumea. Deși posturile de propagandă ale Rusiei și 
canalele afiliate acestora trebuie, de obicei, să inventeze legături între cei 
care critică Kremlinul și serviciile americane de informaţii, prin tentativele 
lor stângace de a mânji cu noroi respectivele voci critice, un angajat CIA se 
potrivește bine în calitate de persoană intervievată de postul lor, dacă 
povestea relatată de acesta se mulează pe cea vehiculată de ei. 


Anterior, Sputnik îl atacase pe Higgins, spunând că acesta ar fi avut legături 
cu CIA și cu alte servicii străine de informaţii, însă RI l-a adus pe Ray 
McGovern, un fost ofițer CIA devenit amator de teorii ale conspirației pro- 
Kremlin, instigator și invitat obișnuit al RI. 


Când a apărut la o emisiune de pe RI, McGovern a declarat că „Higgins e 
de râsul lumii”. 


Contul lui Eliot Higgins ne oferă o imagine fascinantă de ansamblu asupra 
scomelilor RT. Colaboratorul RI Nimrod Kamer l-a contactat într-o 
dimineață, spunând că vrea să îi ia interviu. Însă Kamer a neglijat să 
menţioneze că materialul respectiv era pentru RT, ba chiar a susținut că e un 
reportaj independent. 


Insă Higgins mai văzuse la RT reportajele realizate de Kamer, astfel că și-a 
pregătit cu grijă răspunsurile. I-a spus lui Kamer că nu era disponibil 
numaidecât, însă a promis că îi va da ulterior un interviu. 


Astfel, cei doi au convenit asupra unui interviu, însă Kamer tot s-a deplasat 
de la Londra tocmai până la Leicester pentru a filma materialul dramatic în 
care îl caută frenetic pe Higgins și apoi a afirmat public că acesta „se 
ascundea”. 


Cel mai bizar incident a fost momentul când Kamer a mers acasă la mama 
lui Higgins. Eliot Higgins nu mai locuia acolo de opt ani. 


„S-a dus la fosta mea adresă, unde locuiește mama și, practic, a întrebat-o 
unde eram. Asta a supărat-o foarte tare. Nu a putut afla unde locuiesc, însă a 
născocit un articol ciudat în care susținea că «Higgins se ascunde de noi».” 


În aceeași zi, RT a mai publicat un articol în care îl cataloga pe Higgins 
drept un mare șarlatan și analist închipuit. Totodată, cei de la RT au 
continuat să intervieveze surse care nu aveau niciun fel de expertiză în ceea 
ce priveşte evaluarea situaţiei de război din Siria. Însă asta nu era o 
problemă, întrucât cei intervievaţi aveau o misiune și mai importantă: să-l 
denigreze intenționat pe Higgins. 


Eliot Higgins spune că îi cunoaște pe mulţi dintre angajaţii de la RT. În 
cadrul unor discuţii private, unii dintre aceștia au recunoscut că îi admiră 
munca, ba chiar unii participă la prelegerile pe care le ţine la Londra. Cu 
toate acestea, se tem să nu își piardă slujbele dacă sunt văzuţi că stau de 
vorbă cu Higgins. 


„Mă roagă să nu spun nimănui, ca să nu le fac probleme. În contextul 
felului în care RT percepe lumea, eu sunt considerat drept parte dintr-o 
conspirație împotriva Rusiei. Conducerea RT chiar crede asta, însă 
cameramanii, reporterii şi producătorii pur și simplu îşi fac treaba. Îmi pare 
rău pentru ei, pentru că sunt prinși în cadrul organizaţiei și nu pot scăpa.” 


Mulţi angajaţi ai canalului RI începuseră lucrul direct de pe băncile 
universității, fără să știe cu adevărat natura postului. Când aceștia vor să 
facă un alt pas în carierele lor profesionale, nu sunt recrutați de posturile 
obișnuite de știri. 


RT le-a otrăvit CV-urile. 


„Cei care lucrează cu RT mi-au spus: e foarte nasol, dar e un mod de a ne 
câștiga existenţa.” 


HACKERI ONLINE 


La începutul anului 2015, tot felul de notificări de securitate false au 
început să se adune în căsuţa electronică de Gmail a lui Eliot Higgins. 
Potrivit acestora, un necunoscut încercase să îi acceseze contul de e-mail și 
i se sugera să „își schimbe parola, făcând clic pe linkul atașat”. 


Higgins a crezut că era vorba despre o înșelătorie frecventă, cunoscută drept 
phishing, și a bănuit că hackerii încercau să obţină acces la datele cardului 
său de credit. Curând, a dat uitării mesajele respective. 


Ulterior, Higgins a citit un articol despre Threat Connect, o companie de 
securitate IT, care analizase tentativele de spargeri cibernetice ce vizaseră 
Comitetul Naţional Democrat din SUA, precum și e-mailurile lui John 
Podesta, managerul de campanie al candidatei la alegerile prezidenţiale 
Hillary Clinton, chiar înainte de alegerile americane din 2016. 


În timpul campaniei, hackerii se infiltraseră în reţeaua de calculatoare a 
Comitetului, iar contul personal de Gmail al lui John Podesta fusese spart. 
Pe măsură ce se apropia ziua alegerilor, multe dintre e-mailurile acestuia au 
fost făcute publice cu intenţia de a-l denigra, aceasta prin intermediul 
serviciului WikiLeaks, pe care se postează documente obținute în urma 
scurgerilor de informaţii; această platformă e condusă de Julian Assange, 
șeful organizaţiei. Imediat după spargerile informatice, cu mult înainte de 
ancheta desfășurată de Procurorul special Robert Mueller, ambele spargeri 
au fost puse pe seama unor persoane care aveau legături cu serviciile ruse 
de informații. 


Eliot Higgins a observat că o captură de ecran cu unul dintre e-mailurile 
respective utilizate pentru a da spargerile informatice de la CND și în contul 
lui Podesta îi părea cunoscută. 


Astfel, a căutat prin mesajele primite în poșta sa electronică, utilizând 
formularea din captura de ecran publicată în articol, și a descoperit șapte 
mesaje asemănătoare, care aveau un conţinut identic. După ce le-a analizat 
mai îndeaproape, a observat că e-mailurile pe care le primise includeau 
până și aceleași mici greșeli gramaticale și de ortografie, ca e-mailurile 
utilizate pentru a pătrunde în rețelele democraţilor americani. 


Linkurile din e-mailuri păreau a fi veritabile, însă te duceau pe diverse site- 
uri de malware (n. trad. — programe virusate). 


Eliot Higgins și-a contactat echipa. Nişte e-mailuri suspecte îi vizaseră, de 
asemenea, și pe Aric Toler și pe finlandezul Veli-Pekka Kivimäki. Incă din 
martie 2015 Kivimăki, programator specializat și membru al Bellingcat, 


fusese vizat într-o tentativă de spionaj cibernetic prin poşta electronică. 
Părea că atacatorii încercaseră să intre pe contul de Gmail al lui Kivimäki și 
e posibil să fi obţinut acces la alte fișiere din calculatorul acestuia. 


În calitate de colaborator Bellingcat, Kivimăki nu a fost surprins de faptul 
că diverși indivizi erau interesaţi de ce avea el pe calculator. Întrucât 
Kivimäki investigase în cadrul Bellingcat aceleași evenimente precum 
anchetatorii oficiali, s-a gândit că e probabil ca hackerii să fi vrut să afle cu 
exactitate cât de multe aflaseră el și ceilalți care investigaseră accidentul 
aviatic. 


Înainte de Kivimäki, niște e-mailuri asemănătoare le fuseseră trimise și unor 
activiști ucraineni, oficialități NATO și anchetatorilor oficiali care se ocupă 
de cazul MH17. Se bănuiește că atacatorii ar fi ruși, iar Kivimäki le-a 
transmis mai departe mesajul funcționarilor în materie de securitate pentru 
ca aceștia să-l ancheteze mai amănunțit. 


După ce Higgins a realizat că întreaga sa comunitate era vizată de o 
campanie desfășurată de hackeri, el și echipa sa au decis să trimită toate 
mesajele suspecte spre a fi analizate de două companii independente de 
securitate cibernetică. Companiile au verificat dacă adresele IP, cele de e- 
mail și linkurile erau aceleași ca cele utilizate de grupul de hackeri ruși 
Fancy Bear în atacurile acestora împotriva CND și a lui John Podesta — 
drept parte din campania sistematică a Kremlinului de a-l promova pe 
Donald Trump în calitate de preşedinte al SUA. 


Primele atacuri cibernetice de tip spear phishing împotriva Bellingcat 
avuseseră loc la șapte luni de la demararea investigaţiilor cu privire la 
zborul MH17. Până în iulie 2016, membrilor echipei Bellingcat le fuseseră 
trimise 27 de e-mailuri cu software ostil. Majoritatea acestora, 16 la număr, 
i-au fost trimise lui Higgins. 


Potrivit Threat Connect, atacatorii au apelat la diverse metode pentru a 
redirecționa victimele către site-uri-capcană, pe care le-ar fi fost expuse 
parolele. În cazul în care oricare dintre membrii echipei Bellingcat ar fi 
urmat instrucțiunile din mesaje, ar fi făcut clic pe linkuri și și-ar fi schimbat 
parolele pe site-urile respective, ar fi putut ajunge să le ofere hackerilor ruși 
acces la calculatoarele lor. 


Însă n-au făcut-o. Bellingcat utilizează verificarea cu doi factori în ceea ce 
privește toate canalele sale de comunicare. Verificarea cu doi factori 
înseamnă că, pentru a te loga, trebuie să cunoști parolele și să confirmi, de 
exemplu, printr-un număr de telefon. 


„Am ignorat e-mailurile de la Fancy Bear; nu suntem niște tâmpiţi care 
deschid orice e-mail. Alta e când ai 60 de ani, ești angajatul unei societăți și 
deschizi orice mesaj primeşti pentru că nu știi nimic despre pericole. Însă 
suntem la curent cu toată treaba, așa că n-a fost o problemă pentru noi”, 
spune Higgins. 


La trei ani după ce a primit primul e-mail suspect, ancheta desfășurată de 
procurorul special Mueller cu privire la amestecul Rusiei în alegerile 
americane a dus la puneri sub acuzare și s-a constatat faptul că Fancy Bear 
este o operaţiune derulată de GRU, serviciile de spionaj ale armatei ruse. 


În 2018, mass-media a relatat faptul că unitatea de spionaj din cadrul 
armatei ruse încercase de asemenea să pătrundă în rețelele informatice ale 
echipei internaţionale care se ocupa de anchetă. Potrivit oficialităților 
neerlandeze, Rusia voia să obţină informaţii despre anchetă, însă aceștia au 
împiedicat tentativa. 


În 2018, l-am sunat pe responsabilul cu informaţiile din cadrul echipei 
comune de anchetă și i-am cerut date suplimentare cu privire la spargerile 
informatice, pentru a le introduce în această carte. Acesta nu a vrut să îmi 
spună nimic cu privire la subiect. 


Cu toate acestea, atacurile cibernetice la adresa Bellingcat nu luaseră sfârșit. 
Hackerii au descoperit o modalitate de a trece de verificarea cu doi factori. 


SEXUL E INTERESANT 


CyberBerkut e o alianță organizată de hackeri pro-Kremlin, cunoscuţi, de 
pildă, pentru că atacă site-urile guvernului ucrainean. Numele grupării 
relevă esenţa sa: Berkut era infama poliţie specială ucraineană, căreia 


președintele pro-Kremlin i-a ordonat să îi atace și să îi împrăștie în mod 
violent pe protestatarii aflați în Piaţa Maidan. 


Se pare că CyberBerkut aplică aceeași tactică în cazul jurnaliștilor 
prodemocraţie și care gândesc liber, precum și în cazul celor care 
promovează drepturile omului — însă în mediul virtual. Experții bănuiesc că 
gruparea are legături cu structurile de securitate ale statului rus. Singurul 
factor necunoscut este cât de puternice sunt legăturile respective. 


Mass-media controlată de statul rus a valorificat rapid informaţiile obţinute 
de CyberBerkut și a elaborat diverse materiale drept surse. De pildă, Vesti, 
canalul de știri al statului rus, a citat site-ul CyberBerkut și a publicat o 
organigramă născocită, în care îl prezenta pe Aric Toler drept un lacheu al 
serviciilor de securitate ucrainene, care avea legături cu NATO. 


Un alt colaborator Bellingcat, bloggerul Ruslan Leviev, din Moscova, a 
devenit și el ţinta atacurilor CyberBerkut. Leviev contribuise la numeroase 
cercetări desfășurate de Bellingcat, iar numele său apărea printre cele ale 
autorilor unei investigaţii cuprinzătoare, din surse deschise, cu privire la 
membrii unei unități a forțelor speciale din armata rusă, din Ucraina. 


În postarea lui Leviev, acesta prezintă numele, rolurile, fotografiile 
soldaţilor, precum și legăturile acestora cu Brigada rusă Spetsnaz. La acea 
vreme, Leviev deținea coordonatele de logare pe site-ul Bellingcat în 
calitate de colaborator, însemnând că putea posta pe site, însă nu putea 
administra conţinutul. 


La 24 februarie 2016, cineva din exterior a accesat site-ul Bellingcat și a 
postat conţinut ostil, interceptat de pe dispozitivele de comunicaţii private 
utilizate de Leviev. Atacatorii au publicat fotografii cu Leviev atâmând de 
acoperiș, fiind suspendat de cuie înfipte în spate, și au scris că Leviev era 
un „pervers sexual”, asta deși activităţile sale din timpul liber nu aveau 
nimic de-a face cu sexul. În plus, numărul său de telefon și adresa, precum 
și o copie scanată a pașaportului, numele iubitei sale și informaţii cu privire 
la viaţa sa amoroasă și sexuală au fost publicate pe site-ul Bellingcat. 


In primul rând, nu era clar cum de reușiseră hackerii să păcălească 
verificarea cu doi factori de pe site. Threat Connect a analizat breșa de 


securitate și a constatat că, mai întâi, fusese spart vechiul cont de e-mail al 
lui Leviev. Apoi, i-a fost spart vechiul cont de pe Live Journal. După aceea, 
hackerii au utilizat mecanismul de recuperare a parolei pentru vechiul cont 
de blog Live Journal al acestuia. Din contul de e-mail furat, aceștia au aflat 
numele de utilizator și parola lui Leviev pentru contul Bellingcat. 


De asemenea, hackerii au preluat controlul asupra contului de iCloud al lui 
Leviev, care nu prevedea aceeași securizare cu doi factori, și au început să 
descarce materiale de acolo. De îndată ce Leviev și-a dat seama ce se 
petrecea, le-a oprit accesul atacatorilor la contul său de iCloud. 


Threat Connect a concluzionat că aceștia fie îi interceptaseră lui Leviev 
autentificarea prin SMS, fie avuseseră acces direct la serverele de e-mail ale 
companiei rusești Yandex. 


In Rusia e ușor să încalci dreptul cuiva la viaţa privată dacă se întâmplă să 
lucrezi pentru serviciile de securitate ale statului sau dacă ești protejat de 
acestea. 


Potrivit scenariilor Threat Connect, e posibil ca atât Fancy Bear, cât și 
CyberBerkut să coopereze și să își coordoneze atacurile împotriva 
Bellingcat. De asemenea, există și posibilitatea ca aceștia să nu își fi 
coordonat atacurile, însă să aibă același dușman: Bellingcat. 


Vandalizarea site-ului Bellingcat avea două obiective: în primul rând, prin 
intermediul conturilor lui Leviev, hackerii încercaseră să afle informaţii 
despre Bellingcat. De asemenea, era și o încercare de a-l denigra pe Leviev 
și de a-l acuza atât în faţa colegilor săi voluntari, cât și în mod public. 
Ambele tentative au eşuat. De îndată ce Higgins a aflat de conținutul postat 
în mod ilegal pe site-ul lor, l-a înlăturat. 


„Probabil căutau e-mailuri între Leviev și CIA și evident că n-au putut găsi 
nimic, asta pentru că nu există. Desigur că e nefericită situația în care ajung 
să fie făcute publice informaţii personale, însă chiar n-a fost atât de rău. Pur 
și simplu nimănui nu-i pasă”, mai spune Higgins. 


JURNALISTUL PAYPAL CARE POARTĂ 
RĂZBOAIE INFORMAŢIONALE 


Următoarea persoană care a participat la campania împotriva Bellingcat şi a 
lui Higgins a fost jurnalistul britanic Graham Phillips. După cum afirmă el 
însuși, Phillips practică în mod independent jumalismul gonzo (n. trad. — 
stil subiectiv, narat la persoana întâi) și participativ. 


Graham Phillips a compilat cele mai josnice știri false scornite de Kremlin, 
în ceea ce îl privește pe Eliot Higgins, și le-a adunat laolaltă. Devotat 
spiritului original al modului de relatare al rușilor, Philips l-a acuzat pe 
Higgins că prelucrează materiale video și foto, însă nu a dat niciun fel de 
dovezi în sprijinul afirmațiilor făcute. Potrivit blogului său, Higgins nu e 
doar mincinos, ci cel mai prost mincinos din lume și, în plus, mai e și 
rusofob. 


De regulă, blogurile dubioase de pe Internet pot fi confundate cu practica 
„obișnuită” de a arunca cu noroi în oameni în mediul online. Acestea nu par 
a fi legate de campaniile multilingve orchestrate de Kremlin. 


Prin urmare, un cititor oarecare, care nu a fost martor la alte părți ale 
aceleiași campanii și care nu cunoaște contextul, s-ar putea încrede în 
informaţiile postate pe blogurile respective. 


Însă istoricul profesional al lui Graham Phillips dezvăluie faptul că blogul 
său nu era orice fel de calomniere pe Internet, ci mai degrabă un element 
mărunt în cadrul unui plan de discreditare bine-pus la punct. 


Graham Phillips a luat parte în mod sistematic și profesionist la războiul de 
propagandă dus de Rusia în Ucraina. Începând cu 2013, acesta s-a aventurat 
personal și în profunzime în regiunea ucraineană Donbas, aflată sub 
stăpânirea forțelor rebele. La doi ani după ce și-a început demersurile, 
acesta a fost demascat drept agent al serviciilor de securitate ruse, FSB. Un 
blogger expert, pe nume Robert Schultz, a documentat acţiunile lui Phillips 
și a adunat un număr impresionant de fotografii în care acesta apărea 
înarmat și escortat de soldaţii „Republicii Populare Doneţk”. În fotografii, 


Phillips îi salută pe soldaţi și zâmbeşte vesel după ce i-a fost înmânat un 
premiu de către FSB pentru dedicarea sa în ceea ce privește răspândirea 
propagandei. 


Descoperirile făcute de Schultz dovedesc faptul că Phillips crease conţinut 
atât pentru RI, cât și pentru Zvezda (Steaua), revista armatei ruse. Chiar 
dinainte de 2015 s-a dovedit că Phillips lucra în strânsă cooperare cu ruși 
care aveau legături cu armata și care se ocupau de sprijinul logistic trimis 
din Rusia în Ucraina. 


Ucraina i-a interzis lui Phillips să intre în ţară din 2014, din considerente ce 
țineau de siguranța naţională. Ba chiar guvernul ucrainean a emis o 
scrisoare prin care avertiza autoritățile din Regatul Unit cu privire la 
activităţile desfășurate de Phillips. 


Însă asta nu l-a oprit. Nu i-au pus bețe în roate nici criticile primite din 
partea jurnaliștilor profesioniști britanici, după ce Phillips a interogat 
prizonieri de război ucraineni sub formă de „jurnalism”. După ce Phillips a 
fost fotografiat în timp ce aclama preluarea orașului Debalţeve, umăr la 
umăr cu luptătorii susținuți de Rusia, când acesta a revenit în Regat, poliția 
de frontieră britanică l-a reținut și l-a interogat. 


Întocmai ca alți propagandiști profesioniști ruși, Phillips s-a lăudat sus și 
tare cu privire la rolul său în cadrul războiului informaţional dus de 
Kremlin. Acesta a susținut că e „un soldat informaţional” în războiul de 
propagandă dus de Rusia împotriva Ucrainei; i-a fost repartizată o gardă de 
corp înarmată din cadrul serviciilor de informaţii ale armatei ruse, cel puțin 
O dată, în timp ce filma pe teren. 


Phillips e activ pe reţelele sociale. Acesta își postează periodic propaganda 
pe Twitter încă din noiembrie 2018, până când Twitter i-a închis contul. 
Însă pe YouTube, Phillips își răsfaţă cu adevărat abonaţii (peste 133 000 la 
număr) și le promite că își va publica toate materialele pe YouTube, înainte 
de a le încărca pe alte platforme. Impactul său viral e amplu: potrivit 
statisticilor, numărul total al vizualizărilor filmuleţelor postate de el se 
ridică la câteva milioane. 


De pildă, în iulie 2019, Graham Phillips a postat un clip video în care 
cutreiera orașul Salisbury și vorbea despre agentul dublu Serghei Skripal și 
despre fiica acestuia, ambii otrăviţi. Într-un filmuleţ cu muzică dramatică pe 
fundal, acesta cataloghează apariţiile fiicei agentului în mass-media drept 
„bizare și aranjate”. 


Şi finanţarea lui Phillips e specifică altor jurnaliști pseudo-independenţi de 
propagandă: acesta solicită sprijin financiar de la publicul său. De-a lungul 
anilor, a creat diverse campanii cu finanţare din partea publicului pe 
platforme precum JustGiving și IndieGogo. Phillips susţine că utilizează 
banii pentru a face „jurnalism obiectiv și independent, o alternativă la mass- 
media standard de consum, precum și pentru a realiza reportaje din Regatul 
Unit, Europa, Rusia și Donbas”. Multe dintre tentativele sale de obţinere a 
finanţării din partea publicului au eșuat: de pildă, în 2017, a reușit să adune 
doar 1 800 de lire sterline, dar, cu toate acestea, a avut suficienți bani pentru 
a călători mult prin Rusia și în zona de est a Ucrainei. 


Măcar JustGiving, platforma de finanţare din partea publicului, a șters una 
dintre campaniile lui Phillips și a refuzat să îi dea suma de 2 000 de lire care 
fusese strânsă. Cu toate acestea, Phillips continuă să adune bani prin 
intermediul platformei americane IndieGogo, fără a le spune clar 
potenţialilor finanţatori despre legăturile sale cu armata rusă. 


În plus, Phillips colectează bani prin intermediul companiei de transfer de 
bani PayPal, cu sediul în California. Spre deosebire de banii obţinuţi prin 
platformă, transferurile de bani făcute prin PayPal nu pot fi văzute de 
persoane din afară, astfel că profitul pe care l-a făcut Phillips de pe PayPal 
nu poate fi verificat de cineva din exterior. 


Oricine îi poate trimite bani și, astfel, ori fără știință, ori intenţionat, poate 
să îi sprijine războiul informaţional îndoielnic din punct de vedere etic, dus 
în interesul Kremlinului. 


Pe când investigam campaniile de dezinformare care îl vizau pe Eliot 
Higgins, am cunoscut un specialist britanic în materie de propagandă 
răspândită pe reţelele sociale. Expertul respectiv, care dorește să-și păstreze 
anonimatul, a informat atât PayPal, cât și YouTube, în repetate rânduri, 
despre activităţile desfășurate de Phillips și a încurajat cele două companii 


să îi închidă acestuia conturile. Deocamdată, YouTube, PayPal și IndieGogo 
îl lasă pe Phillips să desfășoare în voie operaţiuni informaţionale pro- 
Kremlin. 


„Falșii jurnalişti independenţi, care primesc finanțare de la public, 
reprezintă un fenomen relativ nou-apărut”, spune specialistul. „Acestea 
fiind spuse, sunt niște șarlatani, care păcălesc oamenii să le dea bani.” 


Graham Phillips încă își continuă operaţiunile. In articolul său defăimător 
despre Higgins, acesta a încercat să își susțină afirmaţiile eronate, 
încurajându-și cititorii să urmărească hashtag-ul /Bellingcrap pe Twitter. 


Am urmat și eu încurajările lui Phillips. Hashtag +/Bellingcrap e utilizat 
intens de profilurile false, de amatorii de teorii ale conspirației și de idioții 
de care se folosește Kremlinul, iar toți atacă Bellingcat, democraţia, 
libertatea de exprimare și orice altceva pe care pune lumea preţ. 


KREMLINUL TRIMITE E-MAILURI ȘI 
PLAGIAZĂ 


Bellingcat a devenit ţinta ofensivelor cu scop de dezinformare, venite direct 
de la Kremlin. 


În 2016, la începutul lunii aprilie, purtătorul de cuvânt al Ministerului rus al 
Afacerilor Externe, Maria Zakharova, a atacat comunitatea globală. În 
comunicatul său, Zakharova, care reprezintă politicile externe oficiale ale 
Kremlinului dictate de președintele Vladimir Putin, a catalogat Bellingcat 
drept un instrument menit să distragă atenția de la anchetarea tragediei 
aviatice privind zborul Malaysian care zbura deasupra Ucrainei. 


Însă nu s-a oprit aici. Potrivit spuselor sale, scopul Bellingcat este de „a 
continua să utilizeze orice scomeli posibile pentru a crea niște cvasi-dovezi, 
menite să arunce vina asupra Rusiei — din nou, obiectivul este de a pune la 
dispoziţia comunităţii globale dovezi măsluite în sprijinul agresiunii din 
partea Rusiei”. 


Declaraţia dată de Zakharova a fost distribuită mai departe de ambasadele 
ruse, de exemplu fiind postată pe site-ul ambasadei ruse din Malaysia. Așa 
cum se întâmplă mereu, opiniile acesteia au ajuns peste tot prin mass-media 
internaţională. Anterior, niște afirmaţii asemănătoare fuseseră făcute și 
răspândite de Ministerul rus al Apărării. 


Eliot Higgins a decis să contacteze ambele instituţii. 


Acesta a scris e-mailuri către ministere și le-a solicitat să clarifice 
afirmaţiile făcute. Le-a enumerat acuzaţiile eronate și a spus că Bellingcat 
nu a creat niciodată informaţii false și nici nu a prezentat „scorneli” drept 
dovezi. Higgins i-a solicitat respectuos Guvernului Federaţiei Ruse să 
furnizeze, în sfârșit, dovezi care să demonstreze că informaţiile publicate de 
Bellingcat erau probe false (după cum le numise însuși guvernul respectiv). 


„M-am gândit că nu o să răspundă, însă am decis să le scriu asta oricum, 
așa, de distracţie.” 


Rusia a răspuns totuși. 


La 14 aprilie 2016, Ministerul rus al Afacerilor Externe a trimis un e-mail 
arogant. Încă o dată, punea la îndoială credibilitatea Bellingcat şi făcea 
referire la anumite „dubii” nespecificate, prezentate, chipurile, de mass- 
media din Occident. 


In e-mail scria astfel: „Poţi verifica chiar tu, dacă faci o căutare pe Google, 
pe «www», mai ales având în vedere că te consideri un profesionist într-ale 
căutărilor pe Internet”. Lipsea însă o semnătură la finalul mesajului. 


De asemenea, mesajul conţinea acuzaţii, cum că Bellingcat ar fi cooperat cu 
autorităţile ucrainene și îl dojenea pe Higgins: „Nu utilizezi niciodată în 
documentaţia ta informaţiile furnizate de alte părţi și tocmai de aceea ajungi 
să fii bănuit că ești părtinitor”. 


Persoana anonimă care trimisese e-mailul și care reprezenta Ministerul rus 
al Afacerilor Externe, nu furnizase niciun exemplu concret de „scorneli” de- 
ale Bellingcat. 


Din nou, Higgins a răspuns și a solicitat dovezi. În plus, acesta a sugerat că 
Ministerul de Externe prezintă afirmaţii neîntemeiate cu caracter calomnios, 
pe care nu le poate susține cu probe concrete. De asemenea, a răspuns și la 
acuzaţia de „părtinire”, amintindu-i persoanei care trimisese mesajul că 
Bellingcat analizase toate dovezile prezentate de Ministerul rus al Apărării, 
însă constatase că instituţia respectivă minţise în repetate rânduri. Higgins i- 
a cerut Ministerului rus să comenteze cu privire la această observaţie. 


La mai puţin de o săptămână după aceea, persoana a răspuns. De această 
dată, reprezenta Departamentul de Informare și Presă din cadrul 
Ministerului Afacerilor Externe al Federaţiei Ruse. Tonul mesajului era 
cunoscut, întrucât îi făcea morală lui Higgins astfel: „Mai degrabă ţi-ai 
canaliza insistența și ai depune eforturi pentru a-ţi îndeplini rolul de detectiv 
pe Internet, așa cum te-ai autointitulat”. 


Formulările alese de departamentul de presă seamănă suspect de mult cu 
cele utilizate de site-urile rusești de știri false Russian Insider, Sputnik și 
RT, în articolele acestora despre Higgins. 


Persoana care trimisese mesajul susținea, în mod eronat, că Ministerul 
Apărării furnizase deja exemple privind informaţiile falsificate de 
Bellingcat, aceasta în pofida faptului că, până în prezent, nu a făcut-o. 


De asemenea, e-mailul includea aceeași minciună prezentată iar și iar de 
președintele Putin încă din 2014: „Nimeni nu a furnizat dovezi efective care 
să ateste prezența Forţelor Armate Ruse în Ucraina. Acest lucru pur și 
simplu e imposibil, întrucât nu există trupe rusești acolo și nici n-au existat 
vreodată”. 


În cele din urmă, Departamentul de Presă din cadrul Ministerului rus de 
Externe enumera elemente despre care susținea că erau exemple ale 
„scornelilor” postate de Bellingcat. Potrivit acestora, toate fotografiile cu 
vehiculele care luaseră parte la transportul lansatorului de rachete BUK, 
cele cu lansatorul, o altă poză cu norul de fum lăsat în urmă de lansarea 
rachetei, analiza imaginilor prin satelit furnizate de Ministerul rus al 
Apărării, dar și fotografiile cu soldaţii ruși erau „false”. 


Voluntarii Bellingcat au analizat conţinutul din e-mail și l-au comparat cu 
articole postate anterior pe bloguri rusești. Aceștia au constatat că 
principalele acuzaţii din e-mailul primit din partea Ministerului rus de 
Externe fuseseră, de fapt, plagiate de pe vechi bloguri LiveJournal. Cel 
puţin patru dintre principalele afirmaţii fuseseră copiate direct de la un 
blogger de pe LiveJournal, care postase sub pseudonimul albert-lex. 


LiveJournal e o platformă populară de bloguri, despre care s-a demonstrat 
încă din 2014 că se numără printre cele mai populare platforme utilizate de 
trolii plătiţi de pe rețelele de socializare. 


Indiferent dacă albert-lex era sau nu un trol plătit sau doar o persoană 
oarecare ce posta online, cert e că Ministerul rus al Afacerilor Externe 
recursese la furtul de conţinut de la un blogger anonim și prezentase totul 
drept propriile cuvinte, în încercarea de a dovedi că cei de la Bellingcat 
scriu minciuni. 


Evident că nici acuzaţiile bloggerului și, prin urmare, nici cele vehiculate de 
Ministerul rus de Externe nu aveau niciun temei, și asta e ușor de 
demonstrat. 


ANTI-BELLINGCAT 


În iulie 2016, Bellingcat a postat un nou raport, în care erau puse laolaltă 
rezultatele investigaţiilor sale din primii doi ani și se realiza un calendar 
exact al misiunilor militare desfășurate de Rusia în estul Ucrainei. 
Voluntarii prezentau în detaliu acţiunile specifice întreprinse de o brigadă 
rusă, dar și rolurile fiecărui soldat în cadrul convoiului care a transportat 
BUK la graniţa Rusia-Ucraina. 


De asemenea, raportul prezenta și demonta dovezile măsluite de Kremlin, 
precum culoarele de zbor, datele radar și imaginile prin satelit, dar și 
declaraţiile publice date de politicienii de la nivel înalt de la Kremlin și de 
Ministerul rus al Afacerilor Externe. 


Încă o dată, raportul publicat de Bellingcat, care cuprindea 42 de pagini, a 
fost citat la scară largă de organizaţii profesioniste de știri din întreaga 
lume. Inevitabil, Bellingcat a devenit ţinta știrilor false din Rusia. 


Un site rus numit Segodnya (Astăzi), care se prezintă drept „site de 
cercetări cu caracter informativ-analitic”, a publicat un document de 43 de 
pagini intitulat Anti-Bellingcat. Segodnya publică periodic articole de 
propagandă ale Kremlinului în limba rusă. Uneori adaugă la conţinutul 
oferit pe site și articole scrise în mod profesionist despre subiecte punctuale, 
în încercarea de a-și spori credibilitatea. Potrivit spuselor lui Jukka 
Mallinen, expert finlandez în materie de mass-media rusească, dacă e să te 
iei după conţinutul care apare pe site, cel mai probabil, acesta e finanţat sau 
sprijinit de Kremlin. Colaboratorii și redactorii sunt foarte profesioniști, 
articolele sunt bine formulate, iar demagogia este relativ inteligentă, ceea ce 
nu e evident în ceea ce privește toate operațiunile pro-Kremlin de pe 
Internet. 


Pe site nu figurează numele persoanei care a elaborat publicaţia intitulată 
Anti-Bellingcat. În schimb, se declară că „vor fi dezvăluite opiniile și 
evaluările făcute de experți cu adevărat independenţi în materie de 
informaţii spaţiale și geospaţiale, de specialiști în materie de apărare 
aeriană, precum și de jurnaliști și utilizatori obișnuiți de pe Internet, cu toții 
având în comun dorinţa de a-i demasca pe falsificatorii Bellingcat”. 


„Raportul” merită cu adevărat laude pentru persistenţa de care dă dovadă. 
Însă cel mai bun termen care poate fi utilizat pentru a descrie conţinutul său 
e „bolnav”. Publicaţia nu doar că prezintă eronat constatările și dovezile 
găsite de Bellingcat, ci acuză de asemenea site-ul de falsificare. 
Documentul neagă veridicitatea (aproape a) tuturor dovezilor solide 
prezentate de Bellingcat și se încheie cu o promisiune sfidătoare că va 
demonta toate scomelile furnizate de experţii de doi bani de la Bellingcat și 
de alte grupuri false asemănătoare. 


Lipsa de profesionalism și caracterul suspect al publicaţiei n-au oprit mass- 
media controlată de statul rus să o citeze. Ambele ediţii internaționale ale 
RT și Sputnik au citat repede prima versiune, la fel au procedat și în cazul 
celei de-a doua, o publicaţie asemănătoare cu titlul Anti-Bellingcat, Partea a 
2-a, publicată câteva luni mai târziu. Chiar și-așa, deși au trecut câţiva ani, 


Anti-Bellingcat, Părţile 1 și 2 încă sunt utilizate în articolele RT care atacă 
Bellingcat, în pofida faptului că al lor conţinut a fost demontat și s-a 
demonstrat că e fals. 


În aceeași perioadă, Eliot Higgins a mai observat un fenomen interesant. 
Aproximativ 30 de articole scrise în rusă au fost distribuite în mediul online 
în decursul a 30 de ore. Unele fuseseră publicate drept postări pe blogul 
LiveJournal, altele fuseseră publicate de mass-media rusească 
convențională. Însă fiecare reda cam aceleaşi elemente. 


„Erau rahaturile vehiculate în mod obişnuit. De exemplu, Spiegel Online a 
trebuit să se scuze, întrucât apelase la un expert criminalist din cadrul 
Bellingcat”, spune Higgins. 


Voluntarii au investigat valul bizar de postări și au ajuns la concluzia că, 
probabil, cineva trimisese o foaie informativă despre Eliot Higgins unui site 
cu caracter foarte specializat. Apoi, jurnaliştii și bloggerii publicaseră 
articole bazate pe comunicatul respectiv. Unii redactori adăugaseră 
elemente grafice sau de context însă, în esență, majoritatea celor 30 de 
articole erau pur și simplu același comunicat, dar reformulat. 


O cercetare mai amănunţită a relevat faptul că reţeaua de site-uri și 
bloggeri, care publicase comunicatul, avea legături cu Agenţia de Cercetare 
pe Internet, infama fabrică de troli din Rusia. 


„Nimeni nu-i băgase în seamă pe unii dintre bloggerii LiveJournal. Insă 
acum ne dăduserăm seama că făceau parte din rețeaua fabricii de troli. Prin 
urmare, tot ceea ce au reușit să facă a fost să ne furnizeze noi informaţii.” 


Potrivit spuselor lui Higgins, operaţiunile desfășurate de fabrica de troli 
împotriva sa nu funcţionează. Această operaţiune nu a fost eficientă, 
întrucât articolele erau în limba rusă, astfel că publicul-ţintă era unul limitat. 
Higgins primește tot felul de materiale excentrice „de la o grămadă de 
nebuni și persoane dezaxate”, astfel că cele 30 de articole scrise de troli nu 
l-au impresionat. 


„Dacă există comentarii proruse pe forumurile din mediul online, oricum 
toată lumea consideră că e vorba de troli ruși. Prin urmare, tot ceea ce au 


reușit trolii pro-Rusia să facă a fost să convingă pe toată lumea că oricine 
este pro-Rusia e un trol rus plătit, așa că e o campanie «genială», n-am ce 
zice. E complet neproductiv ce fac ei”, spune Higgins. În septembrie 2016, 
echipa comună de anchetă condusă de autorităţile din "Ţările de Jos a ţinut o 
conferință de presă la nivel internațional. De regulă, rezultatele anchetelor 
penale sunt făcute publice numai în cadrul unei instanţe, însă, din cauza 
impactului internaţional profund al cauzei, echipa comună de anchetă a 
decis să pună la dispoziţie rezultatele preliminare ale anchetei penale de 
anvergură. 


In decursul a doi ani, echipa examinase mii de rămășițe ale aeronavei, 
testase 20 de sisteme de armament, înregistrase și analizase cinci milioane 
de site-uri și documentase jumătate de milion de materiale video și foto. 


Fuseseră audiaţi peste 200 de martori, fuseseră ascultate circa 150 000 de 
apeluri telefonice interceptate și se prelucraseră 3 500 de conversații 
interceptate. Totul a fost documentat în 6 000 de rapoarte oficiale. 
Anchetatorii trimiseseră 60 de cereri de asistenţă juridică adresate unui 
număr de peste 20 de ţări și au primit asistenţa respectivă de la majoritatea 
statelor respective. Echipa detonase chiar și un focos și efectuase un test 
complet cu rachetă într-un mediu de testare. 


Rezultatele preliminare ale echipei au confirmat constatările anterioare 
formulate de cei de la Bellingcat. 


În aceeași zi, filiala Russia Today din Regatul Unit a atacat din nou. Eliot 
Higgins era numit pseudo-blogger, iar insultele erau amestecate cu un colaj 
de clipuri video dramatice editate. Unele fuseseră decupate din prezentări 
susținute de Higgins, altele erau preluate din filmele cu Rambo. 


Încă o dată, RT promova aceleași reprezentări degradante în ceea ce îl 
privește pe Higgins pe care le vehicula de ani de zile. Eliot Higgins era „un 
fost lucrător administrativ care fusese concediat și care se făcuse cunoscut 
prin faptul că analizase armele utilizate în conflictul armat din Siria, în 
contextul în care acesta nu are experiență sau formare în materie de 
armament, n-a fost niciodată în Siria și nu vorbește o iotă de arabă”. 


De asemenea, se făcea trimitere la publicaţia intitulată Anti-Bellingcat și era 
citat un blogger, fără a se menționa faptul că respectiva persoană era, de 
fapt, reprezentantul în materie de relaţii publice al unei organizaţii 
specializate fondate de Putin și angajat al Almaz-Antei, fabricantul rus de 
rachete BUK (care, încă din ziua de după accidentul aviatic, furnizase doar 
dovezi false). 


Materialul video difuzat de RT este un exemplu clasic de propagandă 
menită să îl discrediteze pe Higgins. Posturile obișnuite de știri din 
Occident nu difuzează astfel de conţinut, întrucât jumalismul este, prin 
însăși definiția sa, bazat pe fapte, relevant, de actualitate și independent. 


Materialul RT nu menţiona faptul că Higgins este un expert recunoscut la 
nivel internațional și nici că acesta sprijină organizaţii internaţionale care 
luptă pentru drepturile omului. De asemenea, RI nu menţionase în mod 
intenționat nici faptul că Higgins avea relații de cooperare cu numeroase 
universități, precum King's College din Londra, dar și cu multe organizații, 
și nici toate descoperirile bazate pe fapte formulate de Bellingcat. 


Cei de la RT editaseră clipul cu grijă, astfel încât să îl facă pe Higgins să 
inspire cât mai multă prostie și neîncredere. 


„Foarte multe aspecte din filmuleţ sunt eronate și sunt știri false. N-ai cum 
să nu te uiţi fără să-ţi dai seama că e editat foarte prost și că e părtinitor. 
Faptul că apelează la un citat vechi care nu are de-a face cu momentul 
actual, cu ceea ce se petrece acum, este o modalitate de a mă ataca. Pentru 
RT nu contează dacă apar și 100 de experţi care să îţi susțină spusele: RT va 
apela exact la acea persoană care te contrazice”, mai spune Higgins. 


Acesta a decis, încă o dată, să depună o plângere cu privire la RI la 
organismul de reglementare în materie de radiodifuziune, OfCom. Higgins 
considera că întreaga chestiune era atât de clară, încât urma să i se dea 
câștig de cauză, iar postul RT urma să fie obligat măcar să prezinte niște 
scuze. 


În Regatul Unit, OfCom este organismul care le acordă licenţă tuturor 
serviciilor comerciale de televiziune și radio și care publică Codul Naţional 
al Audiovizualului, adică normele etice aplicabile tuturor organelor de 


radiodifuziune. În cazul în care organele respective nu respectă condiţiile 
stabilite pentru acordarea licenţei, acestea pot pierde dreptul la 
radiodifuziune. 


Potrivit codului audiovizualului stabilit de  OfCom, organele de 
radiodifuziune licenţiate ar trebui să evite tratarea nedreaptă și inechitabilă 
a persoanelor sau a organizaţiilor în cadrul programelor difuzate. În cazul în 
care un program de televiziune susţine fără temei că o anumită persoană (al 
cărei nume este menţionat) a săvârșit o faptă reprobabilă sau se face 
vinovată de incompetenţă, sau dacă se vehiculează alte acuzaţii, programul 
ar trebui să îi pună la dispoziție persoanei în cauză ocazia adecvată și 
oportună de a comenta și de a-și expune propriul punct de vedere. 


Reportajele realizate de RT despre Higgins erau departe de a fi corecte și 
echitabile. Mai mult, acestuia nu i s-a dat șansa de a-și expune propriile 
puncte de vedere. 


Higgins a sperat că, de această dată, plângerea sa urma să aibă succes și 
aștepta hotărârea OfCom. 


„TE AŞTEPT ÎNARMAT” 


Uneori, campaniile rusești de informații false generează motive de 
îngrijorare în materie de securitate, în ceea ce îi privește pe cei vizaţi. Eliot 
Higgins primește multe reacții însă, deocamdată, nu a primit ameninţări pe 
care el însuși să le considere drept periculoase. 


Cu toate acestea, în două cazuri, au intervenit persoane specializate în 
materie de securitate. De pildă, în 2016, Higgins a participat la conferinţa 
de presă susținută de echipa comună de anchetă în Olanda și a ţinut o 
prelegere la o universitate locală. 


Inainte de prelegerea respectivă, un utilizator de pe Twitter i-a trimis mesaj 
și i-a spus că vine înarmat să-l vadă. Higgins l-a blocat. 


Insă, când a ajuns la universitate, a aflat că veniseră doi polițiști să îl 
păzească în timp ce susținea cuvântarea. Poliţia îi urmărise contul de 
Twitter și se sesizase din cauza amenințării. 


Lui Higgins i s-a părut liniștitor faptul că nu mai trebuia să își bată capul 
din cauza amenințării. 


Unii organizatori de conferinţe preferă să își ia toate măsurile de protecţie. 
Alţii îi angajează gărzi de corp înarmate. Așa s-a și întâmplat în Letonia, la 
granița cu Rusia, unde nivelul de conștientizare în ceea ce privește 
amenințările care provin din Rusia este mai sporit față de multe alte state. 


„Anumite guverne acordă o atenţie crescută securităţii și, pe baza analizelor 
făcute, au decis că avem nevoie de mai mult decât o cameră de hotel: avem 
nevoie de protecţie. Astfel că, ori de câte ori mergem la un restaurant, 
gărzile de corp se așază la alte mese și urmăresc sala din diverse unghiuri. 
Apoi, personalul de acolo se uită la ei, se uită la noi și se întreabă cine 
suntem de beneficiem de un astfel de tratament. E bine, e ca și cum ai avea 
la dispoziţie un serviciu de taximetrie înarmat.” 


În alte cazuri, Higgins a trebuit să apeleze la poliţie. Folosind numele lui 
Higgins, un activist de pe Twitter crease o serie de site-uri și publicase 
materiale prin care îl hărțuia pe acesta, cum ar fi filmuleţe degradante și 
presupusa adresă de domiciliu a lui Higgins. 


„Există o anumită limită când te atacă, tu le spui să se ducă naibii și te 
astepţi să se ia lumea de tine în mediul online, dar asta e viaţa. Însă atunci 
când lumea începe să îți posteze pe Internet adresa și poze cu locuinţa ta, 
asta trece dincolo de orice limită.” 


Higgins a contactat serverele care găzduiau site-urile și le-a închis. Cu toate 
acestea, hărțuitorul a găsit noi gazde web și a deschis alte site-uri, așa că 
Higgins s-a dus la poliţie și i-a anunţat pe cei care îl urmăreau pe reţelele 
sociale că persoana respectivă era anchetată. 


În curând, hărțuitorul a dispărut. Tot atunci au dispărut și alte conturi 
agresive ale unor troli de pe Twitter. Higgins a ajutat autoritățile să 
ancheteze cazul. 


„Chestia e că poliția nu are habar. M-au întrebat pe mine cum să desfășoare 
ancheta și le-am dat o grămadă de informaţii. Persoana respectivă fusese 
neatentă, iar site-ul lui era executat defectuos, așa că îi puteai vedea adresa 
IP. Şase luni mai târziu, poliția m-a întrebat dacă am mai auzit ceva de el. 
Le-am zis că nu și au zis bine, atunci, cazul a fost soluționat. Mi-am zis în 
sinea mea: ce mama naibii?” 


Higgins crede că ar trebui să fii extrem de prost ca să faci ceva să îl 
ameninţi: are legături foarte strânse cu jurnaliști și cu organele legii, care îi 
urmăresc îndeaproape demersurile. 


„Dacă cineva începe să mă agaseze mai tare, nu doar jurnaliștii își îndreaptă 
atenţia asupra chestiunii, ci și factorii de decizie politică, persoanele din 
cadrul guvernului și serviciile de spionaj ale armatei. Serviciile de 
informaţii din cadrul armatei și al guvernului sunt foarte interesate de ceea 
ce fac eu, chiar dacă nu o spun direct. Cei care au legături cu persoane sus- 
puse îmi spun că sunt fani și că le place mult Bellingcat. Sunt foarte 
interesaţi ori de câte ori mă atacă lumea.” 


Întrucât Higgins e ţinta defăimărilor de atâta timp, știe că, în cele din urmă, 
începe să nu-ți mai pese de ce se spune. Pentru Higgins, asta s-a întâmplat 
atunci când echipa comună de anchetă a confirmat faptul că zborul MH17 
fusese doborât de un lansator de rachete rus. 


„Era exact ceea ce spuseserăm noi de la bun început. Deodată, toate teoriile 
începuseră să sune cam așa: „Cui îi pasă de asta?” — erau niște porcării. 
Chiar și în rândul mass-mediei apăruseră semne de îndoială și lumea se 
întreba dacă nu cumva cei de la Bellingcat avuseseră dreptate. Însă tonul s-a 
schimbat în „o, da, au dreptate în ceea ce privește întreaga chestiune”. 


STATUL PARALEL 


În februarie 2017, o campanie interesantă de propagandă rusească, ce 
răspândea site-uri cu știri false, s-a alăturat demersurilor de defăimare a lui 
Higgins, cu tot felul de mizerii conspiraţioniste. Intitulat SouthFront 
(Frontul de Sud), site-ul de propagandă pro-Kremlin produce articole și 


clipuri video multilingve despre acţiunile desfășurate de armata rusă în 
Siria. Chipurile, materialele reprezintă „jumalism participativ externalizat 
către public”, însă o parte din detaliile furnizate sunt atât de specifice, încât 
nu pot proveni din altă parte decât de la soldaţii Federaţiei Ruse. În articolul 
meu din 2016 despre războiul cibernetic mi-am făcut cunoscută părerea 
conform căreia site-ul se aseamănă suspect de mult cu o operaţiune 
informaţională a serviciilor de spionaj ale armatei ruse, iar ulterior am 
devenit și eu ţinta SouthFront. 


Îngrijorat cu privire la războiul informaţional dus de Rusia, un cetăţean 
activist anonim mi-a spus că s-a infiltrat în calitate de producător de 
conținut pentru SouthFront. Acesta furnizase articole profesioniste și bazate 
pe fapte în vederea publicării, însă în zadar. Înainte de a le publica, 
redactorii i-au editat textele pentru a mulţumi conducerea de la Kremlin și 
au șters faptele la întâmplare. 


SouthFront a publicat „un articol de opinie” anonim, în care acuza 
Bellingcat că ar fi făcut o treabă de mântuială și că ar fi răspândit 
informaţii false. Articolul cataloga Bellingcat drept „unealta unui război 
hibrid împotriva Rusiei” și o manifestare a „statului paralel care are în 
slujbă servicii de informaţii cu atâtea capete câte are hidra”. 


Higgins nu a fost surprins că a ajuns pe site. 


Pe Eliot Higgins l-au fascinat mereu teoriile conspirației, astfel că l-a 
interesat teoria cu statul paralel, în care era vehiculat numele său. 


Potrivit teoriei debitate de trolii ruși, statul paralel, și anume un guvern 
secret care operează din umbră, având posibile legături cu întreg complexul 
militaro-industrial, guvernează în afara instituţiilor democrate din SUA. 


Potrivit unui sondaj din 2018, unii americani credeau că, cel mai probabil, 
există un stat paralel în SUA, însă politologii americani neagă existența 
unei astfel de structuri. 


În timpul alegerilor prezidenţiale din SUA, teoria cu statul paralel a câştigat 
teren, mai exact în rândul celor care îl sprijineau pe Donald Trump, însă 
conceptul a dobândit și mai multă notorietate după învestirea acestuia, 


întrucât a fost promovat de Steve Bannon, fostul strateg-șef al lui Trump, pe 
Breitbart News, site-ul său de știri false, și chiar și de însuși președintele 
american. 


Unul dintre cei mai activi susținători ai teoriei cu statul paralel a fost Alex 
Jones, gazda americană a emisiunii și canalului YouTube Infowars. Jones a 
promovat teoria și pe contul său de Twitter. Postările sale pe Twitter și 
emisiunile pe care acesta le realizează pe Youlube sunt populare în 
străinătate și îi instigă pe activiștii europeni care distribuie propagandă: 
adesea, conținutul din emisiunile lui Jones este tradus și circulă și în alte 
limbi, pentru a influenţa publicul de la nivel internațional. Cu toate acestea, 
autorităţile judiciare au încercat să pună capăt bufoneriilor sale, inclusiv 
prin hotărâri judecătorești, pentru calomnie și instigare. 


SouthFront i-a catalogat pe Higgins și Bellingcat drept membri ai statului 
paralel. E o acuzaţie gravă, mai ales având în vedere faptul că a fost 
publicată de site-ul anonim pro-Kremlin care, la rându-i, deși nu dezvăluie 
numele administratorilor săi, tot se prezintă drept un site profesionist. 


Higgins spune că teoria e incredibilă. 


„Pentru că l-am criticat mult pe Trump, iar Infowars a promovat teoria cu 
statul paralel, unii mă amestecă pe mine cu statul paralel și au ajuns să 
creadă că fac parte din statul paralel care îl atacă pe Trump. Oamenii depun 
mult efort ca să se gândească la teoriile vehiculate și să le pună cap la cap, 
iar faptul că le consideră adevărate face ca toată treaba să mi se pară și mai 
amuzantă.” 


În același timp cu articolul publicat de SouthFront despre legăturile lui 
Higgins cu statul paralel american, Ministerul rus al Afacerilor Externe a 
lansat o nouă operaţiune internaţională: un site oficial pe care spune că 
publică „știri false” răspândite în întreaga lume. 


Potrivit ministerului, site-ul a fost lansat drept reacţie la unitatea grupului 
operativ EastStratCom Task Force creat la nivelul Uniunii Europene și care 
are drept obiectiv demascarea propagandei rusești care operează în UE. 


Însă specialitatea site-ului rus este de a califica articole jurnalistice 
profesioniste drept știri false, de pildă cele scrise de jurnaliștii cotidianului 
britanic The Guardian. Asta în condiţiile în care articolele false scrise de cei 
de la SouthFront, MV-lehti ori RT nu ajung niciodată pe site-ul Ministerului 
rus. 


Contul de Twitter al ambasadei ruse din Regatul Unit l-a notificat pe 
Higgins pentru a-l informa cu privire la noul site rus de știri false. Higgins a 
luat postarea ca pe un mesaj oficial din partea Rusiei: îl luaseră în vizor. 


„M-au copiat în postare, ceea ce mi s-a părut foarte comic. Şi era o 
porcărie.” 


O lună mai târziu, în martie 2017, Rusia şi-a dezvăluit iar obsesia față de 
Bellingcat. SUA bombardase o moschee din Siria, iar în urma atacului 
muriseră zeci de civili. Ministerul rus al Apărării a emis un comunicat în 
care susținea că „fără urmă de îndoială, cei de la Bellingcat vor pune atacul 
pe seama noastră”. De fapt, Bellingcat deja investigase incidentul și 
atribuise vina Statelor Unite. 


„Ministerul rus al Apărării chiar crede că facem parte dintr-o operaţiune 
desfășurată de serviciile americane de informaţii împotriva lor. Prin urmare, 
faptul că noi învinuiam America pentru că uciseseră numeroși civili i-a dat 
complet peste cap.” 


Oricum ar fi, Higgins avea treburi mai importante decât să stea să citească 
minciunile scrise de Rusia despre el. Acesta a ajutat Google să elaboreze și 
să dezvolte o aplicație web și o extensie pentru navigatorul Chrome în 
vederea sortării, cartografierii și etichetării materialelor video de pe 
YouTube, precum și a sprijinirii anchetatorilor în demersurile acestora de 
analiză prin intermediul publicului a filmulețelor realizate în zone de 
conflict. Higgins a instruit funcţionari din cadrul poliţiei și a ajutat 
autorităţile ucrainene să soluţioneze o crimă pe baza materialelor postate pe 
rețelele de socializare. 


Bellingcat a continuat să furnizeze fapte exacte. Platforma a relatat despre 
legăturile dintre serviciile de informaţii ale armatei ruse (GRU) și 
prăbușirea aeronavei din Malaysia, despre rolul ofiţerilor ruși în atacul cu 


artilerie din 2015 asupra orașului ucrainean Mariupol, precum și despre 
laboratoarele ruse de arme chimice din Siria. De asemenea, comunitatea 
Bellingcat a investigat și multe alte conflicte la care nu ia parte Rusia. 


Bellingcat a început să publice în limbile arabă, franceză și spaniolă. 
Aceștia au început să organizeze ateliere în Europa și în SUA, în cadrul 
cărora predau metodele utilizate. 


În ianuarie 2018, OfCom, organismul britanic de reglementare în materie de 
radiodifuziune a ajuns la o concluzie cu privire la plângerea depusă de 
Higgins împotriva RT. Avocaţii RT elaboraseră un răspuns detaliat și lung la 
plângerea lui Higgins, susținând că cele relatate de RT despre Higgins 
fuseseră justificate. 


Ca o surpriză pentru mulţi experţi, în pofida isonului pe care îl ţineau 
avocaţii RT, OfCom a hotărât, din nou, că cele relatate de RI fuseseră 
„corecte și echitabile”. 


Pentru Higgins, rezultatul venit din partea organismului de reglementare a 
fost dezamăgitor, mai ales dat fiind faptul că trebuise să aștepte atât de mult 
decizia. Cu toate acestea, plângerea a avut totuși unele consecinţe pozitive. 


„Am observat faptul că RT mă contacta mai frecvent și îmi solicita punctul 
de vedere referitor la diverse afirmaţii despre activitatea mea profesională. 
Plângerea pare să îi fi descurajat să mai scrie despre mine. Prin urmare, 
măcar plângerea făcută de mine a avut un oarecare impact.” 


Însă curând, OfCom a fost nevoit să ia în serios postul RT. La începutul lui 
2018, agenţii din cadrul serviciilor de informaţii ale armatei ruse l-au otrăvit 
pe Serghei Skripal, fostul ofițer din cadrul acelorași servicii, și pe fiica sa, 
în Marea Britanie, la Salisbury. Totuși, RI a „relatat” despre întreaga 
chestiune într-o asemenea manieră, încât OfCom a deschis mai multe 
anchete cu privire la părtinirea clară de care au dat dovadă știrile și 
programele privind subiecte de actualitate difuzate de RI, pentru a 
identifica eventuale încălcări ale Codului naţional al audiovizualului din 
Regatul Unit. 


În mai 2018, președintele Vladimir Putin a continuat să complice treaba în 
ceea ce privește vinovaţii responsabili de doborârea zborului MH17. 
Platforma lui Putin a fost un eveniment anual de afaceri, la care au 
participat politicieni importanţi, președinți și directori ai companiilor 
globale: Forumul Economic Internaţional de la Sankt Petersburg. 


Forumul marcant reprezintă cadrul ideal pentru a pune în practică 
operațiuni informaţionale cu potenţial de mare succes. 


Putin se afla pe scenă și discuta cu președintele francez Emmanuel Macron 
și cu alţi lideri politici de la nivel înalt. În ziua precedentă, echipa comună 
de anchetă prezentase informaţii de ultimă oră cu privire la progresele 
înregistrate și lăudase investigațiile realizate de cei din cadrul Bellingcat. 


Atunci, Putin i-a atacat pe investigatorii internaţionali. 


„Dacă nu se realizează o anchetă cuprinzătoare, ne va fi foarte greu să 
acceptăm concluziile formulate de comisia care își desfășoară activitatea 
fără a ne implica și pe noi”, a afirmat acesta. 


Aparent, Putin considera că echipa internaţională de anchetă ar fi putut 
primi aprobare doar dacă ar fi cuprins și participanţi din rândul autorităţilor 
ruse, preferabil din cadrul Ministerului Apărării și al aceluiași departament 
care realizase imaginile prin satelit trucate, care prezentau un avion de luptă 
ucrainean, inserat prin Photoshop, cum doboară avionul malaysian. 


John Micklethwait, moderatorul mesei rotunde la nivel înalt și redactorul- 
șef al agenţiei de știri Bloomberg, l-a întrebat pe Putin: „Vreţi să spuneţi că 
nu a fost vorba de o rachetă lansată de armata rusă?” 


Putin a răspuns: „Desigur că nu. Sub nicio formă.” 


O lună mai târziu, în iunie 2018, Dimitri Polianski, ambasadorul Rusiei în 
cadrul ONU, a continuat cu acuzaţiile familiare. Acesta a susținut pe 
Twitter că Bellingcat utiliza „falsuri”. Când Bellingcat a solicitat din nou 
dovezi în sprijinul afirmațiilor făcute pe Twitter, Polianski a postat o 
fotografie cu lansatorul BUK utilizată în documentaţia Bellingcat și a 
afirmat că, contrar faptelor, „direcţia parasolarului unui autovehicul nu 


poate fi de partea cealaltă față de direcţia parasolarului unui alt 
autovehicul”. 


„Contravine legilor fizicii. Această fotografie este FALSĂ. Minţiţi chiar și 
cu privire la astfel de detalii minore. Cum poate cineva să aibă încredere în 
voi?”, a scris ambasadorul. 


Aric Toler, investigatorul Bellingcat, a răspuns și i-a demonstrat că se 
înșela. 


Cu toate acestea, ambasadorul nu a putut să renunţe pur și simplu. 


La 17 iulie 2018, la patru ani de la doborârea zborului MH17, Polianski a 
scris o scrisoare către Consiliul de Securitate al ONU, prin care solicita o 
anchetă internaţională cuprinzătoare și obiectivă, aceasta în pofida faptului 
că o astfel de anchetă era în curs de derulare de patru ani. 


Acesta i-a numit pe cei de la Bellingcat „pseudo-investigatori renumiţi 
pentru faptul că debitează știri false”. 


Următoarea lună, ambasadorul și-a continuat tentativele de perturbare a 
situației. Ziarul american Washington Post a publicat un articol profesionist 
despre activitatea desfășurată de Bellingcat și despre hărţuirea din partea 
Rusiei. În articol se menţionau și demersurile întreprinse de ambasadorul 
Polianski împotriva comunităţii. 


Răzbunarea lui Polianski nu a întârziat să apară. Acesta a scris o scrisoare 
către redactorul-șef de la Washington Post, pe care a publicat-o și pe site-ul 
misiunii Rusiei în cadrul ONU. În scrisoarea respectivă, ambasadorul se 
declara „foarte dezamăgit” de cele publicate de The Post și care, potrivit 
spuselor sale, „nu îndeplinesc standardele unui text jurnalistic nepărtinitor”. 
În plus, acesta victimiza Rusia și susţinea că guvernul său sprijinise în mod 
sistematic încercările de identificare a celor care se făceau vinovaţi. De 
asemenea, Polianski profita de ocazie pentru a ridiculiza atât Bellingcat, cât 
și pe anchetatorii neerlandezi. 


Tot atunci, a fost dezvăluit faptul că WikiLeaks, care orchestra campania 
împotriva lui Hillary Clinton, candidata democrată la alegerile 


prezidenţiale, prin publicarea unor e-mailuri obţinute ilegal de hackerii ruși, 
îi urmărea de asemenea pe cei de la Bellingcat. 


Conform grupurilor de discuţie interne de pe WikiLeaks, persoana care 
folosea numele de utilizator wikileaks (probabil însuși Julian Assange) 
susținea că finanțarea WikiLeaks provenea parțial de la Ministerul britanic 
al Apărării. Aceeași afirmaţie falsă și nedovedită a fost răspândită rapid, 
fiind prezentată drept fapt concret, de RI și Sputnik, după care a fost 
distribuită mai departe în mod necontrolat. Conform celor mai dubioase 
site-uri, platforma Bellingcat era finanțată de serviciile britanice de 
informaţii externe, precum și de mine și de cercetătorul suedez Martin 
Kragh. 


În decembrie 2018, organismul britanic de reglementare OfCom a publicat 
rezultatele referitoare la materialele difuzate de RT despre cazul Skripal. 


După ce a analizat zece prezentări, precum și toate probele și răspunsurile, 
OfCom a concluzionat că șapte programe difuzate de RI încălcaseră 
regulamentul privind caracterul imparţial. În plus, OfCom a adoptat o 
poziţie fermă și a declarat că încălcările respective sunt grave, anunțând că 
RI va suferi consecințe de ordin juridic. De asemenea, organismul de 
reglementare a solicitat clarificări suplimentare din partea RI. 


„PORCĂRII” 


În pofida campaniilor de denigrare, Eliot Higgins și Bellingcat și-au 
continuat activitatea, descoperind fapte pe care Kremlinul e disperat să le 
ascundă lumii. La începutul lui 2019, Comisiile de afaceri externe ale celor 
trei state baltice (Estonia, Letonia și Lituania) au nominalizat Bellingcat la 
distinsul premiu Pulitzer pentru jurnalism. 


Se pare că reprezentanţii Rusiei nu au putut provoca impactul negativ la 
care speraseră, prin intermediul măsurilor luate împotriva Bellingcat. 


„Păi, RI poate difuza un filmuleţ care să mă pună într-o lumină proastă. 
Insă, după mine, dacă urmărești Russia Today, ești complet pierdut. 


Materialele lor video elaborate nu determină pe nimeni care are influenţă în 
vreun raport cu mine să își schimbe serios părerea. Persoanelor pe care le 
întâlnesc nu le pasă câtuși de puţin de chestiile difuzate de RT sau nici 
măcar n-au auzit de acest post. lar dacă le e cunoscut, oricum sunt de partea 


» 


mea. 


Higgins a luat fiecare atac din partea Kremlinului drept o confirmare că cele 
descoperite de Bellingcat sunt cu adevărat informații fiabile. În plus, e greu 
pentru Rusia să submineze Bellingcat în mod credibil, întrucât comunitatea 
utilizează doar informații accesibile publicului şi care provin din surse 
sigure. 


Uneori, lumea îl întreabă pe Higgins de ce scrie „atât de mult” despre 
Rusia. Motivul: Kremlinul continuă să mintă. 


„Dacă n-ar minţi, n-am avea despre ce să scriem. Există ideea că Rusia e un 
maestru al propagandei, însă nu e așa. Conducerea statului minte și nu sunt 
organe de presă în Occident care să analizeze totul cu un ochi critic. Mass- 
media ar fi trebuit să facă asta de ani de zile, însă mulţi jurnaliști spun: «E 
atât de complicat, nu prea putem analiza treaba asta; astfel, adevărul e 
undeva la mijloc, deci iată cele două fațete ale chestiunii». Cele două fațete 
funcţionează doar dacă ambele sunt oneste.” 


În loc să fie distras de ceea ce el însuși numește „porcării din Rusia”, 
Higgins preferă să se concentreze pe munca pe care o desfășoară în 
colaborare cu cei de la Curtea Penală Internaţională (ICC) în domeniul 
justiţiei și al responsabilităţii. Utilizarea probelor obţinute de pe reţelele de 
socializare în instanță reprezintă o chestiune complexă și nu există 
standarde internaționale în această privință. Higgins vrea să ajute la 
elaborarea unor astfel de standarde, astfel încât criminalii de război și alți 
infractori să poată fi trași la răspundere. 


Acesta continuă să înveţe autoritățile, grupurile cetățenești și alte organizații 
cum să utilizeze investigaţiile de pe reţelele sociale într-un mod organizat 
pentru a contribui la demersuri reale de urmărire penală. 


Persoanele nou-intrate în acest domeniu pot fi îngrijorate că ar putea deveni 
țintele unor campanii de denigrare organizate de Rusia. In calitate de 


superstar al investigaţiilor din surse deschise și de sursă de inspiraţie pentru 
mulți, ce sfaturi le dă Higgins celor interesaţi să investigheze Rusia? 


„Fă-o. Doar să fii conștient de faptul că, dacă ajungi să fii prea cunoscut și 
popular, vor încerca să îți submineze și să îţi atace activitatea profesională. 
Prin urmare, dacă ai schelete în dulap, de exemplu dacă ai ucis pe cineva 
sau dacă ai fost traficant de droguri, probabil e mai bine să nu te implici.” 


Eliot Higgins promite că va ajuta pe oricine care devine ţinta unor 
operaţiuni serioase sponsorizate de stat. 


„Propagandiștii îl văd ca pe un război informaţional. Eu nu vreau să fac 
vreodată parte dintr-un război de propagandă, însă dacă ei vor să devin 
parte din război, atunci să fiu al naibii dacă nu o să lupt.” 


Acesta a pus în balanţă posibilitatea de a da în judecată părţile care au 
elaborat materiale defăimătoare despre el și și-au făcut reclamă pe baza 
muncii sale. De exemplu, printre părțile în cauză se numără și Ministerul 
rus al Apărării, Ministerul rus al Afacerilor Externe și, posibil, Misiunea 
Rusiei din cadrul ONU. 


Câţiva avocaţi dornici i-au spus deja că și-ar dori să îl ajute. Ba chiar unii 
dintre aceștia au promis că îi vor oferi sprijin juridic pro bono în cadrul 
proceselor din instanţă — tot împotriva rușilor. 


PUNEREA SUB ACUZARE 


În iunie 2019, investigatorii internaţionali au ţinut o conferință de presă. 
Aceștia au declarat că patru persoane vor fi puse sub acuzare pentru că au 
luat parte la doborârea unui avion de pasageri în estul Ucrainei. Este vorba 
despre Igor Girkin, cunoscut de asemenea drept Igor Strelkov, Serghei 
Dubinski, Oleg Pulatov și Leonid Kharchenko. Girkin, Dubinski și Pulatov 
sunt ruși, iar Kharchenko e ucrainean. Girkin e un fost ofițer FSB care, la 
momentul doborârii avionului, avea funcţia de Secretar al apărării în cadrul 
Republicii Populare Doneţk. Dubinski era ofițer în cadrul GRU, serviciile 
de informații ale armatei ruse. 


Anchetatorii au confirmat informaţiile descoperite anterior de Bellingcat 
despre persoanele care primeau ordine din Rusia. Potrivit anchetatorilor în 
materie penală, exista o ierarhie de comandă militară directă între Rusia și 
separatiștii ucraineni. 


Persoanele puse sub acuzare erau responsabile de transportarea sistemului 
de lansare de rachete din Rusia în Ucraina. Același lansator sovietic, căruia 
îi lipsea o rachetă, era cel descoperit de Eliot Higgins încă din noaptea 
accidentului aviatic. 


Cei patru sunt puși sub acuzare pentru uciderea a 298 de persoane. Primul 
proces va avea loc în Ţările de Jos, în martie 2020. 


Rusia nu a contribuit la anchetă, iar anchetatorii i-au solicitat încă o dată 
ajutorul. Ancheta penală oficială este încă în curs de desfășurare. 


CAPITOLUL 15 


Procesul 


De-a lungul anilor, am încercat să avertizez atât publicul larg, cât și giganţii 
reţelelor de socializare, cu privire la pericolele reprezentate de operaţiunile 
și campaniile de știri false desfășurate de trolii ruși. Încă dinaintea 
alegerilor prezidenţiale americane scrisesem un raport în engleză, adresat 
Martens Centre (o organizație specializată cu sediul la Bruxelles), în care 
descriam fenomenul și modul în care Kremlinul utilizează rețelele sociale, 
adică trolare, drept o amenințare la adresa siguranței naţionale, care ar 
trebui combătută printr-o legislaţie mai strictă, de pildă. Rusia a continuat 
să își extindă arsenalul de metode de influență nelegitime, a limitat 
libertatea de exprimare și a radicalizat oamenii aflaţi dincolo de hotarele 
sale. 


Cei mai importanţi facilitatori ai operaţiunilor rusești au fost chiar 
companiile-gigant din Occident, și anume Facebook, Twitter, Youlube și 
Google, care fie au urmat cu nepăsare legile din țările în care operau, fie nu 
le-au respectat deloc, punându-și platformele la dispoziţia celor care le-au 
utilizat pentru a spăla oamenii pe creier în mod profesionist. 


Am încercat să încurajez aceste companii să adopte o atitudine mai fermă în 
ceea ce îi privește pe actorii ostili care le exploatau serviciile, precum și să 
îi determin pe legiuitori să reglementeze companiile respective. Ba chiar i- 
am avertizat în prealabil de atacurile împotriva alegerilor prezidenţiale din 
SUA. Din nou, raportul meu a fost lăudat la scară largă și a fost citat în 
peste 100 de rapoarte internaționale de cercetare. 


Problema fusese recunoscută la nivelul conducerii politice a Europei. 
Ulterior, în vara lui 2016, Comisia Europeană a anunţat că se așteaptă ca 
toate companiile de socializare să elimine discursurile motivate de ură de pe 
platformele lor, în termen de 24 de ore de la publicarea unor astfel de 
postări. Comisia a urmărit apoi situaţia și, un an mai târziu, a raportat o 


evoluție minoră. Insă oricine care are acces la Facebook, Twitter și 
YouTube poate observa cu ușurință faptul că recomandarea Comisiei încă 
nu este respectată. 


În mai 2016, relatasem despre tentativa trolilor ruși de a se amesteca în 
demersul democrat, de alegere a liderului singurei superputeri mondiale. În 
luna noiembrie a aceluiași an, Donald 'Trump, opţiunea trolilor, a fost ales 
drept cel de al 45-lea președinte al Statelor Unite. 


Un an mai târziu, Ministerul american de Justiţie a numit un procuror 
special care să ancheteze hărţuirea din partea Rusiei, care a vizat alegerile 
prezidenţiale. Când am citit știrea, am suferit un șoc. Operațiunile trolilor 
împotriva alegerilor din SUA semănau izbitor cu ceea ce identificasem și eu 
când am analizat atacurile împotriva Ucrainei, a Finlandei și a mea. 


Investigaţiile au relevat faptul că fabrica de troli, cunoscută, de asemenea, 
sub numele de Agenţia de Cercetare pe Internet, cumpărase reclame pe 
Facebook, în care Hillary Clinton, candidata Partidului Democrat, era 
calificată drept infractoare și o mincinoasă dementă. Fabrica de troli a 
organizat grupuri pe Facebook, prin care diseminau ură faţă de străini și de 
musulmani. Prin conţinutul postat, trolii reușiseră să atragă un public 
american masiv, persoanele respective nefiind deloc conștiente de faptul că 
urmăreau conţinutul postat de trolii ruși, un material care nu reflecta 
realitatea. 


Trolii organizaseră proteste spontane pro-Trump în Statele Unite și îi făceau 
„reclamă” magnatului pe Twitter, în faţa unui număr mare de urmăritori. 


Dat fiind faptul că mă deplasam mereu la conferințe internaţionale și 
vorbeam pe această temă, m-am întâlnit cu reprezentanţi de la Google, 
YouTube și Twitter. 


De exemplu, în toamna anului 2017, în cadrul unei conferinţe jurnalistice de 
la Washington, D.C., niște angajaţi de la Google m-au acostat după ce îmi 
susținusem prezentarea. Managerul pentru relaţii publice de la Google, care 
ascultase intervenția mea, le ceruse să discute cu mine despre chestiune. 
Aceștia voiau să afle mai multe detalii despre campaniile organizate pro- 


Kremlin și extremiste desfășurate pe propriile platforme, printre care și 
YouTube, serviciul de partajare de materiale video. 


Am fost surprinsă de faptul că aceștia încă nu erau familiarizați cu 
problema pe care eu o consideram urgentă și mi-am exprimat stupoarea cu 
voce tare. Subiectul era unul de mare actualitate, mai ales în cadrul 
comunităților de securitate și de informaţii, și se publicaseră numeroase 
articole cuprinzătoare despre chestiunea respectivă în mass-media 
tradițională. Unii comercianţi-gigant deja își retrăseseră campaniile de pe 
Google, întrucât mărcile lor fuseseră împroșcate cu noroi de canalele de pe 
YouTube, al căror obiectiv era defăimarea. 


Însă de îndată ce mi-am depășit stupefacţia, precum şi dat fiind faptul că 
angajaţii de la Google mi-au interzis să înregistrez discuţiile noastre spre a 
le include în carte, am decis ca, în spiritul activismului cetățenesc voluntar, 
să le dau informaţii suplimentare. Informaţiile pe care le-am dezvăluit 
acestora i-au șocat și s-au plâns cât de dificil era să creeze algoritmi care să 
șteargă știrile false din rezultatele căutărilor. Nu știu dacă observaţiile mele 
au dus la implementarea unor acţiuni suplimentare în cadrul Google. 


Un alt reprezentant Google m-a abordat după una dintre prezentările mele 
din Europa și mi-a spus că societatea se axase pe optimizarea motoarelor de 
căutare, în ceea ce îi privește pe troli, precum și că existau „discuţii pe plan 
intern” pe această temă. 


Mi-a explicat totuși că problema optimizării motoarelor de căutare, pentru 
a-i exclude pe troli, nu a fost abordată, întrucât „jurnaliștii ar numi-o 
cenzură”. I-am spus reprezentantului că, în acest caz, înseamnă că nu știe ce 
înseamnă cenzura și libertatea de exprimare. Am convenit că îi voi trimite o 
listă cu site-uri populare care diseminează ură, despre care se bănuiește că 
au comis infracţiuni și că răspândesc propagandă în formă agravantă, astfel 
încât Google să poată înlătura conţinutul respectiv din rezultatele 
motoarelor sale de căutare. Am trimis lista, însă conţinutul de pe site-urile 
acelea încă apare printre primele rezultate ale căutărilor pe Google. 


Întâlnirile cu cei de la Twitter și Facebook au fost la fel de frustrante: 
vorbărie goală și învârtit în jurul cozii în ceea ce privește întreaga situaţie. 
Reprezentanţii ambelor companii au promis că vor lua măsuri dacă eu 


însămi eram dispusă să fac situația „să ia proporţii” și să le furnizez 
informaţii suplimentare despre conturile și comunitățile care mă hărțuiau. 


În cazul meu, dat fiind faptul că eram copleșită de mizeriile postate online 
și că aveam nevoie de ajutor din partea poliţiei și a sistemului finlandez de 
justiție, pentru a reuși să îmi duc traiul cotidian pe când locuiam în 
străinătate, am ajuns la concluzia că, dacă le furnizam companiilor 
informaţii suplimentare, însemna că îmi irosesc resursele, care și-așa erau 
limitate. Deja depusesem rapoarte prin care denunţam utilizatorii către 
platformele respective, conform solicitărilor companiilor. 


Dacă acele companii și-ar fi respectat propriile orientări și norme privind 
utilizatorii, precum și regulamentele naţionale și pe cele impuse la nivelul 
Uniunii Europene, ar fi egalitate în rândul tuturor utilizatorilor. Niciunul 
dintre utilizatorii individuali de Facebook, Twitter, YouTube sau Google nu 
ar trebui să aibă nevoie să creeze o legătură personală și să se întâlnească 
faţă în faţă cu reprezentanţii companiilor pentru a putea să înlăture conturile 
suspectate de infracțiuni, care răspândesc mizerii toxice și otrăvesc mediul 
informațional. 


În cadrul uneia dintre conferințele la care am participat, l-am întrebat pe un 
reprezentant elocvent al Facebook care erau, mai exact, măsurile pe care le 
luase compania pentru a-i proteja pe utilizatori de campaniile sponsorizate 
de stat, ilegale și digitale. Aceasta mi-a explicat că Facebook proteja 
comunităţile vulnerabile și înlătura profilurile false și știrile false de pe 
platformă. După ce a făcut afirmaţiile respective, Facebook a fost utilizat, 
de pildă, pentru a alimenta genocidul minorităţii musulmane Rohingya din 
Myanmar, astfel că platforma încă mai are multe de făcut ca să protejeze 
comunitățile vulnerabile. 


Pe când Statele Unite lansau ancheta cu privire la trolare și la alte operaţiuni 
care au vizat alegerile prezidenţiale, niște foști angajaţi ai companiilor de 
socializare au ajuns în vizorul public și au declarat că plecaseră demult de la 
companiile respective. Potrivit spuselor acestora, companiile erau interesate 
doar să își mărească câștigurile și nu alocau suficiente resurse pentru a 
asigura siguranţa utilizatorilor, nici măcar după ce, de ani întregi, proprii lor 
responsabili în materie de securitate identificaseră trolii ruși și influencerii 
ostili drept o problemă. 


Facebook a fost intervievat în cadrul Senatului american cu privire la 
reclamele cumpărate de fabrica de troli. Materialele elaborate de fabrică 
fuseseră distribuite către 120 de milioane de americani, prin intermediul 
Facebook. Reclamele fuseseră plătite în ruble rusești, iar Senatul a 
chestionat Facebook pentru a afla mai multe despre asta. 


La începutul lui 2018, procurorul special Robert Mueller, care conducea 
ancheta cu privire la Rusia, a emis un mandat de punere sub acuzare, în care 
erau vizaţi 12 membri din conducerea fabricii de troli. 


Potrivit mandatului, trolii care își aveau centrul de operaţiuni la Sankt 
Petersburg se amestecaseră în alegerile prezidenţiale din SUA și în 
procesele democratice aferente acestora încă din 2014. Vorbesc aici de 
același an când eu însămi fusesem supusă la tortură digitală în mediul 
online pentru că am vrut să aduc în discuţie subiectul trolilor ruși. 


Graţie mandatului de punere sub acuzare am înţeles și mai bine de ce am 
ajuns să fiu ţinta tuturor mizeriilor. 


»IE IUBESC, ILIA!” 


Iulie 2018: zeci de oameni se înghesuiau la ușa sălii 510 de la Tribunalul 
districtual Helsinki. Numărul de locuri alocate publicului era limitat, iar cei 
care se așezaseră la coadă voiau să se asigure că prind și ei locuri în sala de 
judecată. 


Pe lângă jurnaliștii obișnuiți, cele câteva locuri erau vizate cu ardoare și de 
câteva zeci de activiști de la ziarul MV-lehti și de YouTuberi pro-Kremlin 
notorii, care transmiteau non-stop tot ceea ce vedeau la proces, în direct, pe 
canalele lor de YouTube. Potrivit conspiraţiilor vehiculate de aceștia, era un 
proces de ochii lumii, al cărui „scop era de a anexa Finlanda la NATO”. 


Când paznicii au deschis ușile, s-a iscat rumoare când lumea a început să se 
înghesuie pe locurile libere. Doar o parte din publicul prezent a reușit să 
pătrundă în sală, în vreme ce restul a rămas pe hol. Promotorii de știri false 
de la MV-lehti au ocupat jumătate din locurile alocate jurnaliștilor. Cineva 


[> 


care nu a prins loc a strigat: „Te iubesc, Ilia!” Demersul de ocupare a 
locurilor ca să nu poată intra membrii profesioniști din rândul presei a fost 
atât de organizat, încât a părut a fi o operaţiune stabilită în prealabil, cu 
scopul de a perturba procesul și de a împiedica răspândirea de informaţii cu 
caracter profesionist dincolo de sala de judecată. 


In sală au fost prezenţi cei trei inculpaţi. 


Johan Băckman, agentul Kremlinului, era acuzat de defăimare în formă 
agravantă, hărțuire și instigarea la hărțuire în formă agravantă. Procurorul 
Juha-Mikko Hämäläinen considera campania împotriva mea drept 
„influențare prin intermediul informaţiilor”, obiectivul demersului fiind 
acela de a se amesteca în activitatea mea profesională. Băckman încercase 
tot ceea ce îi stătuse în putere pentru a evita procesul. În repetate rânduri, 
acesta își exprimase dorinţa de a „se înțelege” cu mine însă, dat fiind faptul 
că, în același timp, continua să mă denigreze, consider că acţiunile sale nu 
corespundeau solicitărilor sale de a ajunge la o înţelegere. Când a fost 
interogat, Băckman le-a spus oamenilor legii, pe un ton de rău augur, că o 
înţelegere ar fi de asemenea „avantajoasă și pentru oficialități”. Ba chiar, 
prin intermediul avocatului său Jyrki Leivonen, îmi transmisese mie, în 
mod sinistru, că, dacă eram de acord să ne înțelegem, am fi putut „să 
clarificăm alte aspecte, pe lângă cele care ţin de competenţa tribunalului 
districtual”. 


Am perceput ofertele sale ca pe niște presiuni. De asemenea, mi se părea că 
Băckman încearcă să îmi cumpere tăcerea. Acesta părea că e dispus să facă 
orice numai pentru a evita vizorul public și catalogarea sa drept colaborator 
care scria pentru site-ul de știri false MV-lehti, folosind un pseudonim, 
precum și pentru a se asigura că fotografia nu îi ajunge în ziarele obișnuite, 
lângă chipul complicelui său, Ilia Janiţkin. 


Bäckman și-a prezentat oferta finală de „înţelegere” în vinerea dinaintea 
procesului. I-am respins direct toate ofertele și nu aș fi convenit să ajungem 
la o înţelegere sub nicio formă. Eram cuprinsă de dezgust când mă gândeam 
câte cazuri importante pentru societate reușiseră agenţii de influență ruși din 
Finlanda și de dincolo de granițe să demonteze, prin oferirea unor sume 
mari. 


În instanţă, printre cei care se aflau pe locurile inculpaţilor, se număra și 
fondatorul ziarului MV-lehti, Ilia Janiţkin. După ce se eschivase din 
ghearele justiției și în urma unui demers juridic îndelungat, acesta fusese 
prins în cele din urmă în Andorra și fusese extrădat în Finlanda pentru a lua 
parte la proces. Janiţkin a fost acuzat de calomnie în formă agravantă la 
adresa mea. Cel de-al treilea inculpat era Asta Tuominen, suspectată că ar fi 
condus temporar MV-lehti, în timp ce lui Janițkin îi fuseseră impuse 
restricţii. Tuominen folosise porecla T2 în ziarul MV-lehti și fusese acuzată 
de calomnie în formă agravantă. 


Fiind reclamanta, m-am deplasat în Finlanda doar pentru a lua parte la 
proces. Am stat în primul rând cu avocaţii mei, Martina Kronstrâm şi 
Rasmus Sotamaa, și cu mama, care venise ca să mă sprijine. Drept măsură 
de securitate, fusesem separată de inculpați și de public printr-un panou și 
aveam voie să părăsesc sala și să intru din nou doar însoțită de poliţie și pe 
aceleași holuri pe care erau aduși inculpațţii la tribunal. 


Se făcuseră presiuni, în prealabil, ca cei din sală să perturbe procedurile 
penale. Cu trei săptămâni înainte de proces, când Janiţkin se afla deja în 
Finlanda în detenţie preventivă, Juha Korhonen, succesorul său, în calitate 
de lider al ziarului MV-lehti, a declarat în cadrul unei emisiuni pe YouTube 
că fusese la închisoare să îl vadă pe acesta. Potrivit spuselor lui Korhonen, 
Janițkin își încurajase adepţii să protesteze la proces, iar Korhonen, care 
deservea aceleași entități ca și predecesorul său, i-a transmis dorinţa 
publicului devotat și spălat pe creier, care citea MV-lehti cu sfințenie. 
Înainte de proces, Korhonen le transmisese instrucţiuni, în repetate rânduri, 
activiștilor de la MV-lehti să fie prezenţi în sala de judecată, să mă filmeze 
(întrucât, conform spuselor lui Korhonen, eu eram „responsabilă pentru 
toate aceste rahaturi”), să îmi pună întrebări și să posteze pe reţelele de 
socializare fiecare „minciună” pe care o spuneam în instanță. De asemenea, 
acesta îi încurajase pe adepţii MV-Lehti să îi abordeze, adică să îi 
hărțuiască, de fapt, pe jurnaliștii tradiționali care erau prezenţi la proces în 
interes profesional. 


In cadrul comunităţii care diseminează și instigă la ură pe Youlube și pe 
grupul său de discuţii, condus de Korhonen, lumea specula pe ce ușă urma 
să intru în sala de judecată. Potrivit acestora, era vorba de pelkăăjân ovi, şi 


anume o expresie folosită de infractori pentru a face referire la ușa laterală 
care duce spre sala de judecată. 


In realitatea alternativă creată de propagandiștii de profesie, îndemnurile lui 
Korhonen reprezentau „exercitarea normală a libertăţii de exprimare”. 


Atunci când un utilizator reușește să își monetizeze canalul de YouTube, 
adică poate face afaceri prin intermediul canalului respectiv, de pildă să facă 
reclame, acea persoană poate, de asemenea, să activeze funcţia numită 
„Super Chat”. Funcţia „Super Chat” de pe Youlube le permite celor care 
urmăresc transmisiunile în direct să plătească pentru vizibilitatea 
comentariilor individuale de pe chat. Funcţia, care e disponibilă pe 
YouTube din 2017, a fost copiată de pe site-urile pornografice, pe care 
persoanele care urmăreau în direct transmisiunile îi puteau face sugestii 
plătite persoanei care se dezbrăca în faţa lor. 


Comunitatea MV-Lehti a utilizat Super Chat pentru a colecta bani de la 
public, de pildă pentru „a-l sprijini pe Ilia”. Uneori, în cadrul unei singure 
transmisiuni, reușeau să adune sute de euro. În primăvara anului 2018, eu 
făcusem aluzii în mod public la exploatarea Super Chat, către Poliţia 
finlandeză, pentru că știam că nicio legislaţie din Finlanda nu cuprindea și 
funcţiile Super Chat. Era cel puţin îndoielnic dacă această strângere de bani 
prin intermediul YouTube era sau nu legală. Oamenii legii mi-au mulţumit 
pentru pont. 


Înainte de proces, canalul de YouTube al celor de la MV-lehti difuzase 
interviul luat lui Johan Băckman de către fani și exploatase funcţia Super 
Chat pentru a declanșa postări în care eram denigrată. Unul dintre cei care 
urmăreau cu sfinţenie transmisiunile a ameninţat în secțiunea de comentarii 
că va veni la tribunal, iar „Jessikka se va împiedica din greșeală pe scări”, 
asta pentru „a mă ţine sub control”. De asemenea, acesta a spus și că „mă va 
lovi pe scări întrucât, în mod convenabil, îi expirase eliberarea 
condiționată”. 


Dat fiind faptul că ziarul MV-lehti mă blama de mult timp, pentru că 
lansasem ancheta polițienească, acum eram acuzată că aș fi fost principala 
responsabilă de procesul „nedrept? împotriva lui Johan Bäckman, 


„apărătorul drepturilor omului”, și a lui Ilia Janiţkin, „militantul pentru 


libertatea de exprimare”. Practic, acuzatorii aveau dreptate, întrucât ancheta 
fusese demarată din vina mea: din documentele întocmite în cadrul 
anchetei, citisem că plângerea mea penală din ianuarie 2016 declanșase 
începerea anchetei care, la rândul său, condusese la ancheta penală 
naţională cu privire la MV-lehti. 


Insă nu eram vinovată de infracțiunile săvârșite de MV-lehti. 


Procesul a durat patru zile. Volumul de materiale adunate de autorităţi era 
masiv, în pofida faptului că includea mai puţin de 10% din articolele 
defăimătoare, pe care cei de la MV-lehti le scriseseră despre mine de-a 
lungul anilor. 


În timpul anchetei, poliţia descoperise niște tranzacţii financiare interesante. 
Asta Tuominen primise plăți de zeci de mii de euro prin PayPal. De 
asemenea, și partenerul acesteia primise sume mari de bani. Plăţile păreau a 
fi niște salarii, dar, potrivit spuselor lui Tuominen, era vorba de 
„împrumuturi” de la Janițkin, fără a se fi încheiat însă un contract de 
împrumut. În plus, Tuominen primise plăţi sub formă de criptomonede 
Bitcoin (metoda de plată preferată de hackerii ruși) în valoare de zeci de mii 
de euro. Conform declaraţiilor lui Tuominen, aceasta primise sumele 
respective de la „un filantrop privat, care dorea să sprijine MV-lehti”. 


Johan Bäckman a răspuns la acuzaţiile de defăimare și de hărțuire în formă 
agravantă, spunând că acţiunile sale reprezentau niște „dezbateri obișnuite 
de ordin politic”. Fiind acuzat de publicarea a 27 de articole cu caracter 
calomnios, despre mine, pe MV-lehiti, Janiţkin a susținut că nu era 
responsabil de conţinutul postat pe MV-lehti. 


Potrivit avocaţilor apărării, care îi reprezentau pe inculpaţi, majoritatea 
acuzațiilor care li se aduceau ar trebui respinse, iar daunele solicitate de 
mine (în total 130 000 de euro) erau prea mari. 


De partea cealaltă a panoului de siguranţă, am ascultat timp de patru zile 
cum, cu fiecare ocazie, inculpaţii, împreună cu cei patru avocaţi care îi 
reprezentau, încercau să prezinte afirmaţiile calomnioase, despre mine, 
drept fapte concrete. De asemenea, aceștia au susținut că articolele pe care 
le publicaseră „îmi aduseseră foloase”. Mai mult, au minimizat și volumul 


de articole calomnioase: Janițkin a susținut că MV-lehti nu publicase 
niciodată peste 100 de articole despre mine. Împreună cu avocaţii mei, am 
numărat articolele și se părea că MV-lehti publicase 220 de articole despre 
mine, 170 dintre acestea în perioada în care Janiţkin fusese „redactor-șef”. 


În cadrul şedinţelor din instanță, activiștii MV l-au intervievat și idolatrizat 
pe Johan Băckman și au batjocorit mărturiile mele. Ba chiar i-au defăimat 
pe martorii numiţi de mine. 


În cadrul unei transmisiuni în direct de partea cealaltă a ușilor sălii de 
judecată, Marco de Wit a insinuat că am o relaţie nepotrivită cu superiorul 
meu Atte Jăăskelăinen, fostul redactor-șef al Yleisradio, precum și că aș fi 
consumat droguri sub supravegherea sa. În timp ce extremiștii transmiteau 
live, Jääskeläinen a depus mărturie în faţa instanței, furnizând detalii cu 
privire la modul în care campania de instigare la ură îmi influenţase 
capacitatea de a lucra în calitate de reporter Yleisradio. 


Fanii lui Bäckman și Janiţkin au speculat de asemenea că aș fi primit toate 
posturile din mass-media prin „pile” și spuneau „fără tăgadă” că aș fi 
consumat droguri la serviciu încă de la începutul carierei mele. 


De asemenea, Mitja Korjakoff, președintele tribunalului districtual, a ajuns 
și ea ţinta unor articole de instigare la ură, vulgare, pline de insulte și cu 
caracter rasist. Jurnaliștii care au relatat despre ședințele de judecată au fost 
atacați cu ură de persoane necunoscute. Protestatarii aflaţi în faţa sălii de 
judecată strigau la jurnaliști și îi făceau în fel și chip. 


S-a făcut o tentativă de a-i interzice accesul unui jurnalist în sală, acesta 
fiind împins spre perete, în vreme ce alt jurnalist a fost împuns cu cotul în 
coaste atât de tare, încât s-a ales cu o vânătaie. După mine a urmat jurnalista 
Rebekka Härkönen, vizată, la rându-i, de o campanie de ură marca MV-lehti 
pentru că scrisese despre un solicitant de azil. Aceasta a fost atacată prin 
metoda violenţei psihice. Un bărbat necunoscut s-a apropiat de ea, s-a 
holbat agresiv și i-a spus că arăta „ca o beţivancă și mai mare decât în 
fotografii”. Jurnaliștii au fost atacați cu postări pline de ură și pe rețelele de 
socializare. 


Oamenii legii au reacţionat serios la cel puţin unul dintre Youtuberii pro- 
MV-lehti, întrucât aceștia își exprimaseră în mod public dorința de a ucide 
un jurnalist în timpul procesului. Activiștii au fost interogaţi, iar canalul lor 
de YouTube a fost închis. 


Înainte ca Johan Băckman, agentul lui Putin, și complicele său, Ilia Janiţkin, 
să înceapă să instige lumea la ură, nu se mai auzise în Finlanda de astfel de 
ostilități deschise, violente și de o asemenea amploare împotriva 
jurnaliștilor. 


Acum, hărţuirea metodică și sistematică a jurnaliștilor și a societăţii civile 
pare a fi noua normalitate. Întocmai ca în cazul atacurilor împotriva 
jurnaliştilor și a cetăţenilor liberi din Rusia lui Putin, la fel se petrece și în 
Statele Unite ale lui Donald Trump, unde președintele american aruncă cu 
noroi în mass-media, o califică drept „inamicul poporului” și își răspândește 
teoriile conspirației, iar unul dintre adepţii acestuia chiar a trimis bombe 
artizanale la sediul CNN și în multe alte locuri. 


CONDAMNAREA 


În octombrie 2018, Tribunalul districtual din Helsinki a dat sentinţa. 
Instanţa a hotărât că inculpaţii se fac vinovaţi de toate acuzaţiile ce li se 
aduc și a dispus că cele scrise despre mine nu aveau nimic de a face cu 
libertatea de exprimare. De asemenea, instanța a decis că acţiunile 
inculpaţilor fuseseră premeditate, iar Janiţkin fusese motivat de răzbunare. 


Băckman a primit o sentință mai dură decât cea solicitată de procuror, și 
anume un an de închisoare cu suspendare; Janițkin a primit o pedeapsă 
necondiționată cu închisoarea de un an și zece luni. Verdictul lui Janiţkin a 
inclus și condamnările pentru infracțiuni săvârșite împotriva altor persoane, 
pentru colectare de fonduri, incitarea la ură împotriva minorităţilor, precum 
și pentru încălcări ale drepturilor de autor. 


Campaniile de ură ale MV-lehti împotriva Hannei Huumonen, care lansase 
un boicot al reclamelor împotriva site-ului ce îndemna la ură, a dus la o altă 


condamnare pentru calomnie în formă agravantă și la plata daunelor în 
valoare de 10 500 de euro. 


Cea de-a treia persoană acuzată a primit o sentință cu închisoarea de trei 
luni cu suspendare. 


Cumulat, cei trei au fost obligaţi să îmi plătească daune în valoare de 80 
000 de euro. Cu toţii au făcut recurs la Curtea de Apel. 


Mass-media rusească de stat a prezentat verdictul ca pe o dovadă a stării 
deplorabile în care se afla sistemul finlandez de justiţie, iar despre mine s-a 
spus că îi hărţuiam pe activiștii care militau pentru libertatea de exprimare 
și pe apărătorii drepturilor omului. 


RIA Fan, site-ul de știri al fabricii de troli, a solicitat Curţii de Apel să le 
dea sentinţe mai blânde lui Bäckman și Janițkin, iar potrivit agenţiei de 
știri Ria Novosti, eu eram de fapt cea mai mare hărţuitoare din Finlanda. 


Cu toate acestea, campania de mizerii dusă împotriva mea de MV-lehti și de 
alte site-uri defăimătoare nu a luat sfârșit. 


CAPITOLUL 16 


Sursa din interior 


Crainica americană Liz Wahl și-a încheiat cariera în cadrul postului rus de 
televiziune RT în direct. Se gândea să își dea demisia de câteva luni. La 
începutul lui martie 2014, Wahl se afla, ca de obicei, la serviciu, la studioul 
RI America din centrul capitalei Washington, D.C. și prezenta un buletin de 
ştiri. Însă, deodată, aceasta a ignorat textul aprobat în prealabil care rula pe 
teleprompter și a relatat ultima știre. 


„Nu pot face parte dintr-o reţea finanțată de guvernul rus și care 
mușamalizează acţiunile lui Putin. Sunt mândră să fiu cetățean american și 
cred în relatarea adevărului. De aceea, odată cu încheierea acestui buletin, 
îmi dau demisia”, le-a spus ea telespectatorilor. 


Pe când se îndepărta de pupitrul de știri, șeful său rus a chemat-o la el în 
birou și i-a cerut o explicaţie. Wahl i-a repetat motivele pe care tocmai le 
declarase în mod public și a închis ușa redacției în urma sa, pentru ultima 
dată. 


Liz Wahl este o jurnalistă cu experiență și o profesionistă talentată în 
domeniul televiziunii. S-a născut într-o familie de militari la Baza navală 
americană de la Subic Bay, în partea vestică a Filipinelor, în apropierea 
capitalei Manila. 


Bunicii ei au fost nevoiţi să simtă pe pielea lor agresiunea și ocupația 
Uniunii Sovietice. În 1956, aceștia s-au refugiat în SUA, întrucât în 
Ungaria, ţara lor natală, forțele de securitate sprijinite de sovietici atacau 
cetățenii care se revoltau și se opuneau regimului comunist. 


Wahl lucrase timp de doi ani și jumătate la postul rusesc RT. Prezentatoarea 
fusese martoră la modul în care directorii de știri ruși ai filialei RT de la 


Washington, cei care se ocupau de conţinutul prezentat, se amestecau 
continuu și într-o manieră neetică în procesul editorial. 


Dat fiind faptul că operaţiunile desfășurate de armata rusă în Ucraina se 
intensificaseră, șefii canalului au făcut ca demersurile lui Wahl și ale 
colegilor săi de a produce știri bazate pe fapte să fie imposibile. Cu puţin 
timp înainte de a-și da demisia, reportajul pregătit de Wahl despre Ucraina 
fusese sabotat. Devenise evident faptul că soldaţii ruși intraseră ilegal pe 
teritoriul Peninsulei Crimeea. 


Este treaba jurnaliștilor să relateze cele mai recente evenimente și felul în 
care evoluează situaţia. Prin urmare, Wahl înregistrase un interviu cu un 
congresmen american, în care îi solicita acestuia părerea cu privire la faptul 
că soldaţii ruși invadaseră Ucraina. Însă materialul final care a fost difuzat 
nu mai includea și reportajul realizat de ea. Directorii ruși de știri le 
ceruseră redactorilor să înlăture segmentul respectiv. 


Potrivit ştirilor distribuite de Kremlin și de RI, în Ucraina nu avea loc nicio 
operaţiune militară rusească. 


„Până la războiul din Ucraina, situaţia nu mai fusese chiar într-un asemenea 
hal, adică le puteai pune întrebări celor cărora le luai interviu. Însă, la acel 
moment, nici măcar asta nu te mai lăsau să faci asta. Dacă erai cu RI, 
trebuia să denigrezi și să ridiculizezi Ucraina”, spune Wahl. 


De asemenea, superiorii au îndemnat-o să relateze știri despre „guvernul 
neonazist ucrainean”, deși asta era o fabulaţie. 


Totodată, postul promova teorii ale conspirației, potrivit cărora SUA, 
Uniunea Europeană și Agenţia Centrală de Informaţii (CIA) se amestecau și 
îşi băgau nasul în situația din Ucraina. 


Liz Wahl considera că reportajele relatate de angajatorul său erau 
tulburătoare și lipsite de etică. De pildă, postul sprijinea dictatori precum 
Bashar al-Assad din Siria, care purta un război nemilos împotriva civililor. 


Wahl nu voia să ia parte la denaturarea și răstălmăcirea faptelor și nici nu 
voia să sprijine dictatori și să își denigreze ţara natală. Era tulburată de 


modul în care RT îi întinase patria, pe față. Directorii ruși care se ocupau de 
știri scoteau în evidenţă în mod constant defectele societății americane, iar 
Wahl nu voia să fie implicată în demersurile de răstălmăcire și de 
denaturare a faptelor. 


La începutul lui 2014, nu toţi știau ce era, de fapt, RI. Nu se cunoșteau nici 
interesele politice profunde ale postului. Înainte de ajunge în SUA, postul 
de televiziune renunţase la denumirea grăitoare Russia Today și își făcuse 
reclamă drept un post de știri legitim. 


Felul în care Wahl descrisese, în mod public, RI drept postul care 
mușamaliza acţiunile lui Putin a fost prima relatare din interior, care a 
demascat o dată pentru totdeauna adevărata față a canalului TV. Mărturia ei 
a ajuns o știre la nivel internaţional. 


„Când plecam de la sediu, telefonul meu o luase razna: știrile făcuseră rapid 
înconjurul lumii. Nu mi-aș fi închipuit niciodată așa ceva”, declară Wahl. 


Mass-media tradițională a acaparat-o cu atâtea solicitări de interviuri, încât 
nici n-a avut timp să le răspundă tuturor. Timp de mai multe zile, Wahl a 
apărut la posturile CNN, MSNBC și la alte organe de presă și a relatat 
despre experiența sa în ceea ce privește lucrul în slujba mașinăriei de 
propagandă rusească. 


Ulterior, jurnalista a depus mărturie înaintea Congresului american despre 
războiul informaţional rus. 


Conducerea RT nu a fost deloc mulţumită de întreaga situaţie. Aceștia nici 
nu s-au obosit să comenteze cu privire la criticile bine-argumentate și 
profesioniste formulate de Wahl. În schimb, RT a pus sub semnul îndoielii 
sănătatea mentală a fostei angajate, a implicat-o în conspirații dubioase și a 
infectat o reţea alcătuită din vedete Youlube pro-Kremlin, care aveau 
influenţă în mediul virtual, precum și din numeroși troli, încurajându-i pe 
aceștia să își continue demersurile de denigrare a jurnalistei. 


KKK 


Iniţial, cei de la RT au abordat-o pe Wahl și au vrut să o recruteze, în 
calitate de jurnalist, la redacţia lor de la Washington. 


În 2011, Wahl lucra la un mic post american de știri din Insulele Mariane de 
Nord, un teritoriu neîncorporat al SUA aflat în Oceanul Pacific, și se 
gândea să se mute înapoi pe uscat. 


Pe-atunci, Rusia lui Putin nu era prezentată atât de critic și la o scară atât de 
largă în SUA, așa cum s-a întâmplat după războiul din Ucraina. Din cauza 
felului în care a știut să se vândă, reputaţia postului RI nu era atât de 
întinată la acea vreme. 


În industria mass-media, RT era prezentat în mod înșelător prin corelaţie cu 
Corporaţia Britanică de radiodifuziune (BBC), un post de încredere în ochii 
publicului. 


Directorul de știri al RT urmărise reportajul realizat de Liz despre dezastrul 
de la reactorul nuclear Fukushima și a vrut să o angajeze. Acesta i-a descris 
canalul drept „un post internațional de știri care se axează pe aspectele 
ignorate de mass-media convenţională”. 


Același slogan e utilizat și în prezent pentru a face reclamă postului în 
rândul telespectatorilor. 


În timpul negocierilor purtate cu Wahl, directorul a asemuit RT America cu 
Al-Jazeera English, reţeaua de televiziune care relatează știri din lumea 
arabă. 


Liz Wahl avea dubii, astfel că a întrebat de independenţa jurnalistică a 
canalului RI. 


„Şefii au răspuns, râzând, că noţiunea că postului RT i-ar lipsi independenţa 
jurnalistică este o mentalitate de Război Rece. Au zis că astfel de idei 
reprezintă o parte a imaginii Rusiei de care încearcă să se îndepărteze și că 
de aceea au postul TV internaţional.” 


Insă misiunea de facto a reţelei de televiziune a fost dezvăluită de Margarita 
Simonyan, redactorul său șef rus, după vreo doi ani. 


Dând probabil cea mai sinceră descriere formulată vreodată cu privire la 
rolul jucat de RI, Simonyan a declarat pentru mass-media rusească 
următoarele: „RI este o armă folosită în războiul informațional dus de 
Kremlin, fiind practic în modul gata de luptă”. Drept parte din înșelătoria 
intenționată, aceasta și subalternii săi nu le precizează în mod sistematic 
acest detaliu nici telespectatorilor RT și nici companiilor de distribuţie 
digitală, care le difuzează emisiunile. 


Mai mult, probabil că RT nu le-a spus despre rolul său, în calitate de armă 
utilizată în războiul informaţional al Kremlinului, nici autorităţilor naţionale 
de comunicaţii care se ocupă de licenţele de radiodifuziune. Această 
informaţie neînsemnată nu le-a fost comunicată nici propriilor angajaţi ai 
RI, cel puţin nu celor de la sediul din Washington. 


Pe când se gândea dacă să accepte sau nu postul oferit, Wahl a verificat 
conținutul produs de RI; în 2011 nu era o fabrică de propagandă, care 
inunda non-stop spaţiul public cu materiale în care era venerat Putin sau cu 
minciuni strigătoare la cer. 


„RT relata într-adevăr știri care erau complet adevărate și legitime, însă 
reportajele respective erau mereu axate pe aspecte din Europa și din SUA, 
niciodată din Rusia.” 


În cele din urmă, Wahl a acceptat oferta. 


La început, procesele prin care își realiza RT reportajele, păreau 
asemănătoare cu cele utilizate de posturile obișnuite de știri. Wahl a realizat 
interviuri, a produs reportaje și a prezentat buletine de știri în direct, acestea 
fiind difuzate la orele 16, 17 și 19. 


Aceasta aduna informaţii, uneori se deplasa pe teren pentru a relata știri și 
făcea reportaje. În unele cazuri, era treaba ei să stabilească persoanele 
invitate în studio și să ia legătura cu cei cărora urma să li se ia interviu, în 
direct, în cadrul emisiunilor viitoare. 


Rutinele de lucru din cadrul postului TV erau obișnuite, însă subiectele de 
știri alese, perspectivele și persoanele intervievate erau strict la latitudinea 
directorilor ruși. 


„Aşa, superficial, părea că ai multă libertate, însă pe măsură ce trecea 
timpul, vedeai că ai mână liberă doar atunci când criticai SUA, Occidentul 
sau Uniunea Europeană. Dacă știrea e despre Rusia sau despre aliaţii săi, 
cam dispare libertatea.” 


Directorii au fost mulțumiți când Wahl a propus realizarea unui reportaj 
despre o problemă de actualitate din societatea americană. De pildă, 
reportajele despre protestele împotriva guvernului SUA erau mereu un 
subiect fierbinte și erau binevenite. Adesea, evenimentele erau scoase din 
contextul original și cu mult exagerate. 


La începutul parcursului lui Wahl în cadrul RT, un domeniu deosebit de 
interes era mișcarea „Occupy Wall Street”, declanșată în septembrie 2011. 


Iniţiativa cetăţenească împotriva inegalității financiare și de promovare a 
drepturilor omului a lansat o serie de proteste stradale ample. În Statele 
Unite, lumea s-a adunat în zona Wall Street din Manhattan, oamenii cerând 
ca băncilor să li se ia puterea acumulată de-a lungul timpului, precum și 
soluţionarea altor probleme ale societăţii. 


Desigur că mișcarea a fost un subiect de știri important și legitim, al cărui 
parcurs trebuia urmărit și relatat de organele de presă, însă RI a exagerat 
reportajele realizate și a sărit calul. 


Wahl a văzut cum cei de la RT profitau de îngrijorările cetăţenilor, cu 
privire la modul în care gestiona guvernul american criza financiară și ajuta 
băncile, pentru a demonstra că întreaga democraţie americană era distrusă. 


Reporterii RI au fost trimiși să-i filmeze cu entuziasm pe polițiști cum 
patrulau pe străzi echipați complet în echipament de luptă. Astfel a fost 
creat și accentuat un sentiment dramatic. 


„Reportajele realizate despre Occupy Wall Street au avut caracter obsesiv”, 
spune Wahl. 


Postul a angajat mulţi reporteri care să relateze despre evoluţia situaţiei pe 
întreg teritoriul Statelor Unite. Numeroși corespondenţi au relatat 


evenimentele în direct din New York, Oakland, ori din alte orașe în care 
aveau loc proteste. 


Date fiind reportajele realizate în mod disproporționat, RT a vrut să 
demonstreze că „mass-media convenţională”, adică mass-media 
tradițională, care relata evenimentele în mod curent, nu era cu adevărat 
interesată de frustrările protestatarilor. 


La rândul său, RT se prezenta drept singurul canal mass-media pe care se 
pot baza oamenii: „RT nu trebuie să inventeze probleme, întrucât acestea 
deja există. RT le amplifică şi se pricepe foarte bine să profite de 
problemele reale ale oamenilor supăraţi pe guvern, sau care consideră că nu 
beneficiază de șanse egale în societate”. 


Când protestele stradale se stingeau treptat, iar protestatarii plecau acasă, 
RT era ultimul post care rămânea să îi intervieveze pe activiștii rămași la 
cele câteva corturi ridicate de manifestanți. 


Potrivit RI, „mass-media aflată în slujba corporațiilor”, după cum numește 
RT toate celelalte posturi americane de știri, dar și pe cele finanţate din bani 
publici, abandonase publicul. 


„Se ajunsese în situaţia în care angajaţii au zis gata, asta e, facem frecţie la 
un picior de lemn. Insă directorul de știri a fost ferm cu privire la 
continuarea relatării despre subiect.” 


Mult mai târziu, cu ocazia aniversării „Occupy Wall Street”, RT a continuat 
să producă știri de scandal. 


Un alt caz important de mare calibru relevă încercarea postului de a 
influenţa chestiuni politice. Potrivit observaţiilor lui Wahl, un astfel de caz 
de anvergură a fost povestea soldatului Chelsea Manning din cadrul 
Armatei SUA, cunoscută pe atunci drept Bradley. 


În 2010, Manning a fost suspectat că ar fi divulgat secrete ale armatei 
americane, pe care le obținuse în context profesional platformei Wikileaks, 
conduse de Julian Assange și, prin această cale, presei internaţionale și 
practic întregii lumi. 


Materialele pe care le-a predat Manning includeau, de pildă, un filmuleţ în 
care apăreau soldaţi americani care împușcă fatal angajaţi ai agenţiei de știri 
Reuters dintr-un elicopter militar. De asemenea, printre materialele 
respective se numărau și câteva sute de mii de telegrame diplomatice, care 
conțineau informaţii confidenţiale. 


Informaţiile divulgate au provocat un scandal internaţional enorm și au 
stârnit critici la adresa armatei americane și a activităţilor diplomatice. 


Liz Wahl a primit sarcina de a relata temeinic despre procesele intentate 
împotriva lui Manning. Vorbim aici de relatare excesivă. 


Perspectiva din care urmau să fie realizate reportajele era impusă de 
redacție. 


„Potrivit RT, Manning era un tip firav care dădea în vileag marele guvern 
american, care i s-a opus fără niciun ajutor și a luptat pentru libertatea de 
exprimare. Pentru asta, guvernul SUA voia să-i închidă gura.” 


Mai există și alte moduri de a privi situaţia. Manning a fost acuzat de 
numeroase infracţiuni, printre care se numărau și încălcări ale Legii 
Spionajului și, ulterior, a fost condamnat. De exemplu, Legea Spionajului 
interzice amestecul în operațiuni militare, sprijinirea inamicului pe timp de 
război și împotrivirea în faţa ordinelor primite. 


Insă pentru RT condamnările lui Manning erau încă o dovadă a modului în 
care „SUA suprimă libertatea de exprimare”. 


De regulă, posturile obișnuite de știri nu îi ridică în slăvi pe cei despre care 
relatează știri. RT nu doar că a relatat despre parcursul lui Manning, ci l-a și 
lăudat, numindu-l un erou. 


Edward Snowden, un contractant din cadrul NSA (Agenţia de Securitate 
Naţională din SUA), care a divulgat la rândul său presei globale informaţii 
confidenţiale, preluate de la agenţiile de spionaj americane, a beneficiat de 
un tratament asemănător din partea RI, aceasta dintr-un singur motiv: și 
Snowden l-a făcut pe dușmanul de moarte al Rusiei, și anume armata SUA 
și oficialitățile americane în materie de securitate, să pară niște monștri. 


Pentru o reţea care, potrivit spuselor redactorului său șef, acționează în 
calitate de armă a războiului informaţional dus de guvernul rus și a cărei 
misiune clară este de a distruge încrederea cetăţenilor în guvernul american, 
informaţiile divulgate atât de Manning, cât și de Snowden au picat la ţanc. 


Ambii au ușurat războiul informaţional al RT: postul nici n-a mai trebuit să 
inventeze știri negative despre structurile americane de securitate. 


Manning și Snowden au dezvăluit informaţii primare, astfel că tot ceea ce a 
trebuit RT să facă a fost să repete la nesfârșit, precum și să accentueze și să 
amplifice informaţiile respective și să le trâmbiţeze întregii lumi, mai tare 
decât era justificat din punct de vedere jurnalistic, societal sau din punctul 
de vedere al libertăţii de exprimare a oricui. 


„SINGURUL CANAL MASS-MEDIA PE CARE 
TE POŢI BAZA” 


Liz Wahl nu mergea la serviciu în fiecare dimineaţă cu gândul că era doar o 
rotiță în cadrul unei mașinării internaționale de propagandă. 


Aceasta nu se simţea de parcă superiorii săi o forțau să spună sau să facă 
anumite lucruri. Cu toate acestea, treptat, în minţile angajaţilor a început să 
fie implantată o formă de autocenzură. Vizaţi erau mai ales jurnaliștii tineri, 
care nu aveau experiență anterioară de lucru în cadrul redacţiilor obișnuite, 
cu procese de lucru jurnalistice așișderea, instituite pentru a asigura 
relatarea știrilor bazată pe fapte concrete. 


„Dacă nu ştiai cum să furnizezi un context și cum să verifici dacă sursele 
tale erau sigure, ori dacă nu știai cum să verifici veridicitatea faptelor, RT te 
modela până ajungeai să fii jurnalistul perfect.” 


Într-o redacţie gestionată de directori aprobaţi de Kremlin, imaginea 
jurnalistului perfect e foarte diferită de cea creată de mass-media 
tradițională. 


Potrivit spuselor lui Wahl, conducerea RT America îi aprecia pe angajaţii 
care le respectau dorinţele și care își exprimau ostilitatea față de guvernul 
american. 


„Un jurnalist perfect îi cita cu atenţie pe invitaţii postului și era dispus să 
testeze limitele când venea vorba de publicarea unor jumătăţi de adevăr și 
conspirații, ori de câte ori respectivele afirmaţii puneau SUA, NATO, ori 
UE într-o lumină proastă.” 


Un angajat care avea mentalitatea vizată avansa rapid în ierarhie. 


Era valabil și reversul medaliei: dacă se considera că un membru al 
personalului nu putea fi format după placul conducerii și dacă respectiva 
persoană îi contrazicea prea des pe superiorii săi, nu mai avansa nicăieri. 


„Dacă un jurnalist nu se autocenzura în mod automat, superiorii interveneau 
cu reacții negative. Alternativ, unul dintre membrii conducerii superioare îți 
edita reportajele, scotea anumite fraze, le modifica sau făcea textul să fie 
mai sugestiv”, adaugă Wahl. 


În cadrul redacţiei s-a creat o atmosferă deosebită. După cum declară Wahl, 
mentalitatea dominantă este gândirea antisistem. Aceasta a fost martoră la 
felul în care mulţi colegi de-ai săi, chiar și cetățeni americani, s-au lăsat 
luaţi de valul teoriilor conspiraţioniste vehiculate în cadrul RI. 


„Le simţi ca și cum te-ai lupta cu puterile care controlează lumea.” 


Şefii ruși nu dezvăluiau de unde sau de la cine veneau instrucţiunile. De 
fapt, atmosfera era secretoasă și cufundată în mister. 


Uneori, producătorii ruși făceau o trecere în revistă a subiectelor alese 
pentru ziua următoare și le ștergeau din program fără a da vreo explicaţie. 


„Nu existau motive presante sau evidente, cu excepția cazului în care 
cineva de mai sus interzicea relatarea anumitor subiecte.” 


CU SACUL PE CAP ŞI ARUNCAŢI ÎN DUBĂ 


Printre sarcinile de rutină pe care le avea Liz Wahl era tocmirea viitorilor 
invitați din studio. Aceasta îi suna pe cei cărora urma să le ia interviu și 
planifica programul și subiectele de discuţie pentru ediția următoare. 
Ulterior, îi intervieva în direct pe invitaţii respectivi. 


Nu toată lumea era binevenită la studioul RT sau chiar în cadrul 
intervențiilor în direct, de la distanţă, însă amatorii de teorii ale conspirației, 
extremiștii și persoanele care își exprimau frustrarea și care criticau 
Occidentul erau primiţi cu braţele deschise. 


„RT găsește vocile respective și le dă ocazia de a se face auzite la televizor 
și de a-și exprima furia și dezamăgirea față de guvernul american, faţă de 
sistem și de starea de fapt”, explică jurnalista. 


Uneori, producătorii alegeau ei înșiși invitaţii, alteori reporterii primeau 
sarcina de a găsi un comentator cu opinii „alternative”. 


„Scepticismul sănătos face parte din democraţie, însă cu cât invitatul își 
exprima furia cu mai multă înflăcărare, cu atât mai probabil era ca 
intervenţiile sale să fie utilizate pentru a atrage telespectatorii”, declară 
Wahl. 


Majoritatea interviurilor agresive erau realizate cu invitaţii obișnuiți ai 
postului. La RI, respectivele persoane puteau apărea pe sticlă lună de lună, 
repetând aceleași idei, iar și iar. 


Din experienţa lui Liz Wahl, printre cei mai populari comentatori politici se 
număra Nigel Farage, europarlamentarul britanic și criticul neobosit al UE, 
conspiraţionistul de pe rețelele de socializare și realizatorul emisiunii 
InfoWars, precum și Steven Seagal, actorul din filmele de acţiune. 


În martie 2012, în timpul mandatului președintelui Barack Obama, Wahl i-a 
luat interviu în direct lui Alex Jones. Subiectul era ordinul executiv dat de 
Obama, prin intermediul căruia președintele putea aplica legea marţială în 
SUA. 


RT a prezentat în mod părtinitor vocile critice, care catalogau legislația 
respectivă drept „încă un efort de a prelua puterea”. 


Când Wahl l-a întrebat dacă americanii ar trebui să se teamă de legislaţie, 
Jones a răspuns: „Ar trebui să fie extrem de speriaţi”. 


Apoi, acesta a cântărit în mod public ideea referitoare la potenţialul 
președintelui de a ucide în secret cetățeni americani, de a da ordin să ni se 
pună un sac pe cap și să fim aruncaţi în dube negre, apoi să dispărem pentru 
totdeauna. 


Odată, Wahl a primit sarcina de a-i lua interviu starului și producătorului de 
film Steven Seagal. În cultura populară, Seagal e renumit pentru faptul că 
furnizează informaţii greșite și că își exagerează priceperea și aptitudinile 
într-ale artelor marţiale. 


Însă în cadrul interviului dat lui Liz Wahl, acesta, o persoană fără educaţie 
sau competență în materie de politici externe, și-a dat cu părerea despre 
subiect. Potrivit spuselor lui Seagal, Vladimir Putin e un lider puternic. 


„Nu-mi dau seama de ce se ambalase atât producătorul de știri în privinţa 
lui Seagal. A fost una dintre cele mai ridicole persoane pe care mi s-a spus 
vreodată să le intervievez. Cu toate acestea, la RI, era considerat drept un 
invitat VIP.” 


Ulterior, Seagal a primit cetăţenie rusă. Președintele Vladimir Putin i-a 
înmânat personal pașaportul rus în cadrul unei ceremonii publice, difuzate 
cu mândrie de RI. De atunci, Seagal continuă să îl laude pe Putin. 


Adesea, emisiunile de pe RT sunt atât de stângace, încât par a fi repetate în 
prealabil. Unele ridică semne de întrebare, dacă nu cumva invitaţii RI nu au 
fost instruiți în prealabil, întocmai precum reporterii. 


Nu e cazul, spune Wahl. 


„Nu e necesar să îi instruiești pe astfel de oameni. Găsești cetăţeni 
americani dispuși să facă afirmaţii care pun Statele Unite într-o lumină 


foarte proastă. In schimb, aceștia respectă tonul dat de Kremlin. Oricum, la 
RT vin invitaţi a căror sănătate mintală variază de la om la om.” 


De câteva ori, Wahl l-a intervievat pe politicianul britanic Nigel Farage, 
liderul de la acea vreme al Partidului pentru independenţa Regatului Unit, 
UKIP. Pe atunci, acesta nu era cunoscut la scară largă drept un eurosceptic, 
așa cum i s-a dus numele în prezent. 


Insă la RT era privit ca renegatul Parlamentului European, care avea „păreri 
contrare” și ataca cu înflăcărare Uniunea Europeană. 


Ulterior, acesta a devenit chipul mișcării Brexit, ieșirea Marii Britanii din 
Uniunea Europeană. Nu se știe dacă a fost sau nu o coincidenţă, însă Brexit 
a fost promovat vehement de fermele de troli de pe reţelele de socializare 
controlate de Kremlin, precum și de RI. În cele din urmă, manipularea 
opiniei publice cu privire la Brexit s-a concretizat într-un referendum, ce a 
avut loc în 2016. 


„După ce am văzut cum au evoluat lucrurile, am înţeles de ce Farage era un 
invitat preferat la RI. Mass-media din Occident nu prea îl punea pe sticlă, 
însă la noi era un VIP.” 


Politica de recrutare de la RT era la fel de grăitoare precum invitaţii aleși să 
apară pe micile ecrane. Jurnaliștii care nu aveau nicio șansă să își găsească 
locuri de muncă în domeniul jurnalistic tradițional și extrem de competitiv 
din SUA erau starurile RI. 


De pildă, Abby Martin, o americancă celebră pe reţelele de socializare și 
fostă prezentatoare RI, își dobândise iniţial faima în rândul publicului 
pentru că promova conspirații referitoare la Noua Ordine Mondială, prin 
care elitele puternice erau suspectate că ar reduce masele la tăcere prin 
intermediul „mass-mediei aflate în slujba corporațiilor” și care dădeau 9/11 
drept „o lovitură din interior”. La RI, Martin a primit propria sa emisiune 
difuzată frecvent, intitulată „Breaking the Set”, și care a fost transmisă în 
perioada 2012-2015. 


După cum remarcă Wahl, RI America recruta persoane care erau dispuse să 
spună lucruri nebunești într-un cadru public. 


Conducerea nu considera că e greșit, din punct de vedere etic, dacă un 
jurnalist relata știri despre afacerea propriului său tată. Acesta a și fost cazul 
în ceea ce îl privește pe fostul ambasador rus în cadrul ONU, la New York, 
a cărui fiică lucra la RT și relata materiale despre el fără niciun fel de 
rețineri, promovând totodată interesele politice ruse. 


Wahl spune că, în pofida faptului că majoritatea personalului de la RT, care 
de ocupa de relatarea știrilor, erau cetățeni americani cu istoric familial 
american, cele mai „dificile” subiecte le reveneau jurnaliștilor ruși din 
redacţie. 


„De exemplu, știrile care puneau SUA într-o lumină proastă le erau atribuite 
jurnaliștilor ruși, aceasta pentru că ei se conformau pe deplin, în timp ce 
prezentatorii și reporterii americani aveau rețineri.” 


RĂSFĂȚATUL PRESEI 


RT America a urmărit alegerile prezidenţiale americane din 2012. Postul 
și-a promovat candidatul preferat: Ron Paul, un congresmen republican din 
statul Texas. Paul a început să vizeze obţinerea unei nominalizări în 2011, 
pe când Wahl încă era proaspăt-angajată la RI. 


Reporterii RT au fost informaţi cu privire la Paul. Relatând despre acesta, 
angajaţii urmau să prezinte informaţii despre un candidat care era „redus la 
tăcere” de mass-media convenţională și care fusese neglijat de aceasta, dat 
fiind faptul că nu se realizaseră reportaje despre el. 


De fapt, ulterior, munca jurnalistică profesionistă de documentare a relevat 
faptul că, într-adevăr, Paul a fost neglijat de mass-media tradițională faţă de 
alți candidaţi. 


Cu toate acestea, pentru RI, era practic singurul candidat. 


Pe măsură ce Wahl se familiariza cu politicile lui Paul, a realizat că cei de la 
RT erau atât de obsedaţi de el pentru că exprima cele mai critice opinii cu 


privire la politicile externe occidentale. Paul se opunea intervenţiei SUA în 
cadrul conflictelor internaţionale. 


Acesta e și motivul pentru care i-ar fi adus avantaje Kremlinului, care 
plănuia încă de pe atunci operaţiunile împotriva Ucrainei, operaţiuni care, 
ulterior, au fost aspru criticate de comunitatea internațională. 


Mai apoi, Ron Paul i-a cedat locul lui Mitt Romney, care a devenit 
candidatul final al republicanilor la alegerile prezidenţiale. După Romney a 
venit Barack Obama, atunci când a fost reales în calitate de preşedinte. 


RT mai avea și alte interese politice pro-Kremlin clare: postul TV a făcut 
lobby împotriva Legii Magniţki, politica SUA promovată de Bill Browder. 
Drept reacţie la sancţiunile și la înghețarea activelor în temeiul Legii 
Magniţki, Kremlinul impusese o interdicţie în ceea ce privește adopțiile 
copiilor ruși bolnavi de către familii americane. 


Wahl a primit îndatorirea de a face un reportaj despre o întâmplare tragică 
în care era implicat un băiat rus, tratat cu cruzime de părinţii săi adoptivi 
americani. 


„Din nefericire, întreaga poveste era adevărată, însă dat fiind faptul că 
liderii de la Kremlin promovau interdicţia adopţiilor, știrea avea un scop 
clar: era un exemplu care demonstra cât de oribil era traiul copiilor ruși în 
SUA.” 


De fapt, majoritatea copiilor adoptați din Rusia și duși în Statele Unite o 
duceau bine și erau tratați cum se cuvine. Cu toate acestea, astfel cum se 
întâmplă adesea la RT, știrile nu aveau la bază principiile eticii jurnalistice. 


Firul narativ general dat RI în decursul timpului prin intermediul a 
nenumărate reportaje și știri a creat o imagine care prezenta ţara într-un 
mod denaturat și eronat. 


Dacă era ca alegătorii americani să se ia după reportajele RT atunci când își 
formau opiniile și când alegeau pe cine să voteze, de pildă, înseamnă că ar 
fi fost îndrumați pe o cale greșită. Şi, pe deasupra, ar mai fi fost și 
dezinformați. 


MANIPULARE VIRALĂ 


Un alt domeniu vizat de canalul rus care opera pe teritoriu american și care 
transmitea știri atât pentru publicul american, cât și pentru cel internaţional, 
era așa-numita practică de „critică a mass-mediei”. 


Critica mass-mediei realizată de RI nu e acel tip de discuţie sofisticată, 
academică sau atent-argumentată cu privire la practicile jurnalistice, la 
standardele care ar trebui respectate atunci când sunt comunicate știrile, 
precum și la alte elemente aferente jurnalismului modern, predat la 
universitate, discutat zilnic în cadrul sesiunilor interne de feedback din 
redacţii și documentat de diverse instituţii prestigioase din întreaga lume. 


În schimb, „critica mass-mediei” realizată de RT constă în atacarea 
monotonă și repetitivă a mass-mediei tradiționale. RI acuză în mod 
sistematic mass-media tradițională de lucrurile pe care le fac chiar ei: 
disimularea adevărului, răspândirea propagandei, falsificarea ştirilor și 
recurgerea la operaţiuni cu steaguri false, menite să inducă publicul în 
eroare. 


In vremea când Wahl încă lucra la RT, postul cataloga încontinuu mass- 
media occidentală drept o „mass-media aflată în slujba corporațiilor”, care 
urmărea doar profitul. 


Acestea fiind spuse, singura soluţie fiabilă la problema creată de ei înșiși, 
pe care o puneau cei de la RT la dispoziţia oamenilor, era tot RI. 


„Dat fiind faptul că RT nu depindea de dorinţa de a genera profit și că 
adevărul era obiectivul său principal, RT era singurul mijloc mass-media 
care dispunea de libertatea de a relata adevărul. Acesta e un mod de a spune 
că RI e superior mass-mediei din Occident”, spune Wahl. 


Discuţiile interne din cadrul RI cu privire la legătura postului cu 
telespectatorii spun multe. Wahl își amintește faptul că personalului nu i se 
comunicau niciodată indicii de vizionare, iar aceștia nu erau analizaţi. In 


cadrul posturilor de știri obișnuite, producătorii urmăresc acești indici și îi 
discută împreună cu membrii personalului. 


Wahl avea impresia că numărul telespectatorilor care urmăreau postul nu 
părea să conteze; în schimb, se punea accent pe prezenţa de pe reţelele 
sociale. "Toate programele TV erau încărcate și pe YouTube, iar succesul era 
măsurat prin urmărirea felului în care publicul distribuia și partaja mai 
departe pe reţelele sociale conţinutul produs de RT. 


„Interesul principal era transmiterea mesajului cât mai departe și 
intensificarea circulaţiei informaţiilor în mediul virtual. Vizualizările pe 
YouTube erau foarte importante”, mai spune Liz Wahl. 


RT America se bucură de un mare succes pe reţelele sociale. Postul are 
peste un milion de urmăritori pe Facebook și, deși mulți dintre aceștia sunt 
cel mai probabil troli plătiţi, RT mai are și admiratori adevărați pe întreg 
mapamondul, persoane care au suficientă încredere în RI pentru a 
recomanda postul în propriile cercuri, nefiind conștienți de stricteţea cu 
care e cenzurat și organizat din punct de vedere politic conţinutul respectiv. 


Canalul de YouTube al RT America, dar și canalul postului-mamă RI, sunt 
gestionate de profesioniști. Cele două canale pun la dispoziţie o gamă largă 
de conţinuturi care fac lobby politic, prezentate sub formă de divertisment 
și știri, apelându-se la tehnica proporţiei 40:60, menţionată anterior. 


Întocmai precum celelalte site-uri rusești de dezinformare și conduse de 
troli, RT știe cum să atragă vizualizări pe rețelele sociale: sex și violenţă, 
animale simpatice, frică, ură și orice alte elemente care manipulează 
sentimentele publicului. Ştirile fără caracter politic au rol de momeală, fiind 
menite să păcălească oamenii să dea clic, pentru a-i atrage pe cei creduli și 
a-i face să acceseze conţinutul politic de pe RI. Atunci când persoana dă 
clic pe un filmuleţ interesant, algoritmii YouTube îi recomandă un șir întreg 
de materiale video asemănătoare. Probabil că RI plătește pentru această 
vizibilitate de pe YouTube. 


Printre cele mai populare filmuleţe RT se numără un videoclip filmat de un 
bărbat foarte furios pe Poliţia din Salt Lake City. Potrivit spuselor acestuia, 
un om al legii i-a împușcat și ucis câinele care se afla în curte. 


În filmuleţul cu peste 20 de milioane de vizualizări, bărbatul înfruntă 
organele polițienești și jelește moartea câinelui. 


La fel ca toate celelalte filmuleţe artizanale menite să te facă să le accesezi, 
clipul nu prezintă și cele petrecute înainte de a începe filmarea. 


Un alt filmuleţ foarte popular produs de RT este un scurt reportaj, privind 
un cuplu de australieni care fac sex pe marginea drumului și ajung pe 
imaginile preluate de Google Street View. Acest filmuleţ are peste trei 
milioane de vizualizări. 


Puţini sunt cei care ar crede că respectivul conţinut a fost finanţat, de fapt, 
cu banii guvernului rus, furnizaţi unui canal care deservește securitatea 
naţională rusă în spaţiul informaţional. 


Insă asta e și ideea. 


Cei de la RT sunt versaţi în ceea ce privește manipularea publicului vizat: 
pentru a atrage mai mulţi tineri de sex masculin, RT a adus starlete porno 
drept comentatoare de știri. 


O OPERAȚIUNE PSIHOLOGICĂ ARANJATĂ 


Pe măsură ce trecea timpul și Wahl își îndeplinea îndatoririle de la RI, în 
capitala Statelor Unite, a început să o deranjeze din ce în ce mai mult 
misiunea angajatorului său, aceea de a pune ţara într-o lumină proastă. 


Conform idealului jurnalistic acceptat la nivel universal, mass-media ar 
trebui să îndeplinească rol de gardian, să fie vocea adevărului în faţa puterii. 
Este de datoria celei de-a patra puteri în stat să critice guvernul. 


„Insă era evident că RT nu acţiona în numele misiunii neprihănite de a trage 
la răspundere guvernul SUA. Postul ne ataca armata, liderii și stilul de 
viață”, mai spune Liz Wahl. 


Oricum ar fi, aceasta începuse să simtă că se umple paharul. Colegii săi de 
la RT realizau reportaje false în care susțineau că rebelii sirieni utilizau 
arme chimice împotriva civililor, victimele fiind femei și copii. 


De fapt, regimul Bashar al-Assad susținut de Rusia era cel care pusese la 
cale atacurile cu arme chimice la adresa populaţiei. 


Pentru Liz Wahl, știrile relatate de RT despre Siria erau oribile. 


„Vorbim de filmuleţe cu copii morţi, iar în studioul RT venea invitatul care 
declara că e o conspirație pusă la cale de mass-media din Occident, cu 
scopul de a ne induce în eroare. E absolut tulburător. În cazul în care are loc 
un atac chimic, este de datoria mass-mediei să încerce măcar să afle cine e 
responsabil.” 


Pe măsură ce avansa invazia forțelor ruse din Ucraina, RT a denaturat 
evenimentele, prezentându-se totodată drept organul de presă suprem care 
relata adevărul. 


Liz Wahl era dezgustată de televiziunea la care lucra, astfel că era vremea 
să plece. 


Jurnalista a prezentat ultimul său buletin în direct, le-a spus telespectatorilor 
că postul făcea propagandă și că mușamaliza politicile lui Putin și și-a dat 
demisia. 


„Nu poţi opri întreaga mașinărie, însă măcar poţi încerca să le spui 
oamenilor ce se petrece. Am vrut să îmi îndeplinesc datoria și să clarific 
treburile”, adaugă Wahl. 


După ce și-a dat demisia, Wahl a primit mesaje de sprijin de la foștii colegi; 
mulți împărtășeau la rândul lor ideea lui Wahl cu privire la caracterul 
postului. Prin demascarea televiziunii, aceasta făcuse cunoscute motivele de 
îngrijorare pe care le aveau mulți alți angajaţi cu privire la politicile RT. 


Pe măsură ce vestea privind demisia crainicei de la RT făcea înconjurul 
lumii, tot felul de necunoscuţi îi trimiteau mesaje de mulţumire, 
exprimându-și respectul față de fapta sa curajoasă. Insă când șefii ei au 


observat că „reportajul special” se răspândea cu repeziciune și au început să 
primească solicitări de clarificare din partea mass-mediei tradiţionale, 
aceștia au ieșit la contraatac. 


La două zile după ce Liz Wahl își dăduse demisia, RT a publicat un articol 
online în care se insinua faptul că aceasta se comportase într-un mod lipsit 
de profesionalism. Potrivit afirmațiilor făcute, „de regulă, jurnaliștii care nu 
sunt de acord cu ceva îi comunică nemulțumirile redactorului, iar dacă 
acestea nu pot fi soluționate, atunci respectiva persoană își dă demisia ca un 
profesionist”. 


„Insă atunci când cineva transformă o decizie personală într-un mare circ, 
nu e vorba decât de o manevră executată pentru a-și face reclamă”, a scris 
RI într-un articol anonim. 


Chiar și Margarita Simonyan, redactorul-șef al filialei internaţionale RT, s-a 
folosit de autoritatea sa pentru a transforma RT într-o victimă și pentru a 
îndrepta atenția asupra mesagerei, departe de postul de televiziune. 


Aceasta a dat vina pe mass-media tradițională din Occident, care relatase la 
scară largă despre demisia lui Wahl. Potrivit spuselor lui Simonyan, postul 
RT se confrunta cu un noian de critici anonime și era atacat puternic de 
toate marile organe de presă. 


Din punctul său de vedere, era un război mass-media tipic, în care RI se 
confruntă pe cont propriu cu zeci de mii de posturi de știri din Apus. 


Patru ani mai târziu, însăși Simonyan a dobândit renume pe plan 
internațional. Aceasta i-a intervievat pe doi agenţi de informaţii din cadrul 
armatei ruse suspectaţi că i-ar fi otrăvit pe Serghei Skripal și pe fiica sa și 
le-a pus celor doi la dispoziţie postul RT drept o platformă deschisă. 


Regatul Unit a emis un mandat de arestare pe numele celor doi, însă 
Simonyan le-a dat șansa să debiteze elucubraţii despre vizita lor în Regat în 
„scop turistic”, vizită care s-a întâmplat să includă o plimbare chiar prin fața 
casei în care locuiau fostul agent rus Skripal și fiica acestuia, care au fost 
otrăviți. 


Un alt atac influent, care a provocat un val de mesaje de ură adresate 
jurnalistei Liz Wahl din partea unor necunoscuţi și a unor profiluri false, a 
avut loc la trei zile după ce își dăduse demisia. Paul Joseph Watson, o 
personalitate populară pe YouTube, ucenic al lui Alex Jones, realizatorul 
emisiunii InfoWars și promotor al ideologiilor de extremă dreaptă și pro- 
Kremlin, a ridiculizat-o pe Wahl în faţa publicului său uriaș de pe YouTube. 


Într-un filmuleţ cu titlul The Truth About RT Host Liz Wahl's Resignation 
(Adevărul despre demisia crainicei de la RI, Liz Wahl), Watson califică 
ceea ce a făcut Wahl drept o manevră cinică plină de ipocrizie și utilizează 
aceleași argumente precum cei de la RI. 


De asemenea, în filmulețul care, până la acest moment, are peste 180 000 
de vizualizări, Watson pune la îndoială veridicitatea invaziei Crimeii de 
către Rusia. Persoanele care au urmărit materialul i-au trimis lui Wahl 
mesaje pline de ură, în care o denigrează. 


La puţin timp după aceea, a început și împroșcarea cu noroi. 


RT a trimis reportaje TV pasiv-agresive de la Moscova la Washington, 
scopul acestora fiind defăimarea lui Wahl. 


Prezentatorii dezbaterilor speculau, întrebându-se dacă nu cumva demisia 
lui Wahl fusese o ambuscadă premeditată și un act de sabotaj, organizat de 
„un grup de organizaţii specializate neocon”. 


Cineva de la RI urmărise și adunase informaţii despre jurnaliștii și 
persoanele din cadrul organizaţiilor specializate, care postaseră pe Twitter 
mesaje cu privire la demisia lui Wahl și care îi luaseră interviu. 


Apoi, respectivii au fost catalogaţi ca fiind „obsedaţi de Rusia”. Postul a 
mai intervievat o persoană, prezentată drept o „voce critică la adresa mass- 
mediei”, care le-a debitat telespectatorilor tot felul de teorii conspiraţioniste 
de ordin politic. 


„Lupta contra RT este, de fapt, o bătălie purtată în numele 
neoconservatorilor, care promovează anumite interese privind politica 
externă”, a spus acesta despre situaţie. 


În articolele RT din mediul online și de pe rețelele sociale, demisia lui Liz 
Wahl era prezentată drept o operațiune psihologică aranjată. Prin această 
sintagmă se insinua că Wahl ar fi participat la o operaţiune psihologică 
militară planificată în prealabil. 


Mai exact, afirmaţia nefondată sugerează că Liz Wahl ar coopera sau 
colabora cu armata sau cu alte servicii de securitate, întrucât acestea sunt 
singurele entități care pot organiza operaţiuni psihologice în democraţiile 
occidentale. 


Evident că Wahl nu conlucra cu niciun fel de oficialități în materie de 
securitate. 


În plus, îi erau urmărite și postările pe Twitter, care erau preluate și 
introduse în articolele online RI, fiind anexate la tot felul de comentarii 
batjocoritoare. 


Până și Abby Martin, fosta colegă a lui Wahl, a profitat de una dintre 
edițiile emisiunii, pe care o prezenta pentru a o califica pe aceasta drept o 
neocon. 


Potrivit spuselor lui Wahl, neocon este un termen în vogă în rândul 
propagandiștilor, pe care cei de la RT l-au adoptat și adaptat după plac. RT 
utilizează acest termen pentru a denigra pe oricine care critică politicile 
regimului rus. 


Iniţial, era o abreviere a termenului neoconservator. Dicţionarul Merriam- 
Webster îl definește drept o ideologie politică care susține promovarea 
intensă a democraţiei și a intereselor naţionale ale SUA în materie de 
afaceri internaţionale, inclusiv prin mijloace militare. În afară de RT și de 
nenumăraţii troli activaţi de articolele false vehiculate de post, nimeni nu a 
mai făcut-o pe Wahl o neocon. 


„Dat fiind faptul că e un termen atât de ridicol, nu e mare lucru de capul lui; 
e doar o insultă la care apelează ei. Nici nu sunt sigură dacă trolii știu ce 
înseamnă. Nu m-am gândit niciodată că aș fi neocon și încă nu cred că sunt. 
Conform spuselor acestora, se pare însă că eram”, spune Wahl. 


După ce RT și Watson, colegul lui Alex Jones, au defăimat-o pe Wahl în 
repetate rânduri, făcând-o neocon controlată de alții de teapa ei, publicul RT 
susceptibil să se încreadă în teoriile conspirației a început să o atace în 
masă. 


Potrivit unora dintre aceștia, Wahl este o neocon, un lacheu al CIA și o 
marionetă a mass-mediei din Occident, care deservește elitele aflate la 
putere. 


O vreme, Wahl a putut să ignore toate injuriile care i-au inundat rețelele de 
socializare. Cu toate acestea, pe măsură ce RI a sporit și intensificat 
publicarea de știri false, iar mesajele au devenit din ce în ce mai agresive, 
lui Wahl a început să i se pară că întreaga situaţie era tulburătoare. O parte 
din reacţiile agitate pe care le primea erau antisemite și lumea o făcea 
„marionetă evreică”. 


Pentru că nu mai putea ignora mesajele primite, și-a schimbat tehnica. 


„Am profitat de fiecare ocazie pentru a critica RI. Încercarea lor de a mă 
reduce la tăcere mi-a dat curaj să îmi spun părerea, să demontez minciunile 
și să le spun tuturor cum stăteau, de fapt, lucrurile. Așa că, într-un fel, m-au 
încurajat să continui să lupt.” 


Pe măsură ce defăimările și injuriile se răspândeau în mediul online și 
pagina de Wikipedia despre Wahl a fost denigrată rapid. Jurnaliștii obișnuiți 
au relatat despre ce i se petrecuse, iar articolele lor bazate pe fapte ar fi 
putut fi utilizate drept surse pentru pagina sa de Wikipedia. 


Cu toate acestea, colaboratorii anonimi de pe Wikipedia au profitat de 
materialele abuzive produse de RI și au citat unul dintre articolele 
calomnioase scrise sub protecţia anonimatului. Astfel, vreme îndelungată, 
întreaga pagină de Wikipedia despre Liz Wahl a fost centrată pe baza unui 
singur articol RT. 


„Caracterul meu era întinat, se insinua că aș fi fost depresivă și că eram 
instabilă din punct de vedere mental.” 


Wahl le-a scris celor de la Wikipedia și le-a spus că pagina despre ea 
conținea neadevăruri, că sursa era incorectă și că fusese utilizată pentru a 
răspândi minciuni despre ea. 


Informaţiile false au rămas pe Wikipedia timp de cel puţin o lună, până ce a 
fost rectificat articolul. A fost vorba de prea mult timp, având în vedere 
numărul de persoane care au căutat informaţii despre Wahl în primăvara 
anului 2014 și au dat peste articolul măsluit de pe Wikipedia. 


„Răul fusese deja făcut. Într-o astfel de lume în care informaţia este atât de 
actualizată, lumea vrea să verifice credibilitatea sursei de pe Wikipedia.” 


Wahl spune că operaţiunea de defăimare pusă la cale împotriva ei și-a atins 
scopul. Jurnalista a fost nevoită să își facă vocea auzită și să își apere atât 
propria persoană, cât și caracterul și motivațiile sale. 


Iniţial, prin faptul că provocase RI, făcuse ceea ce considerase ea că era 
corect. Wahl a vrut să discute aspecte legate de conflictul din Ucraina și de 
rolul jucat de mass-media rusească în mușamalizarea întregii situaţii, însă 
RT a îndreptat atenţia asupra ei cu unicul scop de a-i răpi integritatea de 
jurnalist. 


Intrucât voia în continuare să facă ceea ce era corect, a fost atrasă într-un 
conflict din spaţiul virtual, care avea impact în cel fizic. 


„Cred că întreaga campanie a fost eficientă: s-a pus la îndoială caracterul 
meu, iar atenţia a fost îndreptată departe de propaganda rusească, de modul 
de operare a acesteia, precum și de ceea ce face Kremlinul în Ucraina.” 


Uneori, Wahl a regretat faptul că a vorbit public despre ceea ce se petrecea 
în cadrul RI. 


„Mi-a distrus viaţa și m-a afectat pe plan personal. Nu sunt sigură dacă a 
meritat această luptă.” 


ATACURILE LUI ALEX JONES 


După ce Wahl și-a dat demisia de la postul utilizat în războiul informaţional 
dus de guvernul rus, a călătorit prin lume. Jurnalista instruiește publicul larg 
și experții în ceea ce privește operaţiunile de influenţă rusești și războiul 
cibernetic. 


Wahl este un participant foarte respectat la diverse conferinţe și contribuie 
la numeroase inițiative care au drept obiectiv combaterea agresiunii 
informaţionale a Kremlinului împotriva Occidentului. 


În 2015, cu mult înainte ca încercările trolilor ruși, ale propagandiștilor, ale 
ştirilor false și ale conţopiștilor, de a-și băga coada în alegerile prezidenţiale 
din SUA să fie depistate la scară largă, Wahl s-a numărat printre primii 
experți din Occident care au depus mărturie în Congresul american cu 
privire la felul în care Rusia a transformat informaţiile în arme. 


În cadrul audierii, aceasta a descris cum a fost mobilizat postul RT în 
calitate de instrument de propagandă pe reţelele sociale și pe Internet. 


În retrospectivă, mărturia sa este istorică, întrucât a fost unul dintre primele 
avertismente mai cuprinzătoare, date conducerii politice americane, 
referitor la ceea ce li s-ar putea pregăti pe viitor și la ceea ce s-ar putea 
petrece dacă era neglijat acest fenomen. 


„RT continuă să își desfășoare activitatea tocmai pentru că le pune 
oamenilor la dispoziție un cadru în care aceștia își alimentează unii altora 
prejudecățile. E ca o comunitate, aproape ca un cult format în mediul 
online. Oamenii au senzaţia că fac parte dintr-un cult care s-a lămurit cum 
stau lucrurile și care luptă împotriva sistemului”, a mărturisit aceasta. 


Wahl le-a propus politicienilor americani să lupte contra imboldurilor 
Kremlinului menite să inducă publicul în eroare și să manipuleze populaţia 
alcătuită din sceptici paranoici. 


„Cea mai bună armă împotriva acestei campanii de propagandă, care se 
extinde cu repeziciune, este adevărul. Trebuie doar să luptăm pentru asta.” 


Apoi, guvernul rus a atacat-o iar pe Wahl, folosindu-se de emisiunea „In the 
Now”. În aceeași zi în care Wahl a depus mărturia, „In the Now” a difuzat 


un reportaj televizat în care se reluau aceleași teorii conspiraționiste 
învechite despre ea, pe care le scornise RT cu un an înainte. 


Emisiunea cataloga audierea din Comitetul Camerei drept „o adunătură de 
cârcotași care critică Rusia” și a profitat de ocazie pentru a-și bate joc de 
planurile guvernului american de a finanța contramăsuri împotriva 
propagandei rusești. 


La fel ca toate celelalte reportaje realizate de RT, și acest filmuleţ a fost 
încărcat pe YouTube. La momentul când scriu aceste rânduri, filmuleţul a 
adunat peste 111 000 de vizualizări. 


Secţiunea de comentarii a clipului este plină de aluzii și de insulte care o 
ponegresc pe Wahl, postate de sute de necunoscuţi. 


Cel mai probabil, în temeiul legislaţiilor din multe ţări care reglementează 
calomnia, multe dintre comentarii sunt ilegale de fapt, însă emisiunea „In 
the Now” nu s-a obosit să modereze discuţiile și să le înlăture. 


În septembrie 2018, am raportat filmulețul celor de la YouTube, prin 
intermediul funcţiei de raportare și le-am spus că Wahl este hărțuită de 
materialul video respectiv. 


Deocamdată n-am primit niciun fel de reacţie din partea companiei. Mai 
mult, n-am primit nici vreo explicație care să justifice motivul pentru care 
un astfel de filmuleţ tulburător, creat exclusiv pentru a spăla publicul pe 
creier, este pus la dispoziţia tuturor. Asta e valabil și pentru nenumărate 
filmuleţe asemănătoare. 


Ai spune că celor de la Youlube, o companie americană, le-ar păsa de 
faptul că un guvern străin le folosește produsele și serviciile pentru a pune 
în practică acţiuni sistematice și politice de agresiune și de hărțuire. 


Extremistul Alex Jones, un adept al Kremlinului, antiamerican și fostul 
invitat chemat adesea în studioul RT pe care îl intervievase Wahl, s-a 
alăturat și el atacului într-un mod care pare să fi fost pus la cale de RI. 


Jones a editat clipul video cu mărturia lui Wahl din cadrul comitetului 
pentru a se auzi doar vocea lui, comentând sarcastic discursul lui Wahl și 
batjocorindu-i spusele cu răutate. 


Acesta a reiterat acuzaţiile vehiculate de RT cu privire la faptul că demisia 
lui Wahl ar fi fost o cascadorie mediatică. In plus, Jones a susţinut că 


aceasta se folosise de „discursuri impuse de la Casa Albă” la audierea din 
cadrul Comitetului și a descris audierea drept o „întrunire bolnavă”. 


Rob Dew, colegul lui Jones, a spus în filmuleţ că Wahl este un agent al 
guvernului și că e plătită de guvern, acuzaţia sa fiind în concordanță 
perfectă cu isonul popular vehiculat de propaganda rusească, prin care 
experții în materie de Rusia sunt defăimați și acuzaţi că ar fi agenţi CIA. 


Jones a manipulat în fel și chip mărturia lui Wahl și i-a pus în gură vorbe pe 
care nu le rostise, prin aceeași metodă a argumentării false și a victimizării 
pe care o aplică lacheii Kremlinului în diverse ţări. 


De asemenea, acesta a inventat citate extrase, chipurile, din spusele lui 
Wahl, și a susținut că aceasta i-ar fi calificat „pe toţi cei care critică 
sistemul” drept un cult, ceea ce nu e adevărat. 


Apoi, în timp ce citea cu voce tare citate preluate din declaraţia lui Wahl, 
Jones a început să urle, răstălmăcindu-i și batjocorindu-i spusele și 
catalogându-le drept „o glumă absolută”. 


Jones a făcut toate aceste lucruri intenționat, știind că publicul său nu ar 
verifica niciodată veridicitatea afirmațiilor sale false despre Wahl, luându-le 
de bune. Astfel, o parte din public și-ar pierde orice urmă de încredere în 
Wahl, pe când restul ar continua să o atace. 


Întocmai precum filmuleţele postate de RT, Paul Joseph Watson, emisiunea 
„In The Now” și multe alte filmuleţe derivate în care este atacată Wahl, 
clipul lui Jones încă este disponibil și poate fi vizualizat de oricine pe 
YouTube. Canalul lui Jones, InfoWars, a fost șters, însă filmuleţul a fost 
copiat pe alte canale, aceasta în pofida faptului că încalcă propriile 
regulamente ale YouTube și o acuză în mod clar pe Wahl că ar fi agent 


guvernamental plătit, acuzaţii potenţial ilegale și care pot dăuna carierei 
acesteia. 


Rezultatele căutărilor „Liz Wahl” pe Google indică faptul că există în 
continuare o campanie de denigrare a sa prin intermediul postărilor din 
mediul online: fiecare articol calomnios merge pe același tipar precum 
campania originală demarată de RT. 


Wahl a lucrat mult timp pentru „Newsy”, un organ de presă care își 
desfășoară activitatea pe rețelele de socializare, având sediul la Washington. 
Jurnalista a realizat mini-documentare despre războiul hibrid rus, despre 
operațiunile de influență și despre teoriile conspiraţioniste răspândite în 
mediul online. 


Aceasta oferă adesea propriile puncte de vedere cu privire la aspecte legate 
de Rusia, în calitate de comentator pentru CNN și pentru alte mijloace 
mass-media. În plus, Wahl e gazda a numeroase conferinţe internaţionale și 
candidează la alegerile din Congresul american ce vor avea loc în 2020 
(Texas, cel de al 23-lea district al Congresului). 


Se pare că operaţiunea împotriva sa a dat greș, întrucât făptașii nu au reușit 
să o reducă la tăcere prin hărțuire. 


Liz spune că își amintește în sinea sa cine este și idealurile pentru care 
luptă, astfel că nu se va lăsa abătută de calomnii. 


„Dacă te lași intimidat și propagandiștii văd că operaţiunile lor 
funcţionează, atunci își vor continua demersurile. Însă atâta timp cât ţintele 
își fac vocea auzită și continuă să îi provoace, atunci eficienţa lor scade. 
Asta funcţionează și în cazul propagandei.” 


Dat fiind faptul că, pe viitor, mult mai multă lume va cădea pradă campaniei 
agresive, Liz Wahl împărtășește o experiență prețioasă: transmiterea și 
primirea mesajelor de sprijin din partea celor care îi apreciază eforturile o 
ajută să depășească presiunea pe care o exercită asupra sa un stat străin. 


„E. încurajator când primeşti mesaje care te inspiră de la persoane din 
Ucraina și din Ţările Baltice, care sunt extrem de îngrijorate cu privire la 


influenţa din partea Rusiei. Mesajele te fac să te simţi ca și cum duci o luptă 
dreaptă.” 


În 2017, Departamentul de Justiţie al SUA i-a solicitat postului RT să se 
înregistreze în calitate de agent străin. În primăvara anului 2018, două 
frecvențe pe care transmitea RI America au fost închise în zona 
Washington, astfel că telespectatorii din regiune care nu aveau televiziune 
prin satelit nu au mai avut acces la post. 


RT a calificat închiderea frecvențelor drept un act „periculos, cu 
însemnătate majoră”. 


Cu toate acestea, RT continuă să producă propagandă în SUA cu forțe 
maxime. Emisiunile sale încă sunt transmise la televizor, încărcate pe 
YouTube și distribuite pe Facebook, Twitter și Linkedin. 


Postul continuă să se extindă; în septembrie 2018, recrutau un jurnalist 
pentru sediul de la Miami, o persoană care să realizeze „reportaje pe care 
mass-media convenţională le ignoră”. 


CAPITOLUL 17 


Intoarcerea 


În urma dorinţei exprimate de angajatorul meu, Yle, precum și încurajată 
fiind de sentinţa pronunţată de Tribunalul districtual Helsinki, am început să 
îmi planific întoarcerea în Finlanda la finele anului 2018. Încă eram la fel 
de îngrijorată cu privire la siguranța mea și la momentul plecării: 
condamnările nu puseseră capăt infracțiunilor suspectate că ar fi fost 
săvârșite la adresa mea. 


Cât timp am trăit în refugiul liniștit din străinătate, am urmărit atmosfera 
politică din Finlanda. Era șocant să vezi că hărțuitorii pro-Kremlin, care 
fuseseră condamnaţi, beneficiau acum de sprijin public din partea unui 
partid politic finlandez. 


Conducerea partidului finlandez antirefugiaţi și de extremă dreaptă, numit 
„Adevăraţii finlandezi? (Perussuomalaiset în finlandeză), criticase 
condamnarea pronunţată de instanță împotriva hărţuitorilor pro-Kremlin. 
Într-o manieră populistă, „Adevăraţii finlandezi” au comparat daunele 
dispuse de instanţă cu cele date violatorilor străini și celor care abuzau 
sexual minori. 


„Exploatarea sexuală a unui minor timp de șapte ani: daune în valoare de 10 
000 de euro. Supărarea unei jurnaliste de la Yle: plata daunelor în valoare 
de 80 000 de euro. Dat fiind faptul că daunele penale reprezintă preţul pe 
care îl pune societatea pe încălcarea justiţiei, putem spune că valorile 
societăţii noastre s-au dus dracului”, a scris pe Facebook Jussi Halla-aho, 
președintele partidului. 


Laura Huhtasaari, candidata din partea partidului la alegerile prezidenţiale, 
a distribuit o postare pe Twitter, în care spunea că urma să primesc „35 000 
de euro pentru suferința pe care mi-o provocase încălcarea legii”. 


Huhtasaari postula următoarea întrebare: „Când o să avem şi noi un guvern 
care ia în serios molestarea copiilor?” 


Juho Eerola, preşedintele (Comitetului administrativ din cadrul 
Parlamentului Finlandei, a pus la îndoială verdictul dat în cazul 
redactorului-șef MV-lehti, Ilia Janițkin, şi a scris: „încercați să puneţi în 
balanţă verdictul dat irakianului ăstuia cu sentinţa celuilalt tip, care a scris 
în ziarul său online că așa sunt ăștia din Orientul Mijlociu. Ce mama 
naibii?!” 


Afirmația făcută de președintele Halla-aho cu privire la „daunele în valoare 
de 80 000 de euro pentru suferinţa provocată” a fost cel mai mare neadevăr. 
Instanţa dispusese să mi se plătească daune pentru prejudicii și despăgubiri 
pentru pierderile financiare, pentru acoperirea costurilor medicale și a 
pierderii veniturilor de ordin profesional, iar toate aceste sume nu ajungeau 
nici pe departe la 80 000 de euro. Postarea despre „supărarea unei jurnaliste 
de la Yle” era minimizarea intenționată a gravităţii infracţiunilor, pe care 


instanţa le-a calificat drept „extreme și excepţionale”. 


Nici descrierea dată de Juho Eerola „ziarului online” nu era adevărată. MV- 
lehti instigase la ură față de minorităţi, descrisese evreii drept șobolani, 
încurajase oamenii să dea drumul la câini într-un oraș în care locuiau 
musulmani și minţise despre o persoană fizică, spunând că ar fi adăpostit 
cotropitori care aveau chiloţii uzi. 


Evident că parlamentarii sunt liberi să critice sentinţele date de instanţă, 
însă aceste comentarii demonstrau faptul că acești distinși oameni politici 
de pe plan naţional aveau mai multă înțelegere pentru ticăloșii de la ziarul 
MV-lehti decât pentru victime. 


Până și revista partidului „Adevăraţii finlandezi” (finanțată prin impozite) îl 
sprijinea pe Ilia Janiţkin. Jurnalistul de la publicaţia respectivă l-a vizitat pe 
Janițkin în închisoare în primăvara anului 2018 și i-a dat șansa să-și 
promoveze în mod deschis balivernele. Janițkin a declarat pentru ziarul 
partidului că cea mai mare infracţiune de care se făcea vinovat era aceea că 
„avea prea mulţi cititori”, precum și că se afla în închisoare „pentru că MV- 
lehti criticase NATO și UE în articolele sale”. 


Niciuna dintre afirmaţiile acestuia nu era adevărată. Cu toate acestea, 
articolul a fost publicat în revista partidului „Adevăraţii finlandezi” chiar 
înainte de procesul împotriva lui Janițkin și Bäckman. Se părea că 
publicaţia încerca să influenţeze rezultatul procesului care urma să aibă loc 
și îi acorda de asemenea lui Janiţkin șansa de a-și influenţa propriul proces 
în favoarea lui. Articolul mușamaliza infracțiunile în formă agravantă de 
care era suspectat Janițkin, astfel că recurgea la aceleași tertipuri pe care le 
utilizau cei de la MV de multă vreme. 


Mie îmi era greu să înțeleg de ce un partid naţional s-ar alia pe față cu 
extremiștii pro-Kremlin. 


Reacţiile la articol au demonstrat cum funcţionează manipularea opiniei 
publice. Cititorii îl considerau pe Janiţkin nevinovat, preconizau un verdict 
în favoarea „anarhiștilor” din guvern, poliţie și mass-media, îi batjocoreau 
pe oamenii legii, spunând că au motivații politice, și cereau eliberarea lui 
Janiţkin. 


Unii cititori duceau discuţia într-o zonă rasistă, vorbind de musulmanii care 
„violau copii” și de alți migranţi „dăunători”, în vreme ce alţii credeau că 
SUA și UE încercau să se amestece în alegerile finlandeze, însă cu 
siguranță ziarul MV-lehti nu era finanțat de Rusia. Intensitatea 
comentariilor releva faptul că MV-lehti reușise să creeze un cult în jurul 
persoanei lui Janiţkin. Cititorii publicaţiei partidului „Adevăraţii finlandezi” 
au lăudat-o „pentru că spunea adevărul”. 


Oricine are dreptul să intervieveze prizonierii aflaţi în custodie, însă 
interviul în cauză a fost publicat într-un ziar de partid, astfel că motivul 
exclusiv era acela de a promova politicile „Adevăraţilor finlandezi”. Prin 
urmare, interesul partidului era să sprijine MV-lehti, o publicaţie care 
încercase în mod sistematic să distrugă societatea și sistemul de justiţie 
finlandez și care, de pildă, publicase articole calomnioase despre ultimul 
director al serviciului de informaţii din cadrul armatei finlandeze și despre 
mulţi alţi ofiţeri din forţele de apărare ale țării. 


Articolele MV-lehti, care diseminează știri false și alimentează ura și 
prejudecățile electoratului, ajung direct în mâinile „Adevăraţilor finlandezi” 


și creează cerere pentru politicile publice ale acestora care se opun 
refugiaților și imigrării. 


Însă relaţia de complicitate dintre conducerea partidului în tandem cu 
mașinăria de comunicaţii și un lider al publicaţiei care debitează știri false, 
MV-lehti, şi care publicase articole calomnioase cu caracter infracțional, în 
cooperare cu un lacheu de-al Kremlinului, reprezintă un joc necinstit din 
cale-afară de grav în Finlanda, din punct de vedere istoric. 


Totuși, poliţia finlandeză anchetase amănunţit rolurile și distribuirea 
sarcinilor în cadrul ziarului MV-lehti. Activitatea era organizată de Janițkin 
și de creatorii de conţinut în cadrul unui grup de discuţie de pe WhatsApp. 


De pildă, în ianuarie 2016, Janiţkin a trimis pe grup un articol conspirativ 
marca MV-lehti care, folosind un limbaj colorat, aducea în discuţie 
presupusa practică de „minciuni, spălare pe creier și defăimare” a 
angajatorului meu, Yleisradio, și insinua, de asemenea, că ai mei colegi de 
la post sprijineau folosirea violenţei. Articolul fusese deja publicat, însă 
Janiţkin a întrebat pe grup dacă „poate cineva să verifice asta”. Ajutoarele 
sale i-au răspuns rapid: 


„Ilia, ţi-aș recomanda să nu mai publici astfel de căcaturi — adică înainte de 
a fi corectate” 


„pot eu” 
„și titlul e de rahat :)” 
„— limbajul e o mare porcărie”. 


În urma discuţiei de pe grup, cineva a corectat limbajul folosit în articol. Cu 
toate acestea, teoriile conspiraţioniste despre Yleisradio n-au suferit nicio 
modificare. Articolul încă este disponibil publicului pe site-ul MV-lehti și a 
fost citit de peste 16 000 de oameni. 


Ancheta organelor polițienești a relevat, de asemenea, amănunte despre 
operaţiunile ostile care îi vizau și pe alți jurnalişti. Pe un jurnalist care 
criticase ziarul MV-lehti Janiţkin l-a numit „unul care face lobby pentru 


NATO și un mare la**giu”. La puţin timp după mesajele schimbate în cadru 
intern, acesta a trimis pe grup un link cu un articol gata-scris și publicat pe 
site-ul MV-lehti despre același jurnalist. 


În articolul respectiv, jurnalistul profesionist pe care îl făcuse „un mare 
la**giu” este calificat drept un „libtard, un dement, un lobby-ist al NATO și 
un trol”. Pe deasupra, au mai pus și o fotografie cu chipul respectivului 
jurnalist. Articolul încă figurează pe site. 


Acesta e „ziarul online” pe care „Adevăraţii finlandezi” au făcut front 
comun ca să-l sprijine. În multe alte ţări din Occident, sprijinul acordat fățiș 
de politicienii naţionali unui site operat de trolii Kremlinului, care distribuie 
propagandă, ar fi stârnit măcar o dezbatere la scară largă, care i-ar fi criticat 
pe aceștia. 


LOCAŢIA DATĂ PUBLICITĂȚII 


Eu încă eram vizată de cei care le ţineau isonul lui Bäckman și ziarului MV- 
lehti și primeam de asemenea amenințări cu moartea și mesaje prin care 
diverse persoane își exprimau dorința de a mă vedea la doi metri sub 
pământ. Însă, dat fiind faptul că trei judecători luaseră în serios situaţia în 
care mă aflam, aveam încredere că poliţia finlandeză și specialiștii în 
materie de securitate, angajaţi de Yleisradio, urmau să mă protejeze odată 
ce reveneam în țara mea natală. 


În 2018, la începutul lunii decembrie, am călătorit în Finlanda pentru a 
participa la o conferinţă și mi-am pus la cale viitoarea mutare. Fusesem 
invitată la conferința Parlamentului European, în cadrul căreia urma să 
particip la o dezbatere, împreună cu europarlamentarii finlandezi Sirpa 
Pietikäinen și Nils Torvalds, pe tema amenințărilor la adresa libertăţii 
presei. Publicul era format majoritar din liceeni. 


Chiar înainte de seminar, se părea că cei care stătuseră în spatele meu la 
proces, și anume activiștii de pe YouTube care îi sprijineau pe Johan 
Bäckman și pe Ilia Janiţkin, îi instigau pe alţi extremiști, îndemnându-i să 
participe la eveniment. Printre aceștia se numărau, de exemplu, Tiina 


Keskimâăki, care fusese desemnată drept reprezentanta ziarului MV-lehti în 
materie de relaţii cu publicul, dar și Ilia Janiţkin, care se înregistrase deja în 
calitate de participant. 


Keskimăki s-a autointitulat influencer pe rețelele sociale, specialitatea sa 
fiind să scrie plângeri oficiale cu privire la oamenii legii și la alte oficialități 
care anchetau infracțiunile de care era bănuit Janițkin. Aceasta depusese o 
plângere penală fără absolut niciun temei împotriva mea și publicase peste o 
sută de postări în care mă cataloga drept infractoare. 


Organizatorul conferinţei pe tema libertatea presei a hotărât ca persoanelor 
care fuseseră deja condamnate pentru instigare la ură împotriva 
minorităților și celor care mă urmăreau pe mine fizic să le fie interzis 
accesul în incintă. 


În dimineaţa zilei de 7 decembrie 2018, am pornit spre sala de evenimente 
„Europe Hall”, din capitala Helsinki; eram nerăbdătoare să port o discuţie 
încurajatoare cu europarlamentarii și cu tinerii prezenţi. Când am ajuns pe 
stradă, Tiina Keskimăki, responsabila MV-lehti în materie de relații cu 
publicul, s-a apropiat de mine și m-a fixat cu privirea. 


În acea după-masă, Keskimăki a postat pe site-ul rus VKontakte că o văzuse 
pe „Jessikka Aro în Ruoholahti”, un cartier din Helsinki. Astfel, le-a 
divulgat numeroșilor cititori MV-lehti unde mă aflam, de fapt; asta m-a 
șocat. În Finlanda, am fost nevoită să urmez instrucţiunile oamenilor legii și 
să îmi stabilesc tot felul de măsuri de securitate, pentru a nu mă trezi faţă în 
faţă cu cei care fuseseră instigaţi să nutrească ură la adresa mea. 


La începutul lunii decembrie, când nici măcar nu apucasem să îmi aleg 
mobila pentru locuinţă, colega lui Janiţkin, care mă denigra pe Internet de 
ani buni, a publicat locaţia exactă în care mă aflam, aceea fiind și reședința 
mea. 


Astfel, Keskimăki m-a transformat într-o ţintă ușoară pentru amenințările 
plănuite în prealabil (asta pe lângă hărţuirea „de ocazie”) și, în afară de 
pericolul virtual, m-a expus de asemenea și unui pericol fizic. Pe deasupra, 
a făcut toate acestea intenționat, dat fiind faptul că fusese prezentă zilnic la 


proces vara trecută și ascultase amănunte referitoare la urmările campaniei 
de instigare la ură. 


Incă o dată, am fost nevoită să le raportez specialiștilor în materie de 
securitate noua ameninţare cu care mă confruntam. Practic, mă aflam în 
aceeași situație precum cea dinaintea plecării din ţară. 


Seminarul ce a avut loc la „Europe Hall” avea instituite măsuri de securitate 
stricte din cauza prezenţei europarlamentarilor, locul fiind păzit de două 
mașini de poliţie. Discuţia cu privire la amenințările la adresa libertăţii 
presei a fost animată. 


Cu toate acestea, eu ajunsesem iar o ţintă sigură chiar pe strada pe care 
locuiam. 


FACTORI COMUNI 


In ianuarie 2019, mi-am reînceput activitatea la Yleisradio și m-am 
familiarizat cu noile mele sarcini și cu ceilalți colegi. 


Ministerul finlandez al Afacerilor Interne, cel al Justiţiei, precum și cel al 
Educaţiei și Culturii, lansaseră un proiect în vederea combaterii discursului 
de instigare la ură cu caracter infracţional și a hărțuirii ilegale și voiau să 
afle informaţii de la persoanele care simţiseră aceste lucruri pe propria 
piele. 


Astfel, am fost invitată să iau parte la un eveniment în cadrul căruia să le 
împărtășesc altora părerile mele pe acest subiect, eveniment moderat de 
Arhiepiscopul Kari Mäkinen. În cadrul atelierului, am prezentat propuneri 
de modificări legislative pe care le întocmisem în 2017, spre a fi 
implementate de Comitetul administrativ al Parlamentului Finlandei. 


Conform documentului elaborat de mine, diverși oameni ai legii, procurori, 
judecători, funcţionari și jurnaliști erau de mult timp vizaţi de acţiuni de 
defăimare, de ameninţări, de hărțuire și de alte infracțiuni cu caracter 
organizat. Am reiterat ideea conform căreia procurorul general putea 


deschide în mod independent anchete, astfel încât să mai ușureze din povara 
victimei. 


La eveniment au fost prezenți și alți jurnaliști, reprezentanţi ai comunității 
musulmane și ai celei rome, precum și alți finlandezi cu origini diverse. Cu 
toții le-au împărtășit oficialităților experiențe asemănătoare pe care le 
trăiseră: discursul de incitare la ură era răspândit la scară largă, iar 
persoanele care nu erau albe erau forțate să îl asculte zilnic când se aflau în 
spaţiul public. 


Unul dintre înalții funcţionari prezenţi la eveniment a dezvăluit faptul că, 
iniţial, proiectul nu avusese drept obiectiv implementarea unor schimbări de 
ordin legislativ. Cu toate acestea, în cadrul audierii devenise evident faptul 
că ar putea fi necesar să se opereze modificări în ceea ce privește legea ţării. 


Am vrut să văd dacă propunerile mele urmau să fie puse în practică. Cu doi 
ani mai devreme, aceleași propuneri avuseseră rezonanță când le-am 
prezentat Comitetului administrativ, prezidat de Juho Eerola, de la partidul 
„Adevăraţii finlandezi”. După mine au urmat și alte solicitări asemănătoare, 
care cereau ca legea să fie schimbată, venite din partea reprezentanţilor 
unor grupuri vizate de calomnii, precum redactori-șefi, sindicatul poliţiei, 
procurori și, ulterior, și judecători, cu toţii finlandezi. 


Denigrarea mea a continuat de parcă nici n-ar fi existat condamnările. 


Până la finele lunii ianuarie 2019, de la încheierea procesului, am numărat 
cel puţin 13 noi articole calomnioase publicate despre mine pe site-ul MV- 
lehti. Numărul total de astfel de articole de pe site ajunsese la 230. 


Potrivit celor scrise în articolele nou-nouţe, nimic nu se schimbase referitor 
la persoana mea: eram în continuare o mincinoasă, o pacientă care suferea 
de boli mentale, care avea doar fabulaţii în cap, dependentă de droguri, o 
persoană care căuta să restrângă libertatea de exprimare, o hărțuitoare și un 
soldat al serviciilor de informaţii, recrutată de serviciile de securitate 
străine. 


Apăruseră și noi acuzaţii fără niciun temei: chipurile, îi luasem apărarea 
unui individ care se făcea vinovat de genocid și îmi petreceam timpul cu 


teroriștii. Într-unul dintre mesajele primite, cineva îmi punea sexul sub 
semnul îndoielii. Pe baza numărului de accesări, noile articole adunaseră 
peste 250 000 de vizualizări. 


Aceste articole  ademeneau diverşi cetățeni finlandezi obișnuiți, 
îndemnându-i să mă dispreţuiască. Cei care citeau articolele și profilurile 
false formulau presupuneri, cum că aveam nevoie de bani pentru a-mi 
cumpăra droguri, că „trăsesem pe nas” banii obţinuţi prin externalizare 
pentru cartea mea, că nu era adevărat faptul că eram implicată într-un 
proiect de scriere a unei cărţi, că îmi vindeam c***| în speranţa că voi primi 
droguri la schimb și că eram purtătoare de hepatită C, boala pe care o au, de 
obicei, persoanele care își administrează droguri intravenos. Unii chiar 
discutau despre posibilitatea de a mi-o trage și de a mă vinde. 


Unul dintre profiluri își exprima public părerea că ar trebui să mi se pună 
capac şi să fiu lovită în cap cu o bâtă de baseball atât de tare, încât să-mi 
zboare capul. 


Aveam motive să bănuiesc că multe dintre comentariile la articolele MV- 
lehti erau calomnii și amenințări cu caracter ilegal în temeiul dreptului 
finlandez. Însă în lumea celor de la MV-lehti, o lume în care discursul de 
incitare la ură este un fenomen care nu există, realitatea era întoarsă cu 
susul în jos, iar eu eram infractoarea. 


La finele lunii ianuarie, MV-lehti a postat următoarea știre de ultimă oră: 
„Jessikka Aro de la Yle a fost denunţată la poliție pentru că a săvârșit 
infracțiuni”. Conform articolului, l-aș fi denigrat pe unul dintre 
colaboratorii site-ului, care se întâmpla, de asemenea, să fie un activist pro- 
Ilia Janiţkin. 


De fapt, nu scrisesem și nici nu afirmasem nimic despre persoana pe care, 
chipurile, aș fi defăimat-o. Cu toate acestea, site-ul susținea că le 
provocasem mari pagube atât respectivului, cât și asociației de extremă 
dreaptă, numită „Finland First” (Finlanda pe primul loc), al cărei 
reprezentant era persoana în cauză. 


De asemenea, scria că un alt colaborator MV-lehti ar fi depus o plângere 
penală împotriva mea. Articolul MV-lehti conţinea un link care te trimitea 


la un alt site, numit Material for Counter Complaint against Jessikka Aro 
(„Materiale pentru plângeri împotriva Jessikkăi Aro”), al cărui obiectiv era 
de a îndemna lumea să depună și mai multe plângeri împotriva mea la 
organele abilitate. Articolul, care mă prezenta drept o infractoare, 
înregistrase peste 20 000 de accesări. 


Potrivit propriilor sale spuse, începând cu decembrie 2018, Ilia Janițkin 
revenise iar în fruntea site-ului calomnios. Într-un interviu înregistrat și 
postat, acesta a declarat că adusese site-ul înapoi la viață, precum și că se 
folosea de ziarul MV-lehti pentru a-și desfășura campania pentru alegerile 
parlamentare. Mai mult, mulţi alţi activiști MV-lehti au anunţat că urmau și 
ei să candideze. 


Doi dintre aceștia erau Junes Lokka și Tiina Wiik, activiști de extremă 
dreaptă și simpatizanți ai conducerii de la Kremlin, originari din Oulu, un 
oraș din nordul Finlandei. Aceștia sunt renumiţi pentru că organizează un 
eveniment internațional, în cadrul căruia relaționează cei de extremă 
dreaptă, intitulat „Awakening” (,„Deșteptarea”) și care are loc în Finlanda. 
De asemenea, Lokka îi hărțuiește telefonic pe jurnalişti, înregistrează 
apelurile și le postează pe YouTube, acestea fiind apoi reproduse în ziarul 
MV-lehti. 


În plus, Lokka și Wiik realizează periodic o emisiune cu iz profesionist, pe 
Youlube, și atacă persoane fizice prin intermediul unor discuţii 
participative foarte calomnioase, la care participă uneori chiar și mii de 
oameni. Activismul desfășurat se aseamănă cu fabrica ciudată de troli din 
Suedia, care îl atacase pe Martin Kragh, cercetătorul specializat pe teme 
legate de Rusia. 


Pe când analiza cazierele tuturor candidaţilor la alegerile parlamentare, un 
tabloid finlandez descoperise niște informaţii interesante: se pare că, în 
perioada 2016-2018, Junes Lokka fusese condamnat pentru nerespectarea 
indicaţiilor poliţiei, pentru două infracţiuni asociate drogurilor, precum și 
pentru instigarea la ură faţă de minorități. În primăvara anului 2019 i-au fost 
aduse noi acuzații pentru încălcarea legilor privind dreptul la viaţa privată. 


Tiina Keskimăki, reprezentanta lui Janiţkin, activistul Marco de Wit de la 
canalul de YouTube Finland First și Jenni Uotila erau și ei candidați din 


partea unor partide mai mici. Marcode Wit fusese condamnat pentru 
agresarea unui înalt funcționar și pentru nesocotirea încrederii în formă 
agravantă în calitate de datornic, iar Uotila fusese condamnată pentru 
încălcarea legii privind portul de arme de foc, nesocotirea autorităţii la 
momentul arestării, conducerea sub influenţa băuturilor alcoolice, precum și 
pentru două acuzaţii de defăimare. 


Pe lângă faptul că și-au depus candidatura la alegerile parlamentare din 
Finlanda și că au caziere penale, acești activiști MV-lehti mai au încă un 
factor în comun, și anume pe Johan Băckman, colaboratorul în materie de 
relații cu publicul al serviciilor de securitate ruse și care fusese prezentat, în 
mod eronat, de mass-media rusească de stat, drept editorul ziarului MV- 
lehti. 


Jenni Uotila a apărut în poze și filmuleţe alături de Bäckman și de Janiţkin, 
Bäckman a promovat candidatura lui Junes Lokka pe reţelele de socializare, 
iar de Wit s-a deplasat în teritoriile ocupate de Rusia din estul Ucrainei, 
însoţit fiind de Băckman și de Janus Putkonen, și a creat materiale de 
propagandă pe care le-a postat pe YouTube. 


Pe deasupra, mai era un numitor comun pe care îl împărtășeau toate aceste 
persoane: eu. 


Junes Lokka crease filmuleţe înjositoare în care mă numea „târfă drogată” 
și mă urmărise, în persoană, la o prezentare din cadrul evenimentului 
organizat de Universitatea din Oulu. De Wit publicase nenumărate articole 
în care mă prezenta drept un trol în slujba NATO și spusese lucruri chiar 
mai rele, pe ambele sale canale de YouTube și pe site-ul său, Laiton Lehti 
(Revista ilegală). Lokka, Wiik și de Wit și-au incitat în mod sistematic 
adepţii de pe reţelele sociale, îndemnându-i să creadă că trolii ruși 
reprezintă o închipuire. 


Înainte de proces, Jenni Uotila ameninţase că mă va împinge pe scările de la 
Tribunalul districtual Helsinki și, din acest motiv, fusese interogată de 
poliţie. 


Felul în care cercul de apropiaţi ai lui Johan Băckman răspândea discursul 
de incitare la ură părea a fi organizat. 


Insă eu nu eram singura lor ţintă. 


CLUBUL OFIŢERILOR 


Băckman duce un război informaţional pe mai multe fronturi. Acesta 
publică în mod constant conţinut în care furnizează detalii despre locuri și 
îndatoriri și care dezvăluie legăturile strânse pe care le are cu cei din 
conducerea rusească. 


De asemenea, Băckman se deplasează adesea în Crimeea. Chiar înainte de 
publicarea sentinţei sale, acesta fusese din nou în Peninsula Crimeea, 
teritoriu ocupat de Rusia. Însă înainte de următoarea etapă a călătoriei sale, 
a apărut în niște postări pe reţelele sociale cu barba blondă vopsită șaten 
închis. 


Ministerul finlandez al Afacerilor Externe califică situația în care se află 
Siria, din punctul de vedere al securităţii, la nivelul „este imperios necesar 
să se părăsească țara numaidecât”. În toamna lui 2018, singurii finlandezi 
care au rămas în Siria erau câţiva luptători membri ai grupării teroriste 
Statul Islamic (ISIL), împreună cu familiile lor. 


Cu toate acestea, în octombrie 2018, mai era un finlandez în ţară: același 
Johan Băckman, cu barba vopsită șaten și îmbrăcat în costum oriental. 
Acesta transmitea, de mai multe ori pe zi, clipuri video filmate cu selfie 
stick-ul, în care prezenta întrevederile, încununate de succes, ale „delegaţiei 
sale ruse”, care aveau loc la Damasc și la Alep. Băckman avea grijă să nu îi 
filmeze pe membrii ruși ai delegaţiei sale, însă era clar că aceștia ocupau 
poziţii importante. Pe ordinea de zi a deplasării acestora se număra și 
aducerea în discuţie a situaţiei refugiaților în cadrul negocierilor purtate cu 
guvernul sirian. 


„Delegaţia rusă s-a bucurat de o primire călduroasă întrucât, la momentul 
actual, relaţiile dintre Siria și Rusia sunt foarte strânse. Secretarul sirian 
responsabil pe probleme sociale și în materie de dezvoltare tocmai a primit 
medalia de onoare acordată de Eurasia pentru eliberarea orașului Palmira”, 
relatează Băckman din Siria. 


Potrivit spuselor sale, în timp ce delegaţia aștepta sosirea generalilor sirieni, 
se auzea „susurul plăcut” al fântânii de la Clubul ofiţerilor din Damasc. 
După întrevedere, Băckman a postat o fotografie cu el și „liderul armatei 
siriene”. 


De asemenea, l-a cunoscut și pe Marele Mufti al Siriei. Conform 
declaraţiilor lui Bäckman, subiectul negocierilor purtate cu Mufti a fost 
legat de „aspecte politice și de mass-media falsă din Occident”. Acesta a 
concluzionat că situaţia din Siria era liniștită, însă călătoria a fost presărată 
cu evenimente. 


La puţin timp după întoarcerea sa, instanța a pronunţat sentinţa în cazul lui 
Băckman. La doar o zi de la condamnarea sa, acesta s-a plâns în cadrul unui 
interviu acordat postului de televiziune al statului rus, Rossiya, spunând că 
„Jessikka Aro nu poate fi deloc criticată, întrucât o ia drept hărțuire și 
insultă și a depus plângeri penale împotriva multor persoane care au 
criticat-o”. 


Într-un alt interviu dat după condamnare, Bäckman m-a descris drept „o 
promotoare hiperactivă a intereselor NATO” și a distribuit un blog pe care 
se susținea că Yle compilase un registru secret și că eu mă deplasasem în 
Regiunea Baltică, pentru a vizita un buncăr folosit în cadrul războiului 
informaţional, unde beneficiasem de instruire. 


Astfel, continua să alimenteze afirmaţiile nefondate pe care le vehicula de 
patru ani, asta în pofida faptului că tocmai fusese condamnat pentru 
săvârșirea unor infracţiuni, precum hărţuirea mea, defăimare în formă 
agravantă și instigare la defăimare, în formă agravantă. 


Pe deasupra, făcea toate aceste lucruri, deși era conștient de răul pe care mi- 
] provocase prin fabulaţiile debitate. 


IA LUAŢI DE-AICI! 


A urmat primăvara în care au avut loc alegerile din Finlanda. 


Am urmărit și eu cum Johan Băckman a influenţat opinia publică din ţară și 
cum a introdus perspectivele Kremlinului pe rețelele sociale. Totodată, 
ziarul MV-lehti și o întreagă reţea de site-uri asemănătoare și-au continuat 
propriile operațiuni de influență. 


Johan Băckman a acumulat o experienţă vastă și internaţională în ceea ce 
privește amestecul în alegeri, în numele și în interesul Kremlinului. În 
noiembrie 2018, în regiunea Donețk, s-au organizat „alegeri? pentru a 
selecta membrii și liderul consiliului republicii populare. Băckman a 
prezentat documente care dovedeau că el și Janus Putkonen avuseseră 
calitatea de membri internaţionali ai comisiilor de votare din partea 
Republicii Finlanda, în cadrul „alegerilor” din Doneţk. Documentele 
fuseseră emise de guvernul-marionetă al Republicii Doneţk, ocupată de 
forțele rusești. 


Ulterior, Denis Pușilin, favoritul lui Băckman, a fost „ales” în calitate de 
lider al Republicii. La ceremonia de învestire, Băckman s-a pozat alături de 
Pușilin și de liderul Crimeii, Serghei Aksionov. Băckman a susținut că se 
deplasase la multe secţii de votare, în calitatea sa de membru al comisiei de 
votare și a dat asigurări că alegerile se desfășuraseră în mod corespunzător. 


Consiliul European a contestat vehement acest fapt și a blamat unilateral 
alegerile, calificându-le drept ilegale și nelegitime. Potrivit UE, „alegerile” 
încălcau justiția internaţională, subminau angajamentele luate în temeiul 
Acordului de la Minsk și nesocoteau suveranitatea și legile ucrainene. Din 
punctul de vedere al Consiliului, rezultatul alegerilor era considerat 
neavenii. 


Chiar dinaintea alegerilor, Consiliul European anticipase faptul că Rusia 
urma să își exercite pe deplin influenţa vastă, apelând la separatiștii pe care 
îi sprijinea. Acţionând conform indicaţiilor ofițerilor din cadrul serviciilor 
ruse de informaţii, Johan Bäckman era dovada vie a acestor demersuri. 


Acesta începuse să se amestece în alegerile din Finlanda, cu ani în urmă. În 
noiembrie 2016, pe un ton prevestitor, a scris următoarea postare pe 
Facebook: „Alegerile din Finlanda vor fi hotărâte de Ziarul MV-lehti. 750 
000 de oameni citesc săptămânal cotidianul. Ia luaţi de-aici. Nu e de mirare 


că s-a emis mandat de arestare pe numele redactorului-șef. E tot mâna 
libtarzilor”. 


Bäckman are mai multe conturi pe rețelele de socializare, pe care le 
folosește pentru a face reclamă ziarului MV-lehti, variantei rusești RI, 
precum și pentru a distribui postările activiștilor de la MV-lehti și alte știri 
false, de pildă conţinutul mass-media fals postat de Juha Korhonen, 
redactorul-șef adjunct de la MV-lehti. 


Una dintre strategiile conducerii de la Kremlin, în ceea ce privește războiul 
informaţional, este să susțină grupările de extremă dreaptă și pe cele 
„naționaliste? și să creeze legături între acestea. În Finlanda, Johan 
Băckman a adunat laolaltă diverse astfel de grupări, iar ceilalți prieteni de 
pe contul său de Facebook sunt numeroși activiști de extremă dreaptă. 


Atât Băckman, cât și ziarul MV-lehti au sprijinit-o în mod direct pe Laura 
Huhtasaari, de la partidul „Adevăraţii finlandezi”. De asemenea, Bäckman 
l-a promovat și pe Junes Lokka. La rândul lor, și „Adevăraţii finlandezi” 
beneficiază de vizibilitate virală prin intermediul lui Băckman. În pofida 
faptului că, uneori, Bäckman pare să îl ironizeze pe „Jussi”, adică Jussi 
Halla-aho, președintele partidului „Adevăraţii finlandezi”, pe termen lung, 
activismul pe care acesta îl desfășoară pe reţelele sociale aduce beneficii 
partidului. 


Una dintre temele importante pe care le abordează este presupusa fraudare a 
alegerilor din Finlanda. Bäckman promovează ideea adepților săi, idee 
potrivit căreia alegerile finlandeze sunt atât de frauduloase, încât doar cei 
bolnavi la minte le pot considera drept transparente și cinstite. Acesta 
susține că presupusa fraudare se axează pe acea parte a populaţiei pe care 
mizează „Adevăraţii finlandezi”. 


Ba chiar a și răspândit dovezi care indică faptul că încercase să cumpere 
reclame politice pe Facebook, care decurgeau din interesele „Adevăraţilor 
finlandezi”. Astfel, a distribuit o captură de ecran, care dovedește că 
încercase să plătească pentru vizibilitatea unui articol online care, potrivit 
spuselor lui Băckman, „relatează despre amestecul UE și NATO în alegerile 
din Finlanda”. 


Articolul a fost publicat de site-ul satelit de știri false intitulat Nettiuutiset 
(în traducere Ştiri de pe web), având titlul „Politicienii finlandezi acuză UE 
și NATO că și-au băgat coada în alegerile din Finlanda”. 


Olli Immonen, membru al partidului „Adevăraţii finlandezi”, fusese și el 
menţionat printre politicienii finlandezi care formulaseră anterior afirmaţii 
nefondate asemănătoare, prin care susțineau că UE intervenise în alegerile 
naţionale și îi redusese la tăcere pe disidenţi. 


În captura de ecran respectivă, Băckman a scris că Facebook limita 
reclamele de natură politică, doar atunci când erau vizate Statele Unite, nu 
și Finlanda. Prin urmare, e posibil ca acesta să fi încercat să cumpere și mai 
multe mesaje politice care vizau Finlanda sau alte ţări. 


Ilia Janiţkin, redactorul șef, a încercat să recruteze formatori de opinie pe 
rețelele de socializare (n. trad. — așa-numiții influenceri). În martie 2019, 
într-o după-amiază târzie, acesta a scris cu nerușinare pe contul său 
VKontakte că era în căutarea unui „trol pe Facebook care să își pună 
serviciile la bătaie”. 


„Am nevoie de câțiva care să fie activi. Trimiteţi datele de contact prin mp 
(mesaj privat)”, scria Janițkin. Angajatorul le oferea trolilor instrumentele 
necesare, întrucât Janițkin menţiona în postare că urma să se ocupe de 
plăţile lunare ale software-ului numit Crave și Hootsuite. Hootsuite este un 
instrument de comercializare utilizat pe rețelele sociale, prin intermediul 
căruia poţi gestiona mai multe profiluri și poţi temporiza publicarea de 
conţinut pe diverse platforme; e tare folositor când vine vorba de trolare 
eficientă. 


A doua zi, Dmitri Gurbanov, un activist de pe reţelele de socializare 
specializat pe demascarea extremei drepte, a postat pe Twitter anunţul de 
recrutare lansat de Janiţkin, pe care acesta l-a înlăturat numaidecât. 


Nu știu ce fel de sarcini ar fi primit „postacii” respectivi, sau dacă nu cumva 
astfel de postaci lucrau deja de zor. Cu toate acestea, după condamnarea sa, 
Janiţkin a scris pe reţelele de socializare (folosind propriul nume), a susținut 
că „dacă e să ne luăm după spusele mele, aveam un asistent sau un agent 
ascuns” și a insinuat că nu spusesem instanţei adevărul. 


Mai mult, a sugerat că, dat fiind faptul că săvârșisem sperjur, mă făceam 
vinovată de o infracţiune. 


PREMIUL 


La începutul lui 2019, am primit și eu în premieră un mesaj pozitiv, care a 
mai echilibrat lucrurile în raport cu defăimarea. 


Ambasada SUA de la Helsinki m-a întrebat dacă eram dispusă să accept 
Premiul „Femei Curajoase din întreaga lume”, acordat de Departamentul de 
Stat al SUA, ce urma să fie decernat la Washington, D.C. 


În fiecare an, zece femei care au promovat drepturile omului și care au dat 
dovadă de iniţiativă primesc premiul din partea unor diplomaţi de la nivel 
înalt. Iniţial, premiul a fost lansat de Secretarul de Stat american de la acea 
vreme, Condoleezza Rice. 

Am răspuns: „Da!” 

Potrivit motivelor care stau la baza premiului, activitatea depusă de mine 
începând cu 2014, și anume scrierea de articole, activismul pe care l-am 
desfășurat pe rețelele sociale prin campania +/StopKremlinTrolls 
(Opriţi TroliidelaKremlin), elaborarea acestei cărți și acţiunile în justiţie pe 
care le-am intentat m-au făcut demnă să primesc Premiul „Femei Curajoase 
din întreaga lume”. 


Am primit și o invitație oficială semnată de Secretarul de Stat american 
Michael Pompeo. Ceremonia de la Washington urma să includă discursul 
acestuia, iar soţia Președintelui, Prima Doamnă Melania Trump, urma să ne 
acorde premiile mie și altor nouă femei. 


Am primit programul pentru călătoria ce urma să dureze două săptămâni, 
conceput special pentru mine. Astfel, trebuia să mă familiarizez cu guvernul 
SUA, urma să susțin cuvântări și să am întrevederi cu organizaţiile 
jurnalistice și cu studenţii de la Universitatea Northwestern, apoi să vizitez 
sediul ziarului Chicago Tribune. 


Mai presus de toate, eram extrem de nerăbdătoare să le întâlnesc pe 
celelalte femei-model. 


Pentru mine, șansa de a prezenta studiile mele despre troli în Statele Unite 
era foarte prețioasă, mai ales în contextul în care SUA încă aștepta cu 
nerăbdare să afle rezultatele anchetei oficiale realizate de Mueller, în care se 
explica în amănunt prin ce mișmașuri reușiseră postacii și agenții 
Kremlinului să îl pună pe Trump la cârma Americii. 


Nu aveam voie să spun nimănui despre premiul pe care urma să îl primesc; 
totul avea să fie comunicat public în cadrul ceremoniei, care urma să aibă 
loc la începutul lui martie. Până să plec în călătorie, mi-am continuat 
activitatea în cadrul Yle și am instruit oamenii cum să recunoască mai bine 
și cum să combată propaganda. 


În februarie, am vrut să le arăt prietenilor mei o memă nouă, care fusese 
făcută despre mine: o imagine defăimătoare, tip caricatură, în care eram 
înfățișată ca o drogată ce se injecta în venă, circula intens pe reţelele 
sociale. 


Prietenii mei virtuali m-au încurajat să îmi continui munca în pofida 
hărțuirii. Însă cineva mi-a accesat pagina de Facebook pentru a răspândi 
minciuni. Cineva pe nume „Angus Gallagher”, pe care nu îl cunoșteam, mi- 
a scris pe pagina personală că nimeni nu ar trebui să se lase păcălit, pentru 
că „tipa asta nu e jurnalistă, ci un postac NATO, plătită ca să desfășoare o 
campanie de dezinformare împotriva Finlandei. Integrity Initiative e de fapt 
maestrul care trage sforile acestei marionete”. 


Prietenii mei mi-au apărat onoarea, însă Gallagher nu s-a oprit; potrivit 
spuselor sale, îi minţisem pe prietenii mei, iar aceștia ar trebui să afle mai 
multe despre Integrity Initiative (Iniţiativa de integritate). De asemenea, mai 
spunea și că eram implicată activ în destabilizarea regiunii și că aveam 
drept obiectiv distrugerea încrederii în democraţia finlandeză. 


Când i-am contestat afirmaţiile, Gallagher a pornit un atac și mai sucit: a 
scris pe pagina mea de Facebook că organizaţia americană numită „Atlantic 
Council” („Consiliul Atlanticului”) mă plătește „prin intermediul filialei de 


la Helsinki și nu e surprinzător că sunt atât de sensibilă când vine vorba de 
acest subiect”. 


Gallagher a scris că acţiunile mele reprezintă o campanie de dezinformare 
finanțată de stat și o interferență externă, precum și că finlandezii ar trebui 
să îi fie recunoscători pentru aceste informații. 


I-am atras atenţia asupra legilor privind calomnia, iar prietenii mei l-au 
ironizat până când a părăsit discuţia. Unul dintre aceștia a dat peste un link: 
Gallagher scria pentru versiunea în limba engleză a site-ului Sputnik, iar în 
perioada 2016-2017 scrisese, cel puţin 38 de articole, pentru Sputnik. În ale 
sale compoziţii, acesta se întreba dacă mass-media liberală nu cumva va 
provoca un al Treilea Război Mondial, preconiza că doar Rusia va 
supraviețui unei apocalipse cu zombi, îi batjocorea pe cei care atrăgeau 
atenția asupra campaniilor de dezinformare desfășurate de Kremlin și 
avertiza oamenii cu privire la „femeile care fuseseră catalogate drept 
europence târfe și mincinoase”, precum și la „ciber-trolii” controlaţi de UE 
și de NATO. 


În 2017, BBC-ul îi luase interviu celui care deţinea funcţie de conducere în 
cadrul filialei Sputnik din Regatul Unit. Potrivit acestuia, Gallagher era un 
voluntar care își publică articolele pe Sputnik și ale cărui opinii, chipurile, 
ar fi „reprezentat punctul de vedere împărtășit de un public larg”. Şi un 
profesor universitar a fost intervievat, iar acesta a calificat cele postate de 
Gallagher drept conţinut paranoic, tipic comentatorilor de la Sputnik. 


Acum, Gallagher considera pagina mea de Facebook drept un cadru 
important, pe care să debiteze aberaţiile și minciunile scornite de Kremlin 
despre mine. 


$mecheria mi-a arătat că nu toţi angajaţii Kremlinului care se ocupau de 
propagandă pe reţelele sociale acționau din fabrica aflată la Sankt 
Petersburg; se pare că trolare pe rețele la nivel internaţional face parte și din 
fișa postului „voluntarilor” de la Sputnik. 


Facebook anunţase recent că înlăturase comportamentul coordonat lipsit de 
autenticitate, aceasta fiind referire la „postaci”, adică la troli. In total, 364 
de pagini de FB și de profiluri false, active în statele Baltice, în Asia 


Centrală, în Caucaz și în Europa Occidentală și de Est, proveneau din 
Rusia. 


Site-urile și profilurile aparent independente, create pe Facebook, postaseră 
conținut despre vreme, călătorii, sport, afaceri și politică. O parte dintre 
acestea distribuiseră opinii anti-NATO, unele promovaseră proteste de pe 
plan local, iar altele demaraseră discuţii prin care criticau corupţia. Site- 
urile și conturile false reușiseră să acumuleze un număr vast de adepţi: peste 
790 000 de conturi erau abonate la cel puţin un site condus de troli. 
Respectivele site-uri cumpărau de asemenea reclame, suma totală ajungând 
la 135 000 de dolari. Prima reclamă fusese cumpărată încă din 2013. Mai 
mult, încercaseră să organizeze peste 200 de evenimente în întreaga lume. 


Potrivit spuselor managerului responsabil de securitatea cibernetică la 
Facebook, conturile și site-urile șterse aveau legături cu angajaţii Sputnik de 
la Moscova. După câte înţeleg eu, declarația acestuia însemna că personalul 
de la Sputnik (aici intră și celelalte îndatoriri ale acestora, precum scrierea 
articolelor) gestiona o fermă de conturi de troli și de site-uri de știri false. 


De asemenea, Facebook înlăturase încă 107 site-uri, grupuri și conturi de 
FB gestionate de ruși, precum și 41 de conturi de Instagram, care se 
dăduseră drept ucraineni și distribuiseră conţinut despre situația privind 
sănătatea în școli. 


Potrivit celor de la Facebook, din punct de vedere tehnic, activitatea semăna 
cu cea descoperită înainte de alegerile de la jumătatea mandatului, care au 
avut loc în SUA în 2018 și care, la rându-i, era similară cu activitatea 
desfășurată în cadrul fabricii de troli de la Sankt Petersburg (documentată 
anterior). 


Era clar că anchetatorii Facebook nu depistaseră încă contul lui Gallagher, 
cel care scria pentru Sputnik. 


MV-LEHTI CANALIZEAZĂ RĂZBOIUL 
INFORMAȚIONAL AL RUSIEI 


Totodată, pe reţelele sociale în limba finlandeză, unde încă există un număr 
mare de site-uri cu activitate dubioasă, care se axează pe discuţii despre 
imigrare, politicile din Rusia, Orientul Mijlociu și alte subiecte, atmosfera 
dinaintea alegerilor se încingea. 


Prin intermediul publicaţiei MV-lehti fusese demarată o operațiune de 
anvergură, care se răspândea acum pe reţelele de socializare prin numeroase 
site-uri și profiluri noi. 


Ziarul de scandal îi promova pe Ilia Janiţkin și pe alţi candidaţi de la 
partidele mici; unele partide marginale au cumpărat reclame pentru 
candidaţii lor de la ziarul MV-lehti. 


Multora încă nu le era clar faptul că site-ul, care se laudă că e pro-Finlanda, 
promovează pe faţă interesele Rusiei. Până la finele lunii iulie 2019, MV- 
lehti a publicat numeroase articole în limba finlandeză care proveneau fățiș 
de la RlI.com. Cu alte cuvinte, MV-lehti traduce conţinutul produs de 
Russia Today, unealta folosită de Kremlin în războiul său informaţional 
internațional, pentru publicul finlandez. 


De asemenea, MV-lehti difuzează, în direct, programele internaţionale 
transmise de RT, adesea fiind vorba de filmuleţe în limba engleză cu privire 
la știri de actualitate. Mai presus de toate, MV-lehti apelează cu înflăcărare 
la clipurile de pe serviciul video Ruptly, care aparţine de grupul mass-media 
deţinut de RI. 


Accesul nelimitat la filmuleţele, transmisiunile și conținuturile nespecificate 
postate de partenerii Ruptly costă 125 de euro pe an pentru persoane fizice 
și pentru organele mass-media în curs de dezvoltare. Preţurile pentru 
giganţii mass-media nu sunt publice. Nu știu dacă MV-lehti se consideră a 
fi un organ mass-media individual sau în curs de dezvoltare însă, dat fiind 
faptul că transmite conţinut de pe Ruptly în calitate de client, după câte se 
pare, toată treaba o costă pe mașinăria informaţională a Kremlinului 125 de 
euro pe an; asta, dacă nu cumva mașinăria distribuie conţinutul gratuit, „cu 
un scop nobil”. 


In încercarea de a-și ascunde rădăcinile rusești, Ruptly își are sediul în 
Germania, la Berlin. T-Online, portalul de știri german profesionist, a 


investigat „agenţia video” și a descoperit mai mulți factori suspecți, și 
anume filialele Ruptly, Redfish și Maffick, care distribuiau dezinformare 
virală populară și abilă, fără a-și dezvălui legăturile cu guvernul rus. 


Conţinutul din ziarul MV-lehti, care provine de pe RT și Ruptly și este 
tradus în finlandeză, vizează subiecte cu miză politică pentru Kremlin. 
Europa este prezentată drept un focar al degenerării, al criminalității, 
instabil și marcat de valuri de perturbări civice. Potrivit RT și Ruptly, unul 
dintre motivele care stau la baza acestei instabilități sunt liderii corupți, 
solicitanţii de azil și orice persoană care pare a fi străină. Problemele 
financiare și societale profunde ale Rusiei nu sunt aduse deloc în discuţie. 


Publicul poate urmări filmuleţele produse de Kremlin și postate pe site-ul 
MV-lehti, de pildă, pe tema protestului anti-Islam al mișcării britanice de 
extremă dreaptă, „English Defense League”, care a avut loc la Londra, 
precum și despre arestarea lui Julian Assange, liderul WikiLeaks și despre 
protestele Vestelor Galbene din Franţa. 


Multe dintre articolele MV-lehti, preluate de la RI, îi înfățișează pe 
solicitanţii de azil în situaţii dramatice, care „ameninţă ţările din Occident”. 
De ani de zile, publicul finlandez care citește MV-lehtia fost spălat pe creier 
cu filmuleţele Ruptly despre „golirea unei tabere din Milano, pline de 
persoane care au pătruns ilegal în ţară”, „desfiinţarea taberelor de persoane 
cu ședere ilegală de către poliţie” și despre „construcţia de centre pentru 
intrușii străini minori, în Maroc, de către Germania”. 


De regulă, evenimentele i-au vizat pe solicitanții de azil, pe victimele 
potenţiale ale traficului de persoane, pe posibilii migranţi și pe minori. Însă 
MV-lehti vrea să-i prezinte pe solicitanţii de azil drept dușmanii culturii și 
ai stilului de viaţă din Finlanda, astfel că apelează la termenul rasist matu 
(„invadator”) și scrie despre imigranții ilegali fără să știe cu exactitate care 
este statutul legal al persoanelor respective. 


În 2018, cercetătorii din domeniul mass-media de la Universitatea din 
Tampere au analizat ziarul MV-lehti și au contorizat prezenţa „opiniilor 
antiimigranţi” în jumătate dintre articolele de pe site, fiind incluse și știri 
despre Islam. 


Cercetătorii au observat faptul că instigatorii de la MV-lehti „sperau cu 
tărie” că acţiunile lor aveau să influenţeze atât discuţiile, cât și politicile din 
societatea finlandeză. Cei care scriau articole pentru ziar nu considerau că 
răspândesc propagandă rusească, ci mai degrabă că „provoacă jurnalismul 
părtinitor perceput ca fiind pro-Occident și pro-NATO”. 


RT nu e singurul partener din partea statului rus care cooperează cu site-ul 
MV-lehti. 


În aprilie 2015, Sputnik începuse să publice online articole de propagandă, 
scrise într-o finlandeză stâlcită. Însă era o problemă: aproape niciun 
finlandez nu citea materialele respective așa că, în mai puţin de un an, au 
încetat să mai posteze. MV-lehti a reprezentat un nou suflu pentru Sputnik. 


MV-lehti a publicat zeci de articole în limba finlandeză, despre care afirmă 
că provin de pe Sputnik sau de pe Sputnik News. Articolele preluate de pe 
Sputnik, traduse și postate pe MV-lehti alimentează de asemenea și latura 
emoţională susținând, de pildă, că „nu se mai doresc bărbați suedezi albi 
care să ocupe posturi de agenţi de poliție, din cauza normelor de 
imigranți”. De exemplu, în alte cazuri, traducătorii anonimi de la MV-lehti 
au ales articole care prezintă amenințările cu care se confruntă Rusia la 
granițe și înșiră amănunte cu privire la copiii mici violaţi de ISIS. 


În multe dintre articolele MV-lehti, conţinutul a fost tradus în finlandeză pe 
baza articolelor postate de RIA Fan, site-ul de știri false al fabricii rusești de 
troli de la Sankt Petersburg. O astfel de știre este cea despre luptătorii 
mujahedini aduși de Statele Unite cu avionul din Irak în Albania. 


Articolele care îi citează pe troli preiau informaţii atât de la Sputnik, cât și 
de pe site-ul tătucului filosof al lui Vladimir Putin, Aleksandr Dughin. 
Ambele articole elaborate de troli au fost traduse într-o finlandeză fluentă, 
de cineva care a adoptat pseudonimul T9 și care, din motive necunoscute, 
vrea să rămână anonim. 


Până în iulie 2019, MV-lehti publicase cel puţin 326 de articole, care 
proveneau fie de pe RT, de pe Sputnik, sau de pe Ruptly. Dat fiind faptul că, 
în plus, mai este și un număr necunoscut de articole, a căror provenienţă 
rămâne un mister, e imposibil să îţi dai seama de numărul celorlalte articole 


care au fost obținute și traduse de la mașinăria de război informaţional a 
Kremlinului, însă sursa rusească inițială nu a fost menţionată la sfârșitul 
articolului respectiv. 


Unele articole MV-lehti găzduiesc și o transmisiune video în direct, de pe 
RI, în limba engleză, care pare să ţină la nesfârșit. Prin urmare, piesa de 
teatru pusă în scenă de războiul informaţional dus de Kremlin e în plină 
desfășurare și influențează gândurile și atitudinile publicului finlandez și, 
foarte probabil, și comportamentul acestora (inclusiv la secţiile de votare). 


În iulie 2019, în Regatul Unit, OfCom, organul de reglementare în materie 
de radiodifuziune, a dat RT o amendă de 223 000 de euro pentru relatarea 
părtinitoare a ştirilor despre tentativa de asasinare a familiei Skripal. 


Din câte știu eu, materialele RT distribuite publicului finlandez, nici măcar 
nu sunt reglementate. În vreme ce MV-lehti pune accent exagerat pe 
ameninţarea terorismului islamist și îi denigrează pe toți imigranții aduși de 
organizaţiile umanitare, catalogându-i drept extremiști islamici, violatori, 
imigranţi ilegali, infractori violenţi, bebeluși cu barbă și turiști care cer azil, 
îl înfăţişează pe Vladimir Putin ca pe un președinte puternic și omul cu 
răspuns la toate problemele, care are ac de cojocul teroriștilor. 


Potrivit ziarului MV-lehti, Putin are în plan să trimită 150 000 de soldaţi 
ruși în Siria ca să șteargă ISIS de pe fața Pământului. Propaganda de război 
a Kremlinului este consolidată prin difuzarea filmuleţelor RT, în care forțele 
navale ruse trag rachete, chipurile, în ţinte teroriste din Siria. 


Şi alte surse și comentatori obișnuiți de-ai site-urilor MV-lehti relevă faptul 
că site-ul seamănă ostilitate și extremism. Sursele pro-Kremlin includ Zero 
Hedge, Global Research și South Front. În unele articole, autorii citează 
postul de televiziune al Ministerului rus al Apărării și ziarul numit Zvezda. 


În zeci de articole, teoriile conspiraţioniste ale celor de la InfoWars sunt 
prezentate în limba finlandeză. În Finlanda, MV-lehti au fost primii care au 
denigrat-o pe Hillary Clinton, făcând diverse afirmaţii nefondate despre 
înrăutățirea stării de sănătate a acesteia. De pildă, MV-lehti a întrebat 
publicul finlandez dacă Hillary Clinton avea apariţii publice cu ajutorul 


consumului de droguri și a citat videoclipurile YouTube realizate de Paul 
Joseph Watson, colaboratorul lui Alex Jones. 


Donald Trump este regele site-ului, iar pagina web a și făcut haz de 
„libtarzi” după ce acesta a câștigat alegerile. În universul MV-lehti mai sunt 
și alți oameni remarcabili: Nigel Farage, parlamentarul britanic și susținător 
înfocat al Brexit-ului, obișnuitul postului RI, Alex Jones, Marine Le Pen, 
politician francez de extremă dreaptă, îndatorată rușilor, precum și Viktor 
Orban, prim-ministrul Ungariei, care sufocă societatea civilă cu ajutorul lui 
Putin. 


Din Finlanda, desigur că alți astfel de „candidaţi” sunt Junes Lokka, Tiina 
Wiik, Johan Băckman, Laura Huhtasaari, membrii bandei stradale rasiste 
intitulate „Soldaţii lui Odin”, neonaziștii, activiștii de extremă dreaptă care 
militează pentru închiderea graniţelor, precum și alţi finlandezi, despre care 
se știe că sunt adepţi ai teoriilor conspiraţioniste. 


SITE-URI ASEMĂNĂTOARE ALE EXTREMEI 
DREPTE 


Pe parcursul alegerilor din primăvara anului 2019 am cunoscut cetăţeni 
finlandezi care citiseră știri despre campania de ură lansată împotriva mea. 
Mulţi au fost cu adevărat miraţi când le-am zis că site-ul MV-lehti încă 
funcţionează la capacitate maximă. Unii au râs și m-au întrebat dacă chiar 
mai sunt oameni care citesc MV-lehti. 


Da, chiar mai sunt astfel de oameni, chiar dacă nu e vorba neapărat de cei 
aflaţi în imediata apropiere a celui care realizează sondajul. Pe măsură ce se 
apropia primăvara alegerilor, Antti Häkkänen, ministrul finlandez al 
Justiţiei, a declarat public că nu fuseseră depistate tentative de influențare a 
rezultatului alegerilor din Finlanda. 


Fram îngrijorată: războiul informaţional dus de Kremlin contra 
finlandezilor prin intermediul MV-lehti este chestiunea care ar fi trebuit 
abordată în context public. Şi operaţiunile invizibile populaţiei vorbitoare 


de limba finlandeză ar fi trebuit aduse în discuţie; vorbesc aici de 
operaţiunile rusești care îi vizau pe rușii finlandezi prin intermediul mass- 
mediei controlate de Kremlin și care ar fi trebuit abordate de publicitatea 
finlandeză. În mass-media controlată de Kremlin, Adevăraţii finlandezi sunt 
prezentaţi constant drept partidul favorit. 


Pentru a le răspunde celor care mă întrebaseră cine mai citește MV-lehti, am 
investigat ziarul prin intermediul serviciului de contorizare Alexa și al altor 
instrumente de analiză. Alexa măsoară traficul și adună informaţii privind 
utilizatorii, iar rezultatele sale nu sunt 100% fiabile însă, prin faptul că 
furnizează informaţii meta, îți poţi forma o imagine cu privire la publicul 
care accesează MV-lehti. 


Lista întocmită cu ajutorul serviciului Alexa și care prezintă diverse aspecte 
pe care le au în comun membrii publicului e grăitoare. Site-urile din 
Finlanda care prezintă cele mai multe asemănări cu MV-lehti sunt forumul 
de discuţie despre crime intitulat Murha.info (Crime.info), iar cel de-al 
doilea este Suomen Uutiset, revista partidului „Adevăraţii finlandezi” și 
care, potrivit Alexa, după MV-lehti, era site-ul care conţinea cele mai multe 
linkuri către ziarul MV-lehti. Un alt site de analiză, numit Similar Sites 
(Site-uri asemănătoare), a confirmat: MV-lehti se asemăna atât cu revista 
partidului „Adevăraţii finlandezi”, cât și cu Crime.info. 


Mai mult, analiza efectuată online a relevat cel puţin un segment al 
publicului care citea MV-lehti: adepţii „Adevăraţilor finlandezi”, a căror 
preferință pentru ziarul MV-lehti apare clar în analize. Eu observasem (din 
ochi, ce-i drept) cu mult înainte faptul că trolii distribuiau de ani de zile 
linkuri către MV-lehti, pe un forum utilizat de adepţii „Adevăraţilor 
finlandezi”. Pe forumul respectiv, articolele MV-lehti au priză mare în 
rândul multor adepţi ai „Adevăraţilor finlandezi”. 


În plus, fusesem ţinta a numeroase denigrări pe grupurile de discuţie de pe 
forumul „Adevăraţilor finlandezi”. Într-unul dintre grupurile respective, 
care are peste 16 pagini, comentatorii anonimi răspândesc ideea lansată de 
MV-lehti, conform căreia sunt o infractoare condamnată. Interesant e faptul 
că, în general, mulți dintre postacii de pe site-ul „Adevăraţilor finlandezi” 
neagă existenţa trolilor ruși. 


Drept răspuns la cei care încă puneau sub semnul îndoielii impactul MV- 
lehti asupra cititorilor, am citat și Raportul pe 2018 privind știrile din 
mediul digital, realizat de Institutul Reuters din cadrul Universităţii Oxford. 
Potrivit documentului respectiv, 4% dintre finlandezi citiseră MV-lehti cu o 
săptămână în urmă. 


Am citit de asemenea și lista întocmită de Alexa, cu cei mai populari 
termeni căutați, care generează trafic pe site: pe lângă cei mai evidenţi, pe 
listă figura și numele meu. Eram un produs de apel (sisăănheittotuote) 
pentru ziarul MV-lehti. Atunci când cineva căuta numele meu pe Google, 
ajungea să citească site-ul MV-lehti. În iulie 2019, ziarul a publicat peste 
240 de articole calomnioase despre mine. Potrivit calculatoarelor de pe site- 
ul MV-lehti, articolele despre Jessikka Aro au peste patru milioane de 
accesări. 


Distrugerea reputației mele e o altă mâncare de pește în raport cu faptul că 
ziarul MV-lehti le debitează finlandezilor și, mai ales, adepților 
„Adevăraţilor finlandezi”, materiale rasiste, produse de Kremlin și care au 
fost deja blamate în instanţă, asta în timp ce tot ei susțin că nici măcar nu 
există vreun război informaţional rus. 


FURTUNĂ DE RAHAT 


Cu opt zile înaintea datei când trebuia să merg în State, pentru a mi se 
decerna premiul, am primit un anunţ verbal din partea ambasadei americane 
de la Helsinki. Astfel, mi se aducea la cunoștință faptul că nu voi mai primi 
Premiul „Femei Curajoase din întreaga lume”, precum și că nu voi mai 
merge în călătoria din SUA. 


După toate pregătirile și documentaţia făcute cu atâta grijă nu înţelegeam de 
ce fusese totul anulat, deodată. Nu am primit nici decizia și nici motivaţia în 
scris. 


Deja îmi anulasem celelalte angajamente de a ține prelegeri, precum și 
prezența în cadrul unor evenimente de formare de la Bruxelles și din 
Finlanda, pentru a putea să mă deplasez în Statele Unite însă, din cauza 


faptului că premiul a fost anulat din scurt, nu am mai putut merge nici la 
sesiunile de instruire la care convenisem, în prealabil, că voi participa. 


Impreună cu avocatul meu, am depus o solicitare oficială de informaţii la 
Secretarul de Stat al SUA, referitoare la identitatea exactă a persoanei care 
îmi anulase premiul, precum și la motivul pentru care făcuse acest lucru. 


În cadrul ceremoniei de premiere, care a avut loc la 7 martie 2019, 
Secretarul de Stat Mike Pompeo și-a început discursul și le-a mulţumit celor 
zece femei prezente pentru eforturile depuse. În ultimul moment, fusese 
aleasă o altă persoană care să îmi ia locul. 


Totodată, revista Foreign Policy a publicat un articol online despre 
activitatea mea referitoare la troli și despre infracțiunile cu care mă 
confruntasem. În articol se remarca faptul că luasem parte la organizarea 
unui protest pentru drepturile omului la Helsinki, în timp ce avea loc 
reuniunea la nivel înalt la care au participat Putin și Trump în vara lui 2018. 


Însă revista primise un pont: diplomaţii americani au declarat că premiul 
meu fusese revocat din cauza unei postări de a mea, pe Twitter, în care îl 
criticasem pe preşedintele Trump. Conform revistei, pe plan intern, 
diplomaţii nu fuseseră de acord cu anularea premiului, iar decizia generase 
o întreagă „furtună de rahat”. 


Însă, în articol, reprezentantul oficial în materie de relaţii cu publicul din 
partea Departamentului de Stat al SUA m-a numit „candidată”, insinuând 
astfel că nu fusesem aprobată în calitate de laureată a premiului de la bun 
început. De asemenea, acesta a mai declarat și că „era vorba de o eroare și 
de o lipsă de sincronizare între candidaţi și ambasade”. 


Ştirea a dat naștere unui mic scandal în SUA. Robert Menendez, persoana 
care deținea cea mai înaltă funcţie în cadrul Comitetului pentru relaţii 
externe din Senat, responsabil de supravegherea Departamentului de Stat, a 
postat articolul pe Twitter și a scris că: „Statele Unite acordă acest premiu 
unor femei care, asemeni Jessikkăi, se opun dictatorilor și își riscă vieţile 
pentru apărarea drepturilor fundamentale, precum libertatea presei. Ar 
trebui să-i tratăm pe jurnaliști mai bine decât o face Rusia.” 


După apariţia articolului în Foreign Policy, multe alte organe mass-media 
internaţionale au relatat știrea și am fost solicitată să dau interviuri în direct 
la diverse posturi americane de știri. 


Cu toate astea, nu mi s-a părut adecvat să fac acest lucru, căci nu voiam să 
mă implic în tensiunile politice interne din America, referitoare la 
administraţia Trump. În cadrul emisiunilor respective, aș fi fost nevoită să 
demonstrez singură veridicitatea unor elemente și, de asemenea, să contest 
(tot singură) informaţiile eronate, răspândite de ofițerul de presă al 
Departamentului de Stat al SUA. 


Oricum, revocarea premiului părea să se bată cap în cap cu principiile 
guvernului american privind buna guvernanţă și transparentă pe deasupra. 
Anularea încă nu îmi fusese comunicată în scris. De asemenea, toată treaba 
îmi provocase dificultăți de ordin financiar, întrucât îmi anulasem sesiunile 
de instruire pe care le aveam programate pentru a mă putea deplasa în State. 
Astfel, nu voiam să speculez cu privire la aspectele în curs de derulare în 
publicitatea americană. 


Jurnaliștii finlandezi au reacționat la incident într-o manieră profesionistă și 
am dat multe interviuri pentru mass-media din ţara mea. 


A doua zi dimineaţă, urmăream știrile matinale difuzate de angajatorul meu, 
postul Yleisradio. După ceremonia de decernare a premiilor, se organizase o 
conferință de presă la D.C. Cel care a vorbit în cadrul conferinţei a fost 
ofițerul de presă al Departamentului de Stat, o persoană cu experienţă. 


Având o expresie facială impasibilă, acesta a susținut chiar în emisiunea 
matinală a propriului meu angajator și înaintea poporului finlandez, că nu 
primisem niciun premiu. 


„Am anunţat că această persoană fusese aleasă drept finalistă dintr-o eroare; 
a fost vorba de o greșeală și de o scăpare.” 


„Deci nu a fost selectată în calitate de finalistă?” 


„Nu. E o eroare regretabilă.” 


Astfel de închipuiri a debitat Palladino. 


Reporterii l-au chestionat pe acesta, însă el tot relua informaţiile false. 
Inspiraţi fiind de afirmaţiile sale false, trolii, activiștii de extremă dreaptă și 
persoanele pline de răutate m-au ironizat pe reţelele de socializare. 


Asta Tuominen, care fusese deja condamnat pentru calomniile la adresa 
mea, a scris un nou articol pentru ziarul MV-lehti, în care mă numea paiaţă 
NATO, spunând că rămăsesem fără premiul pentru drepturile omului din 
cauză că îl criticasem pe Trump. 


În același articol, acesta afirma că plânsesem la proces și specula despre 
procesele judiciare din sala de judecată. În alt articol apărut în MV-lehti 
eram acuzată că îi scornisem din imaginaţia mea și că îi inventasem pe trolii 
ruși din mediul online și se aducea, din nou, în discuţie amenda pe care o 
primisem pentru consum de droguri. S-a mers mult prea departe. 


Una era să îmi retragă premiul, pe care nici măcar nu îl cerusem nimănui. 
Nu mă făcusem jurnalist ca să primesc premii, voiam doar să îi informez pe 
oameni cu privire la chestiuni importante. Scrisesem articolele despre troli 
pentru că sperasem că îi vor educa pe oameni, pentru ca aceștia să poată 
recunoaște propaganda de pe reţelele sociale, atât în SUA cât și în întreaga 
lume. 


Însă faptul că, după ce anulaseră premiul, ofițerul de presă al 
Departamentului de Stat al SUA răspândise și dezinformare despre mine și, 
astfel, dăduse naștere unor atacuri pline de ură la adresa mea, era deja 
strigător la cer. 


De pildă, afirmaţiile nefondate ale acestuia au ajuns în cotidianul New York 
Times. În 2017, NYT primise un premiu Pulitzer pentru o serie de articole 
în care, printre altele, ne luau interviu mie și expertei finlandeze în materie 
de război informaţional, Dr. Saara Jantunen. 


A doua zi, președintele Camerei Reprezentanţilor din SUA a publicat un 
comunicat: în sfârșit, totul a fost clarificat. 


Congresmenul democrat Eliot L. Engel a scris pe site-ul Comitetului că era 
de părere că retragerea premiului fusese revoltătoare, precum și că îl șocase 
să afle că totul se trăgea de la faptul că eu îl criticasem pe Președintele 
Trump. 


„Una dintre pietrele de temelie ale Americii este Primul nostru 
Amendament, și anume dreptul la libertatea de exprimare, acesta fiind unul 
dintre principiile democratice de bază pe care Departamentul de Stat le 
promovează peste hotare. Faptul că Departamentul i-a retras premiul lui 
Aro pentru că și-a exercitat acest drept, este profund rușinos”, a afirmat 
Engel. 


Într-adevăr, scrisesem pe Twitter despre Trump şi răspunsesem la postările 
sale, în care acesta își bătuse joc de „mass-media coruptă, care e inamicul 
statului” în faţa milioanelor sale de urmăritori. Postasem, de asemenea, și 
reportaje care prezentau știrile cu un ochi critic și care adunau laolaltă toate 
atacurile lui Trump la adresa anchetei lui Mueller. 


Insă nimeni nu știa exact ce se petrecuse, iar solicitarea de informaţii, 
depusă de avocatul meu, nu a primit răspuns nici până azi. 


E probabil, cred eu, că unui funcţionar de la nivel înalt, din cadrul 
administraţiei americane i s-a părut că întregul subiect cu trolii ruși era atât 
de sensibil, încât a decis să folosească postările mele pe Twitter drept scuză 
ca să îmi anuleze călătoria. Astfel, trolii controlaţi de Kremlin puteau fi 
ţinuţi departe de ochii lumii la Washington, D.C. unde, în luna martie, toată 
lumea aștepta cu nerăbdare raportul final întocmit de Mueller, în care erau 
divulgate cu lux de amănunte operaţiunile desfășurate de fabrica de troli și 
de agenţii ruși, precum și posibilele legături ale acestora cu Președintele 
Trump. 


În revista Foreign Policy a apărut o analiză a administraţiei Trump, din 
punctul de vedere al implementării autocenzurii. Practic, cuiva îi fusese 
extrem de teamă, de pildă de o eventuală ripostă, dacă îmi era decernat 
premiul. Prin urmare, acel cineva se hotărâse să îmi elimine numele de pe 
listă, așa, doar ca să fie sigur. 


Pentru a distruge legăturile pe care le aveau cu Rusia, Trump și echipa sa au 
adoptat un comportament şi mai bizar. În martie 2019, în timpul scandalului 
cu premiul, Trump era investigat de un procuror special pentru că îi 
concediase și încercase să îi concedieze pe cei care veniseră la el cu astfel 
de bănuieli. 


Şi partea de est a Ucrainei, care se afla sub dominație rusă, s-a trezit la 
realitate. Janus Putkonen, propagandist de profesie, a făcut haz de revocarea 
premiului, m-a făcut o mincinoasă profesionistă și un soldat al serviciilor de 
informaţii care deservea interesele Occidentului. Acesta a mai postat pe 
Facebook și că fusesem rănită de proprii mei „stăpâni”. 


Următorii care m-au atacat cu privire la întreaga tevatură cu premiul au fost 
cei de la fabrica de troli, cu tot cu agenţii lor de influență. 


RIA Fan, site-ul de știri false al fabricii de la Sankt Petersburg, a publicat 
un articol în care susțineau că „mă afirmasem” prin intermediul unor 
„investigaţii de anvergură”, care fuseseră mereu descrise drept o 
interpretare tendenţioasă și selectivă a faptelor, o serie de erori de logică și 
o utilizare flagrantă a clișeelor la care apelează propaganda din Occident 
pentru câștig personal. 


Chipurile, aș fi declarat că Rusia e dușmanul meu numărul unu, cu mult 
înainte ca asta să devină cunoscut și cu mult înainte ca sistemul american să 
fi lansat vânătoarea de cai verzi în ceea ce privește pretinsa implicare a 
Rusiei în alegerile prezidenţiale din 2016. Postacii de la fabrică l-au citat pe 
Robert Palladino, purtătorul de cuvânt al Departamentului de Stat american, 
și au inventat un citat potrivit căruia îi acuzasem pe niște diplomaţi 
americani de la nivel înalt de cenzură politică. 


Fabrica de troli găsise omul potrivit căruia i-au luat interviu pentru articol: 
Aleksandr Malkevici, un cetăţean rus care se dă drept jurnalist și lucrează în 
cadrul mai multor proiecte inițiate de Kremlin, a declarat că merit un 
premiu de consolare și că „putem pregăti unul pentru ea. Astfel, transmitem 
mesajul că, în Rusia, nu ne simţim lezaţi de critici”. 


Anularea premiului a fost discutată de multe alte organe mass-media 
rusești. Era un subiect fierbinte pentru că aveau ocazia să ne denigreze atât 


pe mine, cât şi Statele Unite și, totodată, să ne prezinte drept dușmani. Mulţi 
utilizatori de pe Twitter, care postau în limba rusă, au luat-o razna; și asta 
nu era tot. 


Aleksandr Malkevici mi-a trimis un mesaj privat pe Messenger și mi-a zis 
că vrea să ne întâlnim față în faţă. Odată ce ne întâlneam în fapt, urma să 
îmi înmâneze un premiu, în numele tuturor jurnaliștilor profesioniști din 
Rusia, pentru loialitatea de care dădusem dovadă în calitate de apărătoare a 
libertăţii de exprimare. I-am refuzat „invitaţia”. 


Malkevici acţiona în calitate de redactor-șef al site-ului satelit de știri false, 
gestionat de fabrica rusească de troli. USA Really? îi vizează pe americani, 
iar materialele postate pe site se aseamănă cu cele din varianta în limba 
engleză a ziarului MV-lehti. Majoritatea conţinutului are obiectivul deja 
bine cunoscut de a sădi frică în ceea ce îi privește pe „imigranții ilegali și 
violatori”. Grafica site-ului este verde și se aseamănă mult cu paleta de 
culori de pe RIA Fan. 


Potrivit celor relatate de mass-media, Malkevici încercase să organizeze un 
protest la Casa Albă. De asemenea, acesta fusese arestat la intrarea în State, 
fiind interogat de FBI pentru că nu se înregistrase în mod corespunzător în 
calitate de agent străin, în pofida faptului că gestiona operaţiunea rusească 
de influență împotriva cetăţenilor americani, intitulată USA Really? 


Le-am scris o scrisoare despre Malkevici celor de la LinkedIn și am 
declarat în mod public că nu voi accepta premiul de consolare, pe care îl 
consideram ca fiind o tentativă respingătoare de a mă influența. De 
asemenea, am mai anunțat și că, la modul general, operaţiunea sa, de știri 
false, nu are ce căuta într-o societate civilizată. 


În ceea ce mă priveşte, îmi era indiferent dacă Malkevici citește sau nu 
LinkedIn. Încă din 2014, fie am făcut publice toate tentativele neadecvate, 
de influenţă, care m-au vizat pe mine și activitatea mea profesională, fie le- 
am comunicat poliţiei. 


Ulterior, am urmărit pe YouTube cum Melania Trump a înmânat statuetele 
de sticlă în cadrul unei ceremonii de premiere distinse, oferindu-le mai 
multor femei, din întreaga lume, care promovaseră drepturile omului. 


Le-am sărbătorit și eu pe acestea și mă necăjea gândul că nu am avut ocazia 
să facem schimb de idei. 


NOUL MV-LEHTI 


În Statele Unite, Congresul poate demara anchete, obiectivul său fiind acela 
de a fi ochii și urechile cetăţenilor. 


În timpul erei lui Trump, Congresul iniţiase zeci de anchete cu privire la 
presupuse delicte. Una dintre acestea a fost lansată atunci când 
administraţia Trump i-a interzis accesul unui jurnalist la conferinţa de presă 
de la Casa Albă, întrucât, chipurile, respectivul ar fi „flecărit” despre 
președinte. 


De regulă, republicanii suprimau repede citaţiile inițiate prin anchetele 
democraţilor. Insă graţie rapoartelor întocmite de Congres, publicul 
primește mai multe informaţii despre procesele dubioase. 


Am aflat că felul în care fusesem tratată dăduse naștere unei anchete. 


La mai puţin de o lună după episod, au apărut și rezultatele în spaţiul 
public. Anchetele fuseseră lansate de senatorul Robert Menendez, care 
deținea cea mai înaltă funcţie în cadrul Comitetului pentru relaţii externe 
din Senat, şi se axau pe declaraţiile publice ale ofițerului de presă din cadrul 
Departamentului de Stat. În raport se remarca faptul că, în afară de vechile 
infracţiuni la care fusesem supusă până atunci, tevatura cu premiul 
alimentase și hărțuirile. 


Personalul senatorilor cercetase documentele și le comparase cu declaraţiile 
date de Departamentul de Stat, aceștia ajungând la aceeași concluzie ca și 
mine: da, primisem într-adevăr premiul și nu, afirmaţiile făcute de Palladino 
nu erau adevărate. 


Probele demonstrau faptul că mi se solicitaseră datele de contact de pe 
reţelele de socializare, pe care le trimisesem la Washington. Am crezut că 
mi le ceruseră pentru că, uneori, organizatorii evenimentelor anexau astfel 


de informaţii la programe sau la site-uri, astfel încât cei invitaţi la conferință 
să îi poată urmări cu ușurință pe vorbitori pe reţelele de socializare. 


Insă senatorii au considerat că solicitarea era foarte „îngrijorătoare și 
gravă”, mai ales având în vedere „atacurile în curs de desfășurare și bine 
documentate ale președintelui Trump împotriva mass-mediei”. 


Senatorii și-au publicat scrisoarea și un raport de 40 de pagini, pe care le-au 
înaintat lui Steve A. Linick, inspectorul general din cadrul Departamentului 
de Stat. Aceștia i-au solicitat să ancheteze mai departe pentru a afla motivul 
exact pentru care fusese revocat premiul. Pe lângă Menendez, scrisoarea era 
semnată de alți șapte senatori. La momentul când scriu aceste rânduri, încă 
nu știu cum a decurs posibila anchetă a inspectorului general. 


Am înaintat raportul către organele mass-media din Finlanda. Acum, că 
incidentul fusese anchetat în mod oficial, eram într-o postură mai bună ca să 
comentez cele întâmplate: am dat un interviu televizat pentru CNN și am 
primit numeroase mesaje de încurajare din întreaga lume. 


Fără mesajele de sprijin n-aș fi putut să trec peste ceea ce avea să vină. 


PREMIUL DE CONSOLARE 


Eram în Elveţia în interes de serviciu, la o conferință radio, când am început 
să primesc niște mesaje dubioase pe Twitter, cam pe la 11 noaptea, ora 
locală. Samppa Granlund, un compatriot care candidase la alegerile locale 
cu câţiva ani în urmă, din partea partidului „Adevăraţii finlandezi”, a 
distribuit o captură de ecran cu un articol MV-lehti și mi-a spus că ar trebui 
să-mi fie rușine. Am urmărit articolul răspândit de acesta și era o imagine 
neplăcută. 


„Acum, toate tentativele de dibuire și datul cu părerea, cu privire la Jessikka 
Aro, au luat sfârșit”, trâmbiţau articolele apărute pe MV-lehti. Cititorii erau 
îndemnați să privească desenul anexat, în care figura o organigramă. 
Potrivit acesteia, făceam parte dintr-o organizaţie internaţională, atât în 
calitate de consultant, cât și de agent de teren. 


Articolele conţineau afirmaţii nefondate, potrivit cărora există entitatea 
fabrica de troli condusă de Jessikka Aro, mă numeau postac aflat în slujba 
NATO, susțineau că îndeplinesc un „dublu rol” și că fac parte dintr-o 
fabrică de troli din Occident. Articolul în cauză avea peste 55 000 de 
cititori. 


La fel ca în cazul cercetătorului suedez Martin Kragh, în urma unor spargeri 
informatice fuseseră obținute materiale despre care se susţinea că ar fi fost 
obținute de la organizaţia specializată britanică „Institute for Statecraft”, 
chipurile de către grupul de hackeri intitulat Anonymous. În Marea 
Britanie, spargerea informatică a fost investigată de Agenţia Naţională de 
Combatere a Criminalităţii Organizate (NCA), care anchetează infracțiuni 
grave, și se pare că acest caz a fost prima operaţiune de tip „hack-and-leak” 
(spargere și divulgare) ce a vizat Regatul Unit. 


„Institute for Statecraft”, ţinta iniţială a spargerilor, declarase că bănuiau 
serviciile de informaţii ale armatei ruse de atacul informatic. Cercetătorul 
suedez Martin Kragh, acuzat de asemenea că ar fi un angajat al serviciilor 
britanice de spionaj, investigase modul prin care circulaseră documentele 
obținute în urma spargerii informatice pe RT și Sputnik. De pe aceste 
platforme, ajunseseră treptat pe site-uri locale și multilingve de știri false. 


În Finlanda, aceste site-uri locale de știri false erau niște pagini numite 
Vastavalkea și MV-lehti. Pe reţelele de socializare articolele au fost 
distribuite de Janus Putkonen, Ilia Janiţkin, Juha Korhonen, de membri ai 
partidului „Adevăraţii finlandezi” și de mulţi alţii. 


Pe măsură ce MV-lehti le distribuia pe VKontakte, cititorii și profilurile 
secrete își exprimau dorința de a mă vedea la închisoare și mă făceau târfă 
drogată și cu**ă bătrână cu pi**a zbârcită. 


S-a încercat distrugerea raportului de încredere dintre mine și angajatorul 
meu prin trimiterea de e-mailuri superiorilor mei de la Yleisradio. Curând, 
când doi jurnaliști m-au întrebat despre afirmaţiile făcute în articole, mi-am 
amintit, din nou, de raţiunea care stătea la baza celor publicate de troli sub 
protecţia anonimatului: voiau ca teoriile lor să fie incluse în informațiile 
răspândite la scară largă de mass-media tradițională. 


Situaţiile în care am fost nevoită să comentez afirmaţiile nefondate, 
formulate de mass-media falsă, au fost absurde. Această așa-zisă mass- 
media m-a acuzat că aș fi bolnavă mintal și că vând droguri psihoactive, că 
sunt o mincinoasă, un agent al serviciilor externe de informaţii din SUA și 
un trol NATO, că fac vizite la domiciliu pentru 1 000 de euro, că apar la 
televizor cel mai probabil drogată, precum și că „o iau”. 


Desigur că eram dispusă să răspund la astfel de afirmaţii neîntemeiate, însă 
doar în instanţă, înaintea judecătorilor și alături de avocatul meu. 


Chiar înainte de publicarea articolelor elaborate de hackeri, pe 27 martie 
2019, Ilia Janiţkin mai scrisese o postare grăitoare pe VKontakte: „Cea mai 
enervantă chestie în ceea ce privește CAZUL MV-LEHTI este aceea că a 
fost condamnat exact cine nu trebuia. Însă din cauză că am tăcut, judecătorii 
au dat cu bâta-n baltă... Recunosc, eu am fost cel care a publicat totul”. 


Acesta se referea la interogatoriile poliţiei și la procesul care avusese loc cu 
un an înainte. Acolo a vorbit doar despre el și, chiar și-așa, foarte rezervat. 


Comentariul mi-a confirmat teoria: în spatele lui Janiţkin se aflau nume 
mari. Încă de la început am bănuit că Janiţkin era o momeală, iar rolul lui 
era de a crea o diversiune și de a atrage atenţia oficialităților asupra sa, 
pentru a-i proteja pe alţii. În postare părea să regrete rolul de ţap ispăşitor, 
care a intrat la închisoare pentru alţii, dar practic recunoștea, de asemenea, 
caracterul ilegal al acţiunilor MV-lehti: ar fi urmat alte condamnări, dacă ar 
fi dat mai multe nume autorităţilor. 


Două persoane, care scriau sub pseudonimul Ilia Y., deja fuseseră 
demascate: era vorba de Johan Bäckman și de Asta Tuominen. Insă 
majoritatea postacilor, programatorilor și influencerilor încă se ascundeau. 


Deja multă lume cere să se facă publice numele celorlalte persoane 
implicate, care se ascund în spatele pseudonimelor: cei care au scris 
materialele,  neonaziștii, extremiștii sprijiniți de Kremlin sau chiar 
politicienii care fac parte la momentul actual din partidul „Adevăraţii 
finlandezi”. Dat fiind faptul că nu se cunosc identitățile respective, umbra 
îndoielii se întinde asupra multora. Faptul că numele le sunt ascunse 
publicaţiilor nu reprezintă o practică jurnalistică normală și e utilizată doar 


pentru a evita responsabilităţile juridice și discuţiile critice din spaţiul 
public. În consecință, MV-lehti și alte site-uri asemănătoare de știri false ar 
trebui să dezvăluie identitățile tuturor celor care se ascund în spatele 
cortinei. 


În aprilie a fost acționată încă o schimbare aparentă a responsabilităţi: 
conducerea MV-lehti a ajuns în mâinile lui Janus Putkonen, care opera din 
estul Ucrainei. În articolul de bun-venit acesta s-a lăudat că a botezat Noul 
Ziar MV-lehti, a cărui „redacţie responsabilă se află unde e și el, adică chiar 
aici, la Donbas. Dacă oficialităţile au ceva de zis, hai să le spunem că 
citaţiile nu ajung aici prin poșta din Occident; vă rugăm să trimiteţi e-mail 
sau să veniți până aici, în pas alergător, trecând prin linia întâi și peste 
frontiere”. 


Johan Băckman a organizat un interviu cu Putkonen, în care nu mai 
contenea cu laudele la adresa calităţilor de redactor-șef ale acestuia. 


ALEGERILE 


În aprilie, ţineam o prelegere la Washington, D.C., în cadrul unei conferinţe 
a organizaţiei „Reporteri fără frontiere” și a ziarului Washington Post. În 
aceeași zi, organizaţia reporterilor urma să publice Indicele anual al 
libertăţii presei, iar eu am abordat problema trolilor, a ştirilor false și a 
hărțuirii împotriva jurnaliştilor, probleme generate la momentul actual atât 
de Președintele Trump, cât și de Vladimir Putin. 


În indicele care măsoară libertatea presei, Finlanda se plasa pe locul doi la 
nivel mondial. Printre factorii care influențau noua poziţie, demnă de 
invidiat, pe care o ocupa ţara mea, se numărau condamnările pronunțate în 
cazul celor care m-au persecutat. Totodată, Statele Unite scăzuseră în 
clasament până pe locul 48, din cauza remarcilor ostile ale Președintelui 
Trump la adresa mass-mediei. Rusia se plasa pe locul 149. 


Conform indicelui, doar în câteva ţări presa se bucură de libertate deplină, 
printre acestea numărându-se Norvegia, Finlanda și Suedia. Era straniu 


faptul că trolii și extremiștii de dreapta încă susțineau că libertatea presei 
avea caracter limitat în Finlanda. 


Întâmplător, în același timp cu masa noastră rotundă, a apărut și raportul 
final întocmit de Procurorul special Mueller. Am fost încântată când am 
observat că primele 20 de pagini din prima parte a raportului erau dedicate 
unei analize amănunțite a operaţiunilor fabricii de troli împotriva alegerilor 
prezidenţiale din SUA. 


Potrivit raportului, cu mult înainte de alegeri, fabrica vizase statele mov 
(cele care erau mixte, atât cu opinii democrate, cât și republicane), prin 
intermediul unor operaţiuni bine puse la punct, având obiectivul de a-i 
transforma pe votanţii nesiguri în adepți de-ai lui Trump. Candidatul 
preferat de Kremlin era 'Trump, pe care Putin însuși îl descrisese ca fiind 
„talentat, fără îndoială”. 


În prima fază, spionii ruși cartografiaseră modul în care erau împărţite 
opiniile în rândul votanţilor, asta fără să se fi înregistrat în calitate de agenţi 
străini, astfel cum era obligatoriu. Apoi, profilurile false, care se dădeau 
drept cetățeni americani, au creat pagini cu caracter xenofob și site-uri de 
știri false pe care postau trolii și au reușit să ademenească americani pe 
paginile respective. 


In comunităţile virtuale conduse din Rusia, de la Sankt Petersburg, trolii 
distribuiau meme și materiale al căror obiectiv era dezumanizarea 
candidatei democrate Hillary Clinton, a musulmanilor și a mexicanilor. 


În cadrul comunităţilor respective era alimentat senimentul de frică, iar 
oamenii erau incitați să nutrească ură față de străini, întocmai precum se 
întâmplase și pe rețelele sociale din Finlanda și cu ziarul MV-lehti. Logica 
de la baza instigării oamenilor de către troli e clară: un cetăţean care se 
teme de străini e ușor de manipulat ca să voteze pentru candidatul care luptă 
împotriva imigranţilor sau, cel puţin, pentru un candidat care poate fi 
prezentat ca fiind conservator sau rezervat în ceea ce privește politicile sale 
de imigrare. Trump era un astfel de candidat. 


De asemenea, raportul întocmit de Mueller descrie implicarea hackerilor 
din cadrul serviciilor de informaţii ale armatei ruse și a celor de la 


WikiLeaks, în mediul online, drept niște tentative de a-l ajuta pe Trump și 
de a le pune bețe în roate Partidului Democrat și lui Hillary Clinton. 


Însă Johan Băckman, al cărui angajator, Institutul rus de studii strategice 
(RISS) cu sediul la Moscova, fusese demascat anterior drept entitatea care 
pusese la cale întreaga operațiune cibernetică și de trolare, cu obiectivul de 
a-l promova pe Trump drept președinte, ironiza ancheta lui Mueller pe 
reţelele sociale, calificând-o drept o tentativă infracţională de a pune în 
aplicare o lovitură de stat. 


În Finlanda, Marco de Wit, activistul de la MV-lehti, a „făcut campanie” și 
a scandat lozinci extremiste xenofobe în centrul orașului Helsinki. Tinerii 
localnici s-au adunat în jurul său și l-au huiduit, iar situaţia a degenerat într- 
o bătaie în grup. Printre cei care se băteau cu tinerii alături de el se număra 
și Miki Sileoni, un fost jurat din cadrul instanţei, care fusese eliberat din 
serviciu după ce militase în numele lui Ilia Janiţkin la tribunal și distribuise 
materiale calomnioase și nejustificate pe reţelele sociale, în care ne 
ponegrea pe mine și pe judecătorul care s-a ocupat de caz. 


Când am postat pe Twitter despre protestele desfășurate de MV-lehti în 
centrul capitalei Helsinki am fost iar atacată de neonaziștii finlandezi. De-a 
lungul anilor, activiștii din cadrul Mișcării de rezistență nordică, gruparea 
neonazistă de pe plan local, publicaseră nenumărate articole în care mă 
denigrau. Acum, unul dintre comentatorii lor mă întreba dacă nu cumva îmi 
căutam moartea prin faptul că făceam, chipurile, „declaraţii stupide 
antifinlandeze”. Ulterior, comentariul cu „nu cumva îmi căutam moartea” a 
fost șters de pe Internet, însă articolele calomnioase au rămas. 


Înainte de alegerile parlamentare din Finlanda dădusem diverse interviuri 
mass-mediei internaţionale, în care descriam atacurile Rusiei asupra 
alegerilor din ţările occidentale. Tot reaminteam publicului faptul că nu 
toate atacurile au loc exact înainte sau în timpul scrutinului, majoritatea 
acţiunilor de interferență fiind desfășurate sub formă de promovare 
exagerată a anumitor opinii politice, precum normalizarea discursului de 
incitare la ură și crearea unei baze de sprijin pentru extrema dreaptă. 


De pildă, operaţiunea amplă și pe termen lung de tip MV-lehti nu i-a putut 
influenţa pe cetăţenii finlandezi care, în principiu, nu votau, oricum, pentru 


„Adevăraţii finlandezi”. Cei care au fost de folos în cadrul alegerilor au fost 
finlandezii care au putut fi incitaţi să se teamă de „cotropitorii violatori, 
amenințători și înspăimântători”. 


Până în vara anului 2019, MV-lehti a publicat peste 430 de articole în care 
este utilizat termenul rasist „cotropitor”. Potrivit contoarelor de pe MV- 
lehti, articolele au fost accesate de peste patru milioane de ori. 


Prin intermediul discursului de incitare la ură, MV-lehti a semănat teamă în 
minţile electoratului, iar sentimentul urma să fie vindecat doar prin votarea 
„Adevăraţilor finlandezi” și a politicilor agresive ale acestora în materie de 
imigrare. 


Politicienii naţionali din cadrul partidului „Adevăraţii finlandezi” înţeleg 
însemnătatea MV-lehti pentru succesul lor. În 2019, Teuvo Hakkarainen, 
fost parlamentar finlandez și actual europarlamentar, care a făcut reclamă 
articolelor MV-lehti pe reţelele de socializare și a apărut în fotografii în care 
Johan Băckman îl ţinea de după umăr, a făcut campanie cu mașini care 
aveau bannere cu lozinci precum: „Cotropitorule, de unde vii, acolo te vei 
duce” și „Daţi afară turiștii care cer azil, până la ultimul”. 


Cei care furnizau conţinutul MV-lehti au contribuit, de asemenea, la 
perturbarea atmosferei de pace din timpul alegerilor. Îndeosebi, candidaţii 
de stânga, ecologiștii și imigranții au fost vizați de ameninţări și discursuri 
violente de incitare la ură pe reţelele de socializare. Ba chiar doi dintre 
aceștia au fost atacați fizic. 


Înainte de ziua în care a avut loc scrutinul, MV-lehti nu a atras cei 750 000 
de cititori săptămânal, așa cum se întâmpla în perioada sa de glorie, și nici 
nu a reușit să întoarcă roata în ziua decisivă, în pofida celor preconizate de 
Băckman. 


Însă rezultatele votului au demonstrat că MV-lehti, un site care traducea în 
limba finlandeză materiale elaborate de arhitecţii războiului informaţional 
rus și instiga la ură față de străini, i-a ajutat în mod direct pe „Adevăraţii 
finlandezi” care promovau politici antiimigrare. Aceștia au înregistrat o 
creștere a sprijinului de la mai puţin de 10% înainte de alegeri, până ce au 


ajuns pe locul doi, cu 17,5% sprijin. Partidul a pierdut la mustață în faţa 
Social Democraților, cu o diferență de doar 0,2 puncte procentuale. 


De pe listele „Adevăraţilor finlandezi” au ajuns în Parlament și mai mulţi 
candidați cu condamnări la activ, care postau conţinut de incitare la ură. 
Unul dintre aceștia calificase tentativele de incendiere a centrelor de azil 
drept o sarcină de eliminare, iar altul vorbise despre speciile invazive, 
făcând referire la solicitanţii de azil care vorbiseră la tribună, în Parlament. 
Şi Sebastian Tynkkynen, fost participant în cadrul Taberei de la Seliger (o 
organizație naționalistă din Rusia) și condamnat pentru instigarea la ură față 
de minorităţi, a fost ales parlamentar. 


Johan Băckman a fost dezamăgit de cele 0,2 puncte din cauza cărora 
partidul pierduse alegerile. Potrivit acestuia, totul se datora operaţiunilor 
hibrid și elucubraţiilor mass-mediei din Finlanda. 


Cu toate acestea, conform membrilor internaţionali ai comisiilor de votare, 
alegerile din Finlanda au fost libere și echitabile. 


Cei de la Kremlin, care îl sprijină pe Băckman, plănuiseră deja de ani buni 
să răspândească teorii ale conspirației despre măsluirea alegerilor în rândul 
cetăţenilor americani. În SUA există opinia, larg răspândită, conform căreia 
„imigranții ilegali” au contribuit în mod nelegitim cu milioane de voturi. 


Atacul strategic dezlănțuit de Kremlin asupra mass-mediei occidentale, 
precum și asupra politicii și democraţiei, se bazează, în parte, pe 
demontarea anumitor segmente de votanţi. Este în interesul Kremlinului ca 
liberalii să nu voteze, de pildă din cauza faptului că nu merită, ori pentru că 
„alegerile au fost fraudate”. 


Primăvara aceea am adunat informaţii despre amestecurile ostile în cadrul 
alegerilor pentru articolul meu. Din nou, am fost nevoită să îmi consum atât 
timpul de lucru la Yleisradio, cât și timpul liber pentru a face faţă 
plângerilor penale depuse împotriva mea, în loc să mă dedic articolelor 
jurnalistice. 


AMENINŢAREA PE CARE O REPREZINTĂ 
SPĂLAREA PE CREIER 


Mi-am continuat călătoriile. Atât eu, cât și alți doi jurnaliști europeni am 
fost chemaţi în Parlamentul britanic pentru a vorbi despre amenințările 
urgente la adresa libertăţii presei, drept parte din proiectul parlamentar ce 
avea ca obiectiv elaborarea unei noi legislații și a unor măsuri în vederea 
combaterii amenințărilor respective. 


Organizaţia cetățenească „Avaaz” m-a invitat la Silicon Valley să particip în 
cadrul unei campanii remarcabile. Împreună cu alte trei victime ale hărțuirii 
pe reţelele sociale, am vizitat sediile companiilor Facebook, Twitter și 
Google/Youlube și le-am adus la cunoștință celor din conducere cum le 
erau exploatate serviciile în mod sistematic. 


Le-am spus reprezentanţilor acestor companii că venisem pentru a-i 
cunoaște și a le înmâna personal rapoarte ale utilizatorilor cu privire la 
discursul de incitare la ură și la infracțiunile săvârșite la adresa mea, 
rapoarte la care societățile respective nu reacționaseră în mod adecvat. Le- 
am solicitat să ia măsuri pentru a combate infracțiunile și propaganda în 
curs de desfășurare care vizează persoanele fizice și le-am prezentat o listă 
pe care figurau o parte din cei care se confruntaseră cu hărțuire sistematică 
pe platformele lor, mulţi dintre aceștia fiind cei ale căror relatări sunt 
prezentate în această carte. 


Am participat la întrevederea cu reprezentanţii companiilor de socializare 
împreună cu Tun Khin, membru al minorităţii Rohingya din Myanmar, cu 
cetățenii americani Ethan Lindenberger and Lenny Pozner, precum și alături 
de susținători ai cauzei din cadrul organizaţiei „Avaaz”. Tun Khin a povestit 
cum fuseseră exploatate rețelele de socializare pentru a comite genocid 
împotriva minorităţii Rohingya, iar Lindenberger a relatat modul în care 
fuseseră utilizate pentru a alimenta campaniile antivaccinare. 


Lenny Pozner fusese nevoit să se mute de mai multe ori din cauza hărțuirii 
la care fusese supus pe reţelele sociale. Fiul acestuia, Noah, fusese ucis în 
2012, în timpul atacului armat de la școala Sandy Hook, însă trolii de pe 


reţelele de socializare susțin că Noah nu a existat niciodată, iar Pozner e un 
actor care face pe victima. Teoriile au fost distribuite și de Alex Jones, 
realizatorul emisiunii InfoWars, ai cărui adepți îl ameninţă pe Lenny 
Pozner. Acesta se ocupă de cazurile intentate în instanță de familiile 
victimelor atacului armat împotriva lui Jones și a altor persoane care 
seamănă ură, însă amenințările continuă să vină, iar Pozner trebuie să se 
ascundă. De aceea a și participat la întrunirile noastre doar telefonic. 


Am sperat că vizita mea va genera unele măsuri concrete. După aceasta, 
Twitter a șters, într-adevăr, contul unui general din Myanmar care comitea 
genocid, fiind eliminate de asemenea și unele conturi care promovau 
antivaccinarea. Cu toate acestea, pe rețelele de socializare în limba 
finlandeză, lacheii Kremlinului și cei tocmiţi să conceapă discursuri de 
incitare la ură, încă mai încalcă și astăzi drepturile cetăţenilor de rând. 


În vreme ce cotidianul finlandez Helsingin Sanomat relata despre călătoria 
mea, cititorii MV-lehti m-au atacat verbal. Jari Taponen, agent din cadrul 
departamentului de poliție Helsinki, mi-a sărit în ajutor. Acesta a anunţat că 
dacă îmi este trimisă numai și o postare pe Twitter legată de consumul de 
droguri, aceasta va fi considerată defăimare și a declarat că poliția va 
efectua o anchetă la cererea mea. l-am mulțumit și i-am spus că vreau cu 
siguranţă acest lucru. 


Şi ofițerul Taponen a fost luat în vizor atât de MV-lehti, cât și de InfoWars, 
din cauza faptului că se opune discursului de incitare la ură și pentru că are 
orientare liberală. 


În curând, am fost amândoi atacați. În plus, un postac cu profil fals m-a 
înștiințat că mă va aborda ca să-mi spună în faţă ce drogată sunt „data 
viitoare când mă vede la mall-ul Ruoholahti”. Asta însemna că un alt client 
al mall-ului de lângă locuința mea mă urmărea și făcea publice informaţii 
despre activitățile mele din timpul liber; mai mult, ameninţa că va continua 
să mă hărțuiască. 


În Finlanda, un număr îngrijorător de oameni au fost într-atât de spălaţi pe 
creier, încât au ajuns să creadă că umilirea și hărţuirea altora în mediul 
online și urmarea exemplului dat de site-urile pro-Kremlin, conduse de 
troli, înseamnă „să te prevalezi în mod normal de libertatea de exprimare”. 


Astfel, se generează un sentiment profund de teamă și de autocenzură, și nu 
doar în ceea ce mă privește pe mine. 


La mai puţin de jumătate de an după ce am revenit în Finlanda, iar mă 
gândeam să mă mut din ultimul meu apartament, aflat în cartierul 
Ruoholahti. 


SPRIJIN 


Cu Janus Putkonen la cârmă, site-ul de știri false Ce mama naibii (MV- 
lehti) s-a dezvoltat și mai mult după alegerile din Finlanda și și-a schimbat 
denumirea în Uusi MV-lehti (Noul Ziar Ce mama naibii). 


În aprilie, Putkonen a permis clubului de motociclişti al lui Putin să 
demareze un război informațional contra mass-mediei finlandeze, în cadrul 
unui „interviu special”. Înainte de aceasta, în primăvară, un tabloid, numit 
Iltalehti, prezentase în exclusivitate știrea despre înființarea unei filiale a 
clubului „Lupii nopții”, în Finlanda. Se estima că banda ultranaționalistă de 
motocicliști avea zece membri. Această bandă internaţională e condusă de 
Aleksandr Zaldostanov, un fost dentist, cunoscut de asemenea sub porecla 
„Chirurgul”. 


SUA le impusese o serie de sancţiuni lui Zaldostanov și „Lupilor nopţii”, 
întrucât aceștia participaseră la grevele soldaţilor susținute de ruși, care au 
avut loc la începutul războiului din Ucraina. Banda are legături strânse cu 
serviciile de securitate ruse, iar Zaldostanov se răzbună personal pe 
membrii care dau dovadă de lipsă de loialitate. 


După ce a apărut articolul în Iltalehti, acesta a apelat la publicitate pentru a- 
și lansa atacul și a jurat că va da în judecată atât Divizia centrală de 
urmărire penală Helsinki, cât și Serviciile finlandeze de informaţii. În plus, 
jurnalista finlandeză Arja Paananen, specialistă pe teme legate de Rusia, a 
declarat că un bărbat care se identificase drept un membru finlandez al 
„Lupilor nopţii” dorise să comenteze cu privire la articolul ei despre 
motociclişti. Paananen era de părere că unul dintre obiectivele bandei era de 
a influenţa mass-media finlandeză. 


Ziarul MV-Lehti le pune „Lupilor” la dispoziţie un canal prin intermediul 
căruia să-și comunice mesajele. În articol apare o fotografie în care Janus 
Putkonen zâmbește alături de Zaldostanov și îi permite acestuia să susțină 
că „Lupii nopţii” nu sunt o bandă de infractori. În schimb, adevărata 
organizaţie infracţională e CIA. 


Mai mult, liderul bandei cerea să primească scuze din partea „mass-mediei 
convenţionale” din Finlanda, iar Putkonen își exprima speranţa că „adevărul 
despre «Lupii nopţii» îi va face pe finlandezi să realizeze că motocicliștii 
ruși patrioţi nu reprezintă o ameninţare, ci din contră, șansa de a clădi o 
relaţie transfrontalieră bazată pe prietenie și pe frăție”. 


Însă MV-Lehti nu s-a oprit aici; a lansat o serie de articole despre „Lupii 
nopţii” și publică linkurile filialelor clubului de motociclişti. Practic, MV- 
Lehti ajută o grupare infracţională de motociclişti, care a cooperat cu Putin 
și se implică în operaţiunile hibrid împotriva Ucrainei, să construiască o 
bază de sprijin în Finlanda. 


La rându-i, Johan Băckman a postat o fotografie cu el alături de 
Zaldostanov și a afirmat cu mândrie că filiala finlandeză a „Lupilor nopţii” 
luase parte la un eveniment la Sevastopol, în teritoriul ocupat din Peninsula 
Crimeea. De asemenea, Băckman îi mai spusese „Chirurgului” și că „Lupii 
nopţii” sunt populari în rândul finlandezilor. „Chirurgul e un tip pe cinste”, 
a scris Băckman într-o postare. 


EXTERNALIZAREA ACTIVITĂȚILOR 
CĂTRE TROLI ÎN... CONGRES 


În 2019, la începutul verii, identitatea mi-a fost furată de cel puţin trei ori. 
Cineva mi-a folosit numele și a comandat „pastile de mărire a penisului” de 
pe un site străin. Mai mult, au și ajuns la mine prin Poșta finlandeză, în 
pofida faptului că fuseseră comandate la o adresă greșită. 


Am primit, odată, un telefon de la Protecţia Copilului dintr-o altă parte a 
Finlandei, persoana respectivă cerându-mi informaţii suplimentare despre 


raportul pe care îl depusesem, privind protecţia copilului. N-am putut 
furniza astfel de informaţii, întrucât nu eu am fost cea care depusese 
raportul iniţial. 


Cel de-al treilea caz de furt de identitate a venit sub formă de violenţă 
psihologică pură, din partea rușilor. O organizaţie britanică care, potrivit 
știrilor false relatate de MV-lehti, îmi plătise salariul ca să mă implic în 
operațiuni de război informaţional, a primit vederi de la Helsinki pe care 
figura, chipurile, semnătura mea. 


În textele scrise pe vederile respective sunt descrisă drept „cel mai bun 
contractant independent în materie de apărare, pe care îl poți cumpăra”. 
Despre un fost secretar de stat finlandez (ministru-adjunct) se spune că e 
fostul meu „futac” și mai scrie și că „visez la rezolvări în stilul Langley”. În 
limbajul argotic folosit de mafia și de serviciile ruse de informaţii, „a 
rezolva pe cineva” se referă la asasinat. 


Vederile conțineau, de asemenea, și diverse trimiteri politice, precum și 
profilul psihologic al unui om politic finlandez. Pentru mine, o parte din 
conținut era de neînțeles, căci se referea la chestiuni ce fuseseră aflate prin 
trasul cu urechea la spusele angajaţilor organizaţiei care a primit vederile. 


Le-am arătat textele respective unor experți în materie de Rusia, iar aceştia 
mi-au dat dreptate: scrisul indica faptul că persoana care le elaborase era de 
origine rusă. Jurnalistul britanic Luke Harding, care devenise ţinta unor 
„vizite” la domiciliu din partea FSB-ului când locuise la Moscova în interes 
de serviciu, a scris în cartea sa că agenţii serviciilor ruse de informaţii erau 
obsedaţi de sex. Această observaţie chiar părea să fie adevărată. 


Vederile amenințătoare mi-au perturbat activitatea profesională și, prin 
urmare, îndatoririle juridice ale Yleisradio și făceau referire în mod direct la 
„Yle Kioski”, locul meu de muncă. Am predat mai departe chestiunea spre 
a fi analizată de experţi în materie de securitate. 


În primăvară a fost finalizat şi raportul întocmit de grupul de lucru pentru 
combaterea discursului de incitare la ură, condus de Arihepiscopul emerit 
Kari Mäkinen. Acesta a concluzionat că discursul de incitare la ură distruge 
atât ţintele, cât și întreaga societate democratică și libertatea presei. Grupul 


de lucru i-a sugerat Guvemului noi politici și modificări legislative 
necesare. 


De asemenea, grupul a dat exemple de cazuri în care persoana care incita la 
ură nu percepuse acţiunea în justiție împotriva sa ca pe o sancţiune, ci drept 
răsplată. Prin urmare, ar trebui ca toate mijloacele politice penale de 
combatere a fenomenului să fie urmărite. Mai mult, ar trebui sporit gradul 
de responsabilitate al platformelor din mediul online, precum și 
angajamentul partidelor de a se opune discursurilor de incitare la ură. 


MV-lehti a reacţionat la acest proiect prin diseminarea mai multor astfel de 
discursuri și batjocorindu-ne pe mine, pe arhiepiscop și pe mulţi alţii care 
erau implicați în proiect. Potrivit celor de la MV-lehti, arhiepiscopul e de 
fapt „arhi-Satana”. 


În iulie 2019, programul guvernamental a inclus un concept privitor la 
combaterea discursului de incitare la ură. Dacă „Adevăraţii finlandezi” și nu 
„Social Democraţii” ar fi câștigat alegerile, lucrurile ar fi stat altfel. 


In iulie mi-am luat concediu de la Yle și mi-am concentrat atenţia asupra 
cărţii. Pe când mă ocupam de ultimele retușuri am primit un mesaj de la 
Camera Reprezentanţilor din SUA. 


Congresmenii de la Subcomitetul pentru Europa, din cadrul Comitetului 
pentru Afaceri externe al Camerei, voiau să iau parte, în calitate de martor, 
la o audiere publică despre atacurile Kremlinului cu scop de dezinformare 
din Europa. Subcomitetul voia să afle recomandări cu privire la ce ar putea 
face SUA pentru a se apăra împotriva războiului informaţional dus de 
Kremlin. 


Mi-am întocmit mărturia în scris și, la 16 iulie, am ţinut o cuvântare 
împreună cu alți trei experți invitați de Congresul Statelor Unite. 
Evenimentul a fost transmis în direct pe YouTube. 


Am relatat despre rezultatele investigațiilor mele referitoare la troli și am 
accentuat faptul că, la momentul actual, nimeni nu și-a format o imagine de 
ansamblu cu privire la operaţiunile Kremlinului împotriva cetăţenilor din 
Occident și nici cu privire la impactul acestora. 


Prin urmare, recomandarea mea era ca cei vizaţi de astfel de operaţiuni să 
fie mult mai bine protejaţi decât sunt acum. 


Am sugerat măsuri concrete în acest sens: cooperare internațională în 
rândul organizaţiilor polițienești și al serviciilor de informaţii din Occident, 
precum și anchetarea și comunicarea operațiunilor publicului larg în timp ce 
acestea sunt în curs de desfășurare, și nu la câţiva ani, după ce își lasă 
amprenta asupra creierelor și comportamentului cetăţenilor. 


Le-am spus așa: „Poate că a venit vremea să le spunem pe nume fermelor 
de troli ale Kremlinului și dezinformării digitale: fabrici infracţionale și 
criminalitate cibernetică. Acești infractori nu vor banii voştri, ci vor să 
controleze felul în care gândiţi”. 


Am mai adăugat și că cei de la Kremlin se amestecau în treburile țării și 
între alegeri, acela fiind momentul când lumea este dezinformată și 
oamenilor le e greu să se hotărască în ceea ce privește candidatul pe care ar 
trebui să-l voteze, precum și care sunt politicile care ar trebui alese. În 
Statele Unite, prin munca de cercetare desfășurată, profesoara Kathleen 
Hall Jamieson a constatat că trolii și atacurile cibernetice ale rușilor 
avuseseră un impact semnificativ asupra rezultatului alegerilor prezidenţiale 
din 2016. Prin faptul că a reușit să polarizeze opinia publică și să 
răspândească mesaje care vizau segmente precise, campania din mediul 
virtual a influenţat 80 000 de voturi din trei state, suficient încât să schimbe 
rezultatul alegerilor prezidenţiale. 


Pe rețelele de socializare, copiii erau expuși propagandei fără a li se 
comunica avertismente cu privire la conţinutul accesat și era necesar să se 
pună capăt unor astfel de practici. La finalul audierii, congresmenul Jim 
Costa, reprezentant al unui district din statul California (D-CA), a comentat 
cu privire la sugestia de realizarea unor studii referitoare la influenţele din 
afară, spunând că se poate apela la schimbările de ordin legislativ pentru a 
soluţiona această problemă. 


În săptămâna următoare, Procurorul special Robert Mueller a depus și el 
mărturie înaintea Congresului american. La rândul său, acesta a avertizat 
congresmenii cu privire la același fenomen asupra căruia le atrăsesem și eu 
atenția cu o săptămână înainte: „Încercările Rusiei de a se amesteca în 


alegeri continuă chiar și în aceste momente când vorbim noi aici”, a spus 
Mueller. 


După audierea mea, am primit multe reacţii încurajatoare atât din Finlanda, 
cât și de peste hotare. Cu toate acestea, Junes Lokka a făcut un filmuleţ de 
patru ore, pe care l-a încărcat pe YouTube, în care ne insulta pe mine, pe 
congresmeni și pe alți experți. Cei care au postat comentarii pe canalele lui 
Lokka au susținut că, atunci când am vorbit în Congres, eram sub influenţa 
amfetaminei. 


Eram mândră de faptul că expertiza finlandezilor și investigația referitoare 
la troli realizată prin externalizare, desfășurată în cooperare cu numeroși 
compatrioți de-ai mei, generaseră avantaje, ajungând tocmai înaintea 
Congresului Statelor Unite. 


In iulie 2020, încă nu aveam copilul la care visasem cu șase ani în urmă, 
când au început infracțiunile. 


Cu toate acestea, am fost onorată să îi cunosc pe ceilalţi, pe care i-am 
prezentat în această carte și să relatez poveştile lor, care ne inspiră pe noi 
toți. Vorbesc aici de cei care se sacrifică în numele drepturilor omului și al 
libertăţii. Aceștia îmi deveniseră ca o familie și simţeam că am făcut tot 
ceea ce mi-a stat în putinţă. 

